
Pirmas skyrius 


Fordas 


Ar esate kada netekęs Žmogaus, kuris jums reiškė daugiau nei 
jūsų paties gyvenimas? 

Aš toks esu. Netekau savo žmonos Pat. 

Ji kankinosi ilgus šešis mėnesius, o aš stovėjau šalia ir žiūrėjau, 
kaip nyko mano gražioji, nuostabioji žmona. Nepadėjo nei mano pini- 
gai, nei šlovė. Nieko nereiškė ir tai, kad mane vadino įžymiu rašytoju. 
Ir kad mudu pagaliau pradėjome statyti savo svajonių namą, inžineri- 
jos stebuklą ant uolos krašto, iš kur būtume galėję grožėtis Ramiuoju 
vandenynu. | 

Viskas pasidarė nebesvarbu nuo to momento, kai Pat, parėjusi 
namo, atitraukė mane nuo rašymo — to ji niekada nedarydavo — ir 
pasakė serganti vėžiu ir kad liga pasiekusi paskutinę stadiją. Pama- 
niau, kad ji juokauja. Pat turėjo keistą humoro jausmą; ji sakydavo, kad 
aš per daug rimtas, per daug niūrus, rūškanas ir kad visko pasaulyje 
bijausi. Ji prajuokino mane jau per patį pirmąjį pasimatymą. 

Mes susipažinome koledže. Sunku būtų surasti du labiau skir- 
tingus Žmones; netgi Pat šeima buvo vigafKai kitokia. Buvau matęs 
tokių šeimų per televiziją, tačiau ngffienūutuokiau, kad jos iš tiesų 
egzistuoja. 

Pat gyveno dailiame namelyje su veranda ir — prisiekiu, tai 
tiesa — balta tvora. Vasaros vakarai$ jos tėvai — Marta ir Edvinas 
— sėdėdavo verandoje ir mojuodavė praginantiems kaimynams. Mo- 

tina, pasirišusi prijuostę, aižydavo pupas arba žirnius, nepamiršdama 
pamojuoti ir pakalbinti praeivių. „Kaip gyvuoja Tomis? — pasiteirau- 
davo vieno kaimyno. — Ar jau sveiksta?“ 

Pat tėvas sėdėdavo šalia, prie kaltinės geležies staliuko, pasidė- 
jęs prie kojų seną lempą ir dėžę su nublizgintais vokiškais įrankiais. 
Kaimynai jį vadino — vėlgi prisiekiu, tai tiesa — ponu Pataisyk, nes 
jis remontuodavo senus savo ir kaimynų daiktus. Nemokamai. Jis 
sakydavo, kad jam patinka padėti žmonėms ir kad šypsena yra pa- 
kankamas atlygis. 

Kai važiuodavau pasiimti Pat, stengdavausi atsirasti ten kuo 
anksčiau, kad galėčiau tiesiog pasėdėti ir pažiūrėti į jos tėvus. Man 
jų gyvenimas priminė fantastinį filmą. Vos atvykdavau, Pat mama 
— „Vadink mane Marta, visi taip vadina“, — sakydavo ji — nusku- 
bėdavo atnešti man užkąsti ir atsigerti. „Žinau, kad augančiam orga- 
nizmui reikia gerai maitintis, — tardavo ji ir dingdavo iki spindesio 
išblizgintame name. | 

Aš sėdėdavau tylėdamas, stebėdamas Pat tėvą, taisantį gruzdin- 
tuvę ar kokį sulūžusį žaislą. Toji didelė ąžuolinė įrankių dėžė prie jo 
kojų traukė mano dėmesį. Visi įrankiai joje buvo švarūs, tvarkingai 
sudėlioti. Aš žinojau, kad jie kainuoja krūvą pinigų. Kartą, kai buvau 
mieste — tokių „miestų“ galima rasti per penkiasdešimt mylių nuo 
kiekvieno koledžo miestelio, — pamačiau ūkinių prekių parduotuvę. 
Tokio tipo parduotuvės sukelia man tik blogus prisiminimus, todėl 
turėjau gerokai padrąsinti save, kad pereičiau per gatvę, atidaryčiau 
duris ir įeičiau vidun. Tačiau nuo tada, kai sutikau Pat, pastebėjau, kad 
įgavau daugiau drąsos. Ir tą minutę jos juokas suskambo mano ausyse. 
Tas juokas skatino išbandyti dalykus, kurių anksčiau niekada nebū- 
čiau daręs dėl vis dar viduje slypinčių skausmingų išgyvenimų. 

Vos tik įžengiau į parduotuvę, plaučiuose ėmė trūkti oro, gerklėje 
susikaupė gumulas, kuris pakilo į viršų ir užgulė ausis. Vyras priešais 
mane kažką kalbėjo, tačiau oro kamštis mano galvoje taip spaudė, kad 
aš nieko negirdėjau. 

Po kurio laiko jis liovėsi kalbėjęs ir nužvelgė mane žvilgsniu, 
kokio dažnai susilaukdavau iš savo dėdžių ir pusbrolių.. Tai buvo 
žvilgsnis, skiriantis paprastus vyrus nuo ypatingų. Paskui paprastai 

pasigirsdavo lemiamas nuosprendis: „Jis nežino, kuriuo galu naudoti 
grandininį pjūklą: Tuomet su jų raumenų galia tekdavo paleisti į kovą 
savo protą. 

Permetęs mane vertinančiu žvilgsniu, patarnautojas pasitraukė 
su kreiva šypsenėle lūpose. Kaip ir mano pusbroliai ar dėdės, jis įžvel- 
gė manyje tai, kas aš ir buvau: tipas, kuris tik mąsto, skaito knygas be 
paveikslėlių ir žiūri filmus, kuriuose niekas nesigaudo ir nesišaudo. 

Norėjau išeiti iš parduotuvės. Čia man ne vieta, be to, joje atgijo 
mano senoji baimė. Tačiau išgirdau Pat juoką ir jis suteikė man drąsos. 

— Man reikia nupirkti dovaną, — garsiai ištariau ir tučtuojau 
supratau padaręs klaidą. „Dovana“ ne tas žodis, kurį būtų pavartoję 
mano dėdės ir pusbroliai. Jie būtų pasakę: „Man reikia veržliarakčių 
komplekto svainiui. Ką gali pasiūlyti?" Tačiau pardavėjas atsisuko ir 
nusišypsojo. Pagaliau juk „dovana“ reiškia „pinigai“. 

— Kokią dovaną? — paklausė jis. 

Pat tėvo įrankių pavadinimai buvo vokiški, taigi aš išvardijau 
juos pardavėjui — žinoma, taisyklingai tardamas (išsilavinimas turi 
tam tikrų privalumų). Patenkintas pastebėjau, kaip jis kilstelėjo anta- 
kius, ir apsidžiaugiau: padariau įspūdį. 

Jis užėjo už prekystalio, suraižyto peilių ašmenimis ar gręžtuvais, 
pasilenkė ir ištraukė katalogą. 

— Mes neturime jų sandėlyje, bet galime užsakyti, ką tik norite. 

Aš linktelėjau, mano nuomone, kuo vyriškiau, stengdamasis su- 
daryti įspūdį, kad tiksliai žinau, ko man reikia, ir perverčiau katalogą. 
Nuotraukos buvo spalvotos, popierius brangus. Nenuostabu, nes kai- 
nos tiesiog astronominės. 

— Tikslumas, — tarstelėjo vyras, tuo žodžiu pasakydamas viską. 

Aš prikandau apatinę lūpą, kaip tūkstantį kartų buvau matęs 
darant savo dėdes, ir linktelėjau, tarsi žinočiau, koks skirtumas tarp 
„tikslaus“ suktuvo ir to, iš vaikiško komplekto. 

— Kitokių ir nereikia, — iškošiau, kaip darydavo dėdės, kalbė- 
dami apie mechaninius prietaisus. Tardami tokius nuostabius žodžius 
kaip „dvitaktis variklis', jie taip sukąsdavo dantis, kad beveik neišgirs- 
davai pačių Žodžių. 

— Galite pasiimti katalogą, — tarė pardavėjas, ir mano veidas 
tučtuojau atsileido. Beveik apsidžiaugiau: 

— Tikrai? Jūs labai malonus. 

Tada prisiminiau, kad reikia reikšmingai prikąsti lūpą ir burbte- 
lėti „dėkoju“. Gaila, kad nedėvėjau beisbolo kepuraitės su kokios nors 
komandos pavadinimu — būčiau galėjęs vyriškai timptelėti snapelį 
atsisveikindamas. 

Grįžęs į savo mažą pilką butelį, susiradau kataloge Pat tėvo įran- 
kius. Jie buvo verti tūkstančių. Ne šimtų. Tūkstančių. 

O jis kasnakt palikdavo tą ąžuolinę dėžę verandoje. Neužrakintą. 
Nesaugomą. 

Kitą dieną, kai susitikome su Pat per pertrauką — ji studijavo 
chemiją, o aš anglų literatūrą, — lyg netyčia užsiminiau apie tuos įran- 
kius. Bet jos neapkvailinsi; ji žinojo, kad man tai svarbu. 

— Kodėl visada bijai blogiausio? — nusišypsojo ji. — Svarbu ne 
daiktai, o žmonės. 

— Turėtum pasakyti tai mano dėdei Redžiui, — pabandžiau nu- 
leisti viską juokais. 

— Norėčiau pasakyti. — Šypsena dingo iš jos gražaus veido. 

Pat nebijojo nieko. Bet aš nenorėjau, kad ji žiūrėtų į mane kitaip, 
todėl, užuot supažindinęs ją su savo giminaičiais, apsimečiau, jog esu 
jos šeimos dalis, tokios šeimos, kuri ruošia gausius Padėkos dienos 
pietus, tokios, kuri švenčia Kalėdas su kiaušininiu likeriu ir dova- 
nomis po eglute. „Tu myli mane ar mano šeimą?“ — kartą paklausė 
Pat šypsodamasi, bet jos akys buvo rimtos. „O tu myli mane ar mano 
suknistą vaikystę?" — atšoviau ir mudu nusišypsojome vienas kitam. 
Tada mano didysis kojos pirštas užkabino jos kelnaites ir kitą akimir- 
ką mes jau raičiojomės po lovą. 

Aš ir Pat vienas kitam atrodėme egzotiški. Jos miela, mylinti ir 
patikli šeima nesiliovė manęs stebinusi. Kartą, kai sėdėjau jų svetai- 
nėje laukdamas Pat, parėjo jos mama, apsikrovusi pirkiniais. Tada dar 
nesupratau, kad turėčiau pašokti, padėti jai, todėl tik spoksojau. 

— Fordai, — tarė ji (mano tėvo vyresnysis brolis turbūt įsivaiz- 
davo darąs man neišpasakytą malonę, kad pavadino mane kaip savo 
mėgstamiausią pikapą), -— nemačiau, kad čia sėdi. Bet džiaugiuosi, nes 
esi būtent tas žmogus, kurį norėjau pamatyti. 

Tai, ką ji sakė, jai buvo įprasta. Pat ir jos tėvai lengvai ir paprastai 
kalbėdavo malonius dalykus kitiems. „Kaip jums tinka ši spalva, — saky- 

davo Pat motina negražiai moteriai. — Turėtumėt vilkėti šios spalvos 
drabužius kiekvieną dieną. O kas jus šukuoja?" 

Iš kieno nors kito lūpų tokie žodžiai skambėtų dirbtinai, tačiau 
bet koks Pat motinos — taip ir neprisiverčiau vadinti jos Marta ar po- 
nia Pendergast — sakomas komplimentas skambėjo nuoširdžiai, nes 
jis ir buvo nuoširdus. 

Ji padėjo pirkinius prie staliuko, nuėmė nuo jo gražią gyvų gė- 
lių puokštę ir pradėjo traukti iš krepšelio nedideles audeklo skiautes. 
Niekada nebuvau tokių matęs ir neturėjau nė menkiausio supratimo, 
kam jos skirtos. Tačiau Pat tėvai visada nustebindavo mane naujais ir 
keistais dalykais. 

Ji paskleidė skiautes ant stiklinio stalo paviršiaus (mano pusbro- 
liams būtų garbės reikalas jį sudaužyti, o mano dėdės, piktai vaipyda- 
miesi, susikrautų ant jo kojas su purvinais batais), tada pakėlė galvą ir 
pasiteiravo: 

— Kuri tau patinka? 

Norėjau paklausti jos, koks skirtumas, ką aš manau, tačiau tuo 
metu labai stengiausi įtikinti Pat tėvus, kad ir aš užaugau panašiame 
tingos. Kai kurios buvo išmargintos stambiomis gėlėmis, kai kurios 
— smulkiomis. Taip pat buvo dryžuotų, vienspalvių, su mėlynomis 
juostelėmis. 

Pat motina laukė, ką aš pasakysiu. Bet ką? Gal čia koks pokštas? 
Jei pasirinksiu netinkamą spalvą, ji lieps man išeiti ir nebesusitikinėti 
su Pat? To baimindavausi kiekvieną minutę, kai būdavau su jais. Mane 
žavėjo jų neišpasakytas gerumas, tačiau tuo pačiu metu ir gąsdino. Ką 
jie darytų, jei sužinotų, kad mudu su Pat panašūs kaip skorpionas ir 
boružėlė? 

Mane išgelbėjo Pat. Ji nusileido žemyn, rišdamasi šviesius plaukus 
į uodegą, ir pamatė mano išsigandusias akis, įsmeigtas į jos motiną. 

— Mama, — atsiduso Pat, — Fordas nieko neišmano apie baldų 
apmušalus. Jis gali deklamuoti Čoserį senąja anglų kalba, tad kam jam 
žinoti apie kartūnus ir visa kita? 

— Ir kai balandžio liūtys kris, — sumurmėjau šypsodamasis Pat. 

Prieš dvi savaites sužinojau, kad Čoserio eilės, švelniai kramsno- 
jant Pat ausies lezgelį, sužadina jai geismą. Kaip ir jos tėvas, buhalteris, 
Pat turėjo matematinį mąstymą, todėl viskas, kas poetiška, ją jaudino. 

Vėl pažvelgiau į skiautes. Štai kas. Apmušalai. Mintyse pasižadė- 
jau išsiaiškinti, kas yra „kartūnas“. O paskui pasiteirausiu Pat, kodėl, 
jos nuomone, jei jau sugebi deklamuoti viduramžių poeziją, tai nieko 
neišmanai apie audinius baldų apmušalams. 

— Ką ketinate aptraukti? — paklausiau tikėdamasis, kad mano 
žodžiai nuskambėjo profesionaliai. 

— Visą kambarį, — sunkiai atsiduso Pat. — Ji atnaujina svetainę 
kas ketveri metai. Nauji apmušalai, naujos užuolaidos — viskas. Ir 
viską siuva pati. 

— Štai kaip, — tariau apsidairydamas. Baldai ir užuolaidos buvo 
rožinių ir žalių atspalvių — rožės ir samanos, kaip vėliau pasakė Pat. 

— Manau, pasirinksiu žemės spalvas, — prakalbo Pat motina. 
— Terakotos ir plytų. O gal pamėginti odą su mažomis vinutėmis ap- 
link kraštus? Kaip manai, Fordai? Ar gražiai atrodytų? 

Aš sumirksėjau. Tuose namuose, kuriuose gyvenau, naujus bal- 
dus pirkdavo tik tada, kai senieji sulūždavo, o vienintelis apmąstymų 
klausimas būdavo kaina. Viena iš mano tetų turėjo baldus, aptrauktus 
raudonu akrilu. Visi manė, kad tai nuostabu, nes sofa su foteliais kai- 
navo tik dvidešimt penkis dolerius. Tik man nepatiko, nes reikėdavo 
rankioti ilgus raudonus siūlus iš maisto. 

— Žemės spalvos gražu, — pareiškiau ir pasijutau išdidžiai, tarsi 
būčiau parašęs Nepriklausomybės deklaraciją. 

— Matai, — kreipėsi Pat motina į dukrą. — Jis išmano apie ap- 
traukimą. 

Pat išsitraukė iš burnos kaspinėlį ir, rišdamasi plaukus, pavartė 
akis. Prieš tris savaites jos tėvai buvo išvykę aplankyti sergantį gimi- 
naitį, taigi mudu su Pat praleidome dvi naktis jos namuose. Žaidėme 
šeimyninį gyvenimą, mažą šeimą, gyvenančią gražiame name. Sėdė- 
jome virtuvėje ir lukštenome kukurūzus, vėliau vakarieniavome prie 
raudonmedžio stalo — kaip suaugusieji. Papasakojau Pat apie savo 
vaikystę, bet tik skaudžiausius momentus, nes norėjau sulaukti jos 
užuojautos ir sekso. Nepasakojau jai apie kasdienę rutiną, kad, pavyz- 
džiui, dažniausiai valgydavome priešais televizorių, niekada nesišluos- 
tėme medžiaginėmis servetėlėmis, o žvakes uždegdavome tik tada, kai 
išjungdavo elektrą už neapmokėtas sąskaitas. Keista, bet pasakodamas 
apie tėvą kalėjime ir apie tai, kaip motina naudojosi manimi, kad at- 

keršytų mano tėvo broliams, jaučiausi esąs didvyris; o klausdamas Pat, 
kas, po galais, tas artišokas, jaučiausi kaip kaimo mulkis. 

Antrą naktį jos tėvų namuose įkūriau židinį. Pat sėdėjo man tarp 
kojų, o aš šukavau jos nuostabius plaukus. 

Dabar, kai Pat pažvelgė į mane virš savo motinos galvos, aš su- 
pratau, kad ji prisiminė tą naktį, kai mudu mylėjomės ant kilimo 
priešais židinį. O iš to, kaip žiūrėjo, supratau, kad jei tučtuojau neišsi- 
nešdinsime iš čia, parversiu ją tiesiog ant tų skiaučių. „Tu toks gyvas, 
— tada pasakė Pat. — Toks primityvus. Toks tikras." Man nepatiko toji 
dalis „primityvus“, bet jei ją tai jaudrina... 

— Judu bėkit, — tarė Pat motina šypsodamasi ir, atrodo, nujaus- 
dama, ką mudu su Pat sumanėme. Ji visuomet buvo tokia nesavanau- 
diška, pirmiausia galvojo apie kitus, o ne apie save. O girtas vaikėzas, 
kuris užmušė ją, praėjus keleriems metams, ištrauktas iš mašinos pa- 
sakė: „Ir kas čia tokio? Juk tai tik sena boba“. 


Mudu su Pat buvome susituokę dvidešimt vienerius metus, kai 
praradau ją. Dvidešimt vieneri skamba kaip amžius, tačiau jie prabėgo 
tarsi minutės. Baigus koledžą, jai iškart pasiūlė itin gerai mokamą dar- 
bą mokykloje, tačiau ši buvo labiausiai apleistoje miesto dalyje. 

— Rizikinga, — telefonu pasakė vyriškas balsas, siūlęs darbą. — 
Mokykla sunki, pernai viena mokytoja buvo subadyta peiliu. Ji išgyve- 
no, tačiau dabar vaikšto su kateteriu. — Jis luktelėjo, ko! Pat suvirškins, 
ką išgirdo, ir nutrenks ragelį. 

Tačiau jis nepažinojo mano žmonos, nežinojo, koks beribis jos 
optimizmas. Aš norėjau išbandyti save kūryboje, Pat norėjo suteikti 
man galimybę rašyti, o pinigai buvo geri, todėl ji sutiko. 

Man buvo sunku suprasti tokią nesavanaudišką meilę ir aš ne- 
silioviau klausinėjęs savęs, kodėl. Kartais man atrodydavo, kad Pat 
myli mane dėl mano vaikystės. Jei būčiau tas pats vyras, tik užaugęs 
tokiuose tvarkinguose namuose kaip jos, ji manimi nesidomėtų. Kai 
pasakiau jai tai, ji nusijuokė: 

— Gal ir taip. Jei būčiau norėjusi savo klono, būčiau ištekėjusi už 
Džimio Vilkinso ir praleidusi gyvenimą klausydamasi priekaištų, kad 
aš tik pusė moters, nes negaliu turėti vaikų. 

Nors Pat ir jos šeimos gyvenimas atrodė idealus, iš tiesų pra- 
eityje būta tragedijų. Mano tėvo šeimoje (mano mama buvo našlaitė, 
ir aš tuo džiaugiausi, nes vienuolika tėvo brolių buvo daugiau nei 
norėtųsi) tragedija buvo priežastis nustoti gyventi. Vienas iš mano 
dėdės Klaido sūnų nuskendo būdamas dvylikos. Nuo tada dėdė Klai- 
das pradėjo skandinti liūdesį butelyje, liovėsi ėjęs į darbą. Galiausiai jis 
su žmona ir jų kiti šeši vaikai turėjo pragyventi iš to, ką dėdės žmona 
uždirbdavo greito maisto kavinėje, vaikai vienas paskui kitą iškrito iš 
mokyklos; kai kurie pakliuvo į kalėjimą, kiti gyveno iš socialinės pa- 
šalpos, treti tiesiog išėjo iš namų. Visi mano šeimoje manė, kad taip ir 
turėjo atsitikti po Ronio mirties. Gedulingais veidais jie šnabždėdavo- 
si, kaip dėdė Klaidas išgyvena dėl tragiškos sūnaus mirties. 

Aš buvau septynerių, kai pusbrolis Ronis paskendo, ir visiškai 
neliūdėjau, nes jis buvo žiaurus. Ronis paskendo tyčiodamasis iš kė- 
turmetės mergaitės. Jis atėmė iš jos lėlę, įsibrido į tvenkinį, ėmė laužyti 
ir mėtyti lėlės dalis į purviną vandenį. Mergaitė stovėjo ant kranto ir 
verkdama maldavo. Tačiau pusbrolis Ronis pabrido dar giliau ir už- 
mynė ant vėžlio, o tas įkando jam į kojos pirštą. Ronis kartu su lėlės 
liekanomis paniro po vandeniu, jis trenkėsi galva į akmenį ir prarado 
sąmonę. Kol kažkam šovė į galvą, kad Ronis neapsimetinėja mirusiu 
(mano pusbrolis puikiai tai mokėjo), jis iš tiesų paskendo. 

Kai man pasakė, kad Ronis mirė — o tai reiškė, kad jis daugiau 
nebekankins manęs ir kitų mažų vaikų, — pajutau palengvėjimą. Bu- 
vau įsitikinęs, jog dėdė Klaidas irgi apsidžiaugs, nes jis visada rėkdavo 
ant Ronio, kad šis yra blogiausias vaikas pasaulyje ir kad jis, dėdė Klai- 
das, geriau būtų „išsipjovęs“ nei padaręs tokį bjaurų sūnų. 

Tačiau po Ronio mirties dėdė Klaidas puolė į širdgėlą, ilgą kaip 
gyvenimas. Ir jis nebuvo vienintelis etatinis gedėtojas mūsų šeimoje. 
Turėjau dar tris tetas, du dėdes ir keturis pusbrolius, kuriems irgi pa- 
tiko sielvartauti. Persileidimas, nukirsta galūnė, iširusios sužadėtuvės 
— bet kas atimdavo iš jų gyvenimo džiaugsmą. 

Augdamas aš uoliai melsdavausi, kad tik nieko bloga neatsitiktų 
man. Labai jau nesinorėjo dešimtmečiais gerti ir dejuoti dėl tragedijos, 
galinčios aptemdyti mano gyvenimą. | 

Kai susipažinau su nuoširdžia Pat šeima ir pamačiau, kokie jie 
laimingi ir patenkinti, nesusilaikiau nepalingavęs galvos dėl tokios gy- 


10 


Laukinės orchidėjos 


venimo ironijos. Mano šeimą ištiko tiek daug nelaimių, o šie žmonės 
tarsi/palaiminti — jokių tragedijų iš kartos į kartą. Gal jų tikėjimas 
apsaugo juos nuo katastrofų? Ne, negali būti, nes mano dėdė Horaci- 
jus metų metus vaikščiojo į bažnyčią — liovėsi tik tada, kai jo antroji 
žmona pabėgo su diakonu. 

Turbūt kai miegojome su Pat kokį trečią kartą, tada, kai dar 
jaučiausi pranašesnis, tarsi dėl savo sunkios vaikystės būčiau turėjęs 
daugiau gyvenimiškos patirties nei ji, užsiminiau apie tą fenomeną, 
kad jos šeima nėra patyrusi jokių tragedijų. 

— K4 tu nori tuo pasakyti? — pasidomėjo Pat, ir aš papasakojau 
jai apie dėdę Klaidą ir pusbrolį Ronį, kuris paskendo. Aš nutylėjau apie 
lėlę, vėžlį ir dėdės Klaido girtavimą. Tačiau, pasinaudodamas įgimtu 
talentu pasakoti istorijas, pavaizdavau jį kaip vyrą, nepaprastai mylė- 
jusį savo sūnų. 

— O kaip kiti vaikai? Argi jis jų nemylėjo „nepaprastai'? — te- 
paklausė Pat. 

— Žinoma, mylėjo, — atsidusau, — bet meilė Roniui užgožė visa 
kita. 

Šį paskutinį sakinį buvo sunkiausia ištarti. Turiu velniškai gerą 
atmintį, todėl beveik girdėjau, kaip šlykščiai plūdosi dėdė Klaidas su 
savo storžieviu sūnumi. Tiesą sakant, iki Ronio mirties niekada nebu- 
vau pastebėjęs jokių meilės apraiškų tarp jo ir dėdės Klaido. 

Tačiau aš, žiūrėdamas į Pat žvilgsniu, kuris reiškė „aš už tave vy- 
resnis" (trimis mėnesiais) ir „aš mačiau daugiau pasaulio nei tu" (tuo 
metu Pat buvo aštuoniolika ir ji su tėvais jau aplankė keturiasdešimt 
dvi valstijas, o aš iš savo gimtosios valstijos buvau išvykęs tik du kar- 
tus), pasakiau, kad ji ir jos šeima niekada nesupras dėdės Klaido jaus- 
mų, nes jie nėra išgyvenę didelių nelaimių. 

Štai tada Pat ir prisipažino man negalinti turėti vaikų. Būdama 
aštuonerių, ji važinėjosi dviračiu po statybų aikštelę ir pargriuvo. Ge- 
ležies strypas, kyšojęs iš betono gabalo, persmeigė jai pilvą ir pervėrė 
mažą, nesubrendusią gimdą. 

Paskui Pat papasakojo, kaip jos motina neteko savo pirmojo vyro 
ir jų kūdikio. Jie žuvo per traukinio katastrofą. 

— Vos tik mama padavė jam kūdikį, į traukinį atsitrenkė sunk- 
vežimis, — tarė Pat. — Mama nenukentėjo, tačiau jos vyras ir sūnelis 

žuvo iškart. Jos vyrui buvo nutraukta galva. — Pat pažvelgė į mane. — Ji 
nukrito mamai ant kelių. 

vau jaunas, lovoje su mylima mergina, bet nemačiau jos gražių krūtų 
ar švelnaus, tobulo klubo išlinkio. Pat žodžiai sukrėtė mane iki širdies 
gelmių. Jaučiausi kaip viduramžių žmogus, pirmą kartą išgirdęs, kad 
Žemė nėra plokščia. 

Man niekaip netilpo galvoje, kad tokia miela Pat mama ir mote- 
ris, laikiusi ant kelių negyvą galvą, — tas pats asmuo. O Pat? Jei kuriai 
nors iš mano aštuonmečių pusseserių būtų pašalinę gimdą, jos gyve- 
nimas būtų sustojęs tą pačią minutę. Per kiekvieną šeimos susirinkimą 
visi užjaučiamai kudakuotų: „Vargšeeelė Pat“. 

Pažinojau Pat šeimą jau ne pirmas mėnuo ir per tą laiką susipa- 
žinau su trimis seneliais, keturiomis tetomis, dviem dėdėmis ir krūva 
pusbrolių bei pusseserių. Nė vienas nė karto nepaminėjo Pat ar jos 
motiną ištikusių nelaimių. 

— Mano mama patyrė penkis persileidimus, o kai aš gimiau, jai 
iš karto pašalino gimdą, — pasakė Pat. 

— Kodėl? — sumirksėjau priblokštas. 

— Aš ėjau kojomis į priekį, todėl reikėjo daryti cezario pjūvį. 
Gydytoją iškvietė iš pobūvio, ir jo... ranka virpėjo. Jis netyčia prapjovė 
gimdą, o paskui jie niekaip negalėjo sustabdyti kraujavimo. 

Pat išlipo iš lovos, pakėlė nuo grindų mano marškinėlius ir užsi- 
vilko. Jie siekė jai kelius. 

Aš niekaip nepajėgiau atsitokėti. Kokia ironija. Mano šeimoje 
mergaitės pastodavo anksti ir dažnai. Tai kodėl mano dėdės gali dau- 
gintis gausiai, o Pat tėvai turi tik vieną vaiką ir jokios vilties susilaukti 
anūkų? 

Stebėdamas besirengiančią Pat supratau, kad ji ne viską pasakė 
apie savo gimimą. 

— Iš pobūvio? Nori pasakyti, kad gydytojas, kuris priėmė tave, 
buvo girtas? 

Tokie žmonės kaip Pat šeima negali turėti girtų gydytojų, kurie 
„netyčia' sužaloja moters gimdą. 

Pat tylėdama linktelėjo. 

— O tavo tėvas? — sušnabždėjau, turėdamas omenyje, ar jis irgi 
išgyveno kokią tragediją. 

— Jo regėjimas sparčiai silpsta. Po kelerių metų jis apaks. 

Aš pamačiau ašaras jos akių kampučiuose. Kad paslėptų jas, Pat 
nuėjo į vonią ir užsidarė. 

Ir tada manyje tarsi kažkas apsivertė. Nuo tos dienos aš pakeičiau 
savo požiūrį į gyvenimą. Lioviausi elgtis pasipūtėliškai. Nustojau gal- 
voti, kad tik mano šeima patyrė „tikrą gyvenimą. Ir atsikračiau savo 
didžiausios baimės, kad jei kas nors tikrai siaubinga atsitiktų man, tu- 
rėčiau liautis gyvenęs ir užsidaryti savyje. Gyvenk, pasakiau sau. Kad 
ir kas atsitiktų, gyvenk toliau. 

Ir maniau, kad man pavyko. Po to, kai tas vaikis partrenkė ir už- 
mušė Pat motiną, stengiausi elgtis kaip suaugęs. Iškart po nelaimės, 
tikėdamasis, kad jei išgirsiu smulkmenas, pasijusiu geriau, priėjau prie 
policininko ir paklausiau, kas atsitiko. Galbūt jis nežinojo, kad buvau 
aukai artimas žmogus, 0 gal paprasčiausiai buvo bejausmis. Jis pakar- 
tojo man to vaikėzo žodžius. „Tai tik sena boba; — pasakė jis, tarsi Pat 
motina būtų viena iš daugelio. 

Paskui buvo laidotuvės, gražios presbiterionų laidotuvės, kur 
žmonės mandagiai verkė, Pat stovėjo atsirėmusi į mane, o jos tėvas 
suseno per minutę. 

Praėjus trims savaitėms po laidotuvių, viskas, rodės, stojo į savo 
vietas. Pat grįžo į darbą mokykloje, aš — į vakarinę mokyklą, kur mo- 
kiau anglų kalbos žmones, bandančius gauti žaliąją kortą; dienomis 
rašydavau, vildamasis sukurti didį literatūros kūrinį, suteiksiantį man 
nemirtingumą ir aukščiausią vietą „New York Times" perkamiausių 
knygų sąraše. Pat tėvas pasisamdė namų šeimininkę, o pats leisdavo 
vakarus verandoje, taisydamas įvairius kaimynų prietaisus, tai, ką ke- 
tino daryti, kol tik leis akys. Praėjus metams po laidotuvių, visi, rodės, 
priėmė Pat motinos mirtį kaip „Dievo valią“. Taip, liko tuštuma jai 
išėjus, ir mes dažnai apie tai kalbėdavome, tačiau susitaikėme su jos 
netektimi. 

Maniau, kad susitaikėme. Bet taip pat maniau, kad aš vienintelis 
toks senamadiškas, verdantis iš įniršio, jog nebėra gero žmogaus. Man 
rodės, kad mačiau dalykus, kurių kiti nematė. Ant sofos porankio 

žiojėjo iširusi siūlė. Ji tebuvo gal milimetro ilgio, bet aš ją mačiau ir 
galvojau, kaip tai nepatiktų Pat motinai. 

Per Kalėdas visi, išskyrus mane, buvo linksmi, juokėsi, keitėsi do- 
vanomis. Nuo beprasmiškos Pat motinos mirties buvo praėję daugiau 
nei metai, bet manyje vis dar kunkuliavo pyktis. Nesakiau Pat, bet 
per tuos metus neparašiau nė žodžio. Žinoma, tai, ką buvau parašęs 
ankstesniais metais, nebuvo reikšminga, tačiau aš bent jau stengiausi. 
Turėjau tris agentus, bet nė vienas negalėjo įkalbėti leidyklų pirkti 
mano kūrybą. 

„Puikiai parašyta, — kartodavo visi. — Bet ne mums. 

Puikiai ar ne, tačiau Niujorko leidėjams tai atrodė per prasta 
— kaip ir mano žmonai. „Neblogai, — sakydavo ji. — Tiesą sakant, vi- 
sai neblogai." O tada pasiteiraudavo, ko aš norįs vakarienei. Ji niekada 
neištarė nė vieno blogo žodžio, tačiau aš žinojau, kad mano kūryba 
nepasiekdavo jos širdies. 

Per antrąsias Kalėdas po Pat motinos mirties aš sėdėjau ant sofos 
priešais židinį, čiupinėdamas iširusią siūlę. Iš virtuvės sklido moterų 
klegesys ir juokas. Už manęs žybčiojo televizoriaus ekranas; vyrai ste- 
bėjo kažkokias varžybas. Vaikai žaidė uždaroje verandoje, skaičiuoda- 
mi grobį ir kimšdami vieną po kito saldainius. 

Staiga mane apėmė nerimas, jog darausi panašus į tėvo giminai- 
čius. Kas man darosi, kad niekaip negaliu pamiršti uošvės mirties? 
Kad nesusitaikau su jos netektimi? Neteisingumu? Vaikis, užmušęs ją, 
pasirodė esąs turtuolio sūnelis; teisme jį gynė visas pulkas advokatų; 
jis buvo išteisintas. 2 

Aš atsistojau, įmečiau į židinį malkų ir likau klūpėti ten, kai į 
kambarį įėjo Pat tėvas. Jo regėjimas buvo labai nusilpęs, todėl jis ma- 
nęs nepastebėjo. | 

Jis laikė rankose mažą rožinį krepšelį su dangteliu. Pat tėvas atsi- 
sėdo į tą pačią vietą, kurioje neseniai sėdėjau aš, ir atidarė krepšelį. Tai 
buvo siuvimo reikmenų krepšelis; į apatinę dangtelio pusę buvo pri- 
smaigstyta adatų. Stebėjau, kaip jo senos rankos išsitraukė adatą, įvėrė 
siūlą, užrišo mazgelį. Jos truputį virpėjo. 

Pat tėvas pasidėjo krepšelį šalia savęs ir prisilenkęs kairiąja ranka 
ėmė grabinėti sofos porankį. 

Aš žinojau, ko jis ieškojo: tos skylutės ant porankio. 

Tačiau negalėjo rasti. Ašaros temdė ir taip jau labai nusilpusias 
akis, rankos per daug drebėjo, kad ką nors užčiuoptų. Keliaklupsčias 
priėjau prie sofos ir uždėjau savo rankas jam ant kelių. Jis nenuste- 
bo, kai jį paliečiau, bet ir nepaaiškino, ką darąs. Kartu, labai lėtai, nes 
mano rankos irgi virpėjo, o vaizdas liejosi nuo ašarų, mudu užsiuvo- 
me tą skylutę. Dviejų minučių darbas užtruko penkiolika, ir per visą tą 
laiką nė vienas iš mudviejų neištarėme nė žodžio. Girdėjome žmones 
šurmuliuojant aplinkui, tačiau mums atrodė, kad jie kažkur toli. 

Kai skylutės nebeliko, aš prispaudžiau siūlą pirštu, o Pat tėvas pa- 
silenkęs jį nukando. Akimirką jo lūpos prisilietė prie mano pirštų. 

Gal viskas dėl to prisilietimo. O gal dėl to, ką kartu padarėme. O 
gal tiesiog man gyvenime trūko vyro, kuris kitą žmogų mylėtų labiau 
nei mašiną. Tebeklūpėdamas aš padėjau galvą Pat tėvui ant kelių ir 
pradėjau verkti. Jis glostė man plaukus, ir aš jaučiau tylias ašaras, kren- 
tančias man ant skruosto. 

Nežinau, kiek laiko mes taip išbuvome. Jei kas nors iš Pender- 
gastų mus ir pastebėjo, niekas nepratarė nė žodžio, netgi Pat — jie 
visuomet buvo labai mandagi šeima. 

Po kurio laiko aš aprimau ir, kaip rašoma žurnaluose moterims, 
„pasijutau geriau“. Ne gerai, bet gumulas, užgniaužęs man gerklę, atsi- 
leido. Gal dabar galėsiu viską pamiršti, pamaniau. 

— Norėčiau užmušti tą niekšelį, — prabilo Pat tėvas. 

Nežinau, kaip tai paaiškinti, bet staiga mane suėmė juokas. 
Daugiau nei metus aš skendėjau tyliame, nepiktame liūdesyje, bet 
taip jaustis negalėjau. Dukart jau buvau beskambinąs vienam iš savo 
dėdžių. Jis žinotų, į ką kreiptis, kad vaikis būtų „pašalintas“ už tam 
tikrą mokestį. Pagunda buvo didelė, bet žinojau, kad kerštas neprikels 
Pat motinos. 

— Aš irgi, — sušnabždėjau, šluostydamasis veidą naujų marš- 
kinių rankove. Mes buvome vieni kambaryje. Sutraškėjo malkos, 
baigiančios degti židinyje, ir aš atsisukau pažiūrėti. Staiga pagautas 
impulso atsigręžiau į Pat tėvą, apkabinau per pečius ir pabučiavau jam 
į kaktą. Jis sugriebė mane už riešų ir aš pamaniau, kad jis vėl pravirks. 
Tačiau jis nusišypsojo. 

— Džiaugiuosi, kad mano duktė ištekėjo už tavęs, — pasakė jis. 

Šie žodžiai man reiškė daugiau nei bet koks kitas pagyrimas. Jie 
sulaužė manyje tai, kas ilgą laiką spaudė ir dusino. 

Po valandos aš jau buvau vakarėlio siela. Ponas Linksmuolis. 
Juokiausi, juokinau ir rezgiau tokias istorijas, kad visi raičiojosi iš 
juoko. Niekas, netgi Pat, nebuvo matę manęs tokio. Buvau pasakojęs 
jai, kad vaikystėje vakarienę užsidirbdavau dainuodamas, ir nė kiek 
neperdėjau. Mano mama pareiškė, kad dėl to, jog tėvas pakliuvo į 
kalėjimą, kalti jo broliai, todėl jie turės pasikeisdami rūpintis manimi. 
Taigi visą savo vaikystę, kas trys mėnesiai, keliavau iš vieno dėdės pas 
kitą. „Bausmė ateina, — šaukdavo mano pusbroliai, kai motina išlai- 
pindavo mane prie kito namo ar treilerio. Ji stumtelėdavo mane durų 
link, įsprausdavo į rankas lagaminą su mano užgyventu turtu ir spus- 
telėdavo Patį. Tai vienintelis švelnumo ženklas, kokį ji kada nors man 
parodė. Po trijų mėnesių ji pasirodydavo, kad nuvežtų mane į kitus 
namus. Net jei dėdės gyveno vienas šalia kito, ji vis tiek primygtinai 
spirdavosi mane pervežti. 

Bėgant metams supratau, kad negaliu varžytis su pusbroliais jėga 
ar jų įgimtais gabumais naudotis tomis didelėmis mašinomis, nuda- 
žytomis geltonai ar žaliai, tačiau turiu talentą, kuriuo jie negalėjo pa- 
sigirti, — pasakotojo. Dievas žino, iš kur aš jį gavau, nors viena tetulė 
minėjo, kad mano senelis buvęs geriausias melagis, kokį ji kada nors 
buvo sutikusi, taigi galbūt tai paveldėjau iš jo. Tiesą sakant, aš taip 
skyriausi nuo visų jų, kad vienas iš mano dėdžių pasakė neįžvelgiąs 
manyje jokių panašumų į Njukombus ir galįs prisiekti, kad aš nesąs 
jų giminaitis. 

Aš išmokau linksminti kitus iš reikalo. Kai atmosfera per daug 
įkaisdavo, kas nors durdavo į mane pirštu ir sakydavo: „Nagi, papo- 
rink ką nors, Fordai". 

Todėl išmokau pasakoti istorijas, kurios priversdavo žmones 
juoktis, gąsdindavo ar tiesiog žavėdavo. Tą vakarą, paverkęs Pat tėvui 
ant kelių, aš leidau sau pratrūkti taip, kaip jau seniai buvo nuo tų laikų, 
kai palikau dėdės namus ir įžengiau į savarankišką gyvenimą. 

Kitą dieną, kai įsėdome į mašiną, ketindami važiuoti namo, Pat 
tarė: 

— O kas tau atsitiko vakar? 

Aš kažką numykiau ir pratylėjau beveik visą kelią, nes galvojau 

apie tai, ką pasakė Pat tėvas — kad norėtų užmušti tą vaikėzą. Kaip 
galėtų Žmogus, kuris nesugeba nė siūlo į adatą įverti, ką nors užmušti? 
Tačiau jei jis tai padarytų, jo niekas neįtartų. 

Ir kokios bausmės nusipelnė tas vaikis? Prisliūkinti iš nugaros ir 
nušauti būtų negana. Jis turėtų kentėti, kaip kenčia žmonės, mylėję Pat 
motiną. Reikėtų atimti iš jo tai, ką jis myli labiausiai šiame pasaulyje. 
Bet ką toks vaikis myli? Alkoholį? Savo tėtį, kuris jį ištraukė? 

O kaip Pat mama? Kaip jos siela? Ar jos siela, jos esybė dingo iš 
Žemės kartu su kūnu? Kas, jei jos vyrui ar dukrai prireiks pagalbos? 
Ar ji padės? Ir išvis, koks tas dvasių pasaulis? Ar jame yra jos pirmasis 
vyras? Jos kūdikis? Sielos tų kūdikių, kurių jai nebuvo lemta išnešioti? 

Ei! O kaip tas girtas gydytojas, „netyčia' prapjovęs jos gimdą? Ar 
galėtų bekūnė siela padaryti ką nors jam? 

Pakeliui į namus Pat keistai žvilgčiojo į mane, bet ji dažnai saky- 
davo, kad kuo daugiau mąstau, tuo tylesnis darausi. Suvalgęs sumuš- 
tinį ir išsivalęs dantis pagalvojau, kad reikėtų prisėsti prie rašomosios 
mašinėlės ir užrašyti keletą minčių. 

Ne todėl, kad aš — tikras rašytojas — kada nors gyvenime ketin- 
čiau rašyti detektyvinį ar mistinį romaną apie kerštą. Tačiau gal kurią 
dieną tų minčių prireiks vienai iš mano istorijų. Tokiai, suprantate, 
kuri taps literatūros šedevru ir už kurią aš gausiu Nacionalinį knygos 
apdovanojimą bei Pulicerio premiją. Ir daugelį savaičių puikuosis per- 
kamiausių knygų sąrašo viršuje. 

Priėjęs prie rašomosios mašinėlės, įtaisytos svetainės nišoje, nu- 
stebau pamatęs, kad buvau palikęs ją įjungtą. Paprastai nebūdavau 
toks užmaršus. Ant klaviatūros gulėjo raštelis: „Šaldytuve palikau tris 
sumuštinius. Negerk alaus, nes užsimanysi miego. Jei rytoj po pietų 
rasiu tave sėdintį čia, paskambinsiu į darbą ir pasakysiu, kad susirgai". 

Šiaip būčiau apsiverkęs iš dėkingumo, kad turiu tokią supratingą 
žmoną, bet jau buvau išliejęs visas ašaras. Pat netgi buvo įkišusi švarų 
lapą, todėl man tereikėjo pradėti spausdinti. 

Didelio čia daikto. Tai tik sena boba. Po šių pirmųjų žodžių kiti, 
rodės, pasipylė savaime. Kai pirmą kartą paminėjau nužudytos moters 
dvasią, pagalvojau: ne, šitaip negalima. Tai nėra literatūra. Bet tada pri- 
siminiau vieno žymaus rašytojo žodžius: „Negali pasirinkti, ką rašyti. 
Niekas neateis ir nepasakys: aš ketinu padovanott tau gebėjimą rašyti. 

Kokio talento nori? Amžinojo Džeinės Ostin modelio ar tokio, kuris 
leis uždirbti daug pinigų, tačiau numirs kartu su tavimi? Niekas ne- 
suteikia tokio pasirinkimo. Imi tokį talentą, kokiu tave apdovanojo, ir 
keturis kartus per dieną padėkoji Dievui, kad iš viso jį turi“ 

Šiuos žodžius teko prisiminti ne kartą per keletą kitų mėnesių. Aš 
netgi išspausdinau juos ant atskiro lapo ir pasikabinau virš mašinėlės. 
Kažkuriuo metu Pat prirašė po jais „Amen!“ 

Aš nebegrįžau į savo angliškai nekalbančių studentų klasę. Iš 
pradžių Pat paskambino ir pasakė, jog sergu, o po savaitės pati per- 
ėmė mano darbą, tačiau kai trečias iš eilės studentas pasipiršo jai, kad 
galėtų likti Valstijose, ji išėjo. Ir pasakė jiems, kad aš irgi nebedirbsiu. 

Knygą rašiau šešis mėnesius ir per visą tą laiką nebuvau nė nosies 
iškišęs į lauką. Mačiau Pat, bet kartu nė nepastebėjau jos. Kiek pame- 
nu, mes visiškai nesikalbėjome. Nė nenumanau, kaip jai pavyko ap- 
mokėti sąskaitas, nes aš juk nieko neuždirbau, bet įtariu, kad jai padėjo 
tėvas. Tikrai nežinau. Mano knyga buvo visas mano gyvenimas. 

Kai ji buvo baigta, atsisukau į Pat, susiraičiusią ant sofos su kny- 
ga, ir pasakiau: 

— Baigiau. 

Kol rašiau, ji nė karto nepaprašė perskaityti nors žodį iš knygos, 
o aš nesiūliau pažiūrėti. O dabar droviai ir nuolankiai paklausiau: 

— Ar norėtum perskaityti? 

— Ne, — tučtuojau atsiliepė ji, ir aš vos nenuvirtau nuo kėdės. 
Ką aš padariau? Ar ji manęs nekenčia? Prisigalvojau galybę priežasčių, 
kodėl ji nenori perskaityti mano knygos — ir visas blogas, — kol ji vėl 
prašneko. 

— Rytoj anksti rytą važiuosime pas mano tėtį, ir tu perskaitysi 
savo knygą garsiai — mums abiem, — tarė ji. 

Kurį laiką tylėdamas spoksojau į ją. Vienas dalykas apnuoginti 
savo sielą jai, bet jos tėvui?! Ėmiau ieškoti priežasties, kaip išsisukti. 

— O tavo darbas? Negali nenueiti. Vaikams reikia tavęs. 

— Dabar vasara. Atostogos, — nė nešyptelėjo ji, 

Kelionė pas tėvą trunka šešias valandas. Aš taip jaudinausi, kad 
po to, kai antrą kartą įvažiavau į kairiąją juostą, Pat perėmė iš manęs 
vairą. Kai pagaliau nuvažiavome, mano veide, rankose ir kojose nebe- 
buvo likę nė lašelio kraujo. 


ę 
| 

Pat tėvas laukė mūsų su riebiais kalakutienos sumuštiniais, bet aš 
žinojau, kad jei atsikąsiu nors kąsnelį, užspringsiu. Pat, atrodo, supra- 
to mane. Ji pasodino tėvą ant sofos, mane ant kėdės, tada numetė ant 
kelių pusę rankraščio. Paskui tylėdama įsitaisė šalia tėvo, pasidėjusi 
ant kelių pilnas lėkštes. 

— Skaityk, — paliepė atsikandusi sumuštinio. 

Rankraštį reikėjo taisyti. Jame maišėsi sakinio dalys, buvo tūks- 
tančiai dviprasmiškų įvardžių. Rašiau taip greitai, kad pamiršau įterpti 
„ji pasakė“, „jis pasakė, todėl buvo sunku suprasti, kas kalba. Datos 
buvo sumaišytos taip, kad kai kurie asmenys gimdavo po to, kai su- 
situokdavo. Arba veikėją, vardu Džonas, po dvidešimties puslapių jau 
vadinau Džordžu. O apie rašybos ir spausdinimo klaidas nė kalbėti 
nenoriu. 

Tačiau nepaisant klaidų, toje knygoje buvo kažkas tokio, ko ne- 
buvo ankstesnėse. Skaitydamas šeštą skyrių pakėliau akis ir pamačiau, 
kad Pat tėvo skruostais rieda ašaros. Knyga išėjo jausminga, joje atsi- 
skleidė mano siela. Rašydamas apie tai, ką jaučiau, pagaliau sulaužiau 
tą milžinišką barjerą, glūdėjusį mano krūtinėje. Ir sudėjau tą bjaurią 
būtybę dalelę po dalelės į knygą. 

Atėjo vakaras. Pat pastatė šalia manęs stiklinę šaltos arbatos ir aš 
skaičiau toliau, o kai užlūžo balsas, Pat paėmė iš manęs lapus ir pra- 
dėjo skaityti pati. Saulei patekėjus, toliau skaičiau aš, o Pat tuo metu 
kepė kiaušinienę ir skrudino duoną. Jei kuris nors eidavo į tualetą, visi 
sekdavome iš paskos ir stovėdavome už durų, nepaliaudami skaityti 
nė minutės. 

Devintą ryto atėjo namų šeimininkė, bet Pat tėvas liepė jai eiti 
namo, ir mes skaitėme toliau. Kai Pat baigė skaityti, buvo jau po ketu- 
rių. Ji atsilošė kėdėje, laukdama nuosprendžio, tarsi ji būtų rašytoja, o 
mes teisėjai. 

— Nuostabu, — sušnabždėjo Pat tėvas. — Už Martą atkeršyta. 

Jo įvertinimas man buvo svarbus, tačiau labiausiai norėjau išgirs- 
ti savo gyvenimo meilės, Pat, nuomonę. Tačiau ji neištarė nė žodžio. 
Užuot ką pasakiusi, Pat padėjo lapus ant grindų, atsistojo ir nuėjo prie 
durų, pakeliui pasičiupusi mašinos raktelius ir rankinę. 

Jos elgesys man pasirodė toks keistas, kad aš net neįsižeidžiau. Kny- 
ga buvo apie jos motiną, taigi galbūt Pat nuliūdo, pagalvojau. O gal... 

— Moterys! — tarė Pat tėvas, tuo pasakydamas viską. 

— Taip, moterys, — pritariau. 

— Ką pasakytum, jei nusigertume? — paklausė mano uošvis. 

Malonesnio pasiūlymo dar nebuvau girdėjęs. 

Kai po pusantros valandos Pat grįžo, mes grėsmingu greičiu 
tuštinome viskio butelį; uošvis tikino mane, kad mano knygai nėra 
lygių. 

— Antra po Biblijos, — pasakė jis. 

— Tikrai? — paklausiau, apkabinęs jį per pečius. — Jūs tikrai, 
tikrai taip manote? | 

Pat įėjo į virtuvę nešina dviem krepšiais iš kanceliarinių prekių 
parduotuvės, pažiūrėjo į mus ir pasakė, kad mes atrodome pasibjau- 
rėtinai. 

— Tau nepatiko mano knyga, — sudejavau. Alkoholis ištirpdė 
mano vyriškumą. 

— Nesąmonė! — atrėžė Pat, nuimdama nuo stalo butelį su 
stiklinėmis ir padėdama didžiulę picą. Ji buvo su dešra ir trijų rūšių 
pipirais — mano mėgstamiausia. 

Tik gerokai vėliau, kai išsivėmiau ir suvalgiau picą kartu su Pat 
tėvu, kuris tučtuojau nulingavo į lovą, apsižiūrėjau, kad Pat ir kiti 
krepšiai kažkur dingo. Suradau ją valgomajame; stalas buvo apkrautas 
parkeriais, popieriumi ir mano rankraščiu. 

Man plyšo galva, skrandį raižė skausmai ir aš vėl ėmiau nerimau- 
ti, nes ji vis dar nebuvo pasakiusi nė žodžio apie mano knygą. 

— Ką čia darai? — paklausiau lyg niekur nieko, nors iš tiesų no- 
rėjau trypti ir šaukti: „Pasakyk! Pasakyk! Pasakyk!" 

— Redaguoju, — atsiliepė ji, žiūrėdama į mane. — Fordai, tai ge- 
riausia knyga, kokią kada nors skaičiau, bet netgi aš radau į joje klaidų. 
Dabar mudu tikrinsime sakinį po sakinio ir taisysime, o kai baigsime, 
nusiųsime į leidyklą. 

— Mano agentui, — sumurmėjau. Geriausia knyga, ji pasakė. 
Geriausia knyga. 

— Tam pasipūtėliui tauškaliui? 

Nė nenutuokiau, kad jis jai nepatinka. 

— Ne, — tarė Pat. — Aš būsiu tavo agentė. 

— Tų? 

Deja, tai nuskambėjo kaip nepasitikėjimas, kad ji, chemijos mo- 
kytoja, per naktį galėtų tapti literatūros agente. 

Pat prisimerkusi dėbtelėjo į mane. 

— Jei tu gali tapti rašytoju, aš galiu tapti agente. 

— Žinoma, mieloji, — pasakiau paimdamas ją už rankos. Iš ryto 
iškart turėsiu paskambinti savo agentui. 

Pat ištraukė ranką ir žvilgtelėjo į rankraštį. 

— Gali stebėtis kiek nori, tačiau kol tu rašei, aš galvojau, ir žinau, 
kad sugebėsiu tai padaryti. Tik suteik man galimybę. 

Kai ji atsigręžė į mane, jos žvilgsnis buvo tvirtas, ryžtingas, netgi 
gąsdinantis. 

— Aš neturiu talento, — ramiai, bet tvirtai prabilo ji. Tokio jos 
tono dar nebuvau girdėjęs. — Ir niekada neturėsiu vaikų. Aš už nieką, 
išskyrus tave ir tavo talentą, neturiu dėkoti Dievui keturis kartus per 
dieną. — Ji uždėjo ranką ant spausdintų lapų krūvos. — Tu to dar ne- 
žinai, bet tai nuostabu. O aš jau dabar, šią minutę žinau, kad tai vienin- 
telė proga mano gyvenime. Galiu atsitraukti ir būti rašytojo žmona, 
sėdėti stalo gale kartu su kitomis žvaigždžių sutuoktinėmis, arba galiu 
tapti tavo partnere. Gal aš ir nesugebu rašyti, bet finansus išmanau ge- 
riau už tave, be to, moku organizuoti. Tu rašyk, o aš pasirūpinsiu visu 
kitu. Kontraktais, pristatymais, pelno planais, honorarais ir... 

Ji nutilo ir pažvelgė į mane. 

— Sutarta? — tyliai paklausė ji, tačiau jos balse pasigirdo plieni- 
nės gaidelės. Ji troško to taip labai, kaip aš norėjau rašyti. 

— Taip, — atsakiau, bet kai ji ištiesė paspausti man ranką, aš 
pabučiavau jai į delną, tada į riešą, paskui perbėgau lūpomis per visą 
ranką. Baigėsi tuo, kad pradėjome mylėtis ant jos motinos valgomo- 
jo stalo, ant mano rankraščio, paskleisto ant viso stalo. Kitas šešias 
savaites, kurių prireikė knygai perrašyti ir suredaguoti, kai tik už- 
strigdavome ties kokiu puslapiu, pasižiūrėdavome vienas į kitą ir šiltai 
nusišypsodavome. 


Neįmanoma aprašyti tų dvylikos metų nuo mano pirmosios kny- 
gos išleidimo ir Pat mirties. 
Kai suredagavome knygą, profesionaliai išspausdinome ir pa- 

darėme šešias kopijas, Pat susisiekė su Niujorko leidėjais ir mes iš- 
vykome dviem dienoms. Į susitikimus Pat ėjo viena, nes, anot jos, 
aš tampu inkščiančiu kūdikiu, kai žmonės bando įvertinti doleriais 
mano „kruvinus puslapius". Aš neinkščiau, bet žinojau, kad ji teisi. Toji 
knyga buvo apie Pat motinos gyvenimą, tai kaip ji galėtų būti verta 
mažiau nei milijardo? 

Visą tą laiką aš leisdavau Centriniame parke — taip jaudinausi, 
kad sublogau keturiais svarais. 

— Nesugebi net pavalgyti, kai manęs nėra šalia, — pasipiktino 
Pat, bet mačiau, kad ji nervinosi taip pat, kaip ir aš. Mes niekada ne- 
kalbėjome apie tai, „kas, jei, bet tas klausimas kabojo ore. Kas, jei ji 
netinka agentės darbui? Kas, jei ji nesugebės parduoti knygos? O blo- 
giausia, kas, jei knyga niekam nepatiks? 

Paskui išvažiavome namo laukti. Žmonėms, kuriems ji davė kny- 
gą, reikėjo laiko ją perskaityti. Jiems reikėjo aptarti piniginius klausi- 
mus, reikėjo... kas žino, ką jie dar turėjo padaryti. 

Bandžiau įtikinti save, jog tai tik verslas, tačiau dalelė manęs 
kuždėjo, kad jei jie atstums knygą, kartu atstums Pat motiną, nes taip 
buvau pavadinęs knygą: Pat motina. 

Pat apsimetinėjo, jog nesijaudina, juokdavosi iš manęs, kai pa- 
šokdavau it įgeltas išgirdęs kokį triukšmą ir žvilgtelėdavau į telefoną. 
Bet aš apmoviau ją. Susitariau su vaikinu, su kuriuo anksčiau dirbau, 
kad paskambintų mums, tada paslėpiau abu telefonus. Pat buvo už- 
draudusi man atsiliepti į skambučius, todėl kai telefonas suskambo, aš 
ir toliau sėdėjau prie stalo, užsidengęs veidą laikraščiu. Pat nuskuodė 
atsiliepti, o neradusi telefono ėmė versti namus aukštyn kojomis, kol 
visiškai sujaukė. 

Kai ji pagaliau rado telefoną ir vos gaudydama kvapą atsiliepė, 
skambinusysis jau buvo padėjęs ragelį. 

Aš ir toliau sėdėjau pasislėpęs už laikraščio, kad neišsiduočiau 
juokdamasis. Bet, matyt, perlenkiau ir tai supratau, kai gurkštelėjau 
kavos. Viską išpurškiau atgal. Pat buvo įpylusi į ją indų ploviklio. 

Kai pasilenkęs virš kriauklės skalavausi burną, Pat kreivai nusi- 
šiepė man, įspėdama daugiau nebandyti jos apgaudinėti. 

Kai telefonas vėl suskambo, aš vis dar rymojau prie kriauklės, 
o Pat naršė po šaldytuvą. Supratau, kad ji nė neketino atsiliepti. Aš 

nusivaipiau. Tikriausiai tai vėl Čarlis — norėjo sužinoti, ar pavyko 
pokštas. 

Aš lėtai priėjau prie telefono, dabar aiškiai matomo, ir, kai pakė- 
liau ragelį, manęs paprašė luktelėti, kol sujungs su kažkuo iš „Saimono 
ir Šusterio" leidyklos. 

Man užgniaužė gerklę. Aš atitraukiau nuo ausies ragelį ir pažvel- 
giau Pat į nugarą. Matyt, suveikė šeštasis jausmas — ji atsisuko, pamatė 
mano išbalusį veidą ir beveik vienu šuoliu prišokusi išplėšė ragelį man 
iš rankų. Aš atsisėdau prie stalo ir godžiai gurkštelėjau kavos. Pat tik 
kartojo: „Taip. Taip. Suprantu". Tada padėjo ragelį ir atsigręžė į mane. 

Pirmiausia ji paėmė mano puodelį ir išpylė muiluotą kavą. Bu- 
vau išgėręs beveik visą ir nė nepastebėjęs. Tada padavė man popierinį 
rankšluostėlį burnai išsišluostyti ir tarė: 

— Jie ketina surengti knygos aukcioną. 

Nežinojau, ką tai reiškė, bet nujaučiau, kad nieko gera. Aukcio- 
nuose pardavinėjami seni baldai. Kai kas nors miršta, jo baldus išpar- 
duoda aukcione. 

Matydama, kad nesupratau, Pat prisėdo šalia ir suėmė mane už 
rankų. | 

— Tavo knygą nori pirkti trys leidyklos, todėl jos ketina varžytis. 
Toji, kuri pasiūlys didžiausią kainą, gaus tavo knygą. Aukcionas vyks 
visą dieną. 

Tik vėliau sužinojau, kad mudu su Pat suklydome. Mes turėjome 
knygą pateikti tik vienai leidyklai vienu metu. O Pat davė knygos ko- 
pijas trims leidykloms vienu metu ir pasakė, kas dar ja domisi. Knyga 
patiko visoms trims leidykloms, todėl, nenorėdamos įžeisti rašytojo 
žmonos, jos ėmėsi agento darbo ir pačios suorganizavo aukcioną. 

Tačiau tą ilgą dieną mes nė neįtarėme padarę kažką „ne taip". 
Mudu su Pat paprasčiausiai patogiai įsitaisėme ir darėme vienintelį 
dalyką, kurį galėjome: laukėme. Telefonas suskambėdavo kas valan- 
dą — leidyklos pranešdavo apie savo siūlomas kainas ir pasiteirau- 
davo apie kitų siūlymus. 

Po kiekvieno skambučio mudu skambindavome Pat tėvui ir pra- 
nešdavome veiksmų eigą. 

Tai buvo jaudinanti, bauginanti ir varginanti diena. Mes su Pat 
neprarijome nė kąsnio; įtariu, kad Pat tėvas irgi. Mes bijojome pasi- 
traukti nuo telefono, kad ko nors nepraleistume. 


23 


Jude Deveraux 


Penktą valandą vakaro viskas pasibaigė ir man pranešė, kad gau- 
siu apvalų milijoną iš „Saimono ir Šusterio". 

Kaip tai reikėtų atšvęsti? Tai buvo daugiau nei mes galėjome su- 
vokti. Šampano nepakaks. Mūsų gyvenimas keitėsi iš esmės. 

Mes sėdėjome tylėdami, nežinodami, ką daryti, neturėdami ką 
pasakyti. Pat sudėjo priešais save rankas, tada ėmė apžiūrinėti nagus. 
Aš nusistvėriau parkerį ir ėmiau laikraštyje spalvinti „o' raides. 

Patylėję mudu pasižiūrėjome vienas į kitą. Aš beveik girdėjau, ką 
ji galvojo. | 

— Paskambink savo tėčiui, — pasakiau, — O aš... mmm... 

Niekaip negalėjau sugalvoti, ką man reikėtų padaryti. 

— Palauk mašinoje, — tarstelėjo Pat, rinkdama tėvo telefono nu- 
merį, kad pasakytų jam, jog mes atvažiuojame atšvęsti su juo. Mano 
mintys sutapo su Pat: šiame reikale dalyvaujame trise, todėl ir švęsti 
turime su juo. 

Kai nuvykome, buvo beveik vidurnaktis. Gatvėse buvo pristatyta 
tiek daug automobilių, kad mes radome laisvą vietą tik už trijų kvartalų. 

— Koks puskvaišis rengia vakarėlį antradienio vakarą? — pasi- 
piktino Pat, kad tenka eiti taip toli. 

Jau buvome beveik vietoje, kai suvokėme, kad vakarėlis vyksta 
Pat tėvo namuose ir kad jis skirtas mums. Nei Pat, nei aš nesupratome, 
kaip jam tai pavyko, tačiau per šešias valandas Edvinas Pendergastas 
surengė vakarėlį, kuris gyvuos istorijoje. Visos namo durys buvo at- 
viros — ir ne tik šios. Dviejų kaimyninių namų irgi, ir svečiai bei pa- 
davėjai migravo iš vieno į kitą. | 

Tai bent vakarėlis! Trys vejos buvo skirtos orkestrui ir šokėjams; 
skambėjo Pat tėvų mėgstamiausia muzika. 

Priešais orkestrą sukosi profesionalūs šokėjai, o muzikantas, gro- 
jantis rageliu, tikriausiai buvo Hario Džeimso giminaitis. Tarp šokėjų 
linksminosi kaimynai ir visiškai man nematyti žmonės nuo aštuone- 
rių iki aštuoniasdešimties. Pamatę Pat ir mane, visi ėmė šūkauti sveiki- 
nimus, tačiau jie per daug gerai leido laiką, kad nustotų šokti. 

Priėję prie priekinių durų, mes išgirdome kitokią muziką, sklin- 
dančią iš už namo. Aš sugriebiau Pat už rankos ir mes nubėgome ta- 
keliu palei namą. Už jo, iškart už Pat motinos rožyno, kita grupė grojc 
šiuolaikinį rokenrolą. Čia irgi šurmuliavo minia žmonių. 

Pat tėvo kaimynų iš kairės galinis kiemas buvo atskirtas aukšta 
tvora. Jie turėjo baseiną, ir mes girdėjome juoką, sklindantį iš kitapus 
tvoros. Pat paprašė kilstelėti ją. Aš sudėjau rankas, ji pastatė ant jų koją 
ir pasilypėjusi pažvelgė per tvorą. 

— Kas ten vyksta? — sušukau, perrėkdamas muziką. Mačiau, 
kaip išsiplėtė Pat akys, tačiau ji nieko nepasakė, kol nenusileido ant 
žemės. 

— Vakarėlis prie baseino, — šūktelėjo ji man į ausį. 

Aš klausiamai pažvelgiau į ją, nebyliai klausdamas, kodėl ji taip 
nustebo. | 

— Be maudymosi kostiumėlių, — paaiškino ji. 

Aš tučtuojau ėmiau dairytis, kaip perlipus per tvorą, tačiau Pat 
sugriebė mane už rankos ir nusitempė į tėvo namą. 

Viduje karaliavo chaosas. Ausį rėžė kakofonija, nes lauke grojo 
du orkestrai, vienas iš vienos, kitas — iš kitos pusės, o langai ir durys 
šią karštą vasaros naktį buvo plačiai atidaryti. 

Bet man tai tiko. Tiesą sakant, skirtingų muzikos stilių susi- 
liejimas atspindėjo mano vidinę būseną. Kiek save pamenu, visada 
troškau, kad mano kūrinius išspausdintų. Būdamas vaikas, rašiau ko- 
miksus. Kartą, kai gyvenau pas dėdę, kuris uoliai lankydavosi bažny- 
čioje, parašiau naują knygą pagal Bibliją. Visą gyvenimą norėjau kurti 
įvairias istorijas ir kad jas išspausdintų — dabar tai tuoj turėjo įvykti. 

Vis dėlto aš velniškai bijojau. Gal ši knyga — tik atsitiktinė sėk- 
mė? Vienkartinis darbas? Ji paremta beprasmiška mirtimi moters, 
kurią aš mylėjau. O apie ką rašysiu antrojoje? 

Mano žmona kumštelėjo man į šonkaulius. 

— Ko nerimauji dabar? — suriko aiškiai pasipiktinusi, kad ne- 
galiu atsipalaiduoti net vieną vakarą. 

— Dėl antrosios knygos, — atsišaukiau. — Apie ką dabar rašy- 
siu? 

Ji suprato, ką turėjau galvoje. Man pavyko, nes rašiau remdamasis 
asmenine patirtimi. Ne, aš atskleidžiau asmeninę patirtį. Ką dar turiu 
atskleisti? 

Purtydama galvą, Pat paėmė mane už rankos, nusivedė į pirmo 
aukšto vonios kambarį ir užrakino duris. Čia buvo ramiau, ir aš galė- 
jau ją girdėti. 

— Fordai Njukombai, tu idiotas, — rėžė ji. — Tu turi motiną, kuri 
naudojosi tavimi kaip bausmės įrankiu. Turi tėvą kalinį ir vienuolika 
dėdžių, kurie visi savaip bjaurūs ar blogi. Tu tiek blogio patyrei gyve- 
nime, kad užtektų tūkstančiui knygų. 

— Tikrai, — pasakiau, pradėdamas šypsotis. Gal galėčiau pa- 
rašyti apie dėdę Saimoną ir jo septynetą dukterų, pagalvojau. Arba 
apie savo mieląją pusseserę Mirandą, kuri mirė jauna, bet jos niekas 
negedėjo. Kodėl taip yra, kad gailėdavo tik blogųjų? Gal tai greičiau 
dokumentika? 

Mano mintis nutraukė Pat, ėmusi atseginėti mano kelnių už- 
trauktuką. 

— O ką tu čia darai? — paklausiau šypsodamasis. 

— Imu milijonierių, — atsakė ji. 

— Ak... — Tai viskas, ką sugebėjau išspausti prieš užsimerkdamas 
ir atsiduodamas jos rankoms ir lūpoms. 

Kai gerokai užtrukę pagaliau išėjome iš vonios kambario, aš bu- 
vau pasiruošęs švęsti. Daugiau jokių rūpesčių. Prigalvojau bent pustu- 
zinį temų, kuriomis galėčiau rašyti. 

Pat tėvą suradome kaimyninio namo su baseinu miegamajame; 
jis taip šoko, kad aš sustingau tarpduryje be žado. 

— Būtum matęs jį su mama, — sušuko man Pat, eidama prie 
tėvo. Jis stabtelėjo, persimetė keliais žodžiais su dukra, pamojavo man 
ir vėl ėmė linguoti šokio ritmu. Pat šypsodamasi grįžo prie manęs. 

— Liksime nakvoti. 

Buvo antra valanda ryto, todėl tokia informacija man pasirodė 
nereikalinga, bet aš linktelėjau, tada Pat išsitempė mane iš miegamojo 
į kaimynų svetainę. Visų trijų namų virtuvės ūžė nuo maisto tiekėjų, 
bėgiojančių su pilnais maisto padėklais. Mudu su Pat mažai valgėme 
pastarosiomis dienomis, todėl dabar nusprendėme atsigriebti. Man 
dorojant antrą lėkštę, ji pasakė einanti pasisveikinti su kai kuriais 
žmonėmis. Linktelėjau, kad esu visiškai patenkintas tyliai sėdėdamas 
kampe, valgydamas ir gerdamas. 

Tačiau vos tik jos sijonas dingo už kampo, aš puoliau prie laip- 
tų. Vakarėlis be maudymosi kostiumėlių! Buvau tikras, kad baseinas 
matysis iš svečių miegamojo. Buvau teisus — galiniame kieme links- 

minosi koks tuzinas jaunuolių; visi gražūs ir nuogi, šokinėjantys nuo 
tiltelio ir besimaudantys skaidriame žydrame vandenyje. 

— Nuostabu, ar ne? — pasigirdo balsas už nugaros. 

Aš sėdėjau patogiai įsitaisęs ant palangės, laikydamas rankose 
lėkštę ir stebėdamas baseiną. 

Tai buvo Pat tėvas; įeidamas jis uždarė paskui save duris, todėl 
kambaryje atrodė gana tylu. 

— Nuostabu? — perklausiau, 

— Šiuolaikinis jaunimas. Matai tą, kuri ruošiasi šokti? Tai mažoji 
Dženi Hjus. Jai tik keturiolika. 

— Ar ne ji praeitą savaitę važinėjosi triratuku? — išpūčiau akis. 

— Ji padeda man suprasti, kodėl seniai veda jaunas merginas, — su- 
kikeno jis. — O tokio paties amžiaus berniukai paaiškina, kodėl merginas 
traukia vyresni vyrai. 

Jo žodžiuose buvo tiesos. Nors visos merginos buvo be mau- 
dymosi kostiumėlių, tik vienas berniukas buvo išdrįsęs nusimauti 
kelnaites. Dauguma berniukų buvo kaulėti, spuoguoti ir, rodės, mir- 
tinai bijojo mergaičių, todėl ir maudėsi su plačiomis kelnaitėmis. Tik 
vienintelis nuogalius turėjo labai gražų kūną, tikriausiai koks nors 
mokyklos sporto komandos kapitonas, pamaniau. Jis priminė man 
vieną iš mano pusbrolių, kuris užsimušė su automobiliu per išleistu- 
ves. Vėliau man dingtelėjo, kad jis turbūt nujautė, jog mirs anksti, nes 
septyniolikos jau buvo vyras, o ne koks išstypęs vaikėzas. 

— Jis tikriausiai greitai mirs, — pasakiau, linktelėdamas į nuogą 
Adonį, stovintį ant baseino krašto. Tada žvilgtelėjau į savo uošvį. — Ma- 
niau, kad jūs aklas ar arti to. 

Jis nusišypsojo. 

— Turiu puikią atmintį. 

Ta diena, kai verkiau jam ant kelių, mus suartino. Niekada nesi- 
jaučiau toks artimas jokiam vyrui, ir tai, ką jaučiau Pat tėvui, padėjo 
suprasti tą vyrišką ryšį. 

— Aš Pat palieku namą, — tarė jis. 

Aš nuleidau lėkštę su maistu ir nusisukau. Prašau, nekalbėk apie 
mirtį šiandien, pamaniau. Tik ne šiandien. Gal jei nieko neatsakysiu, 
jis liausis kalbėjęs. 

Bet jis nesiliovė. 

— Pat nieko nežino, ir nenoriu, kad tu jai pasakytum, tačiau aš 
jau baigiau savo reikalus šiame pasaulyje. Ar žinai, kad bandžiau nu- 
sižudyti, praėjus mėnesiui po Martos mirties? 

— Ne, — atsiliepiau neatsisukdamas ir stipriai užsimerkdamas. O 
aš, kupinas tuštybės galvojau, kad vienintelis nuoširdžiai ir skausmin- 
gai gedėjau Pat motinos. 

— Bet Marta man neleido. Tikriausiai ji žinojo, kad tu parašysi 
apie ją knygą, ir norėjo to. Troško to dėl tavęs, Pat ir dėl savęs. Manau, 
ji norėjo, kad jos gyvenimas šį tą reikštų. 

Norėjau patikinti jį, kad jos gyvenimas buvo reikšmingas, bet 
argi neparašiau apie tai ketvirčio milijono žodžių? Todėl tik linktelė- 
jau, vis dar negalėdamas pažvelgti jam į akis. 

— Žinau, neturėčiau tau to sakyti, bet noriu, jog pasirūpintum 
Pat. Ji apsimeta, kad jai nesvarbu, jog negali turėti vaikų, bet iš tiesų jai 
labai skaudu. Ji tebuvo aštuonerių, kai išėjo iš ligoninės. Grįžusi namo, 
Pat išmetė visas savo lėles — o jų buvo pilnas kambarys — ir net šian- 
dien nė neprisiliečia prie jų. 

Mano gerklėje įstrigo gumulas, kaltės gumulas. Niekada neat- 
kreipiau į tai dėmesio. Tiesa ta, kad aš nelabai ir galvojau apie nelaimę, 
atėmusią iš Pat galimybę kada nors tapti motina. Kadangi turėjau Pat, 
man nerūpėjo, turėsime vaikų ar ne. Ir man nė į galvą nešovė pasitei- 
rauti, kaip dėl to jaučiasi ji. 

— Leisk jai padėti tau rašyti, — tarė jis. — Neužsisklęsk savyje. 
Niekada negalvok, kad jei tapai tokiu žymiu rašytoju, tai tau reikia 
agento su skambia pavarde. Supranti mane? | 

Aš atkakliai vengiau jo žvilgsnio. Mudu su Pat buvome susituokę 
keletą metų. Kodėl nepastebėjau jos požiūrio į lėles? Negi aš toks ne- 
pastabus? O gal ji sumaniai tai slėpė? Ar ji turi daugiau paslapčių? 

Pat tėvas daugiau nieko nebepasakė, tik spustelėjo man Patį ir 
tyliai išėjo, uždarydamas paskui save duris. Po minutėlės iš gretimo 
namo išėjo moteris; pažinau Dženi Hjus motiną. Ji ėmė taip garsiai 
šaukti ant dukters, kad perrėkė abu orkestrus ir mažiausiai penkis 
šimtus besilinksminančiųjų. 

Dženi paklusniai apsivyniojo rankšluostį apie savo gražų jauną 
kūną, bet aš pastebėjau jos žvilgsnį, mestą į nuogą atletą, kuris movėsi 
maudymosi kelnaites. 

Kai sujudimas aprimo, vėl atsisėdau ant palangės. Lėkštė tebe- 
buvo pilna, bet valgyti nebesinorėjo. Juk žmogus, kurį myliu, ką tik 
pasakė, jog ketina mirti. 

Kampe šalia lango gulėjo Skudurinė Onutė. Pakėliau ją ir įsi- 
man sektųsi, visada bus dalykų — jų man tikrai labai norėtųsi, — ku- 
rių niekada nebeturėsiu. Niekada daugiau nebesėdėsiu prie stalo su 
Pat ir jos tėvais. Purtydamas galvą prisiminiau, kaip kažkada galvojau, 
kad jie yra išrinktieji ir jiems niekuomet neatsitiks nieko bloga. 

Atsidarė miegamojo durys, ir aš pakėliau galvą. 

— Štai kur tu, — tarė Pat. — Visur tavęs ieškojau. Juk žinai, kad 
šis vakarėlis skirtas tau? 

— Gal galėčiau kaip dovaną gauti mažąją Dženi Hjus? 

— Pasakysiu tai jos motinai. 

Tariamai gindamasis, prisidengiau lėle veidą. 

— Ne, ne, tik ne tai. 

Ji priėjo prie manęs. 

— Eime į apačią. Žmonės prašo tavo autografų. 

— Tikrai? — Jaučiausi nustebęs, bet pamalonintas. Jau norėjau 
padėti lėlę į vietą, bet pagautas impulso priglaudžiau ją Pat prie krūti- 
nės, norėdamas, kad ji ją paimtų. 

Pat atšoko it nuplikyta ir nė nepalietė lėlės. 

Dalis manęs norėjo paklausti, priversti ją prisipažinti. Bet ką 
prisipažinti? Tai, ką jau žinau? Kai Pat nusisuko ir nuėjo prie durų, 
pamačiau, kaip įsitempę jos pečiai. 

Aš paėmiau nuo grindų lėlę, padėjau vargšelę į vietą ir priėjęs 
apkabinau žmoną. 

— Eime, išgersime šampano, o tada papasakosi man, ką nori da- 
ryti su pinigais, kuriuos mes uždirbsime. — Aš pasistengiau nežymiai 
akcentuoti žodį „mes“ 

— Noriu namo, — nedvejodama pareiškė ji. — Prie jūros. Kur 
nors aukštai, su stiklo siena, kad galėčiau matyti bangas ir stebėti aud- 
ras jūroje. 

Giliai įkvėpiau. Po tiek metų santuokos per vieną naktį sužinojau 
dvi paslaptis apie savo žmoną. 

— Audros jūroje, štai kaip, — pasakiau atidarydamas duris. 

— O tu? — paklausė Pat. — Išskyrus Dženi, kalėjimo masalą. 

— Jei pakliūčiau į kalėjimą, gal susitikčiau su tėčiu. — Aš tvirčiau 
apkabinau Pat. — Noriu antros knygos, — sąžiningai prisipažinau. 

— Nesirūpink, aš tau padėsiu, tėtis irgi. Dabar, kai mamos nebė- 
ra, tavo knygos padės jam gyventi. 

Nudžiugau, kai muzikos trenksmas išgelbėjo mane nuo atsaky- 
mo, nes pasijutau taip, tarsi tas triukšmingas vakarėlis būtų skirtas ne 
man, o atsisveikinimui su mano uošviu. 

Ir aš buvau teisus, nes po septynių savaičių Pat tėvas numirė mie- 
godamas. Stovėdamas prie karsto ir žiūrėdamas į beveik besišypsantį 
veidą galvojau, kad jis pasielgė taip pat, kaip mano melodramatiški 
giminaičiai — atsisakė gyvenimo liūdėdamas. 

Kai mirė Pat motina, aš pykau, o Pat mane palaikė. Kai mirė jos 
tėvas, ji taip sielvartavo ir pyko, kad gydytojas netgi norėjo paguldyti 
ją į ligoninę. Negalėdamas pasiduoti, suėmiau į rankas mus abu. Tik 
vienintelį kartą neišlaikiau, kai skaitant testamentą sužinojau, kad Pat 
tėvas paliko man savo vokiškų įrankių komplektą. 

Pat pardavė tėvų namą su visais baldais. Jei būtų buvusi mano 
valia, būčiau persikraustęs į jį, nes tame name prabėgo geriausios 
mano gyvenimo dienos. Bet Pat pasiliko tik nuotraukas — jas padėjo 
likome dėžę su įrankiais. 

Kitus dvylika metų aš rašiau, o Pat tvarkė visus reikalus. Kaip ji 
ir sakė, mes tapome partneriais. Aš rašydavau, tada mes redaguodavo- 
me, paskui ji knygą parduodavo. Pat būdavo mano pirmoji skaitytoja. 
Ji visuomet tiesiai pasakydavo, ką galvoja apie knygos turinį, kartais 
net labai skaudžiai. Man būdavo nelengva sutramdyti savo egoizmą 
ir susitaikyti su jos kritika, todėl kartais mes kaip reikiant susikibda- 
vome. „Pabandyk, kaip sakau, ir pamatysi, kaip geriau, — kartą Pat 
išrėkė supykusi. Lygiai taip pat supykęs ir norėdamas įrodyti, jog ji 
klysta, perrašiau knygos pabaigą pagal ją. Ir pasirodė, kad ji neklydo. 
Jos variantas buvo geresnis. Nuo tada dažniau paklausydavau jos, la- 
biau ja pasitikėdavau. 

Mes nenusipirkome namo prie jūros. Iš dalies todėl, kad Pat ne- 
galėjo apsispręsti, prie kurios jūros norėtų gyventi. Be to, ją sužavėjo 

mintis, kad aš, kaip rašytojas, galiu gyventi bet kurioje pasaulio vieto- 
je, todėl mes nutarėme išbandyti keletą jų. Taip pradėjome keliauti iš 
vienos vietos į kitą. | 

Per tuos dvylika metų tik kartą aplankiau savo dėdes ir vaikystės 
vietas. Tą dieną, kai turėjome ten nuvykti, vos nesusirgau iš jaudulio. 
Pat bandė išblaškyti mane, bet ir jai nepavyko. Nerimavau, kaip bus, 
kai vėl pamatysiu juos visus. 

— Bijai, kad turėsi pasilikti? — iš vakaro paklausė Pat, ir aš link- 
telėjau galvą. 

Tačiau nebuvo ko nerimauti. Visi mano giminaičiai elgėsi su ma- 
nimi kaip su įžymybe. Jie rodė mano knygas užlankstytais kampais ir 
prašė pasirašyti. Bet keisčiausia buvo tai, jog jie šventai tikėjo, kad nuo 
to momento, kai išleidau savo pirmąją knygą, mane ištiko sunki amne- 
zija. Visi, rodės, manė, kad aš nieko neprisimenu apie savo vaikystę. 

Paskutinį kartą svečiavausi pas juos tik baigęs koledžą ir dar ne- 
buvau išleidęs nė vienos knygos. Tada niekas neapsimetinėjo, kad aš 
nieko neprisimenu. Jie nebandė supažindinti manęs su giminaičiais, 
su kuriais gyvenau būdamas vaikas. Nepasakojo apie vietas, kuriose 
kadaise lankiausi šimtus kartų. Ir tikrai nė vienas nesakė: „Tu to ne- 
prisimeni, bet..." 

Viskas pasikeitė, kai pasirodė mano knygos. Mano pusbrolis 
Noblis kalbėjosi su manimi taip, tarsi mudu būtume susipažinę tik šį- 
ryt, ir po poros valandų beveik užsinorėjau, kad jis imtų vadinti mane 
Biuiku, kaip darė vaikystėje. 

Jis supažindino mane su dėde Klaidu, tarsi aš nė nepažinočiau 
to žmogaus. Aš dėbtelėjau į Noblį, bet šis nekreipė dėmesio, todėl 
puoliau įtikinėti, jog tikrai pamenu dėdę Klaidą. „Tik pamanyk, 
— tarė senis, — toks žymus žmogus pamena mane. Aš tik nusišyp- 
sojau, nors iš tiesų norėjau įgelti: „Sunku pamiršti, kai ant blauzdos 
nešioju randą nuo tavo diržo sagties" Bet nutylėjau. 

Noblis apkabino mane per pečius ir nusivedė į šalį. 

— Tu turi atleisti dėdei Klaidui, — tyliai tarė jis. — Prieš keletą 
metų jis neteko vieno iš savo vaikų ir nuo tada labai pasikeitė. 

Aš vėl įdėmiai pažiūrėjau į Noblį, tarsi jis būtų pakvaišęs. Kai nu- 
skendo pusbrolis Ronis, Noblis, aš ir dar keturi pusbroliai uždegėme 
džiaugsmo laužą. Noblis pasakė, kad nuo ketverių metų vaikšto su 

mėlynėmis; visas jas padaręs pusbrolis Ronis. Aš — kūrybingasis — iš 
akmenų ir purvo nulipdžiau vėžlį, ir mes visi vaidinome, jog garbina- 
me jį ir dėkojame, kad pasiėmė iš mūsų pusbrolį Ronį. 

Todėl kai Noblis lyg kokią naujieną pranešė apie dėdės Klaido 
širdgėlą, tikrai pagalvojau, kad jis juokauja. 

— Už tai turime dėkoti dievui vėžliui, — iškošiau. 

Noblis keistai pažvelgė į mane, tarsi nesuprastų, apie ką kalbu. 

— Dievas vėžlys, — priminiau. — Pameni? Mes dėkojome tam 
vėžliui, kuris įkando Roniui ir... 

Noblis patraukė ranką nuo mano Paties ir išsitiesė. 

— Nieko apie tai nežinau. 

Ir tai tęsėsi visą dieną. Vakarop, tūkstantąjį kartą išgirdęs frazę 
„tu to neprisimeni, bet... pajutau, kad man jau gana, ir pratrūkau. 

— Kodėl, velniai griebtų, aš neturėčiau prisiminti? — atrėžiau 
dėdei Redžiui. — Tai atsitiko man. Aš gyvenau čia, pamenat? Mane va- 
dinote Bausme. Mane, Fordą. Arba Kraisleriu. Ar Džonu Dyru. Mane! 

Pat paėmė mane už rankos ir nusitempė į šoną; kurį laiką stovė- 
jau medžių pavėsyje, stengdamasis nusiraminti. Buvau dėkingas jai, 
kad nebandė man aiškinti, jog jie tiktai paprasti kaimiečiai, jog jie 
nesupranta. Tiesą sakant, aš jaučiau, kad tai dar vienas mėginimas iš- 
skirti mane, priversti pajusti, kad nepriklausau jiems. Skyriausi nuo jų 
būdamas dar vaikas, o dabar juo labiau. 

Negana to, jaučiau, kad jie man priskiria vaidmenį pagal savo 
sumanymą. „Jis čia užaugo, bet mūsų neprisimena, — sakys žmo- 
nėms. — Jis tapo žymus ir visiškai mus pamiršo." Aš norėjau, kad 
žmonės sakytų: „Nors jis ir tapo garsus, bet niekada nepamiršo savo 
žmonių“ Ar kažką panašaus. Tačiau, nepaisant nieko, man buvo lei- 
džiama suprasti, kad dabar aš „įžymybė“ ir todėl esu snobas. 

Pat stovėjo šalia, kol aš bandžiau susitvardyti, tada tarė: 

— Gaila, kad buvai toks gerutis ir niekada neišmokai duoti jiems 
atkirčio. 

— Aš nebuvau... — prasižiojau. — Ir ne... — Spirgėdamas ne iš 
karto suvokiau, ką ji sakė. Pagaliau supratęs, pabučiavau jai į kaktą 
ir mes nuėjome prie laukiančiųjų — jie atrodė susirūpinę dėl mano 
nepaaiškinamo pykčio protrūkio. Bet jau tokios tos įžymybės, rodės, 
sakė jų akys. 

Pasikalbėjus su Pat, mano nuotaika taip pasitaisė, kad išprovoka- 
vau trejas muštynes. Žinojau silpnąsias savo giminaičių vietas, todėl 
nutariau tuo pasinaudoti. Paklausiau Noblio, kas atsitiko tam senam 
pontiakui, kurį jis turėjęs, ir po dešimties minučių jis ir dar vienas 
pusbrolis (kuris jį pavogė, bet išsigynė) kibo vienas kitam į atlapus. 

Paskui pasiteiravau dėdės Klaido apie jo mylimą sūnų, kuris pa- 
skendo, o tada paprašiau papasakoti man ką nors gražaus apie tą ber- 
niuką, ką gero jis padaręs ir, beje, ką gi jis veikęs tą dieną tvenkinyje? 

Vienu metu Pat piktai prisimerkė, įspėdama mane, kad nuėjau 
per toli. Bet aš taip įsismaginau, kad nebegalėjau sustoti. 

Todėl kai Pat garsiai paskelbė, kad mums laikas važiuoti, nė vie- 
nas nepasiūlė „apsilankyti vėl". Noblis palydėjo mane iki mašinos. 

— Tu nė kiek nepasikeitei, ar ne? — jis piktai sužaibavo akimis, 
nusispjaudamas beveik ant mano bato. 

— Tu irgi, — plačiai nusišypsojau. 

Tą dieną, kai turėjau išvykti į koledžą, Noblis ir jo trys sugėrovai 
taip išsityčiojo iš manęs, kad įmanydamas būčiau galėjęs juos nu- 
žudyti. Bet užuot pasipriešinęs, pasislėpiau miškelyje. Kai sugrįžau, 
jau temo; tada pamačiau, kad jie pervažiavo traktoriumi per mano 
lagaminą su švariais ir išlygintais (mano), naujais (pirktais už pinigus, 
uždirbtus nešiojant dėžes su prekėmis) drabužiais. 

Dėdė Kelas lengvai pliaukštelėjo Nobliui per užpakalį už tokią 
„išdaigą“, tačiau aiškiai leido suprasti, kad tai, ką padarė jo sūnus, nėra 
labai blogai. „Nedidelė atsisveikinimo dovana", — šyptelėjo jis. Niekas 
nepasisiūlė man padėti perskalbti ir išlyginti drabužių, todėl turėjau 
triūsti visą naktį ir vos suspėjau į autobusą, kuris išvežė mane kuo 
toliau nuo jų visų. 

— Buvo smagu vėl pasimatyti, — pasakiau Nobliui tikrai nuo- 
širdžiai. Nesu tikras, ar buvo taip smagu, kai išleido mano pirmąją 
knygą, kaip kad buvo linksma antrą tos dienos pusę. — Klausyk, Nob- 
li, — draugiškai tariau, — jei kuris iš vaikų norės mokytis koledže, 
pranešk man, aš padėsiu. 

Tada įsėdau į mašiną, ir Pat taip šoko iš vietos, tarsi būtume da- 
lyvavę vietinėse lenktynėse. Atsigręžęs į Noblį pamačiau, kad jis gro- 
muliavo mano pasiūlymą. Ar aš norėjau jam priminti jo žodžius, jog 

tik geri vaikučiai mokosi koledžuose? O gal norėjau pasakyti, kad aš 
buvau vienintelis toks protingas, jog studijuočiau koledže? 

Kikenau pusę kelio, prisimindamas susirūpinimą jo veide. Vėliau, 
manau, jis suprato, kad kalbėjau nuoširdžiai, nes per keletą kitų metų 
išsiunčiau į koledžą ne vieną savo jaunesnįjį giminaitį. Viena iš jų 
buvo Vanesa, vyriausioji Noblio duktė, kuri tapo mokytoja. 

— Kažkuris iš tavo protėvių turėjo smegenų, — tarė Pat. — Štai 
kodėl kartkartėm išlenda koks protas. 

— Recesyvinis genas. 

— Labai recesyvinis, — patikslino ji ir mes nusijuokėme. 

Visa tai pasibaigė, visi geri laikai baigėsi, kai mirė Pat. Užaugau 
be šeimos, suradau šeimą ir vėl netekau. 

Ir vėl likau vienišas šiame pasaulyje. 


Antras skyrius 


Džekė 


Manau, jis norėjo manęs, nes aš jį prajuokinau. 

Ne, ne norėjo. Ne ta prasme. Jis norėjo, kad dirbčiau jam. 

Žinoma, aš atsisakiau. Juk tiek miestelio moterų bandė jam 
dirbti, tačiau buvo arba atleistos, arba pačios išėjo verkdamos. Arba 
įpykusios. 

Buvau girdėjusi, kad jis sugeba supykdyti žmones. „Grynai vai- 
kiškas įniršis“. — pasakė mano draugė, kai mes, keturios merginos, 
pietavome vietinėje kepsninėje — kepta mėsa, kepti svogūnai, keptos 
bulvės. Padavėja neįvertino mano humoro jausmo, kai paprašiau ją 
nekepti mano salotų. Ji nuėjo susiraukusi ir paskui aptarnavo nesi- 
šypsodama. 

Bet aš buvau įpratusi per savo humoro jausmą patekti į ne- 
malonias situacijas. Pasak mano tėvo, aš darau tai tyčia, kad niekas 
nematytų manęs verkiančios. Aš suglumau tai išgirdusi, nes niekada 
neverkdavau — taip jam ir pasakiau. „Ką aš ir sakau", — atsiliepė jis 
ir nuėjo. 

Kad ir kaip ten būtų, tas įžymusis, geriausias iš geriausių, per- 
kamiausių knygų rašytojas pasiūlė man darbą, nes jį prajuokinau. Ir 
todėl, kad papasakojau istoriją apie dvasias. Tiesą sakant, tik kažką pa- 
našaus į tai. Bet Hetera pastebėjo, kad pasakojau geriau. Na, bet mano 
ego dar ne toks didelis, kad manyčiau galinti papasakoti kokią nors 

istoriją profesionaliam rašytojui. Regis, taip ir girdžiu jį sakantį, jog 
mano sintaksė bloga. 

Bet prieš tą istoriją apie dvasias — tiksliau, apie velnią, anot 
Otum — prajuokinau jį kalbėdama apie Pulicerio premiją. 

Buvau vakarėlyje, ir Otum — vargšelė, ilgas plaukas, trumpas 
protas — ašarojo, kad jos būsima anyta vėl ją pažemino. Mes visos 
žinojome, kodėl Kordas Hendlis ketino vesti šią merginą — tikrai ne 
dėl jos protinių gabumų. Visos jos gėrybės — tai kuPata kaštoninių 
plaukų ir iš koto verčiančios krūtys, per kurias ji net savo kojų nema- 
tė. Otum vis skųsdavosi, kad negali rasti pirkti savo krūtinės dydžio 
nėriniuotų liemenėlių. „Nėriniai — tai viskas, ko man reikia, — su- 
dainavau ir visi nusijuokė. 

Mes žinojome, kad Otum ir Kordas neturi ateities; pamažu jo 
motina išskirs juos. Kordo šeima buvo iš tų, kurias vadina „senais pi- 
nigais.' Kordas irgi nebuvo proto bokštas, užtat jo motina — protinga 
ir būtent ji viskam vadovavo. Deja, visi trys vaikai paveldėjo jos vyro 
smegenis ir jos išvaizdą. Aišku, kad ji stengėsi pagerinti kraują, sutuok- 
dama vaikus su smegenimis, tačiau tie nenorėjo apie tai nė girdėti. Jos 
jauniausias sūnus ruošėsi vesti gražią, mielą, bet kvailą Otum. 

Vargšelė Otum kiekvieną ketvirtadienį išeidavo iš būsimos any- 
tos namų verkdama, nes toji, vos išvydusi būsimą marčią, surengdavo 
jai žodinį žinių patikrinimą. Aš tai vadinu arbatėle su sunkiais klau- 
simais. 

Vieną dieną, pietaudama su draugėmis, neatsargiai paklausiau 
Otum, ką ji ketinanti daryti po vestuvių. Ji ir Kordas po sutuoktuvių 
ketino apsigyventi šeimos name, todėl jaunamartė norom nenorom 
turės matytis su senąja bambekle kiekvieną dieną. 

Aš užaugau be motinos, todėl, ko gero, man trūko deramo išsi- 
auklėjimo. Aš tik garsiai ištariau, mano nuomone, akivaizdžią prob- 
lemą, ir pragaras atsivėrė. Otum paplūdo ašaromis, o Hetera ir Ešli 
puolė ją raminti, piktai žvilgčiodamos į mane. Jos gerai žinojo mano 
„ką aš padariau?" išraišką. 

— Džeke, kaip tu galėjai? — papriekaištavo Dženiferė. 

Neklausiau, ką tokio siaubingo leptelėjau. Jau seniai lioviausi 
klausinėti „ką tokio padariau šį kartą?" — nes vis tiek man niekas ne- 
atsakydavo. 

Pastebėjau, kad moterys daugelį dalykų suveda į kategoriją „pa- 
laikymas". Tai, kad garsiai pastebėjau, jog Otum, kai apsigyvens su 
anyta, verks kiekvieną dieną, ne tik ketvirtadieniais, akivaizdžiai ne- 
įėjo į kategoriją „palaikymas“. 

Kalbant apie tai, aš, matyt, pasirodžiau dar ir nesupratinga, nes 
mano draugė juk „įsimylėjusi“. Kaip įsimylėjusi mergina, Otum negali 
liepti savo būsimai anytai atsiknisti, nes Otum ir Kordas „įsimylėję“. 

— Turėtum tai suprasti, Džeke. Tu juk irgi įsimylėjusi. 

Na, taip, aš buvau susižadėjusi, ketinau tuoktis, bet maniau tai 
daranti dėl rimtų priežasčių. Mudu su Kirku siekėme tų pačių tikslų 
ir norėjome tų pačių dalykų. Be to — prisipažinsiu — man buvo atsi- 
bodę gyventi vienai nuo tada, kai mirė tėtis. Gal todėl, kad užaugau tik 
su tėčiu, tušti namai nėra tai, kuo žavėčiausi. Mane visada persekiojo 
baimė, kad mano mylimas tėtis kur nors dings ir paliks mane vieną. 

Taigi tas vakarėlis. Otum dailiai ašarojo, nes būsima anyta ją vėl 
pažemino. Ji negalėjo sumenkinti Otum išvaizdos, todėl nusprendė 
griebtis skaitymo. „Mano brangioji, — pasakė senoji, — vienintelė 
literatūra, verta skaitymo, yra ta, kuri laimi Pulicerio premiją? Aš, 
pasimokiusi iš klaidų, stengiausi „palaikyti“, todėl nepatariau Otum 
pasiųsti tos senos vištos velniop. 

— Aš net nežinau, kas ta Pulicerio premija, — kūkčiojo Otum į 
nėriniuotą nosinaitę — mūsų Otum nenaudojo senų, susiglamžiusių 
nosinių! 

Aš žinojau — tebus palaiminta jos galvelė — Otum buvo įsitiki- 
nusi, jog žurnalas Žmonės labai intelektualus. 

— Paklausyk, — pasakiau pasislinkdama artyn, — tu turėtum iš- 
mokti apsiginti. Pasakyk jai, kad visuomet perki Pulicerio premija ap- 
dovanotus romanus, tik tu, kaip ir visi kiti pasaulyje, negali jų skaityti. 

— Žinau, kad nemoku pasirinkti knygų, Džeke. Aš ne tokia pro- 
tinga kaip tu, — dejavo Otum. 

Kitos pažiūrėjo į mane tuo žvilgsniu. Aš jos „nepalaikiau“. 

Pritūpiau priešais Otum ir suėmiau jos drėgnas rankas į savąsias. 
Dieve, padėk man, bet ji gražesnė, kai verkia. 

— Otum, tavo būsima anyta — snobė. Ji mano, kad jei ant knygos 
viršelio parašyta „Pulicerio premijos laimėtoja: tai ji skirta intelektua- 
lams. Bet taip nėra, 

Norėjau pralinksminti ją, bet juk negalėjau pasakyti, kad skaitau 
visas knygas, kurios laimi premiją, todėl nutariau savo teoriją truputį 
padailinti. 

— Nori, pasakysiu, kaip parašyti knygą, kad ji gautų Pulicerio 
premiją? — paklausiau, bet neleidau atsakyti. — Pirmiausia reikia su- 
galvoti meilės istoriją. Taip, visai kaip tie romaniūkščiai, kuriuos perki 
maisto prekių parduotuvėje, Pulicerio premija apdovanoti romanai iš 
esmės yra meilės istorijos, tik užmaskuotos. Kaip koks paslėptas lobis. 
O tam, kad rastum lobį, reikia atlikti daugybę visai „nelobiškų“ darbų. 
Supranti, ką noriu pasakyti? 

— Lyg ir, — atsakė ji; ašaros ėmė rimti. Otum nebuvo protinga, 
tačiau buvo viena iš mieliausių mano sutiktų žmonių. 

— Tai štai, autorius sugalvoja kokią nors meilės istoriją, pačią pa- 
prasčiausią, kur du žmonės susitinka ir įsimyli vienas kitą. 

— Tokias knygas aš skaitau, — įsiterpė Otum. 

— Taip, bet aš kalbu apie premijuotus romanus, todėl šios kny- 
gos kitokios. Pirmiausia pagrindiniai veikėjai negali būti gražūs. Tiesą 
sakant, jie turi būti visai paprasti. Jokių ten spindinčių akių, varno 
juodumo plaukų, nes tokie dalykai iš karto diskvalifikuotų knygą. 

Čia Otum silpnai šyptelėjo. 

— Suprantu. Bjaurūs žmonės. 

— Ne bjaurūs ir ne groteskiški. Na, kuris nors gali turėti dideles 
ausis. Toliau reikia pradėti slėpti lobį. Užkasti jį taip giliai, kad skai- 
tytojas lengvai nerastų. Tai reiškia, kad įsimylėjėliai negalės dažnai 
būti kartu. Čia tau ne meilės istorija, kur herojai beveik kiekviename 
puslapyje būna drauge. Jų net negalima vadinti herojais. Reikia vadinti 
protagonistais. 

— Kodėl? 

— Tai viena iš literatūrinio gyvenimo taisyklių. Žmonės, kurie 
manosi esą protingi, mėgsta vartoti žodžius, kurių nevartoja kiti. 

— Bet Džeke... — pradėjo ji, tačiau tuoj nutilo laukdama, ką dar 
pasakysiu. 

Nesitikėjau, kad ji ką nors prisimintų, tačiau man pavyko ją pra- 
linksminti. Be to, nors ir nesidairiau, jaučiau, kad aplink mane ėmė 
burtis klausytojai — o aš kartais mėgstu pavaidinti. 

Otum linktelėjo, nepaleisdama mano rankų, ragindama tęsti. 

— Gerai, — tariau, — vadinasi, laidojame meilės istoriją — lobį — po 
daugybe keistų veikėjų su juokingais vardais. Gali pavadinti juos Saulute, 
Erškėtuoge ar Veržliarakčiu, kaip nori, kad tik būtų kuo keisčiau. 

— Bet kam? Kas toks tas Veržliaraktis? 

— Niekas, bet ne čia esmė. Teisėjų vardai tikriausiai Džonas ir 
Katerina, todėl jie svajoja būti pavadinti Karbiuratoriumi. 

— Suprantu, — šyptelėjo Otum. — Kaip Emeralda. 

Nežinojau, kas toji Emeralda, bet nutuokiau, todėl nusišypsojau. 

— Būtent — tik atvirkščiai. Romanuose herojus ir herojė... 

— Prota... — prasižiojo Otum, ir aš kreivai šyptelėjau. 

— Taip. Meilės romanuose protagonistai gauna gražius vardus: 
Kamėja, Brijona, vyrai būna Vulfas ar Hokas, tačiau tokie vardai ne- 
laimi premijų. Premijas laimintys protagonistai niekada nevadinami 
gražiais vardais, tik neįprastais, savotiškais. Tada, kai suteiki veikėjams 
vardus, reikia sukurti keistas asmenybes. 

— Pavyzdžiui? 

— Na... — Aš minutėlę pagalvojau. — Kaip panelė Havišem. Gir- 
dėjai apie ją? 

Otum papurtė galvą. Ašaros nė kiek nesugadino jos makiažo. 

— Panelė Havišem puošėsi vestuvėms, kai jai atnešė raštelį, ku- 
riame buvo parašyta, jog jaunasis į vestuves neatvyks. Panelė Havišem 
nusprendė likti visam likusiam gyvenimui taip, kaip tuo metu buvo — 
su vienu bateliu ir vestuvine suknele. Autorius parodo ją po daugelio 
metų, seną moterį su sutrūnijusia suknele, voratinkliais, dengiančiais 
vestuvių puotos stalą. Panelė Havišem yra viena žymiausių keistų as- 
menybių literatūroje, o žmonėms, kurie teikia premijas, patinka keisti 
veikėjai. Ir jie nori, kad lobis — istorija — būtų paslėptas labai giliai, 
po daugybe žmonių įmantriais vardais, darančių keistus dalykus. 

— Suprantu, — tarstelėjo Otum. 

Jaučiau, kad iš tikrųjų ji turbūt nieko nesuprato, tačiau man į pa- 
kaušį kvėpavo minia kitų klausytojų, todėl sustoti neketinau. 

— Toje istorijoje reikia ko nors kraupaus, siaubingo. 

— Bet aš maniau, kad tai meilės istorija. 

— O ne! Negalima jos taip vadinti. Žmonės, kurie rašo tokias 
knygas, nori, kad skaitytojas manytų, jog jie yra aukščiau už visus tuos 
meilės, siaubo ar mistinių istorijų rašytojus. Štai kodėl jie taip giliai 

paslepia istoriją; jie bijo, kad bus priskirti tam tikram žanrui. Tiesą 
sakant, premijas laimintys autoriai turi taip giliai paslėpti istoriją, kad 
teisėjams būtų kuo sunkiau ją įžvelgti. | 

Otum visiškai suglumo. 

— Gerai, tuoj duosiu pavyzdį. Meilės istorijoje susitinka du gra- 
žūs veikėjai ir ima tučtuojau galvoti apie seksą, tiesa? 

— Tiesa... 

— Taip būna ir realiame gyvenime, bet, jei nori laimėti premiją, 
tavo veikėjai negali nė pagalvoti apie seksą, nebent smerkdami save. 
Teisėjai mėgsta veikėjus, kurie mano esą negražūs ar nevykėliai. Be to, 
teisėjams labai patinka nepilni sakiniai. 

— Bet aš maniau... 

— Kad sakiniui reikia veiksnio ir tarinio? Taip, reikia. Bet tik ne 
premijuojamuose kūriniuose. Paprastame romane — tokiame, kuris 
nelaimės premijos — autorius parašytų, tarkim, taip: „Atsisveikinusi 
ji nusisuko ir užlipo laiptais“. Premijuotasis autorius parašytų: „Pasakė 
viso gero. Užlipo laiptais. Pasigailėjo nepasakiusi au revoir“. Matai? 
Skiriasi. Prancūziškos frazės irgi labai padeda. 

— Man labiau patinka pirmasis variantas. Lengviau skaityti. 

— Supranti, čia kalbama ne apie tai, ar lengva skaityti. Tai, ką, 
anot tavęs, lengva skaityti, nėra intelektualu. Štai tu skaitai mistinę, 
siaubo ir meilės istoriją, kartu tikėdama, kad esi viršesnė būtybė, kuri 
neskaito „tokio tipo" knygų. Tiesa, dar labai padeda, jei moters vardas 
yra koks nors Anos variantas. Jokių ten Blanšų LAmur — jos niekada 
nelaimės jokios premijos. 

Supratusi, jog baigiau, Otum pasilenkė ir pabučiavo man į 
skruostą. 

— Tu juokinga, — tarė ji. — Tu turėtum tekėti už Kordo brolio. 

Skubiai atsistojau, pajutusi per nugarą perbėgusį šaltuką. Tik 
klaikiausiame savo košmare sutikčiau nutekėti į tą šeimą. Nebent jei... 

Mano mintys staiga nutrūko, nes tiesiai priešais save, už Otum 
kėdės, išvydau stovintį Fordą Njukombą, vieną geriausių rašytojų 
pasaulyje. Žmonės, kurie buvo susibūrę prie verkiančios Otum, atsi- 
traukė ir susispietė vienoje kėdės pusėje. Jie pagarbiai suteikė ponui 
Njukombui erdvės. Žinoma, jo stotui jos reikėjo. 

Jis lengvai šypsojosi, įdėmiai žvelgdamas į mane mėlynomis 
akimis, tarsi jam būtų patikę mano kvaili tauškalai. Jo veidas greičiau 
buvo įdomus nei gražus, tačiau kūnas atrodė suglebęs, neišmankštin- 
tas. Tikriausiai jis jau senolis, turėtų būti maždaug šešiasdešimties, nes 
rašo ištisą amžių. 

Be abejo, aš žinojau, kad jis jau antrus metus gyvena mūsų mies- 
telyje, tik niekas nežinojo kodėl. Po to, kai jis atleido mano draugės 
draugę, aš pasakiau, kad jo tikriausiai nebejsileidžia nė vienas Ameri- 
kos miestelis. 

Visi miestelyje, kas tik mokėjo kalbėti, netgi ponas Volesas, kuris 
kalbėjo padedamas įrenginio gerklėje, teigė, kad Fordui Njukombui 
neįmanoma įtikti. Jis visuomet blogai nusiteikęs, niūrus, ir niekas 
nesugeba jo pradžiuginti. Jis yra atleidęs mažiausiai tris Žmones per 
dvidešimt keturias valandas nuo jų pasamdymo. Viena iš jų, mano 
tėvo metų moteris, pasakė Heteros tetai, kuri pasakė Heteros mamai, 
toji „prasitarė“ Heterai, o ji papasakojo mums visoms, kad jis nebegali 
rašyti. Jos nuomone (pasiskolinta iš interneto), visas tas knygas parašė 
jo velionė Žmona, o po jos mirties Fordas Njukombas nustojo rašyti. 

Vis dėlto man iškilo daug klausimų, apie kuriuos nenorėjau kal- 
bėti garsiai. Jei tas knygas parašė jo žmona, kodėl jos išleistos ne jos 
vardu? Dabar juk ne aštuonioliktas amžius, kai knygos autorius turėjo 
būti vyras, kad knygą nupirktų. Kam reikalinga tokia šarada? Bet kai 
mano draugės nesiliovė jo apkalbinėjusios, pagaliau paklausiau, kodėl. 
Dženiferė paniekinamai dėbtelėjo į mane ir burbtelėjo: „Dėl mokes- 
čių“, paskui tylėdama įspėjo, kad aš „nepalaikau“. 

O dabar štai apsikvailinau, kurdama ištęstą ir įžeidžiančią istoriją 
apie Pulicerio premiją laiminčias knygas; jis visą tą laiką spoksojo į 
mane. O varge, gal ir jo knyga yra laimėjusi tą premiją? 

Sunkiai nurijau burnoje susikaupusias seiles ir ėmiau brautis pro 
žmones, susibūrusius aplink Otum (žmonės visuomet burdavosi ap- 
link ją), baro link. Vienas dalykas, kai apsikvailini prieš draugus, bet 
visiškai kas kita, kai padarai tai įžymybės akivaizdoje. Tokio garsaus 
ir pasakiškai turtingo. Buvau mačiusi jo nuotrauką su prezidentu Bal- 
tuosiuose rūmuose. 

Ir kodėl jis kiurkso mūsų mažame niekingame miestelyje? Ir dar 

Dženiferės tėvų namuose šeštadienio vakarą? Negi jam nereikia ap- 
lankyti kokio prezidento? Ar imperatoriaus? 

— Buvo... smagu klausytis, — pasigirdo balsas man iš kairės ir 
virš galvos. 

Žinojau, kieno jis, todėl giliai įkvėpiau prieš pakeldama akis. 

— Turbūt turėčiau... padėkoti, — pasakiau, leisdama jam suprasti, 
jog pajutau dvejonę jo pagyrime. Jo akis supo raukšlelės, tik nežinojau, 
amžiaus ar nuovargio. Burna būtų graži, jei ne kietai suspaustos lūpos. 
Buvau girdėjusi, jog pirmas keturias moteris jis atleido dėl to, kad jos 
bandė jam meilintis. Bet ko gi jis tikėjosi? Jis juk turtingas našlys. Rei- 
kia žiūrėti į gyvenimą realiai. 

— Ar norėtumėt dirbti man? — paklausė jis. 

Nepajėgiau susilaikyti. Prapliupau juoktis. Ne mandagiai ir rafi- 
nuotai. Žvengiau kaip kumelė. 

— Tik jei turėčiau dvi galvas, — išsprūdo nespėjus susivokti. 

Jis akimirką sutriko, tada šyptelėjo, ir aš supratau, kad jis pagavo 
mintį. Šešioliktame amžiuje Milano hercogienė, paklausta, ar ji tekėtų 
už Henriko VIII, atsakė: „Tik jei turėčiau dvi galvas“ 

— Aš tik paklausiau, — tarė jis ir apsisukęs nuėjo. 

Aš iškart atgavau blaivų protą. Mano tėvas sakydavo: „Tas tavo 
liežuvis pjauna skaudžiau už peilį". Dabar, kai įžeidžiau vienintelę savo 
gyvenime sutiktą įžymybę, įsitikinau, kad tėvas buvo teisus. 

Atsisukau į padavėją už baro, kuris viską matė ir girdėjo. Jis buvo 
ne vietinis, todėl nežinojo, ką sugebu, tik apstulbęs spoksojo į mane. 

— Romo ir kokakolos, — paprašiau. 

— Gal geriau duoti trinką ir kirvį? — atsiliepė jis, parodydamas, 
jog irgi suprato mano užuominą. 

Pervėriau jį žudančiu žvilgsniu, bet jis tik sukikeno. 

Maždaug po dešimties minučių pasirodė Kirkas, ir aš lengviau 
atsikvėpiau. Kirkas buvo mano sužadėtinis ir apskritai šaunus vaiki- 
nas. Protingas, geras verslininkas, pastovus (visą gyvenimą gyveno 
vienoje vietoje viename name) ir nebjaurus. Ne toks kaip Otum, ta- 
čiau gana mielas. O geriausia tai, jog jis neturėjo nė vieno kūrybiško 
kaulelio savo kūne. Kitaip tariant, Kirkas buvo viskas, kas nebuvau aš, 
kas nebuvo mano tėvas, ir viskas, ko aš troškau. 

Pamatęs mane, jis nusišypsojo ir kilstelėjo pirštą, sakydamas, 
kad netrukus prieis. Kirkas visuomet kažką pirkdavo ar parduodavo. 
Štai, žiūrėk, jis įsigyja kokį menką verslą, tarkim, kokią krautuvėlę, 
investuoja dvidešimt gabalų ir paverčia krautuvėlę parduotuve, pre- 
kiaujančia muzikos įrašais bei filmais, o paskui parduoda ją dvigubai 
brangiau ir perka ką kita. 

Jei atvirai, aš žavėjausi Kirku. Man patiko skaityti ir nepaprastai 
mėgau fotografuoti savo brangiuoju „Nikon“ aparatu, kuriam nusi- 
pirkti turėjau imti paskolą, tačiau verslas ir skaičiai kėlė man nuo- 
bodulį. „Štai kodėl mudu taip tinkame vienas kitam, — kartą pasakė 
Kirkas. — Priešingybės traukia.“ 

Kadangi klajodama po miškus ir fotografuodama pragyvenimui 
neužsidirbsi, turėjau darbą, kur visą dieną galėjau būti tarp knygų. 
Dirbau vienam profesoriui vietiniame universitete. Jame galiojo ne- 
rašyta taisyklė, kad profesoriai kartais turi ką nors išspausdinti, todėl 
senasis profesorius Hartšornas metų metus apsimetinėjo rašąs knygą. 
Iš tiesų jis samdydavo jaunas merginas, kad šios atliktų tam tikrus 
tyrimus, o paskui kritikuodavo jas, kol šios neapsikentusios išeidavo. 
Tada jis galėdavo apkaltinti sekretorę neatlikus savo darbų. 

Aš tai Žinojau (visi miestelyje žinojo), tačiau sugalvojau planą, 
kaip jį apgauti. Iš buvusių sekretorių girdėjau, kad jis palaukia mėnesį, 
o tada užkuria tikrą pragarą, todėl per tą mėnesį parašiau straipsnį 
knygai apie prezidentą Džeimsą Bjukananą. Mano tėvas buvo perskai- 
tęs viską apie tą žmogų ir dažnai pasakodavo apie jį, todėl jaučiausi 
tam tikra ekspertė. Bjukananas buvo užkietėjęs viengungis; net jam 
gyvam būnant žmonės kalbėjo, kad jis gėjus. Tačiau mano tėvas tik 
apsimetė, jog domisi seniai mirusiu prezidentu. Iš tiesų jis buvo beveik 
įsimylėjęs Bjukanano dukterėčią, Baltųjų rūmų šeimininkę, dvidešimt 
šešerių metų didžiakrūtę Harietą Lein. Joks tėtis nesinešiotų piniginė- 
je nuotraukos moters, gimusios 1830-aisiais. 

Per porą vakarų nusirašiau knygų, vis dar tebegulinčių mano 
tėvo miegamojo lentynose, pavadinimus, autorius ir datas, padariau 
porą spalvotų panelės Lein nuotraukų (ji ištekėjo tik dėdei baigus 
tarnybą) ir parašiau velniškai gerą skyrių iš to, ką man buvo pasakojęs 
tėvas. 

Užuot parodžiusi straipsnį senajam profesoriui Hartšornui ir 
stebėjusi, kaip jis jį suplėšo, autoriaus vietoje užrašiau jo pavardę ir 
nusiunčiau universiteto prezidentui su pastaba, kad jis (profesorius 
Hartšornas) nori parodyti jam (prezidentui), kokį darbą rašo. 

Nebuvau pasiruošusi tam, kas įvyko vėliau. Buvau girdėjusi, kad 
Hartšornas yra geras istorijos mokytojas, todėl jam leista likti uni- 
versitete. Tačiau kad ir koks geras, jis nebuvo išspausdinęs nė vieno 
straipsnio, todėl sklido gandai, jog jį ketinama atleisti. 

Prezidentas, gavęs straipsnį, tiesiog paklaiko iš džiaugsmo. Jis at- 
skubėjo į profesoriaus Hartšorno kabinetą mojuodamas straipsniu ir 
šaukdamas: 

— Nuostabu. Nepakartojama. Turite perskaityti tai per kitą fa- 
kulteto susirinkimą. O dar žmonės kalba, kad jūs nieko nerašote. 

Aš dirbau kitame kabinete, tačiau, turiu pasakyti, profesorius 
Hartšornas puikiai prisitaikė prie žaidimo taisyklių. Jis tarė: 

— Panele Maksvel, man regis, aš kažkur nukišau savo straipsnio 
kopiją knygai, kurią aš rašau. 

Jei prezidentas ir nugirdo keistą kai kurių žodžių akcentavimą, 
jis to neparodė. Aš nutėškiau dvidešimt penkių puslapių straipsnio 
kopiją ant profesoriaus stalo ir, nė nepažvelgusi į juos, išėjau. 

Po kurio laiko profesorius Hartšornas pasikvietė mane į savo 
kabinetą. 

— Panele Maksvel, sakykit, kada, pasak leidyklos, turi būti baigta 
knyga? 

— Po trejų metų, — atsakiau. 

Man reikėjo darbo, o ilgiau nei trejus metus neišbūdavau niekur. 
Taip, žinoma, buvo tol, kol sutikau Kirką ir nusprendžiau pasilikti čia 
visam likusiam gyvenimui. 

— Ar ne per ilgai? — paklausė prezidentas, žiūrėdamas į Hart- 
šorną ir nekreipdamas jokio dėmesio į mane, paprastą studentę. 

— Miglota tema, — susiraukė Hartšornas, kad jį vargina tokiais 
klausimais. — Reikia laiko tyrimams. Dabar eikite, Henri, leiskite man 
grįžti prie darbo. 

Apsidžiaugęs, kad nereikės atleisti tokio specialisto kaip pro- 
fesorius Hartšornas, prezidentas patenkintas išėjo. Aš laukiau, kada 

profesorius pratrūks. Bet jis tylėjo. Nežiūrėdamas į mane, jis paėmė 
straipsnį, padavė man ir tarė: 

— Po skyrių kas trys mėnesiai. Ir daugiau rašykite apie Harietos 
Lein krūtinę. 

— Taip, sere, — atsakiau ir grįžau prie darbo. Kitus dvejus metus 
kas tris mėnesius aš įnikdavau į tėvo knygas ir parašydavau dvidešimt 
penkis puslapius apie auksinius plaukus, violetines akis ir geidulingą 
panelės Harietos Lein figūrą. 

Baigiantis antriesiems metams, aš juokaudama paprašiau Dže- 
niferės mamos padėti man pasiūti kostiumėlį pagal panelės Lein 
matmenis (prašau neklausti, iš kur mano tėvas gavo tokią gyvybiškai 
svarbią informaciją, bet fanatikai daug ką sugeba) iš violetinio šilko 
su rožiniais ornamentais. Paskui nupirkau manekeną ir, prikimšusios 
vatos — daug vatos, — mudvi su Dženiferės mama sugebėjome atkurti 
garsiąją panelės Lein krūtinę. Tada anksti rytą aš, Dženiferė ir Hetera 
nuvežėme manekeną į profesoriaus Hartšorno kabinetą; tuo metu jo 
ten dar nebuvo. 

Profesorius nepasakė nė žodžio apie begalvę būtybę, užimančią 
visą kampą jo mažame kabinete. Praėjo savaitė, o jis vis dar nieko ne- 
sakė. Jaučiausi nusivylusi — iki šeštadienio ryto, kai į banką nuvežiau 
pinigus. Kasininkė — mano draugė — tarė: 

— Sveikinu. 

— Su kuo? — nustebau. 

— Su didesniu atlyginimu. O tu padarei klaidą, užpildydama la- 
pelį. Aš ištaisysiu, bet turėsi pasirašyti. 

Štai tada ir sužinojau, kad senasis kvailelis pridėjo man dvidešimt 
penkis procentus prie atlyginimo. Ir tai dėl didingosios Harietos Lein 
krūtinės. 

Tačiau dabar teks išeiti iš darbo, nes ketinu ištekėti. Skaitysiu, fo- 
tografuosiu, pietausiu su draugėmis. Dirbau nuo keturiolikos metų ir 
dabar, būdama dvidešimt šešerių, norėčiau kurį laiką pailsėti. 

Visa tai buvo iki Dženiferės namuose susipažįstant su Fordu 
Njukombu. 

Kirkas užtruko ilgiau nei minutę. Tiesą sakant, visas trisdešimt 
minučių. Jis karštai apie kažką kalbėjosi su vyriausiuoju Hendlių sūnu- 
mi, kuris tvarkė visas šeimos investicijas, kad tėvas galėtų Žaisti golfą. 

Aišku, visi miestelyje žinojo, kad iš tiesų viską valdo ponia Hendli, 
tačiau sūnūs atliko jiems skirtus vaidmenis. 

Stovėjau viena, gurkšnodama romą su kokakola, ir galvojau, kaip 
pasikeis mano gyvenimas. Darbas pas profesorių Hartšorną buvo nu- 
sibodęs. Jis nebuvo toks kūrybiškas, kokio tikėjausi, be to, nebeturėjau 
ten ko siekti. Dar nesakiau Kirkui, bet vyliausi vieną dieną pradėti 
savo mažą verslą. Aš svajojau turėti nuosavą studiją, kur galėčiau foto- 
grafuoti žmones natūralioje šviesoje; vėliau galbūt išleisčiau albumą. 
Man tik reikėjo šiek tiek laisvo laiko, kad galėčiau panaudoti savo 
santaupas ir tai, ką man paliko tėvas. Norėjau dirbti namuose, nes jei 
turėčiau vaikų... 

— Jis klausinėja apie tave, — sušnabždėjo man į ausį Hetera. 

Pažvelgiau į Kirką, bet jis tebesėdėjo su Hendliu surėmę kaktas. 

— Ne, ne Kirkas, — tarė Hetera. — Jis. 

Ji linktelėjo į Fordą Njukombą, kuris stovėjo prie lango, laikyda- 
mas rankoje taurę ir klausydamasis panelės Doneli. Aš tučtuojau pa- 
jutau jam užuojautą. Panelė Doneli leido vietinės metodistų bažnyčios 
biuletenį, todėl visiems gyrėsi esanti „spausdinama rašytoja". Be jokios 
abejonės, ji įsivaizdavo prilygstanti Fordui Njukombui. 

— Eik, — Hetera lengvai stumtelėjo mane. 

Bet aš nė nekrustelėjau. Manęs nedaug, bet aš kieta. 

— Hetera, — ramiai atrėmiau, — tu išsikraustei iš proto. Tas r 
ras negali klausinėti apie mane. 

— Gali ir klausinėja. Jis Dženiferės mamą tiesiog apipylė klausi- 
mais apie tave, kas tu, kur dirbi — žodžiu, apie viską. Man atrodo, kad 
tu jam patinki. 

— Tik nesakyk Kirkui, o tai įvyks dvikova. 

Hetera nenusijuokė. 

— Pažiūrėk į šviesiąją pusę. Kai tik jis geriau pažins tave — iš- 
mes. 

Hetera irgi turi aštrų liežuvėlį. 


Tiesą sakant, jaučiau, kad turėčiau jo atsiprašyti, be to, kas atsi- 
sakytų pabendrauti su įžymybe? Paskui papasakočiau Sal tai savo 
anūkams ir taip toliau. ) 

Kai prisiartinau, Fordo Njukombo akys nušvito it pamačius gel- 
bėjimo ratą. 

— Štai kur jūs, — tarė garsiai virš panelės Doneli galvos. — Turiu 
tuos dokumentus, kuriuos norėjote pažiūrėti, tačiau tai būtų geriau 
padaryti lauke. 

Jis truputį nusikalbėjo, nes lauke buvo taip tamsu, kad nors į akį 
durk. 

— Žinoma, — atsakiau taip pat garsiai. — Eime. 

Išsekiau paskui jį į lauką — lydima Dženiferės, Otum, Heteros ir 
Ešli, 

Jis nužingsniavo iki nedidelės gyvatvorės, juosiančios galinį Dže- 
niferės tėvų kiemą, tada atsisuko į mane ir išpūtė akis. 

Žinojau, ką jis ten pamatė, dar net neatsigręžusi. Manimi pa- 
sinaudojo. Jos visos mirė iš noro susipažinti su juo, nekantravo pa- 
klausinėti tokių dalykų, kuriuos jis tikriausiai pasakojo kokį milijoną 
kartų. 

Žingtelėjau į šoną, atiduodama jį į draugių rankas. Pagaliau juk 
jam turėtų patikti, kad keturios gražios merginos, droviai šypsodamo- 
sis, bombarduoja klausimais. Nusisukusi žvilgtelėjau pro stiklines du- 
ris, ar Kirkas dar nebaigė kalbėtis, bet jo burna vis žiojosi ir čiaupėsi, 
todėl pasitraukiau į šalį ir ėmiau žaisti su gėrimo šiaudeliu. 

Tik tada, kai Ešli pasidomėjo, ką Njukombas rašąs šiuo metu, 
pradėjau klausytis ir aš. Atsakymas į klausimą „Ar jūs rašote mašinėle, 
kompiuteriu ar ranka?“ manęs nedomino. 

— Tai tikra istorija, — pasakė jis. 

Aš suklusau. Gerai jau, prisipažįstu — esu perskaičiusi kiekvieną 
Fordo Njukombo parašytą žodį ir tai, kas rašoma apie jį, todėl žinojau, 
kad visos jo istorijos yra daugiau ar mažiau „tikros“. Ar sakydamas tai, 
kas žinoma, jis bando nuslėpti kažkokią informaciją? 

— Tikra istorija apie ką? — paklausė Otum, ir aš pastebėjau, kaip 
sušvelnėjo Njukombo veidas. Kartais pasvarstydavau, kaip jausčiausi, 
jei turėčiau tokį veidą kaip Otum ir žmonės tirptų vos pažiūrėję į 
mane. 

— Apie dvasias, raganas ir taip toliau, — numykė jis, vis dar nie- 
ko neišduodamas. 

— A, panašiai kaip Bleiro ragana, — tarė Hetera. 

— Ne, ne visai, — paprieštaravo Njukombas; pajutau, kad jį įžei- 
dė Heteros pastaba. Ji tarsi priskyrė jį tam tikrai kategorijai rašytojų 
arba dar blogiau — plagiatoriams. 

— Turėtum papasakoti jam savo istoriją apie velnią, — pasakė 

— Džekė šiurpindavo mus visas, pasakodama apie tai, kas atsi- 
tiko Šiaurės Karolinoje maždaug prieš šimtą metų. 

Njukombas nusišypsojo — kaip man pasirodė — globėjiškai. 

— Tada ir atsitiko įdomiausios istorijos, — tarė jis, žvelgdamas į 
mane. — Nagi, papasakokite man. 

Man nepatiko toks pasipūtėliškas jo elgesys — atrodė, tarsi jis 
darytų man malonę, leisdamas pasakoti. 

— Tai tiesiog liaudies kūryba, išgirdau tą istoriją, kai buvau dar 
vaikas, — šyptelėjau virš stiklinės. 

Bet mano draugės nenusileido. 

— Nagi, Džeke, papasakok, — paragino Ešli. 

— Pasakok! — Hetera kumštelėjo į šoną. 

Dženiferė prisimerkė, taip rodydama, kad turėčiau tai padaryti. 
Dėl draugių. „Palaikydama“. 

— Prašau, — švelniai paprašė Otum. — Būk gera. 

Pakėliau akis į Njukombą. Jis susidomėjęs stebėjo mane, bet ne- 
galėjau įspėti, ką galvojo. Ir nežinojau, ar jis prašė papasakoti tik iš 
mandagumo, ar iš tikrųjų norėjo išgirsti tą istoriją. 

Kad ir kaip ten būtų, nenorėjau dar kartą apsikvailinti jo akyse, 
todėl pasakiau: 

— Nieko ypatinga, tiesiog sena istorija. 

— Bet ji tikra, — įsikišo Hetera. 

— Gal ir taip, — skubiai tariau. — Aš taip manau. Galbūt. 

— Tai papasakosite? — paklausė Njukombas, stebeilydamasis į 
mane. 

Giliai įkvėpiau. 

— Tai labai paprasta istorija, tikrai. Moteris mylėjo vyrą, kuris, 
miestelio žmonių manymu, buvo velnias, todėl jie ją nužudė. Jie už- 
krovė ją akmenimis ir leido numirti. 

Mačiau, kad mano draugės nusivylė. 

Pirmoji prabilo Hetera. 

— Paprastai Džekė pasakoja taip, kad mes net pašiurpstam. 

— Manau, Džekė turėtų būti rašytoja, — pridūrė Otum. 

Tada aš numečiau ant žemės stiklinę, ir pažirusios šukės užka- 
bino kojinėmis aptemptas kojas. Visos nuskubėjome į vidų apžiūrėti 
padarytos žalos. 

Aš pirmoji išėjau iš vonios kambario; po minutėlės priėjo Kirkas 
atsiprašyti ir pasakyti, kad jam reikia išeiti. 

— Reikalai. Tu juk supranti, ar ne, Moliūgėli? 

— Žinoma, — atsakiau. — Parveši mane namo? 

— Negaliu, — atsiliepė jis, nusisukdamas į vyriausiąjį Hendlių 
sūnų. Jie išėjo. 

Taip stovėjau keletą minučių, nenorėdama matyti draugių, ku- 
rios tebebuvo vonios kambaryje. 

— Kodėl nenorėjote man papasakoti visos istorijos? — pasigirdo 
balsas už nugaros. Jis. 

Neketinau meluoti. 

— Tikriausiai jūs prisiklausote begales istorijų, iš kurių išeitų 
puiki knyga — prašau, padėkite surasti leidėją. 

— Agentą. 

Nesupratau, ką jis norėjo pasakyti. 

— Iš pradžių visi prašo agento. Jie mano, kad agentai gali ištrauk- 
ti daugiau pinigų. 

— A, — numykiau. — Nieko apie tai neišmanau, nes nenoriu 
rašyti, o net jei ir norėčiau, aš ne toks žmogus, kuris prašytų jūsų pa- 
galbos. 

Jis pažvelgė į savo gėrimą, kuriame nebebuvo ledo — kaip ir 
manajame. 

— Bet toji istorija apie velnią skamba iš tiesų įdomiai. Jūs tikrai 
ją išgirdote, kai buvote vaikas? O gal išgalvojote? 

— Tikriausiai ir viena, ir kita, — atsakiau. — Buvau labai maža, 
kai mama man papasakojo tą istoriją, todėl, manau, per tiek metų ji ga- 
lėjo įgauti poetinį atspalvį. Nežinau, ką prisimenu ir ką pridėjau pati. 

— Jūsų mama papasakojo ją tik kartą? 

— Mano tėvai išsiskyrė, kai buvau maža, ir aš užaugau su tėvu. 
Mama žuvo per avariją, praėjus metams po jų skyrybų. 

Aš nusisukau, nenorėdama daugiau pasakoti apie savo asmeninį 
gyvenimą. 

— Aš iš tiesų ieškau padėjėjos. Ar jus tai domintų? 

Šį kartą aš maloniai nusišypsojau. 

— Dėkoju už pasiūlymą, bet ne. Po trijų savaičių aš išteku, 
tada... — Bet juk nepasakosi savo planų nepažįstamajam, kai apie 
juos nieko nežino net sužadėtinis, todėl tik truktelėjau pečiais. 

Jis šyptelėjo. 

— Gerai, bet jei persigalvotumėte... 

— Rasiu jus eidama Ašarų taku. 

O varge, aš ir vėl tai padariau. Užsidengiau ranka burną ir pasi- 
baisėjusi pažvelgiau į jį. Net nepajėgiau išspausti „atsiprašau“. 

Porą kartų jis žiojosi kažką sakyti, bet nutylėjo. Tada tyliai pastatė 
ant stalo taurę ir išėjo. 

Galėjau kirsti lažybų, kad jis nebeateis nė į vieną vakarėlį mūsų 
miestelyje. O mano draugės mane užmuš. 


Trečias skyrius 


Tordas 


Negaliu teigti, kad ji man labai patiko, tačiau tokį įdomų žmogų 
jau seniai buvau sutikęs. Svarbiausia — buvau tikras, kad ji sugebėtų 
atlikti darbą ir nelįstų prie manęs su savo jausmais. Man reikėjo kaž- 
kaip pradėti rašyti, bet vis nerasdavau, už ko užsikabinti, todėl pama- 
niau, kad Džekė Maksvel su savo istorija apie velnią būtų pats tas. 

Buvau skaitęs paskalas žurnaluose bei internete ir žinojau, kad, 
žmonių manymu, knygas parašė Pat. Tai gardaus juoko jai būtų! Taip 
pat girdėjau, kad ji buvo mano įkvėpimo šaltinis, mano mūza, ir po jos 
mirties aš nebegalėjau rašyti. 

Tai jau arčiau tiesos, nes nė viena mano istorija nebuvo išgalvota. 
Taip, aš daug ką pagražinau, kad mano dėdės negalėtų patraukti ma- 
nęs baudžiamojon atsakomybėn, tačiau iš esmės tai buvo tikros isto- 
rijos. „Iškraipyta tiesa, sakydavo Pat. Be to, kaip ji kažkada pastebėjo, 
mano gyvenime būta tiek blogio, kad galėčiau prirašyti krūvas knygų. 
Tą aš ir padariau. 

Tačiau tikrosios tiesos nežinojo nei leidėjai, nei mano draugai — 
aš išsisėmiau dar prieš mirštant Pat. Vienintelė knyga, kurią dar turėjau 
parašyti, buvo apie Pat, tačiau aš niekaip nepajėgiau jos pradėti. 

Šešerius metus po jos mirties aš klajojau po šalį, kilnodamasis 
iš vienos vietos į kitą su savo menka manta. Įsikurdavau kokiame 
miestelyje, tikėdamasis, kad kokia nors išgirsta istorija galbūt įžiebs 
kibirkštį, paskatins vėl pradėti rašyti. 

Tačiau niekas manęs nesudomino. Kartais mano leidėjai išleis- 
davo kokią seną knygą ar sudarydavo novelių rinkinį, todėl susidarė 
įspūdis, kad vis dar kuriu, bet dauguma žmonių žinojo, jog taip nėra. 
Kartą naršydamas po internetą pamačiau, kad trys grupės žmonių ap- 
tarinėja mano mirtį. Jie vardijo „faktus“, kurie, kaip jie tikėjo, įrodo, jog 
aš pasitraukiau iš gyvenimo tą pačią dieną, kai mirė mano žmona. 

Paskutinis miestelis, į kurį atvažiavau, garsėjo puikiu oru, bet aš 
to taip ir nepatyriau. Taip pat jis buvo apibūdintas kaip „Žavingas“, 
bet man taip neatrodė. Net nežinau, kodėl neišvykau jau kitą dieną, 
nebent dėl to, kad jaučiausi nuvargęs. Pavargęs ne nuo gyvenimo, bet 
nuo minčių neturėjimo. Jaučiausi kaip tos moterys, kurios išteka vos 
baigusios koledžą ir vieną po kito pagimdo tris vaikus. Jos išgyvena 
etapą nuo per didelio smegenų panaudojimo iki visiško nenaudojimo. 
Taip ir aš. Per šešerius metus turėjau keletą trumpų romanų, bet nieko 
doro neišėjo, nes visas moteris lyginau su Pat. 

Maždaug prieš metus perskaičiau — per tuos šešerius metus ta- 
pau godžiu eklektišku skaitytoju — istoriją apie raganą, besivaidenan- 
čią sename name, ir manyje prabudo šioks toks susidomėjimas. Ėmiau 
mąstyti apie tikrų istorijų apie Amerikos raganas ar vaiduoklius 
rinkinį. Kiekvienoje valstijoje galima rasti vietinės reikšmės prastai 
parašytų istorijų apie tos vietovės vaiduoklius, tad kodėl, pagalvojau, 
nesurinkus jų, nepasirėmus tyrimais ir neišleidus antologijos. Ji galėtų 
vadintis, tarkim, JAV vaiduokliai. 

Kad ir kaip ten būtų, man norėjosi patyrinėti šią temą. Tik rei- 
kėjo padėjėjo. Bet, pasirodė, čia beveik neįmanoma rasti tinkamo 
Žmogaus. | 

Gal man lemta susidurti tik su nevykėliais? Gal aš juos traukiu? 
Kai kurios moterys aiškiai per daug įsisvajojo. Jos, regis, tikrai tikėjo, 
kad pasamdžiau jas norėdamas vesti ir pasidalyti su jomis savo gerove. 
Teko atsikratyti jų kiek įmanoma greičiau. 

Tada atėjo keletas tokių, kurioms viską reikėjo aiškinti. Jos reika- 
lavo to, kas vadinama „darbo aprašymu“. Nusprendžiau vieną priimti 
ir paskui pusantros valandos kurpiau tą „aprašymą“ Po poros valandų, 
kai paprašiau ją nueiti į parduotuvę, ji atšovė, kad tai ne jos darbas, ir 
aš ją atleidau. 

Kai kurias aš atleidau, kitos išėjo pačios. Tiesą sakant, manau, 
kad jos visos turėjo susidariusios tam tikrą išankstinį supratimą apie 
darbą pas įžymų rašytoją, ir aš nepateisinau jų lūkesčių. 

Mano požiūriu, nė viena jų nesuprato, ko aš noriu. Tos moterys 
elgėsi tarsi robotai — darydavo, ką liepdavau, jei tik tai atitikdavo jų 
„darbo aprašymą, tačiau nerodydavo jokios iniciatyvos. Be to, daugu- 
ma jų naudojosi smegenimis tik siekdamos nusivesti mane prie alto- 
riaus. Niekuo neįpareigojantis seksas man būtų tikęs, tačiau jų akyse 
aiškiai mačiau parašyta: „nuosavybė“. 

Prieš vėl išvykdamas — tik tada dar nežinojau kur, — pietavau su 
vietinio universiteto prezidentu, ir jis man pasakė: 

— Turėtumėte susirasti tokią padėjėją, kokią turi senasis profeso- 
rius Hartšornas. Ji rašo knygą už jį. 

Manęs nelabai domino, ką jis kalbėjo, nes jau buvau susitaręs su 
kompanija, padedančia persikraustyti, tačiau iš mandagumo pasitei- 
ravau: 

— Kokią knygą? 

Jis sukikeno. 

— Apie Harietą Lein, su daugybe ilgų paragrafų apie jos violeti- 
nes akis ir įspūdingą krūtinę. 

Nebuvau girdėjęs apie tą moterį, todėl jis papasakojo man, kad ji 
buvusi prezidento Džeimso Bjukanano dukterėčia. 

— Nežinau, iš kur Hartšorno padėjėja ištraukė tą informaciją, 
tačiau galėčiau kirsti lažybų, kad ji tiksli. Panelė Lein buvo lygiavertė 
savo dėdės politinė partnerė — jį, beje, pravardžiavo Senberniu, jei 
suprantate, ką turiu galvoje, — pridūrė, išraiškingai kilnodamas an- 
takius. 

Įdomu, pagalvojau. Man irgi reikia padėjėjos, kuri sugeba mąs- 
tyti. 

— Ar ji rašo knygą su profesoriumi? 

Prezidentas nusišaipė. 

— Ne, velniai rautų. Kartą jis man pasakė esąs prirašęs tiek, kad 
daugiau nebeketina teršti aplinkos. Tačiau komiteto nariai spyrėsi jį 
atleisti, jei jis daugiau nieko neišspausdins, todėl Hartšornas ėmė nau- 
dotis savo studentais, apsimesdamas, kad rašo. — Prezidentas numojo 
ranka, sakydamas, kad nenori gilintis į tą istoriją. — Staiga prieš porą 
metų gaunu nepaprastai įdomų knygos skyrių apie niekam nežinomą 

prezidento dukterėčią. Autorius — profesorius Hartšornas. Aš tuč- 
tuojau supratau, kad tai ne jo darbas, ir pasiteiravau savo sekretorės, 
kuri žino viską, kas vyksta miestelyje, kas galėtų parašyti tokį darbą. 
Ji papasakojo man apie žmogų, kuris buvo susižavėjęs Viktorijos lai- 
kų moterimi, vardu Harieta Lein. Jis turėjo begales jos nuotraukų ir 
visuomet vilkėdavo kokį violetinį drabužį, nes tokios spalvos buvo 
panelės Lein akys. 

Aš sutrikau. 

— Hartšorno padėjėjas — vyras? 

Prezidentas susiraukęs dėbtelėjo į mane. Žinojau, ką reiškia toks 
žvilgsnis — kaip rašytojas nesi labai gudrus. Sužinojau tai seniai, nes 
kai esi rašytojas, žmonės mano, kad žinai viską ir apie viską. 

— Ne, — lėtai, tarsi aiškintų besmegeniui, tarė jis, — tas vyras 
buvo Hartšorno asistentės tėvas. Jis miręs. Tėvas miręs, ne Hartšornas. 
Taigi dabar kas trys mėnesiai jaunoji Hartšorno padėjėja siunčia man 
nepaprastai smagius knygos skyrius. Jie per daug nešvankūs, kad ga- 
lėtume išspausdinti, tačiau komiteto nariams ir man be galo patinka. 
Vadiname juos Nelaimingais panelės Harietos Lein nuotykiais. 

Kol jis šypsojosi, prisiminęs panelės Lein krūtinę, aš svarsčiau: „Jei 
ji tokia atsidavusi profesoriui Hartšornui, nenorės imtis kito darbo". 

— Hartšornas, — prezidentas nuleido balsą, — tarp mūsų kal- 
bant, yra šiknius. Abejoju, ar jis bent padėkojo jai už savo darbo vietos 
išsaugojimą. Tiesa, girdėjau, kad pakėlė atlyginimą už tai, jog ji papuo- 
šė jo kabinetą panelės Lein manekenu. 

Tai man jau patiko. Toji mergina kūrybinga. Ir protinga. Inicia- 
tyvi. Man reikia žmogaus, turinčią tokių savybių. Tik mirus Pat su- 
pratau, kaip ji prisidėjo prie mano kūrybos. Man svarbu, kad žmogus 
turėtų ir išsakytų savo nuomonę, įvertintų tai, ką rašau. Niekada ne- 
supratau autorių, kurie pasitenkina vien šykščia redaktorių nuomone. 
Gali rašyti knygą metų metus ir galiausiai susilaukti vienintelio ko- 
mentaro: „Gera“ 

Jei būčiau sąžiningas su savimi — o stengiausi toks nebūti, — pa- 
sakyčiau, kad man reikia partnerio, žmogaus, su kuriuo galėčiau ginčy- 
tis dėl idėjų. Nenoriu kolegos rašytojo, nes jis man būtų konkurentas, 
bet noriu... Pat. Aš noriu Pat. 

Tačiau turiu tenkintis tuo, ką galiu gauti. 

— Kaip man su ja susipažinti? — paklausiau. — Per Hartšorną? 

Prezidentas paniekinamai prunkštelėjo. 

— Jis meluotų. Jei sužinotų, kad norite jo padėjėjos, greičiau jau 
užmigdytų ją, nei leistų jums su ja susipažinti. 

— Tai kaip tada... 

— Leiskite man pagalvoti, pažiūrėsiu, ką galima padaryti. La- 
biausiai tiktų neutrali aplinka. Esu tikras, kad pažįstu ką nors, kas pa- 
žįsta ją. Kitas dvi savaites priimkite visus kvietimus. — Jis žvilgtelėjo į 
laikrodį. — Ojojoj. Turiu suspėti į lėktuvą. 

Prezidentas atsistojo, aš atsistojau, mudu paspaudėme vienas 
kitam rankas ir jis išėjo. Tik tada prisiminiau nepaklausęs jo, koks tos 
asistentės vardas. Kiek vėliau aš paskambinau į Hartšorno kontorą ir 
pasiteiravau, kuo vardu jo asistentė. „Kuri? — paklausė moteriškas 
balsas. — Jis turi penkias" Negalėjau pasakyti: „ta, kuri rašo už jį kny- 
gą, todėl tik padėkojau ir padėjau ragelį. Tada paskambinau preziden- 
tui, tačiau jis jau buvo išvykęs iš miesto. 

„Dvi savaitės“, pasakė prezidentas. Turiu priimti kvietimus ištisas 
dvi savaites. Niekas negali įsivaizduoti, kiek kvietimų sulaukia įžymy- 
bė mažame miestelyje. Taigi kartą skaičiau vaikams knygutę darželyje 
ir buvau apšauktas, kad neteisingai tariau Pilčardo vardą. 

Kitąsyk turėjau sakyti kalbą moterų susirinkime (per pietus, 
valgant vištienos salotas — visada vištienos salotos) ir klausytis, kaip 
tvarkingomis palaidinukėmis vilkinčios senučiukės viena po kitos 
priekaištavo man, kad rašydamas vartoju per daug nešvankių žodžių. 

Kalbėjau ir vietinėje traktorių bendrovėje, kur teko pasakoti net 
apie vidaus degimo variklius, kad išlšikyčiau klausytojų dėmesį. 

Sutikau dalyvauti ir vakarėlyje kažkieno namuose — ten pagaliau 
ir susipažinau su profesoriaus Hartšorno asistente. Vakarėlyje stebėjau 
žmones ir bandžiau atspėti, kuri iš jų galėtų būti Hartšorno padėjėja. 
Atkreipiau dėmesį į grupę merginų, kurios, regis, buvo draugės. Viena 
iš jų buvo tokia graži, kad net galva svaigo. Veidas, plaukai, kūnas. Kur 
tik ėjo, ją sekė akys — taip pat ir manosios. Tačiau po kurio laiko pa- 
stebėjau tuštumą jos akyse. Tikra kvaila blondinė, šiuo atveju — Ticiano 
raudonplaukė. Ir jos vardas buvo Otum — kažkoks keistas. Jos tėvai, 
be abejonės, kažkada buvo hipiai — ir mano amžiaus. 

Kita mergina buvo vardu Dženiferė, ji visą laiką ant kažko pyko 
ir vadovavo. Žinojau, kad tai jos tėvų namas, bet galėjau kirsti lažybų, 
jog ji vadovautų, kad ir kur būtų. | 

Hetera ir Ešli atrodė visai nieko, bet Hetera nebuvo labai graži, 
todėl, norėdama tai užmaskuoti, buvo per daug išsidažiusi. 

Penktoji mergina buvo Džekė Maksvel, ir aš tučtuojau supratau, 
kad čia „toji“. Ji buvo neaukšta, banguojančiais tamsiais plaukais ir at- 
rodė it iš plakato, reklamuojančio sveiką gyvenseną. Vien pažvelgus į 
ją, man norėjosi išsitiesinti ir įtraukti pilvą. 

Merginos veidelis buvo gana dailus, o žalios akys, rodės, pastebė- 
davo viską, kas vyko aplinkui. Porą kartų man teko nusukti žvilgsnį į 
šoną, kad ji nesuprastų, jog ją stebiu. 

Po kurio laiko atsitiko keistas dalykas. Vakarėlio įkarštyje gražioji 
Otum klestelėjo ant kėdės kambario vidury ir pravirko. Turiu pasaky- 
ti, kad verkė tiesiog nuostabiai. Jei ten būtų buvusi Pat, ji tikrai būtų 
kandžiai pastebėjusi, kad toji mergina sugeba verkti nesuraukdama nė 
vieno veido raumens. | 

Tačiau keisčiausia man pasirodė ne tai, kad Otum, ką tik links- 
mai besijuokusi, jau kitą akimirką ėmė graudžiai raudoti. Keista buvo 
tai, kad kai toji gražuolė apsiverkė, visų akys įsmigo į Džekę. 

Netgi moteris, kuri pliauškė rašanti knygą, „ne tokią kaip jūsų, 
bet gilią, suprantate, ką noriu pasakyti?', atsisuko ir pažvelgė į Džekę. 

Ėmiau svarstyti — gal aš ką praleidau? Susidomėjęs stebėjau, 
kaip Džekė priėjo prie Otum, atsitūpė priešais kaip kokia afrikietė ir 
pradėjo kažką motiniškai kalbėti. Džekės balsas buvo toks, kad pano- 
rau susisukti į antklodę ir leisti jai mane nuraminti. Jau žiojausi kažką 
sakyti šalia stovinčiam vyriškiui, bet jis mane nutildė: 

— Ša, Džekė pasakos istoriją. 

Visi svečiai — vėliau netgi barmenai — tyliai susispietė aplink 
kėdę pasiklausyti Džekės. 

Taip, aš pavydėjau. Niekas niekada taip atidžiai ir rimtai nesiklau- 
sė manęs. Tik jei iš anksto paskelbdavau apie susitikimą su skaitytojais 
ir atvykdavau limuzinu, žmonės klausydavosi manęs dėmesingai. 

Įdomu, ką ji pasakos, galvojau. Visiems nekantraujant, Džekė 
pradėjo aiškinti tai grožio karalienei su vištos smegenimis, kaip para- 
šyti knygą Pulicerio premijai laimėti. 

Kadangi mano parduodamų knygų skaičius atskyrė mane nuo 
rato, kuriame laimimos premijos (pinigai arba premijos, anot mano 
redaktoriaus, o ne abu), aš įdėmiai klausiausi. Džekei kalbant, aš vis 
labiau norėjau, kad ji būtų dar kritiškesnė, Kodėl nepaminėjo gausių 
metaforų ar palyginimų? O kaip emocijos? Mano redaktorius tokius 
kūrinius vadino „Konektikuto knygomis". Labai mažai jausmų. Viskas 
šalta. Oru. Racionalu. 

Mes visada norime daugiau, ar ne? Premijų laimėtojai nori dau- 
giau parduoti, perkamiausių knygų autoriai nori premijų. 

Kai Džekė baigė kalbėti, beveik tikėjausi, kad prapliups plojimai. 
Tačiau visi elgėsi taip, tarsi nė nebūtų klausęsi. Keista, pamaniau. 

Ji atsistojo (net būdamas jos amžiaus vargu ar taip lengvai stryk- 
telėčiau), pažiūrėjo tiesiai į mane ir, nekreipdama dėmesio į mano 
šypseną, nuėjo prie baro išgerti. Nusekiau jai iš paskos ir vos neišsi- 
narinau liežuvio, stengdamasis pasakyti komplimentą. Ją pažįstantys 
žmonės nepasakė nė žodžio, todėl man toptelėjo, kad ji gal nemėgsta, 
kai ją giria. 

O tada tikrai susiknisau, nes išrėžiau norįs, jog ji man dirbtų. 

Brolau! Kaip ji juokėsi. Kai pasakė, jog dirbtų man tik tuo atveju, 
jei turėtų dvi galvas, ne iš karto suvokiau, ką ji turėjo omenyje. Tiksliai 
nežinojau, iš kur toji citata, galėjau tik nuspėti. 

Tačiau aš suprantu užuominas. Nusisukau ir pasišalinau. 

Tikriausiai būčiau išėjęs namo ir viską pamiršęs (ir turėjęs steng- 
tis niekada nepanaudoti „Kaip parašyti knygą, kad ji laimėtų Pulicerio 
premiją“ kalbos savo knygoje — tai yra jei iš viso kada nors vėl pra- 
dėsiu rašyti), tačiau ponia Namų Šeimininkė sugriebė mane už rankos 
ir pradėjo tampyti iš kambario į kambarį, pažindindama su svečiais. 
Po kelių minučių ji pasakė, kad turėčiau atleisti Džekei, nors kartais ji 
būna tokia, na... | 

— Šiurkšti? 

Ponia Šeimininkė piktai pažvelgė į mane. 

— Mano pusseserė dirbo pas jus keturias su puse savaitės ir kiek- 
vieną dieną telefonu skųsdavosi, ką jai tenka per jus iškentėti. Tarkim, 
kad Džekė neturėjo teisės šiurkščiai elgtis, ir viską pamirškim, gerai? 
Pone Njukombai, jei ieškote padėjėjos, manau, Džekė Maksvel vienin- 
telė galėtų dirbti jums. 

Kai ji nusisuko ir paliko mane stovintį, aš, jei ne vėlyva naktis, tą 

pat akimirką būčiau paskambinęs į perkraustymų kompaniją ir pa- 
sakęs: išvežkite mane iš čia tučtuojau! 

Dar po kelių sekundžių mane pričiupo kažkokia siaubinga mo- 
terėlė, kuri norėjo, kad aš asmeniškai jai išspausdinčiau 481 bažnyčios 
biuletenį, kurių daugumos niekas — nė vienas tikintysis — nebuvo 
skaitę. „Originalus šaltinis“, vis kartojo ji, tarsi būtų aptikusi nespaus- 
dintą Džordžo Vašingtono dienoraštį. 

Mane išgelbėjo Džekė. Norėjau išsivilioti ją laukan, kad galėčiau 
atsiprašyti ir galbūt viską pradėti iš naujo, bet kai atsisukau, pamačiau 
paskui ją atsekusią išsižiojusių merginų palydą. Netrukus mane už- 
griuvo klausimų lavina. Vos tik merginos apsupo mane, pastebėjau, 
kad Džekė traukiasi. Jau buvau besutinkąs su filosofiniu teiginiu, kad 
„jei jau kas turi atsitikti, tai ir atsitiks“, kai staiga viena mergina nume- 
tė bombą. Ji pasakė, kad Džekė žino tikrą istoriją apie velnią. 

Iš savo ribotų (beveik niekas nepadėjo) tyrimų žinojau, kad isto- 
rijos apie velnius yra retos. Istorijų apie vaiduoklius ar raganas apstu, 
bet apie velnią... retas atvejis. 

Įkalbėta Džekė papasakojo tą istoriją keliais sakiniais, bet jais ji 
papasakojo viską. Kažkas yra sakęs man, kad jei žmogus tikrai moka 
pasakoti, jis geba papasakoti istoriją vienu žodžiu ir tas žodis gali tapti 
knygos pavadinimu. Pavyzdys — Egzorcistas. Viską pasako. 

Džekės istorija mane taip suintrigavo, kad net pamaniau, jog 
mano ausys tuoj ims plasnoti ir pakels mane nuo žemės. Čia tai bent! 
Moteris mylėjo vyrą, o miestelio žmonės manė jį esant šėtoną. Kodėl 
jie taip manė? Ir jie nužudė ją. Ne jį. Kodėl nenužudė to vyro? Ne- 
galėjo jo surasti? Gal jis grįžo atgal į pragarą? Kas atsitiko po to, kai 
moteris buvo nužudyta? Ar kas nors bandė teisti tuos žmones? 

Bet man dar nespėjus paklausti, Džekė numetė stiklinę — tyčia, 
tik nesupratau kodėl, — ir visos merginos kudakuodamos nuskubėjo 
į artimiausią vonios kambarį. 

Aš kurį laiką pastovėjau, bandydamas atgauti, jų nuomone, šalto, 
mokančio tvardytis, rafinuoto rašytojo išvaizdą, tada nusivijau Džekę. 

Vos tik ji išėjo iš vonios kambario, prie jos prisiartino kažkoks 
vaikinas, pasakė turįs išeiti ir pavadino ją Moliūgėliu. Kas jau kas, bet 
toji nedidukė sportiška mergina tikrai nepriminė „Moliūgėlio“. 

Man jis nepatiko. Pasirodė pernelyg slidus ir glotnus. Prekiauto- 

jas naudotomis mašinomis, besistengiantis atrodyti kaip biržos mak- 
leris. Jis buvo kartu su aukštu jaunu vyriškiu, kuris atrodė taip, tarsi 
kažkas jo galvoje būtų išjungęs visas lemputes. Galėjau dėti galvą, kad 
jiedu buvo sumąstę kažką nedoro. 

O gal tiesiog aš taip norėjau, kad ši jauna moteris dirbtų man, jog 
pradėjau darytis savininkiškas. 

Pabandžiau užkalbinti Džekę dar kartą ir sužinoti daugiau apie tą 
istoriją su velniu, tačiau ji, atrodo, sutriko, kai jos draugės pasakė, jog ji 
galėtų parašyti knygą. Pirma, aš neprisiminiau, kad būčiau tai girdėjęs. 
Tikriausiai tai atsitiko tuo momentu, kai pradėjo krutėti mano ausys. 
Antra, norėjau pasakyti: „Mieloji, visi nori būti rašytojais . 

Tačiau klausydamasis Džekės aiškinimų, kad ji nenorinti būti 
rašytoja, sužinojau, jog po trijų savaičių ji išteka (tikriausiai už to par- 
davėjo-brokerio). Tada ji daugmaž aiškiai pasakė, kad nedirbtų man, 
net jei būčiau paskutinis vyras visme pasaulyje... ir taip toliau. 

Aš išėjau namo. 


Kitą rytą anksti paskambinau į perkraustymų kompaniją ir ati- 
dėjau persikėlimą neribotam laikui. Prieš susikraudamas daiktus turė- 
jau rimtai pagalvoti, kur norėčiau važiuoti. 

Tuo metu neturėjau nei asistentės, nei namų šeimininkės, todėl 
gyvenau vilkėdamas nešvariais drabužiais ir valgiau kas papuolė. Tai 
man priminė mano vaikystę. Ištisas savaites bandžiau surasti kokią 
užuominą apie Džekės istoriją. Ieškojau internete. Paskambinau į Eš- 
vilį ir paprašiau atsiųsti visas knygas apie Šiaurės Karolinos legendas. 
Susisiekiau su savo leidėja; ji davė man keletą Šiaurės Karolinos rašy- 
tojų telefonų numerių, taigi paskambinau jiems. 

Niekas nebuvo girdėjęs apie istoriją su velniu. 

Paskui paskambinau poniai Namų Šeimininkei (turėjau sužvejoti 
jos kvietimą šiukšlių dėžėje, kur jis, aišku, gulėjo prilipęs prie kažko 
šlapio ir smirdančio) ir paprašiau, labai meiliai ir gražiai, sužinoti to 
miestelio Šiaurės Karolinoje pavadinimą, bet nesakyti Džekei ar jos 
draugėms, kad aš to klausiau. 

Mūsų pokalbio pabaigoje vos nepaprašiau tos moters tapti mano 
agente — jei (kai) parašysiu kitą knygą. Ji pažadėjo sužinoti miestelio 
pavadinimą, jei sutiksiu papietauti su moterų klubo narėmis („Būtų 

malonu, jei ką paskaitytumėte, o vėliau išdalytumėte autografus“). 
Baigėsi tuo, kad ji angažavo mane trims valandoms, be to, turėjau 
paprašyti savo leidėjų „paaukoti“ trisdešimt penkias knygas kietais 
viršeliais. Ir visa tai tik tam, kad sužinočiau miestelio pavadinimą. 
Žinoma, aš sutikau. 

Ji paskambino po dešimties minučių ir nutaisiusi saldų balselį 
pragydo: 

— O, pone Njukombai, nepatikėsite, bet man nė nereikėjo klaus- 
ti, Staiga prisiminiau, kad žinau to miestelio, kuriame atsitiko Džekės 
papasakota istorija, pavadinimą. 

Laukiau. Pasiruošęs parkerį. Užgniaužęs kvapą. 

Tyla. 

Aš laukiau. 

— Ar šio mėnesio dvidešimt septinta diena tinka? — paklausė ji. 

Sukandau dantis ir suspaudžiau parkerį. 

— Taip, — iškošiau pro dantis. — Dvidešimt septinta tinka. 

— O gal galėtumėte paaukoti keturiasdešimt knygų? 

Dabar buvo mano eilė nutilti, bet aš sulenkiau parkerio galą ir 
turėjau skubiai pasičiupti kitą. 

Matyt, ji pajuto, kad daugiau spausti nebegalima, nes prabilo 
normaliu balsu, be jokių aikčiojimų. 

— Koul Krykas. Jis kalnuose, atskirtas nuo pasaulio, — tarė ji ir 
vėl sučiulbėjo: — Tai iki pasimatymo dvidešimt septintąją, lygiai pusę 
dvylikos, — tai pasakiusi, moteris padėjo ragelį. 

Po trijų minučių jau turėjau bibliotekos Koul Kryke numerį. 


Pirmiausia, kad padaryčiau įspūdį bibliotekininkei, pasakiau 
savo pavardę. Ji iš tiesų atitinkamai sureagavo ir ėmė aikčioti. 

Pasitelkęs visą mandagumą, išmoktą iš Pat šeimos, pasiteiravau 
jos apie istoriją su velniu. 

— Visa tai melas, — netikėtai atrėžė bibliotekininkė ir nutėškė 
ragelį. 

Kurį laiką sėdėjau apstulbęs. Laikiau rankoje ragelį ir mirksėjau. 
Negali būti, kad kažkokia bibliotekininkė numestų ragelį kalbėdama 
su žymiu rašytoju. To dar nebuvo. 

Lėtai dėdamas ragelį pajutau, kaip ėmė spurdėti mano širdis. Pir- 
mą kartą po ilgų metų pajutau tikrą jaudulį. Aš pataikiau tai moteriai 

į skaudžią vietą. Mano leidėja kartą pasakė, kad jei nebeturėsiu savų 
problemų, galėsiu rašyti apie svetimas. Pagaliau, regis, suradau „sveti- 
mą problemą, kuri mane sudomino. 

Dar po penkių minučių paskambinau leidėjai ir paprašiau pa- 
slaugos. „Ko tik norite“, — atsakė ji. Suprask, padarysiu bet ką, kad tik 
gaučiau naują Fordo Njukombo knygą. 

Tada susiradau internete nekilnojamojo turto agentūrą, kuri 
tvarkė reikalus Koul Kryke, paskambinau jiems ir paprašiau išnuo- 
moti ten namą vasarai. | 

— Arjūs esate buvęs Koul Kryke? — paklausė moteris su ryškiu 
pietietišku akcentu. 

— Ne. 

— Ten nėra ką veikti. Tai tarsi koks vaiduoklių miestas. 

— Jame yra biblioteka, — pasakiau. 

Agentė prunkštelėjo. | 

— Taip, keletas šimtų knygų griūvančiame sename pastate. Jei 
jūs norite... 

— Tai turite ką pasiūlyti Koul Kryke ar ne? — šiurkščiai ją nu- 
traukiau. | 

Ji pasipūtė. 

— Ten yra vietinis agentas. Pasiskambinkite jam. 

Žinodamas mažų miestelių specifiką neabejojau, kad netrukus 
visas Koul Krykas žinos, jog Fordas Njukombas skambino į biblioteką, 
taigi agentas bus pasiruošęs. Aš ištariau stebuklingus žodžius: „Pinigai 
neturi reikšmės". 

Agentė dvejojo. 

— Galite pirkti senojo Belčerio namą. Nacionalinis registras. Du 
akrai. Tiesa, namas labai apleistas. 

— Arjis toli nuo Koul Kryko centro? 

— Jei spjautumėt pro langą, pataikytumėt tiesiai į teismo rūmus. 

— Kiek? | 

— Du šimtai penkiasdešimt gabalų už istoriją. Dailūs pelėsiai. 

Beveik girdėjau, kaip suspurdėjo jos širdis. 

— Kartais beveik myliu jankius, — tarė ji. — Brangusis, atsiųsk 
man rytoj čekį ir aš gausiu tą namą per keturiasdešimt aštuonias va- 
landas, net jei senąjį Belčerį tektų išmesti į gatvę su visa jo deguonies 
kauke. 

Nusišypsojau. 

— Atsiųsiu čekį ir visa kita, — pasakiau, tada užsirašiau jos vardą, 
adresą ir padėjau ragelį. Paskui paskambinau leidėjai. Ketinau pirkti 
namą jos vardu, kad niekas Koul Kryke nežinotų, jog tai aš. 

Negalėjau išvažiuoti iš miestelio anksčiau nei dvidešimt sep- 
tintąją — turėjau įvykdyti apgaule išgautą pažadą, — todėl ėmiau 
skaityti apie Šiaurės Karoliną. Netrukus paskambino nekilnojamojo 
turto agentė ir pasakė, kad senasis Belčeris atiduos namą su baldais, 
jei pridėsiu dar vieną dolerį. 

Tai mane šiek tiek nustebino — kodėl jis nenori pasilikti baldų? 

— Nenori kraustyti seno šlamšto, taip? 

— Būtent, — tarė agentė. — Patariu nesutikti. Tame name su- 
kauptas šimto penkiasdešimties metų senumo šlamštas. 

— Seni laikraščiai? Pūvančios knygos? Senos skrynios palėpėje? 

Ji dramatiškai atsiduso. 

— Jūs vienas iš tų. Gerai. Gausite namą su visomis šiukšlėmis. 
Žinote ką, pati sumokėsiu tą dolerį. Tai mano dovana. 

— Ačiū, — padėkojau. 

Dvidešimt septintoji buvo šeštadienis, ir aš tris valandas atsakinė- 
jau į tuos pačius klausimus ponios Atilos moterų klube (vištienos salo- 
tos), kaip ir visur kitur. Planavau išvykti į Koul Kryką pirmadienio rytą. 
Baldus susitariau palikti saugykloje; pasiimsiu tik keletą lagaminų su 
drabužiais, porą nešiojamų kompiuterių ir savo mėgstamiausius par- 
kerius. Knygas jau buvau išsiuntęs agentei, kad palaikytų, ko! atvyksiu. 
O Pat tėvo įrankių dėžė gulėjo ant galinės automobilio sėdynės. 

Per pietus moterų klube ponia Han pranešė man, kad Džekė 
Maksvel ištekės kitą dieną. Šypsodamasis — kaip galėdamas maloniau 
ir linksmiau — paprašiau ją pasakyti Džekei, kad nusipirkau namą 
Koul Kryke ir kad ketinu praleisti ten vasarą, ruošdamas medžiagą 
naujai knygai, tad jei Džekė norėtų darbo, pasiūlymas tebegalioja. Ir 
pridūriau, kad ji galėtų išvažiuoti sa manimi pirmadienio rytą. 

Ponia Nemokamos Knygos šyptelėjo, leisdama suprasti, kad tin- 
kamą progą jau praleidau, tačiau sutiko perduoti mano žinutę Džekei. 

Sekmadienio popietę, grūsdamas į maišą kojines, išgirdau greitą 
ir reiklų beldimą į duris. Rodės, kažkas labai skubėjo, todėl ir aš su- 
skubau atidaryti. 

Tai, ką išvydau atidaręs duris, atėmė žadą. 

Priešais mane stovėjo Džekė Maksvel su vestuvine suknele. Ant 
ilgų tamsių plaukų plevėsavo dar ilgesnis šydas. Kai mačiau ją pas- 
kutinį kartą, plaukai siekė tik ausis. Negi taip greitai užaugo? Gal tai 
koks paveldimas dalykas? O suknelės priekis... kaip čia pasakius... irgi 
padidėjęs. 

— Ar pasiūlymas dėl darbo Koul Kryke dar galioja? — tiesiai 
šviesiai išpoškino ji tokiu tonu, kad aš neišdrįsau jos nieko paklausti. 
Tik pasakiau „taip', bet ir tai nuskambėjo kaip cyptelėjimas. 

Kai ji žengė žingsnį, suknelė užkliuvo už kažko verandoje. Džekė 
piktai ją truktelėjo, ir aš išgirdau plyštant medžiagą. Mergina piktdžiu- 
giškai šyptelėjo. 

Turiu pasakyti, kad niekada nenorėčiau taip supykdyti moters, 
kad ši šypsotųsi, girdėdama plyštant savo vestuvinę suknelę. Geriau 
jau... tiesą sakant, neįsivaizduoju, ką geriau padaryčiau, bet žinau, kad 
tikrai nenorėčiau būti tas, ant ko taip niršo panelė Maksvel. 

O gal sutuoktuvių ceremonija jau įvyko, ir ji dabar ponia Kažkas 
Kita? 

Tačiau aš norėjau gyventi, todėl nieko neklausiau. 

— Kelintą valandą turiu būti? 

— Aštunta ryto nebus per anksti? 

Ji prasižiojo atsakyti, bet suknelė vėl užsikabino. Šį kartą Džekė 
neskubėjo truktelėti. Jos veidą iškreipė kraupi šypsena, ir ji lėtai, labai 
lėtai ėmė traukti audeklą. Plyštančio audinio garsas skambėjo keletą 
sekundžių. 

Mielai būčiau smukęs vidun ir užtrenkęs duris, bet buvau per 
daug išsigandęs. 

— Būsiu, — išspaudė ji ir nužingsniavo šaligatviu gatvės link. Ten 
jos nelaukė jokia mašina; nė nenutuokiau, kaip ji atsidūrė pas mane, 
nes nuo bažnyčios gyvenau tolokai. 

Prie gatvės ji pasuko į kairę ir nuėjo. Aplinkui nesimatė nė vieno 
žmogaus. Niekas neišėjo pažiūrėti į moterį su vestuvine suknele. Jie 
tikriausiai irgi bijojo. 

Stovėjau tarpduryje, kol Džekė išnyko man iš akių, tada grįžau į 
vidų ir įsipyliau dvigubą viskio. 

Nuoširdžiai sakau — džiaugiausi, kad ne aš tas žmogus, į kurį 
buvo nukreiptas jos pyktis. 

Džekė 


Nutariau niekada niekam nesakyti, kas įvyko tarp manęs ir Kirko 
prieš pat vestuvių ceremoniją. Vargonininkas grojo tą maršą, kurį iš- 
girdusi turėjau pradėti žengti takeliu; Dženiferė, stovėdama už durų, 
piktai šnypštė, ragindama eiti, bet aš nejudėjau iš vietos. Sėdėjau sken- 
dėdama vestuvinės suknelės klostėse, kurios elgėsi kaip gyvas daiktas 
(aš suploju jas, o jos tarsi nepaklusnios mielės vėl sukyla) ir klausiausi 
graudžios Kirko istorijos. 

Verkė jis, ne aš. Net nežinau, ko jis tikėjosi iš manęs. Negi tikrai 
manė, kad padarysiu taip, kaip jis prašė, ir „atleisiu“? Gal galvojo, kad 
nušluostysiu savo bučiniais jo vyriškas ašaras ir pasakysiu, jog vis tiek 
jį be galo myliu, tada nueisiu prie altoriaus ir ištekėsiu už jo? 

Tegul svajoja toliau. Tapusi jo teisėta žmona, būčiau juridiškai at- 
sakinga už pusę jo skolų, apie kurias jis man papasakojo. 

Tai jau ne, dėkui. Tai, kad jis prarado visas mano santaupas, tą 
nedidelį palikimą, paveldėtą iš tėvo, ir tai, kad dabar viskas, ką turiu, 
tėra mano drabužiai, fotografavimo įranga ir tėčio knygos, jo, regis, 
visiškai nejaudino. Kirkas laikė mane už rankų ir kūkčiojo, jog viską 
atgaus. Neva jis prisiekia. Savo motina. Savo begaline meile man — jis 
už viską atlygins. 

Meilė — keistas dalykas. Kai verkia tas, kurį myli, tavo širdis 
tirpsta. Bet kai verkia tas, kurio nemyli, tu žiūri ir galvoji — kodėl tu 
čia visa tai pasakoji man? 

Būtent tai jaučiau žiūrėdama į ašarojantį Kirką: nieko. Nejaučiau 
nieko, išskyrus įniršį, kai jis suokė esąs nekaltas. Ir įsiutau dar labiau, 
kai jis prisipažino įkalbėjęs vietinio banko prezidentą (savo pusbrolį) 
padėti apšvarinti mane. „Tai dėl tavęs, Moliūgėli, — sriūbavo jis. — Vis- 
ką padariau dėl tavęs. Dėl mūsų" 

Įdomu, kada jis ketino apie tai papasakoti man? Jei ne atsitiktinu- 
mas, būčiau sužinojusi apie ištuštintą banko sąskaitą tik tada, kai jau 
būčiau tapusi jo žmona. O ką būčiau galėjusi padaryti tada? 

Nors, tiesą sakant, ką galėjau padaryti net ir neištekėjusi? Paduoti 
į teismą? Čia tai bent mintis. Kirko tėvas — teisėjas. Gal net pavyktų 
įkalbėti jį būti teisėju šioje byloje? Arba kurį nors iš jo golfo klubo 
draugų. 

Ne, nieko panašaus. Galėjau padaryti tik viena — susitaikyti su 
nuostoliais ir nešdintis kuo toliau nuo jo ir jo giminaičių. Vakar Dže- 
niferės mama juokdamasi papasakojo, jog Fordas Njukombas sakęs, 
kad jo pasiūlymas tebegaliojąs, kad jis išvykstąs pirmadienio rytą ir 
kad aš galėčiau vykti kartu. Tuo momentu tik šyptelėjau ir papurčiau 
galvą. Tačiau žiūrėdama į verkiantį ir maldaujantį atleidimo Kirką, nu- 
sprendžiau priimti Njukombo pasiūlymą. 

Šone buvo durys, vedančios į mažą prieškambarį — kambarį, ku- 
riame turėtų džiugiai kikenti jaunosios su savo pamergėmis — pro jį 
ir išsmukau. Lauke pagriebiau nuo vejos laistymo žarną ir užkabinau 
ją ant durų rankenos, kad laimėčiau laiko, kai Kirkas ims mane vytis. 

Kai pasiekiau Njukombo namą (tokį paprastą ir nebrangų, kad 
miestelio žmonės stebėjosi: „Ar jis bando apsimesti esąs neturtingas? 
Kad yra toks kaip mes?"), jau beveik nekenčiau tos baltos pūstos suk- 
nelės. Dar labiau nekenčiau šleifo, kurį man įsiūlė Ešli ir Otum. O 
labiausiai — prikimštos liemenėlės, į kurią jos mane įspraudė. 

Mačiau, kad Njukombas tiesiog mirė iš smalsumo, norėdamas 
apiberti tūkstančiu asmeninių klausimų, bet aš nieko neaiškinau ir nė 
neketinau to daryti. Norėjau, kad mūsų santykiai būtų tik dalykiniai. 
Ir džiaugiausi, kad jis nėra gražuolis, nes tai, ką tuo metu jaučiau sek- 
sualiai patraukliems vyriškiams, galėtų suprasti tik Lorena Bobit“. 

Palikusi Njukombą, grįžau į nedidelį nuomojamą namą, kur gy- 


* Lorena Bobit — amerikietė, nupjovusi savo vyrui penį. (Vert. past.) 

venau kartu su tėčiu. Namas priklauso Kirko tėvui — taip susipažinau 
su Kirku. Nusitraukusi nekenčiamą suknelę ir užsitempusi džinsus bei 
marškinėlius, puoliau kimšti į maišus savo menką mantą, tik fotoa- 
paratą supakavau rūpestingai. Lenktyniavau su laiku. Žinojau, kad jei 
nepaskubėsiu, netrukus mane suras draugės, o kai suras, pradės tokią 
„palaikymo“ kampaniją, kad gali įkalbėti ištekėti už Kirko. 

Iš pradžių jos karštai pareikš, kad „visi vyrai bjaurybės", tačiau 
pamažu, it pildamos šaltą šokoladinį sirupą iš butelio, ims dejuoti, kad 
negražu taip elgtis per vestuves, juk gėda ir taip toliau. Hetera, kuri 
turi visas knygas apie gražų elgesį ir studijuoja jas, tarsi jos būtų gyve- 
nimo vadovas, pradės kalbėti apie tai, kaip aš nuvyliau svečius, garsiai 
svarstys, ar turėčiau išsiųsti jiems ranka rašytus padėkos laiškelius už 
dovanas, kurių atsisakau, nes palieku Kirką. 

Pažįstu save pakankamai gerai, todėl žinau, kad, išsakydama savo 
nuomonę apie tas dovanas, būtinai pavartosiu labai negražų žodį, ir 
tada jos, smerkiamai pažiūrėjusios į mane, pasakys, jog aš sulaužiau 
tam tikrą nerašytą merginų elgesio taisyklę, Otum, žinoma, apsiverks. 
Ir, aišku, tikėsis, kad mamytė Džekė paims ją už rankų ir viską su- 
tvarkys. 

Žinau, kad nė viena iš jų nesiklausys manęs — noriu pasakyti, 
kad nuoširdžiai neišklausys, kokią nusikalstamą — ką jau kalbėti apie 
niekingumą — šunybę man iškrėtė Kirkas. 

„Juk žinai, — beveik girdėjau sakant Ešli, — vyrai tokie bjaury- 
bės. Visi tai žino.' Tačiau ji nekreips jokio dėmesio į tai, ko pridirbo 
Kirkas. 

Todėl aš skubėjau. Nenorėjau matyti nė vienos iš jų. Pagriebiau 
nuo šaldytuvo lapelį ir parašiau raštelį Dženiferei, prašydama ją pa- 
laikyti mano tėvo knygas ir kitus asmeninius daiktus; vėliau jai pa- 
skambinsiu ir pranešiu, kur esanti, kad ji galėtų juos atsiųsti, Truputį 
pagalvojusi, pridūriau porą eilučių įprastų nesąmonių, kaip man reikia 
pabūti vienai, kad atgaučiau vidinę ramybę, ir panašiai. 

Tada sukroviau krepšius į savo seną automobilį, užkišau raštelį 
už durų staktos ir išvažiavau. Sukdama už kampo, pastebėjau Kirko 
mašiną, įvažiuojančią į kiemą; galiu prisiekti, kad joje sėdėjo visos 
mano draugės. Mašina tebebuvo papuošta baltais kaspinais, su užrašu 
„Jaunavedžiai“, 

Įsitikinusi, jog turiu darbą, nuvažiavau į pigų motelį šalia greit- 
kelio, užsiregistravau išgalvota pavarde ir praleidau ten naktį, prieš tai 
pasirūpinusi, kad mano automobilio nesimatytų nuo kelio. 

Kitą rytą, aštuntą valandą, aš jau stovėjau prie Njukombo namų pa- 
siruošusi išvykti. Savo neįvykusių vestuvių dieną buvau per daug įsiaud- 
rinusi, kad nusistebėčiau jo ketinimu persikelti į Koul Kryką — miestelį, 
kuriame nutiko toji istorija su velniu. Kitomis aplinkybėmis užkankin- 
čiau jį klausimais, ypač po to, kai man pasakė, jog jis ten nusipirko namą. 
Tačiau kai susitikome pirmadienį, vis dar buvau per daug nusiminusi dėl 
Kirko poelgio, kad klausinėčiau. 

Kai įsėdau į Fordo Njukombo siaubingai brangų BMW, jis pasitei- 
ravo, ar gerai jaučiuosi. Žinoma, atrėžiau, kodėl turėčiau jaustis blogai? 
Tada atsiprašiau, kad buvau tokia šiurkšti, bet jis nieko neatsakė, tik 
įjungė atbulinę pavarą ir išvairavo iš kiemo. Jis žvilgtelėjo į mano seną 
automobilį, pastatytą gatvėje, ir jau žiojosi kažką sakyti, bet susilaikė. 
Mano mašina nedaug verta, todėl palikau raktelius spynelėje — vėliau 
paskambinsiu Dženiferei ir pasakysiu, kur ji. Jei būčiau parašiusi apie 
tai raštelyje, galvą dedu — ji jau būtų prisistačiusi čionai šįryt ir pamė- 
ginusi man „įkrėsti proto“. Tačiau mano draugės nepasirodė, vadinasi, 
Dženiferės mama nepapasakojo joms apie Njukombo žinutę man. Lie- 
ku jai skolinga. 

Palaukiau, kol Njukombas išvažiavo į greitkelį, tada prašnekau. 
Man velniškai norėjosi pamiršti vakarykštę dieną. 

— Jūs taip susidomėjote ta istorija apie velnią, kad net nusipirkote 
namą Koul Kryke? 

Jis atsiliepė neatitraukdamas akių nuo kelio, ir man tai patiko. 
Njukombas sėdėjo taip, tarsi jo nugara būtų suaugusi su tamsiai mė- 
lyna odine sėdyne, nerūpestingai laikydamas ranką ant vairo, lyg tas 
tebūtų vaikiškas žaislas. 

Žinoma, aš skaičiau jo knygą Dėdės ir prisiminiau, kad jos vei- 
kėjas — protagonistas turėjo dėdžių, kuriems patiko mašinos, skirtos 
griauti, ir kad tas veikėjas niekaip negalėjo prisitaikyti prie tokios 
aplinkos. Tada susidariau įspūdį, kad Njukombas visą savo vaikystę 
slėpėsi po medžiu, skaitydamas Balzaką. Arba lygino drabužius. Ro- 
dės, kad drabužių lyginimas jam buvo labai svarbus. Jėzau. Gal ir aš 
galėčiau parašyti perkamiausią knygą. Aš nuo aštuonerių metų lygi- 

nau savo ir tėčio drabužius. Kad ir kaip ten būtų, jei kas būtų manęs 
paklausęs, būčiau pasakiusi, kad, sprendžiant iš jo knygų, Fordas Nju- 
kombas neskiria pavarų dėžės nuo valytuvų. 

— Taip, nusipirkau namą, — atsakė Njukombas į mano klausimą 
ir vėl užsičiaupė. 

Norėjau pasakyti jam, kad toks tylėjimas labai prailgins kelionę, 
bet nutylėjau. Tik atsilošiau ir užsimerkiau. 

Pabudau, kai jis sustojo įsipilti benzino. Išlipau, norėdama įkišti 
žarną į baką — juk pagaliau aš jo asistentė, — bet jis mane aplenkė. 

— Nueikite nupirkti ko nors užkąsti ir atsigerti, — paprašė, ste- 
bėdamas besikeičiančius skaičius. 

Taip ir sakė visos jo buvusios sekretorės: niūrus ir nekalbus. Ir 
nesvarbu, kaip jos stengėsi, jam vis buvo negana. 

„Aš turiu savo gyvenimą, Džeke, — pasakojo viena pažįstama. — O 
jis norėjo, kad visą naktį spausdinčiau ta jo smulkia rašysena primar- 
gintus lapus. Ir dar aprėkė, nes pasakiau, kad galėčiau nusinešti darbą į 
namus. Pūsdama nosį į seną nosinaitę, ji paklausė manęs: „Kaip manai, 
ką tokio blogo pasakiau, Džeke?" 

Nenorėjau atsakyti. Norėjau „palaikyti“ ją, pabūti kvaila. „Mes 
pasiimame darbo į namus, — išgirdau save šnibždant. — Nė nusine- 
šame, bet pasiimame" 

Kai toji vargšelė ėmė raudoti dar smarkiau, į mane sužiuro res- 
torano lankytojai. Dieve, padėk man, bet jie, rodės, galvojo, kad aš ją 
virkdau. „Vyrai!, — pasakiau garsiai. Visi sutartinai linktelėjo ir nu- 
sisuko. 

Nuėjau į nedidelę parduotuvę degalinėje ir apsidairiau, tačiau 
neturėjau nė menkiausio supratimo, ką Njukombas mėgo valgyti ar 
gerti. Sprendžiant iš to, kaip jis atrodo, tikriausiai valgo viską, kas kep- 
ta ir supakuota į maišelius ir geria tą šlamštą, ant kurio neužrašytas 
žodis „dietinis“. 

Nupirkau jam tris pakelius traškių sūrio lazdelių bei du butelius 
kokakolos su cukrumi ir kofeinu. Sau — butelį negazuoto vandens ir 
du bananus. 

Kai Njukombas įėjo sumokėti, padėjau daiktus prie kasos. Jis pa- 
žiūrėjo, bet nieko nepasakė, todėl nutariau, kad tiks. Tik pridėjo prie 
pirkinių šokoladinį batonėlį. 

Kai išėjome į lauką, paklausiau, ar jis nenorėtų, kad aš pavairuo- 
čiau. Iš pradžių jis dvejojo, bet vėliau pasakė: „Žinoma, kodėl ne?“, to- 
dėl man kilo įtarimas, kad jis nori pažiūrėti, kaip aš vairuoju. Iš to, kaip 
pusvalandį jis mane stebėjo, supratau, kad buvau teisi. Bet numanau, 
kad testą išlaikiau, nes vėliau Njukombas patogiai įsitaisė ir ėmė ati- 
darinėti maišelius bei butelius. 

— Papasakokit man daugiau apie tą istoriją, — paprašė. — Deta- 
liai. Viską, ką prisimenate. 

— Su garso efektais? — pasiteiravau. 

— Be, — atsiliepė jis. — Jau ko nereikia, tai nereikia. Tik faktus. 

Taigi dar kartą papasakojau tą istoriją, bet šį kartą ne dramatiš- 
kai, o tik pateikdama faktus. Tiesa ta, kad aš nežinau, kas toje istorijoje 
išgalvota, o kas tikra. Mano gyvenimas smarkiai pasikeitė po to, kai 
motina man ją papasakojo, todėl nežinojau, kur viena istorija prasi- 
dėjo, o kita baigėsi. 

Iš pradžių jaučiausi nesmagiai, nes niekas nebuvo prašęs manęs 
pasakoti tik faktus. Visiems norėdavosi šiurpinančios istorijos. Pradė- 
jau nuo to, jog kartą vaikystėje motina perskaitė man skyrių iš Biblijos, 
kur buvo paminėtas velnias, ir aš pradėjau klausinėti. Tikriausiai klau- 
siau mamos, ar velnias tikras. Motina pasakė, kad net labai tikras ir 
kad žmonės yra matę jį Koul Kryke. Aš labai susidomėjau ir pradėjau 
klausinėti daugiau. Norėjau žinoti, kaip velnias atrodo, ir mama pa- 
sakė: „Jis nepaprastai gražus vyras, kol neparaudonuoja ir nepradeda 
leisti dūmų . Aš paklausiau, kokios spalvos tie dūmai ir kas yra jį matę. 
Ji atsakė, kad dūmai pilki, ir kad moteris, gyvenusi Koul Kryke — tuo 
metu ten gyvenome ir mes, — mylėjo velnią. „O visi žino, kad žmonės, 
kurie myli velnią, turi mirti“, — tarė ji. 

Atsisukau į Njukombą ir giliai įkvėpiau. Kitais kartais, kai pa- 
sakodavau istorijas, žaisdavau savo gebėjimu gąsdinti žmones. Kartą 
vasaros stovykloje gavau juodą kaspiną už geriausią siaubo istoriją. 
Tačiau Njukombui nusprendžiau pasakyti tiesą. 

— Jie ją nužudė. Pasakojama, kad keletas žmonių pamatė tą 
moterį kalbantis su velniu, o kai ji, traukdamasi nuo jų, parkrito, jie 
nebeleido jai atsistoti. 

Tai buvo tik istorija, tačiau mintyse mačiau ryškų vaizdą. 

— Jie krovė ant jos akmenis tol, kol ji numirė. 

— Ar tas detales papasakojo jūsų motina? 

Aš skubiai dirstelėjau į jį. 

— Tai ne blogiau nei „Joniukas ir Grytutė, — puoliau gintis ar 
ginti, paskui apsiraminau. — Tikriausiai aš įsiminiau motinos istoriją 
ir papildžiau ją tuo, ką girdėjau per televiziją ar perskaičiau. Juk sa- 
kiau, kad neprisimenu, ką ji pasakojo, o ką aš sukūriau. 

Njukombas keistai žvelgė į mane, todėl nutariau užbėgti jam už 
akių. 

— Nežiūrėkite taip į mane. Nepriklausau jokiai blogio draugi- 
jai, mano motina irgi nepriklausė. Tik atsitiko taip, kad tą naktį, kai 
pasakiau tėvui tai, ką pasakojo motina, jie išsiskyrė. Jiedu siaubingai 
susiginčijo, o paskui tėvas suvyniojo mane į antklodę ir išsivežė. Nuo 
tada daugiau niekada nebemačiau motinos. Manau, ji papasakojo man 
tokią istoriją, kokią draudžiama pasakoti mažam vaikui, ir tai buvo 
paskutinis lašas, privertęs mano tėvą išvykti. Stresas, kurį išgyvenau 
dėl jų išsiskyrimo, privertė mane įsidėmėti šį pasakojimą. Iš tiesų aš 
beveik nepamenu savo motinos, o tą istoriją apie velnią prisimenu. 

Bėgant metams, išmokau niekam nieko nepasakoti apie savo tė- 
vus, tačiau dabar tėvo nebebuvo, o aš važiavau į savo vaikystės miestą. 
Pasakojant nepagražintą tiesą, man sugrįžo prisiminimai. O gal dėl 
to, kad Njukombas mokėjo klausytis, aš papasakojau jam daugiau nei 
kam kitam. Kai nusiraminau, prisipažinau jam, jog mano tėvai dažnai 
ginčydavosi, ir visada tyliai, kad aš negirdėčiau. Praėjus keletui die- 
nų po to, kai motina papasakojo man tą istoriją apie velnią, aš kartą 
vaikščiojau su tėčiu po kiemą; tada ir paklausiau jo, kur toji moteris 
mačiusi velnią. Jis paklausė manęs, apie ką aš šneku. Kai pakartojau 
jam motinos papasakotą istoriją, jis stvėrė mane į glėbį, nunešė į mie- 
gamąjį ir uždarė duris. Net dabar, nors praėjo tiek metų, aiškiai prisi- 
menu jų ginčą tą naktį. Mano motina verkė ir kartojo, kad jie visi vis 
tiek mirs, tad koks skirtumas? „O jai reikia žinoti tiesą" Šį sakinį gerai 
įsidėmėjau. 

Dar kartą įkvėpiau, mėgindama susitvardyti, ir dirstelėjau į Nju- 
kombą. Jis paniuręs tylėjo; tikriausiai galvojo apie tai, ką papasakojau. 
Nemačiau reikalo pasakyti jam, kad mudu su tėvu nuolat kilnojomės 
iš vienos vietos į kitą. Kartais jam kažkas paskambindavo arba parašy- 
davo laišką; tada jo veidas išbaldavo, ir aš suprasdavau, kad netrukus 

mes būsime kelyje. Jau nebegaliu suskaičiuoti, kiek draugų praradau, 
kiek vietų pakeičiau. 

Žiūrėdama į kelią ir galvodama, ėmiau baimintis, kad Njukom- 
bas bandys priversti mane atskleisti daugiau nei aš galių — jau ir taip 
per daug pasakiau. Juk jis rašo knygas apie savo gyvenimą, tai dabar 
gal norės išnaršyti manąjį. Tačiau be reikalo baiminausi. Jis tik šypte- 
lėjo ir tarė: 

— Gerai, o dabar papasakokit viską dramatiškai, su fejerverkais. 

Vos prieš keletą savaičių piktinausi, kad jis nugirdo mane pa- 
sakojant istorijas, tačiau dabar mūsų santykiai buvo laisvesni, todėl 
nutariau patenkinti jo prašymą. Pamiršau apie realybę ir papasakojau 
istoriją apie velnią kaip įmanoma šiurpiau. 

Dar nebuvau turėjusi dėmesingesnio klausytojo. Kai atplėšiau 
akis nuo kelio ir žvilgtelėjau į jį, norėdama pažiūrėti, ar jam labai nuo- 
bodu, Njukombas sėdėjo išpūtęs akis kaip vaikas prie pasakų senelio 
kojų. Pasakojau beveik keturiasdešimt penkias minutes, o kai baigiau, 
kurį laiką abu tylėjome. Njukombas, rodės, galvojo apie tai, ką išgirdo. 
Pagaliau tarė: 

— Istorijos apie velnius labai retos. Esu skaitęs begales istorijų 
apie raganas ar vaiduoklius, bet nemanau, kad būčiau girdėjęs tokią, 
kurioje kažkas įsimyli velnią. Ne tik kad mato, bet ir įsimyli. Ir dar tas 
užmėtymas akmenimis. 

Ir paaiškino man, kad anksčiau taip bausdavo žmones, įtariamus 
raganavimu. 

Po minutėlės jis praskaidrino nuotaiką papasakodamas, ką yra 
nuveikęs ieškodamas istorijos apie velnią šaltinių. Kai pasakė, jog bib- 
liotekininkė numetė ragelį kalbėdama su juo, Fordu Njukombu, man 
net žandikaulis nukaro. Bet, turiu pasakyti, tai, kad jis nusipirko namą 
telefonu, padarė man įspūdį. 

Tikriausiai kiekvienas minimaliai uždirbantis amerikietis svajoja 
štai tokiu būdu nusipirkti namą už ketvirtį milijono. Aš niekada ne- 
gyvenau nuosavame name. Mes su tėčiu dažnai keisdavome nuomoja- 
mus namus ir darbus. Jam teko uždarbiauti kėglių klube, pardavinėti 
padangas, naktimis dirbti parduotuvėse. Tik būdama devynerių su- 
pratau, kad mano tėtis persikėlinėjo taip dažnai todėl, jog nenorėjo 
būti surastas. 

Turiu prisipažinti, kad buvo gera naudotis Fordo Njukombo aki- 
plėšiškumu ir pinigais. 

— Jūs nusipirkote namą su viskuo? — paklausiau. 

— Ties kita sankryža pasukite į pietus, — atsiliepė jis, ištuštinda- 
mas kokakolos butelį. — Jums teks peržiūrėti visą tą šlamštą name. 

Žinojau, kad jis nori mane išbandyti, todėl tik šyptelėjau: 

— Su malonumu. 

— Nebent jūsų vyras... 

Kai jis nebaigė sakinio, supratau, jog nori sužinoti, ar aš pabėgau 
prieš ištardama lemtingąjį „taip“, ar po to. 

— Aš vis dar panelė Maksvel, — atsakiau. — O dabar gal papa- 
sakotumėt apie pinigus, papildomas išmokas ir darbo valandas? 

Nežinau, kas atsitiko, bet staiga jo veidas net paraudo iš pykčio. 

— Darbo aprašymas, — sumurmėjo jis, tarsi būčiau pasakiusi 
kažką šlykštaus. 

Per paskutiniąsias dienas nemažai prisikentėjau nuo vyrų, todėl 
man nelabai rūpėjo, jei jis išmes mane su visa manta pakely. Iš patir- 
ties žinojau, kad darbą įmanoma susirasti. 

— Taip, — karingai patvirtinau, sukdama į pietus. — Darbo ap- 
rašymas. 

Kurį laiką jis žiūrėjo pro langą, ir aš galėjau matyti Njukombo 
veido atspindį jame. Galiu prisiekti, kad jis šyptelėjo. Gal jis taip pri- 
pratęs prie pataikavimo, kad jam patinka, kai kiti nesilanksto. 

Pagaliau prabilo. 

— Nežinau. Neparašiau nė vienos knygos nuo... — jis nutilo ir 
giliai įkvėpė. — Ilgai nerašiau, tad net nenutuokiu, kokios padėjėjos 
man reikia, | 

— Dėl šito su jumis sutiktų daugybė moterų, — leptelėjau nepa- 
galvojusi, tada pasibaisėjusi pažvelgiau į jį. 

Man labai palengvėjo, kai pamačiau juoko raukšleles, susimetu- 
sias aplink jo akis, ir mes abu nusijuokėme. 

— Aš nesu toks pabaisa, kaip tikriausiai girdėjai apie mane kal- 
bant, — tarė jis ir paaiškino, jog dauguma moterų, dirbusių jam, norė- 
jo ne spausdinti, o ištekėti už jo. 

Ketinau lengvai ir nerūpestingai pajuokauti, kad nieko nuosta- 
baus, jei moterys jį persekioja — juk jis turtingas ir nevedęs, bet per 

daug gerai prisiminiau savo tėvą tokioje pat situacijoje. Jis nebuvo 
turtingas, tačiau laisvas. Galbūt kai kurios moterys nusipelnė būti at- 
leistos. Galbūt... 

Kurį laiką jis tylėdamas kramtė sūrio lazdeles, ir aš neiškenčiau: 

— Tai „aprašysite“ mano pareigas? Ir kur aš gyvensiu? 

Jis vėl nusijuokė. 

Pasirodė, kad Njukombas — drįstu pasakyti stereotipiškai — „kaip 
vyras" — nepagalvojo, kur gyvens jo asistentė. Kai jis ištarė „Tikriausiai 
su manimi, aš taip dėbtelėjau, kad mano žvilgsnis pasakė viską, ką apie 
tai manau. | 

Jis pamėgino atsikeršyti, nužvelgdamas mane nuo galvos iki 
kojų. 

— Tau nėra ko nerimauti, — pasakė. 

Esu tikra, kad jis norėjo mane pažeminti, bet aš tik nusijuokiau. 
Gal jis turtingas ir įžymus, tačiau aš jauna. 

Jis nusisuko, purtydamas galvą, tarsi norėdamas pasakyti, kad dar 
nebuvo sutikęs tokios kaip aš, tada suglamžė tuščią maišelį nuo sūriųjų 
nuodų ir pareiškė, kad, jo nuomone, namas pakankamai didelis ir mes 
galėsime gyventi jame nesimaišydami vienas kitam po kojomis. 

— Namų netvarkysiu, — pareiškiau. — Negaminsiu valgio, ne- 
valysiu ir neskalbsiu. — Vos nepasakiau, kad nelyginsiu nė marškinių, 
net jei juos pervažiuotų traktorius, bet pagalvojau, kad to būtų per 
daug. 

Jis gūžtelėjo pečiais. 

— Jei tame miestelyje yra picerija ar kavinė, aš nepražūsiu. O tu, 
atrodo, ir šiaip mažai valgai. 

— Mmm, — numykiau, leisdama suprasti, kad mano valgymo 
įpročiai — ne jo reikalas. Iš patirties žinau, kad jei kalbi su vyru apie 
maistą, tai jis mano, kad tu jį vilioji. Regis, vyrai laikosi eiliškumo: 
maistas — kūnas — „tu nori manęs, aš tai žinau“ 

— Tai ką man reikės tyrinėti? — pasiteiravau. 

— Nežinau, — atvirai prisipažino jis. — Dar nesu to daręs. Pa- 
staruosius dvejus metus skaičiau istorijas apie tam tikrų vietovių vai- 
duoklius ir stengiausi sudėti jas į vieną kūrinį. Sunkiausia buvo rasti 
originalių šaltinių, juolab kad neturėjau pagalbininko. 

Prikandau liežuvį, išgirdusi paskutinį skundą. 

— Taigi norite sužinoti apie bausmę, kai nusikaltęs užmėtomas 
akmenimis. Ar numanote, kada ji buvo taikoma? 

Čia jis į mane reikšmingai pažiūrėjo. 

— Tiesa, — tariau. — Aš esu jūsų originalus šaltinis. Bet aš tikrai 
nežinau, kada tai įvyko ir ar išvis įvyko. 

— Sprendžiant iš bibliotekininkės reakcijos, įvyko. 

— Gal jai tiesiog nusibodo, kad žmonės klausinėja apie tai. Gal 
čia kaip su Amitiviliu — jo gyventojai jau pavargo nuo žmonių, klau- 
sinėjančių apie tą namą. O gal ji bijo, kad į jos gražų mažą kalnų mies- 
telį sugrius tipai, išsipaišę ant kaktų svastikas, ir puls ieškoti šėtono. 

— Mmmm, — dabar numykė jis, ištiesdamas ilgas kojas, kurios, 
rodės, sulindo po varikliu, ir atlošdamas galvą. — Kai bake liks ketvir- 
tis benzino, sustok, toliau vairuosiu aš, — pasakė užsimerkdamas. 

Kurį laiką vairavau tyloje ir mėgavausi tuo. Prisiminiau Kirką ir 
tai, ką jis man padarė, tada pagalvojau, kad galbūt kada nors sulaužy- 
siu tylėjimo įžadą ir paklausiu Njukombą, gal jis žino, kaip galėčiau at- 
gauti savo pinigus iš Kirko. Bet daugiausia mąsčiau apie tai, kaip rasti 
medžiagos istorijai, apie kurią niekas nenori kalbėti. 

Priešais mane driekėsi plati magistralė; aš pabandžiau sutelkti 
mintis ties tuo, ką motina pasakojo man apie užmėtymą akmenimis. 
Beveik neprisiminiau savo ankstyvosios vaikystės, bet labai pasisten- 
gusi galėjau prisiminti du įvykius, kurie viską pakeitė. Mama, užuot 
pasekusi pasaką, pasakė man, kad žmonės, kurie myli velnią, turi mir- 
ti, ir dėl to, kad ji man tai papasakojo, tėvas mane išsivežė. 

Augdama dažnai pasvarstydavau — kas, jei nebūčiau prasižiojusi 
tėvui apie tai, ką pasakojo mama? Bet užaugusi supratau. Mano tėvus 
išskyrė ne mano liežuvis ar motinos papasakota istorija. Tiesa ta, kad 
jie labai nemėgo vienas kito. 

Žvilgtelėjusi į spidometrą, pamačiau, kad viršiju greitį, todėl pri- 
stabdžiau. 

Kol Njukombas snaudė, bandžiau prisiminti tą siaubingą naktį, 
kai tėvas mane išsivežė. Kol jis buvo gyvas, draudžiau sau galvoti apie 
tai, bijodama, jog supyksiu ant jo, nes žinojau, kad pyktis nepadės nė 
vienam iš mūsų. Mes turėjome tik vienas kitą. 

Tą naktį, kai papasakojau tėvui, ką sakiusi mama, jis išjungė 
miegamajame šviesą ir sandariai uždarė duris, nors paprastai pa- 

likdavo plyšelį. Tačiau galėjo nors ir banko saugykloje užrakinti, vis 
tiek būčiau girdėjusi jųdviejų su mama ginčą. Nors jie kalbėjo žemais, 
įtemptais balsais, girdėjau juos taip aiškiai, tarsi būčiau sėdėjusi virtu- 
vėje prie stalo. 

Mano tėvas priekaištavo mamai, kad ji neturėjusi pasakoti man 
apie velnią. Staiga aš prisiminiau, ką iš tiesų pasakė motina. Jos žodžiai 
buvo ne tokie, kokius sakiau Njukombui, — kad mes visi kada nors 
mirsime. Motina tada paklausė tėvo: „Tai kaip tu jai paaiškinsi, kodėl 
aš numiriau?" 

Dirstelėjau į Njukombą, norėdama jam tai pasakyti, bet jis mie- 
gojo; jo burna buvo prasižiojusi. Atsipalaidavęs veidas atrodė daug 
jaunesnis. Tikrai ne šešiasdešimties, kaip maniau. Tiesą sakant, visai 
neblogas. 

Vėl atsisukusi į kelią, prisiminiau motinos žodžius, kurie tada 
mane taip išgąsdino, kad aš užsidengiau ausis ir ėmiau garsiai niū- 
niuoti. Paskui užmigau, tačiau naktį atėjo tėvas ir pažadino mane. 
„Mes išvykstame į kelionę, Džeke, — tarė, ištraukdamas mane iš šiltų 
patalų ir paimdamas ant rankų. Kai sudrebėjau, jis sugriebė antklodę 
ir apsupo ja mane. Netrukus jau sėdėjome mašinoje; ant grindų stovė- 
jo lagaminai. Tėvas liepė man atsigulti ir miegoti. Kai paklausiau apie 
mamą, jis pasakė: „Ji atvažiuos vėliau“. 

Tačiau aš daugiau niekada nebepamačiau jos, o po kurio laiko 
tėvas pasakė, kad ji mirė. 

Bėgant metams supratau, kad tėvas mane pagrobė. Kartais im- 
davau fantazuoti, kad mama gyva ir kur nors labai manęs ilgisi. Vieną 
dieną taip ir pasakiau tėvui. Jis atsakė išsivežęs mane todėl, kad mano 
motina labai sirgusi ir nenorėjusi, kad jos dukrytė matytų ją mirštant. 
Jis išsivežęs mane, nes norėjęs, kad prisiminčiau savo mamą kaip svei- 
ką, linksmą moterį, kuri labai mane mylėjusi. Tačiau kai paklausiau 
kitą kartą, jis pasakė, jog ji žuvo per avariją. 

Mano prisiminimai apie motiną buvo blankūs ir painūs. Kartais 
prisimindavau ją aukštą, tamsiais ilgais plaukais, besišypsančią ir dai- 
nuojančią; šalia jos jausdavausi gerai. O kartais ji atrodydavo neaukš- 
ta, šviesių plaukų ir visuomet blogai nusiteikusi. 

Užsiminiau apie tokį dvipusiškumą tėvui, ir jis paaiškino, jog aš 

prisimenu savo motiną ir jo seserį. Mintyse pašokau iki lubų. Aš turiu 
tetą?! 

Tačiau tėvas skubiai pasakė, kad mano teta žuvo per avariją, kai 
aš buvau labai maža. Tada labai norėjau sarkastiškai nusišaipyti, kad 
mūsų šeimoje labai daug kas žūva per avarijas. Bet nutylėjau. 

[Kai bake liko ketvirtis benzino, sustojau degalinėje, kaip buvau 
liepta. Šį kartą aš pyliau benziną, o Njukombas nuėjo nusipirkti mais- 
to. Jis mandagiai pasiteiravo, ar ko nors norėčiau, bet aš dar nebuvau 
suvalgiusi savo bananų. Kai grįžo prie mašinos, apsikrovęs riebalais 
ir cholesteroliu, jis atsirėmė į dureles ir ėmė stebėti, kaip aš mankšti- 
nuosi. 

Gerai jau, aš lanksti, bet man nepatinka, kai į mane taip spokso- 
ma, ypač žiaumojant sumuštinį, kuris buvo mano blauzdos ilgio. Ne- 
begalėdama to pakelti, jau norėjau pasiūlyti jam kukurūzų spragėsių 
ir paprašyti susimokėti už vaidinimą. 

Kai įsėdome į mašiną, kurį laiką tylėjome. Anksčiau pasijuokė- 
me, nusprendėme, jog turime vieną tikslą — sužinoti tiesą, slypinčią 
mano papasakotoje istorijoje, todėl dabar jautėmės patenkinti. Bent 
jau aš. 

Važiuodami stebėjome, kaip keičiasi gamtovaizdis, Žavėjomės 
stulbinamai gražia Šiaurės Karolinos gamta. 

Njukombas, ko gera, buvo įsidėmėjęs žemėlapį, nes nė karto ne- 
paprašė manęs pažiūrėti, ar teisinga kryptimi važiuojame. Netrukus 
išsukome iš magistralės į vietinius kelius, kurie siaurėjo už kiekvieno 
posūkio. Namai retėjo, plytinius namus su dailiomis raižyto stiklo 
durimis ir mažutėmis verandomis pakeitė mediniai su erdviomis ve- 
randomis, kuriose vasarą galima gyventi. 

Gražios žalios kalvos ir slėniai buvo taip vaizdingai pabarstyti 
daržinėmis ir griūvančiomis trobelėmis, kad man panižo rodomąjį 
pirštą — taip norėjosi fotografuoti. 

— Kas čia per Žvilgsnis? — pasidomėjo Njukombas, dirstelėjęs į 
mane. 

— Labai gražu, — atsakiau ir mostelėjau ranka, — norėčiau viską 
nufotografuoti. 

— Ar tame juodame krepšyje tavo įranga? 

— Taip, — tarstelėjau, bet jis daugiau nieko neklausė. Gaila. Man 
būtų patikę pasišnekėti apie fotografavimą. Po kurio laiko mane ap- 
lankė vienas iš tų dėja vu pojūčių. 

— Turbūt mes artėjame, nes manau, kad aš prisimenu šią vietovę. 
Štai! — šūktelėjau. — Tas tiltas. Man jis atrodo pažįstamas. 

Tai buvo senas plieninių konstrukcijų statinys su medine važiuo- 
jamąja dalimi,'kurioj žiojėjo didžiulės skylės. 

— Tu teisi, — atsiliepė jis. — Dar keletas mylių, ir mes būsime 
Koul Kryke. | 

— Jūs gerai prisimenate kelią, — neryžtingai pasakiau. 

Jis šyptelėjo: 

— Taip, Pat sakydavo... 

Jis nutilo ir sučiaupė lūpas. 

Man nereikėjo sakyti, kas tokia Pat. Visi, kas skaitė Njukombo 
knygas, turėjo perskaityti ir ilgas padėkas, skirtas jai. Jos mirtis tapo 
valstybinės reikšmės naujiena; prisimenu, kaip jis atrodė per jos laido- 
tuves — kaip žmogus, nebenorintis daugiau gyventi. 

— Į kairę, — staiga tariau. — Štai čia pasukite į kairę. 

— Čia ne... — prasižiojo jis, bet paskui staigiai pasuko vairą, ir 
mes įveikėme posūkį ant dviejų ratų. 

Man pasidarė smagu, kad jis paklausė manęs, o ne pasikliovė įsi- 
mintu žemėlapiu. Kelias, į kurį įsukome, ėjo palei upelį ir buvo toks 
siauras, kad Njukombas turėjo važiuoti viduriu, norėdamas išvengti 
šakų, brūžinančių mašinos šonus. Turbūt turėjau jaudintis dėl prieš- 
priešinio eismo, bet nesijaudinau. 

Ant skardžių virš mūsų galvų stovėjo namai, kurie, rodės, nematė 
nei teptuko, nei dažų nuo jų pastatymo — maždaug nuo 1900-ųjų. 
Žemės sklypai prie namų buvo užversti surūdijusiomis mašinomis, 
senais šaldytuvais ir skalbyklėmis. Verandose riogsojo per daugybę 
metų sukauptas šlamštas — nuo cinkuotų vonių iki plastmasinių vai- 
kiškų žaislų. Nublukusios spalvos grūmėsi su vėjo nugairinta mediena 
ir ryškiai žaliu mišku. 

Staiga medžiai pasibaigė ir prieš mūsų akis atsivėrė vaizdas, kurį 
būtų galima pavadinti Mūsų pamirštu paveldu. Jei tai Koul Krykas — O 
aš buvau tikra, kad tai jis, — tada jame nėra nieko šiuolaikiška. Abipus 

gatvės stovėjo keletas namų, visi seni ir sutrešę. Retose parduotuvių 
vitrinose buvo tokių daiktų, kuriuos pamačius iš džiaugsmo šoktelėtų 
ne vieno kino kostiumų dizainerio širdis. 

Miestelio viduryje plytėjo dailus žemės lopinėlis su didele bal- 
ta orkestro pakyla. Puiki vieta šeštadieniniams pasivaikščiojimams, 
klausantis vietinio kirpėjų kvarteto. Beveik įsivaizdavau moteris ilgais 
sijonais, plačiais diržais ir ilgarankovėmis palaidinukėmis aukštomis 
apykaklėmis, susagstytomis priekyje. 

— Čia tai bent, — sušnabždėjau. — Oho. 

Njukombas, regis, irgi apstulbo. Sumažinęs greitį beveik iki šliau- 
žimo, jis stebeilijosi į senus pastatus. 

— Kaip manai, gal čia teismo rūmai? 

Už nuostabaus parko stūksojo didelis plytų pastatas su milžiniš- 
komis kolonomis. 

— Koul Kryko teismo rūmai, — perskaičiau dailioje varinėje 
lentoje prie durų. — 1866-ieji. Iškart po karo. 

Ištariau „kahro', kaip dera šiose apylinkėse. 

Njukombas dar labiau pristabdė mašiną, dairydamasis aplinkui. Į 
kairę nuo teismo rūmų driekėsi alėja, o šalia stovėjo dailus Viktorijos 
laikų namukas su išlenkta veranda. Ar čia tas, kurį jis nusipirko? 

Dešinėje, priešais teismo rūmus, dunksojo neįžengiamas medžių 
masyvas — tikriausiai tuščias plotas, pagalvojau. Kiek tolėliau pa- 
mačiau dar vieną namelį. Jis nebuvo labai gražus, bet turėjo žavingą 
balkonėlį antrame aukšte. 

— Štai, — ištarė Njukombas, sustabdydamas automobilį. 

Vos nesušukau valio, mintyse planuodama miegamąjį viršuje, 
ten, kur tas balkonas. Jau prasižiojau, norėdama pradėti savo kampa- 
niją, bet pastebėjau, kad Njukombas žiūri ne į tą namą. Jis buvo pava- 
žiavęs toliau, kur, mano manymu, turėjo būti tuščias sklypas. 

Pasekiau jo žvilgsnį. 

Tankiai suaugę medžiai supo apie du akrus žemės, glaudžiu žiedu 
atskirdami ją nuo išorinio pasaulio. Centre stovėjo didingas karalienės 
Anos stiliaus namas su balkonais, verandomis ir bokšteliais, prime- 
nantis vestuvinį tortą. Pirmame aukšte namą juosė trys verandos. Jos 
turėjo — laikykit mane, nes tuoj nugriūsiu — lenktus medinius rėmus, 
kurie kilo nuo turėklų iki stogo. Antrame aukšte buvo bokštelis su ve- 

randa ir raižyto medžio baliustradomis po smailiu stogeliu, ant kurio 
sukosi mažas vėjarodis. 

Kai kuriuose languose puikavosi vitražiniai stiklai, kiti stiklai 
buvo išpjauti nuožulniai. Namą puošė mažiausiai keturi statūs sto- 
geliai, dengiantys mažytes verandas su didelėmis prancūziškomis 
durimis. 

Kažkada nudažytas ryškiomis spalvomis, dabar namas buvo nu- 
blukęs iki pilkšvų ir blyškiai violetinių atspalvių. 

Be jokios abejonės, tai gražiausias namas, kokį kada nors buvau 
mačiusi per visą savo gyvenimą. 


Penktas skyrius 


Fordas 


Tai buvo šlykščiausias namas, kokį kada nors buvau matęs. Jis 
atrodė it milžiniškas medinis vestuvinis tortas, sudarytas iš balkonų, 
verandų ir bokštelių. Kur tik pažvelgsi — visur maži stogeliai ir dar 
mažesnės bevertės verandos. Visi pakraščiai ir langai apsupti plonais 
raižytais stulpais. Visi šio vaiduokliško pastato langai, rodės, turėjo tik 
vieną tikslą — dar labiau jį išgražinti. Nuožulniai išpjautuose stikluose 
atsispindėjo vėlyva popiečio saulė, apšviesdama vitražinius langus su 
išpieštais Žvėriukais ir paukščiukais. 

Net ir gerai suremontuotas, namas vis tiek atrodytų baisus, o 
šis dar ir griuvo. Stoglatakiai kabojo it susisukusi viela, pora langelių 
buvo užmūryti, baliustrados suskilinėjusios, rėmai sulūžę, verandų 
grindys sutrūkusios ir turbūt išpuvusios. 

Dažytas jis buvo turbūt senų senovėje. Visas originalias spalvas 
išdegino saulė ir nuplovė lietus. Viskas nublukę, melsvai pilka, visur 
luposi dažai. 

Įvairavau mašiną į piktžolėmis apžėlusį kiemą ir, netikėdamas 
savo akimis, sustingau. 

Veja aplink namą buvo nupjauta, bet seni darželiai skendėjo žo- 
lėse. Ant grindinio tysojo senas stiebas, ant kurio vyniojosi vynuogės. 
Palei medžius kėpsojo du suoleliai, susiglaudę kampais, nes pusės kojų 
jau nebebuvo. 

Jokia istorija negali būti tokia svarbi, kad likčiau šiame name, 

pagalvojau. Atsisukau į Džekę, norėdamas atsiprašyti ir pasakyti, kad 
susirasime viešbutį, bet ji jau lipo iš automobilio. Iš jos veido nieko ne- 
galėjau išskaityti. Tikriausiai šokiruota, pamaniau. Arba pasibaisėjusi. 

Bet Džekė nebėgo. Tiesą sakant, ji jau lipo verandos laiptais prie 
priekinių durų. Aš vos susilaikiau nepuolęs paskui ją. Turėjau įspėti, 
kad ši vieta atrodo nesaugi. 

Ji sustojo verandoje ir apsidairė, išpūtusi akis. Ten buvo mažiau- 
siai penkiasdešimt įvairiausių senų baldų. Įdubusios pintos kėdės su 
purvinomis, nublukusiomis pagalvėlėmis ir koks tuzinas mažų vie- 
linių staliukų, kurie tikriausiai neišlaikytų nė puodelio arbatos — ar 
taurės su sarsaparyliumi, pagalvojau. 

Džekė, regis, irgi neteko žado. Ji uždėjo ranką ant senos ąžuolinės 
spintelės. 

— Kambarinė ledainė, — pasikeitusiu balsu tarė ji, ir aš pažvel- 
giau į ją atidžiau. 

— Ką manai apie šią vietą? — pasiteiravau. 

— Tai gražiausias namas, kokį kada nors esu mačiusi, — švelniai 
ištarė ji, ir jos balse aš išgirdau tiek neslepiamo susižavėjimo, kad su- 
dejavau. 

Šį tą išmanau apie moteris ir namus, todėl žinau, kad moteris gali 
mylėti namą taip, kaip vyras myli automobilį. Asmeniškai aš to nesu- 
prantu. Namui reikia daug darbo. 

Įsekiau paskui Džekę į vidų. Kai paklausiau agentės, kaip man 
reikės patekti į savo „naująjį namą, ji tik nusijuokė. Dabar suprantu 
kodėl. Joks save gerbiantis plėšikas negaiš laiko tokioje vietoje. 

Kai Džekė atidarė neužrakintas duris, pamačiau, kad viduje dar 
blogiau. Durys atsivėrė į didelį holą su įvijais laiptais. Laiptai būtų pa- 
darę įspūdį, jei ne krūvos senų žurnalų ant pakopų. Praeiti buvo pa- 
liktas tik siauras takelis. 

Hole stovėjo ąžuolo kamienas: didelis, bjaurus, su šešiomis kan- 
džių sukapotomis skrybėlėmis ant kablių. Palei sienas kūpsojo trijų 
pėdų aukščio nuo senumo pageltusių laikraščių krūvos. Prie durų 
gulėjo visiškai nušiuręs kilimas. 

— Po juo yra rytietiškas kilimas, padarytas iš plytelių, — pasakė 
Džekė, pradingdama už dvigubų durų kambaryje kairėje. 

Pasilenkiau ir pakėliau apdulkėjusio kilimo kraštą. Po juo iš tiesų 
buvo rytietiškas ornamentas, sudėtas iš mozaikinių plytelių. Akivaiz- 
du, kad jį darė meistras, ir jis būtų tikrai gražus, jei ne purvas. 

Nuėjau paskui Džekę į kitą kambarį. 

— Iš kur žinojai, kad... — pradėjau, bet nesugebėjau užbaigti. Ji 
stovėjo svetainės arba kitaip — gyvenamojo kambario, vidury. Man 
minėjo, kad šis namas buvo gyvenamas ištisą šimtmetį, ir apsidairęs 
galėjau dėti galvą, kad kiekvienas gyventojas nusipirko mažiausiai po 
šešis baldus — ir visi jie tebebuvo čia. Kad tarp jų prasispraustų, netgi 
lieknutė Džekė turėdavo pasisukti šonu. Tolimiausiame kampe riog- 
sojo trys šlykščios riešutmedžio kėdės, aptrauktos nutrintu raudonu 
aksomu. Šalia stovėjo ryškiai žalia 1960-ųjų sofa su pagalvėlėmis, 
išmargintomis didelėmis lūpomis. Kitame kampe buvo keturkampė 
kušetė, prie sienų — senos ąžuolinės lentynos, naujos baltos lenty- 
nos, pigi pušinė spintelė su durelėmis, kabančiomis ant vieno vyrio. 
Kambaryje buvo visi niekučiai, supirkti per šimtą metų. Virš lentynų 
kabėjo įrėminti piešiniai, nešvarūs seni paveikslai ir tai, kas atrodė per 
šimtą daugiau ar mažiau aptriušusių senų įrėmintų fotografijų. 

.— Jie sukrovė čia visus baldus. Įdomu kodėl? — tarsi sau pasakė 
Džekė, eidama į kitą kambarį. 

Žengiau paskui ją, bet užkliuvau už anties iškamšos. Tai buvo ne 
vaikiškas žaislas, o tikra antis, kuri kažkada skraidė, o dabar gulėjo ant 
mano svetainės grindų. 

Vos išsikapsčiau iš plunksnų, ant manęs nukrito dar keletas iš- 
kamšų. Tai buvo motina antis ir jos jaunikliai, išsaugoti amžinam 
gyvenimui. Nugalėjęs norą rėkti, bėgte išbėgau iš kambario paskui 
Džekę. 

Ji stovėjo kitoje holo pusėje esančiame kambaryje, kuris, mano 
nuomone, kažkada buvo biblioteka. Palei sienas rikiavosi senos lenty- 
nos, pilnos oda įrištų knygų. Man iškart pariižo rankos — taip norėjosi 
pažiūrėti, kas ten. Tačiau atrodė, kad prieš tai teks nemažai pasidar- 
buoti, nes visi praėjimai buvo užtverti kartoninėmis lentynomis, ap- 
klijuotomis taPatais (tarsi tai galėtų ką apkvailinti) ir prigrūstomis pa- 
starųjų trisdešimties metų perkamiausių knygų. Šiose lentynose buvo 
viskas, ką parašė Haroldas Robinas ir Luis LAmur. 

— Viskas kaip buvę, — apsidairė Džekė. Jos akys keistai blizgėjo. 

Kai ji pasisuko išeiti, aš pasilenkiau, norėdamas sugriebti ją už 
rankos, bet nespėjau, nes koja užkliuvo už seno anglių kibiro, prikimš- 
to knygų minkštais viršeliais. Man ant kojos nukrito keturios Franko 
Jerbio knygiūkštės. Išlipau iš krūvos ir jau buvau beišeinąs, bet pa- 
mačiau Fanės Hil egzempliorių. Pakėliau, įsikišau į kišenę ir nusekiau 
paskui Džekę. 

Suradau ją kambaryje už bibliotekos — valgomajame. Vieną jo 
sieną užėmė aukšti langai, pro kuriuos galėtų patekti daug šviesos, jei 
jie nebūtų uždengti tamsiai raudono aksomo užuolaidomis. Jau norė- 
jau tai pasakyti, bet mano dėmesį patraukė kažkas panašaus į paukščio 
lizdą jų viršuje. 

— Netikras, — tarstelėjo Džekė, pamačiusi, kur žiūriu. — Jame 
yra Mažučių porcelianinių kiaušinėlių. — Tai pasakiusi, ji išėjo. 

Puoliau ją vytis, tačiau trys iš aštuoniolikos ar panašiai nesideri- 
nančių kėdžių pakišo man koją. 

To jau per daug! Išspardžiau kėdes į šalis — juk dabar jos 
mano — ir išbėgau į holą. Džekės nė kvapo. Minutėlę pastovėjau, 
paskui subliuvau kaip koks briedis. 

Džekė tučtuojau pasirodė. 

— Kas, po galais, jums yra? — paklausė. 

Nuo ko čia pradėjus, karštligiškai pagalvojau, tada suėmiau save 
į rankas. 

— Iš kur tu tiek daug žinai apie šią vietą? 

— Nežinau, — atsiliepė ji. — Mano tėvas sakė, kad gyvenome 
Koul Kryke tik keletą mėnesių, kai buvau labai maža, tačiau man at- 
rodo, jog mes gyvenome šiame name. Gal mano tėvai buvo šio namo 
ekonomė ir darbininkas? 

— Jei tiek daug prisimeni, negalėjai būti labai maža. 

— Gal jūs ir teisus, — pasakė ji, įeidama į didelį kambarį priešais 
valgomąjį. Žengiau jai iš paskos, bet sustojau it įbestas. Šis kambarys 
buvo mažesnis nei kiti, švarus ir tvarkingas, net langai išvalyti. Lubos 
buvo dailiai išpieštos vijokliais ir gėlėmis, o grindys šviesaus ąžuolo, 
su riešutiniais apvadais. Labiausiai man patiko tai, kad jame nebuvo 
nė vieno baldo. 

Džekė dairėsi iš tarpdurio, o aš įėjau ir atsisėdau ant palangės. 

— Tikriausiai ponas Belčeris iš šio kambario viską išnešė į ki- 
tus, — tarė ji, eidama į kampą ir pakeldama nuo grindų vaistų bute- 
liuką. — Ko gero, jis sirgo ir čia leido jam likusį laiką. 

— Ei! — šūktelėjau. — Ar tik čia ne kabelinės televizijos laidas? 

Džekė pasipiktinusi papurtė galvą. 

— Štai kas jums rūpi, ar ne? — metė per Patį, išeidama iš kam- 
bario. 

Labiausiai Džekė Maksvel man patiko tuo, kad ji elgėsi su ma- 
nimi kaip su vyru, ne kaip su perkamiausių knygų autoriumi, o kaip 
su vyru. O mažiausiai patiko tai, kad ji elgėsi su manimi kaip su pa- 
prasčiausia žmogiška būtybe, nekreipdama dėmesio į mano, kaip gar- 
senybės, statusą. 

Džekę radau virtuvėje. Ji buvo didelė, su metalinėmis spintelė- 
mis virš subraižytų ir įlenktų nerūdijančio plieno stalviršių. 1930-ųjų 
elegancijos viršūnė. Tiesą sakant, net nustebau pamatęs, jog kažkas 
vis dėlto prikišo rankas prie namo nuo tada, kai jis buvo pastatytas 
1896-aisiais. Virtuvės vidury stovėjo ąžuolinis stalas, išmargintas ne- 
suskaičiuojamais peilių įpjovimais. 

Džekė ėmė apžiūrinėti spinteles, o aš pravėriau duris kairėje. 
Pirmiausia patekau į sandėliuką, prigrūstą įvairiausių dėžučių ir skar- 
dinių su maisto produktais. Ištiesęs ranką, nuo viršutinės lentynos 
nuėmiau pakelį su dribsniais, ant kurio buvo futbolininko nuotrauka, 
daryta maždaug 1915 metais. Gundžiausi dirstelėti vidun, bet apsi- 
galvojau. 

Už kitų dvejų durų buvo vonios kambarys su senovišku tualetu 
ir tarnaitės kambarys su siaura žalvarine lova. 

Įėjus į virtuvę, trenkė toks tvaikas, kad užsiėmiau ranka nosį. 
Džekė buvo atidariusi šaldytuvą. 

Ji porą kartų nusičiaudėjo, o aš sukosėjau. 

— Ar šaldytuvo turinys įėjo į pirkimo sutartį? — sušvokščiau. 

— Atrodo, taip. Pasiruošęs apžiūrėti viršų? 

— Jei būtina, — sumurmėjau, sekdamas paskui ją laiptų link. 
Užsižiūrėjęs į nesibaigiančią senų žurnalų spiralę, nepastebėjau mažo 
žalvarinio drakono ant laiptų kolonos. 

— Įdomu, ar jis dar veikia? — tyliai ištarė Džekė, tada staigiai 
sųktelėjo smailų drakono uodegos galiuką. 

Net pašokau, kai iš drakono nasrų pliūptelėjo liepsna: 

Ji vėl pasuko uodegos galiuką, ir liepsna užgeso. 

— Jėga, — pasakiau. Tai buvo pirmas daiktas, kuris man tikrai 
patiko. 

Džekė užbėgo į viršų, nesunkiai peršokdama per žurnalų krūvas, 
o aš pasilikau, norėdamas geriau apžiūrėti drakoną. Nuostabu, kad po 
šitiek metų tas daiktas vis dar prijungtas prie dujų linijos, o dar nuos- 
tabiau, kad jis veikia. Uodegos galiuką reikėtų sutepti, pagalvojau, pa- 
sukdamas dar kartą. | 

— Ar galiu užsiimti šeimininkės* miegamąjį? — iš viršaus šūk- 
telėjo Džekė. 

Aš stebeilijausi drakonui į nasrus, bandydamas įžiūrėti dujų žar- 
nelę. 

— Taip, — atsiliepiau, — bet kas miegos žmonos miegamajame? 

— Labai juokinga, — atšovė ji. — Gal liautumėtės žaidęs ir pa- 
žiūrėtumėt, kur aš esu? 

Ji stovėjo pačiame laiptų viršuje, trečiame aukšte. Vietoj lubų ten 
buvo didžiulis apvalus vitražinis stiklas. 

“— Tokie laiptai atstojo kondicionierių, — tarė ji. — Karštas oras 
kyla į viršų. 

— Tiesiai į tarnų miegamuosius? — Aš klūpėjau, stengdamasis 
pamatyti, iš kur į koloną atiteka dujos. 

— Kai karštis susikaupdavo viršuje, jie galėdavo darbuotis apa- 
čioje, — atsišaukė Džekė, tada nuleido balsą. — O varge, jie pavertė 
senąjį vaikų kambarį kabinetu. Kertu lažybų, kad senasis traukinys 
palėpėje. | 

Traukinys? Atplėšiau akis nuo drakono ir nusprendžiau užsike- 
rėplinti laiptais. 

Džekė pasitiko mane antro aukšto aikštelėje, ir aš paklusniai ap- 
žiūrėjau keturis miegamuosius, tris vonios kambarius — kaip iš Ed- 
vardo laikų Anglijos paveikslo — ir saugyklą, į kurią net negalėjome 
atidaryti durų — tiek dėžių joje buvo. 

Pirmieji buvo šeimininko ir šeimininkės kambariai. Du dideli 
miegamieji su atskirais vonios kambariais, sujungti bendra svetaine, 


* Mistress (angl.) — šeimininkė, ponia; meilužė. (Vert. past.) 

išeinančia į spiralinius laiptus. Miegamojo, kurio Džekė norėjo taip, 
kad net mačiau, kaip daužėsi jos širdis, durys vėrėsi į apvalią verandą, 
apstatytą grakščiais baltais baldais. Ramia širdimi galėjau pasakyti, 
kad Džekė gali užsiimti tą kambarį. 

Kaip pirmo, taip ir antro aukšto kambariai buvo užversti bal- 
dais ir pusiau antikvariniu šlamštu. Vien pažiūrėjęs į taPatus, galėjai 
sapnuoti košmarus. Gėlės buvo tokios didelės, kad, rodės, jei įmanytų 
— prarytų. Džekės miegamajame taPatai buvo išpiešti rožėmis, danty- 
tais lapais ir spygliuotais kotais. Kraupu. 

Vienintelė man tikrai patikusi patalpa buvo mano vonios kam- 
barys. Sienų taPatai buvo išpiešti tamsiai žaliais lapeliais su kur ne 
kur matomais apelsinais. (Viljamas Morisas, pasakė Džekė.) Originali 
raudonmedžio įranga veikė. Dušo nebuvo, bet vonia... 

— [ją tilptų net Viljamas Taftas, — pastebėjo Džekė. 

— Kartu su pirmąja dama, — atsiliepiau laukdamas, kad ji apkal- 
tintų mane seksualiai juokaujant. Bet Džekė tik nusijuokė, ir aš apsi- 
džiaugiau. Nė viena iš buvusių asistenčių nesijuokdavo iš mano pokštų. 

Pajutau alkį, todėl pasakiau, kad būtų ne pro šalį apsirūpinti 
maistu, kol dar visiškai nesutemo. Džekė ilgesingai pažvelgė į viršų ir 
aš supratau, kad ji mielai ten pasiraustų. Dalelė manęs liepė man pa- 
sakyti, kad ji gali pasilikti, o aš nuvažiuosiu į parduotuvę vienas, bet 
nenorėjau. 

Tiesa ta, kad man patiko toji ilga kelionė su ja. Man buvo malonu 
sužinoti, kad ji nėra viena iš tų moterų, kurios pliurpia nesąmones. Ir, 
atrodo, ji šį tą žinojo apie mane, nes pirmoje degalinės parduotuvėje 
instinktyviai išrinko mano mėgstamus užkandžius. 

Kai išėjome į lauką, pajutau palengvėjimą. Po valandos kitos bus 
tamsu, todėl norėjau paskubėti. Bet Džekė staiga apsisuko ir nubėgo 
prie sulaužytos lesyklos. Aš priėjau prie jos, suėmiau už alkūnių ir nu- 
vedęs įsodinau į mašiną. Mes įvažiavome į miestelį iš rytų, todėl dabar 
pasukau į vakarus, šį kartą pasirinkdamas greitkelį. 

Kai miestelis liko už mūsų, Džekė, rodės, atsitokėjo. 

— Žinau, nusipirkote namą su baldais, bet... 

— Taip? 

— Kai ko trūksta. 

— Išskyrus stogą, turėklus ir langus? 

Džekė abejingai numojo ranka. 

— Jei nepastebėjote, tai virtuvėje nėra nei puodo, nei keptuvės, o 
miegamuosiuose — patalynės, ką jau kalbėti apie antklodes ir pagalves. 

Turėjau pripažinti, kad šių daiktų tikrai nepastebėjau. Atrodo, 
kad name tikrai ilgai niekas negyveno. Svetainėje buvo gal šešiasde- 
šimt viena suvenyrinė Laisvės statula, bet niekur nebuvo nė vienos 
paklodės, o apie pagalves nė galvoti nenorėjau: jos būtų kietos, sudrė- 
kusios ir apipelijusios. „o 

Už dvidešimties mylių nuo miestelio, pavažiavus vingiuotu kal- 
nų keliu, buvo prekybos centras. Aš tylėdamas įsukau į automobilių 
stovėjimo aikštelę. Džekė pasirodė esanti veikli mergina. Ji griebė už 
vežimėlio, aš — už kito, ir po pusvalandžio mes turėjome juose tiek 
prekių, kad Džekė per jas nematė kelio. Turėjau nuvairuoti jos veži- 
mėlį prie kasos. 

— Kaip gerai, kad jūs turtingas, — tarė ji, žiūrėdama į krūvą 
virtuvinių reikmenų — švarius, naujus virtuvės įrankius, patalynę, 
rankšluosčius ir įvairiausias smulkmenas. 

Kai ji užsiminė apie tai pirmą ar antrą kartą, norėjau pasiųsti ją 
po velnių, bet dabar buvau bepradedąs priprasti. Šįkart šyptelėjau. 

— Taip. Tikrai gera, kad esu turtingas. Užuot pirkęs tokį namą, 
geriau išklijuočiau sienas dvidešimtinėmis. Kaip, po galais, aš jį par- 
duosiu? | 

— Parduoti? — Džekės veidas ištįso kaip vaiko, kuriam pasakė, 
kad jo triušiuką ketina suvalgyti. — Kaip galėtumėt parduoti tokį 
namą? 

— Abejoju, ar jį kas pirktų. Tikriausiai ir mirsiu būdamas jo sa- 
vininkas, 

Džekė išsižiojo kažką sakyti, bet atėjo mūsų eilė mokėti, ir ji ėmė 
krauti prekes. 

Iš prekybos centro nuvažiavome į maisto prekių parduotuvę ir 
vėl prisikrovėme du vežimėlius. Prie kasos, man renkantis šokoladi- 
nius batonėlius, Džekė paklausė: 

— Ruošiatės juos valgyti prieš ar po vakarienės? 

Išgirdęs jos toną, padėjau batonėlį atgal. 

Kai grįžome, Džekė pasakė, kad „šį kartą" pagamins valgyti, jei 
aš sunešiu pirkinius. Skubiai sutikau. Valgio gaminimas nėra mano 

stiprioji pusė. Kol sunešiau ir išdėliojau pirkinius (ištuštinau vieną 
lentyną sandėliuke, šaldytus produktus sudėjau į šaldiklį, kurį nusipir- 
kome), ji padengė stalą — su žvakėmis ir lėkštėmis, kurios net mano 
neišlavintai akiai atrodė brangios. 

Džekė pastebėjo mano žvilgsnį. 

— „Limožas, — tarė ji. — Valgomojo spintelėje radau tris komp- 
lektus dvylikai asmenų. 

— Įdomu, kodėl Belčeris jų nepasiėmė. 

— Ir ką darytų pasiėmęs? — atrėmė Džekė, kažką maišydama ant 
senos dujinės viryklės. Virš jos kabėjo vieniša lemputė, ir tokio žemo 
galingumo, kad Džekė atrodė kaip šviesos kamuoliukas tamsiame 
kambaryje. — Juk jums agentė sakė, kad jis vienišas ligotas devynias- 
dešimtmetis. Tikriausiai maitinasi iš buteliukų, skirtų kūdikiams. O jei 
parduotų indus, kam paliktų pinigus? Nors... 

Aš suvalgiau krekerį, kurį ji aptepė sūriu ir uždėjo ant viršaus 
alyvą, laukdamas, ko! Džekė užbaigs sakinį. 

— Sidabrą vis dėlto pasiėmė. 

Mes kartu nusijuokėme. Štai tau, senas ir vienišas. Suvalgiau dar 
keturis krekerius. 

— Atrodo, kad pažįsti tą Žmogų asmeniškai, 

— Tiesa, — ji sustingo, iškėlusi samtį. — Jaučiuosi taip, tarsi 
žinočiau, kaip jis atrodo. Ir kažkodėl labai daug žinau apie šį namą. 
Pradedu galvoti, kad mano tėvas bus kai ką sumelavęs. — Ji minutėlę 
patylėjo. — Kai kada net bjauriai. 

Ėmiau galvoti apie jos žodžius. Tėvas sakė jai, kad jie gyveno 
Koul Kryke neilgai, kai Džekė buvo, anot jo, labai maža, bet ji, regis, 
prisimena per daug, kad tai būtų tiesa. O apie kokį „bjaurų“ melą ji 
kalba? Ak taip! Apie savo motiną? | 

— Manai, kad tavo motina gali būti gyva? — paklausiau kaip 
įmanydamas ramiau. 

Kurį laiką Džekė tylėjo, bet mačiau, kad ji labai stengiasi susi- 
valdyti. 

— Nežinau. Tikrai prisimenu, kad jiedu dažnai pykdavosi. Gal, 
sakau, jis pagrobė mane, todėl mes visą laiką keliavome iš vienos 
vietos į kitą, kad ji ir įstatymas mūsų nesurastų. Tėvas neturėjo mano 

gimimo liudijimo, o kai paklausdavau ko nors konkrečiai, jis tik ne- 
aiškiai numykdavo. 

— Įdomu, — pasakiau apsimestinai nerūpestingai. Nujaučiau, 
kad man ji pasakė daugiau nei kam nors kitam. — Galbūt kita mano 
knyga bus apie jauną moterį, kuri suranda savo ištakas. 

— Tai mano knyga, — skubiai paprieštaravo ji. — Jūs čia tam, kad 
surastumėt velnią ir galėtumėt pasikalbėti su juo apie savo žmoną. 

Prakeikimas! Ji moka įgelti. Kėliau prie lūpų krekerį, kai ji tai 
pasakė — pamaniau, kad širdis sustos. Net mintyse nedrįsdavau pa- 
galvoti apie tai, ką ji dabar pasakė. 

Džekė stovėjo prie viryklės nejudėdama, nugara į mane, iškėlusi 
samtį. Nemačiau jos veido, tačiau kaklas buvo paraudęs. 

Žinojau, kad tai, ką dabar atsakysiu, nulems mūsų būsimų san- 
tykių toną. Dvi trečiosios manęs norėjo pasakyti, kad ji atleista ir gali 
nešdintis po velnių. Bet pažvelgiau į padengtą stalą ir supratau, kad 
daug labiau nenoriu praleisti vakarą vienas. 

— Tik Dievas galėtų žinoti apie Pat, — pagaliau ištariau. — Vel- 
nias pasakytų, kad jos nepažįsta. 

„Džekė lėtai atsigręžė į mane ir jos veide atsispindėjo toks dėkin- 
gumas, kad turėjau nusukti akis į šoną. 

— Atsiprašau, — sušnibždėjo ji. — Kartais pasakau tokių daly- 
kų, kad... 

— Ar tiesa tokia, kokią matai? — paklausiau, nenorėdamas klau- 
sytis jos atsiprašinėjimų. Jei atvirai, imdamasis šio projekto pirmiausia 
pagalvojau apie Pat. Gal tikėjausi, kad sužinojęs, kaip tampama vai- 
duokliais, galėčiau prikelti Pat dvasios pavidalu. O gal kokia ragana 
galėtų pasakyti užkeikimą, kuris grąžintų Pat atgal. 

Tačiau pradėjęs skaityti, susidomėjau pačiu projektu. Pavyzdžiui, 
keliose valstijose pasakojamos tos pačios istorijos. Ar tai jau folkloras, 
o ne tiesa? 

Kurį laiką tylėjome; Džekė patiekė kažkokį vištienos troškinį, 
kuris atrodė visai neblogai. Ji buvo tikra daržovių fanatikė, nes, be 
bulvių, padėjo ant stalo trijų rūšių daržovių ir dar daugiau daržovių 
pridėjo į troškinį. “ 

Iš pradžių valgėme tylėdami; paskui vos nepasakiau jai, kaip arti 
tiesos ji buvo įvertindama mano susidomėjimą vaiduokliais ir ragano- 
mis, bet susilaikiau. 

— Gal aš ir romantikas, bet man smalsu, ar tose senose istorijose 
yra tiesos. O gal tiesiog noriu duoti skaitytojams velniškai gerą skaitalą. 

— Geriau norėti geros istorijos nei ko nors prašyti velnio, — atsi- 
liepė Džekė, pradėdama nudengti stalą. 

Indaplovės nebuvo, todėl aš indus ploviau, o ji šluostė. Sutvar- 
kę virtuvę (tik nenuvalę pelėsių, dengiančių beveik visus paviršius), 
užlipome į viršų ir ėmėmės miegamųjų. Džekė nusijuokė, kai pasi- 
skundžiau šlykščiais taPatais savo miegamajame. Lova buvo tamsaus 
riešutmedžio, beje, kaip ir visa kita gausybė baldų šiame kambaryje. 
Tarp tokių taPatų ir baldų kambaryje buvo šviesu kaip tunelyje vidur- 
naktį. 

— Gal rytoj paskambinti sendaikčių supirkėjams ir atsikratyti 
netinkamų baldų? — paklausė ji. — Tiesą sakant, galėtumėt atsikratyti 
visų, tada nusipirkti naujus. 

Pagalvojęs, kad vietoje šios senos bjaurios lovos galėčiau nusi- 
pirkti naują, nusišypsojau. Pavyzdžiui, baltą. 

Bet tučtuojau susizgribau, kad negyvensiu šiame mažame, visų už- 
mirštame miestelyje. Tik susirinksiu medžiagą, o tada važiuosiu — na, 
dar nežinau kur, bet kuo toliau nuo šio namo iš siaubo filmo. 

Mudu su Džeke patiesėme naują, bet neskalbtą patalynę (senovi- 
nė skalbyklė ir džiovintuvas stovėjo sandėliuke) ant mano lovos, tada 
nuėjome į jos kambarį. 

— Žinote ką, — lėtai tarė ji, — netoli maisto prekių parduotuvės 
mačiau „Louvi“. — Ji liovėsi tempusi savąjį paklodės kraštą ir pažiūrė- 
jo į mane taip, tarsi turėčiau mokėti skaityti jos mintis. Kai aš ir toliau 
tylėjau, ji paaiškino, kad jei „Louvi“ parduotuvėse perki naujus elek- 
tros prietaisus, jie išveža senuosius. Kai pagaliau suvokiau, ką ji nori 
pasakyti, pažvelgėme vienas į kitą ir nusijuokėme. Tik pagalvokit, koks 
nors vargšas, nieko neįtariantis darbininkas išvežtų tą šaldytuvą, kurio 
kvapas gali užnuodyti net kosmosą. 

— Kelintą atidarys parduotuvę? — paklausiau, ir mes vėl nusi- 
juokėme. 

Po valandos, susirangęs lovoje (ir prisiekęs sau nusipirkti naują 
čiužinį), pasijutau geriau nei kada nors, tad leidau sau pamąstyti apie 
Džekės istoriją. Nemanau, kad ji nutuoktų, kokia neįprasta jos istorija. 
Visos istorijos, kurias perskaičiau per pastaruosius dvejus metus, buvo 

gana malonios — tokios malonios, kad po valandos nė neprisiminda- 
vau, ką perskaitęs. Jose buvo taip mažai turinio, kad autoriams tekdavo 
pagražinti jas ilgomis frazėmis apie žmonių grožį ar pridėti kokį įtam- 
pą keliantį elementą, nieko bendra neturintį su tikrąja istorija. Atrody- 
davo, kad autorius paprasčiausiai stengiasi užpildyti puslapius. 

Tačiau Džekės istorija buvo kitokia. Pirmoji versija, faktinė, kurią 
jai papasakojo motina, buvo įdomi, tačiau priminė kitas mažų mies- 
telių istorijas. 

Iš tiesų mane sudomino antroji, tik aš nenorėjau jai to pasakyti. 
Jau buvau pastebėjęs, kad Džekė gera pasakotoja, tačiau kai ji pradėjo 
dramatiškąją versiją, pašiurpau. 

Iš pradžių ji apibūdino nužudytą moterį. Ji buvusi labai maloni, 
mylėjusi vaikus ir visuomet šypsodavusis. 

Džekė pasakojo, kad toji moteris labai mėgusi vaikščioti po gi- 
rią ir kartą aptikusi gražų namą iš akmenų. Ten pamačiusi vyrą, anot 
Džekės, „gražų kaip Kalėdų Senelį, tik be barzdos". Norėjau paklausti, 
iš kur ji tai žino, tačiau jos pasakojime buvo kažkas keisto, tad nu- 
sprendžiau nepertraukti. 

'" Toji moteris dažnai eidavusi į tą namą. Džekė papasakojo, kokį 
skanų maistą valgę toji moteris ir gražusis vyras, kaip jie juokavę, šne- 
kėjęsi. Ji kalbėjo apie gėles, augusias aplink tą namą, imbiero tešlainių 
kvapą jo viduje. 

Netrukus supratau, kas keisto Džekės istorijoje. Du dalykai. Vie- 
nas buvo tai, jog Džekė pasakojo taip, it pati būtų ten buvusi ir viską 
mačiusi, o antras — kad ji pasakojo tarsi vaikas. Kai priėjo tą vietą, kur 
miestelio žmonės užtinka porelę, ji pasakė: „Už krūmų buvo tiek daug 
žmonių... „Kiek?, norėjau paklausti, bet susilaikiau, nes, jai kalbant, 
man šovė į galvą, jog tas vaikas, kuris viską matė, buvo per mažas, kad 
mokėtų skaičiuoti. Jei Džekė būtų atsakiusi: „vienuolikadešimt septy- 
ni“, nebūčiau nustebęs. , 

Ji pasakė, kad „suaugusieji matė moterį, bet negalėjo matyti 
vyro, nes jis buvo nematomas. Miestelio žmonės šaukė ant moters, 
bet Džekė nesuprato, ką jie sakė, tik girdėjusi šaukiant. „Pradėjusi 
trauktis, moteris parkrito ir jos kulkšnis įstrigo tarp akmenų, — vaiko 
balsu — man taip atrodė — kalbėjo Džekė. — Tada jie pradėjo krauti 
akmenis ant jos." 

Kai Džekė papasakojo likusią istorijos dalį, man pasišiaušė plau- 
kai. Atrodo, kad po to, kai miestelio žmonės pasišalino, moteris mirė 
ne iš karto. „Ji dar ilgai verkė“, — pasakė Džekė. Ir galutinai pribaigė 
mane pridūrusi, kad „kažkas bandė tą moterį išlaisvinti", bet „ji' nepa- 
jėgusi pakelti akmenų. 

. Tuo metu aš nieko nepasakiau ir stengiausi negalvoti, bet į gal- 
vą lindo įkyrios mintys. Pagal pirmąją versiją, moteris buvo užmėty- 
ta akmenimis prieš daugelį metų. Tačiau išgirdęs antrą, anot Džekės, 
„išgalvotą istoriją, negalėjau liautis galvojęs, kad tai galėjo atsitikti 
ne taip jau ir seniai. Ar įmanoma, kad Džekė buvo to šiurpaus įvykio 
liudininkė? Ar tas vaikas, matęs, kaip suaugusieji užkrovė akmeni- 
mis moterį ir paliko ją lėtai, kankinančiai mirčiai, buvo Džekė? Ar 
Džekė — vaikas — iššliaužė iš savo slėptuvės ir mėgino nustumti 
akmenis, bet nepajėgė? 

Pasak Džekės, tėvas išsivežė ją tą pačią naktį, kai sužinojo, jog jo 
žmona papasakojo Džekei istoriją apie velnią. Įdomu, ar Džekės tėvas 
žinojo, kad jo mažylė matė žmogžudystę? Jei taip, gal jam paprasčiau- 
siai trūko kantrybė, kai žmona papasakojo jų dukrai apie tą šiurpų 
atsitikimą ir pasakė, kad tai „teisinga“. 

Džekei baigus pasakoti, sėdėjau tylėdamas, bandydamas suvokti, 
ką išgirdau. Norėjau daug ko paklausti, tačiau tuo pačiu metu ir ne- 
norėjau klausinėti. Spėjau, kad Džekė įsipainiojusi į tą istoriją labiau 
nei žinojo — ar norėjo Žinoti. 

Patogiau įsisupdamas į antklodę, ėmiau svarstyti, ar aš iš tikrųjų 
noriu apie tai rašyti, Jei mano teorija teisinga, geriau būtų susirasti kitą 
temą. Ką nors, kas įvyko seniai ir nėra susiję su gyvais žmonėmis. 

Užmigau kamuojamas dvejonių. Nenorėjau nieko įskaudinti, ta- 
čiau pirmą kartą po daugelio metų mane iš tikrųjų sudomino būtent 
ši istorija. Tikra istorija. Tai, apie ką aš sugebu rašyti. 

Kitą rytą mane pažadino kažkoks garsas virš. galvos. Atsimerkęs 
ir pamatęs taPatus pašokau, bet po minutėlės prisiminiau kur esąs ir 
atsidusau. Siaubo rūmai. Kurį laiką ramiai gulėjau ir klausiausi. Mano 
laikrodis, gulintis ant sunkaus marmurinio stalo, rodė, kad dar nėra nė 
šešių, o ir už lango vos tik švito. Gal viršuje vagys, viltingai pagalvojau. 
Gal ieško paslėptų brangenybių palėpėje. Kartu galėtų pasiimti ir šiek 
tiek šlamšto iš šio namo. 

Išgirdau garsų čiaudulį. Nepasisekė. Tai panelė Energingoji jau 
stumdė dėžes. 

Nenoriai ropšdamasis iš lovos, nusipurčiau. Vakariniuose Šiaurės 
Karolinos kalnuose gana vėsu rytais. Aš neskubėdamas išsimaudžiau 
(bent jau karšto vandens sistema veikė gerai), apsirengiau ir užlipau į 
viršų pažiūrėti, kas vyksta. 

Prieš įeidamas į kambarį, kuriame buvau girdėjęs triukšmą, ap- 
sidairiau. Čia buvo pora miegamųjų ir vonia — greičiausiai tarnų pa- 
talpos. Kambarių skurdas kankinamai slėgė; juose nebuvo nei šviesos, 
nei oro, nei spalvų. 

Fasadinėje namo pusėje buvo gana erdvus kambarys su dideliu 
langu. Čia galėčiau rašyti, pagalvojau, žiūrėdamas pro langą. Pro jį 
matėsi artimiausi namai, esantys kitoje gatvės pusėje, ir kalnai. Kalnai 
dunksojo tolumoje, melsvi, gaubiami miglos ir tokie gražūs, kad net 
kvapą gniaužė. 

Kurį laiką grožėjausi vaizdu, tada pažvelgiau į milžinišką ąžuolinį 
stalą palei langą. Galėčiau sėdėti čia ir rašyti, o kai norėčiau pamąstyti, 
stebėčiau kalnus. Tolimajame kambario kampe stovėjo nedidelė kieta 
sofa, kuri atrodė taip, lyg būtų padengta arklio karčiais — ten galėčiau 
pastatyti tikrą sofą, su plačiais porankiais, ant kurių pasidėčiau po- 
pierius. 

Garsus triukšmas koridoriuje pažadino mane iš apmąstymų, to- 
dėl išėjau pažiūrėti, ką veikia mano darbščioji asistentė. 

Ją radau dideliame kambaryje, primenančiame didžiulę palėpę 
iš senų filmų. Apsidairiau, ieškodamas užmesto siuvėjo manekeno. 
Tokiose vietose visada turi būti senas užmirštas manekenas. 

— Tai tik dabar ateinate padėti, — piktai tarė Džekė. 

Jau žiojausi atsikirsti, bet susilaikiau, išvydęs jos veidą. Džekė at- 
rodė siaubingai. Akys įkritusios, po jomis juodi ratilai. Būdamas savo 
amžiaus, taip atrodau kiekvieną rytą, bet ji tokia jauna turėtų būti 
šviežia kaip ryto rasa. 

— Kas yra? — atrėžiau tokiu pačiu tonu. — Tavo kambaryje 
vaidenasi? 

Mano pasibaisėjimui, ji atsisėdo ant senos skrynios, užsidengė 
rankomis veidą ir pradėjo verkti. 

Pirma mintis, šovusi man į galvą, buvo bėgti. Antra — išsinuo- 
moti butą Niujorke ir visą likusį gyvenimą laikytis atokiau nuo mo- 
terų. 

Užuot taip padaręs, atsisėdau ant skrynios šalia jos ir paklau- 
siau: 

— Kas atsitiko? 

Po poros minučių ji apsiramino. Nei aš, nei ji neturėjome nosi- 
nės, o vienintelis skuduras šioje palėpėje tikriausiai buvo toks dulki- 
nas, kad ji galėjo uždusti. Todėl Džekė vis šniurkščiojo. 

— Atsiprašau, — pagaliau ištarė ji. — Nepatikėsite, bet mano 
tėtis sakė, kad aš niekada neverkdavau. Net kai buvau vaikas. Mes net 
pasijuokdavome iš to, Tėtis sakydavo: „Kas turėtų nutikti, kad tu apsi- 
verktum?" Žinoma, per jo laidotuves verkiau, bet... 

Ji pakėlė galvą ir iškart suprato, jog pasakė daugiau, nei aš norė- 
jau išgirsti. Manyje buvo susikaupę ir taip pakankamai skausmo. Ne- 
norėjau užsikrauti dar ir svetimo. 

— Aš susapnavau sapną, — pasakė ji. 

Pažvelgiau į duris. Gal man protas buvo pasimaišęs, kai pakvie- 
čiau šią nepažįstamąją gyventi sa manimi? Negi dabar būsiu pasmerk- 
tas kasdien klausytis jos sapnų? O jei ji linkusi sapnuoti košmarus? Ar 
žadins mane naktimis rėkdama? 

Tada man tektų guosti ją ir... Aš pažiūrėjau į Džekę. Ji buvo dau- 
giau patraukli nei graži, kartais maloni, o kartais kandi kaip skustuvo 
ašmenys. Jos nuostabus balsas ir dailus užpakaliukas. O vakar degali- 
nėje ji taip kraipėsi, kad tikrai galėtų dirbti cirke. 

— Ką sapnavai? — išgirdau save klausiant ir susierzinau, nes 
siaubingai nekenčiau sapnų — kai knygoje pasitaikydavo paragrafas, 
kuriame herojus, hmm, protagonistas pasakoja savo sapną, praleisda- 
vau neskaitęs. 

— Jis buvo... — pradėjo ji, bet tuoj nutilo, atsistojo ir atidarė seną 
dėžę. 

Manau, Džekė nenorėjo pasakoti, bet nebegalėjo sustoti. Ji atsi- 
gręžė, atsisėdo ant dėžės, ir aš išgirdau, kaip joje kažkas sušlamėjo, tarsi 
Džekė būtų atsisėdusi ant sudžiūvusių lapų krūvos. 

— Jis buvo toks tikras, — tyliai tarė Džekė, — o aš tokia be- 
jėgė. — Kai ji pažvelgė į mane, pamačiau, kad jos akys it stiklinės, 

todėl nutylėjau. Paprastai savo sapnų nebeprisimindavau jau po pus- 
ryčių, o tokio, kuris taip nuliūdintų, išvis nesu susapnavęs. 

— Mudu važiavome jūsų mašina kalnų keliu, — pradėjo ji, — kai 
už staigaus posūkio pamatėme apsivertusį automobilį. Šalia jo stovėjo 
keturi jaunuoliai, jie juokėsi. Mes matėme, kad jie džiaugėsi, nes ką tik 
patyrė avariją, bet nė vienas nenukentėjo. Tačiau po sekundės mašina 
sprogo ir nuolaužos išsibarstė į visas puses. 

Džekė minutėlę užsidengė veidą, paskui pažiūrėjo į mane. 

— Mudu buvome saugūs jūsų automobilyje, bet tie vaikai... juos 
supjaustė skriejantys metalo gabalai. Ore skraidė rankos, kojos... gal- 
va. — Džekė giliai įkvėpė. — Baisiausia buvo tai, kad mes nieko ne- 
galėjome padaryti, negalėjome jų išgelbėti. Absoliučiai nieko. 

Taip, sapnas iš tiesų gana keistas. Juk paprastai košmaruose kas 
nors ar kažkas bando pričiupti tave, ar ne? Tačiau Džekė buvo visiš- 
kai saugi sapne. Žinoma, kraupu matyti skraidančias kūno dalis, bet 
labiausiai ją nuliūdino tai, kad mes niekuo negalėjome padėti tiems 
vargšeliams. 

„ Nežinau kodėl, bet pasijutau pamalonintas, kai Džekė pasakė 
„mes“ Tarsi ji tikėtų, kad aš būčiau padėjęs, jei būčiau galėjęs. Sapne ji 
negalvojo apie mane kaip apie tipą, kuris, pamatęs susprogusią maši- 
ną, susirūpintų tik savo saugumu. 

Žinau, tai siaubinga, bet dėl jos sapno aš pasijutau gerai. 

Nusišypsojau jai. ž 

— Gal papusryčiaujam, o tada važiuojam pirkti naujų daiktų? 
Šaldytuvą, skalbimo mašiną, džiovintuvą, mikrobangų krosnelę. Nori 
naujos viryklės? O! Ką manai apie keletą oro kondicionierių? 

Šniurkščiodama ji taip pažiūrėjo į mane, kad iš karto supratau 
leptelėjęs kvailystę. 

— Langų oro kondicionierius? — paklausė ji. 

Apsimečiau esąs žioplas. 

— Žinoma. Iškišime juos pro langus ir nudažysime raudonai, kad 
derintųsi prie namo. 

Lyg patikėjusi ji sekundėlę išplėtė akis, paskui nusiramino. 

— Kodėl mums neišėmus to didelio spalvoto stiklo viršuje ir ne- 
įtaisius kondicionieriaus ten? 

— Puiki mintis, — pakiliai pareiškiau. — Manai, jie čia turės 
tokio dydžio? 

— Viktorijos istorinė bendrija jų turi, — nusišypsojo Džekė. — Tik 
užsiminkite jiems, ko norite, ir jie pasirūpins jumis. — Ji atkišo pirštą, 
ir man pasirodė, tarsi į mane šautuvu taikytųsi koks Viktorijos laikų 
fanatikas. 

Mudu nusijuokėme, ir aš apsidžiaugiau, kad man pavyko ati- 
traukti jos mintis nuo sapno. 

— Eime, — pasakiau. — Iškepsiu tau omletą. 

Vis dėlto aš nekepiau, bet padengiau stalą ir Džekės nurodymu 
supjausčiau keletą vaisių, o ji tuo metu papasakojo, ką aptikusi pa- 
lėpėje: senų drabužių, sulūžusių žaislų, penkiasdešimtųjų blizgučių ir 
senų plokštelių. 

— Ten yra ir gražių dalykų, — šnekėjo Džekė. — Kam nors kur 
nors patiktų juos turėti. Netgi tie seni žurnalai hole galėtų kai ką su- 
dominti. 

— „EBay“, — tarstelėjau, prisikimšęs burną omleto su žaliaisiais ir 
raudonaisiais pipirais. Be kumpio. Parduotuvėje Džekė taip triukšmavo 
dėl riebaus kumpio — beje, dėbčiodama į mano pilvą, — kad nenupir- 
kau išvis jokio. — Ei! Tu juk fotografuoji — kodėl tau visko nenufoto- 
grafavus, — aš apvedžiau ranka aplinkui, — ir nenusiuntus į „EBay“? 

— Prieš ar po to, kai surinksiu medžiagą jūsų knygai? — Ji įdėjo 
man du bulvinius blynelius (keptus kažkokiame nekaloringame skys- 
tyje). — Prieš ar po to, kai surasiu, kas išvežtų visą šį šlamštą? Prieš ar 
po to, kai pagaminsiu jums valgyti tris kartus per dieną? 

— Pagalvosiu, — sumurmėjau, dorodamas blynelius. 

Po pusryčių aš pasiūliau nusipirkti dar ir indaplovę ir pasamdyti 
meistrą, kad viską prijungtų. 

— Gera mintis, — sutiko Džekė, šluostydamasi rankas į popierinį 
rankšluostį. — O kada pradėsime domėtis istorija apie velnią? 

— Pasikalbėsime apie tai mašinoje, — pasakiau, ir po minutėlės 
mes jau sukome iš kiemo. | 

Turiu pripažinti, kad apsipirkimas su Džeke man priminė vaikys- 
tę. Ji išpūtusi akis stebėjo, kaip aš leidžiu pinigus — visai kaip aš, kai 
buvau vaikas ar netgi jos amžiaus, kol dar nebuvau išleidęs nė vienos 
knygos. 

Džekės džiaugsmas, kad galima nusipirkti keletą didelių daiktų 
vienu metu, buvo užkrečiamas. Ji privertė mane suprasti, kaip puikiai 
jaučiasi seni pūzrai, pirkdami brangenybes savo jaunoms meilužėms. 
Mes nusipirkome dulkių siurblių (po vieną kiekvienam aukštui), dau- 
gybę kabliukų virtuvės spintelėms ir glėbį valiklių, kurių būtų užtekę 
visai ligoninei. Jau buvau bepradedąs žiovauti, bet kai nuėjome į sodi- 
ninkystės ir daržininkystės skyrių, pasijutau kaip namie. 

— Maniau, kad nemėgstate mašinų, — tarė Džekė, vartydama 
knygą apie dekoratyvinę sodininkystę. 

Aš neatsiliepiau, tik šyptelėjau. 

— Kas yra?! — sutriko ji. 

— Niekada tau to nesakiau, todėl tikriausiai skaitei mano kny- 
gas. 

— Niekada nesakiau, kad neskaičiau, — atšovė ji, grūsdama kny- 
gą į ir taip jau pilną vežimėlį. — Kas valys namus ir prižiūrės sodą? 
Į mane nežiūrėkite. Beje, jūs dar nepasakėte, kiek mokėsite ir kokios 
mano darbo valandos. 

— Dvidešimt keturios, dvidešimt septynios. O koks dabar mini- 
malus atlyginimas? — paerzinau. 

Bet ji nesusierzino. Tik apsisuko ir patraukė prie durų. Ji ėjo 
taip greitai, kad stiklinės durys atsivėrė anksčiau, nei sučiupau ją už 
rankos. 

— Gerai jau, tai kaip tu nori? 

— Nuo devintos iki penktos, dvidešimt dolerių už valandą. 

— Sutinku, — tariau. — O pusryčiai ir vakarienė įeina į darbo 
valandas? 

Ji pasipiktinusi dėbtelėjo į mane, tada patraukė pečiais. 

— Kas žino? Šis darbas man visiškai neaiškus. 

— Atsiprašau, — pasigirdo garsus moteriškas balsas. 

Mudu su Džeke užstojome išėjimą, o moteris norėjo išeiti, taigi 
pasitraukėme į šoną. 

— Gerai, — tyliai pasakiau. — Ką manai dėl tūkstančio už savaitę 
ir lankstų darbo grafiką? Jei norėsi pasiimti laisvą dieną, aš pasiliksiu 
namuose ir valysiu dulkes nuo baldų. | 

Ji šyptelėjo ir mes grįžome prie mūsų perkrauto vežimėlio. 

Niekaip negalėjau savęs suprasti, kodėl taip paisiau jos vaidingo 
būdo. Nesitaiksčiau nė su viena, iki šiol dirbusia pas mane moterimi. 
Vos tik jos pademonstruodavo nepasitenkinimą, aš iškart parodydavau 
duris. 

Tačiau kiekvieną kartą, kai Džekė taikydavosi nukąsti man galvą, 
prisimindavau jos pasakojimą apie Pulicerio premiją. Tai buvo taip 
įžvalgu ir vaizdinga. Dar prisimindavau mieląją Otum, sėdėjusią kam- 
bario viduryje ir verkusią — gal ji verkė tyčia, kad priverstų Džekę 
papasakoti istoriją? Jei taip, įdomu, kokių istorijų ji dar žino? 

Žiūrėdamas į įrankius piktžolėms rauti, pagalvojau, kad kol Dže- 
kė rinks medžiagą istorijai apie velnią, aš pasidomėsiu ja pačia. 

Mes papietavome greito maisto restorane, kur Džekė užsisakė 
salotų, o aš suvalgiau apie keturis svarus sumuštinių su garbanotomis 
bulvytėmis. Mačiau, kad ji degte degė noru paskaityti man paskaitą 
apie riebalus ir cholesterolį. 

Antrą valandą mes jau buvome pakeliui į tuos siaubo rūmus; 
automobilis vos krutėjo pritutintas beveik iki viršaus, o kitą buitinę 
techniką turėjo pristatyti rytoj. Tada ir neatsispyriau pagundai pasa- 
kyti Džekei, kad ji turėtų daugiau valgyti. Na, ji ir pradėjo. Sužinojau 
viską apie arterijas ir sočiuosius riebalus, kol pradėjau žiovauti ir pa- 
sigailėjau išvis užsiminęs. 

Tačiau abu iškart įsitempėme, kai už staigaus posūkio pamatėme 
apsivertusią mašiną. Šalia jos juokėsi keturi jaunuoliai, aiškiai džiaug- 
damiesi, kad nenukentėjo. 

Sekundėlę sėdėjome sustingę — mes pamatėme jos sapną realy- 
bėje. Kitą sekundę išgriuvome iš mašinos šaukdami: „Šalin nuo auto- 
mobilio!" 

Ketvertas paauglių atsisuko, vis dar apduję nuo patirto šoko, bet 
nepajudėjo. 

Džekė pasileido vaikų link; aš puoliau jai iš paskos. Ką, velniai 
rautų, ji ketina daryti? Susisprogdinti su jais? 

Aš nė kiek neabejojau, kad bet kurią sekundę automobilis išlėks 
į orą ir visi, kas stovi prie jo, žus. Pasivijęs Džekę, sugriebiau ją už lie- 
mens ir prispaudžiau prie savęs kaip kokį grūdų maišą. Spurdėdama 
mano glėbyje, ji nesiliovė šaukusi jaunuoliams — aš irgi, bet neketinau 
leisti jos artyn. 

Gal tai, jog aš nedrįsau artintis ir neleidau to daryti Džekei, paga- 
liau privertė vieną iš jų atsitokėti. Aukštas gražus jaunuolis su kupeta 
juodų plaukų, regis, pagaliau suprato, ką mes norime pasakyti, ir ėmėsi 
veikti. Jis sugriebė už rankos vieną merginą ir beveik permetė ją per 
kelią, kur ji nusirideno šlaitu. Kitas vaikinas čiupo antrąją merginą ir 
jiedu puolė bėgti. 

Viskas vyko kaip kine. Vos tik trejetas liuoktelėjo nuo kelio, auto- 
mobilis sprogo. 

Aš susigūžiau už didelio akmens, prispausdamas prie savęs 
smulkų Džekės kūnelį ir rankomis uždengdamas jos galvą. Paskui 
palenkiau galvą ir nėriau po plačiomis virš kelio pakibusio medžio 
šaknimis. 

Sprogimo garsas užgulė ausis, o šviesos blyksnis buvo toks ryš- 
kus, kad turėjau stipriai užsimerkti. 

Po minutėlės viskas buvo baigta; girdėjome, kaip ant kelio krito 
metalo gabalai, mašina užsiliepsnojo. Nepaleisdamas Džekės, kilstelė- 
jau galvą pažiūrėti, ar tikrai viskas baigta. 

— Negaliu kvėpuoti, — pasimuistė ji. 

- Pagaliau aš visiškai suvokiau, kad ji visa tai regėjo sapne. Kad jos 
pranašiškas sapnas ką tik išgelbėjo gyvybę keturiems jaunuoliams. 

Džekė, matyt, suprato, apie ką galvojau, nes kai ištrūko iš mano 
glėbio, jos veide atsispindėjo didžiulis išgąstis. 

— Aš nežinojau, kad sapnas buvo tikras. Man dar nėra taip nu- 
tikę. Aš... 

Ji nutilo, kai vienas iš vaikinų priėjo padėkoti. Tai buvo tas, kurio 
skubūs veiksmai išgelbėjo visus kitus. 

— Kaip jūs supratote? — paklausė jis. 

Pajutau Džekės žvilgsnį. Negi ji mano, kad išduosiu ją? 

— Pamačiau žiežirbą, — pasakiau. — Prie bako. 

— Aš labai jums dėkingas, — vaikinas ištiesė man ranką ir prisi- 
statė: — Natanielis Vyveris. 

— Paskambinkime iš jūsų mobiliojo į policiją, — tarė Džekė. Jos 
balsas buvo kupinas dėkingumo, ir aš nedrįsau pažiūrėti į ją, bijoda- 
mas parausti — taip sutrikau. 

Likusią dienos dalį praleidome padėdami jiems. Merginai, kurią 
Natas sviedė per kelią kaip kamuolį, lūžo ranka, todėl nuvežiau ją į 

ligoninę. Džekė pasiliko su kitais trimis laukti policijos. Vėliau polici- 
ninkai parvežė ją ir jaunuolius namo. 

Kai į ligoninę atvyko merginos tėvai, grįžau į sprogimo vietą 
ir apsidairiau. Sudegusi mašina, tiksliau, tai, kas iš jos liko, jau buvo 
nutempta, bet aš pakėliau nuo kelio keletą nuolaužų ir atsisėdau prie 
akmens, apsaugojusio mane ir Džekę nuo skraidančių metalo gabalų. 

Per pastaruosius dvejus metus perskaičiau daugybę istorijų apie 
vaiduoklius ir raganas. Šios istorijos buvo kimšte prikimštos prasima- 
nymų apie burtininkes ar žmones, sugebančius numatyti ateitį. Šįryt 
Džekė papasakojo man sapną, kuriam buvo lemta išsipildyti. Tačiau ji 
tvirtina, kad niekada anksčiau to nėra buvę. 

Ar tai tik mano — rašytojo — vaizduotė, ar iš tiesų yra ryšys 
tarp to, kad Džekė sugrįžo į vietą, kurią, rodos, prisimena, ir savo pra- 
našiško sapno? 

Pravažiuojantis sunkvežimis pažadino mane iš apmąstymų. 
Mano automobilyje tebebuvo šluotų, šepečių ir mikrobangų krosnelė, 
o rytoj turi pristatyti visą sunkvežimį stambesnių daiktų. Reikia va- 
žiuoti. 


Šeštas skyrius 


Džekė 


Buvau pasiryžusi pamiršti tą sapną. Man niekada nepatiko okul- 
tizmas ir tikrai nenorėjau būti su tuo susijusi. Taip, kartais mėgdavau 
pašiurpinti žmones, pasakodama gerokai pagražintą istoriją apie vel- 
nią, tačiau okultizmas man tikrai ne prie širdies. Kartą, kai su draugė- 
mis buvau mugėje, jos ėjo burtis taro kortomis, bet aš atsisakiau. Ne 
dėl to, kad bijojau sužinoti apie ateitį — tiesiog nenorėjau klausytis 
apie praeitį. 

Žinoma, draugėms tiesos neatskleidžiau. Pasakiau, kad netikiu 
jokiais būrimais ir nenoriu švaistyti pinigų. Tik Dženiferė pažiūrėjo į 
mane atidžiau, suprato, kad melavau. 

Bėgant metams, įpratau pasakoti žmonėms apie save kiek įma- 
noma mažiau. Vienintelis žmogus, su kuriuo gyvenau nuo vaikystės, 
buvo mano tėvas; jis dėjo visas pastangas, kad išlaikytų savo paslaptis, 
todėl gerbė ir manąsias. Kai grįždavau namo vėlai, jis niekada neklau- 
sinėdavo, kur buvau ar ką veikiau. Jei būtų šaukęs, būčiau pradėjusi 
maištauti kaip ir visi normalūs paaugliai, tačiau mano tėvas kažkaip 
sugebėdavo ramiai paaiškinti, kad teturiu vieną gyvenimą ir tik nuo 
manęs priklauso, susigadinsiu jį ar ne. 

Tikriausiai todėl ir užaugau tokia „senė“. Kitus mano klasės vaikus 
nuolat bausdavo už tai, kad jie išleisdavo per daug pinigų, nesiklausę 
pasiskolindavo mašiną, kur nors užsibūdavo per ilgai ar dar ko nors 
prisidirbdavo. Aš niekada neturėjau tokių problemų. Neišleisdavau 

per daug, nes nuo dešimties metų pati tvarkiau banko sąskaitas. Mano 
vaikiška rašysena būdavo ant visų čekių, o tėvas visada pasirašydavo. 
Visuomet žinodavau, kiek pinigų yra sąskaitoje, kiek reikia sąskaitoms 
apmokėti. Man buvo keista klausytis, kaip mano klasės draugai kalbė- 
davo apie pinigus — tarsi jie kristų iš dangaus. Jie neturėjo nė men- 
kiausio supratimo, kiek reikia mokėti už vandenį, praplepėdavo po 
dvi valandas tarpmiestine linija, tada gaudavo barti ir „namų areštą. 
Tačiau jie tik juokdavosi ir planuodavo kitą tarpmiestinį skambutį. Aš 
neretai pagalvodavau, kad jų tėvai turėtų perduoti jiems banko sąskai- 
tų tvarkymą nors keletui mėnesių, tada vaikai suprastų, kiek kainuoja 
pragyvenimas. 

Kad ir kaip ten būtų, galbūt todėl, kad situacija mano namuose 
buvo visiškai kitokia nei kitų, išmokau laikyti liežuvį už dantų. Ir tik- 
riausiai todėl, kad tėvas daug ką slėpė, išmokau beveik nieko neklausi- 
nėti, nes vis tiek negaudavau atsakymų. 

Dar paauglystėje supratau, kad beprasmiška klausti tėvą apie 
mamą ir kodėl jis ją paliko. Jei jis kada ir atsakydavo, atsakymai prieš- 
taraudavo vieni kitiems. Daug metų gyvenau įsivaizduodama, kad 
mudu priklausėme Liudytojų apsaugos programai. Išgalvojau ilgą, 
sudėtingą istoriją — mano motiną nužudė blogi žmonės, tėvas viską 
matė, todėl ir turime nuolat keliauti iš vienos valstijos į kitą, kad bū- 
tume saugus. 

Tačiau pamažu suvokiau, kad tiesą žinojo tik mano tėvas, ir 
jokios agentūros čia niekuo dėtos. Susitaikiau su mintimi, kad man 
geriau nieko nežinoti, kad ir kas atsitiko mano mamai, todėl vengiau 
visokių ekstrasensų, kurie galėtų papasakoti apie mano praeitį. 

Tačiau bėda ta, kad paslaptys linkusios atsiskleisti, nori tu to ar ne. 
Likus maždaug dvidešimčiai mylių iki Kou! Kryko, pradėjau prisiminti 
vietas. Iš pradžių Njukombui nieko nesakiau, bet vėliau ėmiau rodyti 
daiktus, kurie atrodė lyg ir pažįstami. Prasitarusi pirmą kartą, užgniau- 
žiau kvapą. Jei pasakyčiau tokį dalyką savo draugėms, jos imtų cypauti 
ir tardyti. Kirkas nekreiptų dėmesio, nes jis visiškai nesmalsus. 

Njukombas, regis, susidomėjo, bet nepuolė vaidinti psichoanali- 
tiko ir neskatino papasakoti daugiau. Jis klausėsi, komentavo, bet ne- 
sielgė taip, tarsi mirtų iš noro viską sužinoti apie mano gyvenimą — ir 
viskas baigėsi tuo, kad jam papasakojau daugiau nei kam nors kitam. 

Ir jis per sekundę prisikasė iki reikalo esmės! Pirmąjį vakarą 
name vos neapalpau, kai jis paklausė, ar aš mananti, jog mano motina 
dar gyva. Būtent apie tai aš ir galvojau, kai išvydau senąjį tiltą už mies- 
telio. Beveik mačiau save, mažą mergaitę, einančią per tą tiltą, įsikibu- 
sią į aukštos tamsiaplaukės moters ranką. Ar ji buvo mano motina? 
Tėvas pasakojo man dvi skirtingas istorijas apie jos mirtį, vadinasi, jis 
galėjo meluoti. 

Man patiko, kad Njukombas nesiėmė teisėjo vaidmens. Dženife- 
rė pasakytų, kad mano tėvas blogas žmogus, nes jis pagrobė mane ir 
atplėšė nuo motinos. Bet jos mama mylinti ir švelni, todėl Dženiferė 
negalėtų suprasti, kad ne visos motinos tokios. 

Tačiau aš tikrai žinojau — kad ir ką mano tėvas buvo padaręs, jis 
padarė tai iš gerų paskatų. Dėl manęs. Žinojau, kad jis buvo protingas 
ir išsilavinęs, kad galėjo gauti kur kas geresnių darbų nei pardavinėti 
batus. Bet kaip gauti geresnį darbą, jei jis negalėjo pateikti nei gyveni- 
mo aprašymo, nei pažymėjimo apie išsilavinimą? Jei būtų tai padaręs, 
būtų palikęs pėdsaką, ir tada jį — kartu ir mane — būtų suradę. 

Tik po to, kai susapnavau sapną apie tuos jaunuolius ir auto- 
rmobilį, pradėjau galvoti, kad galbūt mano tėvas bėgo nuo kažkokio 
blogio. Gal Koul Krykas yra vieta, į kurią neturėjau grįžti. 

Tačiau praėjus dvidešimt keturioms valandoms nuo to atsitiki- 
mo, sugebėjau nusiraminti tiek, kad padaryčiau išvadą: akivaizdu, jog 
gyvenau Koul Kryke ilgiau, nei sakė mano tėvas, todėl kai ką prisime- 
nu. O dėl sapno — žmonės kartais juk susapnuoja ateitį, ar ne? Nieko 
čia ypatinga. Kada nors tai bus puiki istorija prie vakarienės stalo. 

Kad negalvočiau apie tai, ėmiausi su įkarščiu tvarkyti namą, kad 
jis nors kiek primintų gyvenamą. Nežinau, kodėl taip stengiausi, nes 
Njukombas jo nekentė. Kas antrame sakinyje jis skųsdavosi namu ir jo 
turiniu. Jis bjaurėjosi taPatais, baldais ir visais tais niekučiais, kuriuos 
Belčeriai sukaupė per savo gyvenimą. Jam nepatiko netgi verandos! 
Du daiktai, kurie iš tiesų jam patiko, — tai milžiniška vonia ir ugnimi 
besispjaudantis drakonas ant laiptų kolonos. Manau, drakonas būtų 
patikęs ir man, jei nebūtų kėlęs tiek nejaukių prisiminimų. 

Nesakiau to Njukombui, tačiau šiame name žinojau kiekvieną 
kampelį. Dar daugiau — žinojau, kaip jis atrodė anksčiau. Nepasakiau, 
kad visi geri baldai dingę. Gyvenamajame kambaryje būta spintelių, 

kurių dabar nebėra, o mažojoje svetainėje, kaip ją kažkada vadino, 
stovėjo labai elegantiški baldai. 

 Njukombas juokdamasis papasakojo, kad ponas Belčeris pasiū- 
lė namo turinį už dolerį, ir nekilnojamojo turto agentė sumokėjo 
mokestį. Peržvelgusi tai, kas liko, norėjau pasakyti: „Turėtumėt pa- 
prašyti grąžos". Bet Njukombas taip niurzgėjo, kad tyčia nutaisiau 
patenkintą veidą ir pasakiau, kad viskas čia puiku. Be to, pirmąją dieną 
jis spardė ančių iškamšas, vartė valgomojo kėdes ir sukiojo drakono 
uodegą — man jau net rėkti norėjosi, — todėl nutylėjau apie trūksta- 
mus baldus. Bet aš žinojau, kad jei jis leistų atlikti šiokį tokį remontą, 
galėčiau sugrąžinti namui jo buvusį grožį. 

Aš visuomet buvau „darbštuolė“ — taip mokytojai rašydavo į 
mano pasiekimų knygelę, tačiau kitą dieną po to, kai Njukombas iš- 
gelbėjo tuos jaunuolius, dirbau kaip išprotėjusi. Matyt, tokį įkarštį su- 
kėlė mano begalinis sumišimas. Nežinojau, kaip paaiškinti savo viziją, 
pykau ant savęs, kad šitaip suskydau prieš darbdavį. Tačiau labiausiai 
suglumau dėl savo reakcijos, kai supratau, jog sapnas pildosi. Kai pa- 
mačiau tą automobilį ir jaunuolius prie jo, atsitiko kaip ir sapne — ne- 
galėjau pajudėti. 

Bet Njukombas nesutriko. Jis puolė iš mašinos ir pradėjo šaukti. 
Tik tada aš suvokiau, kad tai nebe sapnas, kad viskas vyksta iš tikrųjų 
ir kad tie keturi jaunuoliai tuoj žus. Man aptemo protas. Iššokau pa- 
skui jį ir rėkdama pasileidau jaunuolių link. Ačiū Dievui, kad Nju- 
kombas sugriebė mane anksčiau nei spėjau pribėgti prie apsivertusio 
automobilio. 

Jis pasielgė didvyriškai. Tik taip galiu jį apibūdinti. Jis išgelbėjo 
mus visus. Ir vėliau neišdavė manęs, nepasakė, kad aš pamačiau ateitį 
sapne. 

Tą vakarą, kai grįžo nuvežęs vieną iš merginų į ligoninę, jis vi- 
siškai nieko neklausinėjo. Už tai net mirdama dėkosiu jam, nes tikrai 
būčiau pasijutusi kvailai. 

Kitą rytą pabudau anksti ir prisiekiau sau, kad atgaivinsiu šį 
namą kiek galėdama greičiau. Per pusryčius mudu su Njukombu 
trumpai aptarėme piniginius klausimus — jis kažkodėl stebėdamasis 
palingavo galvą, — ir aš ėmiausi darbo. 

Tvarkydamasi aš radau dvejų metų senumo telefonų knygą, bet 
seni juodi telefonai buvo išjungti, todėl pasiėmiau Njukombo mobi- 
lųjį ir ėmiau skambinti dėl darbų atlikimo. Jei darbininkas šią savaitę 
negalėjo, skambindavau kitam. Žinojau, kad rizikuoju, tardamasi su 
nepažįstamais žmonėmis ir kad tarp jų gali pasitaikyti sukčių, tačiau 
neturėjau laiko pažindintis su vietiniais ir klausinėti, kurie darbinin- 
kai čia geriausi. 

Susitarusi dėl laiko, ėmiau sukti galvą, kaip atsikratyti Njukombo. 
Daviau jam elektronikos parduotuvės adresą, ir jis dingo iš namų it 
vėjas. Jis jau buvo ištyrinėjęs sieną, ir pasirodė, kad tas mažas apskritas 
daikčiukas buvo palydovinė antena — miestelyje kabelinės nebuvo. 

Njukombas grįžo tik prieš aštuonias, ir mes labai jaukiai pa- 
vakarieniavome, be perstojo ginčydamiesi, kuris iš mūsų nuveikęs 
daugiau. 

Aš buvau susitarusi dėl tų pigių ir šlykščių baldų išvežimo, o Nju- 
kombas — nupirkęs kompiuterį, garso aparatūros, televizorių, vaizdo 
grotuvą ir užsakęs sunkvežimį viskam atgabenti. | 

Mes gurkšnojome vyną, juokėmės; jis kepė kepsnius ant naujų 
nerūdijančio plieno grotelių. Ir visą tą laiką žaidėme mūsų žaidimą 
— kuris viršesnis. Mano nuomone, laimėjau aš, nes neišleidau nė tru- 
pučio pinigų ir net ketinau uždirbti iš parduodamų baldų. Be to, su ta 
kompanija sudariau tam tikrą sutartį — dėl nuotraukų, — kuria labai 
didžiavausi. Tačiau šito Njukombui nepasakiau, Nutariau nustebinti jį 
penktadienio rytą. 

Kita diena buvo tikras chaosas. Neskaičiavau, bet tą dieną name 
apsilankė gal penkiasdešimt vyrų. Kai išvažiavo naudotų baldų supir- 
kėjai, liko trejetas stiprių vyrų, kurie perstatė likusius baldus; vėliau 
atvažiavo santechnikai, dailidės ir taPatų klijuotojas, kuris turėjo iš- 
taPatuoti Njukombo miegamąjį. Jau anksčiau buvau nužiūrėjusi gana 
paprastus mėlynos ir baltos spalvų taPatus su didelėmis vazomis ir 
gėlių vainikais. TaPatai atrodė vyriški, tik, mano manymu, truputį ge- 
dulingi, bet pamaniau, kad Njukombui turėtų patikti. Darbininkas iš- 
matavo, paėmė ritinius ir ėmė klijuoti ant senųjų tapetų. Žinojau, kad 
taip nedaroma — pirmiausia reikėtų garais nuplėšti senuosius, — bet 
laikas spaudė. Baiminausi, kad netikėtai pasirodys Njukombas ir gaus 
širdies smūgį. Arba vėl turėsiu klausytis jo nesibaigiančių dejonių. 

Kol vyko remontas, trys komandos su plaunamaisiais siurbliais 

valė kilimus, užuolaidas, baldų apmušalus ir naikino pelėsius virtuvėje. 

Njukombas su naujaisiais elektronikos prietaisais užsirakino 

bibliotekoje, ketindamas juos surinkti ir prijungti. Kiekvieną kartą 

kyštelėjusi galvą, matydavau jį įnikusį į instrukcijas. Jo veidas palai- 
mingai švytėjo. 

Apie trečią valandą prie galinių durų pasirodė nepaprastai gra- 
žus jaunuolis ir pradėjo mane kalbinti, bet aš taip energingai dirigavau 
darbininkams, kad iš pradžių jo nepažinau. Tai buvo Natanielis Vyve- 
ris, vaikinas iš apsivertusio automobilio. 

17 iš naujojo šaldytuvo limonado ir sausainių, ir mes iš- 
ėjome į lauką pasikalbėti. Natas atėjo padėkoti Njukombui, bet aš pa- 
sakiau, kad jis užsiėmęs. Iš tiesų nenorėjau, kad jiedu pradėtų kalbėtis 
apie tą įvykį — bijojau, kad neiškiltų į paviršių mano sapnas. 

Natas nesiliovė nervingai žvalgęsis po du akrus piktžolių ir ap- 

žėlusių darželių. Maniau, kad jis jaudinasi, būdamas šalia įžymybės, 
ir jau norėjau pasakyti, kad Njukombas normalus, paprastas žmogus, 
bet Natas staiga išpylė: „Gal jums reikia žmogaus, kuris visa tai su- 
tvarkytų?" 
Nesugriebiau jo rankų ir nepabučiavau, net neuždėjau jų jam ant 
čių ir nepabučiavau jo į putlias lūpas, bet pasijutau tokia dėkinga, 
kad norėjau tą padaryti. Šešių pėdų ūgio vaikas norėjo savaitgaliais 
darbo ir manė, kad galėtų sutvarkyti šiuos du akrus. 

Nežinau kodėl — tikiuosi, jis manęs neapžavėjo, — bet aš kvailai 
pajuokavau. Pasakiau, kad dabar labiausiai reikia žmogaus, galinčio 
parduoti per šimtą — buvau pradėjusi skaičiuoti, bet sustojau ties šim- 
tu penkiasdešimt — Laisvės statulų, tada pajusčiau nirvaną. 

Tas mielas, gražus berniukas pasakė, kad jo tėvai mirę ir jis gyve- 
na su senele, kuri važinėja po vietinius turgus ir pardavinėja daiktus 
internetu. 

Štai tada aš jį pabučiavau. Seseriškai — taip, į lūpas, bet tai buvo 
lengvas ir greitas dėkingumo bučinys, — tačiau sprendžiant iš jo vei- 
do išraiškos, jis buvo įpratęs prie įvairiausio amžiaus moterų bučinių. 
Apie šeštą valandą naujasis Njukombo pikapas buvo sausakimšai 
prigrūstas dėžių su suvenyrais ir mudu su Natu paspaudėme vienas 
kitam rankas — šįkart be jokių bučinių. 

Tačiau tą patį vakarą susipykau su Njukombu, nes leidau Natui 
pasiskolinti jo naujutėlaitį keturratį. 

Tai mane nustebino. 

— Jūs juk rašytojas, — pasakiau. — Maniau, kad visos jūsų kny- 
gos nukreiptos prieš vyrus, kuriems patinka mašinos. 

— Kalbu apie kontrolę, o ne apie mašinas, — atkirto jis, bet aš 
apsimečiau nesuprantusi, ką jis norėjo pasakyti. Aišku, kad supratau, 
bet nenorėjau pralaimėti. 

Vyrai tokie keisti. Njukombui buvo nė motais, kad tūkstančiais 
leidžiu jo pinigus namui, kurio jis nekenčia, bet kai paskolinau jo nau- 
jąjį pikapą jaunuoliui, kuriam jis išgelbėjo gyvybę, jis pasišiaušė. 

Matyt, vyrai vienas kitą supranta, nes tą vakarą, pusę vienuolik- 
tos, Natas grąžino Njukombui pikapą ir jiedu pradingo bibliotekoje. 
Nesulaukusi jų nuėjau miegoti, bet turbūt kokius keturis kartus buvau 
pašokusi, pažadinta garsios muzikos. Regis, jie bandė sujungti muzi- 
kos aparatūrą. 

Antrą valandą nakties išgirdau, kaip iš kiemo išriedėjo mašina; 
buvau tikra, kad tai senasis aprūdijęs Nato ševroletas. Po minutėlės 
išgirdau Njukombą, lipantį girgždančiais laiptais į savo miegamąjį. 
Gulėjau lovoje jau porą valandų, bet tik sužinojusi, kad jis saugiai pa- 
siekė savo miegamąjį, leidau sau nugrimzti į gilų miegą. 

Ketvirtadienio rytą kažkoks berniukas atnešė mums storą voką, 
adresuotą Njukombui. Rašysena buvo daili, senamadiška; rašyta 
plunksna. Nunešiau voką į virtuvę, kur Njukombas, kaip paprastai, 
kimšo kroviko pusryčius ir skaitė krūvą naudojimosi instrukcijų, ir 
padaviau jam. Apsimečiau nekreipianti dėmesio į laišką, nors iš tiesų 
atidžiai stebėjau, ką jis darys. 

Prieš paimdamas voką, Njukombas nusišluostė rankas. 

— Tokį siuntinį esu matęs tik muziejuje. 

Deginama smalsumo, palikau indus ir prisėdau prie stalo. 

— Tik pažiūrėkit į rašyseną. Kaip manote, gal jus kviečia į šokių 
vakarą? 

— Hmm, — krenkštelėjo jis, kišdamas pirštą į voko vidų. 

Tokį popierių reikia pjauti, o ne plėšyti. Padaviau jam peilį. 

Jis nupjovė voko viršų, tačiau, užuot atidaręs, padėjo jį ant stalo 
ir pasičiupo šakutę. 

— Jūs nenorite pažiūrėti, kas ką atsiuntė?! — suspirgėjau. 

— Gal, — burbtelėjo jis, apžiodamas vaflio gabalą. — Ir gal net 
pasakysiu tau, bet tik su viena sąlyga. 

Na štai, pagalvojau. Seksas. Dėbtelėjau į jį ir atsistojau, norėdama 
grįžti prie kriauklės. 

— Liaukis vadinusi mane ponu Njukombu, — tarė jis. — Pradėk 
vadinti Fordu, ir mes perskaitysime šį laišką kartu. 

— Sutarta, — tučtuojau sutikau vėl atsisėsdama. 

Gelsvame voke buvo graviruotas kvietimas. Ne termografija, o 
graviravimas. Kažkas smulkiu įrankiu, skirtu graviruoti, išraižė kvieti- 
mą į pokylį miesto aikštėje penktadienį po pietų. 

— Rytoj? — nusistebėjau, pakeldama į jį akis. Ką, po galais, tokio 
turiu, ką galėčiau vilkėti per vakarėlį, į kurį atsiunčiamas išgraviruotas 
kvietimas? Kita vertus, ant voko buvo tik Njukombo pavardė. — Pui- 
ku, — tarstelėjau, grįždama prie kriauklės. — Turėsi viską papasako- 
ti, — išspaudžiau kaip įmanydama abejingiau. 

Kai Fordas neatsiliepė, atsisukau. Jis stebeilijosi į mane, tarsi 
bandytų išspręsti galvosūkį. Bet nieko nepasakė. Baigęs pusryčiauti, 
sudėjo indus į indaplovę ir užlipo į kambarį, kurį norėjo paversti savo 
darbo kambariu. 

Kadangi jis paliko kvietimą ant stalo, pažiūrėjau į jį. Jis vadino- 
si „Koul Kryko kasmetinė arbatėlė" — beveik galėjau matyti damas 
gražiomis vasarinėmis suknelėmis ir skrybėlaitėmis iš paveiksliu- 
kų — toks vaizdas iškilo mintyse vos pamačius tą jaukią aikštę su 
balta estrada. 

Kai pakėliau kvietimą, iš jo iškrito mažas popierėlis. Jis buvo 
iš tokio paties popieriaus kaip ir kvietimas, užrašytas ta pačia dailia 
rašysena: „Prašau atsivesti savo namų viešnią“ Pasirašė panelė Esė Li 
Šeiver. 

Žaibo greitumu sumečiau indus į indaplovę, užtrenkiau dureles 
ir, nors aplinkui zujo darbininkai, nubėgau į savo kambarį. Niekada 
neturėjau daug drabužių, nes buvau globojama tokių draugių, kurios 
mielai man jų paskolindavo. Otum su džiaugsmu puošdavo mane, 
tarsi būčiau viena iš penkiasdešimties lėlių ant jos lovos. Turėjau tik 
vieną suknelę — seną, gėlėtą, įplyšusią apačioje. 

Išsitraukusi suknelę, prisėdau ant lovos. Ar įmanoma susiūti tą 
įplyšimą? 

— Juk sakei, kad palėpėje pilna dėžių su senais drabužiais. 

Tarpduryje stovėjo Njukombas — Fordas. Iš pradžių nesupratau, 
ką jis pasakė. O supratusi nusviedžiau senąją suknelę ant grindų, pra- 
lindau po jo ranka ir užskuodžiau laiptais. Jis teisus. Kažkur mačiau 
nėriniuotų palaidinukių. Jau buvau atidariusi tris dėžes, kai vėl išgir- 
dau Fordo balsą. 

— Ar ne šios ieškai? 

Rankose jis laikė nepaprastą baltos drobės kūrinį su baltais nėri- 
niais nuo pečių iki liemens. Ilgos rankovės buvo dar gausiau nėriniuo- 
tos, o aukšta apykaklė — išvis vieni nėriniai. 

— Oooo, — teištariau aš ir žengiau į jį išskėtusi rankas. 

— Manai, tiks? 

Jaučiau iš balso, kad jis šaipėsi iš manęs, bet man tai nerūpėjo. 
Prisidėjau palaidinukę prie pečių. Negaliu vilkėti tokio drabužio, pa- 
galvojau. Jo vieta muziejuje. 

— Pasimatuok, — nusišypsojo Fordas. 

Kartais blankioje šviesoje jis atrodydavo visai neblogai. 

— Pasinaudokim jomis. — Jis sugriebė porą senų užuolaidų, už- 
kabino kraštus už vinių rąstuose ir padarė uždangą. 

Užlindau už užuolaidų, skubiai išsinėriau iš marškinėlių ir už- 
sivilkau gražiąją palaidinukę. Ji puikiai tiko. Apsidžiaugiau, kad jos 
ankstesnioji savininkė nebuvo kokia lėlė Barbė kaip Otum. 

Nugaroje buvo tikriausiai per keturiasdešimt sagučių; aš susi- 
sagsčiau tiek, kad palaidinukė laikytųsi, nes visų užsegti nesugebėjau. 
Tada jaudindamasi išžengiau iš už užuolaidų. 

— Na, kaip? 

Kai Fordas, nieko nesakydamas, įsispoksojo, aš pamaniau: jei jis 
leptelės ką nors tokio, tučtuojau atsisakysiu jam dirbti. 

— Kas būtų galėjęs pagalvoti, — pagaliau ištarė jis, — kad šiame 
pasaulyje yra dvi tokios liesos, plokščiakrūtės merginos? 

— Tu! — Apsidairiau, kuo čia jį apmėčius. Sugriebiau bjaurią 
atlasinę pagalvėlę su užrašu „Atlantos paplūdimys" ir paleidau jam į 
galvą. 

Jis pasilenkė, ir pagalvė, atsitrenkusi į sieną, šlumštelėjo ant 
grindų. 

Mudu su Fordu susižvalgėme, kartu sušukome „Lobis!“ ir puolė- 
me prie pagalvės. Prieštaraudamas savo išsilavinimui, Fordas nešiojosi 
kišenėje mažą peiliuką. Jis prapjovė siūlę. Kai iš pagalvės išbyrėjo dar 
koks tuzinas Laisvės statulėlių, mes net susirietėme iš juoko. 

— Kam galėjo šauti į galvą slėpti jas pagalvėje, kai apačioje jų 
šimtai? — paklausiau. 

— Gal šios iš aukso. — Fordas pakrapštė vieną peiliu. Bet jos 
buvo plastmasinės, ir mudu vėl nusikvatojom. 

Tą akimirką mes tarsi sulaužėme kažkokį santūrumo barjerą. 
Nors jau visą savaitę gyvenome viename name, matydavomės nedaž- 
nai. Fordas sėdėdavo užsidaręs su savo aparatūra, o aš leidau dienas va- 
dovaudama darbininkams. Tačiau suradę šiuos kvailus suvenyrus — ir 
dar užsiūtus pagalvėje kaip kokį lobį, — mes atsipalaidavome. 

Apsivilkau savo marškinėlius ir mudu vėl pradėjome tikrinti dė- 
žes. Dabar ieškojau kokio nors sijono ar kelnių. Fordas pagyrė mane, 
kad aš puikiai pasidarbavau name, ir pridūrė, kad jam beveik patinka 
jo miegamasis. „Beveik“, pasakė jis, smagiai žiburiuodamas akimis. 

Radęs dėžę su amžiaus pradžios traukinių komplektu, Fordas 
ėmė dėlioti juos koridoriuje, o aš ieškojau toliau. Juk negalėjau eiti į 
vakarėlį su džinsais. Be to, kažkur tikrai buvau mačiusi papuošalų. 

Aš paklausiau Fordo, apie ką jis taip ilgai kalbėjosi su Natu. Pasiro- 
do, berniukas labai neturtingas, todėl jam reikia dirbti savaitgaliais ir po 
pamokų. Tačiau pinigų stygius nepakenkė jo socialiniam statusui — jis 
kandidatas į išleistuvių vakaro karalius. 

— Nieko nuostabaus, — atsiliepiau rausdamasi dėžėje su seno- 
mis rankinėmis. Oda buvo išdžiūvusi ir susiraukšlėjusi. — Jis tikras 
gražuolis. Tie plaukai. Akys. Lūpos. Aš vos ne... — aš nutilau, laiku 
prisiminusi kur esanti ir kad kalbuosi su savo bosu, o ne su draugėmis. 
Pakėliau galvą nuo dėžės ir pažvelgiau į Fordą. Jis sėdėjo sustingęs, 
laikydamas rankoje traukinuką ir laukdamas, ką dar pasakysiu. Aš pa- 
raudau ir vėl palinkau prie dėžės. — Tai ką Natas dar pasakojo? 

— Jis labai dėkingas, kad padėjai jo senelei. Žinai, Džeke, jam tik 
septyniolika. 

Čia aš perliejau Fordą Njukombą tokiu žvilgsniu, iš kurio jis turė- 
jo suprasti, kad aš ne iš tų, kurios prasideda su septyniolikmečiais. 

Jis šyptelėjo ir prikabino vagonėlį prie traukinuko. 

— Jo senelė ligota, vaikšto su ramentais, todėl jai sunku kur nors 
nueiti. Vaikinukas to nesakė, bet aš manau, kad jie sunkiai verčiasi. Jis 
nerimauja, kaip ji gyvens, kai jis baigs mokyklą ir pradės dirbti visą 
dieną. 

Ištraukiau iš dėžės dugno mažą baltą rankinę ir iškėliau į viršų. 

— Negi jis nestos į koledžą? Jei neturi pinigų, gal galėtų gauti 
stipendiją. | 

Fordas neatsiliepė, ir aš pažiūrėjau į jį. Jo žvilgsnis buvo toks... 
Nesu tikra, bet manau, kad baimingas. Juk mes kalbėjome apie vaikino 
galimybę mokytis koledže — tai iš kur toks žvilgsnis? 

— O viešpatie, — sudejavau. — Rašymas. Jaunasis Natanielis 
Vyveris nori būti rašytojas. 

— Būtent. 

Atidariau kitą dėžę. 

— Žinai, tame kvietime parašyta „kasmetinė arbatėlė", bet nepa- 
minėta, kuri. Tai gali būti pirmoji. Juk nemanai, kad ji rengiama tam, 
jog miestelis ir visi būsimieji rašytojai galėtų ištardyti tave, a? 

Kai dirstelėjau į Fordą, jis buvo baltas kaip drobė. Eidama jo link, 
pasitryniau delnus ir nutaisiau blogiuko iš filmų balsą. 

— Taigi, pone Njukombai, norėčiau papasakoti jums siužetą, 
pagal kurį jūs galėtumėte parašyti knygą, ir paskui mes pasidalysime 
pinigus. 

Kai baigiau, buvau visai šalia jo. Jis užsidengė rankomis veidą, 
tarsi taikyčiausi į jį kirviu. 

— Ne! Ne! — Jis ėmė atbulomis slinkti prie durų. 

— Ir agentą, — tęsiau pasilenkdama virš jo. — Jūs turite surasti 
man agentą, kuris uždirbs man krūvą pinigų, o jei ne, aš... 

Jis žvilgtelėjo viena akimi pro sunertus pirštus. 

— Ką? 

— Paskelbsiu jūsų adresą internete ir pasakysiu, kad laukiate, jog 
žmonės siųstų jums savo rankraščius. Rašytus ranka išsispausdinsite 
pats. 

— O ne, — suaimanavo jis, rangydamasis ant grindų it Piktoji 
ragana, turinti tuoj sutirpti. 

Aš palinkau virš jo. 

— O toliau... 

— Chm, atleiskite, — pasigirdo balsas nuo laiptų. Vienas iš dar- 
bininkų. — Gal ateitumėt žvilgtelėti į virtuvės kriauklės vamzdį ir pa- 
sakytumėt savo nuomonę? 

Mudu su Fordu susižvalgėme kaip du vaikai, pakviesti vakarie- 
niauti. Truktelėjau pečiais ir nusileidau į apačią. Jau žinojau, kad For- 
dui Njukombui nėra prasmės žiūrėti į vamzdžius. 


Septintas skyrius 


Fordas 


Nenuostabu, kad ji tokia liesa, pagalvojau aš. Sukasi kaip voverė 
rate. Visą dieną laksto aukštyn žemyn, atsakinėja į nesuskaičiuojamus 
darbininkų klausimus, tvarkosi, blizgina visus kampus. Dalis manęs 
ragino jai padėti, tačiau didesnė dalis nenorėjo kištis į šį chaosą. Ge- 
riau jau priderinsiu šį seną namą prie dvidešimt pirmo amžiaus. Kai 
Džekė surado man elektronikos prekių parduotuvę, visą dieną pirkau 
darbo kambariui reikalingą įrangą — kompiuterius ir garso aparatūrą 
liotekoje: nieko vertinga, jokių pirmųjų leidimų, tačiau buvo puikių 
knygų apie Šiaurės Karolinos istoriją, Aorą ir fauną. 

Tačiau, kad ir kiek ieškojau, neradau nė vienos knygos apie Koul 
Kryką. Arba jas kažkas tyčia sunaikino, arba miestelis buvo per ma- 
žas, kad būtų paminėtas istoriniuose šaltiniuose. Netrukus pastarąją 
versiją atmečiau. Jau buvau pastebėjęs, kad žmonėms patinka jų maži 
miesteliai ir jie daug rašo apie juos. 

Ketvirtadienio rytą gavau kvietimą į vakarėlį vietiniame parke. 
Aš turbūt būčiau ten net kojos nekėlęs, bet Džekė mirė iš noro eiti, 
todėl pasakiau, kad dalyvausiu. Nespėjus man išeiti iš virtuvės, ji jau 
dundėjo laiptais į viršų — skubėdama vos nepargriovė dažytojo. Man 
pasidarė smalsu, todėl nusekiau iš paskos. Radau ją sėdinčią ant lovos 
ir apžiūrinėjančią suknelę, kuri jau seniai turėjo gulėti tarp skarma- 
lų. Aha, ieško drabužių vakarėliui, pamaniau. Štai kas jai rūpi. Džekė 

buvo užsiminusi, kad matė senų drabužių palėpėje, todėl priminiau 
apie juos. 

Jei būčiau jos nepraleidęs, esu tikras, kad ji būtų mane partrenku- 
si ir sumindžiusi. Ji taip vikriai prasmuko po mano ranka, kad aš vos 
neapsisukau kaip vilkelis. 

Mes išnaršėme dėžes, suradome jai drabužių ir kurį laiką plepė- 
jome, kol atėjo vienas iš darbininkų ir ją pakvietė. Jai išėjus, aš dar tru- 
putį pasėdėjau palėpėje. Man buvo gera. Nežinau, ką tokio turi Džekė, 
bet būdamas šalia jos, nejaučiu to didžiulio skausmo, kurį nešiojuosi 
savyje nuo tada, kai mirė Pat. 

Pagalvojęs apie tai nusprendžiau, kad turėčiau pradėti eiti į pa- 
simatymus su kitomis moterimis. Ir Džekė man atrodė netgi labai 
patraukli, Ta nėriniuota palaidinukė jai nuostabiai tiko. Kai ji su marš- 
kinėliais ir džinsais, dar galiu atsispirti, bet su tuo nėriniuotu drabu- 
žėliu ji atrodė... velniškai viliojanti. Tačiau ji aiškiai leido suprasti, kad 
nesidomi manimi jokia kita prasme, išskyrus čekių pasirašymą, todėl 
išdidumas neleido man merginti savo dailiąją asistentę. 

Penktadienį po pietų namas atrodė jau visai pakenčiamai. Buvau 
taip užsiėmęs savo darbo kabinetu ir knygomis, kad beveik nekreipiau 
dėmesio, ką darė Džekė. Gal ji ir minėjo man apie savo susitarimą 
su naudotų baldų supirkėju, bet aš neišgirdau ar pamiršau, todėl, kai 
penktadienio rytą prie namo pasirodė mašinos su baldais, ėmiau pro- 
testuoti. Pasirodo, kaimyninėje apygardoje mirė kažkokia turtinga 
ponia, ir jos suaugę vaikai norėjo parduoti baldus. Taigi Džekė susi- 
tarė, kad nupirks tos moters baldus, kai gaus pinigų pardavus Belčerio 
šiukšlyną. Kai juos atvežė, Džekė ėmė lakstyti kaip pamišusi, nurodi- 
nėdama keturiems vyrams, kur statyti sofas, fotelius ir stalus. 

Kad viso to nematyčiau ir negirdėčiau, užsidariau bibliotekoje 
ir griebiausi Frenko Jerbio — man buvo įdomu, kodėl jo knygos tuo 
laiku buvo taip gerai perkamos. 

Pirmą valandą Džekė pasibeldė į duris ir perdavė man padėklą 
su maistu, o trečią — jau pasipuošusi vakarėliui. Ji vilkėjo baltą palai- 
dinukę, kurią buvau jai suradęs, mūvėjo juodas plačias kelnes. Atrodė 
it kino Žvaigždė. Puikiai. 

— Eik persirengti, — paliepė ji tokiu pačiu tonu, kaip kalbėdama 
su darbininkais. 

Nusijuokiau, bet užlipau į viršų ir apsivilkau švarius marškinius 
ir kelnes. 

Mes tylėdami patraukėme gatve ir netrukus, įsukę į gatvelę, ve- 
dančią į parką, patekome į šurmulį. Aplink stalus, nukrautus valgiais, 
būrėsi apie penkiasdešimt žmonių. Orkestro muzikantai derino ins- 
trumentus, ruošdamiesi groti. Vaikai, aprengti geriausiais sekmadie- 
niniais drabužiais, slampinėjo mieguisti, laukdami progos pasprukti 
nuo skvarbių tėvų akių ir daryti tai, kas buvo uždrausta. Žodžiu, su- 
sibūrimas atrodė gana malonus, ir mudu su Džeke pasukome tiesiai 
prie stalų su valgiais. 

Aš stengiausi neatsiskirti nuo. Džekės, nes man nelabai patinka 
nepažįstami žmonės, tačiau Mažoji Panelė Visuomenininkė dingo jau 
po kelių sekundžių. 

Mane paliko, kad būčiau „pasveikintas“. Tai reiškė, kad mane per- 
ėmė Koul Kryko meras ir bibliotekos vedėja panelė Esė Li Šeiver. 

Pamatęs juos net sumirksėjau iš nuostabos. Meras — net nežinau, 
ar jis turi vardą, nes visi jį vadino meru — vilkėjo žalią švarką ir auk- 
sinio brokato liemenę. Jis turėjo vešlius rausvus ūsus ir pagranduko 
kūną. Jo liemenį juosė kokio metro ilgio diržas, bet kojos buvo plonos 
kaip gervės, o maži blizgantys juodi bateliai turbūt būtų tikę net kū- 
dikiui. Meras kalbėjo tokiu aukštu ir spigiu balsu, kad aš vos supratau, 
ką jis sakė. 

Taigi stovėjau ir klausiausi, stengdamasis žiūrėti į jį, o ne spoksoti 
išsižiojęs, kai priėjo Džekė, laikydama rankose lėkštes su valgiu ir tyliai 
tarė: „Eik tuo geltonų plytų keliu. Eik geltonų plytų keliu". 

Aš vos įstengiau atrodyti rimtas, nes meras iš tiesų priminė sen- 
jorą Pomidorą. 

Galų gale mero iškalba išseko; jis savo sveikinimo kalbą baigė, 
ir dabar atėjo panelės Esės Li eilė. Ji buvo aukšta, liesa, dar plokštesnė 
nei Džekė ir vilkėjo labai panašią į Džekės palaidinukę. Aš vis laukiau, 
kada meras stabtelės įkvėpti oro, kad galėčiau pasakyti panelei Esei Li, 
jog man patinka jos palaidinukė — gal taip ji man atleistų už tą siau- 
bingą pokalbį telefonu, — bet meras vis nesiliovė. 

Džekė stovėjo prie dviejų stalų, kurie atrodė taip, tarsi virš jų 
būtų pasidarbavę du gausybės ragai, ir juokėsi kartu su būriu žmonių. 

Mane plėšė pavydas ir pasipiktinimas. Aš irgi norėjau pavalgyti ir pa- 
sijuokti, tai kodėl ji manęs negelbėjo? 

Mane taip užvaldė mintis apie maistą, kad pražiopsojau, ką pa- 
sakė meras. 

-— Taigi matote — visa tai buvo tik nesusipratimas, — kalbėjo me- 
ras. — Vaikai išgalvojo istoriją, kad paaiškintų, ką radę. O panelė Esė Li 
pamanė, kad jūs apsimetėte žinomu rašytoju, todėl ir padėjo ragelį. 

Atokiau prie stalų pamačiau moterį. Ji spindėjo tokiu grožiu, 
koks man patiko. Ji buvo ovalaus veido, tamsių akių ir ilgų, tiesių kaš- 
toninių plaukų, kurie siekė juosmenį. Ji vilkėjo juodą suknutę, avėjo 
vasarines basutes. Moteris klausėsi Džekės, o kai atsisuko į mane, aš 
jai nusišypsojau. Ji neatsakė tuo pačiu, bet žvilgsnio nenukreipė. Jau 
norėjau atsiprašyti mero Pomidoro, bet panelė Esė Li paėmė mane už 
parankės ir nusivedė. Apgailestaudamas grįžtelėjau į tamsiaplaukę, bet 
jos prie stalo nebebuvo. 

Atsidusęs atsidaviau panelei Esei Li. Dabar mudu buvome vieni, 
pasislėpę nuo kitų už palinkusių medžių šakų, ir ji pasakojo man kaž- 
ką, ką, anot jos, turėčiau žinoti. 

Tik po kelių minučių suvokiau, kad pildosi baisiausias mano 
košmaras. Panelė Esė Li pasakojo man istoriją, kurią, jos nuomone, 
turėčiau parašyti. Ši moteris vadovavo vietinei bibliotekai, kur aš ti- 
kėjausi rasti medžiagos savo būsimai knygai, todėl negalėjau pasielgti 
šiurkščiai ir nueiti. Teko klausytis. 

Atrodo, ji manė, kad jei jau nusipirkau „brangiojo senojo pono 
Belčerio namą, tai mirštu iš noro sužinoti didžiai romantišką pono 
Belčerio vienintelio sūnaus Edvardo tragediją. Ji smulkiai papasakojo, 
koks šventas žmogus buvo tas Edvardas Belčeris, kad jis, būdamas 
penkiasdešimt trejų, paprašė gražiąją Harietą Koul, dvidešimt septy- 
neriais metais jaunesnę moterį, tekėti už jo. | 

Išgirdęs pavardę „Koul“, suklusau. „Kaip Koul Krykas?" — pasi- 
teiravau; tada ji ir papasakojo man, kad miestelį įkūrė septynios šei- 
mos ir Harieta Koul buvo vienos iš tų šeimų palikuonė. 

Kol panelė Esė Li plepėjo, pro šalį sušmėžavo vyriškis, nešinas 
puodeliu kažkokio skysčio. Vos nepasiūliau jam šimto žalių, kad at- 
neštų man ko nors išgerti. Tačiau tik atsidusau ir vėl atsisukau į bib- 
liotekininkę. 

Oji toliau pasakojo, kad toji pabaisa Harieta Koul nenorėjo turėti 
nieko bendra su „mieluoju“ Edvardu. 

Vos susilaikiau nepasakęs, kad solidus amžius ir jaunystė — ne 
pora; tuo kiekvieną dieną įsitikinu savo namuose. 

Pasirodo, aikštingoji ir jaunoji panelė Koul pabėgo su jaunu 
vyriškiu, kuris buvo atvykęs į miestelį vadovauti vietinei keramikos 
dirbtuvei. 

Stovėjau laukdamas istorijos pabaigos, bet, regis, tai buvo viskas. 
Panelė Esė Li sučiaupė burną ir nebeištarė nė žodžio. Kodėl ji papa- 
sakojo man šią istoriją apie atstumtą meilę? Galvoje pynėsi žodžiai 
„atitraukti dėmesį . Gal ji naudojasi istorija apie meilę be atsako, kad 
nukreiptų mano dėmesį nuo istorijos apie velnią? 

Jei taip, jai nepavyks. Mano asistentė papasakojo tą istoriją, tarsi 
pati būtų buvusi ten, o praėjus porai dienų nuo atvykimo į miestelį, 
susapnavo pranašišką sapną. Ne, nemanau, kad istorija apie prarastą 
meilę atitrauktų mano dėmesį. 

Kai panelė Esė Li liovėsi kalbėjusi, pamaniau: dabar jau laisvas. 
Eisiu, pavalgysiu, išgersiu ir susirasiu tą moterį tamsiais plaukais. 

Bet negalėjau pajudėti. Buvau girdėjęs, kad rašytojai prakeikti 
poreikiu rašyti, todėl turėjau išgirsti istorijos pabaigą. 

— Kas jiems atsitiko? — išgirdau save klausiant. 

— Mirė jauni, savaime aišku, — panelė Esė Li nusivylė, kad aš, 
toks Žymus rašytojas, klausiu tokio dalyko. — Tokia meilė negali ilgai 
gyvuoti. — Suprask, tai tas pats, kaip vanduo šlapias. 

Norėjau paklausti, kuri meilė — tų, kurie pabėgo, ar jaunosios 
Harietos ir senojo Edvardo? Tačiau pažvelgęs į panelės Esės Li veidą 
apsigalvojau. 

— Galbūt kurią dieną aplankysiu jus bibliotekoje; galėsite papa- 
sakoti daugiau, — pasakiau ir buvau apdovanotas akinama šypsena. 
Gražūs dantys, pastebėjau. 

— Būtinai aplankykite, — atsakė ji ir staigiai apsisukusi nužings- 
niavo. 

Laisvė! Aš iškart nuskubėjau prie stalų. 

Deja, valgių jau buvo likę mažai, o žmonės pamažu skirstėsi. Dar 
mačiau, kaip trys penkiamečiai palindo po orkestro pakyla ir nesutiko 
nė už ką išlįsti, kad ir kaip tėvai grasino. 

Džekė kalbėjosi su dviem moterimis, bet jos pasišalino, pamačiu- 
sios mane. Tokia jau įžymybės dalia. Visi arba stumdosi ir braunasi, 
kad tik prieitų arčiau, arba pabėga vos išvydę. 

— Malonūs žmonės, — tarė Džekė, nuimdama nuo suolo rankš- 
luostėlį ir atidengdama pilną lėkštę maisto. — Išsaugojau tau. Tai ko 
norėjo senoji Krakmolas ir Actas? 

Aš šypsodamasis paėmiau lėkštę. 

— Atitraukti mano dėmesį kita istorija. 

— Leisk atspėti. Apie septynias... 

— Šeimas įkūrėjas, — užbaigiau, leisdamas suprasti, jog kai ką 
sužinojau. 

— Kąji tau papasakojo? — Džekė mostelėjo galva panelės Esės Li 
pusėn. — Atrodė labai rimta. 

— Seną meilės istoriją, — atsakiau. — Papasakosiu vėliau. Kas 
buvo toji... 

— Moteris ilgais plaukais? Ta, į kurią taip meiliai spoksojai? 

— Aš ne... — pradėjau gintis, bet nusprendžiau neleisti Džekei 
šaipytis iš manęs. — Aha, ta pati, — patvirtinau. — Ji ištekėjusi? 

— Dukart, — atsakė Džekė, įdėmiai stebėdama mane, bet aš nu- 
sukau akis. — Ir abu kartus išsiskyrusi. Vaikų neturi. Keturiasdešimt 
dvejų. Asmeninė D. L. Heizel asistentė, 

Sprendžiant iš Džekės balso, turėjau būti girdėjęs šią pavardę, 
bet aš mėgaudamasis žiaumojau nuostabaus skonio viščiuko sparnelį, 
todėl negalėjau galvoti. Kažkada seniai išgirdau tokį posakį, kurį pri- 
siminiau ir dabar: „Nė vienas šiaurietis niekada nevalgys to, ką gali 
parduoti, ir nė vienas pietietis niekada neparduos to, ką gali suvalgy- 
ti: Maistas mano lėkštėje puikiai tai patvirtino, todėl negaišau laiko 
svarstydamas, kas toji D. L. Heizel. 

— Skulptorė, — paaiškino Džekė. — Jos darbai puikuojasi di- 
džiausiose Jungtinių Valstijų galerijose ir daugelyje muziejų. 

— Tu jau žinojai tai? — paklausiau, atsikąsdamas kukurūzų duo- 
nos su nesmulkintais kukurūzų grūdais. 

Džekė šyptelėjo. 

— Nea. Pasakė Rebeka Katšo. Tai toji moteris, į kurią žiūrėdamas 
varvinai seilę. 

Dirstelėjau į Džekę. Ar ji mane erzina, ar pavyduliauja? Ji taip 
keistai šypsojosi, kad negalėjau suprasti. 

— Matai tą blondinę? — paklausė Džekė. 

Pažvelgiau, kur parodė Džekė. Nedidukė, apkūni, miela moteris 
karštai pamokslavo mergytei balta suknele, ant kurios tamsavo didelė 
purvo dėmė. Nusišypsojau. Akivaizdu, kad jos motina ir dukra, ta- 
čiau, regis, visiškos priešingybės. Nepaisant suknelės su dideliu žydru 
kaspinu (likęs nuo vestuvių?), buvau tikras, kad mergaitė turi bernio- 
kišką charakterį. Raudoni plaukai buvo supinti į dvi kaseles, veidukas 
strazdanotas, o kojos, nors ir apautos odiniais bateliais, buvo sutvertos 
laipioti po medžius. O jos mama atrodė lepi poniutė, kuriai reikia 
tvirtos vyro rankos. | 

— Ji man patinka, — tvirtai pareiškė Džekė. — Jos vardas Elė, ir 
ji labai maloni. 

Džekė žiūrėjo į mane taip, tarsi aš turėčiau kažką suprasti. 

Akimirką sustingau su viščiuko kulšimi burnoje. 

— Nori pasakyti, ji tau patinka? 

— Gal galėtum nors minutę negalvoti apie seksą? Tiesiog ji labai 
miela, turi humoro jausmą, žinau, kad čia tavo namai, bet ar galėčiau 
pasikviesti draugų? — išpylė ji vienu atsikvėpimu. 

Man taip palengvėjo, kad prarijau kulšį dviem kąsniais. Žinoma, 
man nerūpi, kokie mano asistentės seksualiniai polinkiai, bet... Džekė 
spoksojo į mane, 

— Kas yra? 

— Vaikas. Pasakiau Elei, kad Tesa — tai jos dukra — galės pabūti 
mūsų namuose — tavo namuose — ketvirtadienio popietėmis. Ar tu 
nieko prieš? 

— Tikriausiai, — dvejodamas atsiliepiau. Kaip aš dirbsiu, kai na- 
muose kikens moterys, o kieme rėkaus vaikai? Kita vertus, pastaruo- 
sius šešerius metus negalėjau dirbti, nors gyvenau tyloje ir ramybėje, 
tai galbūt triukšmas padės. 

Daugiau nespėjau nieko pasakyti, nes prie mūsų priėjo Natas. Jis 
priminė man mane patį. Vaikinui nelengva, jo tėvai mirė, kai jam buvo 
vos ketveri, ir nuo tada jis gyvena su neįgalia senele. Visą gyvenimą 
jam tenka dirbti, kad turėtų tai, ką turi. 

Tą vakarą, kai mes kartu krapštėmės prie elektroninės įrangos, 
buvo labai smagu, ir aš prisiekiau, kad padėsiu jam, kuo galėsiu. Tačiau 
Džekė pagelbėjo jam daugiau nei aš, atiduodama visą tą šlamštą. 

— Senelė prašė jums padėkoti, — sutrikęs tarė Natas, bet aš žiū- 
rėjau į Džekę. Ji tada taip geidulingai kalbėjo apie tą vaikinuką, ir man 
buvo įdomu, ar ji iš tiesų bandys jį suvilioti. — Ji klausia, kaip galėtų 
jums atsilyginti. 

+— Ji padarė mums paslaugą, išlaisvindama mus nuo visų tų daik- 
tų, — pasakiau. Mes nesitarėme su Džeke, bet aš džiaugiausi, kad ji 
nepaprašė Nato dalies pelno. — Palėpėje jų dar yra. Gal galėtum kitą 
savaitę užsukti ir išvežti? 

Kad ir kaip stengiausi, negalėjau nematyti, kaip aistringai Džekė 
žvelgė į vaikiną. 

— Negi Džekė jums nepasakė? — džiugiai šūktelėjo Natas. — Aš 
visą vasarą dirbsiu jūsų sode. Aš jūsų naujasis sodininkas. O! Štai ir... 

Jis užsikirto, ir aš atsisukau pažiūrėti, ką jis ten pamatė. Tai buvo 
mergina, kurią vežiau į ligoninę. Jos ranka tebebuvo sugipsuota. 

— Eik, — paraginau, ir berniukas akimirksniu dingo. Aš pa- 
žvelgiau į Džekę. — Kaip manai, gal derėtų informuoti mane, ką aš 
samdau? 

— Ir viską sugadinti? — atšovė ji. — Be to, aš jį pasamdžiau tik 
tam, kad suvedžiočiau — žinoma, tada, kai nemiegosiu su Ele. Žiūrėk! 
Ten Rebeka, tavo susižavėjimo objektas, — metė ji nueidama. 

Neketinau leistis suerzinamas Džekės pastabų, todėl nužingsnia- 
vau prisistatyti Rebekai. | 

— Laba diena, — pasisveikinau. — Aš esu... 

— Fordas Njukombas. — Iš arti ji atrodė dar gražesnė. — Mes 
visi žinome, kas jūs toks: mūsų miestelio įžymybė. Taigi, pone Nju- 
kombai, kaip jums patinka mūsų miestelis? 

— Tiesą sakant, dar nieko nemačiau, — daviau užuominą, kad ji 
galėtų man aprodyti apylinkes. 

Kai ji gurkštelėjo savo gėrimo, užuodžiau viskio kvapą. Įdomu, 
kur čia galima gauti gėrimų? 

— Jei atėjote nuo savo namų iki čia, vadinasi, matėte visą miestelį. 

Jos balse pajutau kažkokį nesuprantamą susierzinimą, ir tai mane 
atšaldė. 

— Tiesa, — šyptelėjau, — bet atokesnių apylinkių dar nemačiau. 

Ji vėl gurkštelėjo, bet nieko nepasakė, todėl pabandžiau dar kartą. 

— Nusipirkau didelę dujinę krosnelę, reikėtų ją išbandyti, — pa- 
sakiau kaip įmanydamas žaviau. — Gal kitą penktadienį ateitumėt 
pietų? 

— Negaliu, — atsiliepė ji. — Jokios priežasties. Jokio apgailesta- 
vimo. Paprasčiausiai negaliu. 

— Šeštadienį? 

— Negaliu, — pakartojo ji, ištuštino savo stiklą ir nuėjo. 

Štai tau ir miestelio „įžymybė“, pagalvojau. Negaliu net susitarti 
dėl pasimatymo. 

— Atstūmė, ką? — už nugaros pasigirdo Džekės balsas. 

— Ne, aš... Ji... 

— Neliūdėk. Anot Elės, Rebeka turi problemą. — Džekė parodė 
gestą, reiškiantį gėrimą. — Eime, — tarė ji, — supažindinsiu su Ele. 

Tiksliai nežinau, kaip tai atsitiko, tačiau po kelių valandų vaka- 
rėlis persikėlė į mano namus. Po susidūrimo su apkvaitusia Rebeka 
žmonės pradėjo prašinėti mano autografų, todėl kurį laiką buvau už- 
siėmęs. 

Tačiau tuo metu muzikantai palengva susidėjo instrumentus, 
vakarėlis pasibaigė, ir Džekė atėjo manęs gelbėti. Ji įsikibo į ranką ir 
išsitempė mane iš žmonių būrio. 

— Dievaži! — pasipiktinusi purkštelėjo ji. — Niekada anksčiau 
nebuvau sutikusi tokio kaip tu. Kodėl tu toks šiurkštus su žmonėmis, 
kurie tau dirba, bet toks malonus su tais, kurie elgiasi taip, tarsi būtum 
jų bilietas į žvaigždes? 

* — Tai dėl pinigų, — paaiškinau staiga apsidžiaugęs, kad vakarėlis 
baigėsi. — Galiu išlieti savo neviltį ant tų, kuriems moku, bet turiu 
būti malonus su tais, kurie moka man. Supranti, su tais, kurie perka 
mano knygas. | 

— Tu ir tavo pinigai, — burbtelėjo ji, bet mačiau, kad ji šypso- 
si. — Tikiuosi, tu neprieštarausi, nes aš pakviečiau keletą žmonių, 
todėl turime eiti. 

Ko jau ko, bet kompanijos troškau mažiausiai. Norėjau grįžti į 
savo biblioteką ir... | 

— Nežiūrėk taip į mane, — tarė Džekė. — Pakviečiau malonių 
žmonių. 

Turiu pripažinti, kad taip ir buvo. Elė atėjo su savo devynme- 
te dukra, kuri pasirodė esanti gana savarankiška. Netrukus ji dingo 
mano piktžolėmis apžėlusiame sode ir mes jos beveik nebematėme. 
„Tikriausiai ką nors išradinėja“, — pasakė jos motina. 

Taip pat atėjo mano amžiaus pora, Čakas ir Di Ana Foglai. Jie ne- 
buvo Koul Kryko gyventojai, bet, pasak Čako, važiavo pro šalį, pamatė 
vakarėlį ir „užgriuvo“ Jis buvo inžinierius, todėl iškart susidomėjo 
mano įranga, ir mes kurį laiką krapštėmės name, norėdami pažiūrėti, 
ką ji sugeba. 

Kai atvažiavo Natas ir jo sužeista mergina, Džekė išsiuntė juos 
mano naujuoju pikapu atvežti picų, o pati su Ele ir Di Ana išėjo nu- 
pirkti alaus ir vyno. Po valandos mes visi sėdėjome lauke, valgėme, 
gėrėme ir juokėmės. Išskyrus jaunimą, žinoma. Jie pradingo name vos 
tik sutemo. Aš jaučiausi truputį nejaukiai dėl to, ką jie ten darė, bet 
Džekei, atrodo, buvo nė motais. Ji tik nuėjo į holą ir šūktelėjo į viršų: 

— Kad man ten neišsirenginėtumėte, supratot? 

Po kelių sekundžių atsklido sumišusio Nato balsas: 

— Taip, ponia. 

Vakaras buvo malonus. Kai Tesa išsitiesė ant senoviškos metali- 
nės sofos ir užmigo, Džekė užklojo ją antklode, ir suaugusieji vakarojo 
toliau. 

— Tai ką jums papasakojo panelė Esė Li? — pasiteiravo Elė. Toji 
ponia buvo aštresnio proto, nei aš pagalvojau pamatęs ją pirmą kartą. 
Ji papasakojo, kad užaugusi Koul Kryke, čia sutikusi ir savo vyrą, kuris 
buvo atvykęs į miestelį tyrinėti dirvožemį. Bet kai jį perkėlė į Nevadą, 
Elė ir Tesa nevažiavo kartu su juo. „Kodėl?“ — paklausė Džekė, bet Elė 
tik truktelėjo pečiais ir nieko neatsakė. 

— Apis Edvardą Belčerį, — atsakiau. — Panelė Esė Li papasakojo 
man apie Edvardą Belčerį ir jo didžiąją meilės istoriją. 

Tai išgirdusi, Elė prunkštelėjo, todėl supratau, kad dar kažko ne- 
žinau. 

— Įkliuvai, — pasakė Džekė. — Dabar turėsi viską smulkiai pa- 
pasakoti, nes kitaip jis neišleis tavęs namo. 

— Ar šitaip semiatės minčių? — paklausė Di Ana. — Iš tikrų 
gyvenimo istorijų? 

— Jis gauna jų iš visur, — komentavo Džekė, man nespėjus nė 
prasižioti. — Jis skaito viską, kas išspausdinta. Ištisas dienas sėdi bib- 
liotekoje ir skaito, paskui užsidaro miegamajame ir vėl skaito. Jei nori 
ko nors paklausti, turi apsidairyti, ar netoliese nėra ką skaityti, nes 
kitaip jis nieko neišgirstų. 

Čakas panarino galvą, primerkė vieną akį ir tarė: 

— Aš manyti, kad tu mėginti kažko išvengti. 

— Aha, — linktelėjo Džekė. — Darbo. 

Visi, įskaitant mane, nusijuokė, ir aš pastebėjau, kaip Elė ir Di 
Ana mąsliai nužvelgė mane ir Džekę. Kol jos dar nepradėjo mudviejų 
poruoti, paprašiau Elės: 

— Na, tai papasakok apie tą šventąjį senojo Belčerio sūnų. 

— Šventąjį, kurgi ne! — Elė gurkštelėjo vyno. — Edvardas Bel- 
čeris norėjo vesti Harietą Koul tik todėl, kad jos šeimos vardu buvo 
pavadintas miestelis. Jis, matyt, manė, kad dviejų žymių šeimų pali- 
kuonių susijungimas pagerins jo padėtį. Jis taikėsi į gubernatorius. 

Manyje jau kirbėjo rašytojas. 

— Atrodo, kad tas septynetas šeimų yra labai svarbios Koul Kry- 
kui, — pasakiau. — Kiek jų dar likę miestelyje, be senojo Belčerio ir 
panelės Esės Li? 

— Tesa ir aš, — tyliai tarė Elė. — Ji pažiūrėjo į mane. — Rebeka 
irgi yra iš vienos tų šeimų. 

Di Ana pažvelgė į Elę. 

— Keista, kad jūs vis dar čia. 

Šypsena dingo iš Elės veido. Minutėlę ji paslėpė veidą už didelės 
vyno taurės, o kai pastatė ją, jis buvo rimtas. 

— Koul Kryke vis dar gyvena po vieną visų tų šeimų palikuonių. 
Turiu omeny, išskyrus Koulus. Trūksta svarbiausios šeimos. 

Rodės, kad jos balsas užgesino vakarėlio linksmybes, ir aš jau 
žiojausi klausti, kas darosi, bet Džekė kumštelėjo man po stalu. 

— Papasakok tą didžiąją meilės istoriją, — smagiai tarė Džekė. 

— Nėra ką pasakoti. Maždaug 1970-aisiais storulis senis Edvar- 
das nusprendė susieti savo vardą su Koulais vesdamas Harietą ir per- 

vadinti miestelį Heriteidžu. Bet Harieta pabėgo su jaunu gražuoliu ir 
netrukus jiems gimė kūdikis. Pabaiga. 

— Kas jiems nutiko? — pasidomėjau, įdėmiai stebėdamas Elę ir 
svarstydamas, ar ji atsakys taip pat, kaip ir panelė Esė Li. 

— Nežinau. 

Meluoja, pagalvojau. Bet ką meluoja? Ir kodėl? 

— Netrukus Edvardas mirė, atrodo, Harieta taip pat, — pagaliau 
ištarė Elė. — Ir girdėjau, kad gražuolis Harietos vyras ją paliko. 

— O kas atsitiko jų vaikui? — tyliai paklausė Džekė, ir aš vyliausi, 
kad būsiu vienintelis, išgirdęs keistą gaidelę jos balse. 

Elė ištuštino vyno taurę. 

— Nežinau. Mergaitė užaugo ne Koul Kryke, tuo esu tikra. Čia 
daugiau nebėra tiesioginių Koulų palikuonių, galvą dedu! — Moteris 
taip pabrėžė paskutinius žodžius, kad mes visi susižvalgėme, nesupra- 
tę, ką ji tuo norėjo pasakyti. 

Visi, išskyrus Džekę. Ji sėdėjo nejudėdama, matyt, kažką įtemptai 
mąstė. Septyniasdešimtieji, pasakė Elė. Harieta Koul pagimdė vaiką, 
mergytę, paskui ją paliko vyras. 

Džekė gimė septyniasdešimtaisiais, ir jos tėvas paliko jos motiną. 
Ir jie gyveno Koul Kryke, kai Džekė buvo labai maža. 


Aštuntas skyrius 


Džekė 


Nenorėjau sakyti Fordui, tačiau tą minutę troškau dumti į arti- 
miausią autobusų stotį ir išvažiuoti kiek įmanoma toliau nuo Koul 
Kryko. Per daug keistų dalykų man atsitinka, penelyg daug prisi- 
menu, 

Sekmadienį apsivilkau 1940-ųjų suknelę ir nuėjau į bažnyčią. 
Ji buvo maždaug už trijų mylių nuo namų, bet aš iš kažkur žinojau 
trumpesnį kelią per mišką. Nuėjusi išvydau tik pajuodusius pamatus 
ir plytų kaminą. Tai buvo viskas, kas liko iš kažkada didelio pastato, ir 
man pasidarė liūdna, kad „mano“ bažnyčia sudegė. 

Kai grįžau, Fordas paklausė, ar man patiko mišios, bet aš tik 
kažką sumurmėjau ir užlipau į savo kambarį. Paskui persirengiau, pa- 
gaminau gausią vakarienę, bet valgyti negalėjau. Iš kur aš žinojau kelią 
per mišką? Kada esu buvusi šiame miestelyje? Kas man čia atsitiko? 

— Ar nori pasikalbėti apie tai, kas neduoda tau ramybės? — pa- 
klausė Fordas. 

Jis mielas, bet aš nenorėjau jam nieko pasakoti. Ką galėčiau pa- 
sakyti? Kad turiu nuojautą? Gana jau, kad Kirkas juokėsi iš manęs, kai 
pasakiau, jog kažką „nujaučiu“. 

Po pietų, kapstydamasi sode, ko! Fordas per televizorių žiūrėjo 
kažkokį ilgą filmą, pasigailėjau, kad nepasikviečiau Elės ir Tesos. Jau 
seniai sužinojau, kad nosies kišimas į kitų reikalus man padeda pa- 
miršti savo rūpesčius. Būčiau galėjusi iškamantinėti Elę, kodėl ji ne- 

išvyko iš Koul Kryko kartu su savo vyru. Ir, nepaisydama priesaikos 
niekam nieko nepasakoti apie savo gyvenimą, gal būčiau pasipasako- 
jusi jai, ką man padarė Kirkas. Būčiau kalbėjusi apie bet ką, tik ne apie 
tai, kaip jaučiuosi šiame mažame miestelyje. 

Kai man už nugaros pasigirdo Fordo balsas, net pašokau. 

— Išgąsdinai mane. — Aš įsmeigiau kastuvėlį į žemę palei rožių 
krūmą. 

— Galėtum paskambinti savo senoms draugėms, — pasiūlė jis 
prisėsdamas. — Prasiblaškytum truputį. 

— Gal ir paskambinsiu, — pasakiau. — Nagi, pasitrauk. Primynei 
mano pirštinę. 

Jis vos vos pakrutino koją — tik tiek, kad galėčiau ištraukti pirš- 
tinę, tada pažiūrėjo pro medžius į dangų. 

— Gražu. 

Aš lioviausi kapojusi piktžolės ir atsisėdau ant žemės. 

— Taip. 

Kalnų klimatas buvo mano mėgstamiausias: saulė kaitri, tačiau 
dėl aukščio pavėsyje vėsu. 

— Kas tau atsitiko bažnyčioje? — paklausė jis, ir man norom ne- 
norom teko pažvelgti į jį. 

Jo akys vėrė mane kiaurai. 

— Nieko ypatinga. Juk žinai, kokios būna mišios. O gal nežinai? 

— Žinau tik tiek, kad joks kunigas nebaigia mišių taip anksti. Tai 
kas atsitiko, kad neišklausei viso pamokslo? 

Jau ketinau ką nors sumeluoti, bet tą akimirką mums virš galvų 
prašvilpė kažkas didelis ir sunkus. Aš susigūžiau, o Fordas kaip gul- 
binas pakilo nuo kėdės ir apglėbė mane. Turiu pasakyti, kad jis moka 
saugoti moteris. 

— Atsiprašau, — pasakė jis, nusirisdamas nuo manęs. — Aš iš- 
girdau... tada aš... — Jis atrodė sutrikęs. 

Atsistojusi porą kartų giliai įkvėpiau. Jis aukštas ir stambus, 
bet — kas blogiausia — po manimi buvo kastuvėlis. Jaučiau skausmą 
šonkauliuose. Gal jie ir nelūžo, bet mėlynė garantuota. 

Fordas naršė po spygliuotus krūmus, ieškodamas to nežinia iš 
kur atskriejusio daikto. Raukydamasi iš skausmo, nuėjau jam padėti. 

Pamatėme jį vienu metu: didelį akmenį, apvyniotą permatoma 
juosta, kad matytume po ja esantį raštelį. Fordas išsitraukė peiliuką ir 
nupjovė juostą. 

Sulaikę kvapą, sužiurome į raštelį. Jame buvo parašyta: „Time“, 
1992-ųjų liepa“. 

Kurį laiką suglumę spoksojome vienas į kitą; mūsų mintys atsi- 
spindėjo mūsų akyse. Kas „atsiuntė“ mums šį akmenį? Kodėl? Gal rei- 
kėjo vytis kaltininką, užuot ieškojus akmens? Ir ką reiškia ši data? 

— Gaila, kad šiandien sekmadienis, — tarė Fordas. — Biblioteka 
uždaryta, kitaip galėtume... 

Tuo pačiu metu mes pagalvojome tą patį. Juk hole gulėjo krūvos 
senų žurnalų — taip pat ir „Time“ 

Fordas pasibaisėjęs pažiūrėjo į mane. 

— Juk tu ne... — sušnabždėjo, ir aš supratau, kad jis norėjo pa- 
klausti, ar aš jų neišmečiau. 

Ne, aš jų neišmečiau. Ketinau atiduoti Nato senelei, kad parduotų 
per internetą, bet dar nebuvau atidavusi. „Tarnų kambarys. Palė-pė“, 
— mečiau per Patį, puldama prie durų. 

Fordas su savo ilgomis kojomis pasiekė duris tą pačią sekundę 
kaip ir aš, nors aš startavau pirma. 

— Oi! — riktelėjau, kai jis pabandė nustumti mane į šoną. — Ma- 
no šonkauliai. 

Jis tučtuojau liovėsi stumdęsis, ir aš pralindau po jo ranka, bet jis 
lipo per tris laiptelius, todėl mane aplenkė. 

— Negi niekas nemokė tavęs, kad negalima sukčiauti? — šūkte- 
lėjo jis, užkopęs į viršų. 

Bet kambarį pirma pasiekiau aš, nes jis pritrūko kvapo ir turė- 
jo atsiremti į sieną. Prabėgdama aš bakstelėjau jam į pilvą. Žurnalų 
kambaryje buvo tiek daug, kad beveik neturėjome kur kojos pastatyti, 
todėl 1992-ųjų liepos numerius suradome tik po valandos, išsipurvinę 
ir suprakaitavę. Aš norėjau tuoj pat peržiūrėti žurnalus, bet Fordas už- 
simanė gerti, todėl nusileidome į virtuvę. Aš paėmiau limonado ir mes 
išėjome į lauką, kur buvo vėsiau. 

Tačiau šį kartą pasiūliau prisėsti verandoje, ir Fordas sutiko. Ne- 
norėjome, kad mus dar kartą apmėtytų akmenimis. 


127 


Jude Deveraux 


Mes pasidalijome žurnalus, ir būtent aš suradau tą straipsnį. Per- 
metusi jį akimis, padaviau Fordui, nes nepasitikėjau savo balsu. 

Neilgas straipsnis buvo parašytas taip, tarsi tai būtų pokštas. „Vai- 
duokliškas keršto šaukimasis?" — tokia buvo antraštė. Tą 1992-ųjų liepą 
grupė jaunuolių keliavę po kalnus netoli mažo miestelio Šiaurės Ka- 
rolinoje, Koul Kryko. Jie įsikūrę nakčiai prie sugriuvusios trobelės ir 
pasinaudoję buvusios krosnies vieta laužui susikurti. Tačiau naktį vie- 
na iš stovyklautojų, jauna moteris, pradėjusi rėkti. Ji tvirtino išgirdusi 
„liūdną ir skausmingą moters dejonę', sklidusią iš po senų akmeninių 
trobelės pamatų. Niekas nesugebėjęs jos nutildyti, todėl, kai patekėjo 
saulė, visi stovyklautojai jautėsi pavargę ir irzlūs. Vienas vyrukas, no- 
rėdamas ją nuraminti, pradėjęs mėtyti į šonus akmenis, kad parodytų, 
jog ten nieko nesą. 

— Ir tada jie atidengė skeletą, — skaitė Fordas, žvilgčiodamas į 
mane. — Vis dar buvo galima įžiūrėti tamsius ilgus plaukus ir drabu- 
žių likučius. 

Aš pritraukiau kelius prie krūtinės ir įsikniaubiau į juos veidu. 
Rodės, kad mano istorija apie velnią — bent jau jos kulminacija — tu- 
rėjo tikrą pagrindą. 

Ir tada man dingtelėjo, kad aš gyvenau Koul Kryke, kai buvau 
maža, ir kadangi viską taip gyvai atsimenu, tikriausiai būsiu tai mačiu- 
si. Štai kodėl mano tėvas taip supyko, kai sužinojo, kad mano motina 
papasakojo, tiksliau, priminė man tą istoriją. 

— Ar tu gerai jautiesi? — paklausė Fordas. 

Aš papurčiau galvą. Ne. 

Fordas daugiau neklausinėjo. Jis baigė skaityti straipsnį, kuria- 
me buvo parašyta, jog, iškvietus policiją, skeletas buvo nugabentas į 
laboratoriją, kur vėlesni tyrimai parodė, jog moteris, ko gera, mirė 
1979-aisiais. 

— Tai kas ji buvo? — skaitė Fordas. — Vieniša keliautoja, kuri 
per audrą apsistojo sename name ir ant jos užgriuvo siena? O gal ji 
buvo nužudyta? Kad ir kokia buvo tos moters mirties priežastis, pasak 
stovyklautojos, kuri „girdėjo“ dejones, moteris mirė ne iš karto, ji dar 
ilgai kankinosi.. 

Fordas nuleido žurnalą; jaučiau, kad jis mane stebėjo. 

— Ilgi tamsūs plaukai, — ištarė jis po kurio laiko. — Moteris ant 
tilto. 

Kilstelėjau galvą ir pažiūrėjau į jį. Buvau pamiršusi, kad papa- 
sakojau jam apie tai — geriau jau nebūčiau prasižiojusi. Šią minutę 
man norėjosi susirangyti tėvui ant kelių ir leisti jam nuraminti mane. 
Tačiau mano tėvo čia nebuvo. 

— Paklausyk, — švelniai prakalbo Fordas. — Man tai jau pradeda 
nepatikti. Šiame miestelyje vyksta tokie dalykai, kurie man nepatinka. 
Manau, tau reikėtų išvykti. 

Pritariau jam. Tiesą sakant, pati buvau nusprendusi susidėti 
daiktus ir tučtuojau nešdintis iš Koul Kryko. 

Bet aš nė nekrustelėjau. Tik sėdėjau, įrėmusi smakrą į kelius, ir 
spoksojau į verandos grindis. Neištariau to garsiai, tačiau mes abu 
žinojome, kad aš nenoriu išvykti. Man čia patiko. Be to, mes tikrai 
žinome tik tai, kad aš kai ką prisimenu. Ir kad mačiau ateities viziją. 
Visa kita tik spėlionės. 

Po kurio laiko Fordas giliai ir melodramatiškai atsiduso. 

— Gerai, — pagaliau prabilo jis, — papasakok man viską, ką pa- 
sakojai kitiems apie savo ryšį su šiuo miesteliu. 

Mano galvoje it persukamoje juostoje praskriejo vaizdai. Prisi- 
miniau visus, su kuriais kalbėjausi, ir apie ką. 

— Tu, — sušnabždėjau. — Visi norėjo sužinoti apie tave. Niekas 
labai nesidomėjo manimi. 

— Elė, — tarė jis. — Ką papasakojai jai? 

— Kad esu tavo asistentė, o tu dirbi su istorijomis apie vaiduok- 
lius. 

— Velnius ar vaiduoklius? 

Aš piktai prisimerkiau. 

— Tu skambinai bibliotekininkei, klausinėjai apie velnią ir ji pa- 
dėjo ragelį, pameni? Nenorėjau, kad tas pats atsitiktų ir man. 

Minutėlę Fordas stebeilijosi už verandos turėklų. Nieko nesakiau, 
nes jis atrodė it transe. Kai jis taip sustingdavo, buvo galima pagalvoti, 
kad pamažu kraustosi iš proto, bet dabar jau žinojau, kad jis galvoja. 

Po kurio laiko jis įsmeigė akis į mane. 

— Tie vaikiai kažką pridėjo, — jo burną iškreipė grimasa. — Jau- 
čiausi toks beviltiškas, jog užstrigau su meru ir panele Ese Li, kad 

visko negirdėjau. Meras sakė, kad tie jaunuoliai... — Fordas nutilo ir 
išplėtė akis. — Jaunuoliai išgalvojo istoriją, kad paaiškintų tai, ką radę. 
Štai ką pasakė meras. 

Jis taip triumfavo, kad tai prisiminė, bet aš vis tiek negalėjau pa- 
judėti. 

— Vadinasi, tu manai, kad ta moteris, kažkokia turistė, anot mies- 
telio žmonių, nebuvo nužudyta, o vėliau vietiniai vaikiščiai sukūrė is- 
toriją apie velnią, kad pateisintų savo radinį? 

— Taip, — tarė Fordas. — Tai paaiškintų, kodėl šios istorijos nėra 
nė vienoje knygoje apie legendas. Tikriausiai niekas negalėjo to pa- 
tvirtinti. 

Jis akivaizdžiai bandė mane nuraminti. Arba įtikinti save, kad tai 
buvo ne žmogžudystė. 

— Logiška, — pasakiau, ir jis šyptelėjo. Na ir egoizmas! Mano, 
kad gali leptelėti bet kokią kvailystę, ir aš patikėsiu. 

— Esu tikra, kad niekas nieko nerašo be pagrindo. Ir jei koks 
rašytojas išgirstų velniškai gerą istoriją apie miestelėnus, užmėčiusius 
akmenimis moterį, nes ji, jų nuomone, mylėjusi velnią, jis niekada jos 
neišspausdintų nepatikrinęs. 

Fordas kreivai šyptelėjo. 

— Gerai, tu laimėjai. Mes, rašytojai, mėgstame išplėsti tiesą. Kad 
ir kaip ten būtų, aš manau, kad šis miestelis turi didelę paslaptį. O 
panelė Esė Li bando nukreipti mano dėmesį į Edvardo ir Harietos 
istoriją. 

— Kam rūpi meilė, kai galima rašyti apie siaubą, taip? Ar meilės 
romanų autoriai patenka į perkamiausių rašytojų gretas? O gal geriau 
rašyti apie baimę ir siaubą? 

Fordas kiek patylėjo. 

— Tai ką darysime? — pagaliau švelniai paklausė jis. — Maniau, 
kad tai bus šimto metų senumo istorija apie velnią, bet dabar galvoju, 
kad tai gali būti dvidešimties metų senumo žmogžudystės istorija, apie 
kurią žino kai kurie miestelio gyventojai. Aš net pradedu įtarti, kad 
kažkas — ar net daugiau nei vienas — galėjo nužudyti tą moterį, bet 
žmogžudystė taip ir neiškilo į paviršių. 

— Ir žudikai liko nenubausti, — pridūriau, dar stipriau suglaus- 
dama kojas. 

— O tai reiškia, kad jis, ji ar jie galbūt vaikšto laisvėje — ir gali vėl 
nužudyti, jei iškiltų grėsmė jų saugumui. 

Aš giliai įkvėpiau. Nusispyriau batelius ir sutelkiau visą dėmesį 
į nuogus kojų pirštus. Kad tik nereikėtų rimtai galvoti apie tai, ką jis 
sakė. 

— Džeke, — švelniai tarė jis, priversdamas pažiūrėti į jį. — Prieš 
mums atvykstant čionai, aš labai nuodugniai ieškojau kokios nors 
užuominos apie šią istoriją, bet nieko neradau. Atrodo, kad vienintelė 
vieta, kur egzistuoja visa istorija, yra tavo galva. Pridėjus tai, ką Žinai 
apie savo tėvą... — Jis mostelėjo į seną žurnalą ant staliuko. — Manau, 
kad tu, būdama vaikas, gyvenai šiame miestelyje ir matei kažką labai 
šiurpaus. 

Nežinojau, ką jam atsakyti. Bandžiau įsivaizduoti save autobuse, 
ir autobusas judėjo. Judėjo kur? Visa, ką turėjau gyvenime, buvo mano 
tėvas. Jam mirus, likau gyventi ten, kur gyvenau su juo. Netgi sutikau 
tekėti už vyro, kurio nemylėjau. Norėjau įleisti šaknis, priklausyti kur 
nors. 

Tačiau dabar esu name, kurį gerai pažįstu, su žmogumi, kuris 
man pradeda patikti. Viską palikti ir išvykti? „Kur nors“, kur nieko 
nepažįstu. 

— Manai, kad aš mačiau, kaip užmušė tą moterį? 

— Sakyčiau, yra tokia galimybė, kad taip ir buvo, — atsiliepė jis, 
suimdamas mano rankas; jo prisilietimas mane ramino. — Dabar turi 
du pasirinkimus. Gali pasilikti ir galbūt sužinoti baisią tiesą apie tai, 
kas atsitiko tau, arba... 

—- Arba skuosti iš čia kuo greičiau ir kuo toliau nuo čia, — užbai- 
giau, bandydama nusišypsoti. — Jei ir mačiau, kaip tą moterį... palai- 
dojo gyvą po akmenimis, nemanau, kad noriu tai prisiminti. Manau, 
Dievas padėjo man pamiršti, nes man buvo lemta pamiršti. 

— Protingas sprendimas, — tyliai ištarė jis, atsilošdamas kėdėje. 

Vėliau mes sėdėjome tylėdami, klausydamiesi atslenkančios 
nakties garsų. Mano galvoje sukosi viena mintis. Paskutinis vakaras. 
Paskutinė naktis. Tai mano paskutinis vakaras su šiuo linksmu, gera- 
širdžiu vyru šiame gražiame sename name. 


Devintas skyrius 


Fordas 


Taip, man buvo smalsu. Profesinė liga. Nedaug ką žinau apie 
žmogžudystes. Apie netyčinius nužudymus — taip. Turėjau porą pus- 
brolių, „prisižaidusių“ su šautuvais, bet ten pagrindinė priežastis buvo 
alkoholis ir aistros. 

Šiuo atveju niekaip negalėjau įsivaizduoti, kas galėtų priversti 
žmogų — ar žmones — krauti akmenis ant moters, kol ji numirs. Jei 
tai būtų atsitikę 1700-aisiais, būčiau beveik supratęs. Kartą mačiau lai- 
dą apie Salemo raganas — mokslininkai buvo linkę manyti, kad tokį 
reiškinį galėjo sukelti tais metais ant grūdų susiformavęs pelėsis, kuris 
iš esmės buvo LSD. Buvo iškelta teorija, kad tos mažos mergaitės, ap- 
kaltinusios žmones raganavimu, buvo prisivalgiusios tų grūdų ir todėl 
matė haliucinacijas. 

Tai paaiškino praeitį, bet kaip dėl to, kas atsitiko 1970-aisiais? Jei 
tos moters mirtis buvo atsitiktinė, kodėl niekas apie tai nepranešė? O 
gal ji buvo viena, kai ant jos užgriuvo siena? Jei taip, iš kur tada Džekė 
žino apie tai tiek daug? Bet Džekė sako nežinanti, kur tiesa, o kur tik 
jos vaizduotės kūrinys. 

Kaip visuomet, man nedavė ramybės klausimas: kodėl? 

Kai pabudau pirmadienio rytą, beveik tikėjau, kad Džekė jau 
išvykusi. Tai būtų priimtiniausia jos nepriklausomai prigimčiai — iš- 
vykti nieko nepasakius, tik palikus raštelį ant šaldytuvo. Aš gulėjau, 
bandydamas nuspėti raštelio turinį. Ar jis bus mielas? Kandus? O gal 

tiesiog praktiškas? Ji paskambins man, kad praneštų, kur atsiųsti čekį, 
ir panašiai. 

Tačiau kai mane pasiekė kepamo kumpio kvapas — jo su niekuo 
nesumaišysi, — šokau iš lovos, užsitempiau vakarykščius drabužius ir 
per skubumą apsiaviau batus ne ant tos kojos. Teko persiauti. | 

Džekė stovėjo virtuvėje, atsukusi man nugarą. Kaip paprastai, ji 
vilkėjo aptemptais drabužėliais, išryškinančiais jos sportišką figūrą, ir 
aš taip apsidžiaugiau ją matydamas, kad vos neapkabinau. 

Tačiau susivaldžiau ir tik burbtelėjau: 

— Maniau, būsi išvažiavusi. 

— Labas rytas ir tau, — atsiliepė ji, išimdama kumpį iš keptuvės. 

— Džeke, maniau, kad mes susitarėme, jog išvažiuosi. 

Ji padėjo ant stalo lėkštę su kumpiu, keptais kiaušiniais ir kvieti- 
niais skrebučiais. Spėjau, kad maistas skirtas man, todėl atsisėdau prie 
stalo. 

— Žinai, — tarė ji, pildamasi į dubenį kažko, kas priminė pjuve- 
nas, — niekas juk nežino, kad aš prisimenu Koul Kryką, taigi niekas 
nežinos, jog galbūt mačiau žmogžudystę, kai buvau vaikas. Tiesa? 

— Gal ir taip, — sumykiau, prisikimšęs pilną burną. Ji kepė kiau- 
šinius taip, kaip aš mėgau. 

— Taigi jei niekas niekam nepasakys, kad aš prisimenu šį mies- 
telį, niekas nesužinos, jog esu čia buvusi. Vadinasi, mes galime rinkti 
medžiagą, klausinėti, o jei žudikas vis dar gyvas, jis... — Džekė užsi- 
kirto ir pažvelgė į mane išpūtusi akis. 

— Jis norės nužudyti mane, kai sužinosiu per daug, — užbaigiau. 

— Tikriausiai, — sumurmėjo ji, nudelbdama akis į dubenį tar- 
kuotų šakelių. — Nelabai gera mintis, ką? 

Nelabai, pagalvojau. Tiesą sakant, visai bloga. Bet čia vėl prasi- 
veržė mano įgimtas smalsumas. Kodėl? Kodėl? Kodėl? 

— Tavo akys vartosi kaip vėjo malūnėlio sparnai, — pasakė Dže- 
kė. — Kažin ar iš ausų nepradės rūkti dūmai? 

— Tik jei padegčiau tavo uodegą, — atkirtau. 

Taip sakydamas, turėjau galvoje velnio uodegą, bet Džekė kils- 
telėjo antakį, tarsi supratusi tai kaip seksualinę užuominą, ir aš, savo 
pasibjaurėjimui, paraudau. Šypsodamasi ji ėmė kabinti tuos dailidės 
pusryčius. 

— Tai koks tavo planas? — pasiteiravo Džekė, ir aš jaučiau, kad 
ji šaipėsi iš manęs. Kodėl, na kodėl kiekviena karta galvoja, kad būtent 
ji atrado seksą? 

— Nežinau, — pamelavau jai į akis. — Tiesą sakant, esu kai ką 
numatęs. Man tam prireiks poros dienų, todėl tu gali... — aš pamoja- 
vau ranka. 

— Užsiimti kuo nors? Nelįsti tau akis? Eiti pažaisti su kitais vai- 
kais? 

— Panašiai. 

— Puiku, — tarstelėjo ji, dėdama tuščią dubenį į kriauklę. 

Iš jos tono supratau, kad ji kažką sumanė, bet jei versiu ją papa- 
sakoti, turėsiu atskleisti ir savo planą. 

Mudu išsiskyrėme; aš nuėjau į savo darbo kambarį ir prisėdau 
prie telefono. Mano leidykla spausdino žymios tikrų kriminalinių 
istorijų autorės knygas, ir aš per savo redaktorę gavau jos telefono 
numerį. Aš jai paskambinau ir mes ilgai šnekėjomės. Aš neturėjau nė 
menkiausio supratimo, kaip tirti seną žmogžudystę, todėl ji man davė 
keletą patarimų ir kelis asmeninius telefono numerius. 

Glaustai papasakojau jai apie rastą skeletą. Ji paklausė, kada tai 
buvo, ir pasakė, jog perskambins. Po kelių minučių ji perskambino ir 
pasakė žmogaus Šarlotėje, žinančio apie bylą, pavardę ir telefono nu- 
merį. 

Paskambinau jam, prisistačiau, pažadėjau pasirašyti šešias kny- 
gas (turėjau užsirašyti vardus), ir jis pradėjo man pasakoti, ką žinąs. 

— Mes taip ir nenustatėme, kas ji tokia. Galiausiai padarėme iš- 
vadą, kad ji buvo keliautoja ir ją užgriuvo sena siena. 

— Tai jūs taip ir neišsiaiškinote, kas... Noriu pasakyti, jūs manote, 
kad įvyko nelaimingas atsitikimas? 

— Ojūs manote, kad ji buvo nužudyta? — tiesiai paklausė jis. 

— Nežinau, — atsakiau. — Bet girdėjau, kad vietinis jaunimas 
sugalvojo istoriją apie... 

— Velnią, — užbaigė jis. — Taip, vienas iš policininkų man ją 
pasakojo. Neva kažkas pasakęs, kad moteris susitikinėjusi su velniu, 
todėl miestelio žmonės užmėtę ją akmenimis. 

Aš giliai įkvėpiau ir lėtai iškvėpiau, kad mano balsas netrūkinėtų. 
Pagaliau atsirado dar kažkas, girdėjęs Džekės istoriją. 

— Tai labai neįprasta, ar ne? Turiu galvoje, tokios istorijos apie 
velnius. 

— Nepasakyčiau. Beveik kiekvienas seniai miręs kūnas turi is- 
toriją. O šį rado isteriška mergina, kuri tvirtino girdėjusi dejuojant tą 
mirusią moterį. 

— Jūsų puiki atmintis, — pagyriau. 

— Ne. Besė paskambino kiek anksčiau, ir aš išsitraukiau bylą. 
Graži moteris. 

— Besė? — paklausiau nustebęs, turėdamas omenyje kriminali- 
nių istorijų autorę. Buvau matęs jos nuotrauką ir gražia tikrai nepa- 
vadinčiau. 

— Ne, — susijuokė vyras. — Toji moteris, kuri buvo palaidota po 
akmenimis. Mes turėjome jos galvą, atkurtą pagal skeletą iš molio. 

Kaip Džekė ir sakė, dabar mano akys tikrai pradėjo lakstyti. 

— Jei duočiau savo identifikacinės kortelės numerį, ar galėtumėt 
atsiųsti kopijas visko, ką turite? 

— Kodėl gi ne. Mes rodėme jos veido kopiją tame miestelyje — koks 
ten jo pavadinimas? 

— Koul Krykas, — atsakiau. 

— Taip, tiesa. 

Tolumoje kažkas prakalbo, ir mano pašnekovas sutelkė dėmesį į 
tą balsą. Paskui tarė man: 

— Klausykit, turiu eiti. Pasistengsiu kuo greičiau atsiųsti jums 
viską, ką turiu. 

Padiktavau jam savo kortelės numerį, padėjau ragelį, atsilošiau 
kėdėje ir įsistebeilijau į lubas. Kodėl aš tai darau? Aš joks seklys. Visiš- 
kai netrokštu susitikti su žudiku kokią tamsią ir audringą naktį. 

Tik noriu... 

Štai būtent čia ir yra mano problema, pagalvojau. Aš neturiu 
jokio tikslo gyvenime. Turiu pakankamai pinigų, kad galėčiau gerai 
gyventi iki mirties, bet man reikia kur kas daugiau. 

Aš užsimerkiau ir pasinėriau į prisiminimus apie Pat, apie mūsų 
pirmuosius bendro gyvenimo metus, kokie jie buvo nuostabūs. Niekas 
negali prilygti džiaugsmui, kurį patiri, kai išleidžia tavo knygą. Pajunti 
didžiulį sielą glostantį pasitenkinimą. 

Pamenu, galvodavau, kažkas nori skaityti tai, ką aš parašiau. Ir 
tik tada susitaikiau su ta mintimi, kai pasakiau sau, kad žmonės nori 
skaityti apie Pat motiną, o ne apie mane. Palengva supratau, kad par- 
davinėju save ir kad gera jaustis norimu. Bet aš praradau visa tai, ne- 
tekau varomosios jėgos dar prieš Pat mirtį, ir nuo tada niekas manęs 
nebedžiugino. 

Iki šiol. Kiekvieną dieną jaučiu, kaip sugrįžta dalelė ankstesniojo 
manęs. Sugrįžta senasis Fordas, tas, kuris kovotų iki galo dėl rimtos 
priežasties. Vaikystėje nusprendžiau nebūti panašus į savo giminai- 
čius, todėl stengiausi iš visų jėgų, kad tik patekčiau į koledžą. Niekas, 
kad ir ką sakė ar darė mano atsilikę kietakakčiai giminaičiai, nepri- 
vertė manęs atsižadėti savo tikslo. 

Tačiau nuo tada, kai mirė Pat, aš nieko nenuveikiau. Nejaučiau 
poreikio rašyti, nenorėjau daryti bet ką. Nes dar prieš jos mirtį buvau 
pasiekęs savo tikslą ir net daugiau. 

Bet dabar... dabar viskas keičiasi. Ar tai dėl Džekės? Ar tai ji kelia 
mane gyvenimui? Tik netiesiogiai, pamaniau. Tiesą sakant, atrodo, 
kad viskas susidėjo į krūvą: namas, miestelis... istorija. Istorija, kuri 
atsakytų į nesenstantį klausimą „kodėl?“ 

Kuo daugiau gilinausi į šią paslaptį, tuo labiau įsitikindavau, kad 
Džekės istorija turi tikrą pagrindą. Bet geriausią žinią išgirdau šian- 
dien. Tarkim, jaunuoliai išgalvojo siaubo istoriją apie moters mirtį. 
Vadinasi, jei Džekė gyveno Koul Kryke vaikystėje, ji galėjo išgirsti 
tą istoriją iš vyresnių vaikų, jaučiančių sadistišką malonumą gąsdinti 
mažesniuosius. 

Kita vertus, jaunuoliai galėjo papasakoti tiek, kiek žinojo. Palai- 
kus surado 1992-aisiais — ar tai reiškia, kad istorija gimė tik tada? Jei 
taip, Džekė būtų buvusi pakankamai didelė, kad prisimintų, jei būtų 
ką mačiusi ar girdėjusi, ar... 

Susiėmiau už galvos. To jau per daug. Be to, skrandis urzgia, 
reikia lipti apačion. Kažin ar dar liko kumpio? Beje, kodėl Džekė, taip 
griežtai nusiteikusi prieš kumpį, šiandien iškepė tokį didelį gabalą? Ar 
ji nori, kad gaučiau širdies smūgį? Koks jos motyvas? Hmm. Ar čia 
irgi kas slypi? 

Buvau nusileidęs tik per du laiptelius, kai sutikau Džekę, skriete 
skriejančią į viršų. Kaip spėjau pastebėti, nė nesuplukusią. 

— Niekada nepatikėsi, ką radome sode, — jos akys buvo išplėstos. 

— Negyvėlį, — mėginau spėti. 

— Gal tau reikėtų pasigydyti? 

— Turint galvoje pastarąsias keletą dienų... — pradėjau gintis, bet 
Džekė nesiklausė. Ji apsisuko ir nudundėjo laiptais žemyn. 

Nuskubėjau paskui ją. Kai pasivijau, mano širdis trankėsi it pa- 
klaikusi. Džekė nieko nepasakė, bet pastebėjo, kad aš uždusęs. Gal 
tikrai reikėtų kuriam laikui atsisakyti kumpio. 

— Eime, — ji tiesiog tryško nekantrumu. 

Nežinau, ko tikėjausi, bet tikrai ne to, ką ji parodė. Tai buvo senas 
pastatas, pasislėpęs už sulaukėjusių vynuogynų ir jaunų. medelių sie- 
nos. Galėjau įžiūrėti tik dvigubas stiklines duris, besilupančius baltus 
dažus ir išdužusius langų stiklus. 

Ten stovėjo Natas, be marškinių, suprakaitavęs, gražus kaip 
Kalvino Kleino modelis, ir mano galvoje ėmė suktis tik viena mintis: 
jiedu su Džeke visą rytą praleido čia vieni. 

— Argi nenuostabu? — džiūgavo Džekė. — Tesa jį surado. Pame- 
ni, kai ji pradingo penktadienio vakarą ir Elė pasakė, kad ji tikriausiai 
kažko ieško? 

Visų pirma, nors užmušk, negalėjau prisiminti, kas toji Tesa. 

— Elės dukra, — susiraukė Džekė. — Prisimeni? 

Pažiūrėjau į seną pastatą, tada į Džekę ir supratau, kad ji kažko 
nori. Kas gi dar taip nei iš šio, nei iš to apsidžiaugtų dėl termitų na- 
melio? 

— Aišku, ir kiek man tai kainuos? — pasiteiravau tiesiai šviesiai. 

Natas susijuokė, tada pasakė eisiąs padirbėti į priekinį kiemą. Kai 
jis nuėjo, pažvelgiau į Džekę. 

— Ką visa tai reiškia? 

— A... vasarnamis, — nutęsė ji. — Galėtum čia rašyti. 

Ji labai gerai žinojo, kad man patinka dirbti namo viršuje, iš kur 
galiu matyti kalnus, todėl net nesivarginau atsakyti. 

Ji atsiduso ir atidarė namelio duris. Nustebau, kad jų vyriai dar 
laikėsi. Įsekiau paskui ją į vidų. Namelyje — tikriausiai jis buvo pasta- 
tytas sodininkui — buvo du kambariai ir sandėlis. Vienas kambarys 
buvo gana didelis, su dviem langais per visą sieną. Platus praėjimas 

vedė į irgi gana erdvų sandėlį. Kaip galima šitaip apleisti aplinką, kad 
paslėptum tokio dydžio namą? 

Džekė tarškėjo nesustodama, rodydama į didelę cinkuotą kriauk- 
lę antrojo kambario kampe, kalbėjo apie šviesą, sklindančią pro išdu- 
žusius langus ir sutrūkinėjusius jų rėmus pirmajame kambaryje. 

Mano pilvas garsiai suurzgė. Buvo beveik antra valanda ir aš jau- 
čiausi žvėriškai alkanas, bet turėjau klausytis tų nesiliaujančių šnekų, 
kurios, rodės, greitai nesibaigs. 

— Tu alkanas! — meiliai sučiulbėjo Džekė. — Eime, pagaminsiu 
tau pietus. 

Penkiasdešimt gabalų, pagalvojau. Štai kiek man kainuos šis di- 
delis rūpinimasis mano skrandžiu. Tai tik iliuzija, kad ši jauna moteris 
yra mano asistentė ir todėl padarys viską, ko aš noriu. Buvau vedęs. 
Žinau, ką reiškia tas švelnesnis už nektarą balsas. Džekė iš manęs kaž- 
ko nori. 

Nieko nesakydamas, nusekiau paskui ją į virtuvę. Tylėdamas 
stebėjau, kaip ji zujo, skubėdama padaryti sumuštinį, kurio galėtų pa- 
vydėti net Guliveris, ir puodelį sriubos. Tai buvo viena iš tų brangių 
sriubų, kurios etiketė turėjo įtikinti, kad sriuba tiesiai iš tetulės Rodos 
virtuvės, tačiau tai vis tiek nebuvo naminė sriuba. 

Dieve, padėk man, bet aš pradėjau pasakoti Džekei apie nuosta- 
bią pupelių sriubą, kurią iš nieko išvirdavo Pat. Jei atvirai, tai Pat su- 
maišydavo puode keturių skirtingų skardinių turinį — sriuba išeidavo 
labai skani. Pat motina buvo gera virėja; Pat — ne. 

Buvo įdomu stebėti, kaip apniuko Džekės veidas, paminėjus na- 
minę sriubą. Ji sustingo vidury virtuvės, išplėtusi akis iš siaubo. 

Vos susilaikiau nesusijuokęs, bet galėjau kirsti lažybų, kad rytoj 
gausiu naminės sriubos. Akivaizdu, kad Džekei tas senas pastatas buvo 
labai svarbus. 

Per pietus ji visą laiką čiauškėjo, linksmindama mane. Net geišos 
nebūtų taip sugebėjusios. 

Aš valgiau tylėdamas ir laukiau, kada ji numes akmenį man ant 
galvos. 

Apie ketvirtą ji sumaniai nusiviliojo mane į naujai apstatytą sve- 
tainę; mane apėmė miegas. Buvau persisotinęs jos meilumu. Kad ir 
kaip ten būtų, aštrialiežuvė Džekė man patiko labiau. 

Pagaliau išgirdau žodžius „verslo sandėris“ ir supratau, kad 
kalba pakrypo prie reikalo esmės. Aš jau snaudžiau, todėl daug ko 
neišgirdau, bet, regis, ji norėjo, kad paremčiau ją kažkokiame verslo 
projekte. 

Čia. Koul Kryke. 

Sumirksėjau, vydamas šalin miegą. 

— Vakar mudu kalbėjomės, jog tau reikėtų kuo skubiau išvykti 
iš Koul Kryko, nes galbūt buvai žmogžudystės liudininkė, o šiandien 
nori pradėti čia verslą? 

— Taip. Supranti, aš... — ji bejėgiškai kilstelėjo rankas ir maldau- 
jamai pažvelgė į mane. — Ar tu negalėtum rašyti apie ką nors kita? 

— Tai dabar aš kaltas, — pasišiaušiau. — Ar tau nešovė į galvą, 
kad, jei rašysiu apie ką nors kita, man nebebus prasmės likti šiame ap- 
mirusiame miestelyje? 

— O, — atsiduso ji, nuleisdama akis, bet tuoj vėl smagiai pažvelgė 
į mane. — Tu niekada negalėsi parduoti šio namo, tai gal aš galėčiau 
pasilikti ir prižiūrėti jį? 

— Ir užsiimti savo verslu, — pridūriau. 

Džekė pažiūrėjo į mane taip, tarsi būčiau laimėjęs prizą. 

Pasilenkiau arčiau jos. 

— Pakaks to meilikavimo, geriau sakyk, kokį verslą nori pradėti? 

Ji prasižiojo, lyg ketindama paprieštarauti, kad ji „nemeilikavo" 
tačiau jau kitą akimirką pašoko, liuoktelėjo per otomanę ir puolė prie 
laiptų. Aš atsilošiau minkštame fotelyje ir užsimerkiau. Man patiko 
baldai, kuriuos nupirko Džekė. Nutariau snūstelėti. Gal paskui geriau 
galvosis. 

Bet Džekė sugrįžo po trijų minučių ir numetė man ant kelių dvi 
knygas. Viena buvo didelė, spalvota, su vaikų nuotraukomis; Džekė 
atvertė paskutiniuosius puslapius. Ten buvo tikrai išskirtinės nespal- 
votos vaikų fotografijos. Fotografuota Čarlzo Edvardo Džordžo. 

Džekė prisėdo ant otomanės prie mano kojų. 

— Fotografuota natūralioje šviesoje, — tyliai paaiškino. 

Nereikėjo būti genijumi, kad suprastum. Knygoje buvo keletas 
nuotraukų, darytų to paties fotografo; fone matėsi palangės ir atsilupę 
dažai. 

Perverčiau knygą. Nuostabios vaikų fotografijos. Juodai baltos. 

Spalvotos. Tamsiai rusvos. Studijiniai portretai, gatvės akimirkos. Ke- 
lios nuotraukos buvo padarytos vešliame sode. Tokiame, kaip mano. 

Paėmiau kitą knygą. Ji buvo mažesnė, minkštais viršeliais, išleista 
Šiaurės Karolinos universiteto apie orchidėjas pietiniuose Apalačių 
kalnuose. 

Pažvelgiau į Džekę. „Hobis“, — gūžtelėjo ji pečiais, norėdama pa- 
sakyti, kad portretai skirti pinigams uždirbti, o gėlės — malonumui. 

Padėjau knygas į šoną, atsilošiau fotelyje ir tariau: 

— Pasakok. 

Teko šiek tiek paklausinėti, bet pagaliau išsiaiškinau, kodėl ji 
atšaukė savo vestuves ir kodėl buvo taip supykusi ant sužadėtinio. 
Pasirodo, tas mulkis pavogė jos santaupas, pinigus, kuriuos ji ketino 
panaudoti nedidelei fotografijos studijai atidaryti. 

Pasakiau, kad ji galėtų paduoti jį į teismą, bet ji atsakė, kad Kirko 
tėvas yra teisėjas, o pusbrolis — banko prezidentas. Aš užaugau tarp 
paprastesnių žmonių, bet žinojau, ką reiškia ryšiai. 

Klausydamasis jos galvojau, jog reikėtų paskambinti pažįstamam 
advokatui ir pasidomėti, ką būtų galima padaryti. Staiga Džekė pasakė 
kai ką, kas patraukė mano dėmesį. 

— Ką? — suklusau. 

— Tai dėl Harietos vardo, — tarė ji. — Ir, aišku, datų. 

— Kas dėl vardo? 

Mačiau, kad jai knietėjo apšaukti mane, jog nesiklausau, bet ka- 
dangi ketino prašyti pinigų, nedrįso. O brolau! Mane suėmė pagunda 
pabandyti jos kantrybę — įdomu, kiek ji dar kęs ir apsimetinės esanti 
maloni. į 

— Harieta Koul, — atsiliepė ji perdėtai pakančiai. — Mane su- 
domino jos vardas. Supranti, mano tėvas... jis buvo truputį pakvaišęs 
dėl Harietos Lein. Ji buvo... 

— Prezidento Džeimso Bjukanano dukterėčia, — užbaigiau. — Pui- 
kioji... — Aš ištiesiau rankas sau prieš krūtinę. 

Pajutau pasitenkinimą, pamatęs, kaip apstulbo Džekė. Kiek žmo- 
nių gali žinoti tokią nereikšmingą informaciją? 

— Taip, — lėtai ištarė ji, stebėdama mane akies krašteliu. — Žo- 
džiu, aš išsigandau, nes kai išgirdau vardą „Harieta“, susiejau jį su tėvu 
ir pagalvojau, kad ji galėjo būti mano motina. 

Matyt, tai buvo per tą vakarėlį. Negaliu net įsivaizduoti, kaip 

jausčiausi nežinodamas, kas mano tėvai. Nesu matęs savo tėvo, bet 
tikrai žinau, kur jis. Prakeikimas, aš netgi žinau, kokio dydžio marški- 
nius jis vilki. 

— Taigi dabar tu nusprendei, kad esi saugi, — pasakiau. — Kad 
nieko nematei ir nesi niekaip susijusi su šiuo miesteliu. Ir tai todėl, kad 
radai sukrypusį seną pastatą po tona peraugusių vynuogienojų. 

Ji šyptelėjo. 

— Panašiai. 

Žinoma, jai to neketinau sakyti, bet manyje ėmė šokinėti žmoge- 
liukas, šaukdamas „valio!“ Nežinau, kas yra šiame tuščiame mažame 
miestelyje, tačiau man pradėjo čia patikti. 

— Gerai, — ištariau. Džekė ne iš karto suvokė, kad aš pasakiau 
„taip“ jos projektui. 

Tada pašoko, apkabino mane ir pradėjo bučiuoti, tarsi būčiau jos 
tėvas. 

Gal ji ir jautė man dukteriškus jausmus, tačiau manieji jai buvo 
toli gražu ne tėviški. Kad neapsikvailinčiau, laikiau rankas prispaudęs 
prie šonų, o lūpas sučiauptas — ir nusukdavau jas į šalį, kai ji per daug 
priartėdavo, 

Išliejusi vaikišką džiaugsmą, Džekė truputį atšlijo, bet jos rankos 
tebebuvo apsivijusios aplink mano kaklą. 

— Man labai gaila dėl Rebekos, — sušnibždėjo. 

Dalis manęs norėjo, kad ji atsitrauktų nuo manęs, o kita dalis 
troško, kad prisiglaustų dar arčiau. Jei ji tučtuojau neatsitrauks, laimės 
antroji. | 

— Ir dėl tavo žmonos, — pridūrė. 

To užteko. Uždėjau rankas jai ant pečių, atstūmiau ją ir atsi- 
stojau. 

— Sutvarkyk tą seną trobą, — pasakiau, — ir pateik man sąs- 
kaitą. 


Dešimtas skyrius 


"Džekė 


Jis nepaprastai geranoriškai sureagavo į mano pasiūlymą dėl to 
seno pastato. Žinoma, man teko gerokai paprakaituoti, kol išdėsčiau 
viską, bet buvo verta. 

Mane tikriausiai nuo mažens traukė fotoaparatai, nuotraukos. 
ir viskas, kas su tuo susiję. Tėvas kartą pasakė, kad aš pradėjau foto- 
grafuoti būdama vos trejų. Vėliau keletą kartų lankiau fotografavimo 
kursus, bet, dažnai kraustantis iš vienos vietos į kitą, niekada jų ne- 
baigdavau. Ir niekuomet nepavykdavo nufotografuoti visko, ką noriu, 
nes juostelės ir išryškinimas brangiai kainavo. Ilgą laiką gundžiausi 
įsidarbinti fotografijos studijoje, bet mano tuštybė neleido. Bijojau, 
kad jei išmoksiu daryti komercines nuotraukas, niekada neturėsiu 
savo stiliaus. 

Be to, vienintelės fotografijos studijos paskutiniuose trijuose 
miestuose, kur gyvenome su tėčiu, buvo prekybos centruose. 

Ištekėjusi už Kirko, ketinau leisti jam išlaikyti mane, o savo san- 
taupas ir palikimą būčiau panaudojusi nedidelei fotografijos studijai 
atidaryti. Kai papasakojau Fordui apie Kirką, jis labai susidomėjo! Už- 
vertė mane krūva klausimų: kas, kur ir kiek. Pasakiau jam nebenorinti 
turėti su Kirku nieko bendra, bet Fordas vis klausinėjo, ir aš negalėjau 
paprasčiausiai atšauti, kad tai ne jo reikalas, nes norėjau, jog jis finan- 
suotų mano naująjį verslą. 

Galų gale Fordas suvokė, ko aš noriu, ir pasakė sumokėsiąs už 
pastato remontą. Aš, aišku, nutylėjau, kad reikės pristatyti nedidelį 
vonios kambarėlį. Kai jau vaikai užsimano, tai užsimano, todėl būtinai 
reikia, kad netoliese būtų tualetas. Pastate yra vandentiekis, bet man 
reikės prisijungti prie miestelio kanalizacijos, o tai kainuos. 

Taip pat nepasakiau, kad man reikės pinigų įrangai. Turiu fotoa- 
paratą, labai gerą objektyvą, bet dar reikia šviestuvų, minkštų dėžių, 
reflektorių, trikojo, blykstės laikiklio, kelių fonų ir, žinoma, įrengimų 
tamsiam kambariui, medžiagų, nes — cha cha — Koul Kryke ar jo 
apylinkėse nemačiau nė vienos laboratorijos. Ir dar reikės vieno arba 
dviejų objektyvų. Gal trijų. 

Kai kalbėjome apie mano verslą, Fordas paklausė, kodėl aš persi- 
galvojau ir nebenoriu išvažiuoti iš Koul Kryko. Manau, melavau įtiki- 
namai. Tiesą sakant, kai ką nutylėjau. Tačiau kalbėdama apie Harietą 
ir kaip mane paveikė tas vardas, nemelavau — o Fordas vos neišvertė 
manęs iš koto, kai pasakė žinąs, kas toji Harieta Lein. 

Per naktį aš nusprendžiau, kad kalta mano pernelyg laki vaiz- 
duotė, įtikinusi mane, jog Žinau daugiau apie tai, kas įvyko ar neįvyko 
Koul Kryke. Vakarieniaujant — žvakių šviesa, jūros gėrybės, šokoladi- 
nis pyragas — jaučiausi ramesnė, nes Fordas sutiko atnaujinti pastatą, 
todėl mes smulkiai aptarėme, ką žinome ir ką sužinojome. Tai buvo 
pirmas tikrai nuoširdus pokalbis po ilgo laiko. 

Papasakojau jam apie keletą keistų akimirkų Koul Kryke ir kad 
kažkodėl labai gerai pažįstu šį namą. 

— Bet apie tą pastatą nežinojai, — pastebėjo jis. 

— Gal ir žinojau, — atsakiau, mat ėmusi tvarkyti sodą, pirmiau- 
sia patraukiau ten. 

Kaip visuomet, Fordas atidžiai klausėsi. Pasakiau apie šį namą 
prisimenanti tiek daug, jog net žinau, kur yra slaptas kambarys — iki 
tos minutės nė nenutuokiau, kad toks egzistuoja. Mudu apstulbę su- 
žiurome vienas į kitą. 

— Antrame aukšte, — sumurmėjau. — Už tų dėžių. 

Mes skubiai pašokome, parversdami kėdes, ir pasileidome bėgti, 
pasiekdami tarpdurį tuo pačiu metu. Jau norėjau stumtelėti Fordą į 
šoną, bet laiku prisiminiau, kad noriu fotografavimo įrangos, todėl 
žingtelėjau atgal. 


143 


Jude Deveraux 


— Tik po jūsų, — mandagiai tariau. 

Fordas žvilgtelėjo į mane, tarsi būtų pasijutęs nepatogiai, bet pas- 
kui pasakė: 

— Kas greičiau laiptais? — Ir nukūrė. 

Kaip elgtis po tokio iššūkio? Bet jis nežinojo, kad virtuvėje buvo 
durelės, kurios atrodė lyg būtų sandėliuko šepečiams laikyti, bet iš 
tiesų vėrėsi į labai siaurus laiptelius — abejoju, ar Fordas ant jų išsi- 
tektų. Kol jis bėgo plačiais pagrindiniais laiptais, aš prasmukau į viršų 
iš virtuvės ir ėmiau jo laukti. 

Tai bent veido išraiška! Gaila, kad neturėjau fotoaparato, tikrai 
būčiau laimėjusi prizą. 

Fordas aiškiai nesitvėrė savame kailyje, norėdamas sužinoti, kaip 
aš jį aplenkiau, bet neklausė. Mes nubėgome į sandėlį ir pradėjome 
svaidyti dėžes į koridorių. 

„Slaptas kambarys“ gal per skambus pavadinimas. Tai tebuvo 
drabužinė, padaryta iš dalies kambario, o vėliau visiškai užklijuota 
taPatais. Kažkas (gal aš vaikystėje) nuplėšė popierių tiek, kad durys 
prasivertų per pirštą. Mes turėjome smarkiai truktelėti, kad durys atsi- 
darytų pakankamai plačiai ir Fordas galėtų pralįsti. 

— Kam gali šauti į galvą aklinai užklijuoti drabužinę? — nusi- 
stebėjo jis. 

Mudu prasibrovėme į ankštą patalpą, kur buvo tamsu nors į akį 
durk. 

Pasirausęs kišenėse, Fordas išsitraukė degtukų dėžutę — jo kiše- 
nių turinys prilygo devynmečio berniuko — ir užžiebė vieną degtuką. 
Menkoje šviesoje tesimatė seni taPatai. 

Staiga Fordas išplėtė akis. Jis užpūtė degtuką ir prakalbo tokiu 
perdėtai ramiu balsu, kad aš iškart sustingau iš baimės. 

— Eik iš čia. Atidaryk duris ir išeik. 

Padariau kaip liepta — kaip nepaklusi tokiam tonui; Fordas iš- 
sekė man iš paskos. Vos išėjęs, jis uždarė duris ir atsirėmė į jas. 

— Kas ten buvo?— sušnabždėjau. Mintis perskrodė žodis „vel- 
nias'. Ar šiame name yra velnias?-Gal, būdama vaikas, atradau šį kam- 
barėlį ir pamačiau... 

— Bitės. 

— Ką? 

— Ten didžiausias bičių avilys, kokį kada esu matęs. Jis buvo tau 
už nugaros. Tikriausiai bitės apsigyveno šiame kambarėlyje, o koks 
nors tinginys, užuot atsikratęs jų, aklinai užklijavo duris. 

— O aš pagalvojau... — prasižiojau, bet nebaigusi pradėjau juok- 
tis. Kai pasakiau Fordui, ką buvau pagalvojusi, jis irgi nusijuokė. 

Mes juokėmės kartu, tačiau nelietėme vienas kito. Nusprendžiau 
daugiau nesiliesti prie jo. Tada, kai apsikabinau jį ir spontaniškai išbu- 
čiavau, pasielgiau kaip su tėvu. Bet staiga pajutau, kad mano jausmai 
jam toli gražu ne dukteriški. 

Kai atsitraukiau ir pažvelgiau į jį, jis visai neatrodė senas. Tiesą 
sakant, tos raukšlelės palei akis rodo jo charakterį, o ne amžių. Ir jo 
labai graži burna. Jei atvirai, kuo daugiau laiko praleidžiu su juo, tuo 
patrauklesnis jis man atrodo. Džonas Travolta, pamaniau. Kas, kad pa- 
gyvenęs, bet vis dar seksualus. Fordas irgi. 

Staigiai patraukiau rankas nuo jo kaklo. Iš pradžių geidžiau gra- 
žuolio septyniolikmečio, o dabar, regis, susižavėjau vyru, kuris galėtų 
būti mano... Kad ir kaip ten būtų, Fordas man per senas. 

Reikia pradėti susitikinėti su vyrais. 


Vienuoliktas skyrius 


Fordas 


Viską apgalvojęs nusprendžiau, kad protingiausia bus pakeisti 
savo prioritetus. Užgniaušiu tą nenugalimą norą sužinoti kodėl ir nu- 
kreipsiu savo mintis kita linkme. Džekės aistra fotografijai ir suteikė 
tą kitą linkmę. Esu tikras, kad kažkada atrodžiau panašiai kaip ji. Kai 
pradėjau rašyti, tapau it apsėstas, rašymas buvo vienintelis dalykas, 
apie kurį galvojau — kaip ir Džekė dabar dega noru įkurti savo foto- 
grafijos studiją ir pažiūrėti, ar jai pasiseks toje srityje. 

Savaitė prabėgo tyliai ir ramiai, tačiau, nepaisydamas savo ketini- 
mų, vis dėlto mąsčiau apie Džekės istoriją. Kaupėsi vis daugiau faktų, 
kurie vertė mane manyti, jog Džekė vaikystėje matė tai, ko neturėjo 
matyti — žmogžudystę. Įtariau, kad jos motina buvo viena iš tų, kurie 
nužudė tą vargšę moterį, ir tai, kad ji nesigailėjo tai padariusi, privertė 
Džekės tėvą pagrobti ir išsivežti dukrą. 

Aš ne psichiatras, nes kitaip tikriausiai būčiau norėjęs, kad 
Džekė išsipasakotų. Nors, mano nuomone, didžiulio skausmo iš- 
liejimas kaip gydymo priemonė buvo pernelyg sureikšminta. Ką 
gero tai duotų, jei vėl viską iškelčiau į paviršių? Ar tai padėtų Džekei 
prisiminti, ką ji iš tikrųjų matė ir girdėjo — lėtą ir agonišką moters 
mirtį? O ką nusikaltimą mačiusiai liudininkei padarytų žudikas — ar 
žudikai? 

Kad ir kaip ten būtų, nutariau nebesigilinti į tą istoriją su velniu. 
Tikėjausi, kad tas, kas atmetė mums akmenį su informacija, paliks 

mus ramybėje. O kai siuntinys iš teismo eksperto taip ir neatėjo, aš 
nepaskambinau ir nepriminiau. 

Tiesą sakant, aš jau buvau sugalvojęs temą knygai — be jokio vel- 
nio joje. Tai bus knyga apie vienišumą, apie žmogų, praradusį tikėjimą 
savimi ir kitais, bet pamažu atrandantį kuo tikėti. Dar neturėjau nei 
detalaus plano, nei smulkmenų, pavyzdžiui, kuo gi pagaliau tas žmo- 
gus patikėjo, bet jaučiau, kad sugalvosiu. 

Dar didesnė tiesa buvo tai, kad aš ėmiau mėgautis gyvenimu. Ne- 
buvau toks kvailas, kad nesuprasčiau, jog vėl pradėjau dairytis žmonos, 
panorau grįžti į tą laiką, kai jaučiausi laimingas. Kam save apgaudinė- 
ti — to ieškojau ir daugelyje savo sekretorių, kurias tai samdydavau, tai 
atleisdavau. Man nereikėjo asistentės, man reikėjo žmogaus, panašaus 
į Mane, neturinčio savo gyvenimo ir norinčio tapti mano gyvenimo 
dalimi. Apšaukdavau jas, kad neva nesugeba susitvarkyti su darbu, bet 
iš tiesų aš pykau — oO gal pavydėjau, — kad jos eidavo namo pas savo 
draugus ir artimuosius. Man norėdavosi rėkti, kad ir aš kažkada turė- 
jau šeimą, žmones, su kuriais švęsdavau Padėkos dieną ir Kalėdas. 

Bet negalėjau. Pirmiausia niekas nebūtų manimi patikėjęs. Pa- 
saulis mano, kad jei esi asmuo, dalijantis autografus, tau nereikia to, ko 
reikia „paprastiems žmonėms“. | 

Kurgi ne. Vienišas savo viršūnėje. Gali verkti kiek nori. Tai jau 
girdėta. Tačiau kad ir kaip būtų, dabar jaučiausi laimingesnis nei po 
Pat mirties ir nenorėjau to sugriauti. Rytais truputį padirbėdavau, bet 
po pietų įsitaisydavau sode, kurį Džekė vadavo iš piktžolių, gurkšno- 
davau limonadą ir šnekučiuodavausi su visais, kas apsilankydavo. 

Nors Džekė buvo dygi kaip artišoko lapas, žmonėms ji patiko, o 
jos entuziazmas dėl fotografijos studijos buvo užkrečiantis. Kiekvieną 
dieną kas nors užsukdavo pažiūrėti, kaip vyksta darbas. Turiu prisipa- 
žinti, kad net aš panorau būti viso to dalimi. Po vakarienės vartydavau 
storą „BAH“' katalogą, kurį Džekei atsiuntė kažkokia fotografijos kom- 
panija iš Niujorko, ir mes kalbėdavomės apie fotografo darbo subtily- 
bes. Perskaičiau visas knygas apie fotografavimą, kokias ji turėjo — iš 
viso net tris, — tada užsakiau dar septyniolika per internetą, ir, kai jas 
atsiuntė, leisdavome vakarus jas skaitydami. 

Vieną vakarą pas mus pasiliko Tesa, Elės dukra. Nežinau, ar 
jos motina dirbo, ar šiaip norėjo pailsėti — o gal Džekė norėjo, kad 

mergaitė pasiliktų. Kad ir kaip būtų, vakaras su vaiku praėjo gana 
smagiai. 

Iš pradžių mane erzino Tesos buvimas. Mano patirtis su vaikais 
buvo gana ribota ir dažniausiai aš norėdavau, kad jie nelįstų man į 
akis. Todėl nebuvau labai laimingas, kai nusileidęs apačion limonado 
ir sausainių, radau Džekę, sėdinčią su devynmete. Pasijutau taip, tarsi 
būtų trukdomas mano laikas, be to, kaip man su ja elgtis? Ignoruoti 
„vaiką ir kalbėti apie suaugusiųjų reikalus? O gal geriau klausinėti ją 
apie mokyklą ir girti jos piešinius? 

Mergaitė nieko nesakė, todėl nusprendžiau nekreipti į ją dėmesio 
ir šnekėtis tik su Džeke. Bet suskambo telefonas, ir Džekė nuėjo atsi- 
liepti. Likau vienas su Tesa. Neatrodė, kad ji domėtųsi manimi labiau 
nei aš ja, todėl tik sėdėjome ir tylėdami gėrėme limonadą. 

Po kurio laiko, kai atrodė, jog Džekė nebeatsiplėš nuo telefono, 
pasiteiravau: 

— Tai ką ten išradinėjai? 

Man patinka, kad vaikai neturi jokio supratimo apie taisykles. Jie 
nežino, ką turėtų ir ko neturėtų daryti. Pavyzdžiui, vaikai nežino, kad 
nederėtų džiaugtis dėl peštuko pusbrolio mirties. Todėl remdamasis 
savo menka patirtimi pagalvojau, jog nebūtina mandagiai pasikalbėti 
apie orą, kad galėtum pereiti prie įdomesnių dalykų. Be to, dar nebu- 
vau sutikęs vaiko, kuriam rūpėtų oras. 

— A, šį bei tą, — atsakė mergaitė, kviečiamai pažvelgusi į šoną. 

Aš tylėdamas mostelėjau ranka, tarsi sakydamas: rodyk kelią. 

Nusekiau paskui ją į krūmus. Tiksliau sakant, į džiungles. Kažkur 
pačiame mano nuosavybės kampe, daugelį metų nemačiusiame dal- 
gio, Tesa parodė man angą prie žemės — triušiui ji būtų patikusi. Tada 
pažiūrėjo į mane ir tarė: 

— Tu ten nepralįsi. 

Man jau gana moterų, sakančių, kad aš per stambus. Dėbtelėjau 
į ją. 

— Pažiūrėsim. 

Nežinau, kas man atsitiko, bet po minutėlės aš jau broviausi pro 
krūmus it gyvatė, medžiojanti žiurkę. Žinoma, man įlindus, anga pa- 
didėjo dvigubai; nukentėjo ne tik drabužiai, bet ir oda, kol pagaliau 
įsirangiau į vidų. 

Viduje mergaitė buvo pasistačiusi žalią iglu. „Nieko sau“, — nu- 
supintas sienas — jos atrodė tokios tankios, kad, pagalvojau, atlaikytų 
net vandenį. 

Tesa buvo paprasta maža mergaitė, tačiau, žiūrėdamas į jos iš- 
didžią šypseną, aš mačiau būsimą korporacijos valdytoją. Ji buvo pro- 
tinga, ryžtinga ir savarankiška. Ne iš tų vidutiniokų, kurie daro viską, 
kad tik įtiktų mokytojai. 

— Dar kam nors rodei? — paklausiau. 

Kai Tesa papurtė galvą, pasijutau pamalonintas. Tada ji pagrai- 
bė už savęs ir ištiesė man sausą puokštę iš lapų, pagaliukų, samanų, 
trupučio purvo, akmenukų ir gilių — ji buvo fantastiška. 

— Man patinka, — pasakiau, ir mergaitė vėl plačiai nusišypsojo. 

Kai Tesa daugiau nepratarė nė žodžio, man toptelėjo, kad turbūt 
mums jau reikėtų išeiti, galbūt kad Džekė nepamatytų slėptuvės. Atsi- 
gulęs ant pilvo, dabar jau pro padidintą tunelį iššliaužiau atgal į saulės 
šviesą. Kai Džekė pagaliau baigė kalbėti telefonu, Tesa ir aš sėdėjome 
savo vietose, tarsi nė nebūtume iš jų pakilę, o kai Džekė nusisuko kaž- 
ką pasakyti Natui, aš mirktelėjau Tesai, ir ji nusišypsojo, palenkdama 
galvą prie savo stiklinės su limonadu. 

Taigi dienomis užsirašinėdavau mintis savo būsimai knygai apie 
vienišą Žmogų, o popietes leisdavau mėgaudamasis Džekės kuriamu 
visuomeniniu gyvenimu. Vieną dieną mes vėl kepėme kepsnius su Ele, 
Tesa ir apsistojusia netoliese pora iš Ešvilio. Kadangi Džekė susipaži- 
no su jais parduotuvėje, mudu vos nesusimušėme dėl nepažįstamųjų 
kvietimo vakarienės. Bet jiedu pasirodė esą puikūs Žmonės, ir mes 
smagiai praleidome laiką. | 

Vieną dieną, nusileidęs apačion, neradau nei limonado, nei 
sausainių, nei Nato su Džeke. Truputį paieškojęs, radau ją virtuvėje, 
juokaujančią su simpatiška moterimi, kuri atrodė keistai pažįstama. 
Džekė pristatė ją kaip D. L. Heizel. 

„A, skulptorė, — pasakiau sau. Didžiavausi savimi, kad prisimi- 
niau, bet vis tiek negalėjau suprasti, kodėl ji pasirodė man matyta. 

Moteris turėjo maždaug tiek metų kiek aš, gal šiek tiek vyresnė; 
kadaise ji buvo tikra gražuolė. Ji atrodė vis dar patraukli, tik šiek tiek 
apvytusi. Be to, gal man tik atrodė, bet jos akyse glūdėjo liūdesys. Su- 

gavau Džekės žvilgsnį, įsmeigtą į mane, ir supratau, kad vėliau ji man 
kažką pasakys. 

Ir tikrai, išėjus Desei — taip moteris prašė ją vadinti, — Džekė 
papasakojo, kad toji skulptorė kažkada vaidinusi muilo operoje. Aha, 
pagalvojau. Garsiai nepasakiau, bet žinojau, kurioje. Ją žiūrėdavo Pat 
motina, ir aš dažnai matydavau, kai skusdavau bulves pietums. 

— Ji metė aktorystę, kad apsigyventų čia? 

Džekė gūžtelėjo pečiais, parodydama, jog irgi negali to suprasti. 

— Pasakojama, kad ji užaugo Koul Kryke, bet labai jauna išvyko 
į Los Andželą. Ten netrukus gavo vaidmenį muilo operoje ir turėjo 
didelį pasisekimą. Bet kai parvyko čia į geriausios draugės vestuves, 
pasiliko Koul Kryke ir niekada nebegrįžo į Los Andželą. Jos herojė 
filme buvo nužudyta, o Desė pradėjo domėtis skulptūra. Jos profesinė 
pavardė D. L. Heizel. O tikrasis vardas — Desė Meison. 

— Kas toji draugė? 

— Tavo gyvenimo meilė, — paironizavo Džekė, bet aš ne iš karto 
susigaudžiau, ką ji turėjo galvoje. 

— Rebeka? 

— Toji pati. 

— Ji nėra... — pradėjau, bet užsičiaupiau. Kam vargintis? Įdomu, 
ar visas miestelis galvoja, kad aš sukuosi aplink moterį, su kuria persi- 
mečiau vos keliais žodžiais? 

Desė man patiko. Tiesą sakant, labai. Ji atėjo pas mus vakarie- 
niauti penktadienį ir pakvietė mane — ne Džekę — papietauti jos 
namuose šeštadienį. 

Kai Desę pamačiau pirmą kartą, ji pasirodė man gana tyli, netgi 
prislėgta ir daugiausiai kalbėjosi su Džeke. Ji porą kartų sugavo mano 
žvilgsnį ir aš, jausdamas kaltę, nusukdavau akis į šoną. Labai stengiau- 
si prisiminti, kur esu ją matęs, bet man nesisekė. 

Be to, kuo daugiau ją stebėjau, tuo gražesnė ji man atrodė. Tai 
buvo subrendusi moteris ir ji išmanė apie suaugusiųjų reikalus. Žiūrė- 
jau į Džekę ir Desę, stovinčias prie virtuvės kriauklės, ir galvojau: jos 
kaip Sofija Loren ir Kalista Flokhart. 

Tą kartą Desė neužsibuvo, bet kai penktadienį atėjo vakarieniau- 
ti, atrodė nuostabiai. Ji vilkėjo suknelę su plačiu diržu ir V formos iš- 
kirpte, atidengiančia jos puikią krūtinę. 

O tada ji padarė kai ką, kas vos nepravirkdė manęs svečių aki- 
vaizdoje. 

Desė atvyko paskutinė. Aš dėliojau į lėkštes duoną su kukurūzais 
ir kepto viščiuko gabaliukus, kai įėjo ji, atrodydama ir kvepėdama 
kaip tikra moteris — negaliu net apsakyti, koks malonumas pamatyti 
moterį, vilkinčią ne marškinėliais ir džinsais. Plaukus ji buvo sukėlusi į 
viršų, ausyse segėjo didelius auksinius auskarus, avėjo basutes, iš kurių 
kyšojo rožine spalva nulakuoti nagai. 

Ji atsargiai laikė priešais save medinę dėžutę, tarsi joje būtų kaž- 
kas trapaus. Pagalvojau, kad tai tortas, ir ištiesiau rankas, norėdamas 
paimti, bet išgirdau, kaip Elė sušnabždėjo „o Dieve“, tada Nato senelė 
ištarė „pasigailėk mūsų, todėl atitraukiau rankas ir žvilgtelėjau į Dže- 
kę. Ji truktelėjo pečiais, nieko nesuprasdama. 

Tesa, kuri paprastai stovėdavo nuošaly, pribėgo, atsistojo priešais 
Desę ir paklausė: 

— Ar galiu atidaryti? Prašau! Prašau! 

Nesupratau, kas vyksta, bet mano smalsumas jau pasiekė vir- 
šūnę. 

Kai Elė drebančiomis rankomis puolė nurinkinėti nuo stalo 
lėkštes ir taures, pamaniau, kad tuoj numes jas ant grindų, bet Džekė 
jai padėjo. Desė stovėjo ir laukė, glausdama dėžutę prie krūtinės, kol 
stalas liko švarus, ir tik tada padėjo ją per vidurį. 

Tada žingtelėjo atgal, šyptelėjo Tesai ir linktelėjo. 

Tesa triumfuodama žvilgtelėjo į motiną ir uždėjo rankas ant 
dėžės. Jos dugnas buvo plokščias, medinis, pėdos pločio, o viršus už- 
dengtas kubo formos dangčiu. 

Džekė priėjo ir atsistojo šalia manęs. Ant dėžės buvo užrašytas 
žodis „priekis“, ir toji pusė buvo atsukta į mane. Išplėtęs akis stebėjau, 
kaip Tesa lėtai nukėlė dangtį. 

Desė buvo skulptorė, todėl numaniau, kad dėžėje koks nors jos 
kūrinys. O kadangi ji buvo žymi, nenuostabu, kad žmonės taip reaga- 
vo į jos darbus. 

Tačiau niekas negalėjo paruošti manęs tam, ką išvydau, Tesai 
nukėlus dangtį. Priešais mane stovėjo maža molio skulptūra — dviejų 
moterų galvos ir pečiai. Jaunesnioji šypsojosi ir žvelgė žemyn, o vyres- 
nioji meiliai Žiūrėjo į jaunesniąją. 

Pat ir jos motina. Panašumas buvo stulbinantis. 

Jei ne Džekė, lengvai stumtelėjusi mane ant kėdės, būčiau su- 
sileidęs vietoje. Niekas neištarė nė žodžio. Tikriausiai net paukščiai 
nustojo čiulbėti, kai žiūrėjau į tą molio gabalėlį. Tai jos. Dvi moterys, 
kurias mylėjau labiau nei savo sielą. 

Ištiesiau ranką, kad pajusčiau jų šilumą. 

— Atsargiai, — perspėjo Desė, — ji dar drėgna. 

Atitraukiau ranką ir keletą kartų įkvėpiau, mėgindamas nusi- 
raminti. Džekė stovėjo man už nugaros, uždėjusi ranką ant Paties ir 
švelniai spausdama, suteikdama man stiprybės. 

Pagaliau atsitokėjau tiek, kad pažvelgčiau į Desę. 

— Kaip?.. — išspaudžiau. 

Ji nusišypsojo. 

— Internete. Jūs Žymus žmogus, todėl jūsų pilna visur. Peržiū- 
rėjau jūsų Žmonos ir uošvės nuotraukų kopijas ir... — Ji pažvelgė į 
skulptūrą. — Jums patinka? 

Man užgniaužė gerklę, akis aptemdė ašaros. Aš tuoj apsikvailin- 


siu! 

— Be galo! — išgelbėjo mane Džekė. — Jis neteko žado, juk taip, 
ar ne? 

Aš tik linkčiojau, nepajėgdamas nuryti gumulo, įstrigusio gerk- 
lėje. 


— Sakyčiau, tokia proga reikėtų išgerti šampano, — pareiškė 
Džekė, — bet jūs visi turite padėti man išimti jį iš šaldytuvo. 

Buvau dėkingas Džekei, kad nusivedė visus žiūrovus ir paliko 
mane vieną su Dese. Ji prisitraukė kėdę šalia manęs, atsisėdo ir padėjo 
rankas ant stalo. 

— Tikiuosi, jūs nieko prieš, — tyliai prakalbo ji. — Gal aš per- 
nelyg pasitikėjau savimi, bet Pat motina buvo viena geriausių mano 
skaitytų knygų. Verkiau nuo antro iki paskutinio puslapio. Jūs išaukš- 
tinote moterį, kuri šiaip jau būtų pamiršta. Kai susipažinau su jumis, 
panorau padovanoti ką nors tokio, kas parodytų mano dėkingumą už. 
tą knygą. 

Negalėjau ištarti nė žodžio, nes žinojau, kad jei tik prasižio- 
siu — apsižliumbsiu. Todėl tylėdamas tik ištiesiau ranką per stalą, 
spustelėjau josios ir linktelėjau. 

— Gerai, — tarė ji, — nes man labai svarbu, kad skulptūra jums 
patinka. Bet čia tik molis — galiu pakeisti į ką tik norite. 

— Ne! — išsprūdo man. — Ji nuostabi. 

Jaučiau, kad ji šypsojosi, bet negalėjau atitraukti akių nuo skulp- 
tūros. Taip Pat šypsodavosi, kai skaitydavo mano rankraščius. O jos 
motina meilės sklidinomis akimis slapčia žvilgčiodavo į savo vyrą ir 
dukrą. Kažin ar ji kada nors taip žiūrėjo į mane? 

Bet aš žinojau atsakymą. Žiūrėjo, pagalvojau, ir dar stipriau spus- 
telėjau Desės ranką. 

— Jie ateina, — pasakė ji, — susiimkite. 

Aš šyptelėjau, nusišluosčiau ašaras ir šnirpštelėjau. Desė uždarė 
dėžę. 

— Turiu pasiulymą papietauti sekmadienį mano namuose. Galė- 
tume pasikalbėti apie liejinį iš bronzos. 

Aš linktelėjau; jaučiausi jau geriau, bet vis dar bijojau prakalbėti. 

— Jūs vienas, — tyliai pridūrė ji. — Pirma valanda tinka? 

Pasukau galvą ir pažvelgiau į ją. Tai buvo daugiau nei kvietimas 
pietų.. Taip ji pasakė, kad jei aš domiuosi ja, ji irgi neabejinga. Taip, 
domiuosi, pagalvojau ir linktelėjau jai. Mudu nusišypsojome vienas 
kitam ir visą likusį vakarą laikėmės atskirai. 

Tačiau tai neapkvailino Džekės. Praėjus maždaug trim su puse 
sekundės po paskutinio svečio išvykimo, ji pareiškė, kad mano elgesys 
su Dese buvo „nepadorus“. 

— Ką tavo karta išmano apie padorumą? — atkirtau. — Lakstai 
vilkėdama mano kojinių dydžio marškinėliais, rodydama nuogą bam- 
bą ir manai, kad žinai, kas yra padorumas? 

Mano dideliam pasipiktinimui, Džekė šaltai šyptelėjo ir išdulkėjo 
iš kambario. 

Nemačiau jos iki kito ryto; tikėjausi rasti ją virtuvėje, besitran- 
kančią puodais ir keptuvėmis, ištiktą pavyco priepuolio. Kodėl mote- 
rys tokios pavydžios? 

Tačiau virtuvėje Džekės nebuvo. Dar blogiau, nebuvo ir pusryčių. 
Dvidešimt minučių blaškiausi po aiškiai per didelį namą, kol ją sura- 
dau. Ji krovėsi į kuprinę savo fotografavimo reikmenis. Avėjo storapa- 
džius batus, kurie, rodės, svėrė daugiau nei ji pati. 

— Kur nors išeini? — paklausiau. 

— Taip, — atsiliepė ji. — Šiandien šeštadienis, aš imu laisvą die- 
ną. Oras puikus, noriu padaryti keletą gėlių nuotraukų. 

Nenorėjau likti vienas tame urviniame name. Praleidau vienu- 
moje šešerius metus, o dabar, po kelių savaičių draugijos, nebegalėjau 
pakęsti vienišumo. 

— Eisiu kartu, — pasakiau. 

Džekė paniekinamai prunkštelėjo ir nužvelgė mane nuo galvos 
iki kojų. Vilkėjau senus marškinėlius ir plačius šortus — savo pižamą. 
Taip, per pastaruosius metus priaugau keletą kilogramų, bet po jais 
dar daug raumenų. 

— Aš laipiosiu po kalnus, — pareiškė ji, tarsi man tai būtų neįvei- 
kiama kliūtis. — Be to, tu neturi tinkamų batų ir net gertuvės. 

Čia ji mane pričiupo. Niekada nemėgau laipioti po kalnus. Kebe- 
riojiesi visą dieną, dešimt minučių paspoksai į gražų vaizdą, o tada ir 
vėl žemyn. Geriau likti namuose ir paskaityti knygą. 

— Kažkur mačiau parduotuvę alpinistams ar kažką panašaus. 

— Taip, — tarė ji, užsimesdama kuprinę. — Bet esu tikra, kad ją 
atidarys tik devintą, o dabar septynios ir aš pasiruošusi eiti. 

Ji šyptelėjo man ir pasuko prie laiptų. 

Aš garsiai atsidusau. 

— Gerai, paskambinsiu Desei, gal ji laisva. 

Džekė stabtelėjo ir atsigręžė su tokia veido išraiška, kad, rodės, 
tuoj sudraskys mane. 

— Renkis, — iškošė pro sukąstus dantis. — Džinsai, marškinėliai 
ir marškiniai ilgomis rankovėmis. 

Maivydamasis atidaviau jai pagarbą ir užlipau į savo kambarį. 

Sporto prekių parduotuvė turėjo atsidaryti tik dešimtą. Iki to lai- 
ko aš pavalgiau padorius pusryčius, kurie turėjo palaikyti mano jėgas 
tokią įtemptą dieną, atsiėmiau užsisakytas knygas už 156 dolerius, o 
tada nuvažiavome į sporto prekių parduotuvę. Džekės kantrybė buvo 
beišsenkanti. Ji tris kartus papasakojo man apie šviesos lygius ir saulės 
padėtį — tik tam, kad aš žinočiau, jog per mane ji praleis geriausią 
šviesą. Bet paskui atsikeršijo, aprengdama mane taip, tarsi aš ketinčiau 
kopti į Everestą. 

Tiek jau to, pagalvojau, paduodamas pardavėjui savo kreditinę 
kortelę, galėsime su Tesa pasistatyti palapinę kieme ir pažaisti. Bent 
jau man nereikės šliaužioti. 

Praeitą savaitę vieną dieną Tesa pasakė, kad ji su mama buvo 
didelėje antikvarinėje parduotuvėje ir matė tvorą. Iš pradžių nesupra- 
tau, apie ką ji kalbėjo, bet netrukus mes jau sėdėjome mano naujajame 
keturratyje ir važiavome į tą parduotuvę. Grįžome prisikrovę į mašiną 
pakankamai daug Viktorijos stiliaus tvoros stulpelių — su varte- 
liais — jos slaptajam nameliui, kad Natas neišardytų jo su dalgiu. 

Dar nusipirkome betoninių įvairių gyvūnėlių statutėlių: du triu- 
šius, keturias varles, vieną drakoną, dvi nudažytas žąsis, keturiolika 
akmeninių boružėlių (jos buvo nupigintos) ir mažą berniuką žveją. 
Džekė neapsidžiaugė visa tai pamačiusi, tik paklausė: „Ką? Ir jokių 
nykštukų?" Mudu su Tesa nusijuokėme, nes beveik pusvalandį svars- 
tėme, pirkti ar nepirkti nykštukų. Bet pagaliau man pavyko įkalbėti 
Tesą jų nepirkti. 

Taigi kai mudu su Džeke atlikome visus darbus ir apsipirkome, 
buvo po vienuoliktos. Pamačiusi, jog žiūriu į laikrodį, Džekė susi- 
raukė. 

— Prisiekiu visais šventaisiais — jei dabar bent užsiminsi apie 
pietus, tikrai pasigailėsi, kad gimei. 

Man pasidarė smalsu, ko ji galėtų griebtis, bet nutylėjau. Kupri- 
nėje turėjau keletą kaloringų batonėlių ir apie porą kilogramų riešutų 
ir sėklų, todėl nusprendžiau, kad išgyvensiu. Išsišiepęs tariau: 

— Aš pasiruošęs. 

Džekė tylėdama nusisuko, bet aš lyg ir išgirdau ją sumurmant: 
„Dievas yra. 

Įsėdome į pikapą ir ji nurodė, kur važiuoti. Norėjau paklausti, 
kaip ji ketino nusigauti iki kalnų, jei nebūčiau važiavęs kartu, bet ne- 
atrodė, kad ji nusiteikusi atsakyti. 

Mes vis vingiavome siaurais keliukais, kol pagaliau įsukome į iš- 
važinėtą, piktžolėmis apaugusį keliuką. Nepanašu, kad tuo keliu kas 
nors būtų naudojęsis. 

— Kertu lažybų, kad žemėlapyje tu jo neradai, — pasakiau. 

Džekės veide nebeliko pykčio; ji grožėjosi nuostabiomis apylin- 
kėmis. 

— Ne, — tarė ji. — Aš tiesiog jį Žinojau. 

Ir vėl, pagalvojau ir beveik pasigailėjau, kad atvažiavome. Nors 
kita vertus, džiaugiausi, kad ji neklaidžios čia viena. Aš ne tiek baimi- 

nausi, kas gali jai atsitikti, kiek to, ką ji gali pamatyti. Gal apgriuvusią 
trobelę? Vietą, kur buvo gyva palaidota moteris? 

Įvairavau į laukymę, bet kai Džekė pasisuko, norėdama išlipti iš 
mašinos, sučiupau ją už rankos. 

— Čia juk ne ta vieta, kur... na, supranti. 

— Kur toji moteris kalbėjosi su velniu? — šyptelėjo Džekė, ir 
man palengvėjo, kad ji nebepyksta. — Ne. Tiksliai nežinau, bet manau, 
kad ta vieta kitoje Koul Kryko pusėje. 

Ji vėl pabandė išlipti, bet aš nepaleidau jos rankos. 

— Žinai, jei kartais suklydai ir mes vis dėlto pamatysime seną 
trobelę... | 

— Apsisuksiu ir dumsiu kiek kojos neša, kad velnias nepavytų. 

— Pažadi? — rimtai paklausiau. 

— Tegu mane perkūnas trenkia. 

— Ne tokio atsakymo tikėjausi. — Mudu nusijuokėme ir išlipome 
iš Mašinos. 

Po dviejų valandų keikiausi susiriesdamas, kad panorau eiti su ja. 
Kodėl pabijojau likti namuose? Išsigandau vienumos? Kad sėdėsiu ir 
skaitysiu? O gal kad maudysiuosi savo didžiulėje vonioje, gersiu alų ir 
skaitysiu? Snausiu ant sofos? Kurio iš šių dalykų nenorėjau? 

Sekiau paskui Džekę kalnų takeliu, tokiu siauru, kad mano ma- 
žieji piršteliai jau buvo už krašto. Sulig kiekvienu žingsniu bijojau pra- 
rasti pusiausvyrą, nes kliuvinėjau už pagalių, akmenų, duobių, prisi- 
dengusių samanomis, slidžių augalų, skruzdėlynų ir juodo purvo, kurį 
Džekė vadino „pelkiniu“. Suprakaitavau, įskaudo kojas, ėmė mausti 
nugarą. Nors saulė kaitino gana smarkiai, jos spinduliai nepasiekė 
miško dangos, todėl visur buvo drėgna. O ant galvų ištisai kažkas kri- 
to — tokie geltoni, balti ir milijonai žalių. Be to, visi valstijos vorai kaip 
susitarę ištempė skersai tako savo nematomus tinklus, kurie lipo man 
prie veido. Kad ir kaip stengiausi juos nusibraukti, galų gale ėmiau 
jaustis kaip musė, ruošiama vakarienei. 

— Argi tai ne pati nuostabiausia vieta pasaulyje? — grožėjosi 
Džekė, atsisukusi į mane, eidama atbulomis tuo klastingu taku. 

Aš nusibraukiau nuo liežuvio šešias ilgas gijas. Būčiau ėjęs už- 
sičiaupęs, bet oras toks drėgnas ir slogus, kad bent retkarčiais turėjau 
įkvėpti deguonies. 

— Taip, gražu, — pritariau, priplodamas kažkokį vabalą. Tokių 
vabalų turbūt nematė joks kitas gyvas žmogus. 

Po dešimties minučių Džekę apėmė ekstazė, nes ji pamatė kažko- 
kias dideles rožines gėles. Ji tvirtino, jog tai orchidėjos, ir užsigeidė jas 
nufotografuoti. Aš jau taikiausi sudribti ant rąsto, tačiau ji riktelėjo ne- 
sėsti. Pirmiausia, pasakė ji, reikia apsidairyti, ar aplinkui nėra, cituoju, 
„skydasnukių, varinių gyvačių ir barškuolių. 

Kol ji žvalgėsi, ar man saugu atsisėsti, prisiminiau savo pusbrolį 
Noblį. Jei jis norėtų nufotografuoti orchidėjas (ko negaliu įsivaizduoti, 
bet ne apie tai dabar kalbama), atriedėtų čionai su savo galingu dži- 
pu — velniop ekologiją, — ir dyzelinio variklio triukšmas priverstų 
sprukti bet kokią save gerbiančią gyvatę. 

Tačiau aš buvau su Džeke, todėl mes „gerbėme“ florą ir fauną, taip 
pat ir mirtinai nuodingas gyvates. 

Džekė pasitiesė ant žemės didelį blizgantį plastiko gabalą ir liepė 
man nesimaišyti po kojomis, kol ji dirbs. Aš per daug nesiginčijau, bet 
vis dėlto nusiėmiau savo sunkią kuprinę — tai kas, kad Džekė nešė 
fotografavimo reikmenis, o aš tik maistą su vandeniu, vis tiek ji buvo 
sunki — ir priguliau. Jaučiausi toks pavargęs, kad nė sėdėti neišgalė- 
jau. 

Būčiau užmigęs, bet medis virš mano galvos pradėjo bombar- 
duoti mane geltonomis ir žaliomis raketomis. „Tulpmedis“, — paste- 
bėjo Džekė, pakėlusi galvą nuo fotoaparato. 

Išsitraukiau užkandžių ir gėrimų, apsiverčiau ant kito šono ir 
kurį laiką stebėjau, kaip ji darbavosi. Džekė užkėlė aparatą ant sunkaus 
trikojo ir ėmė fotografuoti iš įvairių pusių. Be to, daug laiko praleido 
dailindama plotą aplink gėles, šalindama nematomas šiukšles, kad 
gėlės gerai išryškėtų. Paskui pasitiesė dar vieną blizgančią paklodę ir 
atsigulė, norėdama padaryti keletą nuotraukų iš apačios. 

Po kurio laiko, apsipratęs su mane atakuojančiais lapais, išsitie- 
siau ant nugaros ir pradėjau snausti. 

Pabudau, kai kažkas šliūkštelėjo ant manęs ledinio vandens. Ar 
bent jau taip pasirodė. 

— Eime! — šaukė Džekė. 

Ji buvo apsigaubusi ilgu geltonu lietpalčiu, kuris dengė jos didelę 
kuprinę — ji atrodė kaip kuprius, — ir paskubomis grūdo daiktus į 
mano kuprinę. 

— Apsivilk, — šūktelėjo ji, mesdama man mėlyną lietpaltį. 

Jis tebebuvo supakuotas; man teko dantimis atplėšti pakuotę. 

— Ne... ai, tiek to, — burbtelėjo Džekė, pagriebdama nuo žemės 
mano numestą pakuotę. Apsigobiau lietpalčiu galvą, tada Džekė pa- 
lindo po juo, norėdama uždėti man kuprinę. 

Negalėjau atsilaikyti prieš tokią situaciją. Iškišęs galvą iš lietpal- 
čio, pažvelgiau į Džekę. Aplink pliaupė lietus. 

— Džeke, brangioji, — pasakiau, — nereikėjo šitaip vargti, kad 
pakliūtum po mano drabužiais. 

Tikėjausi, kad ji nusijuoks, tačiau ji tik taip suveržė diržą, kad net 
cyptelėjau iš skausmo. 

— Palaikyk tai Desei, — atkirto ji, išlįsdama iš po mano liet- 
palčio. 

Maniau, kad atgal grįšime tuo pačiu molinu ir žolėtu taku, bet 
Džekė šūktelėjo sekti paskui ją, ir mes pasukome kitu keliu. Ir ką ma- 
note — maždaug už šimto metrų takas pasislėpė tarp uolų, kurios su- 
teikė mums priedangą. Lubos buvo pajuodusios nuo šimtų laužų, taigi 
mes aiškiai nebuvome pirmieji, pasinaudoję šia pastoge. 

Mudu nusitraukėme lietpalčius, kuprines ir atsisėdę ėmėme žiū- 
rėti į lietų. Neatrodė, kad jis greitai liautųsi, ir aš pašiurpau pagalvojęs, 
savęs, kodėl nepasilikau namuose. 

Nenorėdamas išsiduoti, Džekei nesiskundžiau. 

— Kaip tavo įranga? Nesušlapo? 

— Ne, — atsiliepė ji, dėdama kuprinę ant akmeninių grin- 
dų. — Viskas gerai. Vos tik pajutau. pirmuosius lašus... 

Ji prisidėjo ranką prie galvos. 

— Kas yra? 

— Skauda, — sušnabždėjo ji. — Man staiga... 

Jei nebūčiau spėjęs ištiesti ranką, ji būtų trenkusis galva į uolą. 
Bet aš laiku ją sugavau ir prisitraukiau prie savęs. 

— Džeke, Džeke, — kalbinau, suėmęs jos veidą delnais ir guldy- 
damas jos galvą sau ant kelių. Man nepatiko jos išvaizda; oda pabalo, 
atvėso ir sudrėko. 

Hipotermija, pagalvojau. Ką daryti tokiais atvejais? Reikia sušil- 
dyti ir kuo nors pagirdyti, kad atgautų jėgas. 

Nutempiau Džekę į sausiausią vietą ir pakišau jai po galva savo 
kuprinę. Kampe gulėjo glėbelis sausų malkų — pagal nerašytą stovyk- 
lautojų įsakymą, privalai grąžinti tai, ką paėmei, Ačiū dėdulės Klaido 
pamokoms — visuomet nešiojuosi degtukų, todėl po minutėlės laužas 
jau degė. Džiaugiausi, kad Džekė privertė mane nupirkti porą skardi- 
nių puodelių. Viename iš jų pašildžiau vandens, o kai jis įkaito, per- 
pyliau karštą vandenį į kitą. 

Kai Džekei nunešiau vandens, ji sėdėjo išbalusi it vaiduoklis, ta- 
čiau bent jau neatrodė, kad tuoj mirs. Padaviau jai puodelį su karštu 
vandeniu ir, kol ji siurbčiojo, ištraukiau iš kuprinės batonėlį su pro- 
teinu, atlaužiau gabalėlį ir įkišau jai į burną. 

— Kas atsitiko? — sušnibždėjo ji. | 

Jos rankos taip smarkiai drebėjo, kad paėmiau iš jos puodelį, atsi- 
rėmiau į uolą ir prisitraukiau merginą, prilaikydamas iš nugaros. 

— Tu apalpai, — pasakiau, mintyse skaičiuodamas gydytojus, pas 
kuriuos ją nuvešiu. Galvoje sukosi viena mintis: diabetinė koma. 

Ji vėl gurkštelėjo iš puodelio, kurį jai prikišau prie lūpų. 

— Jaučiausi taip, tarsi būčiau užmigusi ir susapnavusi. Gaisras. 
Mačiau gaisrą. Virtuvėje. Ant viryklės buvo keptuvė, staiga liepsna pa- 
gavo rankšluostėlį, paskui užsidegė siena ir viskas paskendo liepsnose. 
Netoliese stovėjo moteris, bet ji kalbėjo telefonu ir per vėlai pamatė 
ugnį. Kitame kambaryje miegojo du vaikai; ugnis jau siaubė virtuvę 
ir miegamąjį. Vaikai... — Džekė užsidengė rankomis veidą. — Vaikai 
žuvo. Buvo siaubinga. Ir taip realu. Taip realu! Viską mačiau kuo aiš- 
kiausiai. 

Turbūt todėl, kad gyvenime dažnai tenka naudotis vaizduote, 
iškart supratau, kas atsitiko. Džekę aplankė kita vizija. Tik šį kartą ji 
nemiegojo. Žinojau, kad jai tai nepatiks. 

— Čia kaip tavo sapne, — lėtai pasakiau, pasiruošdamas įtikinė- 
ti. — Tai dar neįvyko, todėl manau, kad mums reikėtų kažko imtis. 

Bet aš jos neįvertinau, nes ji tučtuojau suprato. Nors ir jautėsi 
silpna, pabandė atsistoti. 

— Mes privalome surasti tą vietą. Dabar. 

Džekė buvo teisi. Ji nepajėgė nieko nešti, todėl aš sunkiąją kup- 
rinę užsimečiau ant nugaros, o savąją — ant priekio. Džekė užgesino 
laužą, mes apsivilkome lietpalčius ir išėjome į lietų. Šį kartą pirmas 

ėjau aš; mes beveik bėgome. Skubėjau, prisiminęs Natą, koks jis šaunus 
vaikinas, ir kad būtent Džekės vizija išgelbėjo jam gyvybę. 

— Papasakok smulkiau, — šūktelėjau per Patį, slidinėdamas 
šlapiu taku. Džekės veidas buvo nenatūraliai baltas ryškiai geltono 
lietpalčio fone. 

— Mačiau vaikus, šaukiančius mamą, bet ji... 

— Ne! Nepasakok, kas atsitiko, apibūdink vietą. Mes turime nu- 
statyti vietą, — šaukiau per šniokščiantį lietų. — Kokios spalvos na- 
mas? Ar matei gatvę? Ką nors konkretaus? 

— Rožinis flamingas, — tarė Džekė, skubėdama paskui mane. — 
Galiniame kieme buvo rožinis flamingas. Na žinai, toks plastmasinis. 
Ir tvora. Visas kiemas aptvertas tvora. 

— Medine? Grandinine? — klausinėjau per Patį. 

— Sausmedžio. Kiemą juosė sausmedžiai. Nežinau, kas po vijok- 
liais. 

— O namas? Ką matei viduje ar aplink jį? 

— Aplinkui nieko nemačiau. Virtuvėje stovėjo balta viryklė. Ir 
žalios spintelės. Senos. 

— Vaikai! — šaukiau jai. Kur tas automobilis? — Kiek jiems 
metų? Kokios spalvos oda? Plaukai? 

— Abu baltaodžiai ir šviesiaplaukiai. Vienas šešerių, gal jaunes- 
nis. — Džekė nutilo, ir aš supratau, jog ji galvoja. — Kitas buvo kūdi- 
kis, neturintis nė metų. Ji turbūt dar nė nevaikšto. 

— Mergaitė? 

— Taip! Ji vilkėjo rožinę pižamą. O vyresnis vaikas — kaubojišką. 
Berniukas. 

O dangau, pagaliau pamačiau mašiną. Išsiėmiau iš kišenės rak- 
telius, atrakinau ir padėjau įlipti Džekei. Tada nusikračiau kuprines, 
išsitraukiau mobilųjį telefoną, padaviau jį Džekei ir netrukus mes jau 
lėkėme atgal į miestelį. 

— Kas galėtų atpažinti tą vietą? — paklausiau Džekę. 

— Bet kas, pragyvenęs miestelyje visą gyvenimą, — atsiliepė ji. 

— Taip, bet jei mes paskambinsime ir pradėsime viską pasakoti, 
jie pagalvos, kad tu... | 

— Išsikrausčiau iš proto? 

Dabar ne laikas į tai gilintis. 

— Mums reikia tokio, kuriuo galėtume pasitikėti, 

Aš taip skriejau per šaknis ir duobes, kad automobilio ratai be- 
veik nelietė žemės. Turėjau kai ką numatęs, bet abejojau, ar Džekė 
sutiks. Buvau tikras, kad ji norėtų paskambinti Elei, tačiau mano nuo- 
mone, tai moteriai trūko savitvardos, kurios mums šią minutę labai 
reikėjo. 

— Desė, — tarė Džekė ir pradėjo spaudyti mygtukus. Buvau iš- 
saugojęs Desės numerį. Kai ji atsiliepė, Džekė prispaudė telefoną man 
prie ausies, kad galėčiau netrukdomas vairuoti. 

— Dese, — skubiai prašnekau, — čia Fordas Njukombas. Dabar 
neturiu laiko smulkiai aiškinti, bet man reikia kai ką tučtuojau su- 
rasti. Ji moteris, turi du šviesiaplaukius vaikus — berniukui maždaug 
šešeri, mergaitė dar nevaikšto. Galiniame kieme yra rožinis flamingas 
ir sausmedžių tvora. 

— Ir sūpynės, — pridūrė Džekė. 

— Ir sūpynės, — pakartojau aš. 

Desė nevargino manęs klausimais. Ji minutėlę pagalvojo, tada 
tarė: 

— Ąžuolų gatvė. Klevų gatvės gale. 

Pagaliau įvažiavome į asfaltuotą kelią; lietus beveik liovėsi, ir aš 
pažiūrėjau į gatvės ženklus. 

— Esame ties Svyten Lein ir Grouv Holou gatvių kampu. Kuriuo 
keliu važiuoti? | | 

— Suk dešinėn ir važiuok „SHELL“* degalinės link, — aiškino 
Desė. — Ar matai „Stop“ ženklą? 

— Taip. 

— Dabar kairėn; važiuok tiesiai du kvartalus. Ar jau privažiavai 
Painvudą? 

— Taip. 

— Suk į dešinę; namas gatvės gale, kairėje pusėje. 

— Matau jį! — šūktelėjo Džekė, nuleisdama stiklą ir iškišdama 
galvą pro langą. — Matau sūpynes ir flamingą. Ir... sausmedžių tvo- 
relę. 

— Dese, — pasakiau, — pasimatysime rytoj. — Aš nepasakiau, 
kad paaiškinsiu; tiesiog išjungiau telefoną. 

Sustabdžiau mašiną prie namo. Mudu su Džeke susižvalgėme: ką 
daryti dabar? 

— Gal reikėtų... — Džekė neužbaigė. 

Išlipau iš automobilio, bet neturėjau supratimo, ką turėčiau da- 
ryti. Nužingsniavau prie priekinių durų tikėdamasis, kad šaus kokia 
išganinga mintis; Džekė sekė man iš paskos. Priėjęs prie durų, žvilgte- 
lėjau į ją ieškodamas padrąsinimo, tada giliai įkvėpiau ir paspaudžiau 
skambutį. Išgirdome žingsnius, bet kaip tik tuo metu suskambo tele- 
fonas ir moteriškas balsas šūktelėjo: 

— Minutėlę! 

— Telefonas, — sušnibždėjo Džekė. 

Pasukau rankeną, tačiau durys buvo užrakintos. 

Kitą sekundę Džekė jau dūmė už namo; aš lipau jai ant kulnų. 
Galinės durys buvo atrakintos, ir mes įtykinome vidun. Paėjėję virtu- 
vės link, išgirdome moters juoką, netgi matėme ją pro duris, vedančias 
į kambarį. Ant viryklės virė puodas, šalia kabėjo virtuvinė pašluostė. 
Ji jau liepsnojo; liepsnos kilo į viršų, kur ant lentynos stovėjo puodų 
laikikliai ir sausų gėlių puokštės — labai degus dalykas. 

Aš griebiau pašluostę, įmečiau ją į kriauklę ir atsukau čiaupą. 

Kai atsigrįžau, tarpduryje stovėjo mažas berniukas su kaubojiška 
prie lūpų pirštą, liepdama jam tylėti; tada mes tyliai išsliūkinome iš 
virtuvės ir nubėgome į automobilį. 


Dvyliktas skyrius 


Džekė 


Gal ir pavydėjau Desei, nors taip nemaniau. Visų pirma, kodėl tu- 
rėčiau pavydėti? Jei būčiau įsimylėjusi Fordą Njukombą ir kokia nors 
moteris norėtų jį iš manęs atimti, tada taip, labai pavydėčiau. Arba jei 
Desė būtų iš tokių moterų, kurios norėtų „sudoroti" vyrą — senas pie- 
tietiškas terminas, kuriuo norima pasakyti, kad vyras paspaudžiamas 
po padu, — tada galvočiau, kad privalau įspėti Fordą, turbūt netgi 
bandyčiau juos išskirti. 

Tačiau Desė Meison ne tokia. Tiesa, ji gali panorėti ištekėti už 
Fordo ir tada laikytų mane verge. Žinoma, ji perkraustytų mane iš 
geriausio kambario į tarnų patalpas trečiame aukšte, bet nemanau, 
kad atleistų. Ne, aš per daug dirbu, kad mane galėtų atleisti. Tvarkau 
namų ūkį, esu Fordo atstovė ryšiams su visuomene, gaminu valgį, per- 
ku daiktus. Darau viską, tik nemiegu su juo — esu tikra, Desė mielai 
pasiliktų tą darbą sau. 

Tai kodėl turėčiau pavyduliauti, nors Fordas leido suprasti, kad 
taip galvoja? Jis taip vaipėsi, kad net pamaniau, jog veidas amžinai liks 
persikreipęs. 

Desės elgesys jau pačią pirmą dieną sukėlė man nerimą. Ji taip 
staipėsi priešais jį, kad buvo aišku kaip dieną — ji jo norėjo. O kai 
gaus, padarys jo gyvenimą apgailėtiną. 

Taip, Desė graži. Tiesą sakant, daugiau nei graži. Geidulinga. Ga- 
liu tik įsivaizduoti, kiek vyrų yra prisiekinėję jai nemirtingą meilę. Esu 

tikra, kad ji išvyko iš Los Andželo todėl, kad ten buvo per daug gražių 
moterų. Jos grožis, susijungęs su didžiuliu skulptorės talentu, padarė ją 
Koul Kryko karaliene. Vietiniai taria jos vardą su tylia pagarba. 

Taigi dabar Desė nusprendė, jog nori mano darbdavio, ir aš 
neabejojau, kad gaus. Fordas išmano literatūrinius dalykus, bet apie 
bendravimą su moterimis — bijau, kad nelabai. Tą vakarą, kai Desė 
atėjo vakarienės, Fordas sekiojo paskui ją kaip šunytis. Jei atvirai, buvo 
bjauru žiūrėti. 

Pirmiausia Desė suvaidino ištisą spektaklį, padovanodama For- 
dui savo sukurtą skulptūrą. Taip, darbas puikus, ir galbūt aš per daug 
smulkmeniška, tačiau manau, kad jai derėjo atsiklausti Fordo prieš 
kuriant jo žmonos ir uošvės skulptūrą. 

Bet jei jau taip padarė, kodėl neparodė jos jam vienam? Kam 
reikėjo visos tos scenos kitų Žmonių akivaizdoje — Fordas vos ne- 
apsiverkė kaip kūdikis. Vargšelis beveik paplūdo ašaromis, išvydęs tą 
skulptūrą. 

Gerai, tebūsiu cinikė, bet galiu kirsti lažybų, kad neturtingam 
žmogui ji nieko nebūtų dariusi už dyką. Per didelis sutapimas, kad 
Fordas turtingas, o ji sukūrė dviejų moterų, apie kurias jis yra prirašęs 
milijonus meilių žodžių, skulptūrą. 

Kai jis pasakė, jog sekmadienį ketina eiti pas ją į namus pasitarti 
dėl bronzos liejinio, labai panorau sužinoti, kiek jis jų dar užsisakys. 
Jiedu su Tesa jau užteršė sodą, visur prikaišiojo šlykščių statulė- 
lių — mačiau, kaip Desė žiūrėjo į jas. Tikriausiai planuoja pakeisti jas 
savomis, už kurias Fordas turės sumokėti. 

Kad ir kaip būtų, tai ne tavo reikalas, pasakiau sau. Fordas turi 
teisę susitikinėti su kuo nori ir vesti ką nori. Mano darbas yra... Hmm, 
čia ir visa esmė, kad iš tikrųjų net nežinau, koks tas mano darbas. 

Kai praeitą savaitę užsiminiau Fordui apie medžiagos knygai rin- 
kimą, jis pakeitė temą. Pasakė, jog šiuo metu užsiėmęs kai kuo kitu, o 
prie istorijos su velniu grįš vėliau. 

Tačiau jaučiau, kad iš tiesų jis bijo dėl manęs. Mudu nutarėme, 
jog mano istorija apie velnią paremta greičiausiai tuo, ką galėjau pa- 
matyti būdama maža, todėl aš per daug neliūdėjau, kai jis nesispyrė ją 
tyrinėti. 

Be to, man labai patiko darbuotis būsimoje fotografijos studijoje. 
Taigi aš jaučiausi laiminga, gyvendama su Fordu. Kartais jis būdavo 
labai linksmas, o jei reikėdavo draugo pasikalbėti apie knygas, Fordas 
buvo pats geriausias. Kiekvieną vakarą, kol aš gamindavau vakarienę, 
jis skaitydavo ką nors man iš tų knygų apie fotografavimą, kurias pats 
užsakė, ir mes abu daug sužinodavome. 

Jo kilniaširdiškumas buvo beribis. Aš sudariau pačių reikalin- 
giausių fotografavimui daiktų sąrašą, bet Fordas prirašė dar keletą, 
todėl kai pamačiau bendrą sumą, man net silpna pasidarė. 

— Aš niekada negalėsiu tau atsilyginti, — pasakiau, grąžindama 
jam sąrašą. 

— Ką nors sugalvosime, — tik gūžtelėjo pečiais Fordas. 

Anksčiau būčiau pamaniusi, kad jis turėjo galvoje seksą, bet 
dabar Žinojau, kad ta prasme Fordas manimi nesidomi. Tiesą sakant, 
man pradėjo atrodyti, kad jis elgiasi su manimi kaip su dukra, kurios 
niekad neturėjo. Turiu pripažinti, kad mane tai ėmė slėgti. Na, taip, gal 
iš pradžių per daug akcentavau, kad tarp mūsų negali būti sekso. Bet 
tuo metu buvau susižadėjusi su Kirku, o į Koul Kryką išvažiavau iškart 
po neįvykusių vestuvių. Mano nepasitikėjimas vyrais buvo supranta- 
mas. Bet nuo tada... Nuo tada Fordas ėmė man labai patikti. Tačiau jis, 
vos atvykus, ėmė sekioti paskui kitas, iš pradžių paskui Rebeką, da- 
bar — Desę. Man teliko būti jo asistente ir verslo partnere. 

Šeštadienį mūsų mažoji šeimyna sudrebėjo iki pamatų. Visų 
pirma aš vis dar niršau dėl to, kad Fordas per Desę apsikvailino visų 
akyse. Ne dėl to, kad verkė — tai buvo gražu, bet todėl, kad tiesiog ne- 
galėjo atitraukti nuo jos akių. Ji vilkėjo suknelę, atidengiančią krūtinę 
iki leistinos ribos, juosėjo platų diržą, išryškinantį pilną liemenį, o pla- 
tus sijonas slėpė galingą užpakalį. Desė visą vakarą kalbėjo ir juokėsi, 
o Fordas sėdėjo, apsikabinęs alaus skardinę, ir rijo ją akimis. Jis taip 
vėpsojo į jos lakuotus kojų pirštų nagus, kad aš neištvėrusi priėjau ir 
patraukiau kėdę, ant kurios ji buvo susikėlusi kojas. Jai teko paslėpti 
kojas po stalu. 

Bet ne, aš tikrai nepavydėjau. Jei Desė būtų elgusis kaip prade- 
danti įsimylėti moteris, aš būčiau patenkinta. Ar net jei ji būtų geidusi 
Fordo. Bet Elė papasakojo man, kad visas Koul Krykas žino, jog Desė 
miega su savo dvidešimt penkerių metų sodininku. Kartą pastebėjau 

ją spoksant į Natą, ir mudvi su jo senele iš karto juos perskyrėme. Desė 
nusijuokė, ir tai buvo vienintelis nuoširdus jos juokas per visą vakarą. 

Taigi šeštadienio rytą buvau blogai nusiteikusi, todėl nuspren- 
džiau pasiimti fotoaparatą ir eiti fotografuoti gėlių. Jau ruošiausi išeiti, 
bet pasirodė Fordas ir įsiprašė man į draugiją. 

Jis turi ir gerų savybių, bet kartais sugeba įsiutinti kaip niekas 
kitas. Kol aš jį aprengiau ir paruošiau žygiui, saulė buvo jau aukštai, o 
tai reiškė, kad praleidau įdomiausius šešėlius. Pasigailėjau, kad sutruk- 
džiau jam praleisti dieną su Dese. Būtų galėję veikti ką panorėję. 

Kai pagaliau pasiekėme taką, jis ėmė kas žingsnį skųstis ir dejuo- 
ti. Nebuvome sukorę dar nė mylios, kai išgirdau gurgiant Fordo pilvą 
— galėtum pamanyti, kad mes jau buvome įveikę trisdešimt mylių 
sunkaus priverstinio žygio. Jis vis kažką gėrė ir kramtė, niurnėjo ir 
aimanavo ties kiekviena šaka ant tako ir netgi inkštė dėl voratinklių. 
Man taip norėjosi jam kaip reikiant pliaukštelėti! 

Tačiau, pasirodė, gerai, kad jis ėjo sa manimi, nes mane vėl aplan- 
kė siaubo vizija. Tik šį kartą nemiegančią. Na, tarsi nemiegančią, nes, 
regis, vis dėlto trumpam buvau praradusi sąmonę. Kai atsipeikėjau, 
Fordas buvo užkūręs laužą, pakaitinęs vandens; jis netgi sumaitino 
man vieną iš tų savo tariamai maistingų batonėlių, kuriuos ryja sau- 
jomis. 

Būtent jis pirmasis suvokė, kad aš mačiau viziją; kai tik jis tai iš- 
tarė, supratau, jog jis teisus. Nors vos prieš pusvalandį jis beveik griu- 
vinėjo, vartėsi kaip negyvas šliužas, dabar staiga ėmė suktis it vijurkas: 
sugriebė kuprines, vieną užsimetė ant nugaros, kitą užsikabino ant 
priekio ir pasileido bėgti prie automobilio. Taip, jis bėgo. 

Kai Fordas atsisėdo už vairo, turėjau laikytis iš visų jėgų. Jis be 
paliovos klausinėjo, ką regėjau vizijoje, bet aš negalėjau sutelkti minčių 
iš baimės, kad tuojau apsiversime, Labiausiai mane nustebino tai, kad 
jis vairavo viena ranka ir neatrodė, kad tai jam būtų svetima. Visose 
jo knygose tvirtinama (pagražinus), kad jis ne toks kaip tie jo netašyti 
giminaičiai, bet tą dieną jam trūko tik cigaretės dantyse ir šautuvo, iš- 
kišto pro langą, — būtų atrodęs ne prasčiau už bet kurį vakarietį. 

Nors ir trankydamasi galva į mašinos stogą, sugebėjau paskam- 
binti Desei. Pasirinkau ją būdama tikra, kad ji nieko neklausinės, nes 

jai daugiau nerūpėjo niekas, išskyrus ją pačią. Elė būtų užvertusi mane 
krūva klausimų, į kuriuos atsakinėti neturėjau noro. 

Ačiū Desei — mes suradome namą, kurį regėjau savo vizijoje, per 
rekordiškai trumpą laiką, tada įslinkome pro galines duris ir užgesino- 
me ugnį, jai dar nespėjus įsiplieksti. 

Turiu pripažinti, kad buvo gana smagu. Tas pašėlęs lėkimas, dvie- 
jų gyvybių išgelbėjimas... Jei atvirai, mane tai sujaudino. Norėjau išsi- 
rengti, pilti ant savęs šampaną ir mylėtis iki aušros. Su Fordu. Taip, ši 
mintis mane truputį šokiravo, bet pakeliui į namus mes tiek juokėmės, 
kad pamaniau, jog tai visai įmanoma. Gal ir ne visą naktį, kai jo toks 
amžius ir fizinė būklė, bet... 

Man pasiūlius, stabtelėjome nusipirkti keletą picų ir alaus. Pra- 
dėjau svarstyti, kaip būtų geriausia jam pasakyti, kad mes galėtume... 
na... 

Bet kai privažiavome prie gražiojo namo, pamatėme stovinčią 
Desę su krepšeliu, kuriame buvo butelis šampano ir rūkytų austrių. Ji 
ėmė pasakoti, kad vos nesusirgo nuo rūpesčio dėl Fordo. Jos akcentas 
buvo dar ryškesnis, o liemuo po diržu suplonėjęs. Gal jos žarnynas 
negaluoja, smilktelėjo man. 

Fordas metė „ką aš galiu padaryti?" žvilgsnį, todėl pasakiau, jog 
jaučiuosi pavargusi ir noriu eiti į lovą. Jis pradėjo tėviškai šokinėti 
aplink mane, bet aš atstūmiau jo ranką ir užlipau į viršų. Turėjau užsi- 
daryti visus langus, kad negirdėčiau besaikio Desės juoko, nes jiedu su 
Fordu sėdėjo sode beveik iki nakties. 


Nors ir nepavydėjau, sekmadienį pasijutau vieniša. Ilgai vakaro- 
jęs, Fordas miegojo iki vidurdienio, o kai pagaliau atsikėlė, pastebėjau, 
kad jo mintys kažkur kitur. Iškepiau jam didelį omletą su sūriu, pa- 
dėjau ant stalo ir išėjau į sodą paskaityti vienos iš naujųjų knygų apie 
fotografavimą. Norėjau eiti į bažnyčią, bet taip tingėjau, kad negalėjau 
prisiversti. Pusę pirmos paskambinau Elei, bet niekas nekėlė ragelio. 

Dar laukdama, kol atsilieps, išgirdau suburzgiant Fordo auto- 
mobilį, o pažiūrėjusi pro langą, pamačiau jį nuvažiuojantį. Nė neatsi- 
sveikino! 

Atsisėdau ant nedidelės kėdutės prie telefono ir staiga pasijutau 
labai vieniša. Ne, tiksliau sakant, pirmą kartą pasijutau esanti jo dar- 
buotoja. Taip, Žinau, jis man moka atlyginimą, bet... 

Supratau, jog elgiuosi vaikiškai, bet tai buvo pirmas kartas, kai 
mudu su Fordu išsiskyrėme. Įdomu, ar Desė pagamins jam ką nors 
dieviška? Ar ji mūvės juodas toreadoro kelnes ir vilkės raudoną pa- 
laidinukę? Demonstruos gilią iškirptę? 

Sunkiai atsidusau, pasibjaurėjusi savimi. Kaip nepavydinti mote- 
ris, elgiausi visiškai priešingai. 

Greičiausiai man tiesiog nuobodu. Paskambinau Natui. Gal jis ir 
jo senelė norėtų ateiti arba pakviesti mane pietų? Ji labai maloni mo- 
teris; man patiko erzinti Fordą, kad Nato senelė yra jo amžiaus. Fordas 
atšovė, jog neketina jos vesti ir kad Natui neteks gyventi su manimi, 
todėl aš galinti liautis. Kaip visuomet, mes kartu pasijuokėme. 

Niekas neatsiliepė ir Nato namuose. 

— Kur visi? — ištariau garsiai. Gal miestelyje vėl vyksta kokia 
arbatėlė, į kurią manęs nepakvietė? Gal Fordas dabar ten, pagalvojau. 
Gal jiedu su Dese nuėjo į vakarėlį be manęs. 

Liepiau sau tvardytis. Reikia užsiimti kažkuo, kam nereikėtų kitų 
draugijos. Fotografuoti. 

Kurį laiką dvejojau, bandydama užgniaužti kylančią baimę. Kas, 
jei miške mane aplankys dar viena vizija? Kas man padės, jei vėl prara- 
siu sąmonę? Dar svarbiau — kas padės man susidoroti su tuo siaubu, 
kurį galiu pamatyti? 

Pabandžiau perskaityti sau paskaitą apie priklausomybę. Dvide- 
šimt šešerius metus gyvenau be Fordo Njukombo, tad tikrai galiu be 
jo praleisti vieną popietę. 

Atsikėliau nuo kėdės ir užlipau į viršų. Tuščias namas atrodė per 
didelis, per senas, per daug triukšmingas. Rodės, kad iš visų pusių 
girdėjau garsus. Kenkėjų naikintojai pašalino iš namo bites, bet dabar 
man atrodė, kad girdžiu širšes palėpėje. Ar paukščius. 

Patikrinau fotoaparato juostelę, akumuliatorių ir nulipau apačion. 
Nežinojau, kur eisiu, bet jaučiau turinti ištrūkti iš šio tuščio namo. 

Buvau nuėjusi gal mylią nuo namų, kai išvydau nedidelį ženklą, 
reiškiantį, kad čia tuoj prasidės takas. Tai buvo ranka išpjaustytas žen- 
klas — tokį pamatęs pasijunti, lyg tavęs lauktų nuotykis. 

Takas buvo platus ir išmintas, žemė kietai suplūkta, kyšančios 
šaknys nudilusios nuo daugybės kojų mindžiojimo. Kodėl aš jo nepri- 
simenu? — pagalvojau, tada nusijuokiau iš savęs. Kai prisimindavau, 
pasijusdavau keistai, o dabar sutrikau, kad neprisimenu. 

Netrukus radau vertų įamžinimo gėlių. Sumontavau stovą, įsta- 
čiau fotoaparatą ir padariau keletą gysločių nuotraukų. Net kvapą 
užgniaužiau bijodama, kad tik nepūstelėtų vėjas ir nesujudintų lapų. 
Bet oras tarsi sustingo tą minutę, todėl tikėjausi, kad nuotraukos išeis 
geros, 

Man tikrai labai patiko fotografuoti gėles. Jų spalvos tokios įsta- 
bios, kad galiu patenkinti manyje slypintį vaiką, kuriam vis dar patin- 
ka ryškiausios kreidelės dėžutėje. Galėjau žiūrėti į skaisčiai raudonas, 
rožines ar žalias spalvas ir jausti jų natūralumą. 

Kai fotografuodavau žmones, jausdavausi atvirkščiai. Čia spalvas 
atstodavo žmonių veidai, jausmai ir emocijos. Be to, spalvota juostelė 
dažnai paryškindavo ir taip jau raudoną odą, įvairius defektus, o tai 
paslėpdavo emocijas, kurias norėdavau parodyti. O fotografuojant 
vaikus, ypač sunku žiūrėti į veidą, kuris varžosi su keturiais oranži- 
niais raganosiais, šokančiais ant marškinėlių. 

Palengva aš išmokau patenkinti savo aistrą spalvoms, fotogra- 
fuodama gėles ploniausio pluošto juostelėmis. Galėjau padidinti vaiz- 
dą, bet jis vis tiek likdavo aiškus. O meilę žmogaus vidui išreikšdavau 
naudodama nespalvotas juosteles — tokias, kurias geriau ryškinti 
ranka, o ne gigantiška mašina. | 

Išfotografavau šešias juosteles, susidėjau daiktus ir pasukau 
namų link. Buvo beveik ketvirta valanda, ir aš jaučiausi alkana ir iš- 
troškusi, nes nebuvau pasiėmusi nieko užvalgyti, — tikriausiai todėl, 
kad pastaruoju metu visur eidavau su Fordu, o jis visada apsirūpin- 
davo maistu. 

Gailiai atsidusau, užsiverčiau kuprinę ant nugaros ir patraukiau 
namo. Turiu pasakyti, kad man buvo jau geriau. Nebesijaučiau tokia 
vieniša, nebepykau ant Fordo. Puikiai praleidau popietę ir padariau 
gerų nuotraukų. Gal reikėtų pradėti gaminti reklaminius atvirukus 
ir dalyti juos turistams, keliaujantiems po Apalačius, pamaniau. Gal 
galėčiau... 

Staiga sustojau it įkalta ir apsidairiau. Kur aš esu? Priešais tekėjo 

siauras upeliūkštis, bet pakeliui į čia jo nemačiau. Atsigręžiau ir pažiū- 
rėjau į taką, kuriuo atėjau, o mano galvoje pynėsi viena mintis — kaip 
pasigailės Fordas Njukombas, kai teks kviesti Nacionalinę gvardiją, 
kad surastų mane. „Nereikėjo išleisti jos vienos, — sakys. 

Paėjėjau dar dvidešimt minučių, bet neišvydau nieko, ką prisi- 
minčiau. Jau pradėjau nerimauti, bet staiga pamačiau saulės blyksnį, 
atsispindintį nuo kažkokio judančio daikto. 

Truputį išsigandusi, nes nežinojau, kur esanti, tačiau vedama 
smalsumo,„pasukau iš tako į mišką. Stengiausi žengti kaip įmanoma 
tyliau, ir-man sekėsi, nes minkšta žemė sugėrė garsus. Miškas buvo 
tamsus; po kojomis pynėsi krūmokšniai, bet virš galvos mačiau saulę. 
Vėl išvydau blyksnį ir mano širdis pašokusi užstrigo gerklėje. Kas ten? 
Vaizduotė nupiešė kraupų vaizdą: Džeką Skerdiką ir jo peilio ašmenis. 

Pasiekusi pakraštį, kai jau galėjau įžiūrėti pro medžius, vos garsiai 
nenusijuokiau. Aš žvelgiau į kažkieno galinį kiemą. Tolimiausia tvora 
beveik lūžo nuo ją apgulusių rožių. Papūtus vėjeliui, rožių žiedlapiai 
švelniai nuplevendavo ant žemės. 

Žolė buvo šviežiai nupjauta, ir aš užsimerkusi įkvėpiau dieviško 
kvapo. Iš vienos pusės kiemą juosė miškas, kuriame stovėjau, iš kitų 
dviejų — tvora. Ketvirtą pusę — man iš dešinės — sudarė tankiai su- 
augę medžiai. Spėjau, kad namas turėjo būti už jų. 

Tačiau ten galėjo stovėti nors ir Baltieji rūmai, tą akimirką vis 
tiek nebūčiau jų pastebėjusi, nes mano dėmesį prikaustė kas kita. 

Milžiniško medžio pavėsyje stovėjo suolelis, ant kurio sėdėjo vy- 
ras. Aukštas, lieknas, nuostabiai gražus vyras. Jis sėdėjo atlošęs galvą, 
priešais save ištiesęs ilgas kojas. Vyriškis mūvėjo mėlynus džinsus, avė- 
jo pilkus storapadžius batus, vilkėjo tamsiai mėlynus džinsinius marš- 
kinius, tokius su spraustukais priekyje. Jo tankūs plaukai buvo juodi 
kaip varno — neatrodė, kad būtų dažyti. Sidabrinis blyksnis, kuris pa- 
traukė mano dėmesį, buvo atspindys nuo puodelio. Vyras gėrė kažką 
karšto ir garuojančio; šalia ant žemės stovėjo aliuminis termosas. 

Greta buvo ir mėlynas drobinis krepšys, iš kurio kyšojo ilgas pran- 
cūziškas batonas. Netoliese — aš giliai įkvėpiau ir išpūčiau akis — gulėjo 
Bilingemo kompanijos krepšys. Bilingemo krepšiai gaminami Angli- 
joje ir jie atrodo taip, tarsi būtų skirti tik kilmingiesiems, paveldėti iš 
protėvių. Kaip kartą yra pasakęs princas Čarlzas — jis net nenutuokęs, 

kad tvidas yra perkamas, manęs, kad žmonės jo tiesiog turi. Taip at- 
rodo ir Bilingemo krepšiai: tarsi visada būtų buvę. Jie gaminami iš 
drobės ir odos, su žalvarinėmis sagtimis. Pamirškit princą Čarlzą 
— Bilingemo krepšį galima nusipirkti, bet, kaip ir tvidas, jis brangiai 
kainuoja. 

Stovėjau slėpdamasi tarp medžių kaip kokia vujaristė, varvin- 
dama seilę dėl krepšio fotoaparatui, ir staiga pajutau nepažįstamojo 
žvilgsnį. Na, žinoma — kai pakėliau akis, jis spoksojo tiesiai į mane. Jo 
lūipose žaidė šypsenėlė, tamsios akys buvo šiltos. 

Išgyvenau mažiausiai keturias paraudimo fazes ir jau ruošiausi 
sprukti atgal į mišką. Kaip vienaragis, toptelėjo man. Bet vienaragiai 
turbūt žino, kaip surasti kelią iš miško. 

Giliai įkvėpiau, susitvardžiau ir žengiau jo link. 

— Neketinau šnipinėti, — pasakiau, — tiesiog... 

— Norėjote įsitikinti, ar nesu koks vietinis serijinis žudikas? 

Iš arti jis atrodė dar gražesnis, o balsas — sodrus ir dainingas. O 
ne, pagalvojau. Įkliuvau. 

Vyras pasislinko, parodydamas man prisėsti. Jis buvo toks rafi- 
nuotas, elegantiškas, kad aš, nusiėmusi kuprinę, liepiau sau žiūrėti tik 
į rožes. 

— Gražios, ar ne? 

— Taip, — atsiliepė jis, pasisukdamas į gėles. — Žinojau, kad jos 
dabar žydi, todėl specialiai šiandien čia atėjau. 

Pasidėjau kuprinę iš vinilo ir drobės ant žemės šalia Bilingemo 
krepšio — kartu jie puikiai iliustravo Naująjį ir Senąjį pasaulius. 

Pritūpiau ant suolelio krašto, vis dar įdėmiai žiūrėdama į rožes, 
tačiau vyriškis sėdėjo tarp manęs ir jų, todėl mano žvilgsnis vis nu- 
klysdavo į šoną. 

Jis atsisuko į mane, linksmai žybčiodamas akimis ir žavingai šyp- 
sodamasis. Pažinusi Fordą, pripratau prie jo išvaizdos, tačiau su šiuo 
vyru jaučiausi kaip vėpla paauglė vienumoje su futbolo komandos 
kapitonu. 

— Jūs tikriausiai Džekė Maksvel, — tarė jis. 

— Mažas miestelis, — sudejavau. 

— O taip, labai mažas. Aš esu Raselas Danas, — prisistatė, išties- 
damas man ranką. 

Aš paskubomis spustelėjau ją ir paleidau. Štai kur pasireiškia 
metų metais diegta savitvarda, pamaniau. Nes paleisti tą didelę šiltą 
ranką nebuvo lengva. 

— Ar ten jūsų namas? — pasiteiravau, atsigręždama į medžius, 
nors pro juos nieko nemačiau. 

— Ne, — atsakė jis, — jau nebe. 

Norėjau paklausti, ką jis turėjo galvoje, bet susilaikiau. Mane tas 
vyras taip traukė, kad kūnu, rodės, ėmė tekėti elektra. 

— Jūs turbūt išalkusi, ar ne? Atsinešiau per daug maisto ir jį rei- 
kėtų suvalgyti, nes kitaip gausiu tempti atgal. — Jis dirstelėjo į mane 
pro ilgas tankias blakstienas. — Krepšys gana sunkus, todėl padarytu- 
mėte paslaugą, jei sutiktumėte su manimi užkąsti. 

Ką turėjau daryti? Atsisakyti? Cha cha. 

— Žinoma, — pasakiau, ir kitą minutę jis jau stovėjo priešais 
mane ir rąžėsi. O taip, aišku, žino, kaip pademonstruoti savo žudančiai 
gražų, raumeningą kūną, bet... 

Prisiverčiau liautis spoksojusi, nes jis paėmė krepšį ir ištraukė iš 
jo raudonais ir baltais langeliais išmargintą staltiesę. Nelabai madinga, 
pagalvojau, bet gražiai atrodo ant tamsiai žalios žolės. 

— Padėsite man? — paprašė, lygindamas vieną kraštą. 

Po gėdingai trumpo laiko aš jau dėliojau ant staltiesės visokias 
gėrybes, kurias jis traukė iš krepšio. 

Turiu pasakyti, kad į tą krepšį jis buvo prikimšęs jų visą galybę: 
butelį šalto baltojo vyno, dvi krištolines taures — tokias, kurios su- 
skamba, kai spragteli, „Villeroy and Boch" kompanijos lėkščių, įvairių 
rūšių sūrių, pašteto, alyvų, šaltų mėsos užkandžių, trijų rūšių salotų. 

— Čia ir duona, ir žuvys, — tarstelėjau. 

Jis liovėsi traukęs maistą ir sutrikęs pažiūrėjo į mane. 

— Ką turite galvoje? 

Matyt, nedažnas svečias bažnyčioje, pamaniau. Ir papasakojau 
jam apie Jėzų, kuris pamaitinęs minią keliomis žuvimis. 

Atrodė, kad istorija jį pralinksmino. Jis šyptelėjo. 

— Jokių sąsajų su Biblija, tiesiog esu patyręs pakuotojas. 

Jei būčiau buvusi su kuo nors kitu, būčiau pagalvojusi, kad mano 
pokštas nepavyko, tačiau jo šypsena buvo tokia šilta, kad aš irgi nusi- 

šypsojau. Jis įpylė vyno, atlaužė duonos ir padavė man lėkštę su sūriu 
ir alyvomis. Tai mano mėgstamiausias valgis. 

Šiek tiek užkandusi atsilošiau, pasiremdama viena ranka, ir 
ėmiau gurkšnoti vyną, žiūrėdama į rožes. 

— Papasakokit man apie save, — paprašiau. 

Jis vėl nusijuokė šiltu ir sodriu balsu. 

— Geriau jūs papasakokite man, ką tiesiog miršta iš noro sužino- 
ti visas Koul Krykas. Kas vyksta tarp jūsų ir Fordo Njukombo? 

Aš apstulbusi atsisukau. 

— Kodėl jiems tai turėtų rūpėti? 

— Dėl tos pačios priežasties, dėl kurios norite sužinoti apie 
mane. 

— Lygiosios, — nusišypsojau, pradėdama atsipalaiduoti. Mane 
taip stipriai traukė prie jo, kad nepasitikėjau savimi, bet pamažu 
ėmiau rimti — bent jau tiek, kad galėčiau galvoti ir kalbėti. — Tai kas 
pradeda? 

— Gal metam burtus? — pasiūlė jis, ir aš vėl nusijuokiau. Taip 
darydavo mano tėvas, kai reikėdavo nuspręsti, kuriam iš mūsų imtis 
sunkesnių darbų. 

Laimėjau aš. 

— Kas jūs? Kodėl nebuvote kasmetinėje Koul Kryko arbatėlėje? 
Kas atsitiko jūsų namui? — Aš prisimerkiau, žvelgdama jam į veidą, 
gaubiamą medžių metamų šešėlių. 

— Gerai, — atsiliepė jis kramtydamas ir valydamasis rankas. 
Tada atsistojo, nusilenkė man ir prisidėjo prie smilkinio rodomąjį 
pirštą. Supratau, jog jis mėgdžioja Džeką Halėjų, alavinį žmogų iš Ozo 
miesto burtininko — vieno iš mano mėgstamiausių filmų. 

— Raselas Danas, — pradėjo jis. — Trisdešimt ketverių. Šiau- 
rės Karolinos universiteto Meno istorijos tarybos jaunesnysis narys. 
Gyvenau Koul Kryke iki devynerių, vėliau išsikėlėme, bet kartais at- 
važiuodavome aplankyti giminaičių. Mano mama užaugo čia stovėju- 
siame name, bet jis maždaug prieš dešimt metų sudegė. Buvau vedęs, 
dabar našlys, vaikų neturiu, rimtų ryšių irgi. Vakarėlyje nebuvau, nes 
čia negyvenu ir nesu miestelio dalis, — jis linksmai sužaibavo aki- 
mis. — Ką dar norėtumėt sužinoti? 

— Kas tame Bilingemo krepšyje? 

Jis tariamai nuliūdo. 

— Tai štai kas jus iš tikrųjų domina. O aš maniau, kad mano ža- 
vesys suveikė. Ar bent jau sūris. 

— Deja, ne, — atšoviau džiaugdamasi, kad sugebu apsimesti, jog 
jau negalvoju apie pamergės. — Koks ten aparatas? 

Jis pakėlė krepšį, padėjo jį ant suolelio ir ištraukė aparatą, kokį 
buvau mačiusi tik kataloge: „Nikon D1—X". 

— Skaitmeninis? — paklausiau, slėpdama pašaipą. Man patinka 
automatinis fokusavimas, bet tai viskas, ko man reikia iš šiuolaikinių 
aparatų. Nekenčiu objektyvų, keičiančių vaizdo mastelį, nes tada ne- 
matau aiškaus vaizdo, tokio, kokį išgaunu su fiksuotu objektyvu. O 
skaitmeniniai aparatai skirti ponui ir poniai Turintiems namus. Nors 
ir žinojau, kad vien toks aparatas — neskaitant objektyvo — kainuoja 
tūkstančius, mano nuomone, tai nebuvo „tikras“ aparatas. 

Raselas nukreipė fotoaparatą į saulės nušviestas rožes, padarė 
keletą kadrų, tada atidarė dangtelį ir išėmė plastmasinę kortelę. Kol aš 
gėriau vyną, jis pasirausė krepšyje ir išsitraukė nedidelį imtuvą — to- 
kius du galėjai sutalpinti į dėžę nuo batų. Iš pradžių pamaniau, kad tai 
nešiojamas skaitmeninis vaizdo magnetofonas, ir nusistebėjau, kokį 
filmą jis ruošiasi man parodyti. Tikėjausi, kad ne per daug seksualų, 
nes tikrai būčiau neatsilaikiusi. 

Tada jis įkišo kortelę į tą aparatą. Aš sustingau, laikydama taurę 
su vynu prie lūpų, ir nesukrutėjau, kol nepamačiau iš aparato išlen- 
dant nuotrauką. Jis ištiesė ją man ir aš, padėjusi į šalį taurę, ėmiau gro- 
žėtis tobulų spalvų ir ryškumo nuotrauka. Įžiūrėjau net rožių dyglius 
ant stiebo. 

— Oho, — nusistebėjau. — Oho, 

— Žinoma, nuotraukas galima įdėti į kompiuterį ir manipuliuoti, 
be to, yra daug geresnių spausdintuvų nei šis daikčiukas, bet esmę, 
manau, supratote. 

O taip, pagalvojau. Supratau. Naujojo amžiaus polaroidas. 

— Taip pat naudoju šį, — tarė Raselas, traukdamas iš krepšio 
didelį „Nikon F5“. Keletas priedų prie manojo, keletas žaliųjų ir aš taip 
pat turėčiau „Nikon F5“. 

Man patinka sunkūs fotoaparatai. Labai. Kartą prasitariau apie 
tai Dženiferei, o ji atsakė: „Taip, jie kaip ir sunkūs vyrai“. 

Gal čia ir yra kažkas seksualaus, tačiau man tikrai patinka jausti 
svorį — manęs niekada nedomino maži aparatai. 

Raselo parodyti daiktai man padarė didelį įspūdį, tačiau nenorė- 
jau išsiduoti, pradėjusi aikčioti, 

— Ką dar ten turite? 

Jis įkišo nosį į krepšį. 

— Skaitytuvą, porą lempų, fonų. Motociklą, kad galėčiau grįžti 
namo, — jis paskersavo į mane, ir mudu nusijuokėme. 

Motociklas tai motociklas, tačiau kai jis ištraukė delno dydžio 
skaitmeninį „Nikon“, mintyse aiktelėjau, nes tas daikčiukas puikavosi 
naujausių modelių viršūnėje. 

— Tai paskutinis, pažadu, — tarė jis. — Nagi, padarykite keletą 
kadrų. 

Bet kai aš nukreipiau objektyvą į jį, jis užsidengė rankomis veidą. 

— Tik ne mane. 

Nusitaikiau į rožes. Jei būčiau buvusi su Fordu, būčiau padariusi 
porą kadrų, priešintųsi jis ar ne, tačiau šiam vyrui nedrįsau prieštarau- 
ti. O gal tiesiog nenorėjau jo suerzinti. 

— Dabar jūsų eilė pasakoti, — pasakė jis, kol aš žaidžiau su fotoa- 
paratu, spaudinėdama visus mygtukus iš eilės. 

— Mus su Fordu Njukombu sieja tik darbo santykiai, — tvirtai 
pareiškiau. — Tiesą sakant, jis šiandien svečiuojasi pas garsiausią Koul 
Kryko gyventoją. 

— A, — keistai ištarė Raselas, ir aš pažvelgiau į jį. Jo profilis buvo 
stulbinamai gražus, bruožai it iškalti iš akmens. Dedu galvą, kad Desė 
mielai jį nulipdytų, pamaniau ir staiga supratau, ką reiškia toks jo tonas. 

— Pažįstate Desę? — tyliai paklausiau. 

— O taip. Bet juk visi vyrai pažįsta savąsias deses, ar ne? 

Nieko sau, pagalvojau. Tai pats didžiausias sumenkinimas, kokį 
esu girdėjusi. Prisiekiau sau, kad niekada, jokiomis aplinkybėmis ne- 
bandysiu meilintis Raselui Danui. Nenorėčiau, kad jis ar kuris kitas 
vyras šitaip atsilieptų apie mane. 

— Arji?.. — nežinojau, kaip užbaigti klausimą. Ar mano nekalta- 
jam, naiviajam bosui gresia didelis pavojus? 

Kai Raselas atsisuko, jo veide nebebuvo likę nė lašo linksmumo. 
Jo tamsios akys degte degė — pamaniau, kad tuoj imsiu svilti nuo jo 
žvilgsnio. 

— Ar galėtumėte padaryti man paslaugą? 

— Ko tik panorėsite, — atsakiau. Deja, taip ir galvojau. 

— Nesakykite niekam Koul Kryke, ypač Njukombui, kad mane 
matėte. Jis gali prasitarti Desei, o ji pasakys kitiems — aš to nenorė- 
čiau. Nesu laukiamas Koul Kryke. 

— Kodėl ne? — apstulbau. Tokių puikių manierų ir toks elegan- 
tiškas vyras nelaukiamas? Prieš jį net Džeimsas Bondas — tik netašy- 
tas kaimietis. 

Raselas taip nusišypsojo, kad panorau tučtuojau atsigulti ir pri- 
imti jį į savo glėbį. 

— Jūs glostote mano savimeilę, panele Maksvel. 

— Džekė, — sulemenau, stengdamasi nesusileisti. Prisiverčiau 
nuleisti akis į fotoaparatą. — Gerai, saugosiu jūsų paslaptis, bet noriu 
sužinoti jas visas. — Bandžiau atrodyti nerūpestinga, netgi rafinuota. 
Žaidžiau su objektyvu, uždarydama ir vėl jį atidarydama, tada prisi- 
dėjau prie akių ir apžvelgiau vietovę. Nuostabu. 

Po kurio laiko jis įsmeigė žvilgsnį į rožes, ir aš atsipalaidavau. 

— Parašiau blogą atsiliepimą apie vieną iš Desės parodų, — pa- 
sakė jis. — Kartais užsidirbu šiek tiek pinigų rašydamas recenzijas, ir 
tada parašiau savo nuomonę, bet Koul Kryko gyventojai man už tai 
neatleido. 

Labai norėjau sušokti džiaugsmo šokį, bet susilaikiau. Žinoma, 
siaubingai niekšiška norėti, kad Desė susilauktų blogo atsiliepimo, 
bet... 

— Ir viskas? Miestelio gyventojai nemėgsta jūsų, nes parašėte 
blogą atsiliepimą apie vieną iš jų? 

Raselas kreivai šyptelėjo, ir man iškart suprakaitavo padai. Jei 
būtume kokiame Disnėjaus filme, tikriausiai skraidyčiau su paukš- 
čiukais. 

— Tai dar ne viskas. Aš esu pašalinis, žinąs apie tai, kad jie nu- 
žudė moterį. 

Aš vos neišmečiau fotoaparato iš rankų. Net jei būčiau kritusi 
nuo uolos, nebūčiau tvirčiau laikiusi brangesnio daikto už šį aparatą. 

— Nustebote? — paklausė jis, įdėmiai žiūrėdamas į mane, bet aš 
tik linktelėjau. — Nustebote dėl to, ką pasakiau, ar dėl to, jog žinąu? 


176 


Laukinės orchidėjos 


— Kad žinote, — vos išspaudžiau. 

Jis kurį laiką žvelgė į mane, paskui nusisuko. 

— Leiskite atspėti. Njukombas kažkaip sužinojo apie tai, bet kai 
ėmė klausinėti vietinių, niekas nieko nepasakė. 

Buvau pasiruošusi pabėgti su šiuo vyru, aklai įsimylėti, bet ne- 
ketinau atskleisti to, ką sužinojau nuo tada, kai atvykau į šį miestelį. 
Jei pradėčiau, tai tikriausiai papasakočiau ir apie savo vizijas, ir apie 
tai, jog prisimenu per daug dalykų. Nutariau pasakyti kiek galima 
mažiau. 

— Būtent, — tariau. — Panelė Esė Li. 

Raselas šyptelėjo. 

— O taip. Nepakartojamoji panelė Esė Li. Žinote, ji irgi buvo ten. 
Krovė akmenis ant tos vargšės moters. 

Stengiausi tvardytis. Juk skaitau laikraščiuose apie baisius nuti- 
kimus. Bet mano širdis nusmuko į kulnus vien pagalvojus, jog buvau 
šalia žmogaus, galėjusio taip niekšingai pasielgti. 

— Ar kas nors buvo nubaustas? — išlemenau. 

— Ne. Viskas buvo užglaistyta. 

Paklausiau taip mėgstamą Fordo klausimą. 

— Kodėl? Kodėl jie taip pasielgė? 

Raselas truktelėjo pečiais. 

— Manyčiau, iš pavydo. Amarisą daug kas mylėjo ir vos keletas 
nekentė. 

— Amarisą? 

— Moterį, kurią užmėtė akmenimis. Pažinojau ją, būdamas vai- 
kas; ji buvo labai miela. Ji... Ar tikrai norite tai išgirsti? 

— Taip, — atsakiau. Padėjau fotoaparatą, atsisėdau ir nusiteikiau 
klausytis. 

“  — Amarisos brolis Rysas Landretas atvyko į Koul Kryką vado- 
vauti nedideliam keramikos cechui. Šiose apylinkėse daug molio, ir 
turistai dažnai užsuka, todėl, matyt, savininkai pagalvojo, jog būtų ne- 
blogai pradėjus verslą. Rysas atidarė gamyklą ir pasamdė keletą vieti- 
nių gyventojų. Rūpesčiai prasidėjo dėl gražiausios miestelio merginos, 
iš Koulų... 

— Vienos iš šeimų — įkūrėjų. 

— Taip, — tarė Raselas. — Harietos Koul. Ji buvo jauna ir graži, ir 
Edvardas Belčeris užsigeidė ją vesti. Aš prisimenu ir jį. Pasipūtęs mul- 
kis. Bet panelė Koul norėjo išvykti iš Koul Kryko, todėl prisigretino 
prie vyro, kuris galėjo išvažiuoti kada panorėjęs. 

— Prie jauno ir gražaus keramiko. 

Raselas trumpam nutilo. 

— Ar aš paminėjau, kad jis buvo, anot jūsų, gražus ir jaunas? 

— Tikriausiai kažkur girdėjau, — sumurmėjau, keikdama save 
už ilgą liežuvį. 

— Bėda buvo ta, — tęsė Raselas, — kad kai Rysas vedė Harietą, 
netrukus jis sužinojo, kad ji miestelio kekšė, o ji pavertė jo gyvenimą 
pragaru. Keisčiausia buvo tai, kad ji ištekėjo už Ryso norėdama pabėg- 
ti iš miestelio, bet vėliau atsisakė palikti tėvus. Kol vargšelis Rysas su- 
prato, jog jo Žmona nė neketina išvykti iš miestelio, jiems gimė dukra. 
Jis be galo ją mylėjo, todėl jautėsi pakliuvęs į spąstus. 

Aš tylėjau. Nėra jokios priežasties tikėti, kad aš toji dukra. Tai, 
kad mano prisiminimai sutampa su ta istorija, dar nėra įrodymas. 

— O kuo čia dėta Amarisa, Ryso sesuo? — paklausiau. 

— Jos vyras buvo miręs ir palikęs jai nemažai pinigų, tačiau ji 
buvo vieniša, todėl kai brolis paprašė ją persikelti į Koul Kryką, ji su 
džiaugsmu sutiko. Prisimenu, mano motina — ji nemėgo Harietos 
Koul — sakė, kad Amarisa žinojo, jog broliui sunku, todėl atvyko jam 
padėti. Be to, tuo metu gamykla subankrutavo, ir Rysas ėmė dirbti 
savo uošviui. Mano motina sakė, kad Ryšas dirbdavo keturiolika va- 
landų per dieną, o uošvis pasisavindavo visus jo pinigus. 

— Taigi Amarisa gelbėjo savo brolį, — tariau. 

— Taip. Amarisa rėmė brolį ir jo šeimą. — Raselas patylėjo. — Ta- 
čiau problema buvo ne pinigai. Problema buvo ta, kad Amarisa labai 
patiko visiems miestelio gyventojams. Ji buvo labai miela moteris. 
Mokėjo išklausyti žmones, ir jie jai pasipasakodavo savo paslaptis. 

Kai Raselas nutilo, pažvelgiau į jį. 

— Manote, kad ji žinojo per daug? 

Raselas pradėjo tvarkyti maisto likučius. 

— Tiksliai nežinau, kas atsitiko, bet prisimenu, kaip motina sakė, 
jog Koul Kryko žmonės pavydėjo Amarisai, ir tai kėlė rūpesčių. 

— Jie nužudė ją iš pavydo, — pasakiau. Nors ir nežinojau smulk- 
menų, galėjau įsivaizduoti jų jausmus. 

— Taip tvirtino ir mano mama, — atsiliepė Raselas. — Vieną 
naktį ji ėmė isteriškai verkti: „Jie ją nužudė! Nužudė!" Aš apsimečiau, 
jog miegu, bet viską girdėjau. Kitą dieną mano tėvas įsisodino mudu 
su motina į mašiną ir mes išvykome visam laikui. 

Pajutau, kaip įsitempė mano oda. Kokie panašūs mūsų likimai. 
Mane tėvas irgi išsivežė. Tik jis atplėšė mane nuo motinos. Ar ji ir 
buvo Harieta Koul, „miestelio kekšė'? 

— Bet sugrįžote į Koul Kryką. 

— Man buvo vienuolika, kai mirė mama, — tyliai tarė Raselas. 
— Nuo tada mes su tėvu kartais atvažiuodavome aplankyti artimųjų. 
Nedažnai lankydavome ir niekada neapsistodavome senajame name. 
Nežinau kodėl. Gal jis kėlė per daug prisiminimų. Žinau, kad mano 
motina po tos nakties labai pasikeitė. — Jis vėl trumpam nutilo, o kai 
pakėlė akis, jos buvo kupinos skausmo. — Manau, kad tą naktį jie nu- 
žudė ne tik Amarisą — jie nužudė ir mano motiną. Tik mano mama 
ilgiau merdėjo. 

Kurį laiką sėdėjome tyloje ir nežinau, kas būtų atsitikę, jei ne 
netikėtas lietus. Per visą savo gyvenimą nebuvau sutikusi žmogaus, 
kuris būtų išgyvenęs tą patį, ką ir aš. Buvau jaunesnė nei Raselas, kai 
netekau mamos, bet mus vienijo bendras praradimo jausmas. 

Tačiau turbūt labiausiai mus siejo tai, kad išgyvenome tą pačią 
tragediją — bent jau aš taip maniau. Amarisos mirtis, tiksliau, nužu- 
dymas pakeitė mūsų abiejų gyvenimus. 

Mudu sėdėjome ant staltiesės, stebėdami blėstančią šviesą ant ro- 
žių, panirę į savo mintis, bet kai nukrito pirmieji lietaus lašai, šokome 
tvarkytis. Apsaugoti įrangą! Mes paklusome neištartam įsakymui, Išsi- 
traukiau geltonąjį lietpaltį, Raselas savąjį irgi. Užsidengėme jais galvas 
ir prisispaudėme prie krūtinių brangiuosius fotoaparatus. 

Pažvelgę vienas į kitą ir pamatę, kaip atrodome, pradėjome juok- 
tis. Drobinį krepšį su maistu merkė lietus, o Raselo švarkas tebegulėjo 
ant suolelio, bet mūsų įranga buvo saugi ir sausa. 

Jis prisislinko prie manęs, kilstelėjo savo lietpalčio kraštą, pas- 
kui — manojo, padarydamas iš dviejų kraštų mažą palapinę; tarp 
mūsų gulėjo krepšiai. Lietus pliaupė kaip iš kibiro, tačiau mūsų mažo- 
joje palapinėje buvo sausa ir jauku. Tiesą sakant, net per daug jauku. 

— Noriu, kad paimtumėte juos ir fotografuotumėte, — pasakė 
Raselas, duodamas man mažąjį fotoaparatą ir spausdintuvą. Aparatas 
turėjo penkis milijonus pikselių. Vaje. Keista, kaip išgaruoja principai, 
kai gauni ką nors už dyką. Negi niekinau skaitmeninę fotografiją tik 
todėl, kad negalėjau sau to leisti? 

— Aš negaliu. Tikrai, — ėmiau prieštarauti, bet jis įgrūdo abu 
tuos daiktus į mano kuprinę. 

— Aš tik skolinu. — Raselas šypsojosi, ir mes buvome taip arti 
vienas kito, kad galėjau užuosti jo kvapą. Gėlės numirtų iš pavy- 
do. — Be to, norėdamas juos atgauti, turėsiu vėl jus pamatyti. 

Nudelbusi akis į kuprinę, pamėginau kukliai šyptelėti. Nors iš 
tiesų norėjau ištatuiruoti jam ant šlaunies savo adresą ir telefono nu- 
merį. 

— Gerai, — tarstelėjau, mano manymu, pakankamai ilgai pa- 
dvejojusi. 

— Žinoma, jei jūsų su Njukombu nesieja dideli jausmai. 

— Tikrai nieko rimto, — plačiai išsišiepiau. Nepridūriau, kad gal 
ir galėjo būti, bet Fordas paliko mane tą pačią sekundę, kai pamatė 
Desės iškirptę. Ir jos talentą, pagalvojau. Nenoriu būti tokia teisinga, 
tačiau esu prakeikta vertinti situaciją objektyviai. 

Raselas iškišo nosį pro plyšį. Neatrodė, kad lietus liautųsi. 

— Manau, mums reikėtų eiti, nes tuoj sutems. 

Argi tai būtų tragedija? Jaučiausi truputį nusivylusi, kad neap- 
sikeitėme telefonų numeriais, bet neketinau išsiduoti, kad labai to 
norėjau. 

Tarsi perskaitęs mano mintis, Raselas išsitraukė iš krepšio porą 
kortelių ir parkerį. 

— Ar pavyktų įtikinti jus pasakyti man savo telefono nume- 
rį? — paklausė jis. 

Galėjau duoti jam netgi savo sąskaitos numerį banke, bet jį bu- 
vau patikėjusi Kirkui, ir žiūrėk, kaip viskas baigėsi. Tiek jau to, tai pra- 
eitas etapas. Užrašiau Raselui Fordo namų telefono numerį, bet prieš 
atiduodama apverčiau kortelę ir pasižiūrėjau. Joje tebuvo jo vardas, 
pavardė ir telefono numeris. Sutrikusi pakėliau akis. 

Jis suprato mano tylų klausimą. 

— Kai jas spausdino, ketinau persikelti, todėl nežinojau, kurį 
adresą rašyti — senąjį ar naująjį. — Jis žaviai gūžtelėjo pečiais. — Pa- 
siruošusi? Pamėginkime išsigauti iš čia, kol dar įmanoma. 

Jei jau negalime kartu praleisti nakties, man beliko sekti paskui 
jį, kad ir kur jis eitų. Po minutėlės mes radome taką ir, palenkę galvas 
prieš plakantį lietų, rūpestingai saugodami fotoaparatus, patraukėme 
atgal. Kažkur tako vidury man šovė į galvą paklausti, koks dabar jo 
adresas. Gal jis apsistojęs netoliese? O gal atvažiavo iš Ralėjaus? Kada 
jam reikia grįžti į darbą ir į realų gyvenimą? 

Tačiau sukliudė lietus ir mūsų skubėjimas. Aš tik nulenkiau galvą 
ir, stebėdama jo kulnus, ėjau iš paskos; tiesą sakant, neturėjau nė men- 
kiausio supratimo, kur jis mane vedė ir kur mes buvome. 

Po kurio laiko pasiekėme asfaltuotą kelią, bet lietus taip smarkiai 
pylė, kad negalėjau apsidairyti. Buvo keista, kad aš, ką tik susipažinusi 
su šiuo vyru, taip juo pasitikėjau. Sekiau paskui jį kaip vaikas paskui 
tėvą, nieko neklausinėdama. 

Kai jis staiga sustojo, vos neatsitrenkiau jam į nugarą; tada paga- 
liau pakėliau galvą ir nustebusi pamačiau, kad stovime priešais Fordo 
namą. Per šniokščiantį lietų mes negalėjome susikalbėti. Aš pažvelgiau 
į Raselą ir pamojau, kviesdama užeiti į vidų ir atsigerti ko nors šilto. 

Jis kilstelėjo ranką, atsmaukė lietpaltį ir, pažiūrėjęs į laikrodį, pa- 
purtė galvą. Tada suvaidino, jog verkia, ir šnirpštelėjo. Kaip ir daugu- 
ma Žmonių, nemėgau mimų, bet jis vertė mane pakeisti nuomonę. 

"Aš nuleidau lūpų kampučius, taip parodydama, jog labai nusi- 
miniau. Apsimečiau, kad vaizduoju. Iš tiesų norėjau įsivesti jį vidun, 
pasakyti Fordui, kad radau jį miške, ir paklausti, ar galėčiau jį pasi- 
laikyti. Labai prašau? 

Raselas šypsodamasis palinko prie manęs, kyštelėjo savo gražųjį 
veidą po mano lietpalčiu ir pabučiavo į skruostą. Po sekundės jis jau 
buvo dingęs. 

Kurį laiką stovėjau dairydamasi ir dūsaudama. Kokia nepaprasta 
diena, pagalvojau. Tikrai išskirtinė. 

Apsisukusi nuėjau takeliu prie verandos laiptelių. Jais ne užlipau, 
o užplaukiau kaip kokiame 1950-ųjų filme. Dabar norėjau tik išsimau- 
dyti karštoje vonioje, paskui užsivilkti sausus drabužius ir pasinerti į 
svajones apie Raselą Daną. 

Nemanau, kad psichiatrai.tokią būseną, kai matai liepsnose skęs- 
tančius vaikus, pavadintų „smagia“, tačiau gelbėti tuos vaikus iš tiesų 
buvo smagu. 

Kartais Džekė žiūri į mane tokiomis akimis, tarsi galėčiau iš- 
spręsti visas pasaulio problemas. O kartais ji verčia mane jaustis senu 
ir niekam tikusiu. Kad ir ką ji galvojo apie mano fizinę būklę, esu tik- 
ras, kad labai nustebo, kai pagriebiau abi kuprines ir pasileidau taku. 
Atgal eiti buvo lengviau, nes prie veido nebelipo voratinkliai. 

“O kaip mes važiavome! Kai mašina ėmė šokinėti per duobes, jos 
veido išraiška man priminė mano pusbrolį Noblį. Jis buvo palaimin- 
tas — arba prakeiktas, anot vienos mano pusseserės, — nes neturėjo 
Njukombams būdingų bruožų. Kitaip tariant, Noblio veidas buvo 
toks, kokie labai patinka merginoms. Jis nuvažiuodavo į miestą, nu- 
taisydavo „ak, aš toks nedrąsus“ išraišką, ir mergina neišvengiamai 
susileisdavo. Tada Noblis pavaišindavo ją „Njukombo ypatinguo- 
ju" — greitu pasivažinėjimu duobėtais keliais. O grįžęs namo, visiems 
pasakodavo, kaip mergina bijojo ir piktinosi, 

Tada aš neįvertinau Noblio pokštų ir neįžvelgiau juose nieko pa- 
trauklaus. Visada norėdavau draugauti su miesto merginomis — tiks- 
liau, su tokiomis, kurios neatrodydavo galinčios gimdyti šešiolikos 
metų, — bet mano išvaizda ir drovumas jų nežavėjo. Tik koledže, toli 
nuo Njukombų įtakos, man pavyko atkreipti vienos iš jų dėmesį. Kai 

susipažinau su Pat, ji vilkėjo žydrą megztą palaidinukę, mėlyną sijo- 
nėlį, o ant kaklo buvo užsikabinusi kreminių perlų karolius. „Netikri', 
— nusijuokė ji, kai paprašiau, kad jų nenusiimtų, kai mylimės. 

Tą dieną skriedamas per laukus pagaliau supratau, kodėl Nobliui 
taip patiko gąsdinti tas miesto merginas. Džekės veide atsispindėjo 
baimė, sumišusi su jauduliu, ir tai labai jaudino. Ji žiūrėjo į mane pa- 
šiurpusi, tačiau tuo pat metu taip, tarsi būčiau burtininkas, lenktyni- 
ninkas ir gelbėtojas viename asmenyje. 

Kai prie tokio jaudinančio pasivažinėjimo prisidėjo visos emoci- 
jos, išgyventos gelbstint vaikus, aš, manau, Džekė irgi, pasijutau taip, 
kad nežinau, kas būtų nutikę, jei ne netikėtai pasirodžiusi Desė. Kol 
mudu su Džeke pirkome picas, mano galvoje šmėkščiojo vaizdai su 
nuoga Džeke ir mažyčiais griežinėliais alyvų ant jos kūno. Įsivaizdavau 
save geriantį alų ir svarstantį, kurį skanų griežinėlį dabar suvalgius. 

Pakeliui į namus bandžiau sugalvoti, kaip geriau įgyvendinus 
savo fantazijas, bet kai parvažiavome, prie namo laukė Desė. 

Po paskutinio mūsų susitikimo, kai ji padovanojo man skulptūrą, 
turėjau laiko pagalvoti ir... Na taip, Džekės sarkastiškos, tačiau skaus- 
mingai teisingos pastabos pritemdė žvaigždutes mano akyse. Galbūt 
Desei nederėjo demonstruoti skulptūros visų akivaizdoje. Taip, Džekė 
teisi, tokie dalykai visada paskatina ašaras. Bet nesutikau, kai Džekė 
pasakė: „Ypač tokiems minkštiems ir sentimentaliems žmonėms kaip 
tu“. Mano vyriškumas buvo užgautas, todėl aš paprieštaravau. Ji atrė- 
mė, jog esu parašęs knygų, kurios yra „gana verksmingos“. 

Taip, ji mane pričiupo. Džekė sugeba įžvelgti reikalo esmę, o tai 
gerai. Nors kartais labai norėčiau, kad ji geriau patylėtų. 

Sekmadienį, kai atėjo laikas važiuoti pas Desę, panorau paskam- 
binti jai ir atšaukti mūsų susitikimą. Per pusryčius Džekė kandžiai 
pastebėjo, kad Desė pirmiausia pasistengtų pakeisti sodo statulėles, 
kurias pirkome su Tesa. Nutariau neišsiduoti, ką manau, todėl ėmiau 
skaityti dribsnių, kuriuos ji valgė, sudėtį. „Nuostabu, — pasakiau, — tas 
šienas turi daugiau vitaminų ir mineralų nei trys žalios tabletės, kurias 
ryji." Jų sudėtį irgi buvau persiskaitęs. 

Džekė prisimerkė, ir aš supratau, kad ji stengėsi susilaikyti nuo 
komentarų. | 

Tą vakarą Desė užsibuvo — išvažiavo gerokai po vidurnakčio. 
Turėjau porą kartų plačiai nusižiovauti, kad ji susiprastų keliauti 
namo. Aišku, aš žinojau, ko ji norėjo. Patekti į mano miegamąjį. 

Bet aš negalėjau taip pasielgti. Juk vos prieš keletą valandų gei- 
džiau Džekės, o aš ne iš tų vyrų, kurie lengvai persimeta nuo vienos 
moters prie kitos per vieną vakarą. 

Be to, man linksma su Džeke. Jos sarkazmas ir juodas humo- 
ras visada mane prajuokina. Šalia jos jaučiuosi esąs pasiruošęs bet 
kokiems netikėtumams. Džekė moka džiaugtis gyvenimu, kaip aš 
mokėjau iki Pat mirties. Mane žavėjo jos domėjimasis fotografija, jos 
rengiami vakarėliai mūsų namuose. 

Taigi tą vakarą sėdėjau stengdamasis palaikyti pokalbį su Dese, 
nors man nelabai sekėsi. Visų pirma, pokalbis vis grįždavo prie jos ir 
jos skulptūrų. Jei paminėdavau kokį filmą, Desė būtinai įsiterpdavo, 
kad jis įkvėpęs ją išlieti iš bronzos kokio nors žymaus aktoriaus statu- 
lėlę. „Bet ne tokio žymaus kaip jūs, — pridurdavo ji, žiūrėdama į mane 
pro taurės viršų. 

Žinoma, ji norėjo, kad nupirkčiau jos skulptūrą. Bet ne tai mane 
erzino. Erzino tai, kad ji nė žodeliu neužsiminė apie Džekę ir apie tai, 
kodėl skambinau jai ir prašiau pagalbos. Negi jai nesmalsu, kodėl 
mums reikėjo surasti tą namą ir kodėl turėjome tai padaryti greitai? 
Bet Desė nė neužsiminė apie tai. | 

Kai ji pagaliau išvažiavo — jau buvo sekmadienio rytas, — kritau 
į lovą ir iškart užmigau. 

Kitą rytą, skaitinėdamas dribsnių sudėtį, nė žodeliu neatsiliepiau 
į kandžias Džekės pastabas apie varlytes ir kitas būtybes, kurių mes 
su Tesa prismaigstėme sode. Nutylėjau ir tada, kai ji pasišaipė, jog 
galbūt Desė galėtų nulipdyti varlę su didžiule burna, kad mes su Tesa 
galėtume joje tilpti. Jau žiojausi pasakyti, kad mintis nebloga, tačiau 
susilaikiau, nes žinojau, kad Džekė tik to ir laukė. Ji norėjo... Ko? Kad 
neičiau pas Desę? Kad likčiau namuose ir kartu su ja išbandyčiau nau- 
ją fotografavimo įrangą? 

Mudu aptarėme, kaip geriau pradėti verslą, ir nusprendėme, jog 
ji turėtų pradėti fotografuodama vaikus — už dyką. Galėtume panau- 
doti tas nuotraukas kaip reklamą. Jai teks pritraukti žmonių į Koul 
Kryką, tačiau nepamiršti ir vietinių. 

Sutarėme, kad ji iš pradžių galėtų fotografuoti Tesą. „Ir Natą, — 
pridūrė Džekė. — Nepamiršk, kad jis irgi dar vaikas. O jo nuotraukos 
tikrai bus populiarios" Kaip Džekė ir tikėjosi iš manęs, nusivaipiau ir 
apsimečiau manąs, kad ji seilėjasi dėl Nato. Nors, atvirai kalbant, tai 
buvo gera mintis. Mano leidyklos meno direktorius pažįsta fotografų, 
dirbančių mados srityje. Galbūt jie norėtų pamatyti gražuolio Nato 
nuotraukas. Jei jis patiktų kamerai, turėtų progą padaryti karjerą ir 
padėti savo artrito susuktai senelei. 

Toji ponia puikiai pasidarbavo, pardavinėdama šlamštą iš mano 
namų. Pasirodo, Valstijose — ir, stebėtina, Europoje — esti žmonių, 
kurie nori Laisvės statulėlių ir yra pasirengę už jas mokėti. Baigęs 
kapoti džiungles aplink namus, Natas nugabeno paruoštas siuntas į 
paštą. | 

Sekmadienio rytą tikėjausi padėti Džekei fotografuoti Tesą ir 
Natą — man tai patiktų labiau nei praleisti dieną su Dese ir būti 
pritrenktam kokios gigantiškos bronzinės skulptūros. Kieno? Tiesą 
sakant, pasiklausius Desės pasakojimų apie jos skulptūras, man la- 
biausiai patiko Džekės idėja apie didžiaburnę varlę. 

Kai atėjo laikas važiuoti, paprasčiausiai išvažiavau. Norėjau atsi- 
sveikinti su Džeke, bet apsigalvojau. Ką pasakyčiau? „Iki, mieloji, pa- 
simatysime vėliau“? Be to, daugiau nebūčiau ištvėręs jos sarkastiškų 
pastabų. O labiausiai nenorėjau išgirsti Džekę pasakant, ko aš netenku. 
Dalelė manęs norėjo paprašyti, kad ji, jei vėl išvystų viziją, būtinai man 
paskambintų. Tačiau tai būtų tas pats, kas liepti paskambinti epilepti- 
kui, jei jam užeitų priepuolis. 

Išvažiavau lengvuoju automobiliu, palikęs Džekei pikapą. Tačiau 
jau tik prie Desės namų pamačiau, kad pasiėmiau pikapo raktelius. 
Išsitraukiau telefoną, ketindamas paskambinti Džekei, bet vėl įsikišau 
atgal. Negerai, kad palikau ją be jokios transporto priemonės. Pasiel- 
giau kaip koks urvinis žmogus. Kita vertus, argi gali kovoti su šimta- 
metėmis tradicijomis? 

Nutaisiau dirbtinę šypseną ir pasibeldžiau į Desės duris. Jos na- 
mas buvo gražus, nors gal kiek per meniškas mano skoniui. Tie varpe- 
liai verandoje išvestų mane iš proto. 

Kai Desė atidarė duris, lengviau atsikvėpiau. Pats to nežinoda- 
mas baiminausi, kad ji gali vilkėti ką nors tokio, kas išmuš mane iš 

pusiausvyros. Ar iškirptė sieks juosmenį? Bet ji mūvėjo gana laisvas 
kelnes ir vilkėjo platų raudoną megztuką su aukštu kaklu. 

— Labas, — pasisveikinau, ištiesdamas jai vyno butelį — Džekė 
liepė jį pasiimti, — ir nusekiau paskui ją į vidų. 

Iškart pastebėjau, kad Desė kaip nesava. Ji buvo padengusi stalą 
mažame valgomajame su didelėmis dvigubomis durimis, vedančiomis 
į plytomis klotą kiemelį. Buvo graži diena, todėl paklausiau, ar nega- 
lėtume valgyti lauke. 

— Uodai, — skubiai atsakė Desė. 

— Bet aš maniau... — prasižiojau ir užsičiaupiau. Juk Apalačiuose 
uodų taip mažai, kad jie nekelia jokių rūpesčių. 

Ji pasodino mane nugara į duris, ir aš pasijutau nejaukiai. Kai 
buvau vaikas, stengdavausi sėdėti nugara į sieną, nes mano pusbroliai 
mėgdavo įgriūti pro langus. Labai dažnai pro atvirus langus į mano 
nugarą lėkdavo varlės, gyvatės ar tvenkinio dumblas. 

Vos atsisėdome valgyti, už durų užriaumojo žoliapjovė. Dėl 
triukšmo buvo neįmanoma šnekėtis. 

— Sodininkas! — šūktelėjo per stalą Desė. 

— Sekmadienį? — šūktelėjau atgal. 

Pasilenkusi į šoną, ji pažvelgė į duris ir jos akys išsiplėtė iš siaubo. 

Atsisukęs spėjau pamatyti jauną vyriškį, stumiantį žoliapjovę per 
tulpių lysvę. Nuėjęs iki galo, jis atsigręžė, pažiūrėjo tiesiai į Desę ir 
nuožmiai nusišypsojo. Pavydžia pikto meilužio šypsena. 

Būtent toji šypsena išvadavo mane iš susikaustymo. Turbūt turė- 
jau įsižeisti, kad Desė Alirtavo su manimi tik norėdama paerzinti savo 
draugą, bet aš nepykau. Kai pamačiau, jog ji kažką jaučia tam vyrukui, 
kuris akivaizdžiai pavyduliavo, man palengvėjo. 

Nusišluosčiau servetėle lūpas, atsiprašiau ir išėjau pasikalbėti.su 
tuo jaunu vyru. Negaišau laiko subtilybėms. Paprasčiausiai pasakiau, 
kad nesu jam varžovas, kad mus su Dese sieja tik verslas ir kad jis gali 
liautis pjaustęs tulpes. 

Kai jis, regis, nepatikėjo, jog nemirštu iš meilės ir aistros Desei, aš 
jį supratau. Pat man buvo pati gražiausia moteris pasaulyje ir aš nega- 
lėjau suprasti, kodėl kiti taip nemanė. Bet Desės sodininkas buvo jau- 
nas, o aš ne, todėl galų gale jis patikėjo manimi ir nustūmė žoliapjūvę 
atgal į pastogę. Kol jis buvo viduje, aš stovėjau lauke. Po kurio laiko 

sutrikusi Desė atidarė duris. Pastebėjau, kad ant jos lūpų nebebuvo 
lūpų dažų, todėl spėjau, kad ji ir žolės pjovikas susitaikė. 

— Dabar galite įeiti, — pakvietė ji, ir aš nusišypsojau. Jos balse 
nebesigirdėjo flirtuojančios įžūlios pardavėjos intonacijų. 

— Ar dabar jau galime valgyti lauke? — paklausiau, ir ji nusi- 
juokė. 

— Jūs geras žmogus, — tarė ji, ir aš pasijutau pamalonintas. 

Mes pernešėme maistą ir indus į lauką ir dabar, nelikus jokių 
neaiškumų, galėjome mėgautis vienas kito draugija. Deja, ji buvo 
skaičiusi visas mano knygas, todėl nedaug ką tegalėjau jai papasakoti. 
Bet Desė turėjo ką papasakoti — apie savo gyvenimą Los Andžele 
ir Koul Kryke. Ji prajuokino mane papasakojusi apie savo vaidmenį 
muilo operoje — žiūrovai manė, kad ji iš tikrųjų buvo valkata, kurią 
vaidino. 

Gurkšnojau alų, kramčiau kažkokius mažus sūrio sausainius, ku- 
rių ji, rodės, turėjo neišsenkamas atsargas, ir klausiausi. Desė pasakojo 
labai įdomiai, linksmai, tačiau aš negalėjau atsikratyti nuojautos, kad ji 
kažko neišsakė, o jos akyse slypėjo liūdesys, kurio nepajėgiau suprasti. 
Buvau girdėjęs, kad ji pasiliko Koul Kryke, kad galėtų atsiduoti savo 
tikrajai meilei — skulptūrai. 

Nežinojau, kas tiksliai, bet kažkas čia buvo ne taip. Kodėl jos 
tokios ilgesingos akys? Sprendžiant iš to, kaip ji pasakojo, jai patiko 
Los Andželas, ji mėgo savo darbą. Tai kodėl jį metė? Negi negalėjo su- 
derinti aktorystės ir lipdybos? 

Kai paklausiau jos apie tai, ji tik pasiūlė man dar sūrio sausainių. 
Atsisakiau, bet ji vis tiek pašoko jų atnešti. O sugrįžusi papasakojo dar 
vieną linksmą istoriją. Apie trečią valandą man pasidarė nuobodu ir 
aš ėmiau galvoti apie namus. Desė, matyt, pajuto mano nekantravi- 
mą ir pasiūlė apžiūrėti jos studiją. Tai buvo atskiras pastatas, didelis, 
modernus, gražus. Įėję pro išraižytas medžio duris, patekome į mažą 
kabinetą, kur ant stalo stovėjo nuotrauka. Joje apsikabinusios stovėjo 
ir juokėsi dvi merginos. Desė ir Rebeka. | 

Buvau beveik pamiršęs, kad Rebeka dirba Desei. Jau norėjau pa- 
siteirauti apie ją, bet Desė atvėrė dvejas plačias duris, ir mes įėjome į 
nuostabų kambarį. Jis buvo daržinės dydžio ir labai šviesus. Vieną ilgą 
sieną užėmė langai, kitą — didžiulės spintos. Lubose buvo padaryti 

stoglangiai, o kambario galuose įtaisytos aukštos, plačios slankiojamos 
durys. 

Desė dirbo su keletu projektų. Vienoje spintoje pamačiau kokį 
tuziną mažų dar neužbaigtų molio lipdinių. Dauguma skulptūrų vaiz- 
davo žmones. Viena iš jų man ypač patiko — senis, sėdintis parke ant 
suoliuko. Padidintas įdomiai atrodytų mano sode, pamaniau. Tesa ir 
aš galėtume žaisti su juo šaškėmis. 

Tačiau nespėjus man nieko paklausti, Desė užkišo ranką už spin- 
tos, ištraukė raktą ir atrakino. 

— Tai rodau tik ypatingiems žmonėms, — tarė ji, žybčiodama 
akimis. 

Oho, pagalvojau. Gal tai kas nors erotiška. O gal net visa pornog- 
rafijos kolekcija. | 

Bet kai Desė atidarė duris ir užsižiebė šviesa, nusijuokiau. Tiesą 
sakant, iš pradžių prunkštelėjau, paskui nusikvatojau. Pažvelgiau į 
Desę. Ar galiu juos pačiupinėti? Linksmai mirktelėjusi, ji linktelėjo. 

-Spintoje buvo tikriausiai visi Koul Kryko gyventojai. Bet ne tiks- 
lios jų kopijos, o karikatūros. Jie buvo labai panašūs, tik su išryškintu 
individualumu. 

Pirmąjį paėmiau šešių colių merą. Desė akcentavo jo keistą kūną 
ir veido bruožus. „Pasipūtęs tauškalius, prisiminiau apie jį pasakytus 
žodžius. Desė pavaizdavo jį besisupantį ant kulnų, atkišusį pilvą, už 
nugaros sunertomis rankomis. 

— Turėtumėt pavadinti jį „Mažuoju imperatoriumi", — pasakiau, 
ir Desė pritarė. 

Paskui paėmiau panelę Esę Li vaizduojančią skulptūrėlę ir net 
švilptelėjau. Desė nulipdė ją kaip skeletą. Ne tikrą skeletą, bet figūrą, 
aptemptą oda — be raumenų ar riebalų. 

Kitų žmonių nepažinojau, bet galėjau spėti apie jų asmenybes. 
Desė papasakojo, jog vienas iš jų yra jos buvęs klientas, norėjęs skulp- 
tūroje atrodyti gražesnis ir geresnis nei iš tiesų buvo. Ji taip ir nulipdė, 
bet taip pat padarė ir mažesnę skulptūrėlę, kurioje pavaizdavo jį su 
ilgais siaurais dantimis ir godumu žibančiomis akimis. 

— Priminkite, kad niekada neprašyčiau jūsų, kad sukurtumėte 
mano skulptūrą, — pasakiau. 

Desė jau norėjo uždaryti duris, kai suskambo jos mobilusis tele- 
fonas. Ji taip skubiai išsitraukė jį iš dėklo prie diržo, kad puikiai galėtų 
vaidinti vesterne. Ji pažiūrėjo į numerį ir nušvito. Žolės pjovėjas, pa- 
galvojau. 

— Kalbėkite, — pamojau jai, norėdamas pasakyti, kad pabūsiu 
vienas. 

Kai Desė išėjo iš kambario, uždariau spintą, tačiau žemiau pama- 
čiau dar vienas dureles, kurios irgi buvo užrakintos. Impulso pastūmė- 
tas, užkišau ranką už spintos — na žinoma, dar vienas raktas. 

Žinojau, kad negražu šniukštinėti, bet jaučiausi kaip alkoholikas, 
užrakintas nakčiai gėrimų parduotuvėje. Skubiai įkišau raktą ir atra- 
kinau dureles. 

Viduje pamačiau du lipdinius. Vienas, iš bronzos, vaizdavo septy- 
netą žmonių, stovinčių vienoje eilėje: penkis vyrus ir dvi moteris. Šie 
buvo tikri, ne karikatūros. Trys vyrai buvo pagyvenę, vienas visiškai se- 
nas, o paskutinis dar visai vaikas, be to, nelabai protingas. Jis atrodė toks, 
kuris, jei jam pasiūlytum apiplėšti banką, atsakytų: „Aišku, kodėl gi ne". 

Moterys atrodė jaunos, bet viena buvo bjauri, o kita — graži. Jos 
stovėjo eilės vidury, viena šalia kitos, bet nesiliesdamos. Buvo aišku, 
kad šios moterys nėra draugės. 

Dar aiškiau buvo tai, kad bjaurioji buvo arba panelė Esė Li jau- 
nystėje, arba jos artima giminaitė. 

Išgirdęs Desės juoką kitame kambaryje, jau norėjau uždaryti spin- 
tą, bet mano dėmesį patraukė lipdinys, kurį dengė audeklo skiautė. 

„Gal manyje pabudo rašytojas ir aš per greitai padariau išvadą, ta- 
čiau buvau tikras, kad tas septynetas bronzoje yra tie, kurie 1979-aisiais 
akmenimis užkrovė moterį. O mano vaizduotė jau įsiaudrino nuo min- 
čių, jog po audeklu paslėptas moters, kuri buvo nužudyta, lipdinys. 

Išgirdęs Desės žingsnius, skubiai nutraukiau audeklą — bet po 
juo buvo bronzinė Rebeka. Jauna ir besišypsanti, bet Rebeka. 

Net Supermenas galėtų pavydėti, kokiu greičiu uždariau spintą ir 
padėjau raktą į slėptuvę. Kai pasirodė Desė, aš stovėjau prie stiklinių 
durų ir abejingai žiūrėjau į tulpes. 

Pasikalbėjusi telefonu, ji gana greitai manęs atsikratė, todėl 
spėjau, kad ji ir jos pavydusis draugužis ketino baigti taikytis. Apsi- 

džiaugiau, kad galėsiu išeiti. Gal dar ką nors nuveiksime su Džeke, 
pagalvojau. 

Bet kai išsukau iš Desės kiemo, pradėjo lyti, o kai grįžau namo, 
jau pylė kaip iš kibiro. Negaliu aprašyti savo nusivylimo, kai pamačiau, 
kad namai tušti. Holo spintoje nebuvo didžiojo Džekės aparato, tad 
supratau, jog ji išėjusi. 

Be manęs, pamaniau. Ji išėjo pasivaikščioti be manęs. 

O gal su kuo nors kitu? Nuo tokios minties susierzinau dar la- 
biau. Paskambinau Natui. Jo senelė pasakė, kad Džekė skambinusi ir 
palikusi žinutę, bet jos pačios pas juos nėra. Paskambinau Elei, bet 
Džekės nebuvo ir ten. 

Nežinojau, kam dar Koul Kryke galėčiau paskambinti, todėl atsi- 
sėdau ir ėmiau laukti. Išalkęs nusprendžiau pasigaminti spagečių — tai 
reiškė, jog suverčiau į puodą stiklainį padažo ir įjungiau viryklę. 

Spagečiai buvo paruošti, lietus lijo kaip lijęs, bet Džekė vis ne- 
grįžo. Porą kartų name sumirgėjo šviesa, tad nusprendžiau apsirūpinti 
žvakėmis ir prožektoriais, paskui įsidėjau į lėkštę truputį spagečių. Pa- 
valgysiu daugiau, kai grįš Džekė — galėsime pasikalbėti, kaip praėjo 
diena, kaip mes paprastai darydavome. | 

Pagaliau, kai jau beveik sutemo, išgirdau atsidarant lauko duris. 
Pašokau nuo stalo ir pribėgau prie durų. Pamatęs Džekę — ir paste- 
bėjęs, jog ji gyva ir sveika, — užsidėjau supykusio tėtušio kaukę ir pa- 
siruošiau gerai išbarti. Kaip ji drįsta nepranešti man, kur esanti? Juk 
galėjo kas nors atsitikti, ji galėjo pamatyti kitą viziją. Akivaizdu, kad 
turiu žinoti, kur ji būna. 

Bet Džekė nė nežvilgtelėjo į mane. Ji buvo apsisiautusi savo mil- 
žinišku geltonu lietpalčiu, užsimetusi ant pečių kuprinę, ir matėsi tik 
jos veidas, o jos akys... Jei kurčiau blogą romaną, parašyčiau, kad jos 
akys buvo „pilnos žvaigždžių“. 

Na, nesvarbu, ko buvo pilnos jos akys, bet jos atrodė aklos. Dže- 
kė Žvelgė tiesiai prieš save, nematydama manęs, o aš juk tikrai ne iš 
smulkiųjų. Ji pasuko prie laiptų — drįstu pasakyti, „tarsi plauktų" — ir 
užkopė į savo kambarį. 

Aš likau stovėti laiptų apačioje išsižiojęs. Džekė paprastai „ne- 
plaukiodavo“. Ne, ji bėgiodavo, šokinėdavo, turėjo keistą polinkį 


190 


Laukinės orchidėjos 


laipioti uolomis ir kopėčiomis, bet niekada — niekada — „neplaukio- 
davo", 

Užlipau į viršų ir stabtelėjau prie jos durų svarstydamas, ar turė- 
čiau pasibelsti ir pasakyti, jog pagaminau vakarienę. Minutėlę leidau 
sau pasvajoti apie kandžias Džekės pastabas dėl mano kulinarinių su- 
gebėjimų ir savo šmaikščius atsakymus. Netgi trumpam pamaloninau 
save prisiminimais apie juodus alyvų žiedelius ant blyškaus Džekės 
kūno. 

Kilstelėjau ranką, bet išgirdęs jos niūniavimą ir į vonią leidžiamą 
vandenį, nuleidau ją ir nulipau į apačią. Pabandžiau žiūrėti televizorių, 
bet negalėjau susikaupti, tada nuėjau į biblioteką paieškoti kokio įdo- 
maus skaitalo. Tačiau niekas manęs nesudomino, todėl nuėjau į savo 
kambarį ir įsijungiau kompiuterį. 

Nežinau, kodėl taip pasielgiau, tačiau internete ėmiau ieškoti 
tarnybų, galinčių ką nors žinoti apie žmones, gyvenusius Koul Kryke 
1979-aisiais. 

Įrašiau visas, kurias tik galėjau prisiminti pavardes, tarp jų pa- 
nelės Esės Li ir visų septynių šeimų — įkūrėjų. 

Tai, ką pamačiau ekrane, mane pritrenkė. Pirmiausia pasirodė 
nekrologai. Koulų šeimos galva, Abrahamas, žuvo 1980-aisiais keisto 
atsitikimo metu. Jis važiavo greitkeliu netoli Koul Kryko ir buvo pri- 
verstas sustoti, nes nuleido padangą. Sunkvežimio vairuotojas, vežęs 
žvyrą, sustojo jam padėti. Tačiau mechanizmas, automatiškai pake- 
liantis stovą kroviniui išversti, staiga sugedo ir visas žvyras išsipylė ant 
Abrahamo Koulo. Jis žuvo. | 

Atsilošiau kėdėje, bandydamas suvokti, ką perskaičiau. Abraha- 
mas Koulas buvo mirtinai sutraiškytas. Akmenukais. 

Edvardas Belčeris irgi žuvo 1980-aisiais. Krovininis sunkvežimis 
per staigiai išniro iš už posūkio ir užlėkė ant Edvardo, kai šis laukė 
prie šviesoforo, kol galės pereiti gatvę. Aukso krovinys prispaudė Ed- 
vardą prie žemės. 

Kitaip tariant, jis buvo mirtinai sutraiškytas. 

— Pinigais, — garsiai ištariau. — Taip, kaip gyveno. 

Toliau radau straipsnį, aprašantį Harietos Koul Landret žūtį per 
avariją. Prieš skaitydamas laikraštinę versiją, truputį paspėliojau ir, 

deja, buvau teisus. Ją prispaudė nuo kalno nusiritęs automobilis. Jo 
niekas nerado ištisas dvi dienas, todėl Harieta kankinamai ilgai ir lėtai 
merdėjo. 

Pakilau nuo kompiuterio. Kerštas? Gal tai nužudytosios giminai- 
čių kerštas — visi žudikai turėjo mirti taip, kaip mirė auka? Bet kaip 
jiems tai pavyko? Kaip žmogus gali suorganizuoti savaiminį Žvyro 
krovinio išsivertimą? Ar parversti pilną aukso sunkvežimį? Priversti 
nusiridenti automobilį, kad šis ne užsidegtų, bet prispaustų auką? 

Grįžau prie kompiuterio ir baigiau skaityti apie Harietos Koul 
automobilio avariją. Liko vyras, duktė ir Harietos motina, kuri tą 
dieną važiavo kartu su dukra. Laikraštyje buvo parašyta: „Ponia Abra- 
ham Koul nuvežta į ligoninę kritiškos būklės“. 

Giliai įkvėpiau ir susiradau Harietos Koul nekrologą. Jai buvo tik 
dvidešimt šešeri, kai žuvo. Nekrologe buvo paminėta, kad jos šeima 
yra viena iš Koul Kryko įkūrėjų ir kad jos tėvas jau miręs. Apie Harie- 
tos motinos Merės Hatalenos Koul būklę per dukters laidotuves neuž- 
siminta nieko. Harietos vyras — Rysas Landretas, o dukra... 

Pamatęs vardą, vos neuždusau. Džeklein Amarisa Koul Landret. 
Džekė LEIN. Kaip Harieta Lein, mylima prezidento dukterėčia. 

Išskubėjau iš kabineto ir nulėkiau laiptais žemyn. Džekės kam- 
bario durys tebebuvo uždarytos. Aš tyliai nutipenau holu. Prie durų 
stovėjo mažas stalelis, ant kurio gulėjo Džekės rankinė. Visi vyrai žino, 
kad raustis moterų rankinėse yra griežtai draudžiama. Tai prilygsta 
kanibalizmui. Net jei iš moters pavogtų piniginę, tik iškrypėlis galėtų 
ją tikrinti. 

Porą kartų giliai įkvėpiau ir atsegiau užtrauktuką. Mudu su Pat 
dalijomės daug kuo, tačiau aš niekada nesirausiau jos rankinėje. 

Atsižvelgdamas į tai, ką dariau, stengiausi būti kiek įmanoma 
mandagesnis ir ištraukiau jos piniginę tik dviem pirštais. Įtikinėjau 
save, kad aš nešniukštinėju. Tik.noriu pamatyti jos vairuotojo pažy- 
mėjimą. 

Jis buvo permatomame piniginės skyrelyje. Išėmiau jį ir pakė- 
liau prieš šviesą. Visas Džekės vardas buvo Džeklein Violeta Maksvel. 
Džekė LEIN. Kaip Harieta Lein, moteris, kuria žavėjosi jos tėvas. O 
Violeta, be abejonės, todėl, kad panelės Lein akys buvo violetinės. 

Susmukau ant kėdės prie holo staliuko. Sveikinu, Njukombai, 
pasakiau sau. Tu ką tik sužinojai tai, ko nenorėjai. Mergina, kurią 
pasamdei, yra žmogžudystės liudininkė. Dar blogiau — ji tikriausiai 
matė savo motiną ir senelį tarp žudikų. 

Sėdėjau ilgai, laikydamas rankose Džekės piniginę, kartais žvilg- 
telėdamas į pavardę, ir bandžiau sugalvoti, ką turėčiau daryti. Mano 
šniukštinėjimo rezultatai gali kai kam kelti pavojų. Žinoma, Džekė 
buvo labai maža, kai tai matė, tačiau akivaizdu, kad ji labai daug prisi- 
mena iš savo gyvenimo Koul Kryke. 

Ji prisiminė kiekvieną namo, kurį nusipirkau, centimetrą. Prieš 
porą dienų aptikau ją bilsnojančią į sieną virtuvėje. Nesivarginau 
klausti, ką ji daranti, tik stovėjau tarpduryje ir stebėjau. Po minutėlės 
ji rado vietą, kur garsas buvo duslus, ir patenkinta šūktelėjo: „Radau!“ 
Ji dažnai nujausdavo, kur aš esu, todėl nenustebau, kai atsisuko ir pa- 
žiūrėjo į mane. 

— Ėjau padėti ant lentynos alyvų aliejų, bet lentynos ten nebu- 
vo, — tarė ji, pagriebdama vieną iš mano nupirktų peilių. Jo ašmenys 
buvo dantyti — reklaminis lapelis tvirtino, kad jie gali perpjauti per 
pusę aliuminę skardinę. (Tikrai gali, mes su Tesa perpjovėme šešias, 
kol Džekė mus sustabdė.) 

Džekė apčiupinėjo taPatais išklijuotą sieną, tada pradėjo pjauti. 
Maždaug po dešimties minučių darbo mums prieš akis atsivėrė pelių 
rūmai. Po senais taPatais per ilgus metus susikaupė sluoksniai izolia- 
cijos, purvo, sutrūnijusio popieriaus, siūlų, pūkų, mažiausiai keturių 
atspalvių plaukų ir krūvos pelių išmatų. 

Už lizdų matėsi lentos, tokios purvinos, kad mano dėdės Redžio 
garažas būtų tiesiog švaros įsikūnijimas. Štai kodėl jas užklijavo. Jei 
man būtų leidę pasirinkti — valyti šias lentynas ar užklijuoti taPatais, 
tikrai būčiau užklijavęs. 

— Gera vieta maistui laikyti, — tarstelėjau. 

Džekė nutaisė šelmišką veidą ir patrynė rankas. 

— Ponas dulkių siurblys tuoj viską sutvarkys, — pasakė ir nuėjo 
atsinešti siurblio. 

Kai nusileidau pietauti, lentynos blizgėjo, o virtuvė kvepėjo gai- 
viais valikliais. 

Neklausiau Džekės, iš kur ji žinojo apie lentynas. O jos pačios, 
rodės, tai nė kiek nestebino. Dėdama priešais mane lėkštę su kažkuo, 
kas priminė krevetes, ir keturiomis garuose troškintomis daržovėmis, 
ji be paliovos kalbėjo, kad tik tingus mulkis galėjo užklijuoti sieninę 
spintą, užuot išnaikinęs ten bites, ar uždengti lentynas tik todėl, kad 
ant jų susikaupė šimtmečio purvas. 

Palenkiau galvą arčiau lėkštės. 

Taigi aš žinojau, kad Džekės prisiminimai apie laiką, kai ji gyveno 
Koul Kryke, nesvarbu, kiek jai tada buvo metų, yra labai aiškūs. Abe- 
joju, ar kuris nors teismas nuteistų žmones, remdamasis tik Džekės 
prisiminimais, bet žudikai retai paiso logikos, todėl negali žinoti, ko 
iš jų tikėtis. 

Kita vertus, sprendžiant iš to, ką perskaičiau internete, visi su tuo 
įvykiu susiję žmonės — ar kurie, mano nuomone, turėjo būti susi- 
ję — mirė netrukus po to, kai buvo nužudyta toji moteris. 

Įkišau Džekės vairuotojo pažymėjimą atgal į piniginę, įdėjau į 
rankinę, užsegiau užtrauktuką ir užlipau į viršų. 

Paieškos tarnyba internete buvo suradusi dar daugiau vardų. 
Panelė Esė Li buvo sesuo ir vienintelė gyva giminaitė Aisės Li Šeiver, 
kuri mirė irgi per „keistą“ atsitikimą. Atrodo, kad Aisė Li Šeiver, išėjusi 
pasivaikščioti po mišką, įkrito į seną šulinį. Ji nugrimzdo iki kaklo, 
tačiau senos šakos šulinyje gana ilgai laikė ją virš vandens, ir ji galėjo 
kvėpuoti. Vis dėlto po dienos ar dviejų jos pastangos išsilaisvinti iš- 
judino sienas ir ją užgriuvo akmenys. 

— Sutraiškė, — garsiai ištariau. Ji mirė kaip ir visi kiti žudikai. 

Išjungiau kompiuterį ir nuėjau gulti, bet užmigti negalėjau. Ne- 
davė ramybės vaizdai, susikurti iš to, ką perskaičiau internete. Mintyse 
skambėjo žodžiai: „taip, kaip gyveno“. 

Trečią ryto lioviausi kovojęs, susidėjau rankas po galva ir įsi- 
spoksojau į ventiliatorių palubėje. Jis sukosi visu greičiu, ir aš it už- 
hipnotizuotas žiūrėjau į medinį grandinėlės galą. 

Kai pro langą žvilgtelėjo pirmasis saulės spindulys, jau buvau 
sugalvojęs, kad, jei noriu sužinoti, kas sutraiškė tą moterį, turėčiau 
perskaityti visus nekrologus, pasirodžiusius tais metais po jos mirties. 
Sprendžiant iš to, ką radau, tie žmonės, kurie mirė panašiomis aplin- 
kybėmis, dalyvavo ją nužudant. 

Taip nutaręs, pamažu atsipalaidavau ir pagaliau užsnūdau. Kai 
pabudau, buvo vidurdienis. Dirstelėjęs į laikrodį, pašokau. Kur Džekė? 
Paprastai girdėdavau ją dirbančią namuose, o dabar tvyrojo spengian- 
ti tyla. 

Suradau Džekę virtuvėje, žaidžiančią su nuostabiausiu daikčiuku, 
kokį kada esu matęs. Tai buvo „Hewlett-Packard“ spalvotas spausdin- 
tuvas; šalia gulėjo mažas fotoaparatas. 

Gėda prisipažinti, bet kai prisėdau prie stalo ir pamačiau, kaip tas 
daikčiukas spausdina, pamiršau, kas ką nužudė ir kodėl. Kai pradėjau 
apžiūrinėti tuos elektronikos stebuklus, Džekė tylėdama atsistojo ir 
ėmė plakti kiaušinienę. 

Spausdintuvų buvo labai paprasta naudotis, ir aš, kol Džekė iš- 
kepė kiaušinienę, padidinau dvi nuotraukas. Vienoje buvo rožės prie 
tvoros, kitoje — languota staltiesė, vyno butelis ir pusė kepalo duonos. 

— Tai štai ką veikei vakar, — nusišypsojau. — Iškylavai? 

Tačiau mano klausimas Džekę, regis, sutrikdė, nes ji skubiai iš- 
traukė diskelį iš spausdintuvo, įkišo jį atgal į fotoaparatą, paspaudė 
kažkokius mygtukus ir padėjo aparatą ant stalo. O mano padidintas 
nuotraukas sudegino virš viryklės. 

Aš, aišku, miriau iš smalsumo, bet nieko neklausiau. Be to, Džekės 
žvilgsnis sakė, kad, jei prasižiosiu, pasigailėsiu. 

Na ir gerai, aš turiu savų paslapčių. Net neketinau pasakoti 
Džekei, ką sužinojau internete. Taip pat nesakysiu, kad Harietos Koul 
dukros vardas rašomas taip pat, kaip jos. 

Kitas dvi dienas Džekė elgėsi, sakyčiau, keistai. Ji buvo kaip ne- 
sava. Žinoma, aš nedaug laiko praleisdavau su ja, tačiau nuo to sekma- 
dienio, kai pietavau su Dese, Džekė pasikeitė. Atrodė, kad jos mintys 
kažkur klajojo. Ji gamino man valgį, atsiliepinėjo telefonu ir netgi 
aiškino Natui, ką dirbti sode, bet jos elgesys buvo neįprastas. Pirma, ji 
tapo labai tyli, nešneki. Antra, ji beveik nejudėjo. Tris kartus pažvelgęs 
pro kabineto langą, mačiau ją stovinčią ir svajingai žvelgiančią tolu- 
mon. Kaip sustingęs paukštis. 

Aišku, aš paklausiau, kas atsitiko, bet ji tik pažiūrėjo pro šalį ir 
kažką numykė. 

Bandžiau kaip nors ją išjudinti iš to sąstingio. Pasigyriau jai, kad 
mudu su Dese puikiai praleidome sekmadienį. Jokių komentarų. Pa- 

sakiau, kad nuostabiai pasimylėjau su Dese. „Mmm“, — sumurmėjo 
Džekė, žiūrėdama į tolį. Pasakiau, kad mes su Dese ruošiamės pabėgti 
į Meksiką ir kartu pasiimsime Tesą. Tyla. Galiausiai pasakiau, kad įsi- 
mylėjau žaliaakę grizlio patelę ir ji nešioja įsčiose mano vaiką. „Tai 
gerai, — tarstelėjo Džekė ir išsliūkino į lauką. 

Trečiadienį ji padarė keletą Nato nuotraukų su tuo naujuoju fo- 
toaparatu — Džekei to nesakiau, bet jaučiausi truputį įsižeidęs, kad ji 
nusipirko tuos daikčiukus be manęs. Nuotraukose Natas atrodė kaip 
iš madų žurnalo. O buvo net nesiprausęs. 

Bet kai pabandžiau įtikinti jį pamėginti laimę madų pasaulyje, 
jis nenorėjo apie tai nė girdėti. Suprantu. Koks save gerbiantis vyras 
sutiktų su tokiu darbu? Kita vertus, pinigai būtų geri. Norėjau, kad 
Džekė pasikalbėtų su juo, bet ji stovėjo kitame sodo gale ir nesikišo. 

Ketvirtadienio rytą pagaliau atvyko siuntinys nuo pareigūno iš 
Šarlotės. Nežinojau, ką daryti — buvo smalsu, tačiau kartu norėjosi jį 
sudeginti nė neatplėšus. 

Per pastarąsias dvi dienas turėjau laiko pagalvoti. Nutariau, kad 
1979-aisiais kažkokie labai pikti žmonės užmėtė akmenimis moterį, o 
Džekė, būdama vaikas, viską matė. Po žmogžudystės, mano nuomone, 
kažkas nusprendė pažaisti linčiuotoją ir vieną paskui kitą nužudė vi- 
sus žmonės, susijusius su tuo įvykiu. 

Jei mano teorija teisinga, tada Džekei negresia joks pavojus. At- 
rodo, kad ji nieko nenutuokia apie tuos vendetos atvejus. Ji žino tik 
tai, ką matė. 

Ji taip pat žino, kodėl tai įvyko. Jos motina, kuri tikriausiai buvo 
viena iš žudikų, paaiškino Džekei, kad žmonės, kurie myli velnią, turi 
mirti. 

„Mane sugundė velnias, — pagalvojau. Argi ne tokią priežastį 
nurodo daugelis nusikaltėlių? „Tai ne mano kaltė, — kalba žmonės per 
žinias. — Mane užvaldė velnias." 

Kai Džekė pasakojo tą istoriją pirmą kartą, ji pasakė, jog mieste- 
lio žmonės tikėjo, kad moteris mylėjusi velnią. 

Užsidengiau rankomis akis. Jei Džekė saugi, tada galime pasilikti. 
Bet jei pasiliksime — gerai save pažįstu, — knisiuosi vis giliau, kol su- 
žinosiu visą tiesą apie tą nužudytą moterį. Kokios žmogiškos emocijos 

privertė juos žudyti? O dar labiau norėjau sužinoti, kas keršijo už jos 
mirtį. 

Virpančiomis rankomis atplėšiau siuntinį. Viršuje gulėjo atsipra- 
šymo laiškas. Žmogus susirgo, todėl pavėlavo išsiųsti medžiagą, bet jis 
vis dar tikisi, kad atsiųsiu pasirašytas knygas. Vienas nulis jo naudai, 
pamaniau. Aš nesirgau, paprasčiausiai pamiršau jas išsiųsti. 

Pagal skeletą atkurtos moters nuotrauka gulėjo po laišku. Jos 
man ir reikėjo. Ištraukęs pamačiau gražią moterį, maždaug trisdešim- 
ties. Be jokios abejonės, ji buvo Džekės giminaitė. Kai Džekė sulauks 
jos amžiaus, bus labai panaši į ją. 

Stovėjau ir žiūrėjau į nuotrauką, bandydamas nuspėti, kas ji to- 
kia, jei ji nėra toji moteris ant tilto. Ji tikrai ne Džekės motina, nes yra 
žinoma, kad ji žuvo per avariją. 

Perverčiau atsiųstus dokumentus. Visur kartojosi žodžiai „ne- 
žinoma" ir „nenustatyta“. Moters asmenybė nenustatyta; nežinoma, 
ar ji mirė per nelaimingą atsitikimą, ar buvo nužudyta. Policija būtų 
galėjusi nustatyti pagal tai, kaip sudėti akmenys, tačiau skeletą sura- 
dę jaunuoliai buvo juos nukrovę. Regis, toji mergina, kuri „girdėjo“ 
verksmą, taip šaukė, kad jie turi „išleisti tą vargšę moterį, kad jie nuo 
skeleto nurito visus akmenis. 

Policija apklausė juos, kaip buvo sukrauti akmenys, tačiau vieni 
jaunuoliai pasakojo vienaip, kiti tikino kitaip. Parodymais nebuvo 
galima pasikliauti. 

Permečiau akimis tų jaunuolių pavardes. Įdomu, ką apie juos 
rasčiau internete? Nors ir sakydamas sau, kad neturėčiau to daryti, 
pasukau į savo kabinetą. 

Tačiau tą minutę atsidarė durys ir pro jas įgriuvo Tesa. Ji pribėgo, 
šoko man į glėbį ir stipriai apsikabino per kaklą. 

— Ačiū, ačiū, ačiū, — dėkojo, bučiuodama man veidą. 

Neturėjau supratimo, kuo nusipelniau tokio jausmų protrūkio, 
tačiau buvo malonu. Ji dar nemokėjo apsimetinėti, visas emocijas ro- 
dydavo atvirai ir nuoširdžiai. 

— Kas yra? — paklausiau šypsodamasis. Lapai iškrito man iš 
rankų ir pasklido po kojomis. Norėjau palikti popierius ten tikėdama- 
sis, kad jie sulįs į plyšius. 

Atitraukiau Tesos rankutes nuo savo kaklo, kad galėčiau įkvėpti 
oro. 

— Už ką taip dėkoji? 

— Už nykštuką. 

Nesupratau, apie ką ji kalbėjo. Kai pirkome sodo statulėles, gin- 
čijomės dėl nykštukų, bet aš griežtai atsisakiau juos pirkti. Pirmoje 
klasėje susimušiau su Džoniu Fosteriu, nes jis pasakė, kad aš panašus į 
gnomą. Nebuvau girdėjęs tokio žodžio, tad paklausiau bibliotekininkę, 
ir ji parodė man knygą. Man nepatiko tai, ką pamačiau. 

Jei atvirai, bijojau, kad Tesa norėjo gnomų sode todėl, kad jai pa- 
tikau aš. 

Atplėšiau Tesą nuo savęs, pastačiau ant grindų ir pasilenkiau su- 
rinkti dokumentus. 

— Kas čia? — pasiteiravo ji, žiūrėdama į atkurto veido nuotrau- 
ką. Kaip ir dauguma vaikų, Tesa taupė energiją ir nepadėjo man rinkti 
popierių. 

— Tokia ponia, — atsakiau, kišdamas lapus į voką. Nenorėdamas, 
kad Džekė patikrintų jo turinį, padėjau voką aiškiai matomoje vietoje 
ant staliuko hole. Pamaniau, kad jei paslėpsiu jį kur nors tarp knygų, 
ji ras jį akimirksniu. 

— Na, — tariau Tesai, — tai kas atsitiko? 

— Tu nupirkai didžiausią gnomo statulą pasaulyje ir pastatei ją 
sode. Jis nuostabus ir man be galo patinka. Ačiū. 

Akimirką šmėstelėjo mintis, kad galbūt Džekė nupirko skulptūrą 
iš Desės. Žinoma. O kitą savaitę gausime varlę. 

Ištiesiau Tesai ranką ir mes išėjome į sodą. 

Ji buvo teisi. 

Ant seno parko suolelio, kurį Natas buvo sutaisęs, sėdėjo kažkas 
panašaus į gnomą. Jei atsistotų, būtų tik kokių penkių pėdų, su didele 
galva, kresnu kūnu ir trumpomis stipriomis galūnėmis. Akys buvo 
atmerktos, tačiau nereginčios, burna pravira. Dar spėjau pastebėti 
tankias blakstienas, plačią nosį, putlias lūpas, didžiules prie galvos 
prisiplojusias ausis ir ilgus juodus, bet jau žilstelėjusius plaukus, su- 
pintus į kaselę. 

— Ššš. — Tesa truktelėjo mane už rankos. — Jis atrodo tikras, 
ar ne“ 

Leidausi apvedamas aplink krūmus, kad pamatyčiau visą „gno- 
mą. Jis mūvėjo tamsiai žalias kelnes, vilkėjo nuskalbtus geltonus 
marškinius ir raudoną liemenę, nusagstytą daugybe mažų segtukų su 
vabzdžiais. Entomologo svajonė. 

Tesa prisliūkino arčiau tos būtybės, o aš likau stovėti ir spoksoti. 
Tai buvo ne statula, o žmogus. Ir jis kietai miegojo. Jis sėdėjo tiesus, 
atsimerkęs, tačiau miegojo. 

Žinojau turįs pasakyti Tesai, kad tai gyvas žmogus ir kad ji geriau 
atsitrauktų, bet negalėjau pajudėti. Žinojau, kas jis. Paprasčiausiai nie- 
kada nebuvau jo matęs. 

Tesa ištiesė ranką ir palietė vyro skruostą. Jis nė nemirktelėjo, 
bet aš pastebėjau, kad tučtuojau atsibudo. Jo akyse atsirado gyvybė; jis 
žiūrėjo tiesiai į mane. 

— Sveikas, sūnau, — pasisveikino mano tėvas. 

— Sveikas, pusbroli, — tarė mano pusbrolis Noblis, išžengdamas 
iš krūmo. 

Jie abu šypsojosi. 


Keturioliktas skyrius 


"Džekė 


Aš tenorėjau būti su Raselu. Jis vertė mane jaustis taip, kaip dar 
niekada nesijaučiau. 

Visą savo gyvenimą girdėdavau priekaištus, kad aš esanti pikta. 
Daugelis mano sutiktų moterų iškart imdavo vaidinti psichiatres, tvir- 
tindamos, kad mano sarkazmas kyla iš didžiulio vidinio pykčio. 

Su tuo dar galėčiau sutikti, tačiau man nepatikdavo, kai jos liep- 
davo „jį išleisti. Jos įsižeisdavo, kai atsisakydavau papasakoti joms 
savo giliausias paslaptis. Manau, joms atrodydavo, kad žaidžiu ne 
pagal mergaičių taisykles, kurios aiškiai nurodo, kad visi visiems turi 
viską pasakoti. 

Tačiau mano pyktis neturi priežasties. Blogis, ištikęs mane, iš 
tiesų nebuvo toks blogas, ir aš netgi jausdavausi kalta, jog pykstu. Vie- 
name mieste, kuriame mudu su tėčiu gyvenome apie porą metų, mano 
geriausia mokyklos draugė prisipažino man, kad jos tėvas atėjo pas ją 
į lovą ir padarė su ja „tai“ Ji prisaikdino mane niekam to nesakyti, bet 
aš nesilaikiau duoto žodžio. Aš papasakojau savo tėčiui. 

Kai sąmyšis, kurį sukėlė mano tėvas, aprimo, mes išvykome iš to 
miesto. 

Ne, aš neturiu pagrindo pykčiui. Tiesiog taip atsitiko, kad visą 
savo vaikystę buvau plėšoma į dvi puses. Aš labai mylėjau tėtį, tačiau 
kartu ir pykau ant jo, kad jis nieko nepasakojo man apie mane. Kai aš 
paaugau ir pradėjau geriau pažinti pasaulį, supratau, kad turėjo atsi- 

tikti kažkas tikrai siaubinga, jei tėvas išsivežė mane vidury nakties. Aš 
tik norėjau, kad jis papasakotų man apie tai. 

Bet vos tik užsimindavau apie savo motiną ar tetą, apie kurią jis 
pats buvo prasitaręs, tėtis arba sumurmėdavo ką nors, kas prieštarau- 
davo ankstesnėms versijoms, arba išvis užsidarydavo savyje. Tai varė 
mane iš proto! Ypač todėl, kad paprastai su tėčiu galėdavau kalbėtis 
apie viską. Paauglystėje mes, mergaitės, paslaptingai šnibždėdavomės 
tarpusavyje apie paukščiukus ir bitutes. Paskui aš grįždavau namo ir 
papasakodavau viską tėčiui, o jis pasakydavo, kas tiesa, o kas ne. Drau- 
gės stebėdavosi: „Tu apie tai paklausei tėtį?" 

Mano tėčio netrikdė niekas. Kartą jis pasakė: „Kažkada aš buvau 
toks pat, kaip tavo draugių tėvai — varžydavausi kalbėti apie seksą ir 
kitus asmeninius dalykus. Bet kai išgyveni tai, ką išgyvenau aš, į gyve- 
nimą pradedi žvelgti kitaip“. 

Žinoma, aš paklausiau, ką būtent jis turėjo galvoje. Ką jam teko 
išgyventi? Bet jis neatsakė. 

Taigi man teko išmokti tramdyti savo pyktį dėl to, kad tėvas atsi- 
sakė pasakoti apie mano praeitį. Ir slėpti nuoskaudą, kad mes su tėčiu, 
regis, niekur ir niekam nepriklausėme. Aš taip pavydėjau savo draugių 
šeimoms. Svajodavau apie gausias Kalėdų vakarienes, kur prie stalo 
sėdėtų penkiasdešimt giminaičių. Godžiai klausydavausi draugių, pa- 
sakojančių apie „siaubingas“ šventes. Kaip kuris nors pusbrolis iškrėtė 
bjaurią šunybę, kaip dėdė pravirkdė mamą, kad teta vilkėjo suknelę, 
kuri visus šokiravo. 

Man tai skambėjo nuostabiai. 

Mano tėvas buvo tikras vienišius. Jiedu su Fordu būtų puiki pora. 
Galėtų kartu slapstytis tarp knygų. Mano tėvas žavėjosi seniai miru- 
sia Harieta Lein, o Fordas tebemyli savo velionę žmoną. Žinoma, kad 
myli, jei susijaudino net iki ašarų, pamatęs vien jos skulptūrą. 

A, tiek to. Fordo problemos man rūpėjo iki sekmadienio, kol su- 
tikau Raselą Daną. Būdama su juo, pajutau tokį sielų artumą, kokio 
nebuvau jautusi jokiam kitam vyrui. Fiziškai jis visiškai atitiko mano 
tipą: tamsiaplaukis, elegantiškas ir rafinuotas — tam tikra prasme jis 
priminė man tėvą. Be to, mus siejo panašūs pomėgiai — fotografavi- 
mas ir meilė gamtai. Mums abiem patinka toks pat maistas. Nemėgstu 
posakio „sielos draugas', bet būtent taip aš apie jį galvojau. 

Tą sekmadienio vakarą grįžusi namo, valandą pragulėjau vonio- 
je. Kai vanduo atšalo, išlipau, apsivilkau geriausią chalatą ir kurį laiką 
sėdėjau savo mažojoje verandoje. Naktis buvo ypač šilta ir kvapni, 
naktinės Pateliškės žibėjo ore it maži brangakmeniai. 

Man darėsi silpna vien nuo minties, kad aš taip seilėjuosi. Aš vos 
neapsivemdavau, kai mano draugės imdavo sapalioti apie kokį nors 
vaikiną. Netgi,neskaitydavau romanų apie meilę. „Patikrink jo reko- 
mendacijas“, — pasakydavau ir užversdavau knygą. 

Žinoma, su Kirku viskas buvo, kiek kitaip; aš viską rūpestingai 
planavau, tačiau jis vis tiek mane apmulkino. Bet aš niekada neliaup- 
sinau jo akių spalvos ar „dailių raukšlyčių aplink jo nosį . Būčiau pa- 
springusi. 

O apie Raselą Daną galėčiau kalbėti be paliovos. Ant jo veido 
yra mažų auksinių strazdanėlių, kurios, jam sukiojant galvą, atsispindi 
saulėje. Jo oda — medaus, ištirpusio saulėje, spalvos. Jo gražios rankos 
atrodo taip, tarsi būtų sukurtos groti angelų muziką. 

Ir taip toliau. Galėčiau tęsti — mintyse tai ir dariau, — bet sten- 
giausi save sustabdyti. Reikia liautis apie jį galvojus ir sutelkti dėmesį 
į darbą, kad ir koks jis būtų. Aš vis laukiau, kada Fordas paprašys 
mano pagalbos rašant, bet jis nieko nesakė. Aš ir toliau buvau namų 
šeimininkė ir ekonomė. Juk jei Fordas nenori to daryti, vadinasi, tenka 
man. 

Pirmadienį, dieną po to, kai susipažinau su Raselu, man sunkiai 
sekėsi susikaupti. Laukė begalė darbo lauke, o aš vis dar nebuvau 
peržiūrėjusi bibliotekoje esančių knygų. Be to, turėjau važiuoti į par- 
duotuvę. Taip pat paskambinti Elei ir susitarti dėl laiko, kada galėčiau 
fotografuoti Tesą. 

Šeštadienį buvau suplanavusi atlikti daugybę dalykų, tačiau po 
sekmadienio nepajėgiau prisiminti nė vieno. Sėdėjau virtuvėje ir žai- 
džiau su spausdintuvu, kurį man paskolino Raselas. Jis buvo įkišęs į 
mano kuprinę fotopopieriaus, ir aš, pasiknebinėjusi prie aparato, su- 
gebėjau išryškinti keletą mažų nuotraukų su numeriais, buvusių dis- 
kelyje. Sėdėjau ir žiūrėjau į jas, kol įsiminiau. Gal tikėjausi tarp jų rasti 
Raselo nuotrauką, bet jos nebuvo. 

Fordas atidundėjo laiptais jau įdienojus — aš net nebuvau užsi- 
segusi laikrodžio — ir iškart susidomėjo spausdintuvu. Jis moka elgtis 

su aparatūra, todėl tučtuojau susigaudė, kaip jis veikia. Po minutėlės 
jis padarė didelę mudviejų su Raselu iškylos nuotrauką. 

Nežinau, kas man užėjo, bet aš stvėriau diskelį, įkišau atgal į fo- 
toaparatą ir skubiai nuspaudžiau mygtuką su šiukšliadėžės simboliu. 
Toji scena buvo labai asmeniška ir aš nenorėjau, kad kas nors kitas ją 
pamatytų. Be to, jei būčiau leidusi, Fordas būtų pradėjęs laidyti bjau- 
rias pastabas apie mūsų mielą iškylą. „O kur keptas viščiukas? — pa- 
klaustų jis, įsivaizduodamas, jog tai labai juokinga. — Alus? Kokia čia 
iškyla tik su sūriu ir krekeriais?“ 

Ne, nenorėjau klausytis jo komentarų. 

Skubėdama nesuvokiau, kad nubaudžiau ir save. Ištrynusi diskelį 
ir sudeginusi nuotraukas, ir aš nebeturėjau į ką žiūrėti. 

Tačiau mane buvo apėmusi tokia euforija, kad nė nenuliūdau 
dėl savo kvailumo. Man liko prisiminimai, pagalvojau. Ir vos neuž- 
dainavau. 

Nešiojausi Raselo kortelę su vardu ir telefonu liemenėlėje, po kai- 
riąja krūtimi. Nebuvo nė minutės, kad nenorėčiau jam paskambinti. 
Tačiau laikiausi savo geležinės taisyklės: vyrams neskambinti. 

Taip, aš skambinau Fordui. Skambinau iš parduotuvės jo duotu 
mobiliuoju telefonu, kad paklausčiau, ar jis norįs jautienos kumpio, ar 
kiaulienos. (Jis pasakė: „Maniau, kad kiaulieną kepa tik keptuvėje“) 
Vėliau paskambinau iš vaisių parduotuvės, nes nežinojau, ar jis mėgs- 
ta geltonus moliūgus. („Tai pokštas, ar ne?“) Taip pat skambinau iš 
remonto dirbtuvės, norėdama pasiteirauti, kokį tepalą pilti į mašiną. 
(„Neleisk tiems beždžionėms liestis prie mano mašinos. Aš pats pa- 
keisiu tepalą") 

Fordui skambinti galėjau, nes nesistengiau jam patikti. Jau seniai 
sužinojau, kad negalima skambinti tiems vyrams, kurių be galo trokš- 
ti. Jokiu būdu. Net jei pamatytum dūmus, rūkstančius iš jo namo, ge- 
riau skambink kaimynams — tegu jie jį išgelbėja. Tačiau pati niekada 
neskambink jokiam vyrui. 

Gerai įsidėjau tai į galvą gyvendama su gražiu vienišu vyru — savo 
tėvu. Kartais man atrodydavo, kad jis kraustydavosi iš vienos vietos į 
kitą tik tam, kad išvengtų jį persekiojančių moterų. Man buvo vienuo- 
lika, kai išmokau gaminti, tačiau to retai prireikdavo, nes mus maitin- 
davo vienišos moterys. „Štai čia liko šiek tiek maisto — pamaniau, kad 

gal jūs ir jūsų žavioji dukrytė norėtų, — sakydavo jos. Kartą aš pažiū- 
rėjau į tobulai pagamintą troškinį ir paklausiau, kaip gali būti, kad čia 
tai, „kas liko", kai jame netrūksta nė gabalėlio. Mano tėtis retkarčiais 
pademonstruodavo tikrai negailestingą humoro jausmą — tada jis pa- 
prasčiausiai stovėdavo ir leisdavo moteriai skiesti, bandant išsisukti iš 
keblios situacijos. 

Tiesą sakant, joms turbūt rūpėjo ne pamaitinti tėtį, bet turėti 
priežastį vėliau jam paskambinti ir pasiteirauti, ar galėtų atsiimti jų 
„mėgstamiausią indą. Jos visada — visada — atnešdavo maisto jų 
„mėgstamiausiuose induose“. Tada turėdavo priežastį sugrįžti. Arba 
paskambinti. Tada dar kartą paskambinti. Tapo įprasta, kad persikėlę į 
kitą miestą, mes tris ar keturis kartus keisdavome telefono numerį. 

Taigi augdama šventai prisiekiau niekada neskambinti vyrui, 
kuriuo domiuosi. Buvau tikra, kad toks vyras kaip Raselas Danas ne- 
atsigina skambučių, todėl norėjau būti kitokia, nepakartojama. 

Bet man nereikėjo nerimauti, nes antradienį popiet Raselas 
Danas pats užsuko pas mane. Aš skubiai nusitempiau jį į studiją, nes 
nenorėjau, kad jį pamatytų Fordas. Įtariau, kad Fordas nebūtų labai 
malonus kitam vyrui, besisukiojančiam aplink „jo“ asistentę. 

— Tikiuosi, nesutrukdžiau, — švelniu it šilkas balsu tarė Raselas. 

Ir kodėl nesusišukavau dailiau? 

— Ne, žinoma, ne, — tesugebėjau išspausti. Norėjau pasiūlyti jam 
užkąsti. Tiesą sakant, norėjau pasiūlyti jam visą save, bet pagalvojau, 
kad bus geriau, jei pradėsiu nuo limonado. Tačiau Fordo keliai nežino- 
mi; jis galėjo bet kurią minutę įžirglioti į virtuvę ir pamatyti Raselą. 

— Tai kur tavo darbai? — Raselas taip nusišypsojo, kad mano 
širdis suplazdėjo it Pateliškė. 

— Tu būsi mano pirmasis, — pasakiau griebdama fotoaparatą, 
nusitaikydama ir spragtelėdama. Nuostabus dalykas tas automatinis 
fokusavimas, pamaniau. 

Tačiau jau iš garso supratau, kad nieko nenufotografavau. Ne- 
buvo juostelės. 

Ne, aš nepasiverkiau. 

Raselas šypsodamasis papurtė galvą. 

— Tu tikra išdykėlė, — jo tonas privertė mane parausti. Jei tai 
pasakytų Fordas, atšaučiau ką nors apie senus iškrypėlius, tačiau iš 
Raselo lūpų tie žodžiai nuskambėjo labai seksualiai. 

— Noriu pamatyti viską, — tarė Raselas, ir mes pradėjome kal- 
bėtis. 

Parodžiau jam įrangą, kurią išrinkome su Fordu, papasakojau 
apie Fordo mintį uždėti ant langų žaliuzes, apie tai, kaip su juo dažėme 
sandėliuką, kaip Fordas ir Natas padarė man lentynas. 

— Regis, esi labai prisirišusi prie to Žmogaus, — pastebėjo Ra- 
selas. 

Vos neužkibau ant kabliuko, tačiau buvau mačiusi tūkstančius 
kartų, kaip mano tėvas taip elgdavosi su moterimis, todėl laiku susi- 
griebiau. Pamenu, kaip nejaukiai jausdavausi klausydamasi, kaip tos 
moterys tiesiog versdavosi per galvą įtikinėdamos mano tėvą, jog jų 
gyvenime nėra jokių kitų vyrų. 

— Taip, — pasakiau, nudelbdama akis į grindis, tarsi Raselas būtų 
išgavęs iš manęs didelę paslaptį. Paskui kilstelėjau galvą, norėdama 
pažiūrėti, kaip jis priėmė tokią žinią. Apsidžiaugiau pamačiusi, kad jis 
atrodė truputį nustebęs. Gerai, pagalvojau, nes nenorėjau, kad jis su- 
prastų, ką jaučiau jam. 

— Atrodo, man teks labiau pasistengti, — nusišypsojo jis. 

Aš nežymiai žingtelėjau arčiau jo, bet Raselas žvilgtelėjo į laik- 
rodį. 

— Turiu eiti, — tarė jis ir atsidūrė prie durų anksčiau, nei aš spė- 
jau prieiti. Tada stabtelėjo, leisdamas saulės spinduliui pažaisti ant jo 
skruosto. — Džeke, — tyliai prabilo jis. — Man atrodo, kad aną dieną 
aš pasakiau per daug... supranti, apie ką. 

Supratau. Apie akmenimis sutraiškytą moterį. 

— Nesijaudink, — pasakiau. — Viskas gerai. 

— Tai atsitiko taip seniai ir... — jis nutilo ir apdovanojo mane 
tokia kerinčia šypsena, kad man net kojos per kelius sulinko. — Be to, 
kas žino, gal toji moteris iš tiesų buvo susidėjusi su velniu? Girdėjau, 
ji regėdavo vizijas. 

— Vizijas? — sumirksėjau, bet pabijojau daugiau ko paklausti, 
nes nepasitikėjau savo balsu. Raselas, regis, stengėsi kalbėti nerūpes- 
tingai, bet aš labai sunerimau. Jei atvirai, panorau prisėsti. 

— Taip. Ji regėdavo šėtono darbus. Niekas miestelyje negalėdavo 
padaryti nieko bloga, nes ji viską pamatydavo prieš jiems tai pada- 
rant. 

Aš sunkiai nurijau seiles. 

— Bet argi tokios vizijos nėra Dievo dovana? Juk tik Dievas ga- 
lėtų sustabdyti velnią, ar ne? 

— Galbūt, — atsakė jis. — Viskas prasidėjo lyg ir taip, tačiau pa- 
mažu Amarisos vizijos stiprėjo ir ji ėmė matyti netgi blogas žmonių 
mintis. Buvo kalbama, kad ji... — Raselas nutilo ir numojo ranka. 

— Ką? — sušnabždėjau. — Ką ji padarė? 

— Mano tėvas sakė, kad ji stengėsi sutrukdyti tiems žmonėms 
padaryti tai, ką jie būdavo sumanę. 

Nenorėjau net galvoti, ką tai reiškė. Pajutau tvinkčiojimą smilki- 
niuose. 

— Aš tave nuliūdinau, — tarė Raselas. — Nereikėjo man tau to 
pasakoti. Tiesiog aš taip ilgai nešiojausi tą paslaptį savyje, o tu pasi- 
rodei tokia supratinga. Tarsi... — jis neužbaigė sakinio. 

— Aš suprantu, — pasakiau. — Tiesiog... — Aš nenorėjau sakyti, 
kas mano galvoje. Negalėčiau jam paaiškinti, kad irgi regėjau dvi vi- 
zijas — automobilio avariją ir gaisrą. Kas, jei pamatysiu, kaip kažkas 
planuoja nužudyti kitą žmogų? Kaip aš tai sustabdyčiau? 

Raselas vėl dirstelėjo į laikrodį. 

— Turiu eiti. Ar tau tikrai viskas gerai? 

— Taip, — pasistengiau išspausti šypsnį. / 

— Gal pasimatytume šį savaitgalį? — paklausė jis. — Galėtume 
suruošti dar vieną iškylą. Ir jokių istorijų apie vaiduoklius. 

— Pažadi? 

— Garbės žodis. Paskambinsiu, susitarsime dėl laiko ir vietos. — Ra- 
selas akinamai nusišypsojo ir dingo. 

Atsišliejau į sieną, bandydama nuraminti besitrankančią širdį. 
Pirmoji vizija mane pritrenkė, o kai išvydau ją realybėje, sustingau 
iš siaubo. Antrą kartą šalia buvo Fordas, todėl viskas vyko beveik 
smagiai. 

Bet kas bus, jei?.. 

— Su kuo tu šnekėjaisi? 

Tarpduryje stovėjo Tesa. Ji keistas vaikas, mažai kalba. Bet būda- 
ma su Fordu ji tarsi atgyja. Jiedu sutaria visada ir dėl visko, Elė sako, 
jog nieko panašaus nėra mačiusi. Ji visada dejuodavo, kad jos dukra 
labai uždara ir nebendrauja nei su suaugusiaisiais, nei su bendraam- 

žiais. Bet būdama su Fordu Tesa bematant atkusdavo — žiūrėk, jau 
ir šliaužioja abu po žemę, tyrinėdami kokią skylę, ir svarsto, kas joje 
galėtų būti. 

— Su vienu vyru, — atsakiau Tesai. 

Ji daugiau nieko neklausė, tačiau vėliau pastebėjau ją keistai 
žvilgčiojant į mane. Nekreipiau į tai dėmesio. Žinojau, kad jei paklau- 
siu, susilauksiu tik tylos ir tuščio žvilgsnio. 

Kartą Elė pastebėjo, kaip Fordas dingsta su Tesa šabakštynuose, 
ir sunkiai atsiduso: „Mano dukrai labai trūksta vyriškos draugijos“. 

Aš nutariau pasinaudoti proga ir ką nors sužinoti apie jos buvu- 
sią santuoką. Juk aš papasakojau Elei apie Kirką. Bet, tiesą sakant, Elė 
buvo vienintelė moteris, kuriai aš atsivėriau daugiau nei ji man. 

— Ar Tesa dažnai mato savo tėvą? — pasidomėjau. 

— Retai, — paskubomis atsakė Elė, tada apsisuko ir nuėjo. Tai 
buvo viskas, ką sugebėjau iš jos išgauti. 

Todėl nekreipiau dėmesio į keistus Tesos žvilgsnius ir priverčiau 
ją man pozuoti. Bet tik po to, kai ją paragino Fordas. 

Negaliu net apsakyti, kokios puikios nuotraukos išėjo. Tikras 
stebuklas, kuris nedažnai pasitaiko. Esu tikra, kad jei tą dieną būčiau 
buvusi tokia kaip visada, man nebūtų taip pavykę. Paprastai aš ilgai 
vargstu nustatinėdama apšvietimą, foną ir visa kita, tačiau tądien bu- 
vau taip pasinėrusi į savo mintis, kad nė nepagalvojau apie tai. 

Galbūt mergaitė pajuto mano nuotaiką. Paprastai ji nenustygda- 
vo vietoje, norėdama bėgti savais reikalais, todėl buvau bepradedanti 
rūpintis, kuo galėčiau ją papirkti. Gal dar viena sodo statulėle, kurių 
jiedu su Fordu parsigabeno visą sunkvežimį? 

Tačiau tą dieną man neprireikė jos įkalbinėti, nes Tesa, regis, 
buvo tokia pat užsisvajojusi kaip ir aš. Mano mintys sukosi tik apie 
Raselą Daną. Įsivaizdavau save su puošnia suknele — nors tokios ne- 
turiu ir nesu vilkėjusi — besisukančią valso ritmu mėnulio šviesoje. 

Pasodinau mergaičiukę ant senos kėdės prie lango, padaviau jai 
knygą ir ėmiau spragsėti fotoaparatu. Ne per dažnai ir ne per greitai, 
nes mano protas nesugebėjo greitai veikti. Užuot šokinėjusi aplinkui 
ir taisiusi plaukus bei reflektorius, paprasčiausiai palikau viską, kaip 
buvo. 

Per tris fotografavimo valandas mudvi su Tesa persimetėme vos 
vienu kitu žodžiu. Paprastai apsisukdavau per valandą ir padarydavau 
šešiskart daugiau kadrų, bet tą dieną, svajingai ir lėtai judėdama, už- 
trukau ilgiau ir nuveikiau mažiau. 

Po kurio laiko mes su Tesa išėjome į lauką. Ji išsitiesė ant žolės 
medžio pavėsyje ir įsispoksojo į debesis. Kitu atveju būčiau užgriuvusi 
ją ir nurodžiusi šimtus krypčių, kur žiūrėti, kaip žiūrėti ir netgi ką gal- 
voti. Tačiau tą dieną, praradusi įprastinį valdingumą, leidau mergaitei 
daryti, ką ji norėjo, ir atsidaviau kameros malonei. 

Tą vakarą Fordas užsibuvo savo kabinete, todėl aš įsmukau į stu- 
diją išryškinti Tesos nuotraukų. Kai pamačiau pirmąją, supratau, jog 


man pasisekė. Tai jau tikrai. 
[ij vis dar vangiai, tačiau buvau pakankamai budri, kad 
p4stebėčiau, jog pagaliau man pavyko tai, apie ką visada svajojau: su- 
gavau nuotaiką. Įkūnijau popieriuje asmenybę. Ne tik veidą, bet visą 
asmenį. 

Stovėdama prie drėgnų nuotraukų, per minutę suvokiau labai 
daug. Fotografuodama vaikus anksčiau, per daug skubėdavau, nes jie 
judrūs ir nekantrus. „Pažiūrėk į mane!" — vis ragindavau juos ir sku- 
biai spragsėdavau mygtukais. 

Galbūt dirbant su kai kuriais vaikais to reikia, bet yra ir tokių vai- 
kų kaip Tesa. Ji tyli, užsisvajojusi, o šiandien, visiškai atsitiktinai, tokia 
buvau aš pati, todėl man pavyko tai užfiksuoti juostoje. 

Nuotraukos išėjo puikios. Tiesiog nuostabios. Gal net vertos 
apdovanojimo. Kai kurios iš jų buvo tokios gražios, kad vos neapsi- 
ašarojau. Tyrinėdama jas supratau, kodėl Tesa man ir Elei atsako tyla, 
o Fordą mielai kviečiasi į savo slaptą namelį. 

Mudvi su Ele panašios. Amžinai nenustygstančios. Fordas gali 
išsėdėti toje pačioje vietoje dvylika valandų, o aš negaliu taip išbūti 
nė pusvalandžio, man lengviausia skaityti judant ant bėgimo takelio. 
Tesos galvoje sukasi ištisas pasaulis, ir Fordas jį mato. Šiandien ir man 
pagaliau pavyko žvilgtelėti į vidinį mergaitės pasaulį. 

Palikau nuotraukas džiūti ir šypsodamasi patraukiau į namą. 
Akivaizdu, kad Raselas daro man gerą įtaką. Pabendravusi su juo, pa- 
sijutau tokia rami, kad galėjau sau tylomis darbuotis. 

Tik ropšdamasi į lovą prisiminiau, ką Raselas papasakojo apie 
Amarisos vizijas. Prisiminiau savo išgąstį, kai jis pasakė, jog ji galėjusi 
matyti blogį žmogaus mintyse. Vėl ėmiau galvoti, kas būtų, jei taip 
atsitiktų man. 

Galbūt jei pamatyčiau kitą viziją, turėčiau apie tai pasakyti Ra- 
selui, pagalvojau. Gal sulaužyti savo geležinę taisyklę — paskambinti 
jam ir papasakoti, ką esu mačiusi? Gal jis suprastų. Gal taip tarp mūsų 
užsimegztų ryšys. Amžinas ryšys. 

Užmigau šypsodamasi. 

Trečiadienį vis dar vaikščiojau kaip rūke. Nežinau, ką veikiau 
visą dieną, bet viskas truko ilgiau nei paprastai. „Kas tau yra, velniai 
rautų?" — paklausė Fordas, ir man dar užteko smegenų atšauti: „Prieš- 
menstruacinis sindromas“. Teisingai nuspėjau — jis atšoko. Ir daugiau 
nebeužsiminė apie mano nuotaiką. 

Fordui Tesos nuotraukų neparodžiau. Kai jos išdžiūvo, sudėjau į 
didelį aplanką, nes pirmiausia norėjau parodyti Raselui. Juk pagaliau 
mus sieja meilė fotografijai, ar ne? 

Po pietų su mažuoju skaitmeniniu aparatu sode padariau keletą 
Nato nuotraukų. Jis buvo suprakaitavęs, žolėtu veidu ir markstėsi prieš 
saulę, tačiau buvau tikra, kad išeis puikios nuotraukos. Kol gaminau 
pietus, Fordas išryškino jas Raselo spausdintuvu. 

Kai traukiau iš orkaitės batatus (su rudu cukrumi ir skendinčius 
svilarožių sirupe, nes tik taip Fordas juos valgo), jis priėjęs pakišo man 
po nosimi nuotrauką. Sunku patikėti, tačiau Natas nuotraukoje atrodė 
dar geriau nei tikrovėje. Jam buvo tik septyniolika, tačiau nuotraukoje 
jis atrodė kaip trisdešimties ir toks gražus, kad net kvapą gniaužė. 

Padėjau indą ant viryklės ir paėmiau nuotrauką į rankas. For- 
das tuo metu ryškino kitas. Žvilgtelėjęs į krūvelę — visos buvo nuo- 
stabios, — jis pasakė, kad nusiųs jas leidyklos meno direktorei. 

Bet kitą rytą, kai Fordas parodė nuotraukas Natui ir paaiškino, 
kad jis galįs padaryti modelio karjerą, vaikinas paprasčiausiai pasakė 
negalįs išvykti iš Koul Kryko. Jo žodžiai nuskambėjo kaip nepakeičia- 
mas faktas; paskui jis nusisuko į žoliapjovę ir ėmėsi darbo. 

Stovėdama nuošaly mačiau, kaip Fordas priėjęs išjungė mašiną 
ir pradėjo tėviškai pamokslauti. Buvau per toli, kad girdėčiau viską, 
tačiau sugavau atskirus žodžius: „pagalvoti apie ateitį, „tai tavo pro- 


209 


Jude Deveraux 


ga“, „nepraleisk jos". Natas klausėsi Fordo neįskaitomu veidu, pas-kui 
mandagiai pasakė negalįs to padaryti ir vėl nusisuko. 

Fordas atsigręžė į mane, tarsi klausdamas, ar aš žinanti, kas čia vyks- 
ta, bet aš tik gūžtelėjau pečiais. Mano manymu, Natas norėjo paaiškinti 
negalįs palikti senelės. Ji berniuką išaugino ir liktų labai vieniša, jei jis iš- 
vyktų. Tačiau kuri senelė norėtų, kad anūkas aukotų dėl jos savo ateitį? 

Nusprendžiau palikti tai Fordui. Jis moka kalbėtis su žmonėmis, 
todėl pamaniau, kad pamažu įkalbės Natą. Be to, aš neturėjau laiko 
tokiems dalykams. Reikėjo važiuoti į parduotuvę maisto Fordui ir iš- 
kylai su Raselu. Jis dar neskambino, tačiau kai paskambins, noriu būti 
pasirengusi. Ketinau nupirkti nemažai maisto, kad mes su Raselu ga- 
lėtume praleisti kartu visą dieną. Tik dviese. Vieni miške. 

Taigi palikau Fordą kalbėtis su Natu, o pati išvažiavau į parduo- 
tuvę. Kai sugrįžau, namai buvo tušti. Ant staliuko hole gulėjo atplėštas 
vokas — iš leidyklos, pamaniau. Fordas dažnai sulaukdavo laiškų iš 
leidyklos su paklausimais dėl knygų, kurias ir po tiek metų žmonės vis 
dar noriai pirkdavo. 

Kaip paprastai, pirkinius iškroviau viena. Dėbtelėjusi į telefoną, 
nes vis dar nebuvau sulaukusi Raselo skambučio, sudėjau juos į vietas, 
tada nuėjau prie kriauklės atsigerti skanaus šulinio vandens. 

Kai paėmiau už rankenėlės, ji taip ir liko mano rankoje, o man į 
veidą kliūstelėjo vanduo. Atidariau dureles po kriaukle ir pamėginau 
užsukti vandenį, bet negalėjau pajudinti senų užrūdijusių įrengimų. 

Išbėgau iš namo šaukdama Fordą, bet kai pasiekiau sodą, su- 
stingau, išvydusi stulbinantį vaizdą. Fordas ir Tesa stovėjo vienas šalia 
kito, žiūrėdami į du vyrus, kurių niekada nebuvau mačiusi. 

Vienas iš jų stovėjo prie seno suolelio. Jis buvo aukštas, šiurkščiai 
gražus — toks kaip iš vesternų, verčiantis moteris alpti. 

O priešais jį, ant suolelio, sėdėjo žmogutis, kuris labai priminė 
Fordą — jei šis atsistotų prieš veidrodį juoko kambaryje. Tas žmogus 
turėjo visus perdėtai išryškintius Fordo bruožus. Jo blakstienos buvo 
tankios kaip Fordo, bet atrodė lyg miegančios lėlės. Gražios Fordo lū- 
pos to vyro veide buvo panašios į žindančio kūdikio lūpas. O nosis! 
Fordo nosis išties buvo šiek tiek neįprasta, bet ne tokia didelė, todėl 
niekas to nepastebėdavo. Tačiau šio vyro nosis atrodė kaip miniatiūri- 
nis dešrainis suplotu galiuku. 

Stebeilėjausi visa varvanti ir negalėjau patikėti savo akimis. Ne- 
gali būti, kad jis tikras. Norėjau piktai šūktelėti Tesai ir Fordui, kad 
nugabentų tą milžinišką statulą atgal į parduotuvę ir atsiimtų pinigus. 
Tačiau kai prasitryniau akis, kresnoji būtybė pakreipė galvą ir mirk- 
telėjo man. 

Būtent tada supratau, kas tie vyrai. Gražųjį, kuris atrodė taip, tarsi 
galėtų rašyti dainas apie savo klajoklišką gyvenimą, Fordas savo kny- 
gose vadino Karaliumi. 

Karalius Kobra. Fordas buvo aprašęs jį pakankamai gerai, kad at- 
pažinčiau — ir prisiminčiau, kad ne iš gerosios pusės. 

O mažasis buvo Fordo tėvas. Savo knygose Fordas vadino jį 
81462 — toks buvo jo kalėjimo numeris. 

Dainininkas ir vesternų žvaigždė, žiūrėdamas į mane, paklausė: 

— Ar kas atsitiko? 

Jo balse atsiliepė kiekviena surūkyta cigaretė ir kiekvienas prirūkytas 
baras. O jo akcentas buvo toks keistas, kad vos galėjau suprasti žodžius. 

— Kriauklė, — sudejavau, staiga prisiminusi, kad gražiojo namo 
grindis semia vanduo. — Kriauklė! — Letargo dienos pasibaigė; aš vėl 
tapau savimi. Pasileidau į virtuvę, o visas ketvertas — man iš paskos. 

— Turi veržliaraktį? — paklausė jaunesnysis atėjūnas Fordo, vos 
tik mes pasiekėme virtuvę. Jo balse pajutau panieką: darbininko in- 
teligentui. Vanduo tryško į lubas, o tiedu buvo bepradedą socialistinį 
karą. | 

Mažasis, 81462, pagriebė nuo stalo sausainių kepimo formą ir 
nukreipė vandens srovę pro atvirą langą. Gudrus, pagalvojau. Kodėl 
man tai nešovė į galvą? 

— Aišku, kad jis turi įrankių. Juk jis Njukombas, — pasakė Nu- 
meris 81462. 

Bent jau aš manau, kad jis taip pasakė. Greičiau būčiau supratusi 
zulų kalbą nei jo gargaliavimą. 

Fordas pranyko sandėliuke ir netrukus grįžo su sunkiu aprūdi- 
jusiu raktu, kuris tikriausiai buvo naujas, kai statė namą. Niekada ne- 
buvau jo mačiusi ir stebėjausi, iš kur jis jį ištraukė. 

Po poros minučių potvynis buvo sutramdytas. Mes stovėjome 
mirkdami vandenyje ir žvelgėme vienas į kitą, nežinodami, ką pa- 
sakyti. 

Tesa prabilo pirmoji. Ją, rodės, sužavėjo 81462; ji negalėjo atplėšti 
nuo jo akių. 

— Maldininkas? — pasidomėjo ji, bet aš nesupratau, ką ji turėjo 
galvoje. 

81462-ojo akys suspindo ir jis tapo panašus į mielą... mielą sodo 
gnomą. Ar vabalo ausį. Ar... 

Jis truputį pasisuko ir tarė: 

— Štai Čia. 

Labai stengiausi suprasti, ką jis kalbėjo — nes tai buvo net ne 
akcentas. Tada pirmą kartą pastebėjau jo liemenę. Ji buvo nusagstyta 
smeigtukais, vaizduojančiais vabzdžius. Jie visi buvo beveik vienodo 
dydžio, bet, kiek spėjau pastebėti, visi skirtingi. 

— Šimtakojis, — tarė Tesa, ir 81462 kilstelėjo kairiąją ranką. 

Negalėjau tuo patikėti, tačiau iš mano burnos išsprūdo „japoniš- 
kas vabalas!“ — mano, kaip sodininkės, prakeiksmas. 

Kai Numeris 81462 man nusišypsojo, negalėjau susilaikyti neat- 
sakiusi tuo pačiu. Jis toks mielas! 

— Štai čia. — Jis kilstelėjo liemenės kraštą. — Kur galiu matyti, 
kad jis nesurytų ko nors gera. 

Nežinau kodėl, bet aš tarsi sutirpau. Gal tai dėl tų saldžiųjų hor- 
monų, kuriuos paleido Raselas. 

— Ar judu alkani? — pasiteiravau. — Aš ką tik grįžau iš parduo- 
tuvės ir... 

— Jie nepasilieka, — pertraukė mane Fordas. 

Kai pažvelgiau į jį, tuo metu jo veidas atrodė kaip plieninis, o 
akys piktai žybčiojo. Bet žinote, ką aš iš tikrųjų sužinojau apie Fordą 
Njukombą? Jo širdis išraityta iš svilarožių kremo. Jis skundžiasi ir 
aimanuoja dėl daugelio dalykų, tačiau jo veiksmai neatitinka žodžių. 
Mačiau, kaip jis rizikavo dėl tų jaunuolių, kurių visiškai nepažinojo. Ir 
istorijos su velniu stengiasi neliesti, nes nerimauja dėl manęs. 

— Nesąmonė, — atkirtau. — Aišku, kad pasilieka. Jie yra tavo šei- 
ma. — Aš norėjau turėti šeimą labiau už viską gyvenime ir tegu mane 
skradžiai, jei stovėsiu ir žiūrėsiu, kaip Fordas išmes savąją dėl kažkokių 
kvailų vaikystės nesutarimų. 

— Jonvabalis, — ištarė Tesa, nekreipdama dėmesio į aplink vyks- 
tančią šeimyninę dramą. 

81462 pamojo jai trumpu pirštu, ir Tesa nubrido per vandenį jo 
link. Jis pasičiupinėjo po liemene, išlenkė viršutinę jos dalį, kad mer- 
gaitė geriau matytų, tada kažką paspaudė, ir jonvabalio užpakalinė 
dalis užsižiebė. 

Tesa susižavėjusi išsižiojo, tada atsigręžė į Fordą. Virtuvėje nebu- 
vo veidrodžio, tačiau spėjau, kad mudviejų nuomonės sutapo. Aišku, 
kad jie pasilieka. 

Pamačius Tesos veidelį, minkšta Fordo širdis sutirpo. Jis pasiduo- 
damas kilstelėjo rankas ir išėjo iš virtuvės. 

Kurį laiką mes stovėjome tylėdami, tada „dainininkas ir vesternų 
aktorius" kreipėsi į mane: 

— Ponia, ar turite skudurą? 

— Turiu. — Net sumirksėjau, kai jis pavadino mane ponia. 

Tesa paėmė 81462-ąjį už rankos ir išsivedė, palikdama mus vie- 
nus. Fordo pusbrolis paėmė vieną iš skudurų, kuriuos aš atnešiau iš 
sandėliuko — sprendžiant iš to, kaip jis juo naudojosi, jam tai buvo 
įprasta. Šluostėme grindis tylėdami; jis darbavosi nuoširdžiau. 

— Noblis, — staiga tarė jis, gręždamas skudurą. 

— Atsiprašau? 

— Aš vardu Noblis. 

— Aa, — atsiliepiau. Dabar aišku, kodėl Fordas pavadino jo vei- 
kėją Karaliumi. Kilmingasis. 

— Kai mama laukėsi manęs, ji kažkur perskaitė, kad naujieji at- 
vykėliai buvo kilmingi. Kadangi mano tėvo pavardė Njukombas, ji 
pavadino mane Nobliu. 

Aš net lioviausi šluosčiusi. 

— Man patinka. Tai kaip malda. 

— Niekada apie tai nesusimąsčiau, bet taip, panašu. — Jis pažiū- 
rėjo į mane. — Ojūs, kaip suprantu, naujoji Fordo žmona? 

Aš šyptelėjau. 

— Ne. Aš jo asistentė. 

— Asistentė? — netikėdamas išpūtė akis Noblis. 

Na, argi vedybos ne keistas dalykas? Šių žmonių akivaizdoje aš 
įsakinėjau ir nurodinėjau Fordui, todėl jie pamanė, kad mes susituokę. 
Tai kur šioje formulėje yra „meilės ir pagarbos" vieta? 

— Taip, asistentė, — patvirtinau. — Džekė Maksvel. 

— Malonu susipažinti, panele Maksvel. — Noblis patrynė ranką 
į džinsus ir ištiesė ją man. 

Padariau tą patį ir paspaudžiau jam ranką. Dabar, kai Fordo kam- 
baryje nebebuvo, iš Noblio akių dingo arogancija ir priešiškumas, ir 
vyriškis atrodė gana malonus. 

— Taigi?.. — pradėjau aš. — Jūs ir ponas Njukombas esate?.. 

— Tudlį ką tik išleido iš... — jis pakėlė akis, norėdamas pamatyti, 
kaip mano tyra, lengvai pažeidžiama vidutinės klasės moralė priims 
nuskambėsiančią žinią. 

— Kalėjimo, — užbaigiau. — Aš žinau. — Tiesą sakant, mane 
labiau pritrenkė vardas Tudlis nei mintis apie kalėjimą. 

— Taip, iš kalėjimo, — pakartojo Noblis. — Reikalas tas, kad jis 
neturi namų. 

O varge, pagalvojau. Fordui tai nepatiks. Kad jo tėvas gyventų su 
juo? 

— Ojūs? — paklausiau. 

Noblis nerūpestingai truktelėjo pečiais. 

— Aš pats pasirūpinu savimi. Keliauju po šalį. Užsidirbu. 

— Suprantu, — pasakiau gręždama skudurą. — Neturite nė ska- 
tiko, todėl pasisiūlėte atvežti... Tudlį jo turtingam sūnui, tikėdamasis... 
ko? Paskolos? Ar vietos, kur galėtumėt apsistoti? 

Noblis pažvelgė į mane tokiomis akimis, kad iškart supratau, ką 
Fordas turėjo omenyje rašydamas: „Vyras, galintis apsukti galvą bet 
kuriai sijonuotai būtybei“. 

Bet man tai negrėsė, Man patiko Fordas, svajojau apie kitą nepa- 
žįstamą gražuolį, todėl mano jausmuose nebuvo vietos trečiam vyrui. 

— Jūs tikrai nesate mano pusbrolio žmona? — pasitikslino 
Noblis. 

— Tikrai ne. Nagi, papasakokite man, ko siekiate — gal, jei man tai 
patiks, padėsiu jums. — Mano nuomone, Fordui reikėjo šeimos kaip ir 
man. Sprendžiant iš jo kalbų, jis niekino savo giminaičius. Kita vertus, jis 
jaučiasi taip smarkiai susijęs su jais, kad net rašo apie juos knygas. 

Mačiau, kad Noblis abejojo, pasakoti man ar ne. Nujaučiau, kad 
žodžiai „tiesa“ ir „moterys“ jo žodyne nesiderina. 

Po kurio laiko jis atsiduso ir prakalbo. 

— Man reikia vietos, kur galėčiau apsistoti. Namuose turiu šiokių 
tokių bėdų — taip sakant, dabar nesu juose laukiamas. 

Kilstelėjau antakius ir pamėginau atspėti. 

— Bėda devynių mėnesių? 

Noblis nudelbė akis ir šyptelėjo. 

— Taip, ponia. Vienas iš mano dėdžių turi jauną žmoną — ji labai 
graži ir labai vieniša, taigi... — jis nutilo ir kreivai šyptelėjo, tarsi saky- 
tų: na, ką aš galėjau padaryti? 

Ir kodėl aš taip troškau šeimos, nusistebėjau, galvodama apie tai, 
ką jis pasakė. 

— Fordui tai nepatiks, — pareiškiau. 

— Suprantu, — atsiliepė Noblis, lėtai ir dramatiškai atremdamas 
šePatį į spintelę. Tada nuleido pečius, susitraukė ir pasidarė panašus į 
vėžlį po savo šarvu. 

— Turėtumėte vaidinti scenoje, — tariau jo nugarai. — Tokios 
prastos vaidybos nemačiau nuo ketvirtos klasės. Gerai, ką mokate da- 
ryti, kad užsidirbtumėte stogą virš galvos? 

Kai jis atsisuko, pamačiau tikrą Kilmingąjį. Nusižeminimo nė 
ženklo; dabar jis buvo tiesus ir išdidus. 

— Galėčiau suremontuoti šią žiurkidę, — pasakė. Dingo net jo 
nuolankumas ir pusė akcento. — Be to, vienu metu dirbau kepykloje. 

Neketinau būti tokia bjauri, kad paklausčiau, ko tokio jis pridėjęs 
į kepinius, jei pateko į kalėjimą. Nutariau jį išbandyti. 

— Pasakykite, kaip iškepti raguolį. 

Šyptelėjęs Noblis iki smulkmenų nupasakojo visą kepimo eigą, 
nepamiršdamas paminėti net sviesto tarp sluoksnių. 

Nemėgstu perlenkti lazdos net savo mintyse, tačiau tegalėjau 
galvoti apie tai, jog Fordui tai nepatiks. 

— Paklausykite, — tariau po minutėlės, — apsišniukštinėkite, 
susiraskite ko reikia ir pradėkite kepti. Kuo riebesnių ir šlykštesnių 
dalykų prikepsite, tuo geriau. Reikia pamaloninti bosą. 

Ir dar pasikeitimas informacija, pamaniau. Labiau už riebų mais- 
tą Fordas mėgsta informaciją. Jis žino, kad pastarosiomis dienomis 
ne viską jam pasakoju, todėl, jei norėčiau įkalbėti jį leisti Nobliui ir... 
Tudliui pasilikti, galėčiau derėtis. 

Lipdama į antrą aukštą — buvau tikra, kad Fordas slepiasi savo 
kabinete, — galvojau apie situacijos absurdiškumą. Man teks atskleisti 
savo asmenines paslaptis mainais į tai, kad Fordas leistų savo šeimai 
pasilikti jo namuose. Kvaila. 

Bet priėjusi prie durų pasišaipiau iš savęs: ką bandai apgauti? Aš 
beveik miriau iš noro kam nors papasakoti apie Raselą. O kadangi 
Fordas buvo betampąs geriausiu mano draugu, jam ir norėjau pasipa- 
sakoti. Ir nesutikau su Raselu, kad Fordas viską išplepės Desei. Jau pra- 
ėjo keletas dienų nuo jų paskutinio pasimatymo ir, kiek žinau, daugiau 
jie nebuvo susitikę. Žinoma, aš patikrinau praeito mėnesio žinutes. Nė 
vienos nuo ponios Meison. 

Kilstelėjau ranką ir pabeldžiau į duris. 


Penkioliktas skyrius 


Fordas 


Norėjau liepti jiems eiti po velnių. Norėjau pasakyti Nobliui, kad 
niekada jo nemėgau, kad jis visada buvo mano priešas ir kad man 
tas gyvenimo etapas baigtas, todėl tegu sėda į tą savo seną sukiužusį 
kraislerį ir važiuoja iš kur atsidanginęs. Norėjau, kad ir tėvas išsineš- 
dintų. Jis nieko man nereiškė. 

Bet negalėjau. Net ir žinodamas, ko jie norėjo iš manęs, negalėjau 
išspirti jų lauk. 

Galėčiau pasakyti, kad aš pasielgiau labai kilniai, leisdamas jiems 
pasilikti, bet tiesa ta, kad man knietėjo sužinoti, koks mano tėvas, ir 
aš... buvau lyg ir pasiilgęs Noblio. Gal todėl, kad senstu ar kad nebe- 
turiu Pat šeimos, bet per pastaruosius keletą metų dažnai pasvarsty- 
davau, ar neaplankius savų giminių. Bet tada atmintyje suskambėdavo 
„tu to neprisimeni..." ir persigalvodavau. 

O dabar štai prie mano slenksčio išdygo žmogus, kurį buvau ma- 
tęs tik nuotraukose, ir pusbrolis, apkartinęs mano vaikystę. Žinojau, 
kad jie neturi kur apsistoti. Niekas man nepranešė, kad tėvą ketinama 
paleisti anksčiau laiko (už gerą elgesį? O gal gavo filosofijos daktaro 
laipsnį entomologijos srityje?), tačiau vyresnioji Noblio dukra parašė 
man apie savo tėvo darbelius. Vanesa buvo įsiutusi ir pasiruošusi atsi- 
sakyti savo tėvo, tačiau mane, jei atvirai, toji istorija prajuokino. Dėdė 
Zebas vedė trigubai už save jaunesnę merginą, paskui paliko vargšelę 
kamuotis vienumoje. Noblis buvo ką tik išleistas iš vietinės daboklės, 

kur jis praleido trisdešimt parų už tai, kad pagrasino nušauti amžinai 
lojantį kaimynų šunį. Vyriokas nebūtų pakliuvęs už grotų, jei jo ne- 
būtų sučiupę svetimame kieme su užtaisytu šautuvu. Negana to, net 
atvykus šerifui, peštukas nepasidavė; pareigūnams teko jį pargriauti 
ant žemės ir nuginkluoti. Noblis esą pasakęs, kad vis tiek teksią sėsti, 
todėl norįs patekti už grotų už tikrą nusikaltimą, o ne už ketinimą jį 
padaryti. 

Taigi ištūnojęs cypėje trisdešimt parų ir, matyt, tiek pat parų su- 
silaikęs, Noblis netikėtai susidūrė su jauna ir neišpasakytai vieniša dė- 
dės žmona... Vanesa sakė nebenorinti matyti savo tėvo, bet aš manau, 
kad tai nėra labai blogai. 

Spėju, kad Noblis sužinojo apie mano tėvo išleidimą iš kalėjimo, 
bet niekam to nesakė, o išvažiuodamas iš miesto pasiėmė jį su savimi. 
Ir štai jie — du buvę nusikaltėliai, be darbo, be pinigų ir be stogo virš 
galvos, mano namuose. 

O taip, aš žinojau, ko jie nori. Noblis nori pinigų verslui pradėti, 
ir, jei tik aš jų duosiu, jis tučtuojau išsinešdins. Ir užkars senį man. 

O ką aš darysiu su tuo nusenusiu gnomų? 

Mano mintis nutraukė pasigirdęs beldimas į duris. Džekė. Vos tik 
ji įėjo, supratau, kad kažko nori. Pažiūrėkim. Ko ji galėtų norėti? 

Kai ji prabilo, norėjau pasakyti, kad nesivargintų ir nepamoks- 
lautų, nes aš ką tik užverčiau čekių knygelę. Nupirksiu Nobliui kokį 
verslą kuo toliau nuo įpykusių giminaičių (jei gerai juos pažįstu, tu- 
rėtų pykti tik jaunesnieji; dėdės Klaido karta tikriausiai kvatojasi net 
susiriesdami), o senį išsiųsiu į slaugos namus. 

Tačiau pamatęs Džekės veidą, nutariau pasinaudoti tuo, kad ji 
jautėsi kalta, ir priversti pasakyti, kodėl ji pastaruoju metu tokia keista. 
Bet pirmiausia, žinoma, turėjau išklausyti, ką ji mananti apie šeimą. Ji 
dėstė, kaip visiems reikia šeimos ir kad kai žmogus sensta, šeima pasi- 
daro dar svarbesnė, kad aš kada nors pasigailėsiu atstūmęs savo tėvą, 
kad privalau užmiršti senas nuoskaudas ir... 

Mačiau savo tėvą, sėdintį tiesiai, at merktomis akimis, tačiau kie- 
tai miegantį. Po to, kai jis visiškai be reikalo pasisakė kas esąs ir prieš 
pasirodant šlapią šunį primenančiai Džekei, Tesa paklausė jį, kaip jis 
taip sugeba. Jis atsakė išmokęs to, kad visą laiką atrodytų esąs budrus. 
„Vyras, turintis tokius puikius fizinius duomenis kaip mano, negali 

užsimiršti nė minutę, — pasakė jis. Tesa sukikeno, nes pagalvojo, kad 
jis juokauja dėl „puikių fizinių duomenų,, bet aš mačiau, kad jis kal- 
bėjo rimtai. 

Kol Džekė apeliavo į mano sąžinę, kalbėdama apie mane ir mano 
šeimą, nutariau patikrinti, ar paveldėjau gebėjimą sėdėti ir miegoti 
atmerktomis akimis. Kol sukau galvą, kaip man tai padaryti, Džekė 
nutilo ir nudelbė akis į savo rankas. Ooo, pagalvojau. Ji jau baigė apie 
šeimą ir pradėjo kitą temą, o aš nenugirdau. Įtempiau atmintį. Apie ką 
ji kalbėjo? O taip. Fotoaparatas. Kažką apie fotoaparatą. Gal tą naująjį 
skaitmeninį? Arba apie tą fantastišką spausdintuvą, kurį nusipirko? 

— Iš kur tu jį gavai? — paklausiau. Tai atrodė saugus klausimas. 

— Aš... — pradėjo ji. — Sutikau tą vyrą ir jis man paskolino... 

Net jei ji būtų šovusi į mane, ir tai nebūtų labiau pažadinusi. 

— Vyrą? — pakartojau aš. 

— Tu... — ji įdėmiai pažiūrėjo į mane. — Jis nenori, kad pasako- 
čiau tau apie jį, nes mano, kad gali pasakyti Desei. Bet aš manau, kad 
tu ne toks. Juk ne toks, ar ne? 

— Daug geresnis, — patikinau. Nemačiau reikalo prisipažinti 
Džekei, kad didžiulė Desės aistra man buvo tik noras sukelti jos at- 
lėpausio draugužio pavydą. 

Tą pačią sekundę Džekė pažėrė tiek informacijos, kad nespėjau 
visko kaip reikiant sugromuliuoti. Žinoma, mano klausą gožė maž- 
daug dvylika laipsnių pakilusi temperatūra. Kas čia per miestas? Esu 
turtingas viengungis. Kur visos tos moterys, mirštančios iš noro turėti 
mane? Moterys, kurios padarytų viską, kad gautų mane? Desė nori 
vaiko, kuris tesugeba stumdyti žoliapjovę, o dabar Džekė — mano 
temperatūra pašoko dar dviem laipsniais — sutiko kažkokį kitą vyrą. 

— Minutėlę, — nutraukiau ją, — grįžkime truputėlį atgal. Jo 
vardas... 

— Raselas Danas. 

— lr jis... 

— Šiaurės Karolinos universiteto Meno istorijos tarybos jaunes- 
nysis narys. 

— Gerai. Ir jis davė tau... 

— Paskolino man skaitmeninį aparatą ir spausdintuvą. Visa tai 
jo, ne mano. Per iškylą jis padarė nuotrauką, išryškino ją ir aš pa- 
maniau, jog... 

V 


— Į spausdintuvą elementai nededami — kaip jis naudojosi juo 
miške? | 

— Nežinau. Gal turėjo kroviklį. Jo krepšyje buvo tiek visokių 
daikčiukų — kaip kokio mago. 

Tikriausiai ji bandė mane prajuokinti, bet man visiškai nebuvo 
juokinga. 

— Magas, — pasakiau. 

— Jei šaipysiesi, nieko nepasakosiu. 

[Atsiprašiau, bet labai norėjau sužinoti, kaip rašomas to tipo var- 
das. Nes kai ieškosiu internete apie jį duomenų, noriu būti tikras, kad 
vardas būtent toks. 

Mandagiai klausiausi, kol ji pasakojo, koks jis „mielas“, bet mano 
mintys vijo viena kitą. Matyt, ji sutiko jį sekmadienį. Kol buvau pas 
Desę, spręsdamas jos meilės problemas ir vaidindamas draugą moters, 
kurios beveik nepažinojau, Džekė viliojo vyrus... Kur? 

— Kur tu su juo susipažinai? — paklausiau. — Kurioje vieto- 
je? — pridūriau, jei kartais ji jau būtų pasakojusi apie tai. 

Ji numojo ranka. 

— Nesvarbu. Fotografavau gėles ir... 

— Tu susipažinai tiesiog vaikščiodama miške? — nuoširdžiai ap- 
stulbau. — Nemaniau, kad tu tokia moteris. Bet ką aš čia — tu juk ne 
mano kartos, ar ne? 

Džekė neužkibo ant mano kabliuko. 

— Jis užaugo Koul Kryke, bet... — ji vėl žvilgtelėjo į savo ran- 
kas. — Jis prašė manęs nepasakoti tau apie jį, nes tu bendrauji su 
Dese. 

Vėl Desė. Ką, dabar aš jau susietas su ja amžiams, nes pietavome 
kartu? Iš pradžių Rebeka, dabar Desė. 

— Kuo čia dėta Desė? — paklausiau aštriau nei ketinau. 

— Raselas parašė neigiamą atsiliepimą apie jos darbus, ir nuo 
tada miestelis paskelbė jį parijumi. 

Aš net nusijuokiau priblokštas. Koks senamadiškas žodis. 

— Sakai, parijumi? — lioviausi šypsojęsis. Trūksta logikos. — Ko- 
dėl miesteliui turėtų rūpėti atsiliepimai apie Desės Meison darbus? | 

— Ji miestelio įžymybė; jie nenori jos skaudinti. 

— Tikrai? Mano nuomone, šiam miesteliui nusispjaut į įžymy- 
bes. Pažiūrėk į mane, pavyzdžiui. Tame mieste, kur mes susipažinome, 
visi bėgiojo paskui mane, o čia — vos vienas pakvietimas į susibūrimą 
parke, o nuo tada — nieko, nulis. 

— Ką tai reiškia? — susiraukė Džekė. 

— Kažkas čia ne taip. — Mačiau, kad ji ėmė širsti, todėl nusišyp- 
sojau, norėdamas sušvelninti tai, ką norėjau pasakyti. — Ar nemanai, 
kad tas vyrukas prašė tavęs nepasakoti man apie jį todėl, kad bijojo, 
jog galiu sutrukdyti jam gauti tai, ko jis nori? 

Džekė piktai prisimerkė. 

— O ko, tavo manymu, jis nori? 

— Tavęs. Įsitempti tave į lovą. 

— Ir tai turėtų mane šokiruoti? Ką tik sakei, kad aš kitos kartos. 
Moterys šiandien nebėra amžinai nekaltos mergelės. Aš tikiuosi, kad 
jis nori įsitempti mane į lovą. Labai, labai tikiuosi. Bet kol kas, deja, 
nieko neįvyko. 

Nenorėjau, kad Džekė pastebėtų mano šoką. O gal tai ne šokas? 
Gal tai pavydas? 

— Nesibarkim, gerai? — taikiai prabilo ji. — Iš tiesų atėjau pasi- 
kalbėti apie tavo giminaičius. Jie neturi kur apsistoti. 

Atsiprašau, bet aš negaliu taip greitai peršokti nuo vienos temos 
prie kitos. Kažkoks tipas parašė blogą recenziją apie Desės Meison 
darbus ir dabar visas miestelis jo nekenčia? Įskaitant panelę Esę Li? 
Ji tiek sudžiūvusi, kiek Desė geidulingai apvali, ir žmogiška prigimtis 
man pakuždėjo, kad panelė Esė Li nė už ką negintų tokių kaip Desė. 

Norėjau paklausinėti Džekę apie tą vyrą daugiau. Geriausia būtų 
sužinoti jo socialinio draudimo numerį, kad galėčiau gauti visą in- 
formaciją. Bet kai pakėliau akis į Džekę, supratau, kad ji ką tik manęs 
kažko klausė. A, taip. Tudlis. Mano mielasis senasis tėtušis. 

— Apie tai tu nerašei, — tarė Džekė. 

 Suglumau. Negali būti, kad aš ko nors neaprašiau savo knygose. 
Džekė vėl prabilo. O taip, kodėl mano tėvas pateko į kalėjimą? Teisybė, 
šios istorijos mano knygose nėra. Aš, aišku, rašiau apie tai, bet rankraš- 
tis išėjo tūkstančio puslapių, ir Pat kai ką sutrumpino. Jos nuomone, 
geriau nutylėti, kodėl herojaus tėvas atsidūrė už grotų, nes tai suteikia 


221 


Jude Deveraux 


knygai paslaptingumo. Ji nepasakė, kad aš atskleidžiau per daug, ta- 
čiau Pat kartais galėdavo būti tokia pat mandagi kaip jos motina. 

— Kartą, kai buvo kūdikis, — pradėjau pasakoti, — mano tė- 
vas susitrenkė galvą ir nuo tada pasidarė kažkoks lėtas. Ne atsilikęs, 
bet... — aš ieškojau tinkamo žodžio. — Naivus. Vaikiškas. Motina 
sakė, kad jis viską suprasdavo pažodžiui. 

Pasimuisčiau kėdėje. Tą istoriją buvau pasakojęs tik kartą — Pat. 
Šią minutę man nelabai norėjosi pagerbti Džekę taip, kad ji taptų ant- 
raja klausytoja. Juk pagaliau, kol aš tvarkiau kitų širdies reikalus, ji 
viliojo miške nepažįstamą vyrą, gaudė kiekvieną jo žodį ir geidė jo. 
Tik pagalvokit — ji nori permiegoti su tuo nepažįstamuoju. Gal aš ne- 
teisingai įvertinau jos būdą? Gal ji nori visų vyrų? Negi ją teks saugoti 
nuo Noblio? Arba nuo mano juokingojo tėvo? 

Prisiekiau sau niekada nebevalgyti juodų alyvų, supjaustytų žie- 
deliais. 

— Mano dėdės, — pradėjau, — nutarė apiplėšti banką. Jie buvo 
jauni, pasipūtę ir galvojo, kad tokiu būdu taps turtingi. Žinoma, tuo 
metu jiems neatėjo į galvą, kaip vėliau turės paaiškinti, iš kur gavo 
pinigų namams ir mašinoms, nes visi buvo bedarbiai. Kad ir kaip 
būtų, jie sugalvojo, jų nuomone, puikų planą: pasinaudos Tudliu vietoj 
masalo. Jis... 

— Kodėl jį vadina Tudliu? 

Pažiūrėjau į ją. 

— Vėliau papasakosiu smulkiau, jei norėsi, bet gal bus geriau, jei 
pasakysiu, kad mano tėvas ilgai nemokėjo naudotis tualetu. 

— O, — tarstelėjo Džekė. — Tęsk. Tai kaip tavo dėdės ketino pa- 
sinaudoti tuo vargšeliu? 

— Tudlis turėjo sėdėti mašinoje su veikiančiu varikliu ir laukti, 
kol jie atbėgs. Bet mano dėdės jį apmovė. Jie planavo apiplėšti banką 
ir išbėgti pro galines duris, kur laukė kita mašina. Jie tikėjosi, kad kol 
atvažiuos policija, jie bus jau toli. Nes policininkai pirmiausia griebs 
Tudlį, todėl jie laimės laiko. 

— Jie norėjo, kad tavo tėvą areštuotų? 

— Taip. Areštas būtų atitraukęs nuo jų dėmesį. Juk Tudlis nieko 
nepadarė, tai už ką policija turėtų jį kaltinti? Kad sėdėjo mašinoje prie 

banko su veikiančiu varikliu? Dėdės manė, kad jį paleis jau po keleto 
valandų, tada visi pasidalys pinigus ir laimingai gyvens. 

— Jie tikėjosi, kad policija neieškos banko plėšikų? Kad jų nė ne- 
įtars? — išplėtė akis Džekė. 

— Policija galėjo klausinėti kiek norėjo, nes mano dėdės turėjo 
geležinį alibi: vienas kitą. Kas galėtų kovoti su vienuolika vyrų, tvirti- 
nančių, kad tuo metu jie visi buvo kartu? 

— Gerai, tai kas tada atsitiko? 

— Mano dėdės nežinojo, kad Tudlis susitikinėjo su mergina. 

— Tavo motina. 

— Taip. Ji užaugo vaikų namuose, jautėsi vieniša, be to, niršo, kad 
neturėjo vaikino, tuo labiau kad jai buvo jau per trisdešimt, todėl, kai 
susipažino su Tudliu, ji buvo pasirengusi bet kam. — Aš patraukiau 
pečiais. Kas žino, ką galvojo ir jautė mano motina? Toji moteris nie- 
kada neatviravo su manimi. 

— Taigi dėdės nežinojo, kad tą vakarą, prieš apiplėšiant banką, 
mano tėvai kirto valstijos sieną ir susituokė. Prieš tris dienas mano 
motina buvo pasakiusi Tudliui, kad laukiasi manęs. Manau, kad jos 
tikslūs žodžiai buvo tokie: „Pažiūrėk, ką padarei, mažas kretine“ Bet, 
kaip jau minėjau, mano tėvas suvokia gyvenimą kitaip nei kiti žmonės, 
todėl apsidžiaugė, kad jo mergina turės jo kūdikį. Teta pasakojo, kad 
mano motina pareiškusi, jog geriau jau palįs po traukiniu nei tekės už 
jo, bet tada mano tėvas pažadėjo nupirkti jai namą, mašiną ir kad jai 
nebereikės melžti karvių. 

— Tavo tėvui nebuvo kas daryti, — tarė Džekė. — Jis turėjo 
žmoną, kuri laukėsi kūdikio, bet neturėjo iš ko juos aprūpinti. Todėl ir 
sutiko dalyvauti apiplėšime. Jis sėdėjo mašinoje, laukdamas brolių su 
grobiu, tačiau vietoj jų pasirodė policija. Jis tikriausiai išsigando. 

— Taip. Kai atvyko policija, mano dėdės jau buvo pasprukę pro 
galines banko duris, bet mano tėvas apie tai nė nenutuokė. O mano 
dėdės nežinojo, kad Tudlis turėjo ginklą. Jie taip ir nesužinojo, iš kur 
jis jį gavo, bet tau aš galiu pasakyti — esu tikras, kad jam jį davė mano 
motina. Policijai ji tvirtino nieko nežinojusi, bet aš manau, kad tėvas 
jai buvo papasakojęs apie planą. Mano motina nebuvo lengvatikė, 
todėl, kai tėvas pasakė nupirksiąs namą ir mašiną, ji paklausė, iš kur 
jis gausiąs pinigų. Tada Tudlis turbūt ir prisipažino jai, ką ketinąs nu- 

veikti su broliais, o ji davė jam iš kažkur gautą seną revolverį. Ji ketino 
pasirūpinti, kad gautų tai, ko norėjo. 

Džekė metė į mane vieną iš „tų“ žvilgsnių. 

— Ji norėjo tik namų savo vaikui. — Kai aš nieko neatsakiau, pa- 
klausė: — Ar tavo tėvas ką nors pašovė? 

— Tris žmones, du iš jų buvo policijos pareigūnai. Kai policinin- 
kai, išsitraukę ginklus, sugriuvo į banką, Tudlis, manydamas, kad jo 
mylimi broliukai vis dar viduje, pradėjo šaudyti. 

— Kitaip tariant, tavo tėvas rizikavo savo gyvybe, kad išgelbėtų 
niekam tikusius, melagius, apgavikus, šunsnukius brolius. 

— Tą patį pasakė ir mano motina. Tudlis nieko nenušovė, bet 
sužeidė du policininkus ir užkabino isterišką banko kasininkę. Kulka 
nuplėšė jai ausies lezgelį. 

Džekė atsilošė kėdėje. 

— Taigi tavo tėvas sėdo į kalėjimą, o kai gimei tu, motina atidavė 
tave auginti dėdėms. O kur dingo banko pinigai? 

Aš šyptelėjau. 

— Jie nepaėmė nė cento. Viena iš kasininkių, ne ta, kuri buvo su- 
žeista, bet kita, atpažino mano dėdės Kelo balsą ir pašaukė jį vardu. Jie 
sutriko ir pabėgo pro galines duris. 

Džekė atsistojo ir nuėjo prie lentynų su knygomis. Bet aš žinojau, 
kad ne knygos jai rūpėjo. Ji mąstė apie mano šeimą. Tokius dalykus 
daryti jie sugeba. Aš juk parašiau apie juos knygą. 

Laikas keisti temą. 

— Ar pastaruoju metu regėjai vizijas? — pasiteiravau, turėdamas 
piktų kėslų. Norėjau, kad Džekė prisimintų, kaip mums buvo smagu, 
kai gelbėjome žmonių gyvybes. Ar tas Raselas Danas būtų taip pasiel- 
gęs? O gal būtų dvejojęs ir tikinęs ją, kad tai tik sapnas? Arba nuvedęs 
pas gydytoją pasitikrinti? | 

Džekė ilgai tylėjo prieš atsakydama. 

— Kas būtų, jei pradėčiau matyti blogį žmonių mintyse? 

Čia tai bent! Iš kur visa tai? Ir koks intriguojantis klausimas. Toks 
klausimas galėtų įkvėpti parašyti visą romaną. 

Jau norėjau atsakyti, bet staiga suklusau. Ar tik tai kaip nors ne- 
susiję su tuo tipu, pasigautu miške? Jei taip, tada Džekė pasipasakojo 
jam apie savo vizijas. Seksas — tai viena, bet... dalytis su kažkokiu 

nepažįstamuoju tuo, kas tik tarp mūsų, — jau išdavystė. Kai aš neiš- 
ta-  riau — negalėjau ištarti — nė žodžio, ji vėl prakalbo. Gerai, kad 
stovėjo nugara į mane, nes jei būtų išvydusi mano veidą, būtų pabė- 
gusi iš kambario. 

— Tarkim, pietautume su dviem poromis, ir aš pamatyčiau, kad 
vyras ir moteris iš skirtingų porų užmezgę romaną ir planuoja nužu- 
dyti savo sutuoktinius? Kaip mudu tai sustabdytume? 

Man patiko, kad klausimas privertė dirbti mano smegenis, todėl 
mintį apie Džekės išdavystę nustūmiau šalin. 

— Įspėtume aukas, — pasakiau. 

Džekė atsisuko į mane. 

— Na taip, žinoma, jie imtų ir patikėtų, kad jų sutuoktiniai ketina 
juos nužudyti. Ar nemanai, kad vyras, besiruošiantis nužudyti žmoną, 
būtų jai labai geras? Kad visiems demonstruotų, kaip ją myli ir kad ji 
svarbiausias žmogus jo gyvenime? Jei pasakytum jai, kad jos brangu- 
sis vyrelis ketina ją nugalabyti, ji nė už ką tuo nepatikėtų. 

— Tu jau galvojai apie tai, ar ne? 

— Taip, — atsiliepė ji, klestelėdama ant kėdės prie stalo. Ji kleste- 
lėjo taip smarkiai, kad, jei kėdė būtų buvusi kieta, Džekė būtų susilau- 
žiusi stuburkaulį. — Aš... a... žinau, kodėl buvo nužudyta Amarisa. 

Net jei man būtų grasinę ginklu, nebūčiau išsidavęs Džekei, kad 
žinau šį vardą, nors, aišku, iškart jį prisiminiau, 

— Kodėl? — sušnabždėjau ir nevalingai dirstelėjau į duris. Kad 
tik niekas nepasibelstų ir nesutrukdytų. 

— Ji regėdavo vizijas. Iš pradžių jos buvo kaip manosios, tačiau 
pamažu stiprėjo, kol ji pradėjo matyti, kas vyksta žmonių galvose. Ir 
pradėjo... trukdyti blogiui. 

Trukdyti, pagalvojau. Ar ji nori pasakyti, kad toji moteris, Amari- 
sa, žudė žmones, kad jie neįgyvendintų to, ką ketino? Bet kaip ji galėjo 
žinoti, kad jie tikrai ruošiasi tai padaryti? Juk kiekvienas kartais pa- 
galvoja apie kito žmogaus nužudymą. 

— Ar tai tau papasakojo tas Raselas Danas? — paklausiau, steng- 
damasis užgniaužti pavydą. 

— Taip. Neturėčiau tau pasakoti, bet... 

— Kodėl neturėtum? — atkirtau. — Nuo kada aš tapau priešu? 
Pašaliniu? 

Džekė gūžtelėjo. 

— Nežinau. Raselas atskleidė šią paslaptį tik man, bet jei ši isto- 
rija iškiltų į paviršių, galbūt žmonės papasakotų, ką žiną. Gal tada šis 
blogis nekybotų virš Koul Kryko. 

— Abejoju, ar kas nors pasikeistų į gera, jei ši istorija iškiltų į 
viešumą, — nesutikau. 

Džekė pažvelgė į mane. 

— Manai, kad tie žmonės, kurie nužudė tą moterį, dar gyvi? 

— Ne. 

— Tai kodėl taip sakai? 

Atėjo mano eilė kai ką atskleisti. 

— Kai ką sužinojau apie keletą iš tų Žmonių internete. Jie žuvo 
keistomis aplinkybėmis, praėjus metams po tos moters mirties. 

— Kokiomis keistomis? 

— Pasiruošusi tai išgirsti? Jie buvo sutraiškyti. Vienaip ar kitaip, 
tačiau sutraiškyti. 

— Kas tai padarė? 

— Būtent tai mane ir domina. Manai, Raselas žinotų? 

Aišku, aš šaipiausi ir tikėjausi, kad Džekė mane užčiaups — kaip 
paprastai darydavo, — tačiau ji atsistojo ir tylėdama pasuko prie len- 
tynų. 

— Manau, jis žino daugiau nei man papasakojo. Tai pakeitė jo 
gyvenimą — kaip ir manąjį. Aš tikrai manau, kad... kad... 

— Kad tavo motina buvo viena iš tų, mėčiusių akmenis į... Ama- 
risą? 

Vardas skambėjo keistai, tačiau jai tiko. Norėjau parodyti Džekei 
jos nuotrauką, bet negalėjau prisiversti. Visų pirma todėl, kad Džekė 
iškart pastebėtų savo panašumą į tą moterį. Ji prisimena miestelį, tad 
kodėl negalėtų prisiminti giminaitės? Sakoma, kad žmonės niekada 
nepamiršta skaudžių gyvenimo įvykių, todėl abejojau, ar Džekė, pa- 
žiūrėjusi į nuotrauką, nieko neprisimintų. 

Be to, vis dar jaučiausi įskaudintas. Buvau atviras su Džeke nuo 
pat mūsų pažinties pradžios. Papasakojau jai apie savo gyvenimą. 
Sutinku, kad parašiau apie jį, pardaviau ir užsidirbau krūvą pinigų, 
tačiau Džekė viską žino apie mane. Gal šį tą nutylėjau apie pietus su 
Dese, bet ten nebuvo nieko, ką būčiau galėjęs papasakoti Džekei. Ne- 

bent apie skulptūrėles, užrakintas spintoje. Ir tai, kad, mano nuomone, 
viena iš moterų liejinyje yra Džekės motina. Tačiau tikrai nesu nuo jos 
nuslėpęs svarbių dalykų. Išskyrus Amarisos nuotrauką. 

— Džeke, — pasakiau švelniai, — jei pamatytum kitą viziją, juk 
pasakytum man? Man, o ne kažkam, ką menkai pažįsti. 

Ji, rodės, dvejojo, ar atsakyti man. Ir kam PiEmSBs norėtų pa- 
sakyti — man ar Raselui. 

Kaip tas vyras pelnė jos pasitikėjimą? Ji negalėjo praleisti su juo 
daug laiko, nes pastarosiomis dienomis beveik kiekvieną minutę buvo 
šalia manęs. Ir vis dėlto ji svarstė, ar pasakytų jam tai, ką maniau esant 
tik mudviejų paslaptimi. 

— Taip, pasakyčiau, — po kurio laiko ištarė ji ir šyptelėjo. — Bet 
ką man daryti, jei... 

— Jei pamatysi blogį žmonių mintyse? — Nežinojau, ką atsakyti. 
Vargu ar net filosofas galėtų jai patarti. Norėjau išsklaidyti tarp mūsų 
tvyrantį nejaukumą. — Pažvelk man į akis ir pasakyk, ką aš galvoju 
apie Raselą Daną, — paprašiau, persilenkdamas per stalą ir įsispok- 
sodamas į ją. 

— Tu nori, kad jis apsigyventų čia, su mumis ir tavo giminai- 
čiais, — tučtuojau atsiliepė ji visiškai rimtai. 

Sudejavau ir atsilošiau kėdėje. 

— Labai juokinga. Tau reikėtų tapti komike. 

— Negaliu, nes turiu rūpintis šiais namais. Ką darysime su tavo 
šeima? | 

— Kodėl mums nepaklausus to Raselo Dano? 

— Prieš ar po to, kai atsiklausime Desės? 

Jau norėjau atrėžti, kad tarp manęs ir Desės nieko nėra, bet spėjau 
laiku užsičiaupti. Tą minutę pasigailėjau, kad buvau toks draugiškas ir 
sutaikiau Desę su jos draugužiu. Kaip tik reikėjo griebti Desę ir pa- 
bučiuoti prieš langus. Dabar bent jau turėčiau draugę ir nesijausčiau 
prastesnis. 

Taip pat prikandau liežuvį ir kandžiai nepaklausiau, ar Džekė ne- 
galėtų susitaisyti buvusios vestuvinės suknelės. Vietoj to pasakiau, kad 
mano tėvas ir Noblis jokiu būdu negali gyventi šiame name kartu su 
manimi. Kaip ir tikėjausi, tai privertė Džėkę pamiršti Raselą Daną ir 
vėl įnikti kalbėti apie šeimos svarbą. 

Jau buvau beveik išmokęs miegoti sėdėdamas ir atmerktomis 
akimis, kai staiga užuodžiau pro senas grindų lentas sklindančius 
skanius kvapus. 

— Kas čia? — paklausiau ir iš klastingo Džekės veido supratau, 
kad ji kažką sumanė. 

— Ar žinai, kad tavo pusbrolis moka kepti? 

Sumirksėjau. Šiandien tikrai netikėtumų diena. Net jei Džekė 
būtų pasakiusi, kad Noblis yra paslaptingasis Žmogus Voras, nebūčiau 
labiau nustebęs. 

— Atrodo, kad jis kažką iškepė. Gal eime pažiūrėti ir paragauti? 

Norėjau likti nuošalyje. Norėjau pasakyti Džekei, kad privalau 
dirbti ir neturiu laiko tokiems niekams kaip spurgos. Ar cinamono 
bandelės. Žodžiu, tam, kas skleidė tą dievišką kvapą. 

Tačiau neatsispyriau pagundai ir nusekiau paskui ją kaip šunytis, 
vedamas už pavadėlio. Stalas virtuvės vidury lūžo nuo įvairių kepinių 
ir, sprendžiant iš jų kiekio, nebuvo sunku suprasti, kur Noblis to iš- 
moko. Akivaizdu, kad jis įpratęs gaminti daugybei vyrų, gal net visam 
kalėjimui. 

Tudlis ir Tesa jau sėdėjo prie stalo, laikydami rankose stiklines 
su pienu ir pasipuošę baltais ūsais. Manyje vėl plykstelėjo pavydas. 
Pirmiausia kažkoks nepažįstamasis man iš panosės nušvilpia mano 
asistentę,o dabar mano tėvas vilioja mano mažąją draugę. 

Noblis, kraudamas į lėkštę riebias karštas bandeles su cinamonu, 
kumštelėjo man į Patį. 

— Atrodo, likome tik mudu, ar ne? 

Tikra bėda, kai giminaičiai tave per daug gerai pažįsta. Jei su jais 
užaugai, jie žino, koks buvai, kai dar nemokėjai apsimetinėti. Galiu 
nuslėpti savo jausmus nuo Džekės, kuri dar manęs gerai nepažįsta, bet 
nuo Noblio nieko nenuslėpsi. Jis suprato, jog pavydėjau, matydamas 
savo buvusią bičiulę Tesą, beveik sėdinčią mano tėvui ant kelių. 

Suvalgęs vieną ar dvi Noblio iškeptas bandeles — ne tiek, kad su- 
silaukčiau Džekės pastabų apie ėdrūną Henriką VIII, — nusprendžiau 
patylėti ir pagalvoti. Man reikėjo suvokti tai, kas vyko aplink mane, ir 
priimti sprendimą. Ne, aš nebuvau paniuręs kaip sako Džekė, 

Pasiėmiau knygą, išsitiesiau hamake ir ėmiau juos stebėti. Taigi aš 
noriu išsiųsti tėvą į senelių prieglaudą, o Nobliui pasakyti, kad jis pats 

turi susitvarkyti savo gyvenimą. Aš mielai padėjau jo vaikams, tačiau 
jam pačiam nesu nieko skolingas. 

Bet, velniai griebtų, kodėl visa tai taip malonu? 

Atrodė, kad mano tėvas sėdėdamas sugeba daug ką nuveikti. Aš 
smalsiai stebėjau jį ir Tesą: jis rodė mergaitei, kaip nerti katei lopšį. 
Buvau matęs tai tik knygose. Vienas riešo pasukimas, ir iš kilpos išeina 
sūpynės, kitas pasukimas — ta pati kilpa tampa valtele. 

Kas įdomiausia — pasirodo, mano motina siųsdavo jam rank- 
darbių knygas. Žinojau, kad ji niekada neaplankė savo vyro kalėjime. 
Ji nepasirodė net teisme — kiek žinau, po tos jų vestuvių nakties ji 
daugiau niekada jo nematė. Sumenkinčiau ją, jei pasakyčiau, kad ji 
neskatino manęs lankyti tėvą. Pat bandė įtikinti mane, kad turėčiau jį 
aplankyti, bet aš nė nesivargindavau jai atsakyti. 

Tačiau štai Tudlis sako, kad jo žmona — ir taria tai su didele mei- 
le — siųsdavo jam rankdarbių knygas, todėl jis išmoko daug įdomaus. 

— Ji siųsdavo jam vaikiškas knygeles, — sušnibždėjo Noblis, pa- 
matęs mane spoksant, — kad jis turėtų ką veikti. 

Nudelbiau akis į knygą ir apsimečiau, kad jų nematau, 

Noblis visada buvo vienas iš tų naudingų vyrų. Jis anksti išmoko 
naudotis įrankiais, o aš — žodžiais. Aš nupasakodavau, kaip kažkas 
turi atrodyti, o jis tai sukurdavo. 

Pirmiausia Noblis susidomėjo vynuogienojum, apaugusiu su- 
trešusį suolą. Po kelių minučių augalas buvo gana profesionaliai ap- 
karpytas. Natas tik stovėjo ir žiūrėjo išsižiojęs. 

— Kur jūs to išmokote? 

— Keletą metų dirbau apželdinimo kompanijoje, — atsakė Nob- 
lis, traukdamas senus pagalius, remiančius vynuoges. 

— Aš padėsiu, — prišoko Natas, bet Noblis jį sustabdė. 

— Čia dar ne viskas sutrūniję. Ar turite kokių lentų? Galėčiau 
pataisyti šį suolą. 

— Taip, — tarė Natas. — Už Džekės namo guli visa krūva. 

„Džekės namas“, pasirodo, buvo jos studija. Žvilgtelėjęs pro kny- 
gos viršų, pamačiau, kaip Natas ir Noblis pradingo už studijos ieškoti 
lentų, apie kurias aš nė neįtariau. Staiga vėl pajutau pavydą, nes iš- 
vydau tėvą, pranykstantį tunelyje, vedančiame į „slaptą“ Tesos namelį. 
Kas čia slapto, jei ji rodo jį visai kaimynystei? 

Netrukus pasirodė Džekė, nešina padėklu su limonadu ir Noblio 
prikeptomis gėrybėmis — šį kartą užkandžių su sūriu, svogūnais ir 
juodų alyvų žiedeliais. Ji padavė man lėkštę. Buvau bepraryjantis trečią 
žiedelį, kai išgirdau garsų riksmą ir vos neišmečiau lėkštės iš rankų. 

Iš už studijos išlėkė Noblis, mojuodamas dideliu juodu aplanku ir 
kažkokiomis nuotraukomis. 

— Jos nuostabios! — šaukė jis, žiūrėdamas į Džekę. — Tai geriau- 
sios fotografijos, kokias kada esu matęs. 

Džekė atsakė, kad Noblis neturėjęs teisės knistis jos asmeniniuo- 
se daiktuose. 

Bet Noblis išbėrė visą istoriją apie tai, kad jis „netyčia' atidarė 
langą į jos studiją, pakėlė lentą, o tada lenta „netyčia“ įkrito į vidų. Jis 
įlipęs pro langą, norėdamas paimti lentą, „netyčia' užkliudęs aplanką 
ir „netyčia“ pamatęs nuotraukas. Vos tik jis baigė savo tiradą, Džekės 
akys paprašė dar pagyrimų. Tiesiog maldavo jų. 

Noblis nesusilaikė nedirstelėjęs į mane, ir po jo tamsia, saulės 
nurudinta oda pamačiau nuoraudį. Mes abu žinojome, kad jis melavo 
net susiriesdamas. Kiek langų mudu esame patikrinę vaikystėje? Mūsų 
šeimoje niekas nieko negalėjo paslėpti nuo mano smalsumo ir Noblio 
polinkio į nusikaltimus. 2 

Natas pakvietė Tudlį; Tesa irgi išlindo iš namelio, kurį iki šiol 
maniau esant tik mano ir jos. Jie susibūrė aplink nuotraukas ir už- 
kandžius. Aš gulėjau hamake užsidengęs akis knyga ir klausiausi, kaip 
jie aikčiojo dėl fotografijų, kurių Džekė man neparodė. Gal jos Raselo 
Dano? 

Bet po kurio laiko Tudlis pridėjo vieną prie Tesos ir aš išvydau iš 
kojų verčiančią vaiko nuotrauką. Gulėjau per keletą pėdų, tačiau net- 
gi iš tokio atstumo mačiau, kad nuotrauka puiki. Džekė parodė Tesą 
tokią, kokia ji buvo iš tiesų: ne miela mergytė, bet vaikas, gyvenantis 
kitokioje planetoje nei mes. 

Kai pagyros išseko, Džekė surinko nuotraukas, sudėjo jas į ap- 
lanką ir atnešė man. Tada prisitraukė prie hamako kėdę, atsisėdo ir 
iškilmingai įteikė. | 

Aš taip pat iškilmingai paėmiau iš jos aplanką ir pamažu per- 

nuoširdžiai sukrėstas. 

Nors esu rašytojas, negalėjau sugalvoti žodžių, kurie apibūdintų 
tai, ką maniau apie tas nuotraukas. Pažinojau Tesą, todėl galėjau pasa- 
kyti, kad Džekė idealiai sugavo jos nuotaiką, bet net jei nepažinočiau 
tos mergaitės, galėčiau parašyti apie ją esė. 

Užversdamas aplanką svarsčiau, ką pasakyti Džekei. Tačiau žo- 
džių, galinčių išreikšti mano susižavėjimą, nebuvo. Todėl atsisukau ir 
ją pabučiavau; taip man pasirodė geriausia. 

Tačiau bučinys, turėjęs parodyti, ką aš maniau apie jos darbus, 
virto kažkuo daugiau. Aš nesiliečiau prie jos kūno, tik prie lūpų, tačiau 
man pasirodė, jog išgirdau skambant varpus. Arba mažus sidabrinius 
dzingulėlius. Atsitraukiau ir apstulbęs pažvelgiau į ją. Dar vienas ne- 
tikėtumas; nė žemės drebėjimas nebūtų taip manęs sukrėtęs. Regis, ji 
jautėsi taip pat, nes tik sėdėjo ir spoksojo, išplėtusi akis. 

— Nežinau, kaip kiti, bet aš alkanas, — pareiškė Noblis, išsklai- 
dydamas kerus. 

Atsisukau į juos ir net sumirksėjau iš netikėtumo. Noblio veido 
išraiška sakyte sakė: „na, ar aš buvau neteisus?“, Natas atrodė sutrikęs, 
Tesa paniurusi, o Tudlis žiūrėjo į mane, sakyčiau, meiliai, kaip tik tėvas 
gali žiūrėti į sūnų. Nusisukau ir įsmeigiau akis į Džekės studijos fasadą. 

Po minutėlės visi atsitokėjo; aš nusprendžiau, kad jau pakan- 
kamai prisivarčiau hamake, tad išlipau paragauti Noblio užkandžių, 
o paskui padėjau jam sutaisyti senąjį suolą. Pasinaudojome Pat tėvo 
įrankiais. Noblis iš pradžių nieko nesakė, kai pamatė juos, tačiau vieną 
išpurvinęs, atsiprašė. Pasakiau, kad nieko tokio, ir dar po minutėlės jis 
sumurmėjo: 

— Apgailestauju dėl tavo žmonos. 

Aš nutylėjau, tačiau jo žodžiai man buvo labai svarbūs. Taip, tai 
tebuvo paprasti užuojautos žodžiai, tačiau jie reiškė, kad jis domėjosi 
tuo, apie ką rašiau savo knygose. 

Vakarop Natas išėjo namo, o kai Elė atėjo pasiimti Tesą, pama- 
niau, kad Tudlis apsiverks. Elė labai stengėsi nespoksoti į Tudlį, tačiau 
jai sunkiai sekėsi, nes jis iš tiesų atrodė keistas žmogeliukas. Tudlis ir 
Tesa stovėjo susiėmę už rankų ir žiūrėjo į Elę tokiomis akimis, tarsi 
ši būtų piktoji socialinė darbuotoja, atėjusi atimti Tesą iš jos mylimo 
senelio. Džekė neištvėrė ir paklausė Elės, ar Tesa negalėtų likti nakvoti 
pas mus. 

— Nori pasakyti, kad galėčiau visą vakarą skirti tik sau? — pa- 
klausė Elė netikėdama. — Ilgai mirkti karštoje vonioje? Žiūrėti filmą su 
sekso scenomis? Gerti vyną? Ne, aš nenusipelniau tokios laimės. — Ji 
beveik bėgte išbėgo iš kiemo, kol niekas nepersigalvojo. 

Netrukus Noblis ir Džekė nuėjo vidun gaminti vakarienę, o Tud- 
lis, Tesa ir aš likome lauke. Tesa bėgiojo aplinkui, gaudydama druge- 
lius, o aš sėdėjau šalia tėvo. 

Kokia keista mintis: mano tėvas. Visą gyvenimą jį atstojo tik 
krūvelė nuotraukų, ir tos pačios buvo bendros. Nemanau, kad nors 
vienoje iš jų jis buvo vienas. Nė vienas iš mano dėdžių nekalbėjo apie 
jį. Manau, jie jautėsi kalti, nors tokioje šeimoje kaip mūsų tai mažai 
tikėtina. Tėvo įkalinimas davė bent vieną gerą dalyką: mano dėdės 
daugiau niekada nebedarė tyčinių nusikaltimų. Tai yra blaiviu protu 
ir iš anksto suplanavę. 

Mudu su Tudliu kalbėjomės mažai. Tiesą sakant, beveik visiškai 
nesikalbėjome. Aš, žodžių kalvis, negalėjau sugalvoti, ką pasakius. Tai 
papasakok, tėti, apie keturiasdešimt trejus metus, praleistus kalėjime. 
Ar nekenti savo brolių? O gal turėčiau paklausti, ar neturi ant lieme- 
nės mano mėgstamiausio vabalo? 

Kai Džekė pakvietė vakarienės, Tesa nubėgo į virtuvę. Buvo vėlu, 
ir mes jautėmės išalkę. Aš stabtelėjau, praleisdamas tėvą pirma savęs, 
bet tarpduryje jis sustojo it įkaltas. Jis nežiūrėjo į mane, tik stebeilijosi 
į Noblį ir Džekę, kraunančius ant stalo maistą. 

„ — Ar priimsi mane? — paklausė su tokiu akcentu, kokio jau se- 
niai nebuvau girdėjęs. 

Minutėlę pagalvojau, kad žemė nustojo suktis. Net Pateliškės, 
rodės, sustingo, laukdamos mano atsakymo. 

Ką aš galėjau atsakyti? Pasak Džekės, žmogus pateko į kalėjimą, 
bandydamas gauti pinigų savo šeimai aprūpinti. Man aprūpinti. 

Dabar tikriausiai atėjo mano eilė paremti jį. 

Kaip sakė Džekė, kartais esu linkęs ašaroti, todėl turėjau ką nors 
pasakyti, kad neapsižliumbčiau. 

— Su sąlyga, kad išmokysi mane nerti katės lopšį. 

Tą minutę sužinojau, iš ko paveldėjau ašarojimą. Aš bandžiau 
tvardytis, bet mano tėtis nerodė jokių pastangų susilaikyti. Jis įsi- 
kniaubė man į krūtinę ir ėmė raudoti. Tvirtai įsikibęs į mano marški- 

nius, tarsi nuo jų priklausytų jo gyvybė, jis taip verkė, kad net pama- 
niau, jog gipsas atšoks nuo sienų. 

— Ką tu jam padarei? — suriko Džekė, sugriebdama Tudlį už 
rankų ir bandydama atplėšti nuo blogiečio — manęs. 

Dalis manęs norėjo apsikabinti tėvą ir paverkti kartu su juo, 
tačiau toks vaidinimas man buvo ne prie širdies. Tudlis nesiliovė rau- 
dojęs man ant krūtinės. Paskui pradėjo kalbėti, kad myli mane, kad 
džiaugiasi, jog aš jo sūnus, kad pažįsta Žmonių, kurie yra skaitę mano 
knygas, kad myli mane ir nori būti kartu visą gyvenimą, ir... 

Noblis aiškiai mėgavosi mano sutrikimu, o Džekė vis dar bandė 
atplėšti Tudlį. Spėjau, kad ji nesuprato, ką burbuliavo mano tėvas. Rei- 
kia užaugti tarp tokiu akcentu kalbančių žmonių, kad jį suprastum, 
ypač kai žmogus rauda įsikandęs marškinius. 

Toji dalis, kurią veikė gausios tėvo ašaros, matyt, buvo susijusi su 
raumenimis, nes aš niekaip negalėjau atplėšti jo nuo savęs. Džekė irgi 
stengėsi, bet veltui, nes jis buvo stiprus žmogeliukas. Laikiau rankas 
jam ant pečių, bet kiekvieną kartą, kai jis pasakydavo, jog myli mane, 
jos virsdavo minkštais spagečiais, ir aš negalėjau jo atstumti. Iš savo 
kraujo giminaičių niekada nebuvau girdėjęs žodžių „aš tave myliu". 
Dievas mato, net mano motina niekada niekam to nesakė. 

Pagaliau Noblis pasigailėjo manęs, atplėšė tėvą ir pasodino už 
stalo, kur jis nunėrė galvą, toliau plūsdamas ašaromis. Tesa prisitrau- 
kė prie jo kėdę, paėmė už rankų ir, bandydama sulaikyti savo ašaras, 
pradėjo žagsėti. Ji suglumusi žiūrėjo į mane. Ką aš padariau, kad jos 
draugas taip verkia? 

Mano keliai taip drebėjo, kad vos pataikiau atsisėsti. 

Mes buvome keista grupė. Tudlis ir Tesa sėdėjo vienoje stalo 
pusėje — tėvas be paliovos kūkčiojo, o ji laikė jį už rankų ir žagsėjo. 
Džekė sėdėjo stalo gale ir atrodė, kad irgi tuoj apsiverks, nors nežinojo, 
dėl ko. Aš sėdėjau priešais Tudlį, jausdamasis it subliūškęs kamuolys, o 
mano pusbrolis iš kito galo juokėsi iš mūsų visų. 

Noblis pakėlė dubenį su bulvių koše, prikrovė kalną į Tudlio lėkš- 
tę, tada įdėjo didelį gabalą mėsos ir šparaginių pupelių. Dabar aišku, iš 
kur mano toks geras aPatitas. 

Bet Tudlis nė nepažvelgė į maistą. 

— Ar žinai, kad Fordas moka pasakoti istorijas? — Noblis garsiai 
kreipėsi į Tudlį. — Namų ūkyje iš jo jokios naudos, jis neatskiria vie- 
no laužtuvo galo nuo kito, bet istorijas moka riesti kaip niekas kitas. 
Mano mama sakydavo, kad kai Fordas išėjo iš namų, niekada nebe- 
būdavo taip linksma valgant. 

— Tikrai? — paklausiau. 

— Tikrai, — atsakė Noblis. — Tėtis sakydavo, kad tavyje įsikūnijo 
visų Njukombų melas, kad tu galėtum meluoti nepailsdamas. 

— Tikrai? — pakartojau. Tai buvo iš tiesų didelis pagyrimas. 
Atsigręžiau į Džekę, norėdamas pamatyti, ar ji tai girdėjo, tačiau jos 
veidas buvo toks, tarsi negalėtų apsispręsti, gerai tai ar blogai. 

Tudlis garsiai šnirpštelėjo, ir Džekė atsistojo paduoti jam nosinai- 
tę. Jis taip sutrimitavo pūsdamas nosį, kad Tesa pradėjo kikenti. Tudlis 
mirktelėjo jai, paėmė šaukštą ir paprašė: 

— Papasakok man ką nors. 

Aš paklusau. 


Po vakarienės pasakiau Nobliui, kad noriu pasikalbėti su juo. No- 
rėjau sužinoti visą tiesą, kas čia vyksta. Per daug gerai jį pažinojau, kad 
neįtarčiau, jog jis kažką sumąstęs. Mes pasiėmėme alaus ir nuėjome į 
mano kabinetą. 

— Gerai, tai kodėl tu čia ir ko nori? — paklausiau tiesiai švie- 
siai. — Prieš meluodamas pagalvok, su kuo kalbi. 

— Melą paliksiu tau, — taikiai, kad neįžeistų manęs, atsiHepė jis. 

Bet manęs neapkvailinsi. Noblis suaugęs ir sveikas vyras. Net ir 
pasėdėjęs kalėjime, jis gali susirasti darbą, tai kodėl jis čia? Kodėl pas 
mane? Noblio vardas atitinka jo charakterį. Jis išdidus, todėl žinojau, 
kad turėsiu pasistengti, norėdamas sužinoti, kas jo galvoje. 

Taip ir buvo. Truputį patylėjęs, jis pradėjo kalbėti, o kai pradėjo, 
maniau, kad niekada nebesiliaus. 

Jis atsistojo ir piktai dėbtelėjo į mane. 

— Aš čia, nes tu sugadinai man gyvenimą. Manau, kad tu man 
skolingas. 

— Ir kaip aš tai padariau? — ramiai pasiteiravau, bandydamas 
sutramdyti pyktį. Koks nedėkingumas! Niekada neskaičiavau pinigų, 

kuriuos išleidau visų sūnėnų ir dukterėčių mokslams, Noblio vaikams, 
teisėtiems ir neteisėtiems, bet išleidau daug. 

Jis vis dar žaibavo akimis. 

— Aš buvau laimingas. Man patiko gyventi su dėdėmis ir aš 
mylėjau savo tėvą. Ir žinai ką? Kai atsigręžiu atgal, matau, kad mudu, 
tu ir aš, irgi smagiai leisdavome laiką. Taip, mes tave skriausdavome, 
bet buvai toks snobas, kad nusipelnei to. Tu visada žiūrėdavai į mus 
iš aukšto. 

Jis nutilo, laukdamas, ką pasakysiu, bet ką aš galėjau pasakyti? 
Paneigti, kad žiūrėdavau iš aukšto? Jausmas, kad esu aukščiau nei jie, 
buvo vienintelė mano gynyba. 

— Kai išvažiavai į koledžą, džiaugiausi, bet žinai ką? Vėliau tavęs 
pasiilgau. Tu mokėdavai prajuokinti mus. Mes žinojome, kaip elgtis su 
mašinomis ir kišeniniais peiliais, bet tu turėjai gerą liežuvį. 

Jis patylėjo, gurkštelėjo alaus ir nusišypsojo prisimindamas. 

— Siutau, kai išvykai į koledžą. Pameni, kaip pervažiavau trak- 
toriumi tavo lagaminą? Tu išvažiavai pamatyti pasaulio, o aš likau su 
besilaukiančia mergina, kurios tėvas grasino mane nušauti, jei aš jos 
nevesiu. Ar žinai, kad būdamas dvidešimt vienerių jau buvau dukart 
vedęs ir išsiskyręs, turėjau tris vaikus? Ir visa tai įvyko, kol tu koledže 
lakstei su miesto merginomis. 

Noblis atsigėrė alaus ir atsisėdo kitame sofos gale. Pykčio balse 
nebesigirdėjo. Mes buvome du vyrai, artėjantys prie gyvenimo vidu- 
rio, prisimenantys senus laikus. 

— Paskui išleido tavo knygą; tetos perskaitė ją ir pasakė, kad ji 
apie mus. Tik tu joje pavaizdavęs mus kaip kokius urvinius. Dėdės 
Klaido žmona pasakė: „Nežinau, apie ką jis čia kalba, čia ne mes“, Taigi 
mes nusprendėme, kad tu neprisimeni nė vieno iš mūsų ir kad knygo- 
je viską išgalvojai. 

Noblis šyptelėjo. 

— Neįsivaizduoji, kiek kartų manęs klausė, ar nesu „to rašytojo" 
giminaitis, ir žinai, ką atsakydavau? 

Noblis nelaukė, kol atsakysiu, manau, nė nenorėjo. Jis ilgai laukė, 
kad galėtų išsakyti man tai, ką kalbėjo dabar. Gal net specialiai dėl to 
ir atvažiavo. 

— Ne. Atsakydavau, kad ne. Jei tik kas paklausdavo, ar nesu For- 
do Njukombo giminaitis, visada atsakydavau neigiamai. 

Bandžiau filosofiškai pažvelgti į tai, ką jis sakė, tačiau jaučiausi 
truputį įskaudintas. Juk visi nori didžiuotis savo giminėmis, ar ne? 

“| — Tu pažeminai mus prieš pasaulį, bet žinai, kas blogiausia? Tu 
pakeitei mano vaikus. Mano dukra Vanesa, kuri gimė tau išvažiavus 
į koledžą, yra tokia kaip tu. Ji netgi buvo panaši į tave, kol pasidarė 
nosies operaciją. Ji dar vaikystėje perskaitė tavo knygas ir paskui ne- 
benorėjo turėti nieko bendra su Njukombais. 

Noblis atsidarė dar vieną skardinę alaus. 

— Neįsivaizduoji, kiek prisikentėjau dėl tos mergaitės. Žmonės 
sakė, kad ji tavo, o ne mano. — Jis žvilgtelėjo į mane pro skardinės 
viršų. — Pameni jos motiną? Mažąją Sju Aną Hokins? Tu ne?.. 

Žinoma, aš prisiminiau Sju Aną Hokins. Jos lovoje teko pabūti vi- 
siems jauniems ir keletui vyresnių vyrų dvidešimties mylių spinduliu 
aplink miestelį. Aišku, Nobliui niekas nedrįso to pasakyti. Nei tada, nei 
dabar. Tada mes tiesiog prikandome liežuvius ir palinkėjome laimės 
vestuvių dieną. Vėliau visa apygarda atsiduso lengviau, kai mergaitė 
gimė su Njukombų nosimi. Ar toji nosis Noblio, mano ar kurio kito 
mūsų giminaičio, niekas nė žodžiu neužsiminė, bijodami legendinio 
dešiniojo Noblio kablio. 

Noblis kilstelėjo ranką. | 

— Ne, neatsakyk. Toji mergina prisiekė man, kad per visą savo 
gyvenimą miegojo tik su manimi, ir, jei būčiau nepatikėjęs, nebūčiau 
jos vedęs, nesvarbu, mojavo jos tėvas šautuvu man prieš nosį ar ne. Bet 
jei ji buvo tokia velniškai tyra, kodėl vėliau pradėjo su kiekvienu... 

Jis užsikirto. 

— A, tiek to. Tik pasakysiu, kad ji buvo tokia bloga motina, jog 
Vanesa nuo ketverių metukų gyveno su manimi. Bet perskaičiusi tavo 
knygą, ji mintyse pradėjo gyventi su tavimi. Tik ir girdėdavau: „mano 
dėdė Fordas toks“, „mano dėdė Fordas anoks', kol galiausiai ėmiau gai- 
lėtis, kad tada ištraukiau tave iš upelio, kai įkritai ir susitrenkei galvą. 
Prisimeni? Buvau ne ką didesnis, bet vis tiek nešiau tave. Paskui dėdė 
Saimonas atvažiavo savo sunkvežimiu per laukus ir tvoras, kad nu- 
gabentų tave į ligoninę. Kai po dviejų dienų neatsigavai, pagalvojome, 
kad tau jau galas. Pameni? 

Pamenu. Keista, kad neprisiminiau to, kai rašiau knygas. 

— Žinai, — tęsė Noblis, žiūrėdamas į mane, — mano dukra ne- 
patikėjo manimi, kai pasakiau, jog esu tave išgelbėjęs. Anot jos, jei taip 
būtų atsitikę iš tikrųjų, tu būtum parašęs apie tai, nes rašai apie viską. 
Jei neparašei, vadinasi, to nebuvo. Kaip čia atsitiko, kad aplenkei tą 
istoriją? 

Nusukau akis, nes neturėjau ką atsakyti. 

— Na, kad ir kaip ten būtų, tu pasirūpinai, kad visi keturi mano 
vaikai mokytųsi koledže. Prakeikimas, netgi atsiuntei pinigų mano 
trečiajai žmonai, kad ji galėtų baigti mokyklą ir tapti pradinių klasių 
mokytoja. Ji paliko mane po pirmųjų studijų metų. Pasakė, kad aš nepa- 
kankamai išsilavinęs. O dabar mano išsilavinę vaikai nenori turėti nieko 
bendra su manimi. Jiems rūpi tu, kurį jie galbūt yra matę vos porą kartų 
gyvenime, bet jie nenori matyti manęs, savo tėvo. Bet ir tu nenori turėti 
nieko bendra su mumis, taip? Išskyrus tai, kad rašai apie mus. 

Kol Noblis godžiai siurbė alų, aš tylėjau. Turiu pripažinti, mane 
sužavėjo jo požiūris į tai, kaip aš „sugadinau jam gyvenimą“ Taip pat 
įtemptai mąsčiau, ar gudruolė Vanesa galėtų būti mano dukra. 

— Tai štai, kai sužinojome, kad ketinama išleisti Tudlį, pagal- 
vojau, kad laikas tau sumokėti už tai, ką padarei mums, ypač man. 
Karalius? Negi negalėjai sugalvoti man kito vardo? Lyg Noblis nebūtų 
pakankamai blogas. 

— Ko tu nori? — pagaliau paklausiau. — Juk atvažiavai čia ne 
lieti ašarų į alų — tai ko nori? 

Noblis trumpam nutilo. 

— Turiu problemų namuose. Kalbu ne apie kalėjimą. Ne pirmas 
kartas, kai mačiau jį iš vidaus — pats tai gerai žinai. Bet šį kartą prisi- 
dirbau šeimoje. 

Neketinau sakyti, kad Vanesa jau apšvietė mane apie „šeimyni- 
nius rūpesčius. 

— Šį kartą išėjęs iš kalėjimo neturėjau nieko. Mano trys buvu- 
sios žmonos paliko mane be skatiko, o buvusiam kaliniui sunku rasti 
darbą, todėl liko tik grįžti į šeimą. Dėdė Zebas pasiūlė apsistoti jo 
namuose, sakė, kad galėsiu gyventi galiniame kambarėlyje — ten, kur 
nėra šildymo, juk žinai, koks jis šykštus. Taigi miegojau ten sau kalen- 
damas dantimis, o čia ėmė ir įėjo dėdės Zebo žmona. Pamatytum ją. 

Dvidešimt penkerių ir tikras paveiksliukas. Dievas žino, kodėl ji sutiko 
tekėti už to seno mulkio Zebo. Pabudau, o ji šalia. Aš vyras, ilgą laiką 
neturėjęs moters, tai kaip galėjau neduoti to, ko ji taip norėjo? Kitą 
rytą ji tylėjo, aš irgi nieko nesakiau — maniau, viskas bus gerai. O po 
trijų mėnesių ji atlėkė į dėdės Kelo namus ir ėmė raudoti, neva ji yra 
ištikima žmona, bet aš slapčia įslinkęs į jos kambarį ir pasinaudojęs ja, 
kol ji miegojusi. Ir dabar ji turėsianti kūdikį. 

Norėjau įsiterpti, kad tokie dalykai mūsų šeimoje toli gražu ne 
naujiena, bet Noblis guodėsi toliau. 

— Mano vaikystėje žmonės buvo kur kas supratingesni dėl tokių 
reikalų. Bet tu sugriovei mūsų šeimą. Anksčiau tokį dalyką dėdės būtų 
nuleidę juokais. Ir moteris nebūtų niekam nieko sakiusi. Juk ji ištekėju- 
si už senio, kuris negali jai duoti to, ko ji nori, tai ko čia aimanuoti? 

Jis giliai įkvėpė, tramdydamas pyktį. 

— Tačiau tą dieną, kai ji verkdama skundėsi dėdėms, namuose 
buvo vienas iš vaikų, kuris tavo dėka mokėsi koledže, ir jis pasakė, kad 
„mūsų šeimoje taip daugiau nebedaroma:“ Taip ir pasakė, nes dabar jie 
taip kalba. Atsivėrė tikras pragaras, ir būtent mano dukra, ta, kurią su- 
gadinai pirmiausia ir labiausiai, liepė man nešdintis velniop. Pasakė, kad 
aš darąs jai gėdą ir todėl turįs išvažiuoti. Žinai, ką jie dabar daro? Rengia 
„šeimos tarybos pasitarimus": Kaip iš kokio „Krikštatėvio, ar ne? 

Noblis netikėdamas papurtė galvą. 

— Išsiuntei tuos vaikus į koledžą, ir ką dabar turime? Jie „pato- 
bulėjo" — taip sako apie save, — tai mes dabar kaip mafija. „Patobu- 
lėjome“, a? 

Turėjau labai stengtis, kad nenusijuokčiau, nes jei būčiau nusi- 
juokęs, Noblis tikriausiai būtų puolęs mane. Žinoma, aš apsiginčiau, 
bet vis dėlto leidžiant dieną po dienos prie kompiuterio... 

— Ir žinai, ko dar tu pridirbai? Sunaikinai mūsų žemę. Treilerių 
nebėra. Vienas iš vaikų — dabar jie visi tokie švaručiai, kad neatskirsi 
vieno nuo kito — tapo architektu ir Njukombų žemėje suprojektavo 
daug mažų namukų. Su garažais. Vaikis netgi priderino prie jų šunų 
būdas ir nupirko kiekvienam namui po tokį daikčiuką, „išmatų su- 
rinktuvą" — taip jis vadinasi. Žinai, kas tai? Jis pasakė, kad mes turi- 
me surinkti tai, ką šunys pridaro. Štai kaip! Suaugęs žmogus! Tai va, 
treileriai nutempti, senasis tvenkinys užpiltas, nes jame gyveno keletas 

siurbėlių, o jų vietoje stovi tie namukai. Visi kaip vienas, na, gal šiuo 
tuo ir skiriasi. Bet vis tiek labai panašūs, lyg būtų iš dribsnių dėžės. O 
taisyklės! Tuose namuose turi laikytis taisyklių. Jokių tuščių padangų 
priešais namą, net jei jos prisodintos gėlių. Jokių nevažiuojančių auto- 
mobilių. Jokių piktžolių. Net kalėjime nebuvo tiek taisyklių. 

Noblis piktai prisimerkė ir pašnairavo į mane. 

— Žinai, kas blogiausia? Toji vieta laimėjo prizą. Vienas iš sūnė- 
nų suteikė jai vardą, dalyvavo konkurse ir laimėjo. Žinai, kaip jie ją 
pavadino? „Njukombų valdos“. Gali patikėti? 

Jei kalbėtume apie apdovanojimus, tai aš turėčiau gauti prizą už 
juoko tramdymą. Kad nuslėpčiau savo veido išraišką, prisidengiau jį 
alaus skardine, kol ėmė šalti lūpos. 

— Taigi jie sušaukė tą vadinamąją „šeimos tarybą“ ir nusprendė, 
kad aš pasielgiau, pasak jų, nedovanotinai, todėl turiu išvykti. Nė vie- 
nas iš dėdžių neužstojo manęs. Aišku, jie turi turtingus, išsilavinusius 
vaikus, kurie juos remia ir investuoja už juos pinigus, todėl seniai iš 
neturėjimo ką veikti tik spokso televizorių ir renka šunų šūdus. Bet 
dabar štai atvažiavo jų vaikai su tais išpaikintais anūkais. Tie vaikai 
pavadino mane atsilikėliu iš viduramžių. Ar įsivaizduoji tokį dalyką? 
Vaikystėje už tokius žodžius dėdės būtų taip iškaršę kailį, kad ant pūs- 
lėtų šiknų dar ir šiandien negalėtume prisėsti. 

— Kad ir kaip būtų, jie liepė man išvažiuoti, nes aš „teršiąs šei- 
mos vardą: Aš paklausiau, ką darysime su Tudliu. Vienas iš vaikų — 
gal ir mano, kas žino — pasakė, kad Tudlis yra nusikaltėlis, todėl tegu 
žinosi pats. Tie vaikai nesupranta, kas yra šeima. Visiškai. Pasakiau 
jiems, kad aš išvažiuosiu ir pasiimsiu Tudlį kartu. Matai, tikėjausi, kad 
užgausiu jų savimeilę ir jie pasisiūlys sumokėti už Tudlio išlaikymą 
kokiuose nors senelių namuose. Bet visi tylėjo. Tada pasiėmiau senąją 
dėdės Kelo mašiną ir išvažiavau. Visą kelią iki kalėjimo galvojau, ką 
man su juo daryti. Aš pats neturiu kur apsistoti, nė iš ko gyventi, o 
čia dar senas žmogus su pažeistomis smegenimis. Paskui pagalvojau: 
„Fordas sugriovė mūsų šeimą, tad jis mums skolingas'. Nuvažiavęs į 
kalėjimą, susiradau pusbrolį Fanerį — prisimeni jį? Jis dirba prižiūrė- 
toju. Pareigūnas. Tai štai, paklausiau jį, ar jis žinąs, kaip rasti tave, ir jis 
pasakė, kad jei tu turi bent kokią nuosavybę šiame pasaulyje, jis galės 
tave surasti. Kol Tudlis susiruošė, aš jau turėjau tavo adresą ir mes pa- 
judėjome. Ir štai mes čia. 

Kad pasiliktumėte, pagalvojau. Esu prišnekėjęs daug blogų daly- 
kų apie savo artimuosius — aišku, pelnytai, — bet žinojau, kad šeimos 
jausmą jie turi. Taip, jie dažnai keliaudavo — mano giminaičiai apta- 
rinėdavo, ką gero ir ką blogo duoda kalėjimas, taip, kaip verslininkai 
kalba apie oro uostus, — tačiau jie visuomet grįždavo „namo“ Tiesą 
sakant, žodis „namai“ Njukombams buvo svarbus. 

Mąsčiau apie savo pusbrolio žodžius ir žinojau, ką jis tuo norėjo 
pasakyti. Jam reikėjo namų. Gali būti, kad rytoj iš paties ryto jis išva- 
žiuos, tačiau paliks kokį nors savo turtą — marškinius, peilį — ką nors, 
kas reikštų, jog nuo šiol mano namai yra ir jo namai. 

Visą šią ilgą istoriją jis papasakojo tik tam, kad pasakytų man, jog 
jis neturi namų, neturi kur pririšti savo pavadėlio galo. 

Aš per daug gerai žinojau tą jausmą. Po Pat mirties ilgus metus 
neturėjau savo namų. 

Tačiau taip pasakydamas labai įsipareigočiau — aš to bijojau. 
Mes ištisą amžių valdėme „Njukombų žemę“ Visi suaugę Njukombai 
dalijosi 146,8 akrų žemės plotu. Kai vaikinui ar merginai sukakdavo 
dvidešimt vieneri, jo vardas būdavo įrašomas į dokumentą. Visi turėjo 
sutikti su sąlyga, jog žemė nebus dalijama ar parduodama be raštiško 
kiekvieno savininko sutikimo. Kadangi šiuo metu jų turėtų būti per 
šimtą, nepanašu, kad taip atsitiktų. 

Jei leisčiau Nobliui ir savo tėvui pasilikti, duočiau tam tikrą Nju- 
kombų priesaiką. Turėčiau likti gyventi šiame name, Koul! Kryke. Jei 
norėčiau išsikelti, turėčiau gauti Noblio ir savo tėvo sutikimą. 

Žinau, skamba keistai. Namas mano ir galiu jį parduoti kada 
panorėjęs, tačiau vaikystėje įdiegtos taisyklės manyje buvo vis dar 
stipriai įsišaknijusios. 

Giliai įkvėpiau. 

— Antrame aukšte yra du laisvi miegamieji ir vonios kambarys. 
Tu ir... — Kaip man jį vadinti? — E... tėtis galite juose įsikurti. 

Kai Noblis linktelėjo ir nusuko akis, supratau, kad jis norėjo nu- 
slėpti palengvėjimo šypsnį. Paskui pakėlė galvą ir tarė: 

— Šis namas griūva, bet aš neturiu įrankių. 

Minutėlę padvejojęs, pasakiau: 

— Gali naudotis manaisiais. Jie ąžuolinėje dėžėje. 

Noblis susijaudino. 

— Negaliu — bent jau ne aš vienas. Vanesa pasakojo man apie 
juos. Sakė, kad jie ypatingi. Kad jie buvo... — Jis patylėjo. — Ji sakė, kad 
jie buvo „didelės meilės simbolis“. Jie... — Noblis įtemptai galvojo. — Ji 
sakė, kad tie įrankiai yra meta... Meta kažkas. 

— Metafora, — padėjau jam ir susiraukiau. Kaip sako Džekė, už- 
mušk mane samčiu. Jei Vanesa išmoko taip kalbėti koledže, geriau jau 
būčiau nesiuntęs pinigų. 

Jei atvirai, man nepatiko, kad Njukombų žemė tapo kažkokia ap- 
dovanojimus laiminčia valda. Niekada negalvojau apie tai sąmoningai, 
bet jei būčiau turėjęs vaikų — teisėtų, — būčiau norėjęs, kad jie galėtų 
prisirišti virvę prie medžio šakos, įsisiūbuoti ir nušokti į tvenkinį. 
Kam, po galais, trukdo pora siurbėlių? Kai mokiausi antroje klasėje, 
mokytoja pasakė: „Mūsų klasėje yra Njukombas — paprašysime jį pa- 
pasakoti apie siurbėles". Tuo metu beveik miriau iš pasididžiavimo ir 
nė neįtariau, kad mokytoja norėjo pasišaipyti. Tačiau visi juokėsi iš jos, 
nes aš nuėjau prie lentos ir nupiešiau ne tik siurbėlės išorę, bet ir jos 
vidų (nieko neklauskit). Kai atsisėdau, visa klasė ir mokytoja keistai 
žiūrėjo į mane. Tik vėliau sužinojau, kad tą dieną mokytojai pakrikšti- 
jo mane „gudruoliu Njukombu“. 

Būti gudriam — tai viena, tačiau būti išsišokėliu — kas kita. 
Mano dukterėčia — dukra? — Vanesa per daug didžiavosi savimi. 

— Tai tik įrankiai, — atšoviau. — Naudokis jais. 

Noblis kreivai nusišiepė — suprato. Gal jis ir nesugeba atsikirsti 
savo pasipūtėlei dukrai, bet aš galiu. 

— Taip, įrankiai. — Noblis šypsodamasis išėjo. 

Likęs vienas, įsijungiau internetą ir į paieškos langelį įrašiau Ra- 
selo Dano vardą. Laukiau, rodės, ištisą amžinybę, o paskui pasirodė 
atsakymas, kad toks asmuo nežinomas. Bent jau toks, kuris atitiktų 
Džekės apibūdinimą. 

Vidurnaktį nuėjau miegoti. Joks Raselas Danas nedirba Šiaurės 
Karolinos universitete. Prakeikimas, pagalvojau, dabar man teks pa- 
sakyti Džekei, kad jos dorybės įsikūnijimas yra melagis. Po perkūnais. 
Patenkintas nusišypsojau ir pasvarsčiau, kaip tai geriau padarius. Gal 
prie šampano, žvakių šviesoje? Pranešti švelniai. 

Užmigau plačiai šypsodamasis. 

Negalėjau susigaudyti, kas darėsi aplink mane. Kažkas vyko tarp 
Fordo ir jo tėčio, Fordo ir jo pusbrolio — tai buvo daugiau, nei aš pa- 
jėgiau suvokti. 

Buvau perskaičiusi visas Fordo knygas, todėl maniau, kad viską 
žinau apie jį, tačiau jis nustebino mane papasakodamas, kaip jo tėvas 
pakliuvo į kalėjimą. Fordas kaip paprastai vaidino nuskriaustą vargše- 
lį — visada taip, kai kalbėdavo apie savo šeimą, — bet aš nekreipiau į 
tai dėmesio. Mano akyse Fordo tėvas buvo tikras didvyris. 

Kol Fordas pasakojo, aš įtemptai mąsčiau. Buvau tikra, jog Tud- 
lis — ir kas per vardas, nors, tiesą sakant, jam tiko — žinojo, kad Fordo 
motina jo nemylėjo, tačiau vis tiek ją vedė. Paskui jis padarė viską, ką 
galėjo, kad aprūpintų žmoną ir suteiktų savo vaikui gerą gyvenimo 
pradžią. Nesvarbu, kad jis nusikalto. Jis rizikavo dėl žmonos ir savo dar 
negimusio vaiko — ir dėl tų šlykščių brolių, kurie pasinaudojo juo, kad 
išgelbėtų savo apgailėtiną kailį. 

Nepritariau Fordo motinai, kad ji atidavė savo sūnų kaltiesiems 
dėdėms, bet supratau ją. 

Nors ir žinodama kai ką apie tą šeimą, nebuvau pasiruošusi 
Tudlio jausmų protrūkiui. Pirmiausia aš negalėjau suprasti, ką jis 
kalbėjo. Tudlis kažką suburbėjo, tada Fordas pasakė, kad nori išmokti 
pinti katės lopšį, o kitą akimirką tarsi pragaras atsivėrė. Tudlis taip 
verkė — tiksliau, isteriškai raudojo, — kad turėjau šaukti, jog mane 

išgirstų. Manau, jis kalbėjo kažką svarbaus, tačiau nieko nesupratau, 
nes jis verkė įsikniaubęs Fordui į pilvą ir mėšlungiškai įsikirtęs jam į 
marškinius. 

Bet mačiau, jog tai, ką jis sakė, vertė ašaroti ir Fordą. Tyliai su- 
murmėjau sau: „čiupk skudurą, nes jų du" bet Noblis mane išgirdo ir 
nusijuokė. Bandžiau atplėšti Tudlį nuo Fordo, bet jis laikėsi įsikabinęs 
kaip koala į eukaliptą. 

Pagaliau Noblis, apkabinęs Tudlį abiem rankomis, atlupo jį nuo 
Fordo. Visi prie stalo apsiašarojo, išskyrus Noblį. Jis, rodės, vienintelis 
galvojo, kad tai, kas atsitiko, yra normalu. Jei tai normalu, tada Fordo 
šeima dar keistesnė nei jis aprašė ją savo knygose. Ar tai įmanoma? 

Tada Noblis pasiūlė Fordui papasakoti istoriją, ir, turiu prisipa- 
žinti, aš susidomėjau. Ar Fordas moka kurti istorijas? Juk jis rašo tik 
apie savo keistą šeimą. 

Atsižvelgdamas į klausytojus — būtent į devynmetį ir suaugusį 
vaiką, — Fordas pradėjo pasakoti apie du berniukus, pakliuvusius į 
keblią padėtį. Iš to, kaip Noblis tyliai kikeno į lėkštę, supratau, kad 
Fordas laikosi savojo modelio ir pasakoja tikrą savo ir savo pusbrolio 
nuotykį. 

Aš klausiausi tik viena ausimi, nes mąsčiau apie tai, kas įvyko 
mums visiems būnant lauke. Šiandien po pietų Noblis įlipo pro langą 
į mano studiją ir paėmė aplanką su Tesos fotografijomis, kurias sau- 
gojau, kad parodyčiau Raselui. Buvau priblokšta, kad jis drįso atnešti 
jas į sodą ir parodyti visiems. Tarsi turėtų teisę knaisiotis po asmeninę 
nuosavybę! 

Man labai nepatiko jo poelgis, ir aš leidau jam tai suprasti. Bėda 
ta, kad aš, regis, darau Fordui didelę įtaką, todėl jei būčiau leptelėjusi 
ką nors bjauraus, Fordas galėjo neleisti Nobliui pasilikti. Fordas irgi 
buvo ten (gulėjo ir pūtėsi hamake), todėl nieko nepasakiau, bijodama 
pakenkti Nobliui. 

Aš tik dėbtelėjau į Noblį, parodydama savo didžiulį nepasitenki- 
nimą, tačiau tučtuojau apsimečiau, kad nieko tokio — pagaliau jis juk 
mano darbdavio pusbrolis, — ir ėmiau klausytis jo liaupsių. Bet gana 
santūriai, kad kitą kartą jis vėl nesugalvotų kištis į mano asmeninius 
reikalus. Pasiklausiau minutę ar dvi, tada nunešiau nuotraukas Fordui. 
Taip norėjau parodyti Nobliui, kas čia namų šeimininkas. Be to, man 
rūpėjo Fordo nuomonė. 

Fordas lėtai žiūrinėjo nuotraukas, bet tylėjo. Neištarė nė žodžio. 
Žinant to žmogaus iškalbą, jo tylėjimas skaudino. Vienu metu jau no- 
rėjau griebti nuotraukas, tačiau tą minutę jis pasielgė neįtikėtinai. 

Jis pabučiavo mane. 

Persilenkė per hamako kraštą — tai, kad neišvirto iš jo, rodo, kad 
jame praleidžia daug laiko — ir įsisiurbė man į lūpas. 

Norėjau pasibjaurėti — kas čia dabar? — bet a, e... tai buvo buči- 
nys. Tikras bučinys. Su jausmu. Emocingas. 

Iš pradžių viskas atrodė taip, tarsi Fordas sakytų, kad mano nuo- 
traukos tiesiog puikios. Tačiau po kelių sekundžių kažkas atsitiko, ir 
aš pradėjau matyti žvaigždutes. Na, gal ne visai žvaigždutes, bet mažus 
įvairiaspalvius šviesos taškelius. Panašiai, kaip nutirpusią koją smaigs- 
to šimtai mažų adatėlių. Bučiuodamasi su Fordu, jaučiau tuos taške- 
lius — ne, ne skausmo, o nuostabios šviesos. Mačiau juos, nors buvau 
užsimerkusi, ir jaučiau. 

Po kurio laiko Fordas atsitraukė. Jis atrodė truputį sutrikęs, 
tačiau nemanau, kad būtų pajutęs tai, ką aš jaučiau, todėl apsime- 
čiau abejinga. Vis dėlto negalėjau atitraukti nuo jo akių ir nežymiai 
žingtelėjau artyn. Nežinau, kas būtų atsitikę, jei nebūčiau paslydusi 
ant kažkokio daikto. Apdujusi pažvelgiau sau po kojomis. Ant žemės 
gulėjo krūvelė juodųjų alyvų, supjaustytų žiedeliais. Matyt, Fordas nu- 
rinko jas nuo miniatiūrinių Noblio sumuštinių — tas pritepė jų tiek, 
kad užtektų visai kamerai — dvidešimt aštuoniems vyrams, pasakė jis. 
Bet aš nesupratau. Tą vakarą, kai regėjau antrąją viziją, mudu su Fordu 
pirkome picas ir jis paprašė trigubos porcijos alyvų, pasakęs, kad jas. 
labai mėgsta. Tai žinodama, pripirkau jų ir pasakiau Nobliui, kad ne- 
pagailėtų jų ant sumuštinių. Tai kodėl Fordas jas nurinko? 

Nepaklausiau, nes Noblis pareiškė esąs alkanas, o tai, aišku, buvo 
taikoma man. Aš, rašytojo asistentė, turėjau — ir vėl — eiti į virtuvę. 

Po vakarienės, kaip ir dera įžymaus rašytojo prestižinei asis- 
tentei, klojau svečiams lovas. Fordas nesivargino spręsti, kur kuriam 
miegoti — nė nepagalvojo apie tai, — taigi teko man. Dar vienas ypač 
svarbus vykdomasis sprendimas. Tada pamačiau, kad namuose nėra 
pakankamai patalynės, o tai reiškė, kad aštuntą valandą vakaro teks 
važiuoti į parduotuvę; o kai Tudlis ir Tesa pareiškė norį važiuoti kartu, 
supratau, kad valandos apsipirkimas virs trimis valandomis, ir minty- 
se pradėjau skaičiuoti, kiek turėtų būti padidintas mano atlyginimas. 

Pagaliau pusę vienuoliktos grįžome į namus — Tudlis ir Tesa 
buvo apsikrovę keturiolika dėžučių ledų, nes negalėjo atsisakyti nė 
vieno skonio — ir aš užlipau pakloti lovų. 

Noblis ir Fordas pagaliau baigė, ką buvo pradėję — žaidė su trau- 
kinukais? — ir Noblis atėjo man padėti. Vienai dienai įspūdžių buvo 
lyg ir per daug, bet Noblis vis pokštavo ir juokino mane. Matyt, pa- 
matė, kad dalį savo pasipiktinimo padengiau Fordo kreditine kortele. 
Buvo gana smagu apsipirkinėti su Tudliu ir Tesa — mes prisikrovėme 
keturis vežimėlius patalynės ir vonios reikmenų. Noblis sunešė viską 
į viršų; sakė, kad nė statybininkai nesugebėtų taip prikimšti pikapo. 
Kvaila, bet pasijutau pamaloninta, o tai man nepatiko. Jei pradėsiu 
galvoti kaip Njukombai, turėsiu tučtuojau išvažiuoti iš miestelio. 

Jis išsitraukė elektrinį gręžtuvą, kurį nupirkau, ir išgręžė skyles 
karnizams, o aš tuo metu nauju lygintuvu (pačiu brangiausiu) išly- 
ginau užuolaidas. Turiu pasakyti, kad kai baigėme, Tudlio kambarys 
atrodė puikiai. Nupirkau jam visokiais vabalais išmargintą patalynę, 
užuolaidas, kilimėlį ir vonios reikmenų. Tiesą sakant, juos išsirinko 
pats Tudlis su Tesa, o Fordas sumokėjo, tai yra dar sumokės, bet mano 
žodis buvo paskutinis. Vabalais išmargintą paklodę švelnino žalsvai 
mėlyna antklodė, o užuolaidos buvo baltos, su mažomis kišenaitėmis. 
Jos buvo supakuotos kartu su šešiais išsiuvinėtais vabalais, skirtais 
įkišti į kišenėles. Tesa ir Tudlis ilgai tarėsi, kokius vabalus jie išsiuvinės 
ir sukiš į likusias kišenaites. 

Tesa išsirinko spalvas savo kambariui. Be jokių gėlyčių, kvad- 
ratėlių, bet paklodė, antklodė ir užuolaidos buvo skirtingų spalvų. 
Parduotuvėje abejojau jos pasirinkimu, bet kai su Nobliu pakabinome 
užuolaidas ir paklojome lovą, net išsižiojome. Pasirodo, vaikas turi 
skonį. Kažkaip visi žali, raudoni, mėlyni ir geltoni atspalviai susiliejo. 
Parduotuvės vežimėlyje Tesos patalynės spalvos buvo susimaišiusios 
su Tudlio vabalais, todėl atrodė netvarkingai — taip ir pasakiau Te- 
sai. Bet dabar, kambaryje, jos atrodė nuostabiai. O svarbiausia — ko 
aš nesupratau — ji buvo priderinusi spalvas prie senų gėlėtų taPatų. 

— Oho, — apsidairiau. Net kankinama nebūčiau pasakiusi, kokie 
taPatai šiame kambaryje, o štai Tesa prisiminė spalvas ir atkartojo jas 
rinkdamasi patalynę ir užuolaidas. 

— Oho, — pakartojau. 

Noblis tylėdamas dairėsi, atkišęs gręžtuvą kaip koks kovinio fil- 
mo herojus. Jis atsisuko į mane. 

— Okas rinko spalvas mano kambariui? 

— Tesa, — atsakiau. 

— Tada gerai, — tarė jis, ir mes nusijuokėme. 

Tiesą sakant, tai man taip nusibodo klausytis Tudlio su Tesa, jog 
nuėjau į rėmelių skyrių ir ten išleidau savo būsimą padidintą atlygini- 
mą, kurį gausiu iš Fordo. Kai grįžau, jie jau buvo prikrovę du vežimė- 
lius, todėl nemačiau, ką išrinko Noblio kambariui. 

Staiga mums abiem pasidarė smalsu. Mes susižvalgėme ir puolė- 
me prie durų. Kai jis nemandagiai nepraleido manęs, moters, pirmos, 
susistumdėme. Jei nebūčiau žinojusi, kad jis Fordo pusbrolis, būčiau 
sužinojusi dabar. 

Pirmąjį raundą laimėjau aš. Tariamai pasipiktinusi, atsitraukiau 
ir pasakiau: „Po tavęs“. Noblis sumišo, atsitraukė, o tada aš šoviau pro 
duris ir nulėkiau laiptais žemyn. Bet jis neturėjo nereikalingo svorio 
kaip Fordas, todėl pralenkė mane ant laiptų ir įbėgo pirmas į miega- 
mąjį šalia Fordo kambario. 

Mes atsargiai žvilgtelėjome vienas į kitą, nežinodami, juoktis iš 
mūsų mažų lenktynių ar ne, bet tada pamatėme, kad Tudlis su Tesa 
sukrovę daiktus ant lovos, o patys dingę — tikriausiai ragauti keturio- 
likos skonių ledų. 

Noblio kambariui jie parinko rudą ir baltą spalvas. Antklodės 
užvalkalas buvo baltas su rudais ovalais, vaizduojančiais romėniškas 
monetas, pagalvės užvalkalas ir paklodė rudi, užuolaidos rudos su 
baltais dryželiais. Vonios kambaryje, kuriuo jam teks dalytis su Tud- 
liu, vabalų nebuvo, tik rudi rankšluosčiai ir grubiai išraižytos, labai 
vyriškos muilinės. 

Kai baigėme įrengti Noblio kambarį, buvo jau beveik vidurnak- 
tis, mes Žiovavome, tačiau vis tiek stabtelėjome minutėlę pasigrožėti 
savo darbu. 

— Dar nesu gyvenęs tokiame kambaryje, — tyliai tarė Noblis. Jei 
ir jis apsiašaros kaip Fordas ar jo tėvas, įspirsiu, pagalvojau. 

— Dabar trūksta tik nuogos raudonplaukės lovoje, ir kambarys 
atrodytų tobulai. 

Man taip palengvėjo, kad vos nenusijuokiau, tačiau tik pasakiau: 

— Jei nori jos sau, ji bus raudona viršuje, bet žila apačioje. 

Noblis nuvėrė mane tokiu žvilgsniu, kad net sumirksėjau, tada 
pasakė, kad mielai parodytų man, koks jis senas. 

Buvau tikra, kad jis juokavo. Tikriausiai. Na, kad ir kaip būtų, aš 
skubiai nuėjau į savo kambarį ir užsirakinau. Po dešimties minučių 
išgirdau Fordą, žirgliojantį žemyn, ir nusistebėjau, ką jis veikė savo 
kabinete visą vakarą. Per pietus užsiminiau, kad galėtų parašyti tą is- 
toriją, kurią pasakojo. Visi žino, kokios populiarios knygos apie Harį 
Poterį — Fordas irgi galėtų imtis vaikų literatūros. Rašytų pusiau iš- 
galvotas istorijas. 

Kitą rytą prie pusryčių stalo mūsų buvo daug. Noblis iškepė 
blynų. Krūvą blynų. Turbūt vėl užmaišė tešlą dvidešimt aštuoniems 
vyrams. 

Nežinau, kas pradėjo ir kam toji mintis šovė į galvą — atrodo, 
Tesai, — bet baigdami pusryčiauti visi planavo šeštadienį surengti 
vakarėlį. 

Mane kamavo abejonės. Kas, jei tą vakarą paskambins Raselas ir 
pakvies mane kur nors? Turėsiu atsisakyti, o paskui graušiuosi. Įsivaiz- 
davau save tokios blogos nuotaikos, kad mintyse išpyliau ąsotį punšo 
Fordui ant galvos. 

Žinojau, kad būtent ant jo galvos pilčiau viską, nes šįryt, kai lei- 
dausi laiptais, Fordas užbėgo — taip, užbėgo — pasakyti man, kad joks 
Raselas Danas nedirba Šiaurės Karolinos universitete. 

Žinoma, aš gyniau Raselą. Kaip galėjau neginti, išgirdusi Fordo 
„aš tau sakiau“. Joks narkomanas taip nesimėgautų doze, kaip Fordas 
Njukombas džiūgavo pranešdamas man, kad Raselas Danas meluoja. 

Norėjau net nustumti jį nuo laiptų, bet pabijojau, kad jis griebtųsi 
už manęs ir tikriausiai nusitemptų mane kartu. Turint omeny, kad jis 
vis labiau pučiasi iš džiaugsmo, tikriausiai suplotų taip, jog galėčiau 
tapti vabalėliu ant Tudlio liemenės. 

Todėl fizinio susidorojimo atsisakiau. Tik nutaisiau šalčiausią 
veidą ir pasakiau, kad viską žinojau, nes Raselas man viską paaiškinęs. 
Bet nieko panašaus, aišku, nebuvo. 

Tad per pusryčius neįsivaizdavau, ką daryti. Pusė manęs ne- 
norėjo vakarėlio, nes jei likčiau jame, negalėčiau eiti su Raselu, bet 

kita pusė velniškai troško vakarėlio, tad jei Raselas pakviestų, galėčiau 
pasakyti, jog esu užimta. Norėjau, kad jis žinotų, jog Džekę Maksvel į 
pasimatymą reikia pakviesti iš anksto. 

Bet neturėjau kada galvoti apie Raselą, nes Njukombai — Tesą 
irgi priskyriau jiems — planavo vakarėlį iš didžiosios raidės. Ne už- 
kandžius ir gėrimus, bet visą balių. 

Ir žinote ką? Jie privertė mane pasijusti nereikalinga. Noblis su- 
geba gaminti dvidešimt aštuoniems žmonėms, Tudlis ir Tesa — deko- 
ruoti, Natas — organizuoti, o Fordas — už viską sumokėti, tai ką veikti 
man? Nebent fotografuoti. Taigi pablyksėjau visiems į veidus ir užsi- 
dariau studijoje, norėdama išryškinti nuotraukas. Keletas nuotraukų 
išėjo visai neblogai, nors nieko panašaus į Tesos. Nufotografavau Tud- 
lį, miegantį atviromis akimis, bet kai išryškinau nuotrauką, jis atrodė 
kaip miręs. Tokie kadrai per daug šiurpūs mano skoniui. Prisegiau 
nuotraukas prie sienos, nors iš tiesų jos man nepatiko. 

Tada pabandžiau sudaryti svečių sąrašą, bet netrukus suvokiau, 
kad mes nepažįstame tiek žmonių Koul Kryke. 

— Galėčiau paskambinti kai kuriems dėdėms, — pasakė Noblis. 
Matyt, mano veidas išdavė mano mintis, nes kai pakėliau galvą, Noblis 
su Fordu juokėsi. 

Kai atėjo Elė pasiimti Tesą, papasakojau jai apie mūsų problemą. 

— Tik duokit valgyti — ateis visas miestelis, — tarė Elė. 

Pasakiau, kad kai kurie žmonės — vardų neminėjau — nelabai 
mus mėgsta, todėl neateis, bet Elė tik nusijuokė. 

— Nori, kad aš pakviesčiau? — pasiteiravo ji. 

— Tik tiek, kad bendras skaičius būtų dvidešimt aštuoni, — at- 
sakiau, bet daugiau neaiškinau. 

Elė išėjo be Tesos. Šį kartą Tesai ir Tudliui nereikėjo nutaisyti 
tragiškų veidų, nes Elė tik džiaugėsi, galėdama nors trumpam atitrūkti 
nuo motinystės rūpesčių. 

Vakarėlio dieną iš Raselo vis dar nebuvo jokių žinių, ir aš pradė- 
jau džiaugtis. Tiesą sakant, beveik įtikinau save, kad ne taip jau labai 
jis man ir patinka. Tiesa, kad jis gražus, bet kas iš to? Akivaizdu, jog 
nėra padorus vyras, nes kitaip būtų paskambinęs, kaip žadėjo. Be to, 
pamelavo apie darbą universitete. Jis nėra tas vyras, su kuriuo norė- 
čiau turėti ką nors bendra. 

O dar tas Fordo bučinys... Sugavau save žvilgčiojant į jį. Jis taip ir 
nepapasakojo man, kas atsitiko tą vakarą Desės namuose — žinoma, 
aš ir neketinau klausti, — bet, kiek žinau, nuo tada jie nei matėsi, nei 
kalbėjosi. 

Vakarop ėmiau nekantrauti — žinojau, kad Desė turėtų ateiti į 
vakarėlį. Troškau, kad ji susipažintų su Nobliu, nes širdies gilumoje 
tikėjausi, jog jiedu taps puikia porele. O jei Noblis susižavės Dese, tada 
Fordas ir aš... 

Galiausiai liepiau sau liautis. Be to, likus kelioms valandoms iki 
vakarėlio, buvau išsiųsta Fordo pikapu parvežti ledo ir dar kai ko, ko 
gali prireikti, todėl turėjau kuo užsiimti. 

Tuo pačiu nusipirkau trisdešimt vieną juostelę. Fordas pamatė 
krepšį ir tyliai švilptelėjo. 

— Ką, po galais, ruošiesi fotografuoti? — nustebo jis. 

Tylėdama ištraukiau krepšį jam iš rankų. Kad jį kur! Net parau- 
dau. 

Žinoma, Fordas tai pastebėjo. Tokio šniukštinėtojo reikia paieš- 
koti. Kol sukiojausi virtuvėje, jis stovėjo ir spoksojo į mane — beveik 
mačiau, kaip sukosi jo smegenų ratukai. Gal net dūmai tuoj ims rūkti 
iš ausų? 

Pagaliau patenkintas savimi jis šyptelėjo: 

— Merą ir mano tėtį. 

Būčiau mielai užtvojusi jam keptuve. Norėjau atrėžti, kad neat- 
spėjo, bet jis buvo teisus, ir mano persikreipęs veidas tapo baklažano 
spalvos. 

Fordas nusijuokė, susižėrė į burną saują riešutų ir išeidamas iš 
virtuvės metė per Patį: 

— Dar viena Diana Arbus. 

Nežinau, ar buvo įmanoma dar labiau parausti. Diana Arbus fo- 
tografavo cirko žmones. Jai patiko keisti ir negalią turintys žmonės. 

Išgirdusi lauke pirmųjų svečių balsus, išėjau iš virtuvės (dabar tai, 
regis, Noblio teritorija — tai rodo, kad Dievas išklausė mano maldas). 
Maždaug penkiolika po septynių atsivėrė varteliai ir pro juos įžengė 
panelė Esė Li ir Desė. Nuostabu, kokias skirtingas formas gali įgauti 
žmogaus kūnas. Desė žydėte žydėjo, o panelė Esė Li atrodė kaip iš- 
džiūvusi kviečių guba. 

Negalėjau liautis spoksojusi į tą išsekusią moterį. Ausyse skambė- 
jo Raselo pasakojimas. Negi ši moteris irgi krovė akmenis ant Amari- 
sos? Negi ji iš tiesų padėjo įvykdyti žmogžudystę? 

Tudlis ir Tesa ant medžio šakų kabino iš popieriaus iškarpytus 
vabzdžius. Staiga Tudlis sustingo ir įsispoksojo į Desę. Ant jo ištiestų 
rankų pirštų kabojo raudona popierinė žirafa. 

O ne, pagalvojau. Tudlio protas kaip vaiko, bet jis juk suaugęs 
žmogus. Negi paseks sūnaus pavyzdžiu ir įsimylės visais talentais ap- 
dovanotą Desę? 

Akimirką sutrikau. Kaip man tai sustabdyti? Eidama prie Tudlio, 
bandžiau susikaupti ir sugalvoti, ką pasakius, kol dar nieko neįvyko. 
Gal pasakyti, kad jo sūnus jau sukasi aplink Desę? Kad Desė Meison 
susidomėtų tokiu vyru kaip Tudlis tik tam, kad nulipdytų jo skulptūrą 
ir parduotų? 

Iki Tudlio man buvo likę tik trys žingsniai, o aš dar nieko nebu- 
vau sumaniusi. Jis vis dar stebeilijosi į Desę, ištiesęs rankas ir iškoręs 
liežuvį. Jokio subtilumo! 

— Ji pati gražiausia moteris, kokią kada nors esu matęs, — tarė 
jis, ir aš sudejavau. Kodėl taip yra, kad kai noriu jį suprasti, negaliu, o 
dabar, kai jis sako tai, ko nenoriu girdėti, jo kalba visiškai aiški? 

Jis pajudėjo, norėdamas eiti prie Desės. Aš mėginau jį sustabdyti, 
bet jis nudrožė nė neatsisukdamas. Ėmiau dairytis Fordo — gal jis 
galėtų atvesti savo tėvą į protą, bet čia atsitiko neįtikėtinas dalykas: 
Tudlis praėjo pro Desę, tarsi jos nė nematytų. Aš išsižiojau. Tudlis 
žingsniavo toliau, kol prisiartino prie panelės Esės Li. Tada pakėlė gal- 
vą, nes ji buvo aukštesnė už jį, ir padovanojo jai popierinę žirafą. 

Norėjau pulti prie Tudlio ir atsistoti tarp jųdviejų. Kas žino, ką 
jam gali padaryti toji kaulėta būtybė? Žengiau žingsnį, bet staiga pa- 
mačiau, kaip sušvelnėjo panelės Esės Li veidas ir ji tapo tarsi visiškai 
kitu žmogumi. 

Panelė Esė Li įsikibo į jai pasiūlytą parankę ir jiedu su Tudliu 
pasuko prie stalų su maistu. Kiek mačiau, jie nepersimetė nė vienu 
žodžiu. 

Jausdamasi taip, tarsi ką tik būčiau išvydusi šceną iš fantastinio 
filmo, nusliūkinau į namą. Sakoma, kad toks tokį pažįsta. Iš Fordo pa- 
sakojimų apie šeimą akivaizdu, kad jie pažįsta nusikaltėlių pasaulį. Gal 

Tudlį nesąmoningai traukia prie panelės Esės Li, nes ji dalyvavo nu- 
sikaltime? 

Virtuvės stalas ir spintelės buvo nukrauti valgiais. Stovėjau ten ir 
kramčiau, galvodama apie tai, ką mačiau, kai staiga šūktelėjo Fordas. 

— Kas tau yra, velniai rautų? 

Aš net pašokau. 

— Nieko, — atsakiau nesupratusi. — Kodėl šauki ant manęs? 

Priėjęs prie stalo, jis paėmė dubenį su bulvių traškučiais. Vienas 
traškutis — storas, susiraukšlėjęs — kaip tik buvo pakeliui į mano 
burną. Pažiūrėjau į jį, tarsi tai būtų maistiniai nuodai, ir numečiau ant 
stalo. 

Fordas stebėjo mane iš padilbų, lyg būčiau padariusi kažką amo- 
ralaus. Jau norėjau pulti gintis ir susiginčyti su juo, tačiau vietoj to 
ištiesiau jam ranką. Jis paėmė ją kaip paklusnus vaikas ir išsekė paskui 
mane į lauką. 

Neklydau dėl to, ką mačiau. Panelė Esė Li stovėjo ant suoliuko ir 
kabino ant medžio šakų karpinius, kuriuos jai padavinėjo Tesa. Paskui 
Tudlis suėmė panelę Esę Li per liemenį ir nukėlė ją ant žemės. Ji su- 
kikeno kaip mokinukė. 

— Tavo tėvas įsimylėjo, — pasakiau, bet Fordas spoksojo netekęs 
žado kaip ir aš prieš keletą minučių. 

Tik gerokai vėliau pamačiau panelę Esę Li vieną. Tuo metu va- 
karėlis jau buvo įsisiūbavęs. Prieš porą dienų Noblis ir Fordas nupirko 
kažkokius „rimtus“ garsiakalbius. Jie geri tuo, kad, jei sugestų, galėtu- 
me išnuomoti vietoj namukų. 

Panelė Esė Li stovėjo prie tvoros, laikydama rankoje taurę. Kaip 
visada, ji vilkėjo senovišką palaidinukę, bet jos plaukai buvo truputį 
išsitaršę ir ji atrodė gana neblogai. Beveik bėgte pribėgau prie jos, kol 
negrįžo Tudlis. | 

Vos įstengiau atplėšti nuo jos akis. Žinoma, norėjau sužinoti, ar 
ji žudikė, bet tai atsitiko taip seniai, o dabar yra daug svarbesnių da- 
lykų. 

— Ką manote apie Fordo tėvą? — šūktelėjau,.perrėkdama mu- 
ziką. 

— Jis tyras kaip sonetas, — atsiliepė ji. — Ar žinote, kad jis ne- 
moka skaityti? Argi ne nuostabu? 

Aš apstulbau. 

— Hmm, ko gero, taip, — išspaudžiau. 

— Neįsivaizduojate, kaip pavargstu nuo literatūros. Visi kalba su 
manimi tik apie knygas. 

— Bet aš maniau... 

— Tai, kad esu bibliotekininkė, dar nereiškia, jog noriu gyventi 
vien knygomis. Mes visi norime gyvenimo. 

Staiga prisiminiau, kaip Raselas melavo ar bent jau nepaminėjo 
kai kurių svarbių dalykų. Gal panelės Esės Li praeitis ir kelia abejonių, 
bet nenoriu, kad ji — ar kuri kita moteris — liktų įskaudinta. 

— Ar žinojote, kad ponas Njukombas... kad jis... 

— Praleido visą gyvenimą kalėjime? — Ji palinko į mane ir gana 
garsiai pasakė: — Man tai atrodo be galo įdomu. — Jos veidas staiga 
pasikeitė. Ji buvo mergina, kuri pamatė savo pirmąjį vaikiną. — Štai 
jis, — tarė ji, skubėdama prie Tudlio ir palikdama mane sustingusią iš 
nuostabos. 

Maždaug po pusvalandžio pasirodė Raselas. Uždarinėjau sodo 
vartelius — kam, pati nežinojau, nes visi žmonės, gyvenantys kilomet- 
ro spinduliu, kviesti ar ne, ir gerokai daugiau nei dvidešimt aštuoni, 
svečiavosi pas mus, — kai mane sugriebė kažkieno ranka. Jos savinin- 
kas nusitempė mane į alėją ir užčiaupė man burną bučiniu, kai jau 
norėjau surikti. 

Ne iš karto supratau, jog tai Raselas, tačiau jo kūnas taip arti 
manojo privertė mane pamiršti, kad jis manęs neva nebetraukia. Be 
to, buvau išgėrusi tris vaisių kokteilius, kuriuos sumaišė Fordas, saky- 
damas, jog juose yra šeši svarbiausi vitaminai. 

Vis dėlto apsimečiau, kad pykstu. Atsiplėšiau nuo jo ir aikštingai 
tariau: 

— "Tu man nepaskambinai. 

Nepaleisdamas iš glėbio, jis pasitrynė lūpomis į mano kaklą. Ir 
kaip mes perėjome prie šito vos po dviejų susitikimų? Bet aš neat- 
stūmiau jo — jo liekno, raumeningo kūno. Kad jį kur, tą Fordą su jo 
vitamininiais gėrimais. Kažin kiek juose buvo romo — pusė ar dvi 
trečiosios? 

— Atleisk, Džeke, — prabilo jis savo dievišku balsu. — Negalėjau. 
Mano tėvas sirgo, dabar jau pasveiko. Galvojome, kad širdies priepuo- 

lis, todėl išskubėjau namo, bet jis tik per daug susijaudino. Supykau, 
bet kartu ir palengvėjo. Ar atleisi man? 

— Ralėjuje yra telefonų, — vis dar irzau. Ar yra toks dalykas 
kaip irzlumo laipsniai? Ar galima pereiti nuo vidutinio iki aukščiau- 
sio? — Tu nedirbi universitete, — drėbiau. 

Raselas šypsodamasis prisitraukė mane artyn. 

— Jau nebe. Nuo šio pavasario. Išėjau, nes turiu užbaigti asmeni- 
nį projektą, be to, gavau du kitus pasiūlymus. 

Raselas pradėjo bučiuoti mano kaklą, bet aš nusisukau. Jis laikė 
rankas man ant užpakalio, spausdamos mano klubus prie savo. 

— Kodėl man šito nepasakei? — nepasidaviau. 

Raselas staigiai nuleido rankas, ir aš panorau atsiimti klausimą. 
Troškau, kad jis guostų mane, atsiprašinėtų. Kai jis užvertė galvą į 
žvaigždes, kažkoks protingas žmogus pritildė muziką. 

— Nesuprantu, ką tu man padarei, — švelniai tarė jis. — Nuo 
tada, kai susitikome, daugiau apie nieką negaliu galvoti, tik apie tave. 

Mano širdis plakė it pašėlusi. Jis kalbėjo apie tai, ką jaučiau jam. 

Raselas atsisuko į mane. 

— Pažadėk, kad nesijuoksi — tris dienas po mūsų susitikimo 
vaikščiojau kaip sapne. Vis atsitrenkdavau į sienas. 

Stengiausi išjudinti romo aptemdytą protą, kad neišplepėčiau, 
jog ir aš taip jaučiausi. 

— Esu tik nuobodus koledžo dėstytojas, pasiėmęs laisvo laiko 
medžiagai rinkti, bet negaliu nė pagalvoti apie darbą, nes man prieš 
akis nuolat stovi tavo veidas. — Jis ištiesė ranką ir perbraukė pirštais 
man per skruostą — jaudulys nuvilnijo iki kulnų. — Paprastai kitiems 
nepasakoju apie save, bet tau... Per valandą tau papasakojau daugiau 
nei artimiausiai moteriai per trejus metus. 

Atleidau jam. Tebūsiu prakeikta, dvigubai prakeikta, bet aš jam 
atleidau. Net jei jis ir melavo. Net jei ir niekada nedirbo universitete, 
tačiau gal jis turi paslapčių, kurių negali niekam pasakoti. Juk mes visi 
jų turime. Pati sėdžiu ant gana didelės. 

Paėmiau jį už rankų. 

— Eime, supažindinsiu su visais. Atvažiavo Fordo tėvas ir pus- 
brolis, be to, noriu parodyti tau nuotraukas. 

Raselas žingtelėjo atgal ir dirstelėjo į tvorą, tarsi kažko bijotų. 


253 


Jude Deveraux 


— Jiems nepatiks, jei aš ten pasirodysiu, — tarė jis. 

„Kodėl?!“ — norėjau surikti, bet galva taip svaigo, kad vos pa- 
jėgiau galvoti. Giliai įkvėpiau. 

— Aš papasakojau Fordui apie tave. 

Sustingau, laukdama, kada jis pratrūks. Juk buvau pažadėjusi ne- 
pasakoti. 

Bet Raselas nesupyko. Jis tik kreivai šyptelėjo ir paklausė: 

— Kąjis sakė? 

— Jis pavydėjo. 

Raselas nusijuokė, ir mano kūną užliejo šiluma. 

— Oaryradėlko? 

Jis vėl ištiesė į mane rankas, tačiau aš atsitraukiau. 

— Fordas abejoja, kad miestelis gali nemėgti tavęs vien dėl blo- 
gos recenzijos apie Desę Meison. 

Raselas šyptelėjo; jo akys švytėjo netgi tamsoje. 

— Mane sučiupo. — Minutėlę jis dvejodamas žiūrėjo į mane. — Tas 
projektas, kurį minėjau. Pameni? 

— Taip. — Kažkaip žinojau, ką jis pasakys. 

Raselas tai irgi suprato. Jis gūžtelėjo ir nusisuko. 

— Visus tuos metus labai pykau dėl to, kas atsitiko mano moti- 
nai. Gali tai suprasti? 

O taip, pagalvojau ir linktelėjau. 

— Aš tik norėjau sužinoti, kas atsitiko. Tiesą. Logiška, ar ne? 

Mano mintyse susikaupė tiek žodžių, kad nežinojau, nuo ko pra- 
dėti, todėl vėl tik linktelėjau. 

— Per daug klausinėjau. Žmonės nenori manęs matyti. 

Nutylėjau, kad ir mes su Fordu buvome atsidūrę tokioje situaci- 
joje. 

— Panelė Esė Li, — tariau. 

— Ji tik viena iš jų. 

— Viena iš pagrindinių, nes irgi krovė akmenis ant tos vargšės 
moters. 

Raselas regimai apstulbo. 

— Ne, tai darė jos sesuo. 

— Bet tu sakei... 

Raselo akys taip sužaibavo, kad nevalingai žengtelėjau atgal. 

— Ne, tai jos sesuo. Tu tikriausiai ne taip išgirdai. 

Uždėjau ranką ant vartų skląsčio. Jis ėmė mane gąsdinti. 

— Atsiprašau, — tarė jis, užsidengdamas rankomis veidą. 

Prašau, tik neverk, pagalvojau. Aplink mane ir taip pakanka aša- 
rų. Bet kai Raselas pakėlė galvą, jo veide nebebuvo pykčio. 

— Labai atsiprašau. Esu toks pavargęs, kad lengvai užsiplieskiu 
kaip degtukas. Gal ir pasakiau, kad panelė Esė Li su tuo tiesiogiai su- 
sijusi, nes... 

Stovėjau tylėdama ir laukiau, kad jis užbaigtų. 

Raselo akys staiga tapo kaip Žmogaus, patyrusio daug skausmo. 

— Ar galiu pasitikėti tavim? Turiu galvoje, iš tikrųjų pasitikėti? 
Man reikia kam nors išsipasakoti. 

Viena mano pusė norėjo atidaryti vartelius ir bėgti į vidų. Su- 
pratau, kad jis norėjo papasakoti man kažką apie žmogžudystę, bet aš 
nenorėjau klausytis. Pritariau Fordui, kad mums reikia baigti domėtis 
ta istorija, nes atrodo, kad aš su ja susijusi. Nenorėjau — jokiomis ap- 
linkybėmis — išgirsti ar pamatyti tai, kas primintų man, ką aš galbūt 
mačiau. 

Tačiau egzistuoja tas amžinas „moters ir vyro" klausimas, ir aš 
išgirdau save sušnibždant: 

— Taip, gali pasitikėti manimi. 

— Man atrodo, kad mano tėvas... pasirūpino tuo reikalu. Manau, 
jis galėjo... — Raselas giliai įkvėpė. — Galėjo nužudyti kai kuriuos 
arba visus žmones, krovusius akmenis ant tos moters. 

Gerai, kad Raselo skausmas smelkėsi į mane, kitaip būčiau susi- 
gundžiusi pasakyti, ką Fordas sužinojo apie tas mirtis. Bet nutylėjau. 
Visiškai ir nuoširdžiai nenorėjau įklimpti dar giliau. 

Matyt, Raselas suprato, jog mano tylėjimas šį tą reiškia. Jis ištiesė 
man ranką. 

— Aš tiek daug tau papasakojau. Tu... — Jis patylėjo, glostydamas 
mano pirštus. — Ar galime vėl pasimatyti? Šią savaitę? 

Linktelėjau. Mudviem reikia pasikalbėti. Be jokio melo ir paslap- 
čių — jei įmanoma, aišku. 

— Ateik trečiadienį, — pasakiau. — Antrą valandą. Beje, jei ne- 
pasirodysi, daugiau gali nemėginti. Supratai? — Nuostabu, kaip gerai 
pasijutau, tai išrėžusi! 

Raselas linktelėjo; jo akys linksmai spindėjo. Paskui šypsodama- 
sis palinko prie manęs, pabučiavo į kaklą ir išnyko tamsoje. 

Grįžau į sodą. Ten stovėjo Fordas, laikydamas rankose kompak- 
tinę plokštelę. Jis smalsiai pažvelgė į mane. 

— Ar viskas gerai? 

— Žinoma, — atsakiau, bandydama nutaisyti šventišką veidą. — 
Jei tavo tėvas ves Esę Li, ar turėsi vadinti ją mama? Ir kartą per mėnesį 
sakyti kalbą klube? — Aš išplėčiau akis. — Ar ji įsikels pas tave? 

Kai Fordas, nuoširdžiai pasibaisėjęs, sudejavo, patenkinta nu- 
ėjau. 

Paskui šokau ir smagiai leidau laiką. Tačiau mano mintys sukosi 
apie Raselą. Ir Fordą. Tai, ką sako tie du vyrai, yra prieštaringa, tačiau 
Raselas kažkaip sugeba sklandžiai pasiaiškinti. 

Tačiau labiausiai man nedavė ramybės kita mintis. Raselas sakė, 
kad tėvas jį išsivežęs vidury nakties, ir dabar jis įtaria, kad jo tėvas 
galėjo atsiskaityti su tais, kurie nužudė tą moterį. Nepaisant garsios 
muzikos ir šokių, nesilioviau galvojusi, jog galbūt mano tėvas galėjo 
padėti Raselo tėvui nužudyti tuos žmones, todėl mes ir turėjome visą 
laiką bėgti iš vienos vietos į kitą. 


Septynioliktas skyrius 


Fordas 


Sekmadienį, kaip ir turėjo būti, visi ilgai miegojome. Išskyrus 
Džekę. Ji pabudo dar prieš patekant saulei ir kažką visą dieną veikė. 
Vartydamasis lovoje, girdėjau ją vaikštant lauke, paskui viduje, tada 
vėl lauke. Vienu metu man į galvą užklydo žodžiai: „reikėtų pradėti 
tvarkytis“, tačiau vien pagalvojus, kiek energijos tam prireiks, iškart 
vėl suimdavo miegas. 

Apie pusiaudienį atsikėliau, užsitempiau senas pilkas treningo 
kelnes, apsivilkau marškinėlius ir nulipau į apačią pažiūrėti, ar Noblis 
pagamino ko nors užkąsti. Jaučiausi pakankamai alkanas, kad sušveis- 
čiau dvidešimt aštuonias porcijas. 

Lauke buvo švaru, nes pavėsyje jau sėdėjo Noblis, Tesa ir mano 
tėvas. Džekės nesimatė. Priešais juos, ant mažo stalelio, buvo trys 
baltos dėžutės su spurgomis ir keturi pakeliai apelsinų sulčių. Aha, 
pagalvojau, tikri Njukombų pusryčiai. Atsisėdau ir griebiau spurgą su 
džemu — keista, kad Noblis jų visų nesuvalgė, nes šios jo mėgstamiau- 
sios. 

— Štai ten, — tęsė Noblis savo pasakojimą, apsimesdamas, kad 
manęs nematė. Abejoju, ar kuris nors Njukombas yra pasakęs „labas 
rytas“. 

Aišku, aš žinojau, kad ši sakinio dalis skirta man suintriguoti, bet 
geriau mirsiu, nei paklausiu, ką jis pasakoja. 

Bet Tesa — ne Njukombas. Ji sėdėjo Tudliui ant kelių, atsirėmusi 

jam į krūtinę, ir laižė cukraus pudrą nuo varškės spurgos — tokias 
mėgstu mažiausiai. 

— Noblis ir mano mama žada atidaryti kepyklą. 

— Tikrai? — išsprūdo man. Žvilgtelėjau į Noblį. Žandikaulių li- 
nija buvo paraudusi, o tai reiškė, kad jis jaudinosi, nors, aišku, stengėsi 
to neparodyti. 

Noblis abejingai truktelėjo pečiais. 

— Gal. Reikia viską apgalvoti. Tesos motina... Koks jos vardas? 

— Persefonė, — tučtuojau atsakiau. 

Noblis kreivai nužvelgė mane, ir aš šyptelėjau. Prisitraukdamas 
arčiau apelsinų sultis, apsidairiau, ar nematyti Džekės. Išskyrus metus 
su Pat ir dabar su Džeke, visą laiką gerdavau sultis tiesiai iš pakelio. 

— Elei, — tarė Noblis, — priklauso vienas iš tų namų kitapus 
gatvės. 

Mano kabineto langas išėjo į tą pusę, todėl gerai žinojau tuos 
namus. Tiesą sakant, nelabai gerai, nes dažniausiai dirbdavau, o ne 
spoksodavau pro langą. 

— Tas geltonas, su skyle stoge, kuri uždengta brezentu? 

— Spėk, — atšovė Noblis, ir aš prunkštelėjau. Nėra ką spėti. 

— Namas gražus, — tarė Tesa, — bet mama neleidžia eiti į vidų, 
sako, kad grindys gali įlūžti. — Ji pasilenkė, pasiėmė spurgą, perlaužė 
perpus ir vieną pusę padavė mano tėvui. Aš nebepavydėjau. Atrodo, 
kad jiems reikia vienas kito. 

Noblis užsivertė sulčių pakelį ir kilstelėjo antakius. 

— Tik iš įpročio, — tarė jis, norėdamas pasakyti, kad pastatas 
stovi tik iš įpročio. 

— Tai koks planas? 

Tudlis šyptelėjo. 

— Elė sako, jog moka virti kavą, o Noblis — kepti, tad jie ruošiasi 
atidaryti kavinę. 

Kai pažiūrėjau į Noblį, raudona linija palei žandikaulį buvo dar 
ryškesnė. Nagi, tai įdomu, pagalvojau. Vakar vakare mačiau Noblį 
kalbantis su Dese; jis aiškiai bandė įsitempti ją į lovą, bet Noblio ir 
Elės kartu iš viso nemačiau. Bet jei Noblis ketina atidaryti kavinę su 
moterimi, kurios valgio gaminimas apsiriboja kavos virimu, tada jis 
galvoja apie vedybas. Tai būtų trečiosios ar ketvirtosios? O gal penk- 

tosios? Vanesa sakė, kad jos tėvas perka vestuvinius žiedus urmu — ir 
ji nejuokavo. 

Po kurio laiko Noblis liovėsi apsimetinėjęs ir pradėjo pasakoti, 
apie ką jiedu su Ele kalbėjosi. Tudliui ir Tesai nusibodo klausytis ir 
jiedu nuėjo į verandą daryti aitvarą. Noblis pasakė, kad kai jie važiavo 
pirkti spurgų, pakeliui nusipirko ir įrankių. 

— Niekaip nesuprantu, — tarė Noblis, — kaip galima mėgti ries- 
tainius. Kieti kaip puspadžiai. Kodėl tie jankiai taip juos mėgsta? 

— Neturiu žalio supratimo, — pasakiau, čiupdamas paskutinę 
spurgą su kremu. Kaip visada, išspaudžiau kremą ant liežuvio, o tada 
dviem kąsniais prarijau spurgą. — Papasakok smulkiau. 

Neįsivaizduoju, kada Noblis ir Elė spėjo viską aptarti, tačiau 
sprendžiant iš paraudusių Noblio akių, spėjau, kad jie, svečiams iš- 
siskirsčius, kalbėjosi telefonu. Pasirodo, Elė ir jos vyras nusipirko tą 
seną sutrešusį namą priešais manąjį, ketindami jį suremontuoti ir ten 
gyventi. Bet jis gavo darbo pasiūlymą kitur ir išvyko. 

— Kodėl ji nevažiavo kartu? — pasidomėjau. 

— Iš kur man žinoti, — atsakė Noblis. — Nenorėjau kištis į kito 
vyro teritoriją, tad... 

Pamatęs mano žvilgsnį, jis nutilo. Jei Noblis nori sužinoti apie 
buvusį moters vyrą, jam teks pasirūpinti, kad dar kartą nepabustų nuo 
įremto į smakrą šautuvo. 

Bet Noblis tik truktelėjo pečiais. 

— Nežinau, kodėl ji nevažiavo su juo. Ji tik pasakė, jog negalėjo. 

— Keista, — tariau. — Ir Natas taip sakė. Jis irgi negali išvažiuo- 
valgyti. 

— Tai ką ketini daryti? — paklausiau. 

Noblis papasakojo, kad šįryt apžiūrėjo Elės namą — jis apleistas, 
bet sutvarkyti įmanoma. Jis pasičiupo servetėlę, kurių niekas nenau- 
dojo — nusišluostyti cukrų nuo pirštų? Tai šventvagystė! — ir apsi- 
dairė pieštuko. Išsitraukiau iš kišenės tušinuką. Niekada nežinai, kada 
į galvą šaus kokia idėja. 

Noblis paskubomis nubraižė pirmo aukšto planą. Niekada ne- 
buvau matęs jo tai darant, todėl nustebau. Planas buvo gana tikslus ir 
be liniuotės. 

Žiūrėdamas į brėžinį prisiminiau, ką Noblis pasakojo apie jau- 
nesniąją kartą. Vienas iš vaikigalių turi pakankamai smegenų ir gabu- 
mų kaip architektas, jei laimi apdovanojimus. Turint omeny brėžinį, 
jei aplinkybės būtų susiklosčiusios kitaip, Noblis būtų galėjęs mokytis 
ir... ką gi... 

(Bandžiau susikoncentruoti ties Noblio brėžiniu ir jo planais, bet 
man nedavė ramybės kažkokia mintis, kurios negalėjau apčiuopti. 
Noblis parodė, kaip galėtų perkelti sieną, praplatinti duris, o jei su- 
jungtų virtuvę su liokajaus kambarėliu, galėtų įrengti didelę virtuvę. 

Suklusau, kai jis užsiminė apie gyvenamąsias patalpas viršuje. 
Tokių žodžių Njukombai nevartojo, tikriausiai „pasiskolino“ juos iš 
Elės. Kaip supratau, jis ketino atnaujinti kambarius viršuje, kad Elė ir 
Tesa galėtų ten gyventi, o apačioje atidarytų kepyklą ir kavinę. 

Žinoma, už viską teks mokėti man; nereikia nė sakyti. Bet man 
tai nerūpėjo. Tesa gyvens priešais, mano tėtis lakstys pirmyn ir atgal 
tarp dviejų namų — man tinka. Žinoma, mes valgysime kartu, nes 
Noblis gamina gausiai. 

Klausydamasis Noblio, bandžiau išsiaiškinti, kas neduoda man 
ramybės. Tai buvo kažkokia mintis, bet niekaip negalėjau jos aiškiai 
suformuluoti. 

— Kur Džekė? — susidomėjau po kurio laiko. 

— Skęsta rūgštyse, — atsakė Noblis, linktelėdamas studijos 
pusėn. 

Vakar vakare jos fotoaparatas blyksėjo be pertraukos. Ji fotogra- 
favo visus ir viską. Žinojau, kad ji bandė nuslėpti, jog nori padaryti 
gerų Tudlio ir mero nuotraukų. Pagrandukas ir gnomas. 

— Tai kas tas vyras? — paklausė Noblis, mostelėdamas galva į 
sodo vartelius. 

Aš vyptelėjau. Mano pusbrolis gana pastabus. Įpusėjus vakarėliui, 
Džekė kažkur dingo, o kai sugrįžo, jos veide ir vėl buvo toji keista iš- 
raiška. Tokį veidą turėjau kentėti keletą dienų po to, kai ji pasigavo 
miške tą vyrą. Nenorėjau galvoti apie jį kaip apie „aš mačiau Raselą 
Daną' veidą, bet toks jau jis buvo. 

Tačiau bent jau vakar sugebėjau gana greitai grąžinti ją į norma- 
lią būseną. Užteko pajuokauti apie panelę Esę Li, ir ji atsitokėjo, ėmė 
su visais šokti. | 

Noblis įdėmiai žiūrėjo į mane, laukdamas atsakymo, bet aš tik 
patraukiau pečiais. 

Noblis pasipiktinęs papurtė galvą. 

— Ką jie tau padarė tame Niujorke? Nupjovė ką nors? Kas tau 
darosi, kad leidi kitam vyrui liesti tai, kas tavo? 

Aš pasimuisčiau. 

— Džekė — mano asistentė. Ji... 

— Velniai griebtų! Ji tavo žmona, tik tiek, kad kartu nemiegate. 
Dar nesu matęs dviejų žmonių, kurie taip bjauriai elgtųsi vienas su 
kitu. Tai jūs abu blogai nusiteikę, tai riejatės, o paskui, žiūrėk, kuris 
nors ką nors pasako, ir judu vėl juokiatės. Jei tai ne tikra meilė, tada aš 
nieko nesuprantu. 

Pats nepatikėjau tuo, ką po to pasakiau. 

— Meilė — tai abipusė pagarba. Tai rūpinimasis... 

Noblis nė nesiteikė atsakyti. Jis atsistojo ir nuėjo padėti Tudliui ir 
Tesai daryti aitvarą. 

Prakeikimas, Noblis kalbėjo tiesą. Aš iš tiesų pamišęs dėl Džekės. 
Taip, ji vadovauja man ir kartais kapoja savo aštriuoju liežuvėliu, bet 
man tikrai labai patinka jos draugija. 

Suvalgiau paskutines spurgas, išgėriau sultis, bandydamas negal- 
voti, kaip Džekė sliūkino pro sodo vartelius susitikti su kažkokiu tipu, 
kurį pažįsta trumpiau nei mane — bet, atrodo, jis jai patinka labiau. 

Kaip galėjau paaiškinti Nobliui, kad šalia Džekės nesijaučiu pa- 
sitikintis savimi? Ji gerokai jaunesnė už mane. Ir perpus plonesnė. Jai 
reikėtų vyro, kuris atsikeltų penktą ryto ir nubėgtų šešias mylias. 

Tą dieną, kai pabučiavau ją, mane it perkūnas trenkė, o Džekė 
ramiausiai ėmė rankioti nuo žemės alyvas. Jai labiau rūpėjo padaryti 
tvarką. 

Taigi sėdėjau, gailėdamasis savęs, bet kartu stengdamasis išsi- 
aiškinti, kas neduoda man ramybės. Tai susiję su Nobliu. Pergalvojau 
viską, ką jis papasakojo man apie Njukombų žemę ir šeimą, bet vis tiek 
nesupratau. 

Likusią dienos dalį sėdėjau sode arba gulinėjau hamake; vienu 
metu buvau pradėjęs neramiai žingsniuoti pirmyn ir atgal, tačiau nie- 
kas nepadėjo. Tarsi mano smegenyse gulėtų mažas aukso gabaliukas, 
paslėptas po šiukšlėmis, ir aš niekaip negalėčiau jo rasti. 

Apie ketvirtą iš savo studijos išlindo Džekė ir parodė mums 
vakarėlio nuotraukas. Geriausios buvo mano tėvo ir panelės Esės Li, 
spoksančių vienas į kitą spindinčiomis akimis. Džekė pažvelgė į ma- 
ne — ji taip pat galvojo apie mano būsimą pamotę. 

Bet aš buvau taip įsigilinęs į savo mintis, kad nė nešyptelėjau. 

— Kas jam? — išgirdau Džekę klausiant Noblio. 

— Jis visada taip, — atsakė Noblis. — Mąsto apie kažką svarbaus, 
o kai sumąstys, grįš į tikrovę. Ir nėra prasmės dabar jį kalbinti, jis vis 
tiek tavęs nemato. 

Norėjau paprieštarauti, kad tai absurdas, bet taip nieko ir nepa- 
sakiau. 

Pirmadienio rytą pabudau šeštą valandą, o mano galvoje tvink- 
sėjo vienas žodis: „vaikai“. Jis buvo didelėmis raidėmis įrašytas mano 
smegenyse, ir viskas, ko taip ieškojau, buvo tame žodyje. 

Užsitempiau tuos pačius drabužius, kuriuos vakar vakare buvau 
numetęs ant grindų, ir užlipau į savo kabinetą. Nesivarginau sėsti prie 
kompiuterio. Turėjau tai parašyti. Pasiėmiau bloknotą neliniuoto po- 
pieriaus, mėgstamiausią tušinuką ir sėdau rašyti. 

Būtent Noblio buvimas ir istorija apie tai, kaip jis vaikystėje 
mane išgelbėjo, pasodino tą aukso grūdelį mano galvoje. Taip pat is- 
torija, kurią pasakojau per pietus. Ir Džekės pastaba apie Harį Poterį. 
Tiesą sakant, prie to prisidėjo kiekvienas žodis, išgirstas nuo tada, kai 
mano namuose pasirodė tėvas ir Noblis. 

Noblis privertė mane prisiminti, jog kiekviena istorija turi dvi 
puses. Mudu turėjome daugiau ar mažiau tokią pačią vaikystę. Tačiau 
jis prisiminė mūsų vaikystę kaip nuostabų laiką, o aš — kaip pragarą. 

Tai, ką jis papasakojo apie Njukombų žemę, tvenkinį, treilerius, 
nutemptus senus automobilius ir padangas, privertė mane pašiurpti. 
Kas davė teisę tiems išpuikusiems vaikėzams homogenizuoti Ameriką? 
Kas pasakė, kad Amerika turi gyventi dailiuose mažuose namukuose 
su tvarkingais žolynais? Kas sakė, kad kiekvienas Amerikos colis turi 
būti apželdintas? Njukombų nuomone, augalai ir žmonės negali sugy- 
venti. Jei augalas ar jo vaisiai nevalgomi, Njukombas čiumpa pjūklą. 

Mano auksinė mintis buvo papasakoti jau pasakotas istorijas, 
tačiau kitu aspektu. Istorijas ne apie Pat šeimą, nes jos priklauso tik 
man, bet istorijas apie Njukombus. 

Tik šįkart, užuot rašęs su nuoskauda — taip Džekė primygtinai 
vadino mano jausmus praeičiai, — parašysiu apie savo šeimą, tarsi ji 
būtų tai, kas liko iš tikrų amerikiečių. Ne iš homogenizuotų robotų, 
bet asmenybių. 

Pirmiausia pagalvojau apie Harli. Savo ketvirtoje knygoje pa- 
minėjau šią jauną moterį, kuri gimė, kai jos motina gyveno apimta 
aistros motociklams — iš čia ir jos vardas. Rašiau, jog ji mirė taip, kaip 
gyveno, dvidešimt ketverių, partrenkta devyniasdešimtmečio senio, 
vairavusio trisdešimties metų senumo automobilį. Harli motociklas 
nuskriejo į griovį, o mergina nusilaužė sprandą. 

Toji istorija man pavyko, nes daugelis skaitytojų parašė man, jog 
skaitydami verkė. Pavaizdavau Harli kaip pašėlusią merginą, gyvenu- 
sią pagal savo taisykles, merginą, pasmerktą žūti, nes negalėjo prisi- 
taikyti prie visuomenės reikalavimų. 

Toji istorija beveik išgalvota. Tikras merginos vardas buvo Dže- 
neta; ji ir jos brolis Ambrozijus buvo dvyniai. Bent jau iš išorės jie 
buvo identiški, nes niekas nedrįso lįsti po drabužiais ir ieškoti pana- 
šumų ten. 

Jų motina buvo vienintelė mano tėvo sesuo; būdama penkioli- 
kos, ji pabėgo į Luizianą ir ištekėjo už indėno, kuris beveik nekalbėjo 
angliškai. Jie aplankydavo mus kiekvienais metais; mes manėme, jog 
jie patys keisčiausi žmonės pasaulyje. Kartą kažkuris iš dėdžių pasakė, 
kad indėnai valgo varnėnus, todėl mes su Nobliu ėjome saugoti inkilų, 
kad pusbroliai nesuvalgytų mūsų paukščių. | 

Tai, kad jie buvo panašūs, reiškė, jog Dženeta buvo bjauri mer- 
gaitė, o Ambrozijus — gražus berniukas. Bet jie susikeitė ne tik vei- 
dais — charakteriais irgi. Ambrozijus visko bijojo, o Dženeta, kurią 
Noblis perkrikštijo Džeiku, nebijojo nieko. 

Džeikas užlipdavo aukščiau už bet kurį Njukombų berniūkštį. Ji 
galėdavo padaryti viską. 

Ji perėjo liepteliu virš siauro tarpeklio, kur giliai apačioje matėsi 
tik akmenys. 

Ji įlipo pro pono Barnerio langą — kol jis miegojo — ir pavogė jo 
dantų protezus, paskui jo namuose pakabino juos ant virvutės. 

Vieną vakarą ji įslinko į pradinės mokyklos virtuvę ir du stik- 

lainius skruzdėlių, kurių buvome pririnkę, suvertė į keptas pupas, 
paruoštas tėvų ir mokytojų asociacijos nariams. Tris dienas, kol išnai- 
kino skruzdėles, mokykla buvo uždaryta. 

Džeikas pavogė kunigo pamokslą iš jo Biblijos ir įkišo ten Getis- 
burgo adresų lapą. Tvankią, karštą dieną bažnyčioje nebuvo oro kon- 
dicionieriaus, ir kunigas, kuris kaip ir visi buvo mieguistas, pastebėjo 
tai tik per vidurį pamokslo. Tada jis pažvelgė tiesiai į Džeiką, Noblį bei 
mane ir tarė: „Kaip pasakė mūsų amžinatilsį didis prezidentas Abrao- 
mas Linkolnas..., o paskui perskaitė Linkolno kalbą. 

Po mišių kunigas paėmė mano dešiniąją ir Džeiko kairiąją ran- 
kas į savąsias ir pasakė nuoširdžiai tikįs, kad mes melsimės kiekvieną 
vakarą, gindamiesi nuo blogio, nes kitaip jis nuvesiąs mus tiesiai į pra- 
garo liepsnas. 

Kalbėdamas jis taip stipriai suspaudė mūsų rankas, kad aš net aik- 
telėjau. Jau norėjau klauptis ant kelių ir maldauti atleidimo, bet pažiū- 
rėjau į Džeiką — nors jos akyse tvenkėsi skausmo ašaros, mačiau, kad ji 
vis tiek nė už ką neprašys atleidimo. Tad, žinoma, negalėjau ir aš. 

Pradėjus užrašinėti istorijas apie šeimą, mane užplūdo tūkstan- 
čiai minčių; nutariau, kad pagrindinė mintis bus kova tarp gėrio ir 
blogio. Ankstesnėse knygose mano giminaičiai buvo jei ir ne blogi, tai 
tikrai suniekinti. Tačiau šįkart ketinau parodyti jų gerąsias savybes. Iš- 
braukiau jų meilę kančioms, savigraužai ir pavydą tiems, kurie ką nors 
daro. Ėmiau galvoti apie juos kaip apie tingius, tačiau mielus žmones. 
Kiekvienas rašytojas žino — tai, ką jaučia jis, jaučia ir skaitytojas. 

Laikydamasis savojo modelio, kaip pagrindą paėmiau tikrą isto- 
riją. Joje antrosios kartos atstovai išvyksta mokytis į koledžus ir grįžta 
pasipūtę, įsivaizduojantys, kad viską žino, užsibrėžę tikslą padaryti 
šeimą idealią. O senoji karta tuo metu kovoja už teisę gyventi kaip 
gyvėnę. 

Rikiuodamas mintis, sugalvojau, kad Džeikas turėtų užaugti 
Vanesa. Kaip nenuorama, pašėlusi ir bebaimė mergaitė tampa nenuo- 
rama, bebaime moterimi? Turiu tai parodyti. 

Sugalvojau Džeikui-Vanesai vyrą, kurį pavadinau Bordenu — Nju- 
kombų vaikai, aišku, vadino jį Ledais. Jis bus kilęs iš turtingos jankių 
šeimos, ir Džeikas bandys gyventi pagal jo garbės supratimą. 

Suteikiau Džeikui skurdžią vaikystę, kad būtų suprantamiau, ko- 
dėl ji taip troško tokio išsičiustijusio vyro kaip Bordenas ir kodėl taip 
stengėsi pakeisti savo šeimą. 

Pertvarkiau šeimos medį taip, kad Džeikas ir mano herojus — 
aš — nebūtume kraujo giminės. Mano herojus našlys, kenčiantis nuo 
gilios depresijos — šitai galiu gerai aprašyti, — grįžta namo tą pačią 
vasarą kaip ir Džeikas. Ji ketina atsikratyti treilerių ir pasinaudoti vyro 
šeimos pinigais, kad pastatytų dailius namukus be jokių šunų išmatų 
ant vejų. Ji nežino, kad jos vyro šeima dengia išlaidas tik todėl, kad pa- 
sigirtų Konektikuto užmiesčio klube, kaip jie šelpia vargšus netašytus 
kaimiečius, ir parodytų, kad jų sūnaus vedybos su viena tų „nelaimin- 
gųjų' iš tiesų yra tik filantropiška veikla. 

Žinoma, Džeikas ir mano herojus susiremia, bet pabaigoje įsi- 
myli vienas kitą ir kartu nujoja pasigrožėti saulėlydžiu. 

Romano turinys nėra pagrindinis dalykas. Svarbiausia bus veikė- 
jų charakteriai. 

Tada parašiau istoriją iš savo vaikystės ir ėmiau galvoti, kaip įter- 
pus ją į bendrą turinį. | 

Labai norėjau pagrindinėje istorijoje paminėti savo tėvą, bet 
negalėjau, todėl nusprendžiau parašyti apie jį atskirą trumpą istoriją. 
Paskui parašiau apie kitus giminaičius. Kai baigiau, turėjau aštuonias 
atskiras istorijas, kurių pakaktų trumpam rinkiniui — tai, ką visuomet 
norėjau parašyti. 

Pasigirdus beldimui į duris, susierzinau. Kaip galima dirbti, kai 
tave trukdo kas pusantros valandos? 

— Įeikit! — piktai šūktelėjau ir nutaisiau tokį veidą, kurį pamatęs 
įsibrovėlis turėtų pasigailėti sugalvojęs mane gaišinti. 

Į kambarį baisiausiai susirūpinusiais veidais įslinko mano tėvas 
ir Noblis. | 

„Duokit čekių knygelę, pasirašysiu, ir palikite mane ramybėje“, 
— norėjau drėbti. 

Noblis, rodės, suprato, apie ką pagalvojau. 

— Tai ne dėl pinigų, — pasakė jis ir jiedu atsargiai nutūpė ant 
sofos kraštelio. 

Pamatęs, kaip jie atsisėdo — vienas šalia kito, tarsi ieškotų sau- 
gumo ar norėtų paremti vienas kitą, — supratau, kad atsitiko kažkas 
svarbaus. Teks skirti laiko. 

— Paklausykit, — tariau, — negi negalėjote palaukti iki vakarie- 
nės? 

— Tu nebuvai atėjęs vakarieniauti su mumis jau dvi dienas, — pa- 
sakė Noblis, stebeilydamasis į mane. 

— O, — nustebau. — Tai kokia šiandien diena? 

— Trečiadienis, — atsakė Noblis. 

Aš atėjau į kabinetą pirmadienį, apie šeštą ryto, o dabar buvo tre- 
čiadienis. Aš pažvelgiau pro langą. Popietė. Ar miegojau per tą laiką? 
Valgiau? Prie durų gulėjo padėklas su nešvariais indais, taigi, matyt, 
valgiau. 

Jei jau šiandien trečiadienis, galiu ir pailsėti. Trumpai. 

— Na, tai kuo galėčiau padėti? 

Jiedu susižvalgė ir Noblis prakalbo. 

— Nesakei, kad Džekei ne visi namie. 

Užgniaužiau žiovulį. 

— Ji labiau neįprasta nei pamišusi. Ji... 

— Išprotėjusi! — pertraukė mane tėvas. — Esu matęs pamišėlių. 

Čia dabar kas? Negi tie vaikai negali patys išspręsti savo ginčų? 

— Tai kas atsitiko? 

— Ar tu pažįsti tą vyrą, su kuriuo susitikinėja tavo moteris? — pa- 
klausė Noblis. 

— Džekė nėra mano moteris. Ji... ai, tiek to. Taip, ji susitikinėja su 
Raselu Danu. Ji pasakojo man apie jį. 

— Jis netikras, — tarė Noblis. — Jo netgi išvis nėra. 

Žiovulys išgaravo akimirksniu. 

— Pasakokit. 

— Šiandien per pietus, kurių tu nevalgei jau tris dienas, Džekė 
pasakė norinti mus su kai kuo supažindinti. Ji sakė, kad jis turi ateiti 
pas ją į studiją antrą valandą, tad mes galėtume užsukti. 

Žvilgtelėjau į tėvą, ir šis patvirtindamas linktelėjo. 

— Mudu su Tudliu nenorėjome įžeisti Džekės, nes ji čia viskam 
vadovauja, todėl atėjome į studiją be penkių minučių antrą. 

Tudlis vėl linktelėjo. 

— Mes žiūrinėjome nuotraukas, kai ji staiga pakėlė galvą ir tarė: 
„O, štai ir jis, ir mes atsigręžėme. 

— Ir? — paraginau, kai Noblis nutilo. 

— Ir ten nieko nebuvo. 

— Nieko nesuprantu. Gal ji... — Bet negalėjau sugalvoti jokio 
paaiškinimo. 

— Tu jam pasakyk, — liepė Noblis Tudliui. 

Būtent tada ir sužinojau, koks puikus mimikas mano tėvas. Jis at- 
sistojo, įsirėmė rankomis į klubus, kaip ne kartą mačiau darant Džekę, 
ir tarė: 

— Aš užsiėmusi. Labai užsiėmusi. 

Jis puldinėjo po kambarį, ieškodamas dulkių ir voratinklių, tada 
pasigriebė įsivaizduojamą šluotelę ir ėmė ja visur braukyti. Aš nusi- 
juokiau, ir tėvas dar labiau įsijautė. Sustingęs prie nematomo voratink- 

Jis taip vykusiai pamėgdžiojo Džekę, kad aš kvatojausi susiėmęs 
už pilvo. Užteko žodžio „užsiėmusi“, kuris puikiai ją apibūdina. 

Raitydamasis iš juoko, žvilgtelėjau į Noblį, bet šis sėdėjo akmeni- 

Pagaliau mano tėvas baigė tvarkytis bei fotografuoti ir pažvelgė 
į duris. 

— O! Štai ir jis, — tarė, puikiai pamėgdžiodamas Džekės balsą. 

Jis atidarė įsivaizduojamas duris, paskui pristatė Raselą Daną 
Tudliui ir Nobliui. Tudlis pavaizdavo save, paskui — Noblį, kaip jiedu 

Pagaliau lioviausi juokęsis — negalėjau patikėti, kad mano tėvas 
sugeba taip nuostabiai mėgdžioti. 

Taigi Džekė supažindino Tudlį ir Noblį su žmogumi, kurio ten nė 
nebuvo. Ji kalbėjosi su visais trimis, bet kai Tudlis ir Noblis neatsakė į 
nematomo svečio klausimus, Džekė ėmė širsti. Tudlis parodė Džekės 
pyktį, paskui savo susirūpinimą. Jis pavaizdavo, kaip Noblis trankė sau 
per galvą, sakydamas, kad į ausį pribėgę vandens, todėl jis nieko negir- 
dįs. O Tudlį Noblis apkabinęs per pečius ir paaiškinęs, kad jis drovus 
su nepažįstamaisiais, todėl ir nešnekąs. 

Tudlis suvaidino, kaip Džekė atsileido ir nusišypsojo, tada šūk- 
telėjo apkurtusiam Nobliui, jog Raselui patinka Tudlio liemenė ir jis 
klausiąs, ar ant jos nėra vabalo raganosio. Tudlis atkišo ragus ir išvertė 
akis, vaizduodamas vabalą. 


267 


Jude Deveraux 


Tudlis parodė, kaip Džekė klausėsi to vyro, tada šūktelėjo, jog 
Raselui metas eiti, tai gal Noblis galėtų pasitraukti nuo durų ir leistų 
Raselui praeiti? Tudlis pademonstravo, kaip Noblis atsistojo tarpdury 
ir ėmė maldauti Džekę supažindinti Raselą su Fordu. 

—$Ar norėtum susipažinti? — paklausė Džekė, žiūrėdama į 
tuščią erdvę ir laukdama atsakymo. — Labai gaila, — tarė atsisuk- 
dama į Noblį. — Raselas dabar neturi laiko susitikti su Fordu. Tad, 
Nobli... — Ji mostelėjo jam pasitraukti į šoną. 

Tudlis parodė, kaip jiedu su Nobliu, užgniaužę kvapą, laukė, kad 
durys atsidarytų pačios. Kai neatsidarė, Džekė sumurmėjo, kad jos 
kartais užstringa, ir atidarė pati, tada išėjo į lauką — pirma praleidusi 
Raselą. 

Tudlis ir Noblis užstrigo tarpduryje, stengdamiesi pralenkti vie- 
nas kitą. Tudlis įžnybo Nobliui ir, kai šis cyptelėjo, pranėrė pirmasis. 

Kai jie neva išėjo į lauką, tėvas, mano nuostabai — nors nė kiek 
nepasibjaurėjau, — suvaidino įsivaizduojamą Džekės apsikabinimą su 
jos nematomuoju draugu ir jų bučinį — su liežuviais. 

Paskui jie abu sužiuro į mane, tarsi aš turėčiau žinoti, kas vyksta, 
ir paaiškinti jiems. Vaikystėje dažnai matydavau tokį žvilgsnį. Nuo 
devynerių, jei tik kas įsiverždavo pas mus iš išorinio pasaulio, viską 
aiškinti tekdavo man. Dokumentai ar gydytojo nurodymai būdavo 
perduodami man, kad aš perskaityčiau ir išversčiau į anglų kalbą. 

Žinoma, tas įsivaizduojamas Džekės draugas neturi nieko bendra 
su jos pamišimu. Jei taip būtų, lengvai susitvarkytume. Keli šimtai mi- 
ligramų vaistų, ir viskas būtų gerai. Baigtųsi visi pasimatymai sode ir 
mes galėtume grįžti prie savo darbų. 

Turėčiau jaustis laimingas. Pažvelgiau į Tudlį su Nobliu, sėdin- 
čius ant sofos it du pirmokus, laukiančius mokytojo paaiškinimo, 
kodėl dangus griūva. 

— Suprantat... — prasižiojau. Tu juk žodžių kalvis, tariau sau, tad 
pradėk kalti tuos žodžius. — Džekė... Tiesą sakant, aš manau, kad gal... 
Noriu pasakyti, mes galvojame, kad Džekė galbūt... 

Ačiū Dievui, kad tą akimirką atsivėrė mano kabineto durys ir 
jose išdygo Tesa. Jos akys buvo didelės kaip lėkštės. 

= Džekei epilepsijos priepuolis, — išbėrė ji. 

Aš pašokau. Noblis su tėčiu irgi. 

— Griebk šaukštą, — šūktelėjo Noblis. 

— Dabar dvidešimt pirmas amžius, — atkirtau, lėkdamas laiptais 
paskui Tesą. 

Džekė sėdėjo ant kėdės hole ir verkė, užsidengusi veidą ranko- 
mis. Supratau, kad ji ir vėl regėjo viziją. Įdomu, kiek mums liko laiko, 
spėjau pagalvoti. 

Atsiklaupiau priešais ją, suėmiau už riešų ir atplėšiau rankas nuo 
veido. Ji atrodė siaubingai, ir aš supratau, jog šį kartą ji matė kažką 
labai bloga. 

Pakėliau ją ant rankų — rodės, kad ji sveria vos dvidešimt sva- 
rų — ir nunešiau į svetainę. Tudlis, Noblis ir Tesa mynė man ant 
kulnų, o kai paguldžiau Džekę ant sofos, visi trys išsirikiavo man už 
nugaros kaip Trejetas komikų. 

— Kur ir ką? — tepaklausiau. 

Jei Džekė ir matė ką nors už manęs, tai nekreipė dėmesio. Tik už- 
sidengė veidą ir vėl pravirko. 

— Tai atsitiko, — sukūkčiojo ji. — Kaip Raselas sakė, taip ir atsi- 
tiko. — Ji pažiūrėjo į mane baimės pilnomis akimis. — Pamačiau blogį 
Žmogaus mintyse. 

Paėmiau jos ranką. 

— Nusiramink ir papasakok man. 

Ji porą kartų giliai įkvėpė, apsiramino, tada pažvelgė man už nu- 
garos. Tą minutę Tudlis kabojo man ant kairiojo Paties, Tesa — ant jo 
Paties, o Noblis — ant mano dešiniojo. Turbūt atrodžiau kaip ketur- 
galvė pabaisa. 

Aš pasipurčiau, ir jie truputį atsitraukė, tačiau susispietė aplinkui 
kaip musės prie arbūzo. Neliko nieko kita, kaip parodyti Džekei, jog ji 
gali kalbėti jiems dalyvaujant. 

— Rebeka Katšo ketina sudeginti miestelį, — pratrūko Dže- 
kė. — Mačiau jos mintis, ir tai siaubinga. Ji kupina pykčio. Labai įnir- 
šusi. Ji nori išvažiuoti iš čia, išvažiuoti iš Koul Kryko, bet negali. Ar tau 
tai ką nors sako? 

— Absoliučiai nieko, — atsakiau. — Tačiau šiame miestelyje 
vyksta daug keistų dalykų. 

Tesa pakėlė galvą nuo Tudlio Paties ir garsiai atsiduso. Taip, kaip 
dūsauja nuobodžiaujantys vaikai. Matyt, kai suprato, jog Džekei ne 
priepuolis, prarado susidomėjimą. 

— Velnias neišleis mūsų iš čia, — prabilo Tesa. 

Mes visi kaip vienas sužiurome į mergaitę. 

— Ką nori tuo pasakyti? — kaip įmanydamas ramiau paklau- 
siau aš. 

Tesa gūžtelėjo. Suprask — kaip nuobodu. 

— Mano tėtis turi atvažiuoti aplankyti mūsų, nes mano mama 
yra viena iš tų, kurie negali nuvažiuoti toliau nei penkiasdešimt mylių 
nuo Koul Kryko. Kai ji mirs, aš būsiu viena iš jų, todėl turiu išvykti 
anksčiau nei ji mirs ir niekada negrįžti. 

Mes, suaugusieji, stovėjome be žado, išsižioję kaip Žuvys, ir 
klapsėjome akimis. Mano galvoje kirbėjo milijonas klausimų, tačiau 
negalėjau nieko pasakyti. Po užsitęsusios tylos aš staiga suvokiau, kad 
dabar svarbiausia yra Džekės vizija. Pažvelgiau į ją. Ji nebeverkė, tik 
apstulbusi spoksojo į Tesą. 

— Kiek mes turime laiko? — paklausiau. 

Džekė, rodės, ne iš karto suprato, apie ką mes kalbėjome. 

— Nežinau, — tarė ji. — Buvo naktis. 

— Laiko kam? — susidomėjo Noblis, nusisakdamas nuo Tesos. 
Jis jau neberymojo man ant Paties. Jei gerai pažįstu savo pusbrolį, 
jis jau ruošėsi keisti tepalus mašinoje. Njukombams nepatinka „vai- 
duokliški" dalykai, kaip jie tai vadina. Jie prietaringi kaip viduramžių 
žmonės. 

— Kol viena moteris padegs miestelį, — nekantriai atrėžiau. Ge- 
riau galvoti apie gaisrą nei apie velnią. 

Džekė vėl užsidengė veidą. 

— Tai buvo siaubinga. Žmonės žuvo, nes negalėjo pabėgti, nega- 
lėjo išvažiuoti iš miestelio. Fordai, — ji sugriebė mano ranką, — gais- 
rininkų mašinos negalėjo patekti į miestelį. Negalėjo įvažiuoti į jį. 
Kažkas jiems neleido. 

Tesa stovėjo prie stiklinės spintelės, žiūrėdama į porcelianinius 
paukščius. 

— Tai todėl, kad velnias nekenčia šio miestelio ir nori, kad visi 
mirtų, — tarė ji. 

Pirma mintis, šovusi man į galvą, buvo susirasti Patsės Klain kom- 
paktinę plokštelę ir pasiklausyti jos dainos, kuri vadinosi „Pamišę“ 

Antra — nusiaubti šaldytuvą, pasiimti maisto šešioms dienoms 
ir užsirakinti kabinete. Kas pastūmėjo mane rašyti apie okultinius 
dalykus? Jei ne noras rasti būdą, kaip susisiekti su Pat, nebūčiau susi- 
domėjęs Džekės istorija, nebūčiau... 

Džekė žiūrėjo į mane taip, tarsi tik mudu šiame kambaryje būtu- 
me sveiko proto. Aš vos pajėgiau atlaikyti jos žvilgsnį, nes žinojau, kad 
anksčiau ar vėliau kažkas — tiksliau, aš — turės jai pasakyti, jog Rase- 
las Danas neegzistuoja. Nuoširdžiai tikėjausi, kad Džekę buvo ištikęs 
paranoidinės šizofrenijos ir susidvejinusios asmenybės priepuolis. 

Gal todėl, kad mano tėvas turėjo „pažeistas smegenis", anot Nob- 
lio, jis nematė kitų problemos pusių. Jis atsisėdo šalia Džekės, apkabi- 
no ją per pečius ir tarė: 

— Kai kitą kartą jį pamatysi, paprašyk, kad leistų jiems išvykti. 

Džekė atšlijo ir nesuprasdama pažiūrėjo į mano tėvą. 

— Ką paprašyti ko? 

— Šėtoną, — pasakė mano tėvas. — Kai kitą kartą pamatysi šėto- 
ną, paprašyk, kad jis leistų žmonėms išvykti iš šio miestelio. 

Džekė pažvelgė į mus, rodos, tik dabar pastebėjusi, kaip mes 
spoksojome į ją. 

— Kas verčia jus manyti, kad aš matau šėtoną? — ramiai pasi- 
teiravo ji, tačiau jos akys liepsnojo. 

Mes, suaugusieji, netgi mano tėvas, pajuto įtampą Džekės balse, 
todėl tylėjome. : 

— Tas vyras, su kuriuo kalbėjaisi, — tarė Tesa. — Studijoje. Tas, 
kurio nėra. Tu jį matai, bet daugiau niekas nemato. Jis velnias. 

— Raselas? — netikėdama paklausė Džekė. — Jūs manote, kad 
Raselas Danas yra... yra velnias? 

Mes stebėdamiesi sužiurome į Tesą. Atrodo, kad ji irgi bus ma- 
čiusi — tiksliau, nemačiusi — neegzistuojantį Džekės draugą. Kai 
atsigręžiau į Džekę, pamačiau, kad jos veidas raudonas iš pykčio. Jau 
buvau matęs ją piktą tą dieną, kai ji turėjo ištekėti, ir man to užteko 
su kaupu. 

Šyptelėjau ir truktelėjau pečiais. 

— Tai tik teorija, — pasakiau tikėdamasis, kad ji nusijuoks. 

Bet ji nenusijuokė. Tik kilstelėjo rankas ir tarė: 

— Aš dingstu iš čia. 

Netrukus išgirdau suskambant raktelius, o po kelių sekundžių — 
suburzgiant savo automobilio variklį. Nemėginau jos sustabdyti, nes 
ji darė tai, ko norėjau ir aš. Tik aš nebuvau laisvas. Turėjau pasirūpinti 
savo artimaisiais ir namu. Negalėjau paprasčiausiai išvažiuoti. 

Jei atvirai, norėjau, kad ji išvažiuotų. Nemaniau, kad man arba 
mano giminaičiams kas nors grėstų, tačiau jau kurį laiką jutau, jog 
Džekė pavojuje. Ar pavojų kėlė tie, kurie nužudė Amarisą, ar neegzis- 
tuojantis materialia forma vyras, o gal vertėjo rimtai susirūpinti Dže- 
kės sveiku protu — nežinojau. Bet tikrai žinojau, kad ji turėtų išvykti. 
Dabar. Nedelsdama. 

Kai Džekė išbėgo iš namo, niekas nepratarė nė žodžio; aš prara- 
dau norą grįžti prie darbo. Nuėjau į biblioteką ir, nieko nematydamas, 
ėmiau be jokio reikalo vartyti knygas. Noblis išėjo į lauką ir pasislėpė 
po mano pikapo dangčiu. Tudlis buvo sode su Tesa, tačiau jiedu irgi 
beveik nesikalbėjo, o kai pažiūrėdavau į jį, matydavau jo akyse baimę. 
Tik Tesa atrodė kaip visada. Tačiau ji tikriausiai — galbūt? — visą savo 
gyvenimą gyveno su velniu. 

Nepraėjus nė valandai po Džekės išvykimo, suskambo mano mo- 
bilusis telefonas. Skambino Džekė — automobilyje pasibaigė benzinas. 
Tiksliai už penkiasdešimties mylių į pietus nuo Koul Kryko pasibaigė 
benzinas. 

Baką buvau pripildęs vakar vakare. 


Aštuonioliktas skyrius 


Džekė 


Grįžtant į Koul Kryką Fordo pikapu, visą laiką tylėjau. Šiomis ap- 
linkybėmis tylėjimas buvo geriausia politika, nes žinojau, kad Fordas 
su Nobliu mane apgavo. O taip, jiedu atvažiavo su benzino kanistru, 
bet aš nesu kvaila boba, kad nesuprasčiau, jog kanistras tuščias. Jie įsi- 
metė jį į pikapą tik tam, kad leistų man pasijusti geriau. Jie žinojo, kad 
benzino neprireiks, nes automobilio bakas beveik pilnas. 

Kai įsėdau į pikapą ir Fordas įjungė muziką — anksčiau nieka- 
da to nedarydavo, nes rašytojo smegenys taip užimtos, kad jis negali 
daugiau nieko girdėti, — supratau, kad jis norėjo atitraukti mano dė- 
mesį. Aišku, vos išjungiau radiją, išgirdau, kaip suburzgė automobilio 
variklis. 

Neatsigręžiau pažiūrėti, nors vos prieš valandą automobilis buvo 
be gyvybės ženklų. Gal Noblis pasikrapštė po gaubtu ir kažkaip užve- 
dė mašiną. Gal pavalė žvakę. Įpylė džino į generatorių. 

Nors ne. Mašina buvo mirusi man, tačiau atgijo Nobliui. Anot Te- 
sos, kai kurie žmonės negali išvažiuoti toliau nei penkiasdešimt mylių 
nuo Koul Kryko. 

Atrėmiau galvą į sėdynės atlošą ir užsimerkiau. Nenorėjau apie 
tai galvoti. 

Tačiau mane įveikė smalsumas. Atsimerkiau ir pabandžiau pa- 
skambinti savo mobiliuoju telefonu. Surinkau pirmą pasitaikiusį nu- 
merį Niujorke. Kai įsijungė kažkieno atsakiklis, nuspaudžiau mygtuką. 

Prieš keletą minučių vienintelis numeris, kuriuo galėjau prisiskambin- 
ti, buvo Fordo. Neveikė netgi skubių tarnybų numeriai. 

Fordas tylėjo; žinojau, kad jis taip leido man galvoti. Bet ką aš 
galėjau sugalvoti? Negi iš tiesų mačiau ir kalbėjausi su velniu — ir gei- 
džiau jo? O gal aš paprasčiausiai — labai to tikėjausi — išprotėjau? 

Galėčiau patikėti, kad Noblis ir Tudlis „apsiriko' sakydami, kad 
nematė Raselo. Arba net pamelavo. Noblis gali pykti už tai, kad ap- 
gaudinėju jo pusbrolį; Tudlį galima įtikinti kuo tik nori. Bet Tesa? Ji 
vaikas, kuris sako, kad karalius nuogas. 

| Prisiminiau kokie šiurkštūs buvo Noblis su Tudliu Raselui, kai 
jie!susitiko. Tuomet pagalvojau, kad Nobliui nepatinka, jog aš susi- 
tikinėju su kitu vyru, todėl jis taip bjauriai elgiasi su Raselu. Net kai 
jis apsimetė apkurtęs, priėmiau jo žaidimo taisykles ir šaukte šaukiau 
kiekvieną žodį. Negalėjau pasakyti Nobliui, ką galvojau apie jį, tad 
nors parėkavau. 

Raselas buvo nuostabus. Jis šypsojosi Nobliui ir Tudliui, nekreipė 
dėmesio į tai, kad jie neatsakė į jo klausimus. Jis šypsojosi net tada, kai 
jie ignoravo jo ištiestą ranką. 

Aš taip įsiutau ant tų dviejų, kad lauke karštai pabučiavau Raselą. 
Norėjau, kad jie nubėgtų pas Fordą ir pasakytų, jog Džekė Maksvel 
nepriklauso jam, kaip kad visi galvoja. 

Be to, man trūko Fordo. Namuose gana nuobodu, kai jo nebūna. 
Per tas tris dienas, kol jis įnikęs dirbo savo kabinete, Noblis leido laiką 
su Ele, apžiūrinėdami tą seną, griūvantį namą kitoje gatvės pusėje; 
kartais mane pasiekdavo jų juokas. 

Antradienio vakarą Elė taip užsibuvo, kad teko paprašyti ją pasi- 
likti vakarienės. Vėliau ji pasikvietė mane į lauką ir paklausė, ar Noblis 
ne impotentas. Pati to nenorėdama, atrėžiau aštriau nei ketinau, kodėl 
ji mananti, kad aš turėčiau tai žinoti. Nepavydėjau, bet velniai rautų! 
Turiu du vyrus savo gyvenime, ir abu tokie keisti, kad galima pamany- 
ti, jog yra ateiviai. Gražuolis Raselas pasirodo ir pradingsta kaip koks 
migruojantis paukštis, o Fordas tikriausiai užmigo žiemos miegu kaip 
lokys. Rezultatas? Aš neturiu nė vieno vyro. 

— Aš tik pagalvojau, — Elė aiškiai nekreipė dėmesio į mano 
blogą nuotaiką, — kad galbūt Fordas tau ką nors sakė apie Noblio pa- 
jėgumą... na, supranti. 

— Tai vienintelis klausimas, kurio dar neaptarėme, — atkirtau, 
bet ji nepajuto mano sarkazmo. Keista, nes iki šiol Elė man labai pa- 
tiko. Dabar, susičiulbėjusi su Nobliu, ji man pasirodė tuštoka. Ne todėl, 
kad ji atkreipė vyro dėmesį, o aš ne. Kai kas daugiau. Tiesiog dabar aš 
pastabesnė. 

Kad ir kaip būtų, atrodė, kad Elei rūpėjo Noblio vyriškumas dėl 
to, kad jis nebandė prie jos lįsti, nemėgino netgi pabučiuoti. Jie kartu 
praleisdavo daug laiko, ir Elė jau akivaizdžiai norėjo būti suvilio- 
ta — tiesą sakant, ji tiesiog nėrėsi iš kailio, — bet Noblis iki šiol buvo 
tik paėmęs ją už rankos. 

Pasipiktinau Elės čiauškėjimu, bet, kad parodyčiau esanti gera 
draugė, sutikau jai padėti. Vienu metu, kai ji žingtelėjo į priekį, no- 
rėdama pasiimti vynuogę, mačiau, kad Noblis stebėjo ją degančiomis 
akimis. Akivaizdu, kad jis žaidžia kažkokį vyrišką Žaidimą, jei nori 
įtikinti Elę, jog jos netrokšta. 

Liepiau Elei, kad devintą valandą ji pasakytų turinti eiti namo, 
nes laukianti skambučio nuo buvusio vyro ir nenorinti jo praleisti. Ji 
paprieštaravo, bet galiausiai sutiko tai padaryti. Taigi Tesa pasiliko pas 
mus, o Noblis parvežė Elę namo. Aš paskambinau Elei pusę dešimtos, 
pasiruošusi suvaidinti jos vyro sekretorę, bet niekas neatsiliepė. 

Kitą rytą, kai atsikėliau, Noblis jau sukosi virtuvėje. Jis šypsojosi 
ir švilpavo, o pamatęs mane, pabučiavo į skruostą. Po minutėlės su- 
skambo mano mobilusis telefonas. Elė. Ji norėjo patikinti mane, kad 
Noblis ne impotentas. „Ne, ne, ne, ne, ne..? — be paliovos kartojo ji. 
Išjungiau telefoną ties dvyliktu „ne“. 

Grįžusi į virtuvę, turėjau kentėti Tudlį, Tesą ir Noblį, šokančius 
pagal kažkokią melodiją, sklindančią iš radijo. Pasitraukiau toliau nuo 
jų ir paruošiau pusryčių padėklą Fordui. Pasinaudodama jo savano- 
rišku įsikalinimu, pridėjau maistingo valgio — dribsnių su sojų pienu, 
tirštų, su minkštimu sulčių ir sausą skrebutį su iš jo kyšančiomis sėk- 
lomis. 

Sutinku, gal ir norėjau jį suerzinti, kad pagaliau išlįstų iš savo 
kambario ir pagyvintų aplinką, bet man nepavyko. Pietums atnešiau 
vegetarišką sumuštinį (su daržovių traškučiais ir artišokų padažu) ir 
paėmiau tuščią pusryčių padėklą. Taip. Tuščią. 

Atnešusi valgyti, neištardavau nė žodžio; man atrodė, kad Fordas 
nė nematydavo manęs. Net nesuvokdavo, jog tai aš. Kartą jau norėjau 
pažadinti jį iš minčių ir pasakyti, kad atėjau, bet jis žingsniavo po 
kambarį ir kažką garsiai skaitė, tad sustojau ir pasiklausiau. Tai buvo 
linksma, tačiau kartu ir graudi istorija apie Tudlį ir Tesą — man no- 
rėjosi atsisėsti ir išgirsti ją visą. Bet nepasilikau. Kad ir kiek tai truktų, 
pakentėsiu ir padėsiu jam, jei jis rašo tokias istorijas. 

Uždariau duris ir tyliai nutipenau šalin. Kartais, kai jis niurgz- 
davo ir valgydavo kas dvi valandos, aš pamiršdavau, kad jis Fordas 
Njukombas, rašytojas, kurio knygos sugraudino ne vieno amerikiečio 
širdį. 

Ir, jei atvirai, man patiko maitinti jį ir rūpintis, kad jis galėtų rašy- 
ti dėl nieko nesijaudindamas. Žinojau, kad nuo tada, kai mirė jo žmo- 
na, jis nieko neparašė. Galbūt tai mano nuopelnas, jei jis dabar kažką 
rašo. Galbūt pilka pelytė Džekė Maksvel kažką padarė, kad išjudintų šį 
vyrą ir paskatintų suteikti džiaugsmo milijonams skaitytojų. 

Trečiadienį, kai turėjau susitikti su Raselu, jaučiausi gana gerai. 
Maitinau Fordą sveiku maistu ir dariau tai, kam jis mane ir pasamdė: 
padėjau jam rašyti. 

Kita vertus, visai ne pro šalį, jei Fordas būtų išlindęs iš savo 
irštvos ir pamatęs mane su dieviškai gražiu vyru. Todėl ir pakviečiau 
Tudlį su Nobliu susipažinti su Raselu. 

Tačiau tas susitikimas virto tikra katastrofa. Beveik katastrofa. 

Niršau, kad Tudlis ir Noblis taip elgėsi su Raselu, bet iš dalies ir 
kad net negalėjo žiūrėti į kitą vyrą šalia manęs? Ar todėl jie taip ne- 
mandagiai elgėsi? 

Gal šiek tiek ir persistengiau, jų akivaizdoje pakibdama Raselui 
ant kaklo ir karštai bučiuodama, bet labai norėjau parodyti jiems, kad 
aš niekam nepriklausau. 

Kaip ir žinojau — na gerai, tikėjausi, — jie iškart, vos išėjus 
Raselui, nubėgo pas Fordą. Aš nuėjau į virtuvę ir pradėjau smulkinti 
daržoves vakarienei. Norėjau atrodyti užsiėmusi ir rami, kai Fordas 
nusileis. Netgi parePatavau, kaip nustebsiu, kodėl jis toks nusiminęs, 
kad susitikinėju su kitu vyru. 

Bet laikas slinko, o Fordas nesirodė. Nė vienas nesirodė. Kas čia 
dabar? Negi dabar teks tempti į viršų tris padėklus? 

Pripjausčiau daržovių keturiolikai žmonių (Noblis sumažino 
savo porcijas per pusę; kitą savaitę ketino sumažinti iki septynių) ir 
sudėjau į šaldytuvą. Tada priėjau prie laiptų ir pažvelgiau į viršų. Jokio 
garso. 

Truputėlį pažaidžiau su drakonu, stebėdama ugnį, šaunančią iš jo 
nasrų. Kažin ar Tudlis matė šį padarą? Jam turėtų patikti. Gal reikėtų jį 
pakviesti. O gal užlipti ir pasiteirauti, ar jie norėtų valgyti. 

Tačiau jau kitą sekundę pajutau tokį aštrų skausmą galvoje, kad 
susmukau ant kilimo prie laiptų. Staiga atsidūriau Rebekos Katšo 
galvoje. Negalėčiau pasakyti, iš kur žinojau, kieno mintyse buvau, bet 
kažkodėl tai žinojau. Pamačiau namo vidų, žinojau, kad tai jos namas; 
paskui pajutau miglotas, apsvaigusias nuo alkoholio Rebekos mintis. 

Tačiau labiausiai mane prislėgė jos įniršis. Rebeka gėrė, kad pa- 
skandintų savyje slypintį pyktį. Tiksliai nežinojau, dėl ko ji šėlo, tačiau 
jos įsiūtis buvo toks stiprus, kad pasijutau taip, tarsi būčiau pririšta 
prie liepsnojančio stulpo. 

Niekada nesupratau alkoholikų, tačiau tą akimirką — taip. Jei 
degčiau gyva, kaip degė Rebeka, ir alkoholis slopintų ugnį, gerčiau 
viską. 

Buvau jos galvoje keletą sekundžių, o tai daugiau, nei galėjau 
pakelti, bet pamačiau, ką ji norėjo padaryti. Dėl kažkokios nepaaiški- 
namos priežasties ji tūžo ant Koul Kryko ir nuoširdžiai tikėjo, kad tik 
sudegindama jį atsikratytų savo pykčio. Vizija jos galvoje buvo realis- 
tiška, ir aš supratau, kad ji planuoja tai jau seniai. Rebeka jautėsi taip, 
tarsi privalėtų nušluoti Koul Kryką nuo žemės paviršiaus. Bet kai ko 
aš nesupratau: ji galvojo, kad bus žmonių, kurie negalės pabėgti nuo 
ugnies, o gaisrininkai negalės patekti į miestelį, kad užgesintų ugnį. 

Atsitokėjusi nusvirduliavau iki kėdės hole, o po akimirkos pasi- 
rodė Fordas — kaip visada, kai jo man labiausiai reikia. 

Nunešęs mane į svetainę, jis paprašė papasakoti apie viziją. Aš 
jaučiausi tokia priblokšta, kad iš pradžių nepastebėjau kitų žmonių. 
Atrodė, kad buvome tik dviese: Fordas ir aš. 

Kažkuriuo momentu į mano pasakojimą įsikišo Noblis, tada 
Tudlis ir Tesa; jie tvirtino man, kad Raselas Danas neegzistuoja ir kad 


277 


Jude Deveraux 


aš kalbėjausi su vaiduokliu. Tik jie nesakė, kad Raselas vaiduoklis. Pa- 
sak jų, tai velnias. Ne, atsiprašau. Šėtonas. Tas, kuris beveik toks pat 
galingas kaip Dievas. Tas šėtonas. 

Buvo keista ir juokinga klausytis. Jei jie nori išskirti mane su Ra- 
selu, galėjo sugalvoti ką nors paprastesnio, ne tokio dramatiško. Galėjo 
pasakyti, kad jis gėjus. Ar kad turi tamsią praeitį — Fordo šeima apie 
tai žinotų. Bet ne, išrėžė, jog aš susitikinėju su velniu. 

Taip. Gerai. Kodėl, po galais, kažkas norėtų gaišti laiką dėl sekre- 
torės (virėjos, fotografės mėgėjos)? Ko velnias galėtų norėti iš manęs? 
Negi jam per maža to, kas vyksta pasaulyje? 

Visa tai atrodė taip absurdiška, kad nebeištvėrusi griebiau ma- 
šinos raktelius ir išvažiavau. Nemanau, kad norėjau išvažiuoti visam 
laikui, bet man reikėjo truputį pabūti vienai kuo toliau nuo Njukom- 
bų — įskaitant Tesą ir jos istoriją apie velnią, nekenčiantį Koul Kryko. 

Kita vertus, esu tikra, kad giliai mano širdyje glūdėjo troškimas 
įsitikinti. Ištisas savaites mudu su Fordu svarstėme galimybę, kad esu 
susijusi su tuo, kas atsitiko tai moteriai. Bet neturėjome tvirtų įrody- 
mų. Pamažu, it tylomis susitarę, mes pamiršome, ko iš tiesų atvažia- 
vome į Koul Kryką. O kodėl gi ne? Jis vėl rašo, o aš, Dievas mato, esu 
laiminga, nes turiu savo fotografijos studiją. Tai kam vaikytis kažko, 
kas, rodos, skiria mus nuo kitų miestelio gyventojų? 

Vienintelė problema, regis, yra Raselas Danas. Ir, žinoma, pen- 
kiasdešimties mylių riba. Argi tai ne absurdiška? 

Griebdama raktelius, norėjau įrodyti jiems, nors sąmoningai apie 
tai negalvojau, kad viskas, ką sakė Tesa, yra tik vaikiškas prasimany- 
mas. Įsėdusi į automobilį, nuspaudžiau mygtuką, kad būtų pradėtos 
skaičiuoti mylios. Lėkiau į pietus greita Fordo mašina taip susijaudi- 
nusi, kad tiesinau visus posūkius. Dukart turėjau sumažinti greitį, kad 
neatsitrenkčiau į priešais išnyrančias mašinas. Jei užsimuščiau, visi 
kalbėtų, kad tai velnio darbas. 

Pažiūrėjau į matuoklį: keturiasdešimt aštuonios, keturiasdešimt 
devynios. Kai jis persivertė į penkiasdešimt, šyptelėjau. Idiotai! Kaip 
galėjo išgalvoti tokį dalyką? Kaip galėjo... 

Pasibaigus penkiasdešimtajai myliai, variklis užgeso. Raudona 
benzino lemputė nedegė. Jokių įspėjimų apie galimus šios brangios 
mašinos gedimus. Tiesiog sustojo. Ir nebeužsivedė, nors ir kiek kartų 
bandžiau. 

Tai tik sutapimas, pasakiau sau, lipdama lauk. Nė neketinau pasi- 
duoti. Apsidžiaugiau, kad nepamiršau savo mobiliojo — bet telefonas 
neveikė. Ekranas rodė, jog ryšys yra, tačiau surinkus numerį, stodavo 
tyla. Negalėjau paskambinti nei į policiją, nei į automobilių servisą. 
Rinkau iš eilės visus numerius, tačiau nė vienu negalėjau prisiskam- 
binti. 

Pagaliau paskambinau Fordui, ir jis atsiliepė. Jiedu su Nobliu at- 
lėkė greičiau nei aš, vadinasi, jie išlygino visus posūkius. 

Kai pamačiau Fordą, vos susilaikiau nepribėgusi ir neapsikabinu- 
si. Žinoma, tai, kad automobilis užgeso būtent ties penkiasdešimtąja 
mylia, tik sutapimas, tačiau man buvo nejauku. 

Fordas, rodės, suprato, kaip jaučiuosi, nes visą laiką tylėjo, ir aš 
galėjau galvoti. Nors gal jis irgi norėjo pamąstyti. 

Kai grįžome, Fordas įvarė mašiną į kiemą, išjungė variklį ir mes 
kurį laiką sėdėjome tylėdami. 

Staiga jis prisitraukė mano galvą ir stipriai pabučiavo. 

— Kad ir kas atsitiktų, Džeke Maksvel, — tarė jis, — žinok, kad aš 
visada tave palaikysiu. 

Tai pasakęs, jis išlipo ir nuėjo į namą. 

Aš giliai iškvėpiau — ir tuoj apsidairiau, ar niekas negirdėjo. 
Kas mums, moterims, negerai, kad taip suskystame nuo vyrų prisi- 
lietimų? 

Išlipau, užtrenkiau dureles ir stabtelėjau, žiūrėdama į gražų namą. 
Jei patekčiau į spąstus — aišku, tai nesąmonė, — šis miestelis ir šis na- 
mas su jo šeimininku būtų ne pati blogiausia vieta. 

Eidama laiptų link, jaučiausi daug geriau nei tada, kai išvažiavau. 


Devynioliktas skyrius 


Fordas 


Nemanau, kad gyvenimas paruošia žmogų susitikimui su velniu. 
Ar bent jau buvimui šalia jo. 

Grįždamas su Džeke į Koul Kryką galvojau, kaip būtų gera pasi- 
slėpti savo kambaryje ir atsiriboti nuo to, kas vyksta. Niekas negali su- 
prasti, ką jaučia rašytojas, kai jis sumąsto puikią idėją romanui, o tada 
įsikiša pasaulis ir sutrukdo rašyti. Atrodo, Eudora Velti pasakė kažką 
tai dabar žmonės ateis manęs aplankyti, — tada esi tikras rašytojas“. 

Bet žinote, kas keista? Pirmą kartą po daugelio metų aš negalvo- 
jau apie Pat. Negalvojau, kad, jei ji būtų gyva, šito nebūtų atsitikę. 

Taip, geriau būčiau nepradėjęs viso šito reikalo su istorija apie 
velnią, bet tikrai nesigailiu sutikęs Džekę. Ir nesigailiu persikėlęs į 
Koul Kryką. Žinoma, namas girgžda ir jam reikia nuolatinės priežiū- 
ros, bet manęs tai nebeerzina. Džekė pakeitė beveik visus taPatus, tad 
nebėra jokių bjaurasčių, kybančių virš manęs. Man netgi pradėjo pa- 
tikti mažosios verandos. Tai, ką ji nuveikė sode, tiesiog fantastiška ir... 

Ji padėjo man susitaikyti su šeima. Gal aš ir niekada nejausiu 
jiems to, ką jaučiau Pat šeimai, tačiau Džekei padedant mes vėl tapome 
šeima. 

Žodžiu, pirmą kartą po ilgų metų jaučiausi laimingas. Be to, tikė- 
jausi, kad mudu su Džeke kada nors tikrai įgyvendinsime mano fan- 

vyrų — manęs ir to kito, bet aš taip nemanau. Nebemačiau jos sėdint 
prie telefono ir laukiant Raselo Dano skambučio, o po jų pirmojo susi- 
tikimo, kai ji leido man suprasti, kad nori jo, daugiau taip nebekalbėjo. 
O kai per vakarėlį išslinko pasimatyti su juo, grįžo labiau susierzinusi 
nei patenkinta. Tikrai nepriminė moters, ką tik pasimačiusios su savo 
gyvenimo meile. Gal esu per didelis egoistas, bet pradedu manyti, kad 
ji rodė susidomėjimą Raselu Danu tik tam, kad sukeltų mano pavydą. 

Žinoma, tokią išvadą padariau dar nežinodamas, kad tas vyras 
nematomas ir yra velnias. 

Kaip man norėjosi paklausinėti Džekę! Norėjau, kad ji detaliai 
apibūdintų jo išvaizdą. Kad pakartotų kiekvieną jo žodį. Knaisiojausi 
po savo atmintį, bandydamas prisiminti, ką ji yra man pasakojusi apie 
jį. Jis turėjo krepšį, pilną įvairiausių daiktų; Džekė sakė, kad jis atrodė 
kaip koks magas. Jis privertė veikti miške spausdintuvą, kuris maitina- 
mas ne baterijomis. Ar jis jį pirko? Įdomu, kokias kreditines korteles 
naudoja velnias? O gal moka grynaisiais? Gal jis sumokėjo auksu. O 
gal dublonais. 

Liaukis mąstęs kaip rašytojas, subariau save, ir pradėk galvoti 
kaip... Kaip kas? Vaiduoklių medžiotojas? Antgamtinių galių tyrinėto- 
jas? Velnio persekiotojas? 

Pažvelgiau į Džekę. Ji buvo ganėtinai sukrėsta viso šito, ir aš žino- 
jau, kad vienintelis būdas viską užbaigti — sužinoti tiesą. Mes turime 
išsiaiškinti, kas atsitiko 1979-aisiais — gal tada galėtume panaikinti 
užkeikimą. Bet ar galėtume? Ar galima panaikinti užkeikimą? 

O dar toji Džekės vizija, kurioje Rebeka sudegina miestelį. Kada 
ji užžiebs pirmą degtuką? Kur? 

Kai grįžome namo, mano galvoje jau brendo planas. Pabandžiau 
padrąsinti Džekę, nes ji atrodė tokia nelaiminga kaip apleistas šunytis, 
tada nubėgau į namą ieškoti Noblio pagalbos. Mudu gerokai ir garsiai 
pasiginčijome, nes jis šiurpo vien pagalvojęs apie tai. Noblis būtų mie- 
liau susirėmęs su dvylika medkirčių, tačiau mintis apie antgamtinės 
jėgas jam kėlė siaubą. 

Teko jį įtikinti neatremiamais faktais. Jei jis nori likti Koul Kryke, 
tai kaip ruošiasi gyventi, kai aplinkui laksto velnias ir skatina žmones 
padeginėti? Kai ir tai nepadėjo, garsiai pasvarsčiau, ar tik ne Elė bus 


281 


Jude Deveraux 


ta, kurią velnias bučiuos kitą kartą? Mintis, kad bet koks vyras, netgi 
velnias galėtų liesti „jo“ moterį, privertė Noblį pasišiaušti. 

Paskambinau Desei ir pasiteiravau, ar ji žino, kur šiuo metu yra 
Rebeka. Desė atsakė, kad Rebeka jau antra diena nepasirodė darbe, 
tačiau tai nėra neįprasta, nes ji dažnai lieka namuose ir geria. Vis dėlto 
Desė jau dukart buvo nuėjusi pas ją į namus, tačiau nieko nerado. Ne- 
rado niekur, kur ieškojo. 

— Šį kartą man neramu. 

Prisiminiau nuotrauką Desės studijoje — dvi mokyklos drauges. 
Jos senos draugės ir, tikiuosi, dar ilgai draugaus. 

Paklausiau Desę, kas miestelyje žino daugiausia apie velnio pra- 
keiksmą. 

Stojo ilga tyla; pasakiau Desei, kad neturiu laiko Žaisti žaidimus. 
Man reikia žinoti dabar! 

— Panelė Esė Li, — pasigirdo atsakymas. Taip ir turėjau numa- 
nyti. 

Padėjęs ragelį, liepiau Nobliui atsivesti Tesą ir išklausinėti Džekę 
apie jos viziją — ypač tai, kas galėtų padėti nustatyti laiką ir vietą. 
Davęs nurodymus, aš pasikviečiau tėtį ir mudu išėjome aplankyti pa- 
nelės Esės Li. 

Jos namas buvo dailus angliško stiliaus kotedžas, primenantis 
šokolado dėžutę. Matyt, tai jos idėja. Šiaudinis stogas — kas Valstijo- 
se naudotų šiaudus? — ir vijokliai aplink jį. Sienos buvo balto tinko. 
Namą supo akras žemės su daržovėmis ir gėlėmis. 

Mes žingsniavome siauru, akmenimis grįstu takeliu, apaugusiu 
samanomis, lydimi aplink skraidančių gėlių žiedlapių. Laukdamas, 
kol atsidarys durys (vietoj skambučio kabėjo žalvarinė moters ranka), 
pažvelgiau į tėvą šio namo ir sodo fone. Jis puikiai derinosi prie ap- 
linkos. 

Pagautas impulso, pasilenkiau ir pabučiavau tėvą į kaktą. Nujau- 
čiau, kad netrukus jis persikels iš mano namų į šiuos. 

Panelė Esė Li atidarė duris. Kol jiedu su mano tėvu sustingę 
spoksojo vienas į kitą, aš žiūrėjau į ją. Jos kasdieniniai drabužiai labai 
derėjo prie namo. Ji vilkėjo medvilninę suknelę — keturiasdešimtųjų 
mada — ir avėjo raudonomis aukštakulnėmis šlePatėmis su marabu 
plunksnomis. Penkiasdešimtųjų mados klyksmas. 

Nieko neklausdama, panelė Esė Li pravėrė duris plačiau, ir mes 
įėjome vidun. 

Geriau apsižvalgius, buvo galima suprasti, jog kažkada tai buvo 
paprasta miško trobelė, bet panelė Esė Li perdarė ją pagal anglišką 
kotedžo stilių. Sienos buvo tinkuotos, lubos — rąstinės ir gudriai nu- 
dažytos, kad atrodytų senovinės, o baldai — patogūs, užtiesti įvairių 
raštų audeklais, kurie tarpusavyje puikiai derėjo. 

Taip, pamaniau, mano tėvui čia patiktų. Tiesą sakant, jis atrodytų 
kaip tobulas priedas prie namo. Tarsi panelė Esė Li būtų nutarusi, kad 
jai trūksta juokingai atrodančio žmogučio, ir užsisakiusi jį internetu. 
Arba pasikvietusi jį, pasitelkusi į pagalbą magiją. Taip pagalvojęs, pri- 
siminiau, ko mes čia atėjome. 

Bet, nespėjus man prasižioti, prakalbo mano tėvas. 

— Džekė kalbasi su velniu, — tarė jis. 

Panelė Esė Li klausiamai pažvelgė į mane, ir aš linktelėjau. 

— Minutėlę, aš tik persirengsiu, — pasakė ji. — Nėra kada gaišti. 

Netrukus ji sugrįžo vilkėdama 1930-ųjų kostiumėliu, avėdama 
juodais tvirtais bateliais. Man labai knietėjo paklausti, ar ji irgi negali 
išvykti toliau nei penkiasdešimt mylių nuo Koul Kryko. 

Taip pat norėjau pasiteirauti apie žmones, žuvusius keistomis ap- 
linkybėmis — vienaip ar kitaip sutraiškytus. 

Bet nebuvo laiko. Kas žino, gal Rebeka jau žiebė degtuką. 

Įsukęs į savo kiemą, kreipiausi į panelę Esę Li: 

— Džekės vardas — Džeklein. 

Ji apstulbo, o kitą sekundę apsipylė ašaromis. Aš taip nustebau, 
kad net suakmenėjau. 

Mano tėtis iššoko iš mašinos, atidarė dureles ir apkabino panelę 
Esę Li. Ir pradėjo rėkti ant manęs. Pasak jo, aš turiu tikrą talentą pra- 
virkdyti moteris. O jei būti protingam reiškia daryti moteris nelaimin- 
gas, tada jis džiaugiasi, kad yra kvailas. 

Tėtis kažką sakė ir daugiau, bet aš neturėjau kada klausytis. Nu- 
bėgau į namą, lydimas jo balso. Neturėjau laiko sustoti ir pagalvoti, 
kodėl aš ar kas kitas troško turėti šeimą. 

Džekė sėdėjo virtuvėje ir valgė šokoladinį pyragą. Iš keptuvės. Su 
pirštais. Stalas buvo nukrautas tuščiais pakeliais, buteliais ir dėžutėmis: 
nuo ledų, sausainių, vyšnių sirupo. Visur akis badė žodis „šokoladas“. 

— Sveikas, — linksmai pasisveikino ji labai energingai. 


283 


Jude Deveraux 


Jei būčiau turėjęs švirkštą su raminamaisiais, tikrai būčiau jai jų 
suleidęs. 

Nieko nesakydamas, atsargiai paėmiau iš jos beveik tuščią lėkštę. 

— Mmmm, — sumurmėjo ji, laižydama nuo pirštų šokoladą ir 
siekdama lėkštės. 

Sugriebiau ją už alkūnės ir beveik tempte nutempiau į svetainę, 
kur tikėjausi rasti jau apsiraminusią panelę Esę Li. Pakeliui Džekė nu- 
sitvėrė dėžutę su šokoladinėmis spurgomis. 

Panelė Esė Li sėdėjo padėjusi galvą mano tėvui ant Paties. Turint 
omeny, kad ji buvo visa galva aukštesnė ir perpus plonesnė, tai buvo 
keistas vaizdas. 

Džekė klestelėjo ant sofos ir įniko žiaumoti spurgą. 

Kai panelė Esė Li pakėlė galvą ir pamatė Džekę, persėdo ant kė- 
dės priešais ją. 

— Ir kaip aš nepastebėjau, — prašneko ji. — Turėjau pastebėti 
panašumą. Žinai, tu labai panaši į savo tėvą. 

— Ačiū, — gyvai atsiliepė Džekė, plačiai išsišiepdama pilna mais- 
to burna. 

Atėmiau iš jos dėžutę ir pagraibiau joje, ieškodamas spurgų, ta- 
čiau ji buvo jau visas suvalgiusi. 

Visiškai ne vietoje ir ne laiku pagalvojau: kad mane kur, jei gy- 
vensiu su moterimi, su kuria reikės muštis dėl spurgų!! Šitą reikalą 
reikia būtinai sutvarkyti. 

— Orchidėjos, — tarė panelė Esė Li. — Ar tu jį sutikai ten, kur 
auga laukinės orchidėjos? 

— Taip, — vėl išsišiepė Džekė, žiūrėdama į mane. — Matei rožių 
nuotraukas? Ten buvo ir orchidėjų. 

— Taip, mačiau. — Man nepatiko Džekės žvalumas. Geriau jau 
ji verktų. Tada prisiminiau. Kodėl panelė Esė Li apsipylė ašaromis, kai 
pasakiau jai visą Džekės vardą? 

— Galite eiti? — paklausė panelė Esė Li, nužvelgdama mane nuo 
galvos iki kojų. 

Gal ir nesu velniškai lieknas, bet eiti tikrai galiu. 

Po valandos pasigailėjau, kad nebuvo laiko stabtelėti ir nusipirk- 
ti džipą. Panelė Esė Li, Džekė ir mano tėvas lėkė it akis išdegę senu 
akmenuotu taku, apaugusiu augalais, kurie, mano nuomone, buvo 
nuodingi. 

Džekė, gaujos vedlys, skriejo devyniasdešimties mylių per valan- 
dą greičiu, tarškėdama apie mūsų iškylą — pasak jos, aš nesiliaudamas 
skundžiausi dėl voratinklių. Norėjau apginti savo garbę, tačiau buvau 
per daug užsiėmęs savo gyvybės gelbėjimu nuo šakų, pavienių akme- 
nų ir grėsmingai atrodančių vabzdžių. 

Kartais panelė Esė Li paklausdavo Džekę apie jos tėvą ir ką ji 
prisimenanti apie motiną. Džekė atsakinėjo taip nerūpestingai, kad 
pasigailėjau, jog neturiu tablečių, kurios ją išjungtų. Jos atvejis yra įro- 
dymas, jog niekas pasaulyje neturėtų atsisakyti cukraus. Organizmas 
turi jį toleruoti, kad gavęs jo nepatirtų tokio insulininio šoko ir nepra- 
dėtų elgtis kaip žaisliukas su sugedusia spyruokle. 

Galiausiai pasiekėme laukymę. Tai buvo kraupi vieta. Po tankių 
medžių siena stovėjo sutrešęs suolas ir apgriuvusi tvora netoliese. Au- 
galų buvo nedaug, tarsi čia būtų negera Žemė. Gal dėl radiacijos. Tam- 
sių ir aukštų medžių apsuptyje buvo šalta ir niūru, bet kai pakėliau 
galvą, danguje neišvydau nė debesėlio. Už savęs mačiau saulės šviesą, 
tačiau šios vietos, nors ir atviros, ji nepasiekė. 

Blogiausia, kad čia kažkodėl buvo nejauku. Kaip kokiame miš- 
ke, kur pasiklydo Joniukas su Grytute. Tokius miškus rodo per siau- 
bo filmus. Apsidairiau, beveik tikėdamasis pamatyti didelius pilkus 
paukščius su ilgais nagais, tykančius nuo medžių. 

Panelė Esė Li, mano drąsusis tėvas ir Džekė nuėjo į apleistos aikš- 
telės vidurį. Aš pasilikau ant tako. Čia buvo šviesu ir erdvu. 

— Ką matai, mieloji? — švelniai paklausė panelė Esė Li. Džekė 
laikėsi įsitvėrusi mano tėvo rankos. 

Džekė apsisuko aplinkui kaip Pelenė, vilkinti puošnią suknelę. 

— Čia nuostabu, — tarė ji. — Tai gražiausia vieta, kokią kada 
nors esu mačiusi. Tos rožės... — Ji užsimerkė ir įkvėpė. — Užuodi? 

— Kodėl tau jų neprisiskynus? — pasiūlė panelė Esė Li. Ji kalbėjo 
su Džeke kaip psichiatras su išprotėjusiu pacientu. 

— O taip, — džiaugsmingai atsiliepė Džekė. Ji nubėgo prie su- 
trūnijusios tvoros ir ėmė skinti vystančius vijoklius. Prisiskynusi pilną 
glėbį, ji panėrė veidą į tą šlykštynę. — Jos dieviškos, — pasakė ji. — Dar 
nesu uosčiusi tokių kvapnių rožių. 

Vaikystėje mes su Nobliu prigaudydavome vabalų, sumesdavome 
juos į stiklainį ir užsukdavome dangtelį. Po kelių dienų iš jų likdavo tik 
juoda masė. Ši vieta dvokė panašiai kaip tas vabalų skystis. 

— Kas ant žemės? — klausinėjo panelė Esė Li; pamačiau, kaip 
mano tėvas žengtelėjo arčiau jos. Jis irgi jautėsi nejaukiai. 

— Orchidėjos, — atsiliepė Džekė. — Laukinės orchidėjos. „Da- 
mos bateliai". Jų čia pilna. O! Gaila, kad neturiu fotoaparato. 

— O kada žydi „damos bateliai"? 

— Birželį. — Džekė giedrai šypsojosi, spausdama prie krūtinės 
„rožes“ 

— O koks dabar mėnuo? 

— Rugpjūtis, — atsakė Džekė, tada pakėlė galvą nuo vijoklių. — 
Rugpjūtis, — tyliai pakartojo. 

Labai norėčiau pasakyti, kad truputis logikos privertė Džekę atsi- 
kvošėti, bet taip neatsitiko. Ji lėtai nuėjo prie seno suolo ir atsargiai it 
brangų daiktą padėjo vijoklius. 

Panelė Esė Li, lydima mano tėvo, priėjo prie suolo ir uždėjo ran- 
ką Džekei ant Paties. Ji linktelėjo galvą į tankius kaip siena medžius 
už suolo. 

— Ten gyvena tavo senelė. Ji jau seniai tavęs laukia. — Panelė Esė 
Li nusišypsojo Džekei. — Kai vaikystėje žaidei šiame sode, jis atrodė 
taip, kokį jį dabar matai. 

Pastebėjau, kad panelė Esė Li stipriau suspaudė Džekės Patį. 

— Tikiuosi, galėsi mums atleisti. 

Žodžiai, rodos, užstrigo jai gerklėje, ir ji labai susijaudinusi puolė 
mano tėvui į glėbį. 

Džekė pažiūrėjo į kalvą ir, regis, kurį laiką svarstė, ar nori pama- 
tyti savo naujai atrastą senelę, ar ne. 

Asmeniškai man norėjosi kuo greičiau dingti iš čia. Jei Džekė vie- 
toj vystančių žolių mato rožes, tai kokia jai pasirodys senelė? Ragana iš 
pasakos? O gal ji velnio tarnaitė? Ar ji bent gyva? 

Klausiamai pažvelgiau į panelę Esę Li. 

— Aš negaliu eiti, — tyliai tarė ji. — Džeklein turi eiti viena. 

Viena, pagalvojau ir pažiūrėjau į Džekę. Ji, regis, apsisprendė, nes 
žingtelėjo medžių link. 

Kur gi ne, viena! Dar ko! 

Jai žengus trečią žingsnį, atsidūriau šalia. Paėmiau ją už rankos, 
persižegnojau — nors aš ir ne katalikas — ir mes kartu patraukėme į 
kalvą. 

"Džekė 


Žinau, jie visi galvojo, kad aš prie beprotybės ribos. Man niekada 
anksčiau tokia mintis nebuvo šovusi į galvą, bet iš tikrųjų žmogus yra 
toks, kaip su juo elgiamasi. Per pastarąsias dvidešimt keturias valandas 
žmonės ėmė žiūrėti į mane taip, tarsi aš kraustyčiausi iš proto, tad ir 
pasijutau panašiai. 

Tai Fordas kaltas. Nuo pat pradžių jis elgėsi taip, tarsi mano vizi- 
jos būtų normalus dalykas, neva nieko čia baisaus. Jis išklausė mano 
pirmąjį sapną, o kai tai virto realybe, puolė veikti. Vėliau jis nieko ne- 
klausinėjo ir niekuo nesistebėjo, lyg taip ir turėjo būti. O antroji vizija 
buvo netgi smagi. 

Kai Fordas su Tudliu išėjo pas panelę Esę Li, Noblis ėmė spirginti 
mane iš visų pusių, kol ėmiau jaustis kaip kokia ragana ar šnipas. Po jo 
apklausos beveik tikėjausi išvysti laužą ir stulpą. Jis užsiminė, kad aš 
atvažiavau į Koul Kryką tam, kad sužinočiau visų nuodėmes ir jomis 
pasinaudočiau — kokiam suktam tikslui galėčiau panaudoti miestelio 
gyventojų paslaptis, taip ir nesupratau. 

Nežinau, kaip čia atsitiko, kad blogiuku tapau aš. Jei jau reikia ką 
nors apkaltinti, tai kodėl ne Fordą? Viskas prasidėjo nuo to, kad mane 
apmovė mano sužadėtinis, tad man labai reikėjo darbo, ir geriau, kad 
kitoje valstijoje. Aš tik priėmiau Fordo pasiūlymą ir išvažiavau su juo 
į Koul Kryką. Sutinku, gal jį suintrigavo mano istorija, bet jei ne jo di- 
džiulis smalsumas, ta istorija būtų nukeliavusi su manimi į kapus. Tai 

kodėl jie kaltina mane? Nes išvydau vieną kitą viziją? Aš ir dar pusė 
pasaulio. Ką, jie nežiūri televizoriaus? 

Tesa tokia pat bloga kaip ir Noblis. Ji garsiai beveik nekalbėjo, tik 
sušnabždėdavo kažką jam į ausį, ir tada Noblis imdavo kamuoti mane 
bjauriausiais klausimais. Netrukus lioviausi galvojusi apie Tesą kaip 
apie nekaltą vaiką ir pati pradėjau ją kamantinėti. Greitai paaiškėjo, 
kad ji beveik nieko nežino. Sužinojau, kad nusikaltime dalyvavo po 
vieną narį iš kiekvienos šeimos įkūrėjos, todėl dabar tų šeimų palikuo- 
nys negali išvykti iš miestelio. 

— Kaip panaikinti užkeikimą ir pabėgti iš čia? — paklausiau. 

Tesa patraukė pečiais. 

— Nežinau. Mama nesako. Tik sako, kad turiu išvykti, kol ji dar 
nenumirė. 

— Bet tada tu jos daugiau niekada nebepamatytum, — .pa- 
sakiau. — Nes jei grįžtum, o ji tuo metu numirtų, tu užstrigtum čia 
amžiams. 

Tesa atkišo smakrą, leisdama suprasti, jog nieko man nepasa- 
kos — arba kad nieko nebežino. 

Tarp klausimų Noblis pasiūlė man stiklą viskio — R patį pats 
gėrė, — visą laiką žvilgčiodamas į duris, tarsi svajotų pasprukti. Iš For- 
do knygų žinojau, kaip jo šeima bijo antgamtinių jėgų, todėl galėjau 
spėti, apie ką galvojo Noblis. 

Bijojo ar ne, tačiau nuo temos nenukrypo. Turėjau jam viską 
smulkiai papasakoti apie savo viziją su Rebeka, ypač kur tai turėtų 
įvykti. Bet aš nieko negalėjau prisiminti. Mačiau aukštą sausą žolę ir 
medinio pastato kampą. Nieko, ką galėčiau atpažinti. 

Tada Noblis nusprendė paskambinti Elei ir paprašyti ją pavežioti 
juos po miestelį — gal surasią Rebeką. Negalėjau susilaikyti nepami- 
nėjusi beveik tuščio viskio butelio. Pasakiau, kad Noblis dabar kaip 
žmogus-kompasas, galintis surasti bet kurį alkoholiką. 

Mano nuomone, tai buvo gana juokinga pastaba, bet Tesa išdavė 
mane ir pamokančiu balsu tarė: 

— Juk žinai, kas atsitiko paskutinei moteriai, kuri mylėjo velnią. 

Tada užrietusi nosį paėmė Noblį už rankos ir išsitempė jį iš kam- 
bario. 

Jiems išėjus, nutariau vaizdą, kuris iškilo man prieš akis po tokių 
„vaiko“ žodžių, nuskandinti alkoholyje. Bet paėmus butelį padvelkė 
toks kvapas, kad tik nusipurčiau ir nuėjau į virtuvę, tikėdamasi rasti 
chereso. 

Chereso nebuvo, todėl atsidariau šaldytuvą. Prieš atvykstant 
Nobliui, maisto reikalus. tvarkiau aš. Išskyrus Fordo kumpį, kalorin- 
giausias produktas jame būdavo indelis saldaus jogurto. 

Atvykus Nobliui ir Tudliui, praradau šaldytuvo turinio kontrolę. 
Todėl dabar ta balta dėžė buvo prikimšta saldžių ir riebių, riebių ir 
saldžių dalykų. Prieš juos net uogienė nublanko. Jau norėjau panieki- 
namai užtrenkti dureles, bet manyje tarsi kažkas užsikirto. Aš mačiau 
kuoktelėjusią ar net pusiau išprotėjusią, bauginančią būtybę. Moterys, 
reginčios vizijas, nesimaitina sveikai. Moterys, kurios regi vizijas, dėvi 
raudonus šalius, segi didelius apvalius auskarus ir valgo keptą maistą. 

Kai grįžo Fordas, jau buvau sudorojusi beveik visus saldumynus 
ir jaučiausi daug geriau. 

Tiesą sakant, jaučiausi taip gerai, kad sutikau eiti pasivaikščioti 
su panele Ese Li, Tudliu ir Fordu. Mes ėjome per vešlų Šiaurės Ka- 
rolinos mišką, kuriame sutikau Raselą, o ir diena buvo puiki — kaip 
tądien. Bet kiti spoksojo į mane kaip į pamišėlę. Ką gi, pamaniau, jei jie 
nemoka džiaugtis tuo, ką mato, tuo blogiau jiems. Ir visa tai tik todėl, 
kad šioje vietoje sutikau kitą vyrą. Jo požiūris į mane suteikė naują 
prasmę žodžiui „pavydas“. 

Porą kartų panelė Esė Li mane sutrikdė. Ji pastebėjo, kad būtent 
ši orchidėjų rūšis žydi birželį, o ne rugpjūtį. Tai mane šiek tiek su- 
glumino, tačiau paskui pagalvojau, kad pasaulyje vyksta keistesnių 
dalykų nei ne laiku žydinčios gėlės. Skiriasi aplinkos sąlygos. Jei birželį 
pasitaiko sniego pūgų, tai kodėl orchidėjos negali žydėti rugpjūtį? 

Antrą kartą sutrikau, kai ji pasakė, jog mano senelė gyva — ir jie 
visi, regis, tikėjosi, kad aš eisiu į tą tamsų mišką pasimatyti su ja. 

Prisipažįstu, sutrikdė — per švelniai pasakyta. Jie pervažiavo 
mane šiukšliavežiu, atsitraukė ir tada dar kartą pervažiavo. 

„Minutėlę, — norėjau pasakyti. — Argi pirmiausia neturėčiau 
gauti kokios nors informacijos prieš puldama pas „senelę“? Gal reikė- 
tų palaukti, kol išsiaiškinsime, kas iš tikrųjų aš esu". Kai ką nujaučiau, 

bet nebuvau tikra. Tačiau panelė Esė Li, rodės, žinojo, o kai pažiūrėjau 
į Fordą, panašu, kad jis irgi žinojo. Tik Tudlis ir aš atrodėme apstulbę. 

Slegiama minties, jog turėsiu eiti į tą mišką, vos nepasiūliau For- 
dui važiuoti kur nors pavalgyti spurgų ir pasikalbėti apie tai. Kažkas 
sakė, kad yra spurgų su vyšnių džemu. Aš visuomet buvau abejinga 
vyšnioms. 

Žvelgiau į tamsų, tankų ir grėsmingą mišką, žinodama, kad visi 
laukia, jog eičiau pas senelę. Bet mano kojos tarsi įaugo į žemę. Pakili 
nuotaika nuo cukraus išsisklaidė, ir aš, kaip narkomanė, norėjau, kad ji 
grįžtų. Atsisukau į Fordą. Jis supras, kad aš nenoriu to daryti. 

Bet Fordas žiūrėjo į mane, nutaisęs didvyrio veidą. Tokią jo veido 
išraišką mačiau tą dieną, kai jis iššoko iš automobilio gelbėti vaikų. 
Mačiau ir tada, kai gelbėjo mane nuo hipotermijos, man išvydus ant- 
rąją viziją. Ir tada, kai nešė mane į svetainę po trečiosios. 

Kodėl, na kodėl turėjau susidėti su vieninteliu rašytoju šioje že- 
mėje, kuris yra toks ištikimas, užkietėjęs herojus? Negi šiuolaikiniai 
rašytojai negali vien stebėti ir nieko nedaryti? Hemingvėjai jau seniai 
išmirė. Dabar perkamiausių knygų autoriai treniruoja Mažąsias lygas. 
Nelaksto su buliais. Jie rašo knygas. 

Nusigręžiau nuo Fordo ir įsistebeilijau į juodą medžių uždangą. 
Jei tai ištversiu ir Fordas parašys knygą apie mūsų išgyvenimus, turės 
pavadinti ją Neapsisprendžianti herojė. Nenori pasilikti, bet nenori ir 
eiti. 

Giliai įkvėpiau, užgniaužiau norą paklausti Fordą, ar jis neturįs 
saldainio, ir žengiau į priekį. 

Nenustebau, kai šalia atsidūrė Fordas, paėmė mane už rankos ir 
žengė kartu. 

Daug. ką norėjau pasakyti, maldauti jį, kad neleistų man šito da- 
ryti, tačiau, užuot ką nors pasakiusi, teištariau: 

— Jei parašysi apie tai knygą, noriu penkiasdešimties procentų. 

Fordas sukikeno, bet aš nežiūrėjau į jį. Miškas, rodės, dar labiau 
patamsėjo, o tyla vedė iš proto. Jokio garso — vabalo ar paukščio. 

Laikiausi įsikibusi Fordui į ranką ir žvelgiau tiesiai prieš save. 

-— Tu galėtum parašyti knygą, o aš iliustruočiau fotografijo- 
mis, — pasakiau. — Arba tu galėtum parašyti apie savo tėtį ir Tesą. — Gal 
žodžiai padės išblaškyti baimę. 

— Aha, gera mintis, — atsiliepė jis, neužkibdamas ant kabliuko ir 
neišsiduodamas, kad jau parašė apie juos. 

Į mus žvelgė aklina tamsa: juoda siena buvo tokia gili, kad atro- 
dė materiali. Drąsos skyrelyje man sekėsi neblogai, tačiau tas juodas 
aksomas, supantis mus, slėgė. Gal reikėtų permąstyti savo gyvenimo 
tikslus? Gal galėčiau gyventi Koul Kryke ir važinėti penkiasdešimties 
mylių spinduliu? Man čia patinka. Aš... 

— Gailiuosi, kad neatvažiavau visureigiu, — tarė Fordas, ir pirmą 
kartą nuo mūsų kelionės pradžios aš pažiūrėjau į jį. 

— Sėkmės, vaike, — palinkėjo jis, pabučiavo man į kaktą ir mes 
pažvelgėme į tamsos sieną. 

Po minutėlės mes jau bėgome tiesiai į tuštumą. 


Dvidešimt pirmas skyrius 


Fordas 


Viskas baigta. 

Gal ir ne visiškai, bet pakankamai, kad galėtume gyventi toliau ir 
užbaigti istoriją su velniu. Dar nenusprendžiau, ar rašysiu apie tai, kas 
atsitiko. Reikės pasitarti su Džeke. 

Mes jau namuose; užnešiau Džekę į viršų ir paguldžiau. Labai 
norėjau nurengti ją ir susiraityti šalia, kol miegos, o kai pabus, tegul 
atsitinka tai, kas turi atsitikti. 

Bet nepadariau to. Nutraukiau tik batus ir džinsus, o kitus drabu- 
žius palikau; tada atsisėdau šalia ir kurį laiką žiūrėjau į ją. Buvo sunki 
diena, ir Džekė miegojo kaip kūdikis. 

Pagalvojus apie tai, mano kūnu perbėgo malonūs virpuliai. Vai- 
kai. Būdamas su Pat, negalvojau apie vaikus. Bet sutikęs Tesą dažnai 
pasvarstydavau: kas, jei?.. Kas, jei su Pat būtume turėję vaikų? Kokie 
jie būtų? Kieno talentus būtų paveldėję? Mechaninius sugebėjimus? 
Ar vaikas turėtų gabumų rašyti? 

Tokios ir panašios mintys sukosi mano galvoje — supratau, jog 
žaidžiau su mintimi, kad galbūt Džekė galėtų tapti mana ir tada mes... 

Liaukis, subariau save. Pagyvensime — pamatysime. 

Vakar vakare, prasibrovę pro tuos medžius, atsidūrėme ant žvyr- 
kelio ir kitoje jo pusėje pamatėme mažą apleistą namelį. Minutėlę sto- 
vėjome ir tylėdami žiūrėjome vienas į kitą. Keliukas ir namas atrodė 
tokie paprasti, pasiekiami mašina. 

Aš atsigręžiau į niūrų ir tylų mišką. 

— Tai kodėl, velniai griebtų, mes turėjome tai daryti? — iškošiau 
pro dantis. 

Džekė atrodė sutrikusi kaip ir aš. 

— Trumpesnis kelias per pragarą? — tarstelėjo ji, ir aš šyptelėjau. 

Nepaleisdamas jos rankos, žengiau, norėdamas pereiti per kelią, 
bet Džekė liko stovėti. Aš klausiamai sužiurau į ją. 

— Ką tu ten matei? — paklausė ji. — Ten, kur aš sutikau... jį? 

Kol mes lėtai ėjome per kelią, apibūdinau tą vietą, nepraleisda- 
mas jokių smulkmenų. 

Džekė nieko nepasakė, tik linktelėjo. Manau, kad ją kankino ta 
pati mintis kaip ir mane: kodėl? Nesilioviau klausinėjęs savęs. Kodėl 
velnias pasirinko Koul Kryką? Kodėl Amarisą? Kodėl Džekę? 

Kai sustojome prie mažo namelio durų, pajutau, kaip virpa 
Džekės kūnas. Suspaudžiau jos ranką ir pasibeldžiau. Duris atidarė 
stambi moteris balta slaugės uniforma. O viduje, lovoje, sėdėjo Džekės 
senelė. 

Merė Hatalena Koul buvo maždaug aštuoniasdešimties; ji atrodė 
taip, tarsi jau seniai lauktų mirties. Pavandenijusiose žydrose akyse 
atsispindėjo vienišumas, skausmas ir ilgesys. Ji, regis, iš karto atpažino 
Džekę, nes ištiesė rankas ir pravirko. 

Stebėdamas jas apsikabinusias — Džekė nerodė jokio nenoro 
ar drovumo, — negalėjau įsivaizduoti, kaip reikėtų jaustis, neturint 
nė vieno giminaičio. Aš jų turėjau tiek daug, kad mielai sėsdavau į 
artimiausią lėktuvą, trokšdamas dingti nuo jų kuo toliau. Bet Džekė 
beveik visą gyvenimą turėjo tik tėvą, ir daugiau nieko. 

Rodės, kad nei ponia Koul, nei Džekė nenorėjo kalbėtis apie 
velnią ar apie miestelio žmonių nužudytą Amarisą. Žinojau, kad ši 
moteris nedalyvavo žmogžudystėje, kitaip jau seniai būtų negyva. Ir, 
kadangi buvo Koul pagal vyrą, tikriausiai galėjo bet kada išvažiuoti iš 
Koul Kryko. 

Jos tik norėjo pabūti viena šalia kitos ir pasikalbėti apie jų ben- 
drus protėvius. Ponia Koul turėjo visą krūvą albumų, o Džekė norėjo 
pamatyti visas nuotraukas. 

Aš peržiūrėjau datas ant albumų nugarėlių, išsirinkęs vieną 
ėmiau versti lapus, kol radau mane dominančios moters nuotrauką. 

— Kas ji? — paklausiau. 

Ponia Koul įdėmiai pažvelgė į mane, ir aš paraudau. Gal ji ir sena, 
bet jos protas tikrai šviesus. Akivaizdu, kad ji žinojo, jog aš Žinau... 

Džekė paėmė iš manęs nuotrauką. Buvau tikras, kad ji irgi žinojo, 
kas toji moteris, ir, deja, mačiau, kaip stengėsi neprisiminti to, ką matė. 

Mane smaugė galybė klausimų, bet negalėjau prisiversti ištarti jų 
garsiai. Džekė turbūt manė turinti marias laiko, tačiau, sprendžiant iš 
senelės išvaizdos ir įrengimų šalia jos lovos, laiko buvo likę nedaug. 

„Ar tai tiesa?" — norėjau paklausti. Ar Amarisa matė velnią? Ar 
Džekė irgi jį matė? Kodėl velnias išsirinko tą moterį? Kas nužudė visus 
tuos žmones, dalyvavusius egzekucijoje? 

Pažiūrėjęs pro langą pamačiau, kad namą, kaip ir mišką, juosia 
tamsa. Mano vaizduotė įsisiūbavo. Ar velnias apjuosė šį namą apsau- 
giniu lanku? Gal tai namas-vaiduoklis, egzistuojantis tam tikru metu 
tam tikrą laiką? 

Kad apsiraminčiau, nuėjau į svetainę ir paskambinau mobiliuoju 
telefonu Nobliui. Kai jis pasakė, kad jie suradę Rebeką bare anksčiau 
nei ji pradėjo padeginėti, aš sukalbėjau padėkos maldelę. Atrodo, kad 
Elė net nieko neklausinėjo, nes jau buvo ieškojusi Rebekos anksčiau. 

Sugrįžau į miegamąjį ir pranešiau Džekei geras naujienas. Ji ir jos 
senelė mandagiai išklausė, tačiau neparodė didelio susidomėjimo. Jos 
kalbėjosi apie parduotuvę, kuriai vadovavo Džekės tėvas. 

— Kaip mums panaikinti užkeikimą? — išdrožiau tiesiai šviesiai, 
ir abi moterys nuščiuvusios sužiuro į mane. 

— Maniau, kad Esė jus pamokys, — pasakė ponia Koul. Ji nu- 
sišypsojo, žiūrėdama į anūkę, bet jos akyse slypėjo viso pasaulio 
skausmas. Koridoriuje buvau pastebėjęs vežimėlį — tiesa, juk laik- 
raštyje rašė, kad ji buvo automobilyje, kai dukra pateko į avariją. Ir 
prisiminiau, kad Harieta merdėjo dvi dienas. Ši moteris turėjo stebėti 
agonišką dukros mirtį. 

— Niekas miestelyje mums nieko nesako, — vos išspaudžiau 
nuo tų vaizdų mintyse staiga užkimusiu balsu. Dabar supratau, kodėl 
mano knygos jaudina žmones — jie yra patyrę tiek pat skausmo, kiek 
ir aš. Stipriai mylėti, paskui netekti... Kas gali būti blogiau? 

— Laikas jums viską sužinoti, — tarė ponia Koul, nutildydama 
slaugę, kai ši prasižiojo sakyti, kad ligonė per daug pavargusi. 

Merė Hatalena atskleidė mums tai, ką per tas dvi dienas, kai ji 
ir Harieta gulėjo prispaustos automobilio, jai papasakojo dukra. Kai 
Harieta mirė, po kelių minučių pasirodė gelbėtojai. 

Daugelį istorijos dalių mes jau buvome suklijavę iš to, ką girdė- 
jome Koul Kryke. Harieta Koul, kuri, kaip pripažino Džekės močiutė, 
Džekės tėvą, kuris atvyko į miestelį, norėdamas pradėti keramikos ga- 
minių verslą. Jiems susituokus, verslas žlugo, ir Rysas Landretas — tai 
Džekės tėvo vardas — norėjo išvykti iš miestelio, bet Harieta atsisakė. 
Per kitus kelerius metus pora pradėjo smarkiai pyktis, niekinti vienas 
kitą ir juos siejo tik meilė jų mažai dukrelei. Rysas leido dienas va- 
dovaudamas mažai bakalėjos parduotuvei, o Harieta, pasiėmusi duk- 
terį — su Edvardu Belčeriu. Tai paaiškina, kodėl Džekė taip gerai pa- 
žįsta tą namą. Ji praleido ten daug laiko žaisdama. 

Kai Džekei buvo dveji su puse, jos tėvo vyresnioji sesuo tapo naš- 
le ir Rysas pakvietė ją gyventi su jo šeima. Rysas mylėjęs savo seserį, 
tačiau jam taip pat labai reikėję jos finansinės paramos, nes jo uždar- 
bis parduotuvėje buvęs mažas. 

Amarisa mielai atvyko į Koul Kryką. Ji buvo tyli, švelni ir maloni, 
o Harieta nesitvėrė savame kailyje. Visos bėdos prasidėjo nuo to, kad 
Džekė tiesiog dievino savo tetą. Tai buvo suprantama, nes teta vesda- 
vosi Džekę pasivaikščioti, leido fotografuoti gėles, o mama tuo metu 
leisdavo dienas su senuoju pasipūtėliu Edvardu Belčeriu. Netrukus 
Harieta pradėjo nekęsti Amarisos, kaltindama ją dėl visko. 

Merė Hatalena pasakojo, jog slenkant mėnesiams, Amarisos gy- 
venimas tapo nepakenčiamas. Harietos pyktis ir pavydas, kad vyras ir 
dukra, netgi visas miestelis myli Amarisą, vis didėjo. Vieną dieną, kai 
Džekė, tik išmokusi kalbėti, grįžo iš pasivaikščiojimo su teta ir papa- 
sakojo apie sutiktą vyrą, Harieta tarsi sprogo. Klausinėjama Amarisa, 
droviai rausdama, papasakojo sutikusi vyrą, kuris turįs dailią trobelę 
kalnuose. Ne, pasakė ji, jis nevedęs. 

Harieta išsigando, kad jei Amarisa sumanytų ištekėti ir išvažiuoti, 
Rysas išvyktų kartu, pasiėmęs Džekę. Harieta pradėjo kampaniją prieš 
Amarisos vedybas, bet kai kartą pasiūlė Amarisai atsivesti tą vyrą ir 
supažindinti, jis atsisakė. Harietai pasidarė įdomu, kodėl. 

Ji nutarė slapčia pasekti Amarisą su Džeke ir pati pamatyti tą 
vyrą. 

Tai, ką Harieta pamatė, buvo ne daili trobelė, kaip jai sakė Ama- 
risa, o tik griūvančio namo sienos. Vis dėlto ji pasislėpė ir pamatė, 
kaip jos dukra ir Amarisa juokėsi ir kalbėjosi, tarsi ten būtų ir trečias 
žmogus. Jos netgi darė judesius, lyg gertų ir valgytų. 

Vėliau Harieta pasakė savo motinai, kad jei ten būtų buvusi tik 
Amarisa, ji būtų pamaniusi, kad moteris išprotėjo ir tiek, bet tai, kad ir 
jos duktė „matė“ tą žmogų, Harietą gerokai išgąsdino. 

Harieta nubėgo į pastoriaus namus ir papasakojo, ką mačiusi. 
Būtent jis pasakė, kad Amarisa kalbėjosi su velniu. Tą vakarą pastorius 
sušaukė miestelio tarybą, kurią sudarė po vieną žmogų iš septynių 
šeimų įkūrėjų ir dviejų žmonių iš Koulų šeimos — Harietos ir jos tėvo. 
Jie sumąstė planą. 

Kitą dieną Harieta pasakė Amarisai, kad Džekė blogai jaučiasi ir 
negali eiti su ja pasivaikščioti. Amarisa šypsodamasi patraukė taku, o 
Harieta nunešė Džekę kaimynei. Harieta nežinojo, kad netrukus Džekė 
išlindo pro plyšį kaimynų tvoroje ir nusekė paskui tetą ir motiną. 

Tą dieną krūmuose priešais sugriuvusią trobelę slėpėsi aštuoni 
suaugusieji ir vaikas. Kai Amarisa pradėjo juokauti su žmogumi, ku- 
rio jie nematė, suaugusieji išlindo iš krūmų, tik mažoji Džekė liko ten 
tūnoti. 

Merė Hatalena pasakė, kad kai žmonės užsipuolė Amarisą ir ap- 
kaltino susidėjus su velniu, jie supykdė velnią. 

— Minutėlę, — pasakojo Merė Hatalena, — jis pasirodė. Vieną 
sekundę jie stovėjo priešais griuvėsius, o kitą vietoj tų griuvėsių atsi- 
rado gražus namas, šalia kurio stovėjo labai gražus vyras. Jis šypsojosi 
taip meiliai, kad, kaip sakė mano duktė, ji gundėsi atsakyti tuo pačiu. 
Pavyduolis Edvardas Belčeris buvo pirmasis, paėmęs akmenį ir sviedęs 
į vyriškį. Kai jis tai padarė, visi išvydo velnią tokį, kokį įsivaizduojame: 
raudoną, su ragais ir kanopomis. Netrukus jis išnyko dūmų kamūoly, 
o namas vėl tapo apgriuvusia ir pajuodusia troba. 

— Dukra pasakojo, kad vėliau neprisiminė, kaip viskas vyko. 
Traukdamasi Amarisa pargriuvo, tada kažkas metė pirmąjį akmenį, 
paskui — antrąjį. Netrukus visi taip įsikarščiavo, kad po kelių minučių 
Amarisa gulėjo palaidota po krūva akmenų. Užmėtę ją akmenimis, 
žmonės nusekė paskui pastorių į bažnyčią ir visą dieną meldėsi, klū- 
pėdami ant kelių. 

Buvo jau vėlu, kai išvargusi Harieta grįžo namo. Rysas paklausė, 
kur jo sesuo ir dukra. Harieta papasakojo jam iš anksto visų sugalvo- 
tą melą, kad Amarisą skubiai pasikvietė jos amžinatilsį vyro šeima. 
Vienas iš žudikų buvo pasirūpinęs sudėti Amarisos daiktus ir paslėpti 
juos Harietos tėvo namo palėpėje. O Džekė pas kaimynę, paaiškinusi 
Harieta. Bet kai jie nuėjo jos pasiimti, kaimynė pasakė mačiusi mer- 
gaitę einant taku paskui motiną, tad pagalvojusi, kad Harieta persigal- 
vojusi. Persigandusi Harieta suprato, kas atsitiko, tačiau kiek galėdama 
ramiau pareiškė vyrui, kad Džekė tikriausiai išėjo ieškoti tetos miške. 
Rysas surado dukrą tamsiame miške, sėdinčią šalia krūvos akmenų, 
ištiktą šoko. Po dviejų dienų, kai Džekė taip ir neprakalbėjo, o Amari- 
sa nenuvyko pas vyro šeimą, Rysas privertė žmoną prisipažinti, kas iš 
tiesų atsitiko. 

Viską sužinojęs, Rysas įsiuto. Jis norėjo pranešti policijai, bet su- 
prato, kad taip tik dar labiau traumuotų dukrą. Ji neteks motinos ir 
senelio, jei jis kreipsis į policiją. Be to, kas juo patikės? Jis vienas prieš 
daugelį, įskaitant pastorių. Pagaliau Rysas nusprendė pasirūpinti tik 
savo dukra. 

Tačiau netrukus po Amarisos mirties žuvo pastorius — jį užgriu- 
vo marmurinis bažnyčios altorius. Prieš mirdamas lėta ir kankinančia 
mirtimi, jis spėjo papasakoti Edvardui Belčeriui (kol vyrai bandė nu- 
kelti nuo jo masyvų marmuro altorių), kad jam buvo pasirodęs velnias. 
Pastorius pasakė, kad prieš dvi dienas, vidury žiemos, jis pamatęs nuo- 
stabų sodą su laukinėmis orchidėjomis. Po minutėlės pasirodęs pats 
velnias — kaip nuostabiai gražus vyriškis. Jis pasakęs, kad septynetas 
šeimų privalo pasilikti Koul Kryke, kol jiems atleis „nekaltoji“. 

Jie nežinojo, kas ta „nekaltoji“, kol Harieta papasakojo jiems, kad 
jos dukra viską mačiusi. Tačiau Džekė tarsi grįžo į kūdikystę. Ji vėl 
vaikščiojo su vystyklais ir nebesistengė kalbėti. Mergaitė negalėjo pa- 
sakyti, kad atleidžia jiems. 

Tą naktį, kai mirė pastorius, žmonės, užmušę Amarisą, bandė iš- 
vykti iš miestelio, bet negalėjo. Kad ir kokia transporto priemone jie 
naudojosi, niekada nenukeliavo toliau nei penkiasdešimt mylių nuo 
Koul Kryko. 

Po to, kai ir Merės Hatalenos vyras pasakė žmonai matęs laukines 
orchidėjas ir po poros dienų žuvo po žvyro kroviniu, visi likusieji su- 
prato, kas jų laukia. 

Keletą mėnesių po to įvykio Rysas dar gyveno Koul Kryke ir mė- 
gino elgtis taip, tarsi viskas būtų normalu. Jis kiek galėdamas daugiau 
laiko leido su dukra. Bet vos tik Džekė vėl pradėjo kalbėti, nebebijojo 
išeiti į lauką, Harieta pasakė jai, kad „žmonės, kurie myli velnią, pri- 
valo mirti". 

Tai sužinojęs Rysas suprato, kad jo žmona nė kiek nesigaili dėl 
to, ką padariusi. Tą naktį jis įsisodino dukrą į mašiną ir išsivežė. Jis 
bijojo žmonių, užmušusių jo seserį, bijojo, kad jie pasinaudos Belčerio 
pinigais ir atims iš jo dukrą, todėl pasikeitė pavardę ir likusį gyvenimą 
klajojo iš vienos vietos į kitą. Nuo tada, kai paliko Koul Kryką, jis visą 
laiką bėgo. Kas pusę metų Rysas nusamdydavo privatų detektyvą, kad 
šis atvažiuotų ir pasižvalgytų Koul Kryke. Jei detektyvas ką nors su- 
žinodavo, paskambindavo Rysui ir šis nedelsdamas persikeldavo į kitą 
miestą. 

Kai 1992-aisiais Amarisos palaikai buvo surasti, senis Belčeris, 
kuriam dirbo dauguma miestelio gyventojų, pagrasino tiems, kurie 
gyveno Koul Kryke tuo metu, kai buvo nužudyta Amarisa, kad jei ku- 
ris nors atpažins ją policijos rodomoje nuotraukoje, neteks darbo. Tuo 
laiku Belčerio žodis buvo įstatymas. 

Rysas nežinojo ir nebūtų patikėjęs, jog Koul Kryko žmonės ieško- 
jo jo ir Džekės tam, kad mergaitė galėtų panaikinti velnio užkeikimą. 

Nors praėjus dvejiems metams po tragiškos Amarisos žūties visi, 
dalyvavę žmogžudystėje, mirė, užkeikimas išliko. Vyriausieji žmogžu- 
džių palikuonys negalėjo išvykti iš Koul Kryko. Elė turėjo pasilikti, kai 
jos vyras išvyko dirbti į kitą valstiją. Desė, sugrįžusi į draugės vestu- 
ves, įstrigo čia, kai dieną prieš vestuves netikėtai mirė jos teta. Rebeka 
pradėjo gerti, kai jos vyras, nepatikėjęs istorija apie velnią, paliko ją ir 
išvyko keliauti aplink pasaulį. Natas pateko į tą pačią bėdą, kai jo jauna 
mama žuvo avarijoje. 

Ponia Koul baigė pasakoti ir pažvelgė į Džekę. 

— Prakeikimas dings, jei tu, kuri viską matei, atleisi jiems už tai, 
kaip jie pasielgė su tavo teta. Ar gali tai padaryti? 

— Taip, — atsakė Džekė, ir aš žinojau, kad ji nuoširdi. Kai kurie 
žmonės trokštų keršto, bet tik ne manoji Džekė. Šyptelėjau. „Manoji“ 
Džekė. 

Ponia Koul, žvelgdama į anūkę ašarotomis akimis, paėmė ją už 

rankos. Vargu ar galima įsivaizduoti, kaip ji jautėsi, pagaliau matyda- 
ma artėjančią to siaubo pabaigą. 

Jau buvo vėlu, kai slaugė, kuri klausėsi kiekvieno žodžio, pasakė, 
kad mums su Džeke laikas išeiti. Jaučiausi nusivylęs, nes norėjau pa- 
klausti dar tūkstančių dalykų, bet nebebuvo laiko. Nebūk juokingas, 
pasakiau sau, bet jaučiau, kad daugiau galime nebepamatyti šios mo- 
ters gyvos. 

Paskambinau Nobliui ir pasakiau, kur esame; jis paklausė Elę, 
kaip ten nuvažiuoti. Išgirdau Elę klausiant, ką mes veikiame pas Merę 
Hataleną — rodos, visi ją taip vadino, — ir kai Noblis pasakė, kad ji 
Džekės senelė, Elė puolė į tokią isteriją, kad tas padėjo ragelį. 

Netrukus jis vėl paskambino ir pasakė nesuprantąs, ką Elė kal- 
banti. Vienintelis rišlus sakinys, regis, buvo: „Mes jos taip ilgai ieško- 
jome“. 

Žinojau, kad teks viską paaiškinti pusbroliui ir tėvui, ir toji mintis 
mane nustebino. Nuo kada mano giminaičiai liovėsi buvę priešai ir 
tapo patikėtiniais? 

Kai pagaliau slaugė privertė mus išeiti, nenustebau, pamatęs 
mėnulio nušviestame kieme stovint septynių Koul Kryko šeimų pa- 
likuonis. Elė buvo sukvietusi visus. Kai kuriuos mes pažinojome, kai 
kurių — ne. 

Nekreipdama dėmesio į nuovargį, Merė Hatalena išsireikalavo, 
kad padėčiau jai atsisėsti į vežimėlį, ir mes visi pasiruošėme improvi- 
zuotai ceremonijai. Vienam po kito Džekė atleido už tai, ką jie padarė 
jos tetai. Visi nuščiuvę tylėjo, bet jei emocijas būtų galima girdėti, jos 
būtų prilygusios angelų trimitams. 

Jau buvo vėlu, kai žmonės ėmė skirstytis; visi jautėsi per daug iš- 
sekę, kad džiaugtųsi — o gal netikėjo, kad įkalinimas pasibaigė. 

Noblis buvo atvairavęs man pikapą, tad turėjau kuo parvežti 
Džekę namo. Nenustebau, kai ji užmigo šalia manęs. Po to, ką patyrė 
per šią dieną, kiekvienas jaustųsi nuvargęs. 

Tačiau ji apkvailino mane. Kai jau buvome netoli namų, ji at- 
merkė akis ir tarė: 

— Noriu pamatyti tą vietą. 

Jai nereikėjo aiškinti. Žinojau, ką turėjo galvoje. Ji norėjo pama- 
tyti tą vietą, kur sutiko Raselą Daną. 

Norėjau pasakyti, kad jau vėlu, kad mes abu pavargę, kad galėsi- 
me tai padaryti rytoj, tačiau žinojau, jog manyje taip kalbėjo baimė. 
Bijojau eiti į tą šiurpią vietą. 

Bet Džekės drąsa mane įkvėpė. Jei gali ji, galiu ir aš. Apsukau au- 
tomobilį ir grįžau ten, kur prasidėjo takas, bet kai jau norėjau išjungti 
variklį, Džekė klastingai žvilgtelėjo į mane ir paklausė: 

— Ar galėtum ten nuvažiuoti? 

Negalėjau sulaikyti šypsenos. Metai ištirpo; aš vėl buvau tiesiog 
Njukombas, o šalia manęs sėdėjo miesto mergina. Žinojau, kad keliose 
vietose takas per siauras automobiliui, bet aš pasistengsiu. 

Tai buvo pragariška! Buvau važiavęs su Nobliu ir kitais pusbro- 
liais per nelygias vietoves, bet tai niekai, palyginti su tuo, ką tą naktį 
patyrėme su Džeke. Jei būtų buvę šviesu ir aš būčiau galėjęs matyti, 
kad kai kur ratai beveik slydo nuo skardžio, tikrai nebūčiau važiavęs. 
Kita vertus, Džekė retkarčiais vis sukikendavo, o man buvo smagu 
matyti, kaip ji šokinėjo iki lubų, taigi važiavau toliau. 

Laukymėje sustojome ir sužiurome į tą baisią vietą. Nors ir ne- 
įmanoma, tačiau žibintų šviesoje ji atrodė dar kraupiau. 

Aš nežiūrėjau į Džekę. Ar ji mato rožes? Laukines orchidėjas? 

— Čia siaubinga, — pagaliau ištarė ji, ir man taip palengvėjo, kad 
vos neuždainavau. 

Vietoje to įjungiau radiją. Pasigirdo sunkusis rokas. Senas ir rė- 
kiantis. Dirstelėjau į Džekę ir reikšmingai pakrutinau antakius. 

Ji šyptelėjo, įsikibo į durelių rankeną, įsirėmė kojomis į daiktinę 
ir linktelėjo. Ji suprato mano mintį ir buvo pasiruošusi! 

Nusprendžiau mašina suniokoti tą vietą. Džekė džiaugsmingai 
ūkavo, kai įsibėgėjęs trenkiausi į tvorą, paskui į tą šlykštų suolą. Pa- 
jutau, kad prakiuro viena padanga, ir buvau tikras, kad mašina labai 
nukentės, bet vis tiek nutariau viską griauti tol, kol ji pajėgs judėti. 

Kai iš laukymės liko tik išvažinėta žolė, atsitraukiau ir nukreipiau 
šviesas į juoduojantį mišką, ten, kur mudu su Džeke buvome įžengę. 
Aš vėl klausiamai žvilgtelėjau į ją, ir ji tvirtai linktelėjo: taip! 

Užvažiavau į kalvą, laužydamas krūmokšnius, šokinėdamas per 
akmenis, kliūdamas už neaiškių šešėlių. Pasiekę viršūnę ir pamatę tylų, 
ramų Merės Hatalenos namą, mes triumfuodami sušukome. 

Vargšas pikapas parriedėjo namo kosčiodamas ir rūkstantis, vie- 
na nuleista padanga. Rytoj atsiimsiu už tai iš Noblio. Njukombai ne- 

pasako nė žodžio, jei moteris ar vaikas užsidirba porą mėlynių, tačiau 
mašinų gadinti negalima — ypač taip, kaip šiandien pasielgiau aš. 

Kai grįžome, jaučiausi tarsi devintame danguje ir svarsčiau, ar 
namuose yra alyvų. Dar nebuvau pamiršęs savo fantazijos su Džeke ir 
maniau, kad šiąnakt visai palankus metas ją įgyvendinti. 

Bet kai išjungiau variklį, Džekė kietai miegojo ir aš niekaip ne- 
galėjau jos prižadinti. 

Mano rankoms ir lūpoms teks palaukti, kol galės paliesti saldųjį 
Džekės kūną. 

Atidariau keleivio dureles ir spėjau sugauti ją, kol neišgriuvo, 
tada paėmiau ant rankų ir nunešiau į tuščią namą. Kad atitraukčiau 
savo mintis nuo besitrankančios širdies, niūniavau: „Aš Retas Batleris, 
o tu Skarletė". Žinoma, tikėjausi, kad ji pabus ir mes keliausime į lovą 
kartu. 

Bet taip neįvyko. Tad tik nutraukiau nuo jos džinsus, sunkiai ir 
gailiai padūsavau ir nulipau žemyn. 

Namuose nieko nebuvo. Noblis tikriausiai kur nors su Ele, o Tud- 
lis, be jokios abejonės, su panele Ese Li. Pasijutau dar vienišesnis. 

Nuėjau į virtuvę, įsipyliau viskio ir grįžau į svetainę. 

Ten sėdėjo vyras. Aukštas, lieknas ir velniškai gražus, 

Raselas Danas. 

Gal per daug giriuosi, bet tučtuojau pastebėjau neatitikimus. Sce- 
na buvo it iš vaikiško žurnalo: surask paveikslėlyje šešis neatitikimus. 

Pirma, viskas buvo per daug tobula. Gėlės, kurias Džekė buvo 
pamerkusi kambaryje prieš tris dienas ir kurias jau reikėjo išmesti, 
buvo atgijusios — jos atrodė tobulos. Nebesimatė vabzdžių apkram- 
tytų lapų, rudų dėmių ant žiedlapių. Nublukęs kartūnas ant naudotos 
sofos, kurią pirko Džekė, dabar blizgėjo it naujas. 

O svarbiausia, trečią ryto kambarys buvo pilnas saulės šviesos. Ir 
ji sklido ne pro langus. 

Norėjau pabėgti ir pasislėpti, bet negalėjau. Nežinau, ar jis mane 
traukė prie savęs, ar mano paties smalsi prigimtis, bet negalėjau susi- 
laikyti neįžengęs į kambarį. 

Raselas prisidegė cigaretę, vieną iš tų auksiniais galiukais, kurios 
atrodo kaip elegantiški cigarai, ir įsispoksojo į mane pro dūmų miglą. 

— Spėju, kad turite man klausimų, — prabilo švelniu balsu. 

Dieve, padėk man, bet dabar supratau, kodėl Džekė buvo įsitiki- 
nusi, kad myli jį. Ir kodėl po susitikimo su juo tris dienas vaikščiojo 
kaip sapne. 

— Taip, keletą, — atsakiau ir krenkštelėjau, nes mano balsas trū- 
kinėjo. Juk jis pasirodė ne tam, kad atsakytų į mano klausimus apie 
žmogžudystę? 

— Kodėl, — tarė jis. — Jūs visą laiką norėjote žinoti, kodėl. — Ra- 
selas nusišypsojo, leisdamas suprasti, jog viską žino apie mane. — Man 
patiko toji moteris, Amarisa, — pasakė jis po kurio laiko. — Ar jums 
kas nors sakė, kad ji regėdavo vizijas? Nedažnai, nieko svarbaus, ta- 
čiau sugebėjo sustabdyti kai kurias mano užmačias. Tačiau labiausiai 
Džekės motiną supykdė tai, kad jos vyras padėdavo Amarisai, kai ji 
išvysdavo vizijas. 

— Kaip Džekė ir aš, — tariau. 

Taip, aš bijojau, tačiau viduje kunkuliavau iš susijaudinimo. Aš 
kalbėjausi su velniu. Pačiu tikriausiu velniu. Apgraibomis, it būčiau 
aklas, susiradau kėdę ir atsisėdau priešais jį. Stengiausi nė nemirksėti. 
Gal neišgyvensiu šios nakties, bet jei pavyktų, noriu prisiminti kiek- 
vieną žodį, kiekvieną žvilgsnį — viską, ką mačiau, girdėjau ir jaučiau. 

Užuot atsakęs, jis nusišypsojo. 

— Amarisa galėjo matyti mane ir matė mane gražų. Kaip kad 
mažoji Džekė matė mane kaip Kalėdų Senelį. Jūs neįsivaizduojate, kaip 
pavargau nuo to tradicinio apibūdinimo: raudonas ir su uodega. Tai 
taip banalu. 

Mano galvoje šmėstelėjo skyriaus pavadinimas: „Velnio nuo- 
skaudos“. O gal geriau „Velnio požiūris į gyvenimą? 

— Amarisa kalbėdavosi su manimi. Ar jie sakė, kad pastorius 
pirmasis metė į ją akmenį? Dabar jis mano namuose. — Raselas 
Danas meiliai šyptelėjo. — Pas mane daug tokių vadinamųjų šventų 
žmonių. 

Mano lengvabūdiškumas išgaravo, nes nuo jo žodžių pašiurpo 
nugara. 

— Bet Amarisa buvo kitokia. Ji nebijojo manęs. Ji... 

— Jūs ją mylėjote, — išgirdau save sakant ir apstulbau nuo savo 
drąsos — ar kvailumo. 

Vėl toji šypsena. 

— Mylėjau? Galbūt, nes netgi aš turiu jausmus. Tarkim, yra žmo- 
nių, kurių noriu labiau nei kitų. 

Dar labiau pastirau ir norėjau paklausti, kur mano vieta jo „nori- 
mųjų“ sąraše. Viršuje? Apačioje? 

— Jos motina, — jis parodė į Džekės kambarį, — pavydėjo Ama- 
risai, nes ši buvo gera. Ji buvo gera... vidumi. Tai aš nelabai suprantu. 

Kol jis kalbėjo, už jo nugaros ėmė rangytis gražūs spalvoti dūmai; 
jie kilo nuo grindų iki lubų. Negalėjau atitraukti akių nuo besiraitan- 
čių formų, ir tik paskui supratau, kad jie formavosi į vaizdą. 

Pamažu pradėjau matyti savo gyvenimo su Pat vaizdus. Išvydau 
Pat ir jos tėvus. Jie juokėsi. Paskui pamačiau Pat tėvą, jis žvejojo. Scena 
pasikeitė — jis sėdėjo savo verandoje, pasidėjęs šalia įrankius. Pat mo- 
tina virtuvėje gamino valgyti. 

Ji kepė savo ypatinguosius sausainius su prieskoniais ir razi- 
nomis, nuo kurių pakvipdavo visi namai. Ir dabar pajutau jų kvapą. 
Minutėlę užsimerkiau ir įkvėpiau. Kai atsimerkiau, priešais stovėjo Pat 
motina, laikydama pilną lėkštę sausainių. 

Aš instinktyviai ištiesiau ranką. Bet tai buvo tik vizija, ir mano 
ranka perėjo kiaurai per lėkštę. 

— Tikrai nenorite? — paklausė Raselas manęs, paėmęs sausainį 
ir atsikandęs. — Labai skanūs. Tai apie ką aš kalbėjau? 

Tikriausiai jis buvo pripratęs, kad žmonės netekdavo amo ir ne- 
atsakydavo, nes nė nelaukė mano atsakymo. Bet šią akimirką jis man 
nerūpėjo. Aš galvojau apie Pat. Ore tvyrojo sausainių aromatas. Jis 
kalbėjo, mojuodamas neįkainojamu sausainiu. Vieną kąsnelį, pagalvo- 
jau. Leisk man atsikąsti nors trupinėlį ir prisiminti jų skonį. Iš tikrųjų 
prisiminti. 

— A, taip, — tęsė jis, — norėjote daugiau informacijos. Nuo ko 
čia pradėjus? — Jis atsistojo ir apėjo aplink kambarį. Raselas buvo 
labai elegantiškai apsirengęs. — Esu nustebintas, kad taip ir nesupra- 
tote, jog tai aš permečiau tą akmenį per tvorą. Jūs buvote per daug 
abejingas, per daug pasyvus ir aš truputį susirūpinau, kad galite iš viso 
liautis ieškojęs. O jei taip būtų atsitikę, ką gi... — Jis gūžtelėjo pečiais, 
leisdamas suprasti, kad mudu esame čia, nes jis taip suplanavo. 

Raselas atkišo man sausainį, tada nustebęs pažiūrėjo į jį. 

— Jus tai erzina? — Jis įsimetė sausainį į burną, akimirksniu pra- 

rijo ir patenkintas nusišypsojo. — Noriu, kad suprastumėt, jog mano 
darbas labai, labai lengvas. Žmonės mano, jog vaikštau ir šnabždu 
jiems į ausį, kurstydamas daryti blogį. Ne. Net negalvoju apie tai. 
Žmonės kūrybingesni nei aš. Esate girdėjęs apie žmones, kurie pasi- 
semia minčių savo nusikaltimams iš detektyvų, ar ne? 

Linktelėjau, bet kadangi nerašau siaubo romanų, žinojau, kad jis 
kalbėjo ne apie mane. 

Jis perskaitė mano mintis. 

— Manote, kad jūsų knygos nepadarė jokios žalos, nes jos 
tokios mielos? Tais... ak, aš taip blogai prisimenu metus. 1283-ieji, 
1501-ieji — visi man vienodi. Bet juk jūs pamenate, kaip rašėte apie 
pusbrolį Ronį, kuris nuskendo ir kaip jūs visi džiaugėtės? 

Jis nelaukė mano atsakymo. 

— Berniukas Kalifornijoje užmušė savo pusbrolį. Jis nuskandino 
jį, nes jo nemėgo. Pasinaudojo mintimi iš jūsų knygos. 

Aš atsilošiau kėdėje, it gavęs smūgį. 

— Taip, tai apie ką aš čia? A, Amarisa. Ji nesusidėjo su manimi, 
kaip žmonės sakė. Mane žavi, ko prisigalvoja žmonės, norėdami patei- 
sinti savo veiksmus. Matote, tik du žmonės žinojo, kad Amarisa turės 
kūdikį. Pamenate pastorių? 

Išplėčiau akis ir įsistebeilijau į jį. 

— Tai buvo jo vaikas? 

— Taip. Bet jis nebuvo vadinamasis meilės vaisius. Kartą tas 
vyras sutiko ją miške ir išprievartavo. Amarisa niekada niekam ne- 
pasakė, nes žinojo, kad tai įskaudintų kai kuriuos žmones, pavyzdžiui, 
pastoriaus žmoną. Kai Amarisa sužinojo, jog laukiasi, žinote, ką ji pa- 
darė? Ji padėkojo... 

Jis neužbaigė sakinio, tik parodė į viršų, suokalbiškai šyptelėjo ir 
tęsė: 

— Žinoma, tas vyrukas danguje nieko bendra su tuo neturėjo, 
tačiau pastebiu, kad žmonės dažnai priskiria jam tai, kas gera. Su- 
prantate, Amarisa manė esanti nevaisinga. Kvaila moteris, ji buvo 
absoliučiai ištikima savo vyrui, o jis teigė, esą ji kalta, kad jie nesusi- 
laukė vaikų. — Jis vėl nusišypsojo taip, kad mano plaukai pasišiaušė 
piestu. — Jos vyras atėjo tiesiai pas mane. 

Už jo vėl pasirodė dūmų vaizdiniai. Tik šį kartą ten buvo Pat. Ji 
sėdėjo prie mūsų valgomojo stalo ir taisė mano rankraštį. Dažnai sto- 

vėdavau tarpduryje stebėdamas ją — iš tuštybės, tačiau iš dalies todėl, 
kad man patikdavo žiūrėti į ją. 

Pat atrodė tokia gyva, kad nebegalėjau galvoti apie nieką kita. 
Taip negalima, pagalvojau. Nežiūrėk į ją. „Pastorius bijojo, kad visi 
sužinos, ką jis padaręs, todėl pirmasis metė akmenį, o kiti pasekė jo 
pavyzdžiu." 

Raselas Danas — ar galima norėti geresnio vardo — atsistojo ir 
keletą akimirkų žiūrėjo į sceną su Pat. Ji buvo virtuvėje, pylė į puodą 
sriubą iš skardinės. Paprastos scenos, tačiau iki kraujo draskančios 
širdį. 

Jis atsigręžė į mane, nusišypsojo, o scena už jo vėl pasikeitė. Šį 
kartą tai buvo jaunas vaikinas vakarėlyje. Sutrikau. Kas jis? 

— Kai Harieta pamatė, kad Amarisa kalbėjosi su kažkuo nema- 
tomu, ji labai apsidžiaugė, nes suprato, kaip galėtų jos atsikratyti. Iš 
pradžių ji neplanavo žmogžudystės; toji mintis atėjo vėliau. Aišku, aš 
žinojau, kad jie visi slėpėsi krūmuose, bet neišsidaviau. Norėjau pa- 
žiūrėti, ką darys. Žinau, neturėčiau turėti humoro jausmo, bet turiu. 
Tik mano humoras yra... 

— Juodas? 

— Būtent. Tai, kas kitiems nejuokinga, mane be galo linksmina. 

— Jie pamatė jus. 

Suvokęs, kas tas vaikinas vizijoje, pagalvojau, jog apsivemsiu. Tai 
buvo vaikinas, kuris užmušė Pat motiną. Jis gėrė, linksminosi, bet aš 
žinojau, kad netrukus jis atims gyvybę keletui žmonių. Vieną gyvybę 
nusineš su automobiliu, o kitas sunaikins liūdesiu. 

— Taip, — tęsė ponas Danas. — Jie išlindo iš savo slėptuvės ir 
pareiškė, kad Amarisa kalbasi viena, nes nieko šalia nėra. Žinote ką? 
Jai tai visiškai nerūpėjo. Ji nieko nenorėjo iš manęs. Dažniausiai kai 
kas nors sužino, kad kalbėjosi su manimi, supanikuoja. Arba, — jis 
šyptelėjo, — pradeda sukti galvą, kaip manimi pasinaudojus. Ar galite 
įsivaizduoti? Jie mano, kad aš padėsiu jiems gauti tai, ko jie nori, o tai 
visada būna kažkas iš septynių mirtinų nuodėmių. — Jis užvertė akis, 
išreikšdamas nepasitenkinimą žmonių vaizduotės stoka. 

Septynios mirtinos nuodėmės, pamaniau. Klausiausi jo, tačiau 
negalėjau atitraukti akių nuo vaizdo už jo nugaros. Vaikinas ruošėsi 
sėsti į mašiną. Mašina buvo brangi, tėvo nupirkta. 

— Bet Amarisa nesielgė taip, kaip kiti, — pasakiau. Scena pasikei- 
tė, ir aš pamačiau Pat motiną, sėdančią į mašiną. Norėjau įšokti į viziją 
ir sustabdyti ją. Nereikia, prašau, rėkiau viduje. Nevažiuokit, prašau. 

— Ne, — tarė jis, tarsi kambaryje daugiau nieko nevyktų, o mes 
tik civilizuotai šnekučiuotumės. — Amarisa tikėjo, kad visi žmonės 
nusipelno gerumo. 

— Netgi velnias, — pasakiau, bandydamas atplėšti akis nuo Pat 
motinos, užvedančios variklį. Paskutinis kartas, pagalvojau. Paskutinis 
jos pasivažinėjimas. Ar aš atsisveikinau su ja? Ar pasakiau, kad myliu? 

— Taip. Ji buvo gera netgi man. Bet jie jos nesiklausė. Jie elgėsi 
kaip tie žmonės... kaip vadinasi toji vieta? Su tomis mergaitėmis? 

— Salemas, — atsakiau. 

— Tiesa. Salemas. Jie pasakė, jog ji ragana. Aišku, Džekės motina 
ir pastorius turėjo savų motyvų. 

Pat motina stovėjo prie šviesoforo. Užsidegus žaliai šviesai, ji 
turėjo Žūti. Scena pasikeitė. Vaikinas automobilyje gėrė alų ir rūkė 
hašišą. Policijos ataskaitoje hašišas nepaminėtas. Kiek tai kainavo 
vaikino tėvui? 

— Aš pasirodžiau jiems. Ne toks, kokį mane aprašo knygose, bet 
toks, koks esu. Kokį dabar mane matote. Kai tai nepadėjo, minutėlę 
leidau jiems pamatyti tai, ko... — Jis nusijuokė ir pamojavo ranka. Pat 
motinos veidas dingo. Sumirksėjau, slėpdamas palengvėjimą. 

— Tada jie suprato, kad ji kalbėjosi su... | 

— Galite sakyti. Su velniu. Nors turiu ir kitokių vardų. Jie išsigan- 
do ir būtų pabėgę, tačiau du Žmonės taip nekentė Amarisos, kad jie ne- 
bėgo. Amarisa, pamačiusi jų nuožmias akis, žingtelėjo atatupsta, tačiau 
jos koja užkliuvo už akmens. — Jis truktelėjo pečiais, ir aš pagalvojau, 
kad tai jis privertė ją pargriūti ir prispaudė jos koją, kad ji negalėtų 
pajudėti. — Aš vis dar buvau ten ir būčiau galėjęs juos sustabdyti, bet 
nesustabdžiau. Žinote, kodėl? 

— Ne, — atsakiau. Mano širdis, rodės, iššoks per gerklę. Aš žiūrė- 
jau į gražų tikro blogio veidą. 

— Nagi, juk jūs rašytojas. Spėkit. 

— Neturiu supratimo. 

Šypsena dingo iš jo gražaus veido. 

— Jei dar norite rašyti, siūlyčiau pasistengti. 

Gerklėje užstrigo gumulas. 

— Jūs norėjote jos. 

Pasirodė skatinanti šypsena. Gal jis klojo mintis mano galvoje, 
nes staiga pajutau Žinąs atsakymą. 

— Jei Amarisa būtų mirusi nekęsdama, ji būtų tapusi jūsų. 

— Gerai. Labai gerai. Būtent. Tikėjausi, kad ji juos pasmerks, pra- 
keiks, tada būčiau galėjęs turėti ją. Ji būtų galėjusi gyventi su manimi. 

Už jo vėl pasirodė dūmai, ir šį kartą tai buvo kasdienio gyvenimo 
scenos. Pat ir jos tėvai prie valgomojo stalo, jie juokėsi. Jie laukia su- 
grįžtančio manęs, pagalvojau. Mačiau pyragą, kurį iškepė Pat mama. 
Ant jo buvo mano vardas. Kuris tai gimtadienis? Kuris nepamirštamas 
gimtadienis? 

— Negi jums nepakanka žmonių? — stebėjausi. 

— Ne. Išduosiu mažą paslaptį. Norėčiau turėti visus. Norėčiau, 
kad visi Žemės žmonės gyventų su manimi. 

— Sprendžiant iš pranešimų per žinias, jums sekasi. 

— O taip, — išdidžiai pareiškė jis. — Daugiau ar mažiau. Inter- 
netas labai padeda. Dabar žmonės gali daryti bloga privačiai. Blogiui 
patinka privatumas. 

Pat ir jos motina pakavo man dovaną. Tai buvo brangus daikčiu- 
kas. Padėsiantis man parašyti Didįjį Amerikos romaną. Bet aš negalė- 
siu to padaryti, kol jos bus šalia. Jos turės mirti, kad aš galėčiau rašyti. 
Atsikrenkščiau. 

— Tai ar gavote Amarisą? 

— Ne, — atsiduso Raselas Danas. — Ji jų nepasmerkė. Net pa- 
baigoje, kai kentėjo didelius skausmus, ji nekeikė jų, tik labai gailėjosi 
dėl kūdikio. Ji jo norėjo, nesvarbu, kas buvo jo tėvas, — jis ištarė tai su 
nuostaba balse, 

— Bet jūs jiems atkeršijote. 

— Taip. Atkeršijau. Vieną paskui kitą nušlaviau žudikus nuo že- 
mės paviršiaus. Jie visi su manimi. Visi. Laikysiu juos amžinai. 

Įkvėpiau, bandydamas susivaldyti. 

— O kaip Džekė? 

— O, ji ten buvo, slėpėsi krūmuose ir viską matė. Paskui netgi 
mėgino išgelbėti savo tetą. Matot, daviau Amarisai pakankamai laiko, 

kad ji pradėtų nekęsti tų žmonių. Džekė mylėjo savo tetą, labai mylėjo. 
Dėl to viskas ir prasidėjo. Harieta negalėjo pakęsti, kad jos dukra myli 
tetą labiau nei ją, todėl ieškojo būdų, kaip atsikratyti Amarisos — ir 
rado. 

— Jūs negavote Amarisos, todėl sunaikinote jos žudikus ir pasi- 
rūpinote, kad jų palikuonys negalėtų palikti Koul Kryko. Jūs... — Aš 
nutilau, nes scena vėl pasikeitė. Šį kartą mačiau save — jaunesnį, liek- 
nesnį, bet tai buvau aš. Gulėjau lovoje su Pat. Ji glostė mano nuogą 
šlaunį. Viešpatie, aš jaučiau tai. Jaučiau jos prisilietimus. Kai užsimer- 
kiau, pajutau jos kvapą, plaukų aromatą. Kiek daug buvau pamiršęs. 

— ... susigrąžinti... 

Negirdėjau nei sakinio pradžios, nei pabaigos. Pat slystelėjo po 
antklode. Visus tuos metus po Pat mirties draudžiau sau prisiminti, 
kaip nuostabu buvo su ja mylėtis. Tai ne tik fizinis, bet ir dvasinis bei 
emocinis seksas. Mylėdavosi ne tik mano kūnas, bet ir protas. 

— Ką? — kimiai paklausiau. 

— Galite juos visus susigrąžinti, — sužnibždėjo jis. 

Turėjau sutelkti visas savo jėgas ir valią, kad atitraukčiau mintis 
nuo to, ką mačiau ir jaučiau. Mirksėdamas pažvelgiau į jį. Net nežiū- 
rėdamas į Pat, jaučiau ją. Jos lūpos lietė mano ausį. Susikaupiau ir nu- 
kreipiau visą dėmesį į Raselą. 

Kai vėl dirstelėjau jam už nugaros, vaizdas pradėjo nykti. Jaus- 
mai irgi. Džeke, Džeke, galvojau, bandydamas susikoncentruoti. Ir kai 
mano mintys nukrypo kitur, Pat dingo man iš akių. 

— Aš sužavėtas, — tarė jis. — Bet jūs, rašytojai, puikiai sugebate 
susikaupti. — Kai jis nusišypsojo man šįkart, pajutau šilumą ir jauku- 
mą. Koks malonus žmogus, šmėstelėjo mintis. 

— Galiu viską jums grąžinti, — pasakė jis. — Galiu perkelti Pat 
sielą į Džekės kūną. Ar į Desės, ar į kokios kino žvaigždės, jei norite. 
Bet ji būtų Pat. Galiu atiduoti jums visą šeimą. Jūs ilgai gyventumėte 
su jais, kartu pasentumėte. 

— Aš... — pradėjau, tada pabandžiau atgauti kvapą. — Tai ne dėl 
manęs. Tai dėl Džekės ir moters, kuriai jūs rūpėjote. — Ar galima pri- 
versti velnią jaustis kaltu? 

— O, jūs klystate. Šį kartą mano vizitas neturi nieko bendra su 
Džeke. Šį kartą svečiuojuosi Koul Kryke dėl jūsų. Man visiškai tas pats, 

ar tie žmonės važiuos į vietinį prekybos centrą, ar už šimto mylių. 
Džekė manęs nekvietė. 

Matyt, mano veidas atrodė toks pat tuščias, kaip ir mano mintys. 

— Elgiatės taip, tarsi neprisimintumėte. Minutėlę. — Jis ištiesė 
ranką į orą, pagraibė ir sugavo popieriaus lapelį. — Noriu išsiaiškinti. 
Mane neteisingai kaltina dėl to, su kuo aš neturiu nieko bendra, todėl 
noriu būti tikras, kad teisingai supratau. Štai. Ar esate netekę žmogaus, 
kuris jums reiškė daugiau nei jūsų paties gyvenimas? — Jis padėjo lapelį 
ant stalo ir pažvelgė į mane. — Ar taip jūs sakėte? 

— Taip, — patvirtinau. 

Jis atsistojo ir nuėjo prie tolimiausios sienos. Priešais jį ėmė ryš- 
kėti Pat, vilkinčios vasarine suknute, vizija. Aš sukau ją aplinkui, Ji at- 
rodė nuostabiai, bet aš prisivertęs nusisukau. „Nieko bendra su Džeke? 
Juk jis taip pasakė? Tai „dėl jūsų. Dėl manęs. 

Jis pažiūrėjo į mane. 

— Jūs pritraukėte prie savęs Džekę, nes labai norėjote susigrąžin- 
ti žmoną. Taip norėjote, jog buvote pasiruošęs parduoti savo sielą, kad 
atgautumėte Pat. Ar aš teisingai suprantu? 

Taip, jis suprato teisingai. 

— Jūs anksti supratote, kad Džekė turi ryšį su manimi, ir norėjote 
susisiekti su manimi, kad galėtumėte sudaryti sandėrį. Jūsų siela pa- 
sakė man, jog padarytumėte viską, kad susigrąžintumėte žmoną. Jūs 
taip ilgėjotės jų visų, kad pakvietėte mane. 

Negalėjau ištarti nė žodžio. Tai, kad aš esu jo pasirodymo prie- 
žastis, susuko man galvą. 

— Štai ką pasakysiu, — tarė jis. — Paprastai to nedarau, bet pa- 
siūlysiu netgi kai ką geresnio. Užuot įkūnijęs jų sielas kituose kūnuose, 
perrašysiu istoriją. 

Tai pasakęs, jis pažiūrėjo į tolimąją sieną, ir aš vėl pamačiau Pat 
motinos veidą akimirką prieš girtam vaikėzui užmušant ją. Tik šį 
kartą vaikis laiku pakėlė akis ir spėjo pasukti vairą. Kitą sekundę Pat 
motina atsidūrė šalikelėje, išsigandusi, bet saugi. 

Negalėjau sulaikyti akis užplūdusių ašarų. Pasirodė kitos scenos. 
Pamačiau Pat motiną, senstančią kartu su savo vyru. Jis nemirė jaunas, 
nes nepatyrė žudančio liūdesio. Ir neapako. 

Paskui išvydau mažą mergaitę ant dviračio. Iš pradžių nesu- 

pratau, kokia čia scena. Paskui prisiminiau. Diena, kai Pat, dar maža 
mergaitė, susižeidė ir dėl to liko nevaisinga visam gyvenimui. Tačiau 
toje scenoje jos mažas kūnelis spėjo pasisukti prieš krisdamas, ir ji tik 
atsitrenkė į geležies gabalą. 

Kitoje scenoje aš laikiau ant kelių mažą mergytę, mūsų dukrytę; 
ji buvo Pat kopija. 

— Galiu viską grąžinti, — pakartojo Raselas Danas. 

Jaučiau, kaip mano veidu sruvo ašaros, bet neturėjau jėgų jas nu- 
sišluostyti. Tai paliestų ne tik mane — juos irgi. Argi jie nenusipelnė 
ilgo gyvenimo džiaugsmo? Viso gyvenimo? 

— Tai jūsų, jei norite, — tarė jis. — Beje, atsakymą išskaitysiu iš 
jūsų širdies, ne iš žodžių. Jei žmogus sako man ne, o širdis — taip, aš 
imu taip. 

— Ne, — pasakiau, kai Pat vėl pasirodė. Ji buvo vyresnė nei tada, 
kai mirė, ir ji laikė ant rankų vaiką — mūsų anūką. — Ne, — pakar- 
tojau. Pamačiau save, irgi vyresnį — aš voliojausi ant žolės su trimis 
pačiais gražiausiais pasaulyje anūkais. Pasakiau ne trečią kartą, nors aš 
pats girdėjau širdį sakant taip. Taip. Norėjau to, ką mačiau, pakanka- 
mai, kad atiduočiau mainais už tai sielą. 

Man stebint, Pat atsisuko į mane ir nusišypsojo. 

— Aš myliu tave, Fordai. Noriu būti su tavimi. Neleisk man vėl 
numirti. 

Būtent tą akimirką aš paleidau ją. Pat nepasakytų to. Ji nekaltino 
manęs dėl savo mirties. Ji niekada nebūtų užsiminusi, kad aš leidau 
jai numirti. Kad ir kas toje vizijoje, tai ne Pat — ne mano Pat, ne toji 
moteris, kurią taip mylėjau. Atsisukau į jį. 

— Ne, — pasakiau tyliai, bet tvirtai. — Ne. 

Kai vaizdiniai dingo, nežinojau, ar pajutau palengvėjimą, ar gilią 
tuštumą. 

— Aš stengiausi, — Žavingai nusišypsojo Raselas Danas. — Ne- 
galima kaltinti už tai, kad vyrukas stengiasi. — Jis mostelėjo į viršų, 
į Džekės miegamąjį. — Ji jūsų nemyli. Niekas jūsų taip nemylės kaip 
jūsų Žmona. 

— Gal ir ne, — atrėžiau kaip įmanydamas išdidžiau. Mirtinai 
bijojau jo — tikrąja to žodžio prasme — ir esu tikras, kad jis tai žino- 
jo, bet vis tiek nenorėjau, kad pamatytų, kaip mane žeidė jo žodžiai. 

Žinojau, kad pamilau Džekę, ir tikėjausi, kad ji man irgi neabejinga. 
O jei taip... Truktelėjau pečiais, norėdamas pasakyti, kad pasiimsiu iš 
gyvenimo tai, ką jis man duos. — Pasakysiu Pat, kiek ji man reiškė, kai 
vėl pamatysiu ją. 

Jis kreivai šyptelėjo. 

— Gerai. Tenai. Aš ten gyvenau. Žinojote tai? — Jis. nelaukė mano 
atsakymo. — Galbūt aš pamėginsiu susisiekti su jumis vėliau. 

— Taip ir padarykite, — atsakiau. 

Kitą akimirką jo jau nebebuvo. 


Nežinau, kiek laiko sėdėjau tamsoje. Jam pranykus, dingo saulės 
šviesa. Atsisėdau į platų odinį fotelį ir pabandžiau apmąstyti, ką girdė- 
jau ir mačiau. Įdomu, kada nurims vidinis drebulys? Po metų? 

Patekėjo saulė, bet aš nepastebėjau. Tiesą sakant, nė nekrustelė- 
jau, kai į kambarį žiovaudama įėjo Džekė. 

— Ar tu vakar numovei man džinsus? — paklausė ji. 

— Aha, — išsiblaškęs burbtelėjau. 

Mano nuostabai, Džekė atsisėdo man ant kelių ir pradėjo bu- 
čiuoti. 

— Kodėl niekada taip nedarai, kai aš nemiegu? 

Prireikė laiko, kol sugrįžau iš tamsiųjų savo minčių kertelių, bet 
man pavyko. 

Tą akimirką man reikėjo Džekės, jos šilumos, stiprybės ir juoko. 
Aš atsakiau į jos bučinius ir netrukus mes mylėjomės ant svetainės 
kilimo. Praėjus valandai nusprendėme, kad būtų geriau lipti į viršų, jei 
kartais kas nors grįžtų namo, tačiau sugebėjome pasiekti tik laiptus. Pa- 
guldžiau trapų Džekės kūną ant laiptelių ir parodžiau, koks aš „senas“. 

Po kurio laiko pagaliau pasiekėme jos miegamąjį. 

Apie vidurdienį mes trumpam liovėmės, ir aš nubėgau į apačią 
atnešti ko nors užkąsti. Mano veide neblėso šypsena. Jei atvirai, aš 
slapčia šaipiausi, nes jaunoji Džekė pavargo. Cha cha. Pagaliau ji su- 
žinojo, kam taupiau energiją. 

Padaręs sumuštinių, paguldęs ant padėklo Noblio iškeptą persikų 
pyragą — ir padėkojęs Dievui, kad Džekė nebenori nė akyse matyti 
cukraus, — pačiupau skardinę juodųjų alyvų ir atidarytuvą. 


Jude Deveraux 


Grįžęs prie laiptų, pamačiau ant grindų popieriaus lapą. Padėjau 
padėklą ir pakėliau jį. Jame buvo išspausdinta: Ar esate netekę žmo- 
gaus, kuris jums reiškė daugiau nei jūsų paties gyvenimas? 

Aš suvirpėjau. Paskui lėtai pasukau drakono uodegą ir sudeginau 
lapelį ugnyje, iššovusioje iš jo nasrų. Kažkodėl jaučiau, kad turėčiau jį 
sunaikinti liepsna. 

Dar po valandos, kai labai įdomiu būdu suvalgiau visą skardinę 
alyvų, Džekė pasakė, jog myli mane. Ją truputį įskaudino mano pradi- 
nė reakcija, nes aš nusijuokiau. Nepadėjo nė mano paaiškinimas, kad 
ji ką tik įrodė, jog velnias melavo. 

Ji pažvelgė į mane kaip į pamišėlį. 

— O tu manei, kad ne? Manei, kad velnias geras, malonus ir są- 
žiningas? 

— Tai tu taip manei, — pasakiau, užsitempdamas ją ant savo 
nuogo kūno. — Juk jis tau labai patiko, kai susipažinote. 

— Nea, man tik reikėjo jo fotografavimo įrangos. 

— Tikrai? Taip jau atsitiko, kad turiu tau kai kokių daikčiukų. 

— Leisk man atspėti, — tarė ji. — Trikojį. Visiškai išlankstomą. 

Mes nusijuokėme. 

Kad ir kaip ten būtų, juk Džekė prajuokino mane jau pirmąją 
mūsų pažinties dieną. 

